
חלק  א

החלטות 

ועדת השרים

 לעניני ביקורת המדינה

החלטות ועדת השרים לעניני ביקורת המדינה
פינוי תושבים בזמן אירועי חירום
דו"ח מספר 52א
החלטה מספר בק/1 מיום כ באלול התשס"ו-13.9.2006

דיווח מעקב אחר ביצוע החלטה מספר 895 מיום 11.1.2001
יו"ר ועדת השרים מסכם:

מבקש מנציג המועצה לביטחון לאומי להגיש בהקדם תוכנית כוללת ומקיפה לפינוי אוכלוסיה בשעת חירום, אשר תפרט את מכלול הנושאים הנוגעים להיערכות נאותה של כל הגורמים בנושא, לרבות התייחסות לתרחישים השונים, הגדרת התפקידים וחלוקת האחריות ודרכי שיתוף הפעולה בין הגורמים השונים ולוח זמנים לביצוע.

התוכנית תוצג בפני יו"ר ועדת השרים לקראת הבאתה לאישור הממשלה.
מיקלוט ציבורי
דו"ח מספר 52א
החלטה מספר בק/2 מיום כ באלול התשס"ו-13.9.2006

דיווח מעקב אחר ביצוע החלטות מספר 1230(תמ/29) מיום 10.1.2002 ומספר 791(תמ/21) מיום 11.10.2001

יו"ר ועדת השרים מסכם:

תנאי חשוב להיערכות נאותה בנושא המיקלוט הוא עריכת סקר מקיף בנושא, אשר יתן תמונת מצב מעודכנת לגבי פריסת המקלטים ומצבם ברחבי הארץ. 
בתקופה זו שלאחר סיום הלחימה בצפון, רמת המודעות בעיני הציבור לנושא המיקלוט גבוהה, ויש לפעול ביתר שאת לשיפור מצב המקלטים.
בקרוב יערוך ביקורת מעקב בהשתתפות נציגי פיקוד העורף והאגף לביקורת המדינה, ביישובים שייקבעו לבחינת מצב המיקלוט בהם.
מיגון אישי ומיגון כלי רכב
דו"ח מספר 54א
החלטה מספר בק/3 מיום כ באלול התשס"ו-13.9.2006

דיווח מעקב אחר ביצוע החלטה מספר 106(בק/4) מיום 4.12.2003

נציגי צה"ל ופיקוד העורף מציגים תמונת מצב בעניין ההצטיידות באמצעי המיגון האישי בהתאם לצרכים המבצעיים ומציינים, כי נקבעו רמות המלאי הנדרשות בסוגי המיגון העיקריים (אפודים למיניהם, קסדות, שכפצים וכו'), וההצטיידות נערכת בהתאם למשאבים המוקצים לנושא.
יו"ר ועדת השרים מסכם ומבקש לקבל עדכונים נוספים בעניין ביצוע התוכנית לקראת השלמת רמת המלאי הבסיסית בסוגי המיגון העיקריים.
יו"ר ועדת השרים מודיע כי יקיים ביקורים לבחינת מצב המיגון האישי של החיילים, בשיתוף עם האגף לביקורת המדינה. 

היבטים במיגון רכב קרבי משוריין (טנק המרכבה)
דו"ח מספר 54א
החלטה מספר בק/4 מיום כ באלול התשס"ו-13.9.2006

נציגי צה"ל מפרטים בעניין פרויקט מיגון רכב קרבי משוריין (טנק המרכבה), הניסיון והלקחים שנלמדו מהלחימה בלבנון.
יישומים ביומטריים בשירות המדינה
החלטה מספר בק/5 מיום י"ב בתשרי התשס"ז-4.10.2006

יו"ר ועדת השרים פותח ומוסר, כי המשנה ליועץ המשפטי לממשלה, פנה אליו בכתב והציע כי תוקם ועדת שרים מיוחדת לעניין ישומים ביומטריים בשירות המדינה.

יו"ר ועדת השרים מודיע כי הוא מתנגד לכך וכי הנושא יטופל בוועדת השרים שבראשותו.

יו"ר הצוות הבינמשרדי לעניין השימוש בישומים ביומטריים בשירות המדינה מוסר דיווח ביניים על מצב הטיפול בנושא ומדגיש כי מדובר בעניין בעל חשיבות לאומית רבה הנוגע לרוב משרדי הממשלה. מציין את אי-ההסכמות בין משרד הפנים המוביל את המכרז לתעודת הזהות החכמה לבין הגורמים האחרים הנוגעים בדבר.

השר לביטחון הפנים ונציג משרדו מציגים את עמדת משרדם בנושא. מדגישים את החשיבות והצורך הדחוף בקידום הטיפול בנושא באמצעות זירוז החקיקה הנדרשת ושילוב המרכיב הביומטרים: פנים וטביעות אצבע, על-פי התקנים הקיימים בעולם, במהלך של הטיפול בהכנת דרכונים ותעודות הזהות החכמות.

השרים יעקב אדרי ומשולם נהרי מדגישים את הצורך לפעול לקידום הנושא בהקדם האפשרי.

נציגי משרד הפנים מפרטים את מצב הטיפול במכרזים לדרכון חדש ותעודת הזהות החכמה, ומדגישים כי בשלב זה יש להמשיך בהנעת התהליך הקיים ורק בשלב מאוחר יותר לפעול להכללת רכיבים ביומטריים בדרכונים ובתעודות הזהות.

יו"ר ועדת השרים מסכם ומציין, כי יש לראות בנושא הפעלת היישומים הביומטרים בשירות המדינה כפרוייקט לאומי ומדגיש את החשיבות של שילוב הביומטריה: טביעות האצבע והפנים בדרכון ובתעודת הזהות החכמה.

יו"ר ועדת השרים מודיע כי ועדת השרים תתכנס לדיון נוסף בנושא באמצע נובמבר 2006. לקראת הדיון יעביר הצוות הבינמשרדי לנושא הביומטרי והמשרדים הנוגעים בדבר דיווח לגבי מצב הטיפול, הצעות לטיפול משולב בנושא לשם הכללת הרכיב הביומטרי במכרזים להוצאת דרכון ותעודת זהות חכמה, לרבות לוח זמנים לקידום הטיפול ופירוט דרכי הפעולה הנדרשות (חקיקה, התקנים הביומטריים שיופעלו, המכרזים, תורת ההפעלה, המשמעויות השונות של דרך הטיפול המועדפת). 

הוועדה הציבורית לבחינה מחדש של סיוע המדינה למוסדות ציבור

דו"חות מבקר המדינה בענין תמיכות והקצבות לעמותות
החלטה מספר בק/6 מיום י"ב בתשרי התשס"ז-4.10.2006

יו"ר ועדת השרים פותח ומודה ליו"ר הוועדה לבחינה מחדש של סיוע המדינה למוסדות ציבור, לחבריה ולמזכירת הוועדה על הדו"ח שהגישו והמלצותיהם.

יו"ר הוועדה, מר יורם ארידור, מציין, כי הוועדה הוקמה בהתאם להחלטת ועדת השרים לענייני ביקורת המדינה (החלטה מספר 1506(בק43/) מיום 12.12.2004), בעקבות דו"חות מבקר המדינה בנושא סיוע המדינה למוסדות ציבור ולעמותות.

מדגיש, כי המלצות הוועדה התקבלו על-ידי כל חבריה ללא הסתייגויות.

מציין, כי הוועדה השתדלה בעבודתה שלא לעסוק בנושאים שמשיקים למחלוקות מפלגתיות. הארגונים ללא כוונת רווח או חלוקתו הוגדרו על-ידי הוועדה בביטוי הכולל "אלכ"ר". מציין את חשיבות עידוד "המגזר השלישי" ושיתוף הפעולה בין המגזרים השונים.

מדגיש את הצורך בהידוק הקשר בין הממשלה והמגזר השלישי שממלא תפקידים הולכים ורבים שהיו בעבר בתחום הפעילות הכלכלית והחברתית של המגזר הציבורי-ממשלתי.

מציין כי ביקורת המדינה הצביעה על הצורך בהגברת הפיקוח והבקרה מצד הממשלה ורשויות השלטון על מוסדות הציבור והעמותות המקבלות סיוע מהמדינה. הרחבת השקיפות של גופים אלה תסייע להתנהלות תקינה ולביקורת מסודרת על פעולותיהם.

יו"ר ועדת השרים מסכם, מודה למשתתפי הדיון ומודיע כי ועדת השרים תמשיך לדון בישיבותיה הבאות בפרקים השונים בהמלצות הוועדה לבחינה מחדש של סיוע המדינה למוסדות ציבור. בשלב הראשון תדון וועדת השרים בסעיף ב' בהמלצות: "הכנת מנשר או כריתת אמנה בין הממשלה והמגזר השלישי. 

זיהום אוויר מכלי רכב

החלטה מספר בק/7 מיום י"ב בתשרי התשס"ז-4.10.2006

מחליטים:
בהמשך להחלטה 2376(בק71/) מיום -:5.8.2004
א. 
צוות בראשות נציג המשרד להגנת הסביבה ובהשתתפות נציגי משרד המשפטים, משרד התחבורה והבטיחות בדרכים והמשרד לביטחון הפנים, יקבע עד סוף נובמבר 2006 את דרך החקיקה המתאימה למתן אפשרות להסמיך "עובדי ציבור" לעכב כלי רכב בצד הדרך, כדי לבדוק את פליטת הגזים בהם.

ב. 
המשרד להגנת הסביבה בתיאום עם המשרד לביטחון הפנים ומשרד התחבורה והבטיחות בדרכים, יגבשו תכנית מקיפה והצעות לביצוע בדיקות זיהום אוויר מכלי רכב.

ג. 
משרדי הממשלה הנוגעים בדבר, יעבירו למשרד להגנת הסביבה את תכניותיהם והצעותיהם לדרכי המאבק בתופעת זיהום אוויר מרכב, עד 1.11.2006.

המשרד להגנת הסביבה יגבש מסמך מפורט של כל הצעדים האפשריים הנדרשים לשם מניעת זיהום אוויר מרכב, לרבות פירוט הגורמים המעכבים והחסמים בביצוע דרכי הפעולה שיש לנקוט בהם.

ד. 
בהתאם לסעיף 25 בתקנון לעבודת הממשלה, תתקיים ישיבת ועדת שרים משותפת של ועדת השרים לענייני ביקורת המדינה וועדת השרים לאיכות הסביבה ולחומרים מסוכנים, להמשך הדיון בנושא זיהום אוויר מכלי רכב.
הטיפול בהסרת לוחות אזבסט בצה"ל ובמשרד הביטחון
דו"ח מספר 57א
החלטה מספר בק/8 מיום כג בחשון התשס"ז-14.11.2006

מחליטים:

א. 
צה"ל יגבש, תוך 3 שבועות, רשימה בה יפורטו מבני האסבסט שברשותו, ובמיוחד אלה המכילים אסבסט הנמצא במצב של התפוררות, לרבות מבני אסבסט-צמנט שנשרפו, מבנים מכילי אסבסט שנשברו ולוחות פיקל הנמצאים במצב תחזוקה ירוד - סה"כ כ9000- מ"ר.


רשימת המבנים כאמור תוכן על-פי חלוקה לקבוצות, בהתאם לדרגת החריפות והסכנה לבריאות הציבור והסביבה.

ב. 
צה"ל יחל באופן מיידי בטיפול בהסרה וסילוק מפגעי אסבסט לפי סדר העדיפות שייקבע, ובהתאם לרמת הסיכון לבריאות הציבור.

ג.
הרשימה, כאמור לעיל, ותכנית ההיערכות של צה"ל לסילוק מפגע האסבסט ממחנותיו, לרבות לוח זמנים מפורט, תועבר לאגף לביקורת המדינה במשרד ראש הממשלה. 

שירות נשים בצה"ל ושירותן ביחידה צבאית הפועלת במשרד הביטחון
דו"ח מספר 57א
החלטה מספר בק/9 מיום כג בחשון התשס"ז-14.11.2006

יו"ר ועדת השרים מסכם:

צה"ל יבחן את הנושאים המפורטים בדו"ח מספר 57א' של מבקר המדינה, ויציג בפני ועדת השרים בתוך 4 חודשים תכנית פעולה לתיקון הליקויים.

המשך הדיון נדחה. 

כוחות משמר הגבול תחת פיקוד צה"ל
דו"ח מספר 57א
החלטה מספר בק/10 מיום כג בחשון התשס"ז-14.11.2006

מחליטים:

א. תשתית חוקית
משרד הביטחון, המשרד לביטחון הפנים, משרד המשפטים, צה"ל ומשטרת ישראל יכינו בתוך 5 חודשים תשתית משפטית להסדרת ההפעלה של כוחות מג"ב תחת פיקוד צה"ל.

ב. תנאים וכללים להפעלת מג"ב תחת פיקוד צה"ל
משרד הביטחון, המשרד לביטחון הפנים, צה"ל ומשטרת ישראל, יגבשו בתוך 5 חודשים את מסגרת התנאים והכללים להפעלת כוחות מג"ב תחת פיקוד צה"ל.

התנאים והכללים שיגובשו, יובאו לאישורם של שרי הביטחון וביטחון הפנים.

ג. נהלי הפעלה משותפים
צה"ל ומשטרת ישראל, יגבשו בתוך 5 חודשים, נהלי עבודה משותפים, בהם יסוכמו דרכי הבנייה וההפעלה של כוחות מג"ב תחת פיקוד צה"ל, לרבות: תורת הלחימה, כוח-אדם ומיצויו, הארגון, ההכשרה, האימונים, אמצעי הלחימה, הביקורות, התחקירים, הפיקוח והבקרה.
ד. תיקצוב
משרד הביטחון והמשרד לביטחון הפנים, יסכמו בתוך 5 חודשים את ההיבטים התקציביים הנוגעים להפעלת כוחות מג"ב תחת פיקוד צה"ל, כולל קביעת מנגנונים לעדכון עתידי של העלויות.

ה. מנגנונים לישוב מחלוקות
מנגנונים לישוב מחלוקות יקבעו בין משרד הביטחון - צה"ל, המשרד לביטחון הפנים - משטרת ישראל. 

דיווח יימסר לאגף לביקורת המדינה בתוך 5 חודשים.

הערות מבקר המדינה יילקחו בחשבון במהלך ביצוע ההחלטה.

ועדת השרים תקיים דיון נוסף בנושא בעוד כ5- חודשים. 

דו"ח הוועדה הציבורית לבחינה מחדש של סיוע המדינה למוסדות ציבור - המשך הדיון
דו"חות מבקר המדינה בענין תמיכות והקצבות לעמותות
החלטה מספר בק/11 מיום כג בחשון התשס"ז-14.11.2006

יו"ר ועדת השרים מסכם ומודיע:

א. 
מנכ"ל משרד ראש הממשלה מרכז צוות מקצועי השוקד על הכנת מנשר או אמנה שיכרתו בין הממשלה והמגזר השלישי.


מנכ"ל משרד ראש הממשלה יביא את טיוטת המסמך שיגובש לאישור ועדת השרים.

ב. 
צוות מקצועי בראשות ראש האגף הבכיר לביקורת המדינה במשרד ראש הממשלה, ובהשתתפות נציגי היועץ המשפטי לממשלה, החשב הכללי במשרד האוצר, רשם העמותות וההקדשות ומנכ"ל משרד ראש הממשלה, יגבש הצעות להחלטה מפורטות בהתאם להמלצות הוועדה הציבורית לבחינה מחדש של סיוע המדינה למוסדות ציבור, אשר יובאו לדיון בוועדת השרים.


בשלב ראשון תוכן הצעה להחלטה בענין השקיפות בפעולת העמותות והתנהלות הממשלה בנושא.
חלק  ב

תגובות המבוקרים

לדו"ח 57א

צבא ההגנה לישראל
סוגיות נבחרות בממשק שבין תהליכי התכנון והתקצוב בצה"ל

הגוף המבוקר: צבא ההגנה לישראל

א.
ריכוז ממצאי הביקורת

1. 
העקרונות, הכללים והשיטה לתכנון ולהכנה של תכנית עבודה רב-שנתית ותכנית עבודה שנתית הוגדרו במסמך של אגף תכנון (אג"ת) משנת 1994. אולם, מחד, תהליך התכנון התקיים בצה"ל בפועל באופן ובלוחות זמנים שונים מאלה שהוגדרו בספר היסוד, ומאידך, הספר לא עודכן מאז כתיבתו, על אף שחלו שינויים מהותיים בארגון ובמבנה של צה"ל, ובכלל זה שינויים בתחומי האחריות והסמכות של חלק מהגורמים המוזכרים בו.

2. 
נוהל משנת 2002 בנושא הכנת תכנית העבודה של המטה הכללי אינו מפורט במידה מספקת, ואין התאמה בינו לבין ספר היסוד, הן בלוחות הזמנים והן במתודולוגיה של תהליך התכנון. 

3. 
בזרועות צה"ל נכתבו נהלים פנימיים להכנת תכניות העבודה. לוחות הזמנים שנקבעו בנהלים הפנימיים במפקדת זרוע היבשה ובחיל האויר מקדימים את אלה שבנוהל המטכ"לי. בנוסף לכך, בשנים 2004 ו-2005 התקיים תהליך התכנון במטכ"ל באיחור לעומת לוחות הזמנים שבנוהל המטכ"לי, כך שנפער פער זמנים ניכר בינו לבין תהליך התכנון שהתקיים בזרועות. במצב זה, התקבלו בזרועות החלטות מרכזיות הנוגעות לפעילותן בשנה העוקבת, עוד בטרם קיבלו את ההנחיות לתכנון תכניות עבודתם מאג"ת. 

4. 
קיים שוני בין מפקדת זרוע היבשה לבין חיל האוויר במידת התיאום והשילוב עם גורמי התכנון במטכ"ל ועם תהליך התכנון המטכ"לי. כמו כן, קיימים הבדלים בין מרכיבים שונים בשיטות התכנון שנקבעו במפקדת זרוע היבשה ובחיל, כאשר כל זרוע פיתחה מתודולוגיה משלה, בלי שאג"ת בחן את מידת יעילותה ואת התאמתה לתהליך התכנון הכלל-צה"לי.

5. 
בתחילת תהליך התכנון מקיים אג"ת שלב של תכנון ראשוני המכונה "קדם-תכנון". דרישות אג"ת מהגופים לגבי מתכונת הצגת תכניותיהם בשלב תכנון זה, שאמורות היו לספק לו מידע חיוני לביצוע ניתוחים ולגיבוש המלצות בנוגע להקצאת המשאבים ולקביעת היעדים לשנות התכנון, לא נענו על ידי מפקדת זרוע היבשה וחיל האוויר; גופים אלה לא העבירו לאג"ת את כל המידע הנוגע לתכנון תכניותיהם לשנה העוקבת; אג"ת לא קיים בקרה מספקת על הנתונים שהציגו בפניו הגופים, ובכלל זה על תמחור הנושאים השונים שנעשה על ידיהם. 
6. 
בשלב קביעת מסגרות התקציב של הגופים לשנה העוקבת אג"ת לא בחן חלק מהשינויים שחלו בהיקף פעילות הגופים. הערכות אג"ת בנוגע למשמעויות המיבצעיות והאחרות הצפויות בתכניות הגופים, במדרגות תקציב שונות, לא התבססו לרוב על תחשיבי עלות, ונעשו בלי שהכיר חלק מסדרי העדיפות ומכיווני הפעולה, שנבחנו בגופים כצעדי התכנסות אפשריים. עקב כך, עיקר הערכותיו לא התממשו. כמו כן, לא נמצא בידי אג"ת ביסוס לאופן שבו המליץ להשית על הגופים את הקיצוץ התקציבי, שנקבע לצה"ל בשנת 2006.

7. 
בהנחיות לתכנון, שהפיץ אג"ת לגופים בצה"ל, כלולים יעדים, שלעתים אינם בני-השגה, בשל המגבלה התקציבית. במקרים מסוימים ההנחיות לתכנון לא היו מעודכנות, כיוון שאג"ת לא קיבל במועד מידע על החלטות הגופים, לעתים אף בנושאים משמעותיים כגון גודל הסד"כ. כמו כן, ההנחיות לתכנון לא כללו יעדים ומדדים מפורטים בנוגע לתחומים שונים, דוגמת היקף ההתעצמות שעליהם לכלול בתכניותיהם.

8. 
תיעוד תהליך התכנון באג"ת לקה בחסר בעיקר בנוגע לשיקולים שהיו בבסיס החלטות מרכזיות שהתקבלו. מצב זה פגם בביסוס הידע הארגוני, ביכולת להנחילו לבעלי התפקידים שיבואו לעתיד, וביכולת לקיים תחקור והפקת לקחים בנוגע לטיבו.

9. 
אף שקיימים בצה"ל מספר מודלים לחישוב עלויות של משימות ופעילויות מסוימות, לא קיים מודל תמחירי מקיף לכלל המרכיבים שבתכניות העבודה, ולמגמות התפתחותם בשנים הבאות. מודלים תמחיריים הנוגעים לבניין הכוח, שפותחו בגופי צה"ל, לא נבחנו בחלקם הגדול על ידי אג"ת, במסגרת הבקרה והמעקב שעליו לקיים על מרכיבי העלות של פעילויות צה"ל מתוקף פקודת הארגון שלו, ולעיתים אג"ת אף אינו מכיר אותם.

10. 
תוכנית רב שנתית (תר"ש) "קלע", שתוכננה לשנים 2004-2008, הגדירה שתי הנחות לתקציב שנתי – מינימאלי ומקסימאלי. בתהליך גיבוש התר"ש ואחריו העריכה מערכת הביטחון, כי במדרגת התקציב המינימאלית, יהיה ביכולתה להוציא אל הפועל את תר"ש "קלע", זאת נוכח מקורות תקציב שהיו צפויים להתפנות בתכניות הגופים בתקופת ביצועה. על אף זאת, לא הוצגה מדרגת תקציב זו לגורמים מחוץ למערכת הביטחון, לרבות לראש הממשלה, כמו גם ההערכה שבמסגרתה ניתן לממש את תר"ש "קלע"; זאת, שעה שהמדרגה המקסימאלית הוצגה כמינימום הנדרש, שממנו לא ניתן לרדת בהיבט המענה הביטחוני.

11. 
על אף הערכות מערכת הביטחון, נקודת העבודה בתר"ש "קלע" במדרגת התקציב המינימאלית, לא נתנה, בפועל, ביטוי תקציבי הולם למרכיבי בניין הכוח השונים שתוכננו בתר"ש. כתוצאה מכך נוצרו פערים בין המקורות לבין הצרכים בתחומי פעילות שונים.

12. 
התקנים לרמות מלאי התחמושת בחירום (יעדי ההיערכות) לא עודכנו במשך שנים לחלק ניכר מסוגי התחמושת בצה"ל. זאת, על אף השינויים שחלו במבנה צה"ל ובתמהיל הסד"כ שלו, ההשפעה המכרעת שיש לרמות המלאי על מיבצעיות כוחות צה"ל והמשמעויות התקציביות הניכרות. יעדי היערכות מסוימים נקבעו כ"קביעות פיקודיות", ללא ניתוח מעמיק של משמעויותיהם מבחינה מיבצעית ותקציבית.

13. 
אג"ת בחן את יעדי ההיערכות לרמות מלאי תחמושת בלי התחשבות מספקת בחלופיות שבשימוש בסוגי תחמושת שונים, מתוך ראייה כלל-צה"לית. במצב, שבו תהליך קביעת יעדי ההיערכות בצה"ל לוקה בחסר, אין ודאות שיעדי ההיערכות הקיימים מבטאים בצורה מיטבית את הצרכים של צה"ל בתחמושת לעת חירום, וכן את התקציב שהיה להקצות למטרה זו.

14. 
לא נמצא, שאג"ת ניתח וקבע את יעדי רכש התחמושת בפועל (יעדי ההצטיידות), בטווח הקצר והארוך, מתוך ראייה כוללת, בתהליך התכנון המתקיים מדי שנה בשנה. בקרת אג"ת על רמות מלאי התחמושת בגופים הייתה טכנית וחלקית. כתוצאה מאלה, ספק אם בידי אג"ת וסגן הרמטכ"ל הייתה תמונה כוללת ומהימנה של צורכי מלאי התחמושת בצה"ל, לרבות התשובה לשאלה – האם במסגרת האילוצים הקיימים צה"ל מפנה לנושא זה משאבים אופטימאליים, או שיש בהם מחסור או פוטנציאל לחיסכון.
ב. תגובות המבוקר

צבא הגנה לישראל
כללי 

תהליך התכנון, לוח הזמנים ואופיו נגזרים, בין היתר, מתהליכים חיצוניים, ומושפעים בעיקר מהתהליך המרכזי של גיבוש תקציב הביטחון ואישורו בממשלה. העדר תקציב ביטחון רב-שנתי והחלטות מיידיות על קיצוצים בתקציב, אשר התקבלו בתדירות גבוהה בשנים האחרונות, גרמו לשינויים ולעדכונים עמוקים בתוכנית העבודה. מעבר לעובדה שאין סיכום יציב על תקציב ביטחון רב-שנתי. בארבע השנים האחרונות אושר התקציב באיחור רב, באופן שחייב שינויים רבים בתוכנית. התקציב ל–2007 אושר רק בנובמבר 2006 בקריאה ראשונה, וזה עדיין אינו תקציב הביטחון הסופי. תופעה זו משפיעה על תהליך התכנון בצה"ל ועל איכותו.

2.
מתודולוגית התכנון - צה"ל יקיים במהלך שנת 2007 בחינה מקיפה של שיטת התכנון של תוכנית העבודה. הבחינה, שתסתיים עד אמצע שנת 2007, תכלול את הנושאים הבאים: תהליך התכנון על כל מרכיביו, תוצרי התכנון, מנגנוני הבקרה ולוחות הזמנים. תהליך התכנון לתר"ש ולשנת העבודה 2008, יעשה על פי מתודולוגיה חדשה ועדכנית, אשר תפנים, בין היתר, את הערות הביקורת.

הפער המרכזי בין מתודולוגית התכנון המתועדת בספר היסוד ובהוראת קבע מטכ"לית 03/01  ליישומה, הוא לוחות הזמנים. על מנת שיתקיימו תהליכים סדורים, מתודולוגיים, בני בקרה, כפי שממליצה הביקורת, נדרש לוודא העמדתו של תקציב רב-שנתי לצה"ל, שיחזק את תהליך התכנון ברמת המטה הכללי ובגופי התכנון האחרים ויאפשר להתקשר בהתקשרויות רב-שנתיות, בתחומים רלבנטיים.

4.
סנכרון בין תהליכים בתוך גופי צה"ל לבין תהליכים מטכ"ליים - הזרועות מקבלות החלטות רק בתחום סמכותן, ואינן מקבלות החלטות המחייבות אישור מטה כללי בתהליך זה. 

כך יכולים הגופים להגיע לשלב התכנון המטכ"לי, עם תוצרים מעובדים, ולהשפיע באופן יעיל וענייני,  על גיבוש תוכנית העבודה.

הסוגיה תועלה במסגרת הבחינה המחודשת, של שיטת התכנון והגיבוש של תוכנית העבודה.

3.
נהלים פנימיים - הערכות המצב המתבצעות במחצית הראשונה של השנה (מודיעין, יכולות תקציב ומשאבי אנוש), משפיעות על תהליך התכנון.


תהליך התכנון הראשוני, המתבצע בגופים, מבוסס על פקודת העבודה לאותה השנה ועל התוכנית הרב-שנתית. ההנחיות לתכנון, המפורסמות באוגוסט, הן סיכומו של תהליך התכנון המקדים. 

5.
קדם התכנון - אג"ת יבחן בשיתוף הזרועות את כלל מתודולוגית התכנון, ובכללה את מידת מעורבות אג"ת בשלבי התכנון בגופים, במהלך שנת 2007.

7.
הנחיות לתכנון - קיים קושי לעמוד בחלק מההנחיות. הפערים מוצגים על ידי הגופים לאישור המטה הכללי, במסגרת אישור תוכניות העבודה, ומסוכמים סופית במסגרת פקודת העבודה המתכנסת למסגרות התקציב. פקודת העבודה הינה המסמך המחייב בצה"ל, והתוכנית המופיעה בו, חייבת להתכנס למסגרת התקציבית. 

8.
תיעוד תהליך התכנון - חלק מפגישות העבודה ברמת ראשי ענפי (רע"נים) וראשי מחלקות (רמ"חים) אינו מתועד. עם זאת, כל המידע המוצג, כולל הניתוחים הפנימיים והמצגות המשמשות בסיס להתיעצויות אלה, נשמר ומתועד. אג"ת יפעל לשיפור התיעוד של כלל תיעוד התהליך.

9.
תמחור וניתוח - באג"ת קיימים כלים ומודלים מגוונים למשימות ופעילויות שונות. בשנת 2006 נבנה מודל סד"כ – תקציב. מודל זה מאפשר ביצוע ניתוחי רגישות עלויות של כל משק בנפרד. לא ניתן לתמחר באופן מדוייק  כל אחת מהפעילויות המבוצעות בצה"ל. אג"ת יפעל לחיזוק יכולות הניתוח ובקרת העלויות של פעילות צה"ל. אג"ת יתניע עבודת מטה שתסתיים עד סוף  2007. הוקם צוות בחינה לעלויות הקיום של גופי צה"ל.

10-11. תר"ש קלע - לאורך תהליך גיבוש תר"ש "קלע", הציג צה"ל את המשמעויות המלאות של היקפי התקציב השונים לדרג המדיני, לכנסת ולמועצה לביטחון לאומי. הוצגו המשמעויות על היקף הסד"כ, תדירות האימונים ויכולת ההתעצמות. חלק מהמשמעויות שהוצגו לא התממשו, שכן נמצאו פתרונות אלטרנטיביים קשים אחרים: פגיעה במוכנות הצבא, צמצום ההתעצמות וצמצומים בפעילות המבצעית.

תקציב 2007 - צה"ל הציג ב-26 באוקטובר 2006 לדרג המדיני, את כל המשמעויות הנגזרות מתקציב הביטחון המוצע, באופן מפורט ומנומק על בסיס עבודת מטה. הצגה דומה הוצגה לוועדות המשנה של ועדת חוץ וביטחון ב-8 בנובמבר 2006. בדיון חודדו משמעויות התקציב לטווח הקצר ובראייה רב שנתית. 
13-14. רמות מלאי - לאור לקחי מלחמת לבנון וכחלק מגיבוש התר"ש החדשה, ייבחנו במצב הקיים המודלים השונים העומדים בבסיס קביעת היעדים בתחום המלאים (תרחיש הייחוס, מקדמי צריכה וכו'), תוך הטמעת שפה משותפת בין כלל הגורמים העוסקים בנושא. כמו כן, במסגרת מתודולוגיית התכנון, ייבחנו דרכים לשיפור תהליך העדכון השוטף של היעדים והבקרה אחר מימושם. בתחילת 2006 נערך במטה הכללי, דיון בנושא רמות המלאי של הפריטים העיקריים מול הזרועות. 

פערי המידע עתידים לקבל מענה במסגרת תכולת הפיתוח הכוללת של מערכת המידע הכלל צה"לית. בשלב הנוכחי אושרו לפיתוח נושאי הארגון והתכנון, שיישומם יתן מענה חלקי לממצאי הדוח. מענה מלא יינתן ביישום כלל התוכנית, אשר טרם אושר. 

יעדי התוכנית המרכזיים: יצירת שפה ארגונית אחת, שיתוף ושקיפות מידע, תהליכי עבודה דומים בכל הארגונים ומידע למקבלי ההחלטות בכל הדרגים, כולל במטכ"ל. יודגש כי לאחרונה, לאור פערים תקציביים, נשקל שוב יישומה של תוכנית ה-ERP.
הכשרת הקצונה הבכירה בצה"ל

הגופים המבוקרים: משרד הביטחון; צבא ההגנה לישראל

א. ריכוז ממצאי הביקורת

מדיניות ההכשרה של הקצונה הבכירה ויישומה במוסדות ההכשרה

1.
בפברואר 2003 אישר הרמטכ"ל דאז, רב-אלוף משה יעלון, מסקנות של ועדה שמינה לבחון את נושא הקידום, הפיתוח וההכשרה של הקצונה הבכירה. הרמטכ"ל קבע, בין השאר, כי קצינים המזוהים כפוטנציאל לקידום עד דרגת תא"ל  יעברו שלוש הכשרות מרכזיות – המכללה לביטחון לאומי (מב"ל), קורס מערכתי מתקדם (קומ"ם), ותכנית "מפנה" (תוכנית הכשרה לקצונה הבכירה). נמצא, כי קביעה זו של הרמטכ"ל לא עובדה לפקודה או להוראה של אכ"א, שתפרט את דרך מימושה. כמו כן, לא הוכנה תכנית רב-שנתית, הכוללת הקצאת מקומות בהכשרות השונות עבור הקצינים מהזרועות והחילות השונים, והקובעת קדימויות לקצינים, על מנת שניתן יהיה ליישם את קביעת הרמטכ"ל.

2. 
כתוצאה מכך שקביעת הרמטכ"ל לא עובדה לפקודות שיפרטו את דרך ביצועה, מומשה קביעתו באופן לקוי. כך, למשל, הקומ"ם לא נערך יותר מאז 2003. מבין שלושת מחזורי מב"ל שנערכו בשנים 2003-2006, עמד שיעור הקצינים מקבוצת "אופק רחוק" על 28%-50% מבין קציני צה"ל שלמדו במב"ל. בשלושת המחזורים של תכנית "מפנה", שנערכו בשנים 2004 ו-2005, רק 24%-44% מהמשתתפים השתייכו לקבוצה לה יועד הקורס. 

3. 
מנתוני מחלקת הסגל באכ"א מדצמבר 2005, הנוגעים לקצונה הבכירה בשירות סדיר עולה, כי שיעור של 82% מהקצינים בדרגת אלוף, 68% מהקצינים בדרגת תא"ל ו-76% מהקצינים בדרגת אל"ם לא היו בוגרי המב"ל. בין שנת 2001 – טרם קביעת מדיניות הרמטכ"ל כאמור – לבין שנת 2005 – עת נערכה הביקורת – חלה עלייה בשיעור הקצינים שאינם בוגרי המב"ל, בוגרי תכנית "מפנה" ובוגרי הקומ"ם בקרב הקצונה הבכירה בכלל, ובקרב קבוצת "אופק רחוק" בפרט. יוצא אפוא, שמרבית הקצונה הבכירה בצה"ל לא עברה את מסגרות ההכשרה לסגל הפיקוד הבכיר, בשלושת הנדבכים הנ"ל.

הכשרת הקצונה הבכירה במב"ל

4.
הנושאים המרכזיים בתחום הביטחון הלאומי בישראל, הנלמדים במב"ל, שמעצם טבעם אינם רק בתחום הצבאי, נקבעים ללא שיתוף כלשהו של הגורמים הממלכתיים מחוץ לצה"ל, העוסקים בתחום זה בישראל, כגון המועצה לביטחון לאומי.

5. 
לתכנית הלימודים של מב"ל אין מתכונת בסיסית מחייבת. הסמכות לקביעת תכנית הלימודים, למעט תוכני התכנית האקדמית שלגביה נדרש אישור האוניברסיטה, היא בידי מפקד המב"ל בלבד. בתוכני הלימודים לתואר השני ובהיקפם ערכה מב"ל בשנים 2003-2005 שינויים ניכרים, וכל זאת שעה שדרישת אוניברסיטת חיפה לזכאות לקבלת תואר שני לא השתנתה באותן שנים. 

6. 
לא נקבעו מאפייני התפקיד של המדריכים במב"ל ולא נקבעו אמות מידה למינויים בכל הנוגע לכישורים נדרשים, להכשרה ולניסיון. רוב מדריכי המב"ל חסרים את ההשכלה ואת הניסיון להוראת מקצועות בתחום הביטחון הלאומי ברמה אקדמית, כנדרש בתכנית הלימודים של המב"ל, ומבצעים בפועל בעיקר תפקידי תיאום בתחומי הלימוד שעליהם הם אחראים. 

7. 
בהחלטת הממשלה על הקמת המב"ל נקבע, כי החניכים במב"ל יהיו "קציני צה"ל בכירים ועובדים בכירים של מערכת הביטחון, המשרדים הכלכליים ומשרדי החוץ והחינוך והתרבות". התברר, כי רוב החניכים שאינם קציני צה"ל מגיעים מגופי מערכת הביטחון וביטחון הפנים ורק מיעוטם מגיע ממשרדי הממשלה האחרים. במצב זה, לא מושג היעד של יצירת שפה משותפת לגבי נושאי הביטחון הלאומי בין העוסקים בו, כפי שנקבע בהחלטת הממשלה.

המכון לחקר תורת המערכה

8. 
הצורך בכתיבת תורה לרמה המערכתית היווה את אחד הטעמים המרכזיים להקמת צוות חשיבה שהפך מאוחר יותר למכון לחקר תורת המערכה (מלת"ם), הכפוף לחטיבת תוה"ד. במשך כ-12 שנים צוות החשיבה ומאוחר יותר המלת"ם לא פרסמו אף ספר או חוברת רשמיים של תורה ברמה המערכתית. זאת, אף על פי שלאורך השנים מופיעה המשימה של כתיבת תורה זו בתכניות העבודה השנתיות של חטיבת תוה"ד. צוות החשיבה או המלת"ם גם לא פרסמו מחקרים בנושאים אופרטיביים-אסטרטגיים ולא הוציאו מילון מונחים לרמה המערכתית, כפי שנקבע בין תפקידיו.

 9. 
המחזור האחרון של הקומ"ם, שאותו העביר המלת"ם לקצונה הבכירה, ואשר נועד להכשירה בתחומים של אמנות המערכה, נערך בשנת 2002. מסגרת חלופית לקומ"ם, המערכת ללמידה אופרטיבית שפיתח המלת"ם, הייתה במועד סיום הביקורת, ינואר 2006, רק בתחילתה. במצב זה לא ממומשת במלואה החלטת הרמטכ"ל מפברואר 2003 בנוגע להכשרת הקצינים מקבוצת "אופק רחוק" בתחום המערכתי.
תוכנית "מפנה"

10. 
לא  קיימת כמעט כל מעורבות של הגורמים המקצועיים וגורמי המטה של יחידת המכללות בניהול תכנית "מפנה" ובפיקוח על הנעשה בה, למעט תמיכה טכנית מצומצמת; אין בקרה על נוכחות החניכים בקורס במשך התכנית; חלוקת התפקידים בין הגורמים השונים המתפעלים את תכנית "מפנה" אינה תמיד ברורה. לדעת משרד מבקר המדינה, תכנית "מפנה" מתנהלת על פי דפוסי עבודה לקויים באופן מהותי, המקשים על המעורבות, הפיקוח והבקרה של יחידת המכללות. לפיכך, מן הראוי כי צה"ל יבחן מחדש את כל סדרי התפעול של תכנית זו. 
בעיות מינהלתיות מרכזיות במוסדות ההכשרה של הקצונה הבכירה

11. 
יחידת המכללות שוכרת, באמצעות משהב"ט, את שירותיהם של מרצים ויועצים. נמצא, כי הפיקוח והבקרה של יחידת המכללות על עבודתם של מרצים ויועצים אלה רופפים ביותר. כך למשל, מרצים המשמשים גם כיועצים וגם כמרצים דיווחו במספר מקרים פעמיים עבור אותה שעת עבודה – פעם אחת דיווחו על השעה כעבודת ייעוץ ופעם שנייה כהרצאה או כעבודת ייעוץ אחרת. 
12. 
רוב היועצים במב"ל ובפו"ם (המכללה הבין זרועית לפיקוד ומטה) אינם נוהגים לפרט בטופס הדיווח מהי עבודת הייעוץ היומית שעשו, ודיווחיהם כלליים בלבד. מתכונת כזו של דיווחים כלליים אינה מאפשרת לבדוק כיאות אם בוצעה העבודה שבגינה נדרש התשלום.
13. 
ביחידת המכללות לא קיימים תיאורי תפקיד ליועצים השונים והגדרות של תכולות העבודה הנדרשות מהם. בהיעדר הגדרת תכולת עבודה הנדרשת מכל יועץ, לא ניתן לעשות בקרה נאותה על דיווחיו, וממילא לא ניתן להבטיח, כי צה"ל מקבל תמורה מלאה לתשלומים שהוא מאשר ליועצים.
14. 
ביולי 2004 החל אזרח לשמש כמדריך ראשי בהתנדבות במב"ל. על מנת לפתור בעיות שונות שהתעוררו בדרך העסקתו של המדריך הראשי, נחתם עמו הסכם בפברואר 2005, שלפיו יועסק כיועץ במוקד המחקר של המב"ל, בהיקף כספי, אשר יכסה, בהתבסס על תחשיביו של המדריך הראשי, את הוצאותיו על שימוש ברכב. משרד מבקר המדינה מעיר, כי מתן תנאים נלווים, אינו עולה בקנה אחד עם פקודות הצבא, ואילו הסכם היועצים שחתם משרד הביטחון עם המדריך הראשי אינו עומד בכללי המינהל התקין, כיוון שהבקשה שהעבירה מב"ל להעסיק אותו כיועץ במוקד המחקר של המב"ל לא שיקפה את התפקיד שמילא בפועל – מדריך ראשי.
15. 
מבקר המדינה בדק את דיווחי החוקרים במלת"ם על שעות עבודתם בשנים 2004 ו-2005, והעלה ליקויים רבים בדיווחים אלה, וכי הפיקוח והבקרה של ראש המלת"ם עליהם היו רופפים ביותר. למשל, נמצאו שישה מקרים שבהם ארבעה חוקרים דיווחו, כי היו בעבודה אף שבאותה עת שהו בחו"ל בנסיעות פרטיות. חוקרים שהם אזרחים עובדי צה"ל דיווחו על נוכחותם בעבודה באופן קבוע בצורה כוללנית, וניכר בדיווחים אלה שנעשו בדיעבד בסוף החודש ולא מדי יום ביומו על פי שעות העבודה בפועל. ראש המלת"ם אישר דיווחים אלה ללא כל בדיקה ואימות של הנתונים המופיעים בהם. התנהלות כזו אינה עולה בקנה אחד עם כללי מינהל תקין. 

16. 
באפריל 2004, כחמישה חודשים לאחר שהחל הליך היציאה למכרז ללימוד תואר שני למב"ל, חתם מפקד יחידת המכללות עם היועץ האקדמי של תכנית הלימודים של המב"ל באוניברסיטת חיפה על "נייר הבנות", אשר מעגן את ההתקשרות בין המב"ל לבין האוניברסיטה לחמש השנים הבאות. באוגוסט 2004 ביקשה יחידת המכללות ממשהב"ט לאשר התקשרות עם אוניברסיטת חיפה לשנת הלימודים תשס"ה, וגם הפעם בפטור ממכרז. המשרד אישר זאת, אך קבע שלא יינתן יותר פטור כזה. למרות זאת, אישר המשרד שוב, לבקשת יחידת המכללות, התקשרות נוספת עם אוניברסיטת חיפה בפטור ממכרז לשנת הלימודים תשס"ו. 

17.
חתימתו של מפקד יחידת המכללות דאז על נייר ההבנות עם אוניברסיטת חיפה היא בניגוד להוראת הפיקוד העליון בנושא המגבלות החלות על נציגי צה"ל בהתקשרות עם ספקים, האוסרת ניהול משא ומתן ויצירת התחייבות בפני ספקים על ידי אנשי צבא, אלא אם קיבלו לכך אישור מראש ובכתב מגוף מוסמך במשרד. 
18. 
יחידת המכללות רוכשת מדי שנה בשנה באמצעות משהב"ט סדנאות, קורסים וימי עיון רבים מגורמים אזרחיים. נמצא, כי יחידת המכללות אינה מקיימת תכנון שנתי מקיף לגבי כלל הסדנאות, הקורסים וימי העיון המועברים במסגרת המכללות השונות. המכללות גם אינן מגישות לקראת תחילת שנת לימודים חדשה במרוכז את בקשותיהן לאישור ההתקשרויות למשרד, לרבות בקשות לפטור מחובת פרסום מכרז, אלא מעבירות אותן לשיעורין במשך שנת הלימודים. היעדר תכנון שנתי כולל ומקיף לסדנאות, לקורסים ולימי העיון פוגע בהיערכות לקראתם במכללות, ופוגע בבחירת הספקים ובתהליכי אישור הבקשות במשרד. 
19. 
בשישה מקרים מהשנים 2004 ו-2005 שנבדקו, קבע המשרד בעת אישור התקשרות בפטור ממכרז, כי במקרה שתידרש התקשרות נוספת כזאת יש להיערך למכרז. נמצא, כי המשרד התעלם מקביעות אלה, ואישר שוב, לבקשת יחידת המכללות, התקשרויות בפטור ממכרז, ובכך הוא נתן למעשה יד לאי-הסדר בהתנהלות של יחידת המכללות בתחום זה. 
ב.
תגובות המבוקרים

צבא הגנה לישראל

1.
מדיניות ההכשרה של הקצונה הבכירה ויישומה במוסדות ההכשרה - ר' חטיבת תורה והדרכה מוביל עבודת מטה, לטווח הארוך, לקביעת מסלול ההכשרה של הקצין בצה"ל, ומונה לעמוד בראש ועדה המגבשת את התכנים. 

במסגרת עבודת המטה נקבעו כבר הנחיות והתקבלו מספר החלטות, ובכללם: 


תכני ההכשרה הנדרשים, עבור כל דרגה וסוגי תפקידים, ומדיניות הכשרה ברמה הזרועית, ומדיניות הכשרה אחודה ברמה העל זרועית.

עם  אישור התוכנית, במהלך 2007, יחל צה"ל בעבודת מטה שמטרתה ליישם בפועל את תוכנית תוה"ד. 

פקודת מטכ"ל 32.0202, בנושא "קידום הקצונה בשירות הסדיר", נמצאת בעדכונים לקראת סבב הערות מקוצר. בסיומו יחל סבב החתימות. הטיפול בעדכון פקודת המטכ"ל בנושא יסתיים במחצית שנת העבודה 2007. 

4-5.
הכשרת הקצונה הבכירה במכללה לבטחון לאומי (מב"ל) - סגן הרמטכ"ל הנחה לקיים עבודת מטה לבחינת ייעוד המכללה לביטחון לאומי והתאמתו להחלטת הממשלה. אם ידרש שינוי בייעוד, בסיומה של עבודת המטה  תובא ההצעה לאישור  שר הביטחון והממשלה.

לאור המלצת הביקורת, תוקם ועדה מייעצת לתוכנית הלימודים ליד מפקד יחידת המכללות. אופי פעולתה והרכבה יאושרו על ידי הרמטכ"ל, ולאחר מכן תייעץ ועדה זו למפקד המכללות בהכנת תוכנית הלימודים. תוכנית הלימודים הפרטנית, מובאת לאישור הרמטכ"ל ומוצגת בפני המטכ"ל.

קיימת תוכנית אב מחייבת, למכללה לביטחון לאומי, בנושא תוכנית הלימודים, המבוססת על ביטחון, מדיניות חוץ, כלכלה וחברה. יחד עם זאת, לכל שנת לימודים מכינים בהתאם לתוכנית האב, תוכנית פרטנית. 

על פי  סיכום הרמטכ"ל, הסמכות להחליט אם יוענק תואר שני במסגרת לימודי המכללה לביטחון לאומי, נתונה בידי מפקד המכללות. בשנים הקרובות, חלק ניכר מתלמידי המכללה לביטחון לאומי, לא יהיו בעלי תואר שני. משום כך יהיה התואר השני חלק אינטגרלי ומחייב, בתוכנית הלימודים במכללה. כשישתנו התנאים יעלה הנושא לבחינה מחודשת. 

6.
מסמך המפרט את מאפייני התפקיד, כישוריו ואופן תפקודו של המדריך במכללות, יובא לאישור הרמטכ"ל. בנוסף, המכללות, בשיתוף מפצ"ר, ינסחו מסמך קריטריונים מחייב עבור מדריך במכללה לביטחון לאומי, שאינו קצין בצה"ל.  המסמך ינוסח עד פברואר 2007 ויובא לאישור הרמטכ"ל. 
7.
שיתוף חניכים במב"ל שהינם עובדים בכירים מגופים חיצוניים לצה"ל  - צה"ל, רואה חשיבות גבוהה לקבל חניכים ממשרדי ממשלה ומוסדות ביטחוניים אחרים. לקראת שנת הלימודים הבאה, בכוונת מפקד המכללות לפנות אל מנכ"לי המשרדים הממשלתיים, בבקשה להפנות מועמדים ראויים.

8-9.
המכון לחקר תורת המערכה (המלת"ם), עבר לאחרונה רה-ארגון פנימי שכלל הצבת קצין סדיר בדרגת תא"ל, פרידה מבעלי התפקידים, הבאת חוקרים חדשים ומיצוב דרכי הפעולה של הגוף. במסגרת זאת, ייבחנו גם התפוקות הנדרשות ויוגדרו מדדים לתפקוד.
תורה בסיסית - "תורת המערכה", לא תכתב בנפרד, מאחר ואין כזו בעשיה הצבאית. אין לצה"ל מקור מידע ממנו ניתן לשאוב את "תורת המערכה". 

בשנת הלימודים תשס"ז נלמד במלת"ם קורס מבוא לחשיבה מערכתית וקורס בנושא אומנות המערכה.  

10.
באוקטובר 2007, יופעל קורס חדש אחוד להכשרה אופרטיבית שישלב בין תכני "מפנה" (תוכנית הכשרה לקצונה הבכירה) לקומ"ם (קורס מערכתי מתקדם), בהובלת המלת"ם ותחת פיקודו הישיר של מפקד המכללות. המבנה הארגוני ייבחן במסגרת רה-ארגון של המכללות.  

החל ממחזור דצמבר 2006 ועד לפתיחת הקורס החדש, ייקלטו חניכי קורס "מפנה" והסגל בבסיס המכללות תחת פיקודו הישיר של מפקד המכללות,  ותתבצע בקרה על נוכחות החניכים על ידי סגל הקורס.  

11-13. העסקת יועצים ומרצים במב"ל - הופצה הנחייה לגבי דיווח היועצים על שעות עבודתם. ההנחייה נכתבה בסיוע הפרקליטות הצבאית, ומדגישה כי הדיווח יהיה מפורט ויכלול את כל הפעילות. בנוסף הנחה מפקד המכללה לפיקוד ומטה טרם כל פתיחת קורס במב"ל, יתבצעו תהליכים שמטרתם להגדיר את עבודת היועץ, היקפה, דרכים לפיקוח עליה ודרך ההתקשרות עם משרד הביטחון. 

מפקד המכללה לפיקוד ומטה יבחן את נוהלי ההתקשרות של משרד הביטחון עם יועצים הפועלים במכללות. 

צה"ל יבחן העסקת יועצים שאינם אזרחים עובדי צה"ל.

15.
דיווחי החוקרים במכון לחקר תורת המערכה (מלת"ם)  - התקיימה חקירת מצ"ח בעניין המלת"ם. 

ראש חטיבת תורה והדרכה נקט במספר פעולות כדי למנוע הישנות הליקויים שפורטו בדוח הביקורת, במסגרתם רועננו הפקודות והנהלים הפנימיים. 

נוסחו חוזי העסקה לאזרחים עובדי צה"ל (א.ע.צ) במעמד חוקרים בצבא, שיתנו מענה לבעייתיות שהייתה קיימת בצורת ההעסקה הקודמת, כאשר בצורת ההעסקה החדשה נלקח בחשבון אופן העבודה, כדי שלא יהיה צורך לדווח על שעות נוספות, שכן השכר ישולם באופן גלובלי.

הוצאו נהלי רענון ליחידות בכל הנוגע לדיווחי שעות נוספות והוצאת היתרי עבודה פרטית, ובאגרת לאע"צ הנקלט, פורטו אופן הדיווח של השעות הנוספות והגשת בקשה להיתר עבודה פרטית. 

17-18. ההתקשרות של מב"ל עם גופים אזרחיים - ההתקשרות עם גופים אזרחיים תבוצע בשיתוף משפטנים מהפרקליטות הצבאית, שילוו כל התקשרות לרכישת סדנאות, קורסים וימי עיון. 

הפיצול בפניות המכללה לפיקוד ומטה והמכללה לביטחון לאומי למשרד הביטחון, ייבחן במסגרת רה-ארגון של המכללות. תיבחן אפשרות מטה אחד הנותן מענה לכלל המסגרות והקורסים במכללות. עד סיום הרה-ארגון הנחה מפקד המכללות לנהל את פעילות הרכש כדלקמן:


כאשר שתי המכללות נעזרות בגורם זהה, או שאיחוד הבקשות מעניק יתרון ביורוקרטי או חיסכון תקציבי, תהיה בקשת ההתקשרות משותפת, ותנוהל  על ידי מטה המכללה לפיקוד ומטה. 


כאשר מטעמים של ייחודיות בתוכנית הלימודים, אופי הלומדים או המתודולגיה, יווצר צורך במענה נפרד, יוגשו בקשות ההתקשרות בנפרד, עבור המכללה לפיקוד ומטה  ועבור המכללה לביטחון לאומי.

ככלל, מרבית הפניות לרכש ממשרד הביטחון מועברות בעת תכנון שנת הלימודים העוקבת, ובדרך כלל כחצי שנה לפני פתיחתה. עם זאת, במטרה לשמור על גמישות התוכניות הנלמדות ועל רלוונטיות החומר הנלמד, יהיו מעת לעת פניות נוספות להתקשרויות במהלך שנת הלימודים. 

כוחות משמר הגבול  תחת פיקוד צה"ל

הגופים המבוקרים: צבא ההגנה לישראל; המשרד לביטחון הפנים - משטרת ישראל; משרד הביטחון

א. ריכוז ממצאי הביקורת

הבסיס החוקי להפעלת כוחות מג"ב תחת פיקוד צה"ל

1.
נמצא, שלהכפפת כוח משטרתי – כוחות מג"ב תחת פיקוד (ת"פ) צה"ל – בשטחי מדינת ישראל שלא בעת מלחמה או בשעת חירום אחרת, אין מסד חוקי המעוגן בדיני מדינת ישראל. מדובר בהפעלה מיוחדת של שני גופים ביטחוניים בעלי ייעוד שונה, אשר כל אחד מהם כפוף לדינים שונים. זאת סוגיה עקרונית ומעשית אשר ראוי לעגנה ברמה החוקית באופן ברור ומפורש. על שני הגופים לפעול בדחיפות כדי ליצור תשתית חוקית הולמת להפעלה כזו של כוחות מג"ב במסגרת פעילות הבט"ש של צה"ל.
קביעת הצורך המבצעי ביחידות של מג"ב ת"פ צה"ל ומשמעות המונח "תחת פיקוד" צה"ל

2. 
אגף המיבצעים במטכ"ל לא הוציא סיכום עקרוני ברמת המטה הכללי, שמנתח, מגדיר ומפרט את הצורך המיבצעי המיוחד בכוחות מג"ב ת"פ צה"ל בגזרות הפיקודים המרחביים – מרכז ודרום. זאת, לשם השגת התכלית המיבצעית המיטבית שלשמה הוכפף כוח מג"ב לצה"ל בגזרות אלה. גם בקובץ פקודות הקבע של חטיבת המיבצעים שבאגף המיבצעים לא נמצאה פקודה העוסקת ביחידות מג"ב ת"פ צה"ל.

3. 
במשטרת ישראל ובצה"ל אין מסמך משותף המסכם את מהות המונח "תחת פיקוד" צה"ל, לרבות יחסי הכפיפות ותחומי הסמכות והאחריות בין שני הגופים. כמו כן, עלתה אי-בהירות בהבנת המונח בקרב מפקדים ביחידות מג"ב ת"פ צה"ל. העמימות והשוני שבהבנת המונח, עלולים לגרום לכשלים מיבצעיים בהפעלת הכוח, ולמצער – לתקלות ולמינהל לא תקין.

4. 
שעה שמטה מג"ב עסק בבחינת הסוגיות הנוגעות להמשך תכנון הפעלת כוחותיו ת"פ צה"ל, אשר, מהווים כ-10% מסד"כ משטרת ישראל בכללותו, נושא זה לא נכלל בהצעת התכנית הרב-שנתית למשטרת ישראל מיולי 2005, הממוקדת ככלל, וגם בפרק הנוגע למג"ב, לתחום הפשיעה.

5. 
ברבות השנים נוצר טשטוש הולך וגובר בין תפקידי כוחות מג"ב ת"פ צה"ל באיו"ש ובגבול עם מצרים לבין תפקידי חיילי צה"ל למשימות ביטחון שוטף. בתהליך מתמשך שולבו כוחות מג"ב ת"פ צה"ל יותר ויותר גם למשימות בט"ש, שנוכח מאפייניהן הן מוטלות על יחידות צה"ל, שעה שיתרונם היחסי של כוחות מג"ב הוא בעיקר למשימות בתחום שבו רב המגע עם האוכלוסייה האזרחית. 

תחקירים משותפים

6. 
ב"אמנה" שסוכמה בין צה"ל לבין משטרת ישראל בשנת 2000 נקבע, כי אירועים מיבצעיים יתוחקרו בהתאם לנוהל התחקיר החל בצה"ל. נמצא, כי כוחות מג"ב ת"פ צה"ל נדרשים לבצע בתום פעילות מיבצעית בנוסף לתחקיר המיבצעי הצבאי גם תחקיר על פי הנוהל המשטרתי לאותו אירוע, השונה מבחינה מתודולוגית מהתחקיר הצבאי. שילוב המתודולוגיות הצבאית והמשטרתית, כך שניתן יהיה למצות טוב יותר את התחקירים המשותפים הנוגעים לשני הארגונים, טרם הסתיים. 

7. 
משטרת ישראל לא מימשה את הנחייתו של היועץ המשפטי לממשלה בכך שלא העבירה לפרקליט הצבאי הראשי תחקירים על פעילות מיבצעית של אירועי ירי של שוטרי מג"ב באיו"ש, בפעילות שנעשתה הן בשילוב כוחות צה"ל והן בפעילות מיבצעית שביצעו שם שוטרי מג"ב בלבד. 

ההסדר בין צה"ל לבין משטרת ישראל להפעלת כוחות מג"ב ת"פ צה"ל (ה"אמנה")

8. 
בדצמבר 2003 פג תוקף ה"אמנה". שני הגופים לא הצליחו לסכם "אמנה" חדשה בשל חילוקי דעות עקרוניים ביניהם בסוגיית האחריות לבניין הכוח של יחידות מג"ב ת"פ צה"ל. ההסדרים שנקבעו ב"אמנה", שאינם נותנים מענה מספק להסדר המינהלי שבין צה"ל לבין משטרת ישראל, ממשיכים להיות בתוקף. בשל אי-חידוש ה"אמנה", נפגע המענה המשותף לצה"ל ולמשטרת ישראל בתחום בניין הכוח של מג"ב ת"פ צה"ל ובתחום הפעלתו המיבצעית.

9. 
אין סיכום עקרוני משותף ברמת המטכ"ל להסדרת שילוב יחידות מג"ב ת"פ צה"ל בתחום הבטיחות, וקיימת התייחסות שונה בפיקוד הדרום ובפיקוד המרכז בנוגע למעורבותם של הפיקודים המרחביים בתחומי הבטיחות של כוחות מג"ב הכפופים להם. היעדר הנחיה משותפת לצה"ל ולמג"ב בתחום רגיש זה, עלול לגרום לתקלות בטיחותיות, שתוצאתן פגיעה בנפש וברכוש.

10. 
לא נערך תיאום לנושאי הביקורות שעורכים צה"ל ומשטרת ישראל על כוחות מג"ב ת"פ צה"ל, ובפועל אין ככלל העברה של סיכומי הביקורות ביניהם במישור זה. 

11. 
אגף התכנון של משטרת ישראל, אשר ריכז במשטרה את עבודת המטה לגיבוש ה"אמנה", לא הוציא הוראה מטעמו לגורמי המטה הארצי בנוגע לתפקידים ולמשימות של כוחות מג"ב ת"פ צה"ל, ובנוגע לחלוקת האחריות בין גורמי המטה השונים במשטרה לטיפול השוטף בבניין הכוח במישור מיוחד זה, כמסוכם ב"אמנה". אג"ת של משטרת ישראל גם לא עדכן את פקודות הארגון של חלק ניכר מיחידות ומפקדות מג"ב ת"פ צה"ל. 

12. 
על אף שאחד מתפקידי מפקדת הזרוע לבניין הכוח ביבשה נקבע כ"קביעת טכניקות הלחימה של כוחות מג"ב ת"פ צה"ל", היא לא עסקה בכך וממילא היא לא בחנה נושא זה מול הפיקודים המרחביים. תהליכי העבודה וממשקי העבודה של מז"י עם בסיס ההדרכה של מג"ב בנושאי ההכשרה של כוחות מג"ב ת"פ צה"ל אינם ממוסדים, ואין העברה הדדית סדורה של מידע רלוונטי להכשרת כוחות מג"ב ת"פ צה"ל בין הבה"ד של מג"ב לבין מז"י. 

13. 
תהליך תקינת האמצעים עבור יחידות מג"ב ת"פ צה"ל נשען על צורך מיבצעי, שאינו מעודכן. יחידות צה"ל השאילו ליחידות מג"ב ת"פ צה"ל גם אמצעים אשר אינם משמשים לפעילות מיבצעית. חלק מאמצעים אלה לא הוחזרו לצה"ל בתום תקופת ההשאלה, כנדרש. 
היבטים במיצוי כוח מג"ב בפיקוד המרכז ובפיקוד הדרום

14. 
במהלך השנים עברו פלוגות מג"ב ת"פ צה"ל באיו"ש שינויים ארגוניים רבים נוכח צרכים מיבצעיים משתנים, בלי ששינויים אלה מוסדו בפקודות ארגון ובתקנים. 

15. 
ארבע מפקדות של מג"ב באיו"ש פועלות לצורכי בניין הכוח של יחידות מג"ב ת"פ צה"ל באיו"ש. לא נערך ניתוח לגודלן של המפקדות ביחס להיקף הסד"כ של יחידות מג"ב ת"פ צה"ל באיו"ש. 

16. 
ליחידת המסתערבים של מג"ב באיו"ש, הפועלת זה כ-15 שנים, פקודת ארגון, שאינה מעודכנת ואינה משקפת את השינויים הרבים והיסודיים שנעשו בה בשנים האחרונות. הצורך בקביעת תקן מעודכן ליחידה עלה שוב ושוב לאורך השנים, במיוחד נוכח חוסר באמצעי לחימה, אך עד מועד סיום הביקורת לא הושלמה עבודת התקינה; תיק היסוד להכשרת לוחם ביחידת המסתערבים אינו מאושר על ידי מז"י, ותהליך השלמת ההכשרה המבוצע ביחידה עצמה ובאחריותה אינו ממוסד. גם היחידה לליווי עצירים ביטחוניים במג"ב, הפועלת בפיקוד המרכז מעל עשר שנים, טרם מוסדה וטרם נקבע לה תקן, דבר הפוגע בתפקודה השוטף. 

17. 
נמצאו ליקויים בכשירות המיבצעית של כוחות מג"ב ת"פ צה"ל הפועלים בפיקוד הדרום בגזרת הגבול עם מצרים, וביניהם: חוסר משמעותי בכוח אדם מקצועי וחוסר באמצעי לחימה; לא קיימת התאמה מספקת בין הכשרת שוטרי מג"ב לבין הצרכים המיוחדים המאפיינים את הגזרה; מערך המודיעין המשטרתי–צבאי המשולב אינו נותן מענה מספק לצורכי המשימות המודיעיניות במרחב הגבול שבו הוא פועל. 

ניהול ומיצוי כוח האדם ביחידות מג"ב ת"פ צה"ל

18. 
נהלים חסרים ונהלים בלתי מעודכנים בחלק מנושאי כוח האדם, הנוגעים לקשרי העבודה שבין צה"ל לבין משטרת ישראל ומג"ב ולכל גוף לעצמו, מביאים משך שנים רבות למענה לא מספק בשיתוף הפעולה וביחסי הגומלין המקצועיים ביניהם בתחום זה. היעדר נהלים מוסכמים ומחייבים מטעם צה"ל, משטרת ישראל ומג"ב לצורך פיקוח, שליטה ובקרה על כוח האדם של מג"ב ת"פ צה"ל, גורם למסד נתונים לא מעודכן ולדיווחים לא מהימנים בכל הנוגע לניהול כוח האדם של מג"ב ת"פ צה"ל הן במג"ב, הן במשטרת ישראל והן בצה"ל, ועלולות להיות לכך גם השלכות מיבצעיות. 

19. 
במג"ב קיימת לאורך זמן רב תופעה של הצבת שוטרים לתפקידים השונים מאלה שהם רשומים בהם על פי תקן (פיקציות). תופעה פסולה זו, אשר הפכה לכלי שגרתי בניהול השוטף של משק כוח האדם של מג"ב, גורמת לדיווחים מוטים, להצגת נתונים לא מהימנים, לתמונת כוח אדם מוטעית, וכן לעיוותים ארגוניים הנמשכים לאורך זמן רב. הדבר מביא לאי-יכולת לקיים שליטה ובקרה נאותים בכוח האדם של יחידות מג"ב ת"פ צה"ל הן במפקדת מג"ב, הן במשטרת ישראל והן בצה"ל.

20. 
הפערים המשמעותיים והמתמשכים במפקדי מחלקות בכוחות מג"ב ת"פ צה"ל מציפים בעיה הקיימת בכלל יחידות מג"ב, שעלולה להיות בעלת השלכות מיבצעיות ולהביא לפגיעה במיצוי הכוח הלוחם.

21. 
מג"ב חרג באופן משמעותי באיוש התקנים של חיילים בשירות חובה במערך המינהלה. איוש עודף זה, שנעשה ברובו על חשבון מערך הלחימה, גרם לפערי איוש במערך הלחימה של מג"ב.

22. 
במג"ב קיים נוהג של העברת לוחמים ותיקים וכשירים מתפקידי לחימה לתפקידי מינהלה מסיבה שמוגדרת כ"צורכי מערכת", ואשר הפכה למקובלת במג"ב. נוהג זה הוא בלתי תקין הן בהיבט הנורמטיבי-ערכי; הן בהיבט הכשירות המיבצעית של הפלוגה והמיצוי המקצועי של הלוחם; והן בהיבט של "בזבוז" לוחם שעבר הכשרה למשימתו העיקרית והצורך להכשיר במקומו בעלות גבוהה לוחם אחר. 

היבטים תקציביים

23. 
קביעת התקציב להפעלת יחידות מג"ב ת"פ צה"ל מתבססת על מפתחות שאינם מעודכנים, ולא מתקיים הליך של תכנון תקציבי, המשקף את נפח הפעילות האמיתי. בפועל עובר התקציב אוטומטית משנה לשנה. 

24. 
אגף התקציבים במשהב"ט אינו מקיים חלק מהסעיפים שהוסכם עליהם בסיכום התקציבי בין צה"ל לבין משטרת ישראל, ולעתים הוא משנה את חלקם באופן חד-צדדי.

25. 
למשטרת ישראל אין כלי ניהול ובקרה המאפשרים מעקב שוטף ומפורט על התקציב המועבר למג"ב, לרבות עבור כוחות מג"ב ת"פ צה"ל. מצב זה גורם לחוסר פיקוח, בקרה וידיעה של פיקוד המשטרה וגם של צה"ל על היקף ההוצאה התקציבית להפעלת כוחות אלה. 

26. 
בהיעדר תמחור כלכלי מפורט, מלא ועדכני של אחזקת כוחות מג"ב ת"פ צה"ל, חסרים לצה"ל ולמשטרת ישראל מרכיבים מהותיים לתהליך קבלת ההחלטות על היקף העבודה המשותפת עם מג"ב.

ב. תגובות המבוקרים 

המשרד לביטחון הפנים – משטרת ישראל

1. 
עמדת המשטרה הינה כי, קיים בסיס משפטי מספק להפעלת כוחות מג"ב תחת פיקוד צה"ל, ואין צורך בחקיקה מיוחדת לעניין זה. עם זאת, לאור עמדת מפקדת הפרקליט הצבאי הראשי, אין למשטרת ישראל התנגדות שהנושא ילובן במשרד המשפטים כמקובל, בהשתתפות כלל הגורמים הרלבנטיים.

2. 
הצורך המבצעי ביחידות מג"ב תחת פיקוד צה"ל – יבחן בנפרד. לו"ז משוער לסיום התהליך - יוני 2007.

8. 
הוקמו צוותים לכתיבת נוהל העבודה המשותף החדש ("האמנה"), בין משטרת ישראל וצבא הגנה לישראל. עבודת המטה נמצאת בשלבים מתקדמים, וצפויה להסתיים עד סוף 2007. טרם מוצו התהליכים בין שני הארגונים המצדיקים פנייה לשרים הרלוונטים.

9. 
תבוצע עבודת מטה לגיבוש העקרונות והפרטים של שיתוף הפעולה בין צה"ל למג"ב בנושא הבטיחות. לו"ז לסיום: מרץ 2007.

12. 
מג"ב יפעל בתאום עם מז"י לסיכום ומיסוד דרכי השיתוף פעולה, בכלל זה  ההכשרות. לו"ז: מרץ 2007.

13. 
נושאי אמצעי לחימה, רכב, קשר ותקשוב נמצאים כיום בעבודת מטה מתקדמת, במסגרת צוותי העבודה לכתיבת נוהל העבודה המשותף ("האמנה"). לו"ז משוער לסיום: סוף 2007.

14-15. הארגון והתקינה של כוחות מג"ב ת"פ צה"ל ביהודה ושומרון, נמצאים בעבודת מטה מתקדמת, אשר בסופה יופץ מסמך ארגוני מסכם. לו"ז לסיום: מרץ 2007.

17. 
במסגרת ההערכות הלאומית למניעת הברחות של מפגעים, אמל"ח, גורמים פליליים וכו', בגבולות הדרום, מרכז סגן הרמטכ"ל עבודת מטה משותפת עם שב"כ ומשטרת ישראל. במסגרת תוכנית זו, מתוכננת להיבנות התשתית המודיעינית שתתן את המידע המודיעיני הדרוש לכל הגופים.

הכשרת קצונת המודיעין ביחידות מג"ב ת"פ צה"ל בתחום מודיעין השדה, נבחנת עם מז"י.

נושאי הארגון והתקינה של כוחות מג"ב ת"פ צה"ל בדרום, נמצאים בעבודת מטה מתקדמת, אשר בסופה יופץ מסמך ארגוני מסכם. לו"ז לסיום: מרץ 2007. לאחר השלמת התקינה ניתן יהיה לטפל בהשלמת הפערים.

19. 
מתקיימת פעילות של צוותי העבודה לכתיבת נוהל העבודה המשותף החדש. הושם דגש על שקיפות נתונים. לו"ז משוער לסיום: סוף 2007.

במשטרת ישראל החל לפעול צוות משולב הכולל נציגים מאג"ת, מג"ב והחשבות, שמטרתו, שיפור וטיוב דוח השכר המוגש למשרד הביטחון. לו"ז משוער לסיום: מרץ 2007. 

21. 
פקודת מט"אר בנושא "שרות חובה במג"ב", נמצאת בשלבי גיבוש מתקדמים. לו"ז משוער לסיום: סוף 2007. 

כתיבת ההוראות המפורטות בנושאי כוח-האדם, תעשה לאחר סיכום נוהל העבודה המשותף החדש.

באמנה הקודמת (משנת 2000) סוכם שרוב תפקידי המינהלה במג"ב, ת"פ צה"ל, יאויישו בשוטרי חובה לוחמים, שאינם יכולים לשרת כלוחמים ("נשר לחימה"). במצב שאין מספיק לוחמים לשעבר למילוי תקני מינהלה, משובצים בתפקידים אלה לוחמים שפעילותם המבצעית מופסקת באופן יזום, הליך המכונה "צורכי המערכת", והוא נהוג גם בצה"ל.

עם זאת, לאחרונה התקבל אישור מצה"ל/תומכ"א (תכנון ומיון כוח-אדם), לשבץ בעלי פרופיל עורפי ביחידות מג"ב ת"פ צה"ל (איו"ש ודרום), ובכך יצטמצם למינימום הליך העברת לוחמים לתפקידי מינהלה.

מג"ב בוחן באופן שוטף עם צה"ל/תומכ"א אפשרות למצות באופן מיטבי את שוטרי החובה שמגיעים למג"ב.

23. 
משטרת ישראל מעבירה למשרד הביטחון מידי רבעון, דוח של המשכורות אשר שולמו לשוטרים המשרתים ביחידות ת"פ צה"ל. הדוח מבוסס על המצבה הרישומית המוזנת למערכת כוח-אדם המשטרתית.

משטרת ישראל הגישה בסוף הרבעון הראשון של שנת 2005, דרישה לתשלום עבור 8 שוטרים, שהיו מוצבים ביחידות מג"ב ת"פ צה"ל, אך היו מסופחים ליחידות אחרות.

במשטרת ישראל הוקם צוות המורכב מנציגי אג"ת, חשבות, מינהל הטכנולוגיות ומג"ב, ומטרתו לשפר את הדוח המוגש למשרד הביטחון. לו"ז משוער לסיום: מרץ 2007.

צבא ההגנה לישראל

הבסיס החוקי להפעלת כוחות מג"ב ת"פ צה"ל

1.
תהליך חידוש ה"אמנה" והנחת תשתית משותפת הולמת להפעלת כוחות מג"ב ת"פ צה"ל, נמשך זמן רב. קצב ההתקדמות בדיאלוג עם משטרת ישראל אינו מניח את הדעת. ואין לצה"ל יכולת לאכוף את השלמת התהליך. חלק עיקרי מתיקון הליקויים תלוי בשיתוף הפעולה של משטרת ישראל ומג"ב. 
צה"ל ומשטרת ישראל הינם שני גופים ביטחוניים, הפועלים כל אחד בתחום אחריותו על-פי דין, להשגת אינטרס ביטחוני לאומי משותף. במסגרת זו קיימים תחומי פעילות בהם קיים עניין משותף לשני הגופים, ומתבצע סיוע הדדי ביניהם. 

על פי חוות דעת של הפרקליט הצבאי הראשי אין מקום להסדיר בחקיקה הראשית, המסדירה את פעולתו של צה"ל, את שיתוף הפעולה עם מג"ב. אולם, לאור המלצתו המפורשת של מבקר המדינה, ולאור העובדה כי נראה שמדובר בהסדר של קבע, הרי שהאכסניה המתאימה להגדרה הברורה היא פקודת המשטרה, שאינה מנוסחת באופן רחב כמו פקודת סדרי השלטון והמשפט. הפצ"ר יפעל להביא את הנושא לבחינה במשרד המשפטים, בעצה אחת עם היועץ המשפטי של משטרת ישראל והמשרד לביטחון הפנים, על מנת ליצור תשתית משפטית.

2.
קביעת הצורך המבצעי ביחידות מג"ב ת"פ צה"ל ומשמעות המונח "תחת פיקוד" צה"ל  - סגן הרמטכ"ל אישר באופן עקרוני את הצורך המבצעי של צה"ל ביחידות מג"ב, תוך שימוש, בעיקר, ביתרון היחסי של כוחות מג"ב (סמכויות השיטור). 

הצורך המבצעי המפורט הינו חלק מה"אמנה" המתגבשת. חטיבת המבצעים תגדיר בפירוט את מרכיבי הצורך. 

עם אישור ה"אמנה" יפרסמו הגופים הרלוונטיים נהלים פנימיים בהתאמה, אשר יתרגמו את "ה"אמנה"" לנהלי עבודה מפורטים. 

המושג "תחת פיקוד" יידון ויובהר במסגרת עבודת המטה לעדכון ה"אמנה".

6.
הליקויים בתחקור, שהעלתה הביקורת, תוקנו באמצעות חוק החיסיון שחל גם על כוחות המשטרה, ולכן לא נדרש שינוי בנהלי התחקיר בין שני הגופים. 

הנושא יעוגן במסגרת ה"אמנה" החדשה. צה"ל הפיץ נהלים מעודכנים ליחידות במטרה לוודא הטמעתם של נהלי התחקיר. 
8.9.
הסדר בין צה"ל לבין משטרת ישראל להפעלת כוחות מג"ב ת"פ צה"ל (ה"אמנה") -
סגן הרמטכ"ל סיכם את עמדת צה"ל. עבודת המטה בצה"ל לסיכום "אמנה" חדשה נמצאת בשלביה האחרונים. הצורך המבצעי יסוכם ב"אמנה", וממנו ייגזרו כל מרכיבי בניין הכוח, אותם העלתה הביקורת. ייקבעו הוראות בטיחות, נהלי עבודה, ותוגדר מסגרת יחסי הגומלין בין שני הגופים. כמו כן, ייקבעו מנגנונים, אשר יבטיחו התמודדות עם סכסוכים ומחלוקות עתידיות. במהלך נובמבר 2006, התקיימה פגישה בין ר' אג"ת של צה"ל ור' אג"ת של משטרת ישראל, בנושא ה"אמנה". היה והמחלוקת לא תיושב, יועלה הנושא בפני שר הביטחון,  שיפנה לשר לביטחון פנים. 

10.
תיאום הביקורות שנערכות על ידי צה"ל ומשטרת ישראל, בקרב כוחות מג"ב - עד סוף רבעון א' בשנת 2007 יפורסם נוהל לפיקודים הרלוונטיים, אשר יסדיר את הנושא גם ברמות השטח. נוהל להעברת דוחות בין המשטרה לבין צה"ל יעוגן במסגרת ה"אמנה". 

על פי החלטת סגן הרמטכ"ל, תקבל מפקדת זרוע היבשה את האחריות על בניין הכוח של כוחות מג"ב בהיבט הצה"לי, עם חתימת ה"אמנה". במסגרת קבלת אחריות זו תיקבע תורת הלחימה, יאושר תיק קורס רובאי 05, אשר נלמד בבסיס ההדרכה של מג"ב, ויחוזק הקשר המקצועי מול בה"ד מג"ב. 

13.
תקינת האמצעים הינה מרכיב בבניין הכוח. במסגרת גיבוש ה"אמנה" יסוכם הצורך המבצעי, וממנו ייגזרו הצרכים. תקינת האמצעים הנמצאים באחריות מז"י תיגזר בהתאמה. תקינת האמצעים הנמצאים באחריות אלר"ם, נמצאת בבדיקה מחודשת, וננקטו כל האמצעים כדי שמקרים כאלה המוזכרים בדוח הביקורת, לא יישנו. נפתח סימול אפסנאי שונה לאמצעים הניתנים לכוחות מג"ב, כדי להקל על איתורם והבקרה עליהם.

14-17. היבטים במיצוי כוח מג"ב בפיקוד המרכז ובפיקוד הדרום - בפיקוד המרכז  הסתיימה עבודת מטה נרחבת, לארגון מחדש של כל כוחות מג"ב הפועלים בגזרת איזורי יהודה ושומרון, כולל יחידת המסתערבים והיחידה לליווי עצורים. נכתבו הצעות לפקודות ארגון, אשר הועברו לאישור משטרת ישראל.

תיק היסוד להכשרת הלוחם ביחידת המסתערבים, יאושר על ידי מפקדת זרוע היבשה, כחלק מקבלת האחריות של מז"י על בניין הכוח של כוחות מג"ב.

בפיקוד הדרום - מאחר ובמאפייני הפעילות בגזרת פיקוד הדרום חלו שינויים, מהברחות לפעילות חבלנית עויינת, בוצעה התאמה באיפיון הכוחות בגזרה. את מפקדת חטיבת רמון, תחליף מפקדת חטיבה מרחבית של צה"ל, ופלוגות מג"ב בגזרה יופעלו בכפיפות פיקודית לחטיבה זו. 

18.
ניהול ומיצוי כוח האדם ביחידות מג"ב ת"פ צה"ל - הליקויים עליהם הצביעה הביקורת בנוגע למיצוי כוח האדם, ייפתרו במסגרת ה"אמנה". על פי הסיכום המתגבש, כוחות מג"ב יעבירו דוח נוכחות יומי, שיאפשר לכוחות צה"ל  לקיים בקרה על האיוש בפועל של התקנים. 

23.
היבטים תקציביים - המסגרת התקציבית עבור הפעלת סד"כ מג"ב ת"פ צה"ל, תגובש על בסיס ההסדרים התקציביים, שייקבעו ב"אמנה". 

במסגרת ה"אמנה", יסוכמו גם מפתחות חדשים, על בסיסם ייקבע היקף התקציב. 

משטרת ישראל אמורה ל"צבוע" תקציב למג"ב, ולמג"ב ת"פ צה"ל בפרט, במטרה להקל על ניהול הבקרה ולאפשר שקיפות. 

יושם דגש על קיום קשר טוב יותר בין אגף התקציבים, כגורם משלם, לבין גופי הצבא, כדי לוודא בקרה על הנתונים. צה"ל מבהיר כי מפתחות השכר משמשים רק לשם תכנון העלויות לשנה הקרובה, והשכר בגין סד"כ מג"ב ת"פ צה"ל, משולם על בסיס דיווח מהמשטרה על העלות בפועל. 
הטיפול של צה"ל בנפקדים ובעריקים

הגופים המבוקרים: צבא ההגנה לישראל; שירות הביטחון הכללי; המשרד לביטחון הפנים - משטרת ישראל
א. ריכוז ממצאי הביקורת

טיפול יחידות ומפקדות במקרי נפקדות

1. 
במקרים רבים הטיפול במפקדת קצין השלישות הראשי (מקשל"ר) במעבר מנפקדות לעריקות נמשך הרבה מעבר ל-55 הימים האפשריים לפי חוזר מפ"ע (מזכירות הפיקוד העליון) מתחילת הנפקדות ועד הכרזה על עריקות. לפי נתוני מקשל"ר בקשר ל-3,008 מקרי עריקות בשירות סדיר שבדקה, בכ-55% מהמקרים אישרה מקשל"ר את העריקות לאחר 60 עד 101 ימים ומעלה. הדבר נובע בעיקר מליקויי דיווח של היחידות למקשל"ר על פעילותן להחזרת נפקדים, ומהצורך של יחידות להשלים פעילויות להחזרת נפקדים, שנדרשו לעשות בחוזר מפ"ע.

2. 
בבדיקה בחמש יחידות נמצאו ליקויי דיווח שכיחים, כמו: חוסר בדיווחים על ביקורי בית בבתי הנפקדים; חוסר בהבהרות אם ביקורי הבית נעשו על ידי בעלי התפקידים שנקבעו בחוזר מפ"ע, ואם הם תואמו מראש עם הנפקד או עם בני משפחתו, כנדרש. ליקויי דיווח אלה הביאו לפיגור משמעותי בהתחלת הטיפול של המשטרה הצבאית לאיתור ולמעצר עריקים.

3. 
אחת הפעולות החשובות שנקבעו בחוזר מפ"ע היא ביצוע ביקורים של נציגי היחידות בבתי נפקדים, שמטרתם להחזיר את החיילים לשירות תקין. בביקורת של משרד מבקר המדינה בחמש היחידות התברר, כי רק במקרים בודדים חזרו נפקדים ליחידתם כשהם נלווים למפקדים שבאו לביתם. קיים אפוא ספק לגבי התועלת שבביקורי הבית של היחידות, במתכונת הנוכחית, בהחזרת נפקדים ליחידותיהם. עוד נמצא, כי נציגי יחידות נתקלים לעתים בקושי לתאם את הביקורים עם משפחות הנפקדים, כנדרש בחוזר מפ"ע, בשל אי-נכונות המשפחות לקיימם. 
4. 
מעיון במסמכים ומהביקורת ביחידות התברר, כי לדעת מפקדים, הדרישה ליישם את חוזר מפ"ע אינה מעשית בנסיבות הפעילות של יחידותיהם, בין השאר, כיוון שהעמידה בו דורשת הרבה הכנות ותיאומים, ונגרמים קשיים רבים ביכולת מימושו, עד כדי כך שקיים ספק ביעילותו של חוזר מפ"ע בכל הנוגע להחזרת נפקדים ליחידותיהם. 

הטיפול בנפקדים ובעריקים שברשותם נשק

5. 
בעקבות פרשת החייל עדן נתן זדה, נקבע, בין השאר, כי בין היום ה-14 עד ליום ה-45 לנפקדות ייעשה ביקור בית שלישי לנפקד נושא נשק, שבו ישתתף שוטר צבאי. התברר, כי לפי הוראות קצין המשטרה הצבאית הראשי, פקודת מעצר/חיפוש החתומה על ידי קצין שיפוט בכיר אינה מאפשרת לשוטר צבאי לתפוס את הנשק בבית משפחת הנפקד, אם בני הבית מסרבים למסרו. 

6. 
הועלו ליקויים בנוגע להעברת מידע על נפקדים ועריקים שברשותם נשק: לא ניתן לדווח לרישומי המחשב של צה"ל אם החייל נפקד עם נשק, כיוון שלא נבנתה הגדרה מתאימה במחשב לקליטת מידע זה. כתוצאה מכך לא ניתן לקבל נתון כולל, ברישומי המחשב של צה"ל, על זהותם של נפקדים שברשותם נשק צבאי ועל מספרם. עוד התברר, כי מידע על נפקדים עם נשק המנוהל על ידי היחידות בעזרת מערכת מחשב לניהול כוח אדם ביחידות, אינו מעודכן.

7. 
שבעה חיילי מילואים שקיבלו בעבר היתר מצה"ל לשאת נשק למטרת הגנה עצמית ואף קיבלו נשק לפי הרישומים, היו בתקופת הביקורת, וחלקם אף זמן ניכר לפניה, בהגדרה של נעדרים משירות מילואים ללא אישור מדור עריקים במקשל"ר, מדור עריקים במקמצ"ר, נציגי יחידות המילואים שמהן נעדרו חיילים אלה מהשירות וגורמים נוספים בצה"ל, כלל לא ידעו כי על פי הרישומים חיילים אלה קיבלו נשק מצה"ל, כך שלא נערכה בדיקה אם נסיבות מקרים אלה מחייבות פעילות כלשהי בנוגע להחזרת הנשק או בנוגע להרשאה להחזיק בו. 
הפעילות לאיתור ולמעצר עריקים

8. 
על פי הוראת קמצ"ר מנובמבר 2002, יש לבקר עריק בשירות סדיר פעם בשבוע לצורך מעצרו. בבדיקה בתחנה משטרה צבאית "דן", שבה היקף הטיפול הגדול ביותר בעריקים מבין תחנות המשטרה הצבאית, נמצא כי לגבי חלק גדול מהעריקים לא נעשתה אפילו פעולה אחת במהלך החודש לאיתור ולמעצר. 

9. 
יש אזורי מגורים מסוימים הידועים כאזורים שבהם לשוטרי המשטרה הצבאית יש קושי ללכוד עריקים בשל גילויי אלימות מצד קרובי משפחה, שכניהם או חבריהם של העריקים. לפעילות באזורים אלה נדרש ליווי של משטרת ישראל, שאינו זמין בכל עת. 
10. 
העריקה נכללת, לפי חוק השיפוט הצבאי, התשט"ו-1955, בין העבירות שההרשעה בדין לגביהם טעונה רישום במאגר הרישום הפלילי של משטרת ישראל. מבדיקה שנערכה בינואר 2006 לגבי 96 חיילים שהורשעו בבתי דין צבאיים בשל עריקות בשנת 2005 נמצא, כי ב-73 מקרים (כ-76%) לא נרשם רישום פלילי במאגר המידע במשטרת ישראל בגין עריקות. בכך נפגע מרכיב ההרתעה בפני תופעת הנפקדים והעריקים.

11. 
נבדק נושא המידע בנוגע למיועדים לשירות ביטחון ולחיילים. בנושא זה נמצא ליקוי מסויים, שעל השב"כ לתקנו.

ב.
תגובות המבוקרים

צבא ההגנה לישראל

1.2.
צה"ל פועל לצמצום תופעת הנפקדות והעריקות. בשנת 2005 היתה ירידה של 15% בימי ההיעדרות משירות סדיר כתוצאה מנפקדות ועריקה, בהשוואה לשנת 2004. ניתן להצביע על ירידה של כ-43% במקרי העריקה, משנת 2002 ועד שנת 2005.


בשנת 2006, נכון ל-25 באוקטובר, ניתן להצביע על ירידה נוספת גם במקרי הנפקדות וגם במקרי העריקה לעומת שנת 2005. להלן טבלת הנתונים:

	שנה
	נפקדות
	עריקה
	סך הכל

	2006 (עד 25.10.06)
	12,461


	2,905


	15,546





ירידה במקרי העריקה חוסכת משאבים רבים (היקף מקומות כליאה, עבודה של משטרה צבאית, בתי דין, וכו').


בפיקודים, באגפים ובזרועות, מבוצעים כנסי הדרכה מקצועיים לסגלי משאבי האנוש, במסגרתם מושמים דגשים בנושא הטיפול בנפקדים ובעריקים, ומוצגות תקלות/ממצאים מתוך ביקורות שבוצעו בנושא.


מבוצעות ביקורות משאבי אנוש ביחידות, ובמסגרתן נבדק נושא הנפקדים והעריקים, ומושם דגש על התהליך והדיווח.


על מנת לצמצם את היקף הנפקדים והעריקים, גובש נוהל "אמץ חייל", אשר הוטמע ביחידות אלר"ם, במסגרתו נדרשת פעילות מפקדים לקליטת אוכלוסיות ייחודיות וליווי החיילים בשירות.


נבנתה מערכת ממוכנת, שתתמוך בטיפול בנפקדים ועריקים, החל משלב ההיעדרות מהיחידה ועד לאישור עריקה במדור עריקים במיט"ב (הבקו"מ ומרכז גיוס לשעבר, שאוחדו למדור אחר), תוך שקיפות מלאה ועבודה תהליכית מובנית. מדובר במערכת אחודה ליחידות הקצה ולמדור עריקים במיט"ב. במסגרת זו יינתן גם מענה לעיכובים שנוצרו בגין העברת המידע מהיחידות למדור העריקים. המערכת החדשה אמורה להחליף בעתיד מערכת "ניהול עריק", ולצמצם את המשך הטיפול.


במסגרת פיתוח המערכת, נוסף רכיב העוסק בדוחות הבקרה. תשתית המערכת מאפשרת הפקת דוחות שונים, הנותנים מענה אודות ליקויי הדיווח של היחידות.

בנוסף, במסגרת המערכת נבנה תיק עריק (בדומה לתיק האישי), המאפשר צפייה במגוון נתונים הרלוונטיים לטיפול בנפקדים ובעריקים.


באגף משאבי אנוש יתקיים החל מנובמבר 2006. "פיילוט" להטמעת המערכת ("מודול סדיר"), במספר יחידות שנבחרו. הפיילוט יימשך כחודשיים ובסיומו יבוצעו ההתאמות הנדרשות. המערכת תוטמע בכל יחידות צה"ל החל ממחצית 2007. ניתוח "מודול מילואים" יחל בינואר 2007.

3.
הוחלט על הקלות בכל הנוגע לתיאום הביקור, דרגת המפקד המבקר וחיוב היחידה בצירוף נציג של סגל תנאי שירות לביקור. הקלות אלו עוגנו בפ"מ 31.0513 "טיפול בהיעדרות משירות סדיר, דיווח והצבה", אשר פורסמה בספטמבר 2006.


בהוראת קבע אמ"ש 31-05-13 - "היעדרות משירות סדיר", נקבע כי בתום הביקורים בביתו של הנפקד (גם הראשון וגם השני), יוזן "דו"ח ביקור מפקד מחפש", אשר מולא על ידי המפקד המחפש, למערכת הממוכנת. בדרך זו יוכל מדור עריקים ב"מיטב", לעקוב אחר הטיפול בנפקדים ובעריקים. בכל מקרה, לא ניתן להעביר את דיווחי הסיכום לפני היום ה-45, מכיוון שתיתכן אפשרות שהעריק יתייצב ביחידה ביום ה-45, וכך עלול להיות שמדור עריקים החל בטיפול, שעלול להתברר כבלתי רלוונטי. בנוסף, מערכת העריקים הממוכנת, מאפשרת העברת מידע מהיחידות למדור העריקים, באופן יעיל ומהיר.

4.
בתאריך 26 לספטמבר 2006, נכנסו לתוקפן פקודות מטכ"ל והוראות קבע אגף משאבי אנוש החדשות, המסדירות את הטיפול בהיעדרות משירות של חיילים בשירות סדיר ובשירות מילואים. הפקודות החליפו את חוזר מפ"ע.

5-7.
הטיפול בנפקדים ובעריקים שברשותם  נשק – חיפוש נפקד שברשותו נשק והעברת מידע מפורט בהוראת קבע של אמ"ש 31-05-13 "היעדרות משירות סדיר", ובהק"א 31-05-21 - "היעדרות משירות מילואים", נקבעו נהלים, אשר נועדו למנוע מצב שבו לא יערך חיפוש אחר נשקו של הנפקד במשך 45 ימים, כדלקמן:


א.
לאחר היעדרות רצופה של 48 שעות, על היחידה להזין אינדיקציה של "נשיאת נשק" ברשומה של החייל הנעדר (אינדיקציה חדשה שנוספה למערכת הממוכנת).

ב.
ביקור בית ראשון אצל חייל נעדר, הנושא נשק, ייערך לא יאוחר מ-48 שעות מרגע העדרותו, כאשר מטרת הביקור היא תפיסת הנשק והחזרתו ליחידה.


ג.
מדור עריקים במפקדת קצין צנחנים ראשי, מפיק דו"ח יומי, המכיל את שמות החיילים שברשותם נשק והינם נעדרים מהשירות, לפחות 14 יום ברציפות, ובוצע ביקור בביתם, אך טרם נלקח הנשק. המידע מועבר לחמ"ל מקמצ"ר ומשם ליחידות המשטרה הצבאית השונות, שאמורות לפעול עם יחידת האם של החייל לתפיסתו של הנשק. לביקור לאחר היום ה-14 להיעדרותו, יצטרף שוטר צבאי, שיוכל להשתמש בסמכויותיו על מנת להביא לתפיסת הנשק.



צה"ל בחן את האפשרות להרחיב את סמכויות החיפוש של שוטרים צבאיים על בסיס פקודת מעצר, כך שתאפשר חיפוש אחר נשקו של חייל בהינתן חשד סביר. הרחבה זו מחייבת תיקון בחוק.



סוכם, כי לעת עתה לא יפעל צה"ל לשינוי החקיקה הקיימת, נוכח העובדה, כי מדובר בהרחבת הסמכויות של השוטרים הצבאיים מעבר לאלו שנתונות לשוטרי משטרת ישראל.



יחד עם זאת, אמ"ש יגבש נוהל פעולה לשוטרי המשטרה הצבאית, שיהיה בו כדי להביא לשיפור המצב, כאשר נמצא נשק צבאי במקום מגוריו או מקום המסתור של העריק. לו"ז צפוי לסיום עבודת המטה, הרבעון הראשון של שנת 2007.


לענין עריקי מילואים נושאי נשק להגנה מרחבית – במסגרת עבודת המטה לעדכון קפ"ק חטיבת המבצעים, בנושא נשיאת נשק צבאי על ידי אזרחים, תיכתב מדיניות צה"לית בנושא נפקדים ועריקים, הנושאים נשק שנופק להם על ידי קציני ההגמ"ר. לו"ז צפוי לסיום עבודת המטה – מרץ 2007.

8.
לנושא תדירות הביקורים לאיתור ולמעצר עריקים בשירות סדיר –  הוראה מקצועית – קמצ"ר מס' 1855 קובעת, כי אצל כל עריק ייערך ביקור אחת לשבוע על ידי נציג מיחידת האם. נמצא, כי ההוראה אינה ישימה, ואינה משרתת את המטרה העיקרית, שהיא החזרת מקסימום עריקים לשירות. לפיכך, מתקיימת עבודת מטה לעדכון הוראת קמצ"ר מס' 1855, כך שביסודה של הפקודה יובהר, שבחודש הראשון לעריקות של החייל יבוצע ביקור שבועי, ובתקופה שלאחר מכן, אחת לחודש. תתבצע פעילות משמעותית לקידום מעצרו של העריק, בדגש על פעילות מודיעינית. לו"ז צפוי לפרסום ההוראה - סוף רבעון א' 2007.

10.
רישום פלילי לעריקים שנידונו והורשעו בבתי דין צבאיים –  סוכם כי החל מינואר 2007 יוצב חייל מהמשטרה הצבאית במדור רישום פלילי במטה הארצי של משטרת ישראל, לצורך סגירת הפער בהזנות רישום פלילי לעריקים שנידונו והורשעו בבתי דין צבאיים.

11.
העברת מידע בנוגע למיועדים לשירות ביטחון ולחיילים בעלי אידיאולוגיה קיצונית והעברת מידע בתוך צה"ל - פותחה תוכנה שבאמצעותה ניתן יהיה לחשוף בפני המפקדים תמונת מצב זמינה ונוחה לשימוש, על חיילים שתחת פיקודם או באחריותם. ביולי 2006 הופץ המידע, למעט סיכום ראיון של תיק אישי למפקד, למפקדים מדרגת סא"ל ומעלה. בנוסף, פותחה האפשרות להזין סיכומי ראיון על ידי מפקד, תוך מתן אפשרות לציין בסיכום, נושאים חריגים (כפי שהוגדרו על ידי "בריאות הנפש"), להמשך טיפול ולמעקב במעבר בין היחידות. תהליך ההטמעה יחל במהלך דצמבר 2006.

הטיפול של צה"ל בהטרדות מיניות 

הגופים המבוקרים: משרד הביטחון; צבא ההגנה לישראל

א. ריכוז ממצאי הביקורת

הטיפול של צה"ל בהטרדות מיניות

1. 
פקודת המטכ"ל בנושא איסור פגיעה על רקע מיני, שהייתה בתוקף במועד הביקורת, איננה כוללת שינויים שחלו בצה"ל במהלך השנים בנושא הטיפול בהטרדות מיניות. פקודה זו גם איננה ברורה די הצורך בכל הקשור לטיפול בתלונה המתבררת בהליך פיקודי במסגרת היחידה, כמו למשל, בכל הנוגע לסדרי השיפוט בדין משמעתי ולדיווח על תוצאות השיפוט. במועד סיום הביקורת, דצמבר 2005, טרם אושרה הצעה לפקודת מטכ"ל חדשה מ-1.1.05, אשר נותנת מענה לסוגיות אלה.

2. 
בבדיקת משך הזמן לטיפול של מצ"ח, של הפרקליטות הצבאית ושל בתי הדין הצבאיים בתיקים של הטרדה מינית נמצא, כי בחלק ניכר מהם נמשך הטיפול זמן רב. כך, למשל, ב-56 תיקים מתוך כ-100 תיקים בנושא הטרדה מינית, שנפתחו במצ"ח בשנת 2004, נמשך הטיפול מעל 45 ימים, שנקבעו בהנחיות של מצ"ח כפרק הזמן לטיפול בתיקים אלה, ובמקרים מסוימים הוא נמשך אף 150 עד 200 ימים.

3. 
הועלו ליקויים בעבודת קציני השיפוט בתלונות על הטרדות מיניות שבהן הנחו פרקליטים צבאיים על שיפוט בדין משמעתי: בחלק מהמקרים נפלו פגמים בהליך השיפוט, וכתוצאה מהם היה צריך לבטל את ההליך, ובמקרים אחרים התקיים ההליך מספר חודשים לאחר הוראת הפרקליט הצבאי, בניגוד לאמור בפקודת מטכ"ל בנושא הדין המשמעתי.

4. 
בבדיקת הטיפול ב-21 תלונות על הטרדות מיניות, שטופלו בשנים 2003 ו-2004 במסגרת ההליך הפיקודי ביחידות, נמצא, כי חלק ממפקדי היחידות לא התייעצו עם פרקליט צבאי בדבר המשך הטיפול בתלונה כנדרש, ובמקרים אחרים נערך השיפוט בדין משמעתי על ידי קצינים שלא היו מוסמכים לשפוט בתיקים של הטרדה מינית. 

5. 
מתוך 28 תיקי תלונה על קצינים ונגדים שהואשמו בעבירות על הטרדה מינית שהטיפול בהם הסתיים במועד הביקורת בהרשעה, ושבהם סגן הפצ"ר נתן חוות דעת בעניין התרת ההתחייבות לשירות קבע, הוא החליט ב-18 תיקים שלא להביא את הנאשמים בפני ועדה מייעצת לעניין זה שמינה ראש אכ"א. בחמישה מהם נימק זאת סגן הפצ"ר בעבר, בעיקר בכך שנותרה למורשעים יתרת שירות קטנה עד מועד פרישתם המתוכנן, או שיחלו בחופשת פרישה בהקדם. מבדיקת חמישה תיקים אלה התברר, כי שלושה מביניהם שירתו תקופות ארוכות עד לפרישתם: שניים מהם שירתו במשך שנה וחודשיים והשלישי –  במשך כשנתיים.

6. 
בשנים 2004 ו-2005 פנו לעובדות הסוציאליות בצה"ל 214 ו-298 חיילות, בהתאמה, שהתלוננו על הטרדה מינית. הליווי של העובדות הסוציאליות, שנמשך בכל תהליך הגשת התלונה והחקירה, לרבות הטיפול הרפואי, נפסק עם שחרורה של החיילת מהשירות הצבאי והיא עלולה להיפגע מהפסקת הטיפול. לדעת משרד מבקר המדינה, ראוי שימוסדו קשרי עבודה בין צה"ל לבין מרכזי הסיוע האזרחיים לנפגעות תקיפה מינית, כדי שניתן יהיה להפנות את המתלוננות, המביעות רצון לכך, למרכזים אזרחיים לנפגעות תקיפה מינית לקבלת סיוע ולהמשך טיפול. 

7. 
בשנת 2004 קיימה המפקדה של יועצת הרמטכ"ל לענייני נשים (יוהל"ן), במסגרת ביקורות של אכ"א, ביקורות ב-133 יחידות. בביקורת עלה, כי ב-63 יחידות (כ-47%) נמצאו ליקויים בפעילות ההסברה בנושא הטרדה מינית: ב-57 יחידות נערכה הסברה שלא על פי הנדרש בפקודת המטכ"ל בנושא איסור פגיעה על רקע מיני, ובשש היחידות הנותרות לא בוצעה כלל הסברה בנושא הטרדה מינית.

הטיפול בתיקי הטרדות מיניות של חיילות המשרתות במשרד הביטחון

8. 
נמצא, כי הטיפול של המשרד בתלונות של הטרדה מינית של חיילות המשרתות שם לא תמיד תאם את הנקבע בתקנון ובהנחיות של נש"מ. למשל, תלונות על הטרדה מינית של חיילות דווחו לסמנכ"ל למשאבי אנוש במשרד, בניגוד להנחיות נש"מ, שלפיהן יש לדווח עליהן לנש"מ בלבד כדי להבטיח בירור מיידי, יסודי ומקצועי של התלונות בלי לפגוע במהלך החקירה.

9. 
שלוש מתוך 13 תלונות על הטרדה מינית שהגישו לנציבות שירות המדינה חיילות ששירתו במשרד בשנים 2000-2005, לא דווחו על ידי המשרד למפקדת יועצת הרמטכ"ל לענייני נשים כנדרש, כך שלא הייתה לה יכולת לעקוב אחר הטיפול בהן. מפקדת יוהל"ן אף אינה מקבלת באופן שוטף נתונים על הטרדות מיניות מיתר הגופים שבהם משרתות חיילות מחוץ לצה"ל; בשנים האחרונות לא מתקיים קשר בין הממונה על קידום ושילוב נשים בנש"מ לבין מפקדת יוהל"ן, וממילא לא מיושם נוהל שסוכם ביניהן בשנת 2001 בנושא הטיפול בתלונות של חיילות נגד עובדי מדינה על הטרדה מינית.

ב. תגובת המבוקרים

משרד הביטחון
8.
אגף משאבי אנוש במשרד פועל בהתאם להוראת נציבות שירות המדינה (נש"מ) בנושא זה, לפיה אין לדווח לשום גורם אחר על התלונה אלא לגורמי נש"מ בלבד.

אגף משאבי אנוש, יעדכן בתוך חודש את נוהל האגף משנת 1999 הדן בנושא זה ובו תשולב הוראת נש"מ המתאימה. מודגש כי בנוהל המעודכן תקבע שיטת הדיווח והגורמים להם ינתן הדיווח וכי כל חיילת בעת קליטתה במשרד תהיה מודעת להוראה זו.

צבא ההגנה לישראל

1.
פקודת מטכ"ל בנושא איסור פגיעה על רקע מיני - פקודת מטכ"ל 33.0145 בנושא "איסור פגיעה על רקע מיני", נמצאת בעבודת מטה משולבת בין הגורמים הרלוונטיים בצה"ל. הפקודה תוקנה ועודכנה בהתאם להערות הגופים, ונמצאת בסבב תיקונים אחרון טרם הוצאתה לסבב חתימות. צפי להפצת הפקודה – סוף החציון הראשון שנת 2007.

2.
משך זמן הטיפול בתיקי הטרדה מינית - צה"ל מייחס חשיבות רבה לטיפול מהיר, יעיל ומיטבי בתיקים העוסקים בהטרדה מינית, ופועל לקצר את תהליכי הטיפול בתיקי הטרדה מינית, במטרה לצמצם עד כמה שניתן את עינוי הדין אותו עובר המוטרד (חייל/חיילת).


תיקי הטרדה מינית הם תיקים מורכבים, ולעיתים קיימות סיבות רבות להתמשכות התהליך. לדוגמא, נדרש להשקיע זמן רב בפגישות עם המתלוננת ו/או לטפל בבקשות המופנות מטעם הנאשם.


כדי לצמצם את משך זמן הטיפול במצ"ח, נקבע בתוכנית העבודה לשנת 2006, מדד לבקרה שוטפת לטיפול בתיקים רגישים, כמו גם תיקי הטרדות מיניות, והוגבר הפיקוח בתחום זה. כבר עכשיו מורגשים תוצרי הבקרה והפיקוח הללו. על פי נתוני המחצית הראשונה של שנת 2006, ממוצע ימי הטיפול בחקירות הטרדה מינית שהסתיימו, היה 42.7 ימים בלבד.


בפרקליטות הצבאית ננקטו מספר פעולות במטרה להבטיח את צמצום זמן הטיפול בתיקים. הפרקליט הצבאי וסגנו הוציאו הנחייה למתן קדימות לתיקים העוסקים בהטרדה מינית. הנחייה המגדירה את משכי הטיפול בתיקים אלה הופצה לפרקליטי החוליות השונות, ואלה פועלים על פיה. לצורך הידוק הפיקוח על משכי הטיפול בתיקי הטרדה מינית מנהל ענף פיקוח משפטי טבלת מעקב ושליטה משותפת לפרקליטות הצבאית הראשית וליועצת הרמטכ"ל לענייני נשים המתעדכנת באופן שוטף, בין השאר, על בסיס נתונים המתקבלים מחוליות הפרקליטות השונות.


בבתי הדין הצבאיים מורכבים הדברים אף יותר, כיוון שתיקי עבירות המין המובאים בפניהם, הם תיקים מורכבים, שאינם ניתנים לסיום מיידי. קיימים טעמים רבים להתמשכות ההליכים, שאינם כרוכים בקצב ניהול המשפט, אלא בהיבטים שונים, אשר הינם מהותיים להליך המשפטי, אך נעשים מחוץ לכותלי בין הדין, ולבית הדין יש שליטה מצומצמת עליהם. לאור הערות הביקורת, הובאו הדברים בפני נשיאי בתי הדין, השופטים וגורמי המינהלה המשפטית, והושם דגש על הצורך לעקוב בדקדקנות אחר התנהלות ההליכים בהם, כדי למנוע השהיות שאינן לצורך. בנוסף, בימים אלה מוכנסת לפעילות מערכת ממוחשבת לניהול תיקי בית הדין, אשר מאפשרת מעקב אחר הפעילות בתיקים לפי חתכים שונים. תיקים בנושא הטרדה מינית יסומנו בסימון ממוחשב, שיאפשר לעקוב אחר התנהלותם באופן מרוכז, עיתי ושיטתי.

3.
ליקויים בעבודת קציני השיפוט בדין משמעתי על הטרדות מיניות - הפרקליטות הצבאית ובית הספר למשפט צבאי ביצעו מספר פעולות לתיקון הליקויים עליהם הצביעה הביקורת, בנושא עבודת קציני השיפוט בדין משמעתי, כדלקמן:


בית הספר למשפט צבאי מכשיר מטעם הפצ"ר קצינים בכירים (אלופי משנה ומעלה), לשמש קציני שיפוט בדין משמעתי בנושא ההטרדה המינית.


קציני בית הספר למשפט עוסקים במתן הרצאות ליחידות בנושא הטרדה מינית.


קציני שיפוט שחזרו וביצעו טעויות בדין משמעתי, ופסקי הדין שלהם בוטלו או שונו, יקבלו הכשרות מיוחדות נוספות.


הוחלט לאחד את כל הפקודות הקיימות בנושא הדין המשמעתי לפקודה אחת, "ידידותית למשתמש", אשר בפתחה יופיע תוכן מפורט, לאחריו יובאו ההוראות הרלוונטיות לניהול ההליך בצורה בהירה, על פי סדרו הכרונולוגי של ההליך. הפקודה החדשה תחליף את פ"מ 33.0302, המצויה בסבב חתימות. צפי לפרסום הפקודה - סוף רבעון ב' שנת 2007.


בנוסף לזאת, נלמד הנושא במסגרת מורחבת במהלך קורס אקדמי במלט"ק, כך שהפיקוד הזוטר עובר הרצאה מקיפה בנושא זה. הרצאות נוספות בנושא "התנהגות שאינה הולמת" ניתנות במסגרת קורסים בכירים אחרים בצה"ל, ואלה כוללים גם התייחסות לנושא ההטרדות המיניות.


הוחלט לערוך מבחן בדין משמעתי כתנאי לקבלת כל דרגה, החל מדרגת סרן ועד לדרגת תת-אלוף.

4.
השיפוט בתלונות על הטרדה מינית בדין משמעתי במסגרת תהליך הפיקודי ביחידות - על רקע הקשיים שהתעוררו כתוצאה מבירור תלונות שעניינן הטרדה מינית בערוץ הפיקודי, הוחלט לעדכן את פ"מ 33.0145 "איסור פגיעה על רקע מיני", כי תלונות על רקע מיני יתבררו באחת משתי דרכים: בדיקה של קצין בודק או חקירת מצ"ח. מכאן, שעם כניסתו לתוקף של התיקון לפקודה, תלונות על רקע מיני לא ייבדקו עוד בערוץ הפיקודי. כמו כן, עוגנה חובתם של המפקדים לדווח ולהיוועץ בפרקליט בנוגע לכל תלונה המוגשת על רקע מיני.


עד להשלמת העדכון, נקבע נוהל דיווח בין יוהל"ן לבין הפרקליטות הצבאית במטרה לשפר את הפיקוח ואת הבקרה על הנעשה בתחום הטיפול בהטרדות מיניות בערוץ הפיקודי, ולאכוף את חובת הדיווח על היחידות.


אחת לרבעון מבוצע ניטור בראשות ראש אמ"ש, הבוחן מגמות ודן באירועים חריגים שאינם מטופלים על פי ההנחיות.

5.
ההתחייבות של משרתים בשירות קבע שהורשעו בעבירות של הטרדה מינית ביוזמת הצבא - התקיימה פגישה בין גורמי הפרקליטות, מצ"ח, מחלקת הסגל ויוהל"ן, שלאחריה רועננו הנהלים, ונקבעו נהלי עבודה חדשים, לפיהם כל הגורמים הרלוונטיים יעודכנו בכל פעילות בנושא הטרדה מינית.


נקבעה מדיניות עבודה של יוהל"ן מול מחלקת הסגל, לפיה יועברו דיווחים שוטפים בנוגע לתיקים שנפתחו כנגד אנשי קבע, על מנת להזין אינדיקציה למשרת הקבע בדבר מעורבותם בתיק הטרדה מינית. אינדיקציה זו תאפשר למקבלי ההחלטות להכיר בסטאטוס בשיקולי הקידום, הארכת שירות, קבלת תמריצים, וכו'.


נקבעו תהליכי בקרה, על מנת לצמצם את משך זמן הטיפול במשרתי קבע שהורשעו בעבירות של הטרדה מינית. לדוגמא, סוכם כי אחת לרבעון ייערך דיון בהשתתפות הגורמים הרלוונטיים לבדיקת חקירות מצ"ח.


במסגרת הטיפול בתיקון פ"מ 33.0145 "איסור פגיעה על רקע מיני", ניתנה הדעת גם לנושא שיקול הדעת של ראש מחלקת הסגל, ונקבע כי במקרים מסוימים יהיה רשאי לא לבקש את חוות דעתו של הפצ"ר או סגנו בשאלת התרת התחייבות.

7.
הסברה בנושא הטרדה מינית - פ"מ 33.0145 "איסור פגיעה על רקע מיני", המצויה בתהליך עדכון, תנחה את היחידות לקיים פעילות הסברתית אחת לחצי שנה.


עד לסוף שנת העבודה 2006 יופקו ערכות הסברה חדשות למפקדים ולחיילים בנושא הטרדה מינית. יצויין, כי החומרים תוקפו בהתאם לצרכים ולשאלות שעלו בנושא מהשטח במהלך ביקורות מיגדר, ומתוך פניות למדור פניות ביוהל"ן.

נושא המגדר והטרדות מיניות, משולב במסגרת ביקורות אמ"ש.


יוהל"ן תמשיך לפרסם דו"ח סיכום בנושא, אשר מוצג בפורום מטכ"ל אחת לשנה.


יתקיימו דיוני סטאטוס אחת לרבעון, כחלק מתהליך המודעות, ההסברה והאכיפה.


באוקטובר 2006, הופצה אגרת ר' אמ"ש בנושא חשיבות האכיפה, הטיפול והבקרה בנושא לכל המפקדים.
8.
הטיפול בתיקי הטרדות מיניות של חיילות המשרתות במשרד הביטחון -  התקיימו פגישות של יוהל"ן עם הממונים על תחום ההטרדות המיניות במשרד הביטחון. במסגרת הפגישות סוכמו נהלי העבודה, תהליכי הדיווח ודרכי הטיפול באירועי הטרדה מינית. בנוסף, סוכם על השתתפות גורמי הטיפול במשרד בהשתלמויות הנערכות בצה"ל.


יוהל"ן תיפגש עם הממונה על קידום ושילוב נשים בנציבות שירות המדינה בתחילת שנת העבודה 2007.


בשנת העבודה 2006 ביצעה יוהל"ן מחקר בנושא הטרדה מינית של חיילות המשרתות ב"שירות מוכר" ביחידות מחוץ לסד"כ. הסקר נמצא בשלבי עיבוד, ודו"ח סיכום יופץ בתחילת שנת 2007. סוכם כי סקר כזה יתבצע אחת לשנתיים, וסוגיית ביצועו ותדירותו יעוגנו בהוראת קבע מתקני אמ"ש. צפי לסיום – רבעון א' שנת 2007.

שירות נשים בצה"ל ושירותן ביחידה צבאית הפועלת במשרד הביטחון

 מעקב מורחב

הגופים המבוקרים: משרד הביטחון; צבא ההגנה לישראל

א. ריכוז ממצאי הביקורת

1. 
במועד ביקורת המעקב נמשכת המגמה של עלייה במספר הנשים, שאינן מגויסות לצה"ל מטעמים של הכרה דתית. בשנת 2004 עמד שיעור הפטור מטעמים של הכרה דתית על 29.9%, לעומת 27.4% בשנת 2001. לפי תחזית של מינהל הגיוס, שיעורי הפטור מטעמים אלה אף יוסיפו לעלות. במצב דברים שבו קיים צורך למצות את פוטנציאל הגיוס של הנשים וכאשר קיימת בעיה ערכית של השתמטות מלש"ביות באמצעות מתן הצהרות כוזבות לכאורה, עדיין לא נעשתה פעילות מהותית לצמצום התופעה. מצב זה כלל אינו מרתיע מלש"ביות אחרות מלהגיש הצהרות כוזבות.
2. 
נשים מהוות כ-25% מכלל אוכלוסיית הקצינים בשירות קבע. נתונים של אכ"א, נכונים ליוני 2005, על שיעור הקצינות בשירות קבע בשנים 2000-2005, מצביעים, בין היתר, על ירידה חדה במעבר מדרגת רס"ן לדרגות בכירות יותר. ישנה ירידה של 45% במעבר מדרגת רס"ן לסא"ל וירידה של כ-60%  במעבר מדרגת סא"ל לדרגת אל"ם.

3. 
בשנת 2001 נקבעו יעדים כמותיים לקידום קצינות לדרגת סא"ל, ובעקבותיהם עלה שיעור הקצינות בדרגת סא"ל בהשוואה לשנת 2000. לפעולות אלה לא היה המשך, ובשנים 2002 עד 2005 שיעור הקצינות בדרגת סא"ל לא השתנה משמעותית.

4. 
בשנים 2003 ו-2004 קבע הרמטכ"ל, כי במקום שבו תהיה איכות שווה של מועמדים, תינתן עדיפות לקצינה, במגמה להרחיב את שילוב הקצינות בתפקידי הקצונה הבכירה. לא נמצא, כי קביעה זאת לוותה בתכנית או תורגמה לקווי פעולה, שלפיהם תמומש הנחיה זאת במסגרת דיוני השיבוץ והקידום בצה"ל. 

5.
ראוי שצה"ל יבחן באופן מקיף ויסודי את כלל הצרכים בחיילות המשרתות ב"שירות מוכר" מחוץ לצה"ל, כ-3,500 במספר, לרבות הצרכים של משרד הביטחון בחיילות, ועל בסיס תוצאות בחינה זאת יקבע, יחד עם הגופים שבהם משרתות חיילות אלה, את התקנים שלהן, לרבות הרכבם המקצועי של תקנים אלה.

6. 
על צה"ל למצות טוב יותר את שירות הנשים הן במיון טרם גיוסן והן במהלך שירותן הצבאי בעיקר בהמשך צמצום המצבות של הנשים המשרתות במקצוע פקידה, כדי להפנות כוח אדם איכותי למקצועות אחרים.

ב.
תגובות המבוקרים

משרד הביטחון

אגף משאבי אנוש במשרד מרכז כיום את הפעילויות הבאות:

לחיילות היחידה הצבאית הפועלת במשרד נערכות שיחות חתך אישיות תקופתיות (כ-200 חיילות בשנה), בהן נבחנות, בין השאר, סוגיות התעסוקה ושביעות הרצון של החיילות.

שיחות חתך קבוצתיות עם ר' מדור פרט ביחידה. בכל פגישה נוכחות כ-10 חיילות, ובפגישות אלה מועלות סוגיות תעסוקת החיילות.

שיחות אישיות עם קציני היחידה על פי בקשת חיילת או ביוזמת הקצינים. 

ביחידה מועסקת קצינת איתור ופרט, אשר מבקרת במשרדי חיילות בזמן ביצוע עבודתן ותפקידה, בין היתר, לאתר בעיות חוסר תעסוקה.

המשרד יכין נוהל פנימי לתיאום הטיפול הדרוש בין גופי המשרד בכל ההיבטים הנוגעים לאיתור חיילות להן אין תעסוקה מלאה ולדרכי הטיפול במקרים אלה, בהתאם. הנוהל יושלם בהקדם לא יאוחר מסוף חודש ינואר 2007. 

לקראת שנת עבודה 2007 יופץ מכתב לקציני היחידה, בו תודגש חשיבות הפעולות הנ"ל, ותינתן הוראה, לפיה יועבר מידי רבעון, כחלק מתוכנית העבודה של הימ"ל (יחידה מחוץ לסד"כ), דיווח בדבר הפעילויות הנ"ל ותוצאותיהן לגורמים המוסמכים במשרד ובצה"ל.

אגף משאבי אנוש  יפרסם בתוך חודש הוראת אגף מתאימה בנושא זה.

צבא ההגנה לישראל

1. 
קבלת פטור משירות ביטחון באמצעות מתן הצהרות כוזבות - צה"ל פועל לקידום התיקון לחוק, שיקשה על הצהרות דת כוזבות. לאחר אישור התיקון בכנסת, ניתן יהיה להשתמש בכלי זה לצמצום התופעה.

בחודש דצמבר 2005 העבירה היועצת המשפטית של משרד הביטחון את תזכיר החוק העוסק בעיון מחדש בפטור שהושג במרמה, למשרדי הממשלה, לצורך קבלת הערותיהם. 

בתאריך 4 ביוני 2006, נדון התזכיר על ידי ועדת השרים לענייני חקיקה, וזו החליטה לאשר את התזכיר.

ההצעה פורסמה לאחרונה בספר הצעות החוק תחת השם: "הצעת חוק שירות ביטחון (עיון חוזר בפטור מטעמי הכרה דתית שהושגה במרמה), התשס"ו - 2006". בשלב זה, ממתינים לקריאה ראשונה בכנסת.
אם וכאשר תתקבל הצעת החוק, יפעל צה"ל לפרסומו ברבים, כדי להרתיע מלש"ביות 

מפני השגת פטור משירות ביטחון במרמה.

צה"ל החליט לפעול לתיקון נוסף בחוק. הצעות אלו הועברו למשרד הביטחון, כמפורט להלן:

על מנת לאפשר לגורמי הצבא להתמודד עם מקרים בהם נעשה שימוש לרעה בסעיף 40 לחוק שירות ביטחון, הציע צה"ל לקבוע כי כאשר במועד הגשת התצהיר, קיימות ראיות לכך שתוכנו אינו אמת, יוענק לפוקד שיקול דעת להימנע ממתן הפטור, וזאת לאחר שנתן לנוגעת בדבר (המלש"בית) הזדמנות להשמיע את דבריה.

עוד מציע צה"ל כי מיועדת לשירות ביטחון שמסרה תצהיר כאמור בסעיף 40 לחוק, תהיה מחויבת לדווח באופן מיידי לפוקד, אם חדל להתקיים אחד או יותר מהפרטים עליהם הצהירה. זאת מאחר, שבנסיבות אלה, בהן שינתה אותה מיועדת לשירות ביטחון את אורחות חייה, לא ניתן לומר כי טעמים שבהכרה דתית, עדיין מונעים ממנה מלשרת שירות ביטחון, ואין עוד הצדקה לפטור שניתן לה.

2-4.  
בשנים האחרונות עלה מספר הקצינות בדרגות סרן/רס"ן, ותהליך זה עתיד להשפיע על היקף המועמדות למרכזי ההערכה, וכתוצאה מכך יאפשר את שילובן של יותר קצינות בתפקידים בכירים ובדרגות בכירות.


במסמך ר' אגף משאבי אנוש בנושא "מדיניות איוש, פיתוח וטיפוח הקצונה" שהופץ במהלך 2006 נאמר כי "יש לפעול לקידום ערך השיוויוניות גם באמצעות דיוני האיוש. במקרים בו איכות המתמודדים דומה תינתן עדיפות לנשים". בשנת 2006 בוצעה באגף משאבי אנוש עבודת מטה, שמטרתה היתה לבחון האם קיימת אפליה בקידום נשים לדרגת סא"ל, ואם אכן קיימת, היכן וכיצד ניתן למגרה.


עבודת המטה הופצה בספטמבר 2006 לזרועות. צפוי להתקיים דיון בראשות ר' אגף משאבי אנוש לקבוע יעד כמותי ברמה הרב שנתית לקידום נשים במסלולים השונים.

3. 
התכנון ביחידות מחוץ לסד"כ, לרבות היחידה במסגרת משרד הביטחון, מושפע ממשתנים כמפורט להלן:


א. 
היקף תקנים ושיא קיים.


ב. 
מגמות עתידיות, כגון: תוכנית צמצום כוח-אדם קבע בכלל צה"ל, צמצום כוח-אדם  חובה, והקמה/ביטול מסגרות, ועוד.


ג. 
דרישות היחידות מחוץ לסד"כ לתגבור כוח-אדם.


ד. 
קיום גיבוי תקציבי לתקנים, כפי שאושר על ידי היועץ הכלכלי.


במשרד הביטחון משרתות חיילות גם לא במקצוע פקידה, והצרכים נבדקים אחת לשנה. בקשות למקצועות נוספים נבדקות אד-הוק.

להלן תיאור תהליך תכנון כוח-אדם ובחינת הצרכים ביחידות מחוץ 
לסד"כ:

א. 
דיון תכנון שנתי, בהובלת אג"ת, בהשתתפות הגופים הרלוונטיים. דיון זה מתקיים ברבעון הרביעי של שנת העבודה.


ב. 
דיון פרטני עם כל יחידה מחוץ לסד"כ, להצגת הצרכים ועיקרי פעילות החיילים ביחידה בשנת העבודה הבאה, קבלת עדכון לגבי מגמות התקינה של צה"ל. דיונים אלה מתקיימים גם הם ברבעון הרביעי של שנת העבודה.


ג. 
דרישות הימ"לים מרוכזות ונבחנות באג"ת, אל מול עקרונות הארגון והמשאב הכולל.


ד. 
סיכום שיא ותקן כוח-אדם לשנת העבודה, מאושר על ידי אג"ת.

צה"ל מימש תכנית צמצום כוח-אדם בהיקף של כ-100 תקני חיילות ביחידה במשרד הביטחון בחמש השנים האחרונות, וכן פורסמה תוכנית לצמצום כוח-אדם לשנת העבודה 2007.
צה"ל בוחן כל שנה את צרכי הגופים, ועל בסיס בחינה זו והאפשרויות קובע צה"ל, בשיתוף הגופים בהם משרתות החיילות, את התקנים שלהן, לרבות את הרכבם המקצועי.

5. 
צה"ל מאייש חיילות במסגרת "שירות מוכר", מתוקף צו השירות המוכר להשגת יעדים ביטחוניים לאומיים, וצו השירות המוכר לתכלית ביטחון. הצו מגדיר את הפעילויות, הגופים ויחידות הסמך בהם מאושר להציב חיילים.

הצרכים נקבעים בעבודת מטה בין אג"ת לבין הגופים. הצורך נבדק מדי שנה לקראת גיבושה של תוכנית כוח האדם לשנת העבודה החדשה, ועדכוני התקינה. הדיון הקרוב עם משרד הביטחון מתוכנן להתקיים במהלך חודש נובמבר 2006.

6. 
88% מהמקצועות הצבאים פתוחים בפני נשים. בשנת 2006 רק 14.6% מכלל הנשים המשרתות בצה"ל מועסקות במקצוע פקידה. בנוסף, בוצע במהלך שנת העבודה 2006 מיפוי ושיוך מחדש של כלל התפקידים בצה"ל (נשים וגברים) והתאמתם מבחינת איכות וקריטריונים למערכים השונים. כתוצאה מעבודת מטה זו, עברו כ-1200 שיאי נשים ממערך המינהלה (המצוי בתחתית מדרג השיבוץ),למערך איכותי (המצוי גבוה מעליו במדרג השיבוץ).

בהנחיות לתכנון לשנת 2007 סוכם כי מערך הפקידות יאוייש רק ב-85% מהגיוס. ההשלמה תבוא באופן טבעי מנשר במהלך השירות מתפקידים אחרים.

מיצוי נשים בשירות בצה"ל, כפוף למספר מגבלות, כמפורט להלן:


א. 
לא ניתן לשבץ נשים בהיקפים גדולים  ומשמעותיים במערך הלחימה, מאחר והשיבוץ מותנה (על-פי חוק) בהתנדבותן וברצונן לשרת כמו הגברים. במערך הטכני העובדה היא שכמעט ואין נשים בוגרות של נתיב החינוך הטכנולוגי, (מגמות מקצועיות בתיכון וכיתות י"ג-י"ד). כמעט לא ניתן להרחיב את המיצוי באופן משמעותי למערך זה, הדורש בחלק ניכר מההכשרות ומהמקצועות ידע מקצועי או משך שירות ארוך, לאור העובדה שההכשרות הן ארוכות, וצבירת ניסיון במקצוע חיונית לתפקוד.


ב. 
משך השירות שנקבע לבנות הינו 24 חודש, עובדה המגבילה את צה"ל במיצוי אפקטיבי של בנות הנושרות במהלך שירותן, לאחר מספר חודשי שירות. במקרים בהם יתרת השירות אינה מספיקה כדי לעבור הכשרה נוספת ולשרת שירות אפקטיבי במקצוע אחר, הן תשובצנה בתפקידי פקידות. מודל צבא העם מחייב בנות לסיים שירות מלא גם אם לא ניתן להכשירן למקצוע אחר.


ג. 
היקף מצבות הנשים בתפקידי פקידה, כפוף להיקף התקנים אשר נקבעו על ידי אג"ת, כתוצאה מעבודה מקיפה שערכה לא מכבר, וניתחה את צרכי המערכת במקצוע זה. במסגרת התקינה נלקחה בחשבון ההתקדמות הטכנולוגית והצורך בפקידות. בהנחיות לתכנון איוש התקנים לשנת 2007 הוחלט כי מערך הפקידות יאוייש מלכתחילה רק ב-85% מהגיוס, כאשר ההשלמה תבוא באופן טבעי מנשר מתפקידים אחרים במהלך השירות, ובכך תמנע מראש התפתחות עודפי כוח אדם במקצוע הפקידות.


ד. 
המקצועות בצה"ל מחולקים לפי מערכים שונים, כאשר לכל אחד ניתנים מאפייני איכות. מאפייני האיכות של מקצוע הפקידה, אינם מקבילים למאפייני האיכות של מקצוע הלוחמת והטכני. הבנות אשר משובצות למקצוע הפקידה עם גיוסן, ממילא לא יכולות היו להיות להשתלב בתפקידים אחרים.

משרד הביטחון

סוגיות הקשורות במבני משרדים חדשים במתחם

מחנה רבין

הגופים המבוקרים: משרד הביטחון; צבא ההגנה לישראל; שירות הביטחון הכללי

א. ריכוז ממצאי הביקורת

1. 
על אף היקפו הניכר של הפרויקט, שחייב שינויים רבים בתכנית-האב של מחנה רבין, ועדת הקריה, המהווה את הרשות המוסמכת והבלעדית לקביעת מדיניות הבינוי בשטח המחנה, לא דנה בשינויים אלה ולא אישרה אותם. 
2. 
בניגוד לפקודת מטכ"ל ולהוראת ועדת הקריה, חלק מהבקשות להיתרי בנייה שהוגשו לאישור ועדות משנה לוועדת הקריה, לא נבחנו קודם לכן על ידי גורמי מרכז בינוי. 

3. 
בהוראות המשרד, בהוראות אגף הבינוי ובהוראת מת"ק (מינהלת תוכנית הקריה) לא נקבעו כללים המסדירים ניהול של פרויקטים באופן זה. גם המינהלת שהוקמה לא נתנה מענה מספק לצורך זה. בפועל, יחסי התיאום והשיתוף שבין גורמי אגף הבינוי לבין מת"ק לקו בחסר, בעיקר נוכח מחלוקות בנוגע לאופן מילוי תפקידם של כל אחד מהגופים בפרויקט; דבר שפגע בניהול הפרויקט.

4. 
ניהול הפרויקט בהיבטי תקציב ולוח זמנים לקה בחסר. לא פותחו כלים מתאימים, שיאפשרו להשוות בין נתוני התקציב של כל פעילות לבין נתוני הביצוע של קבלנים כדי לקבל תמונת מצב עדכנית על ביצוע התקציב.

5. 
המשרד התקשר במכרז עם קבלן משנה א' לביצוע עבודות חשמל ותשתיות תקשורת בהתבסס על "דרישות ראשוניות של צה"ל והמשרד ועל הערכות המינהלת שהתבססו על פרויקטים קודמים". לאחר פרסום המכרז ביצע צה"ל שינוי רב היקף בתחום התקשורת באחד המבנים. שינויים אלה חייבו שינויים רבים לרבות פירוק תשתיות שכבר הותקנו. יתרה מזו, שינויים אלה הגדילו את חוזה ההתקשרות עם הקבלן בכ-20 מיליון ש"ח (כ-43%) לסך של כ-66.5 מיליון ש"ח.

6. 
מפקח החשמל מטעם חברת הפיקוח, שאמור היה לקיים פיקוח צמוד על העבודות שביצע קבלן משנה א', אישר לאותו קבלן משנה תשלומי יתר. חשדות אלו אומתו, ומאוחר יותר התברר, כי היקפם של תשלומים אלה לקבלן משנה א' עמד על כ-5.6 מיליון ש"ח. מפקח החשמל פוטר מעבודתו והמשרד הקפיא תשלומים עתידיים לקבלן המשנה. בדיון שערך מנכ"ל המשרד באוגוסט 2004, הוא החליט שלא להעביר את הנושא לחקירת משטרת ישראל. החלטת המנכ"ל לקתה בחוסר סבירות, מאחר שלמעשה הועדף השיקול של קידום הפרויקט על פני האינטרס הציבורי שבחקר האמת ובמידת הצורך אף העמדה לדין של מי שעברו עבירות, על כל המשתמע מכך. בעקבות הביקורת, הודיע המשרד, כי הנושא יועבר לפרקליטות המדינה כדי שתקבע אם יש מקום להעביר את הנושא לחקירה פלילית.

7. 
לאחר שכבר החל שלב האכלוס של מבנה א', החליט סמנכ"ל וראש אגף אמו"ן, מר ויקטור בר גיל, להקים גן בחזית המבנה, בשטח שנועד בתכנית-האב ל"ריאה הירוקה", ובו תשתיות המאפשרות עריכת טקסי קבלת פנים ואירועים אחרים. הועלו ליקויים בתחומים שונים הנוגעים להקמת הגן, החל מההחלטה של סמנכ"ל וראש אגף אמו"ן על עצם הקמת הגן, תוך הרחבת פיתוח התשתיות, בעלות נוספת של כ-4.5 מיליון ש"ח, בלא שנעשתה בדיקה של הצדקת הצורך. זאת, שעה שלדברי מערכת הביטחון הייתה קיימת מצוקה בתקציב הביטחון בכלל ובפרויקט בפרט; עבור לאי-העברת הנושא לדיון ולהחלטה בוועדת ההיגוי של הפרויקט; וכלה בהגדרת צרכים ואפיון חדשים, שלא נכללו בתכנון המקורי אלא רק לאחר שכבר הוחל אכלוס מבנה א'. 
8. 
ראוי היה, שסוגיית איום הייחוס בכלל, ובפרט בהיבטי המיגון הנובעים ממנה תועלה ותסוכם עם השב"כ כבר בשלבים הראשונים של אפיון הפרויקט. מעבר לכך, מנכ"ל המשרד דאז, אלוף (מיל') עמוס ירון, לא אישר את דרישת מלמ"ב לביצוע שינויים מסוימים בלובי הבניין, שעלותם הוערכה בכמיליון ש"ח, על אף שלהערכת נציגי מלמ"ב הדבר דרוש מבחינה ביטחונית, ועל אף שבאותן השנים נמצאו מקורות תקציביים בהיקף גבוה להרחבתו של הגן.

9.
לא נמצא שעד מועד סיום הביקורת מערכת הביטחון הפיקה לקחים מכך לטובת תכנונם וביצועם של פרוייקטי בנייה רבי-היקף הקשורים למעבר צה"ל לנגב. ראוי שהדבר ייעשה בהקדם.

ב.
תגובות המבוקרים

משרד הביטחון

3.
השיטה של תכנון מלווה בביצוע, מיועדת לקיצור לוחות זמנים על ידי ביצוע פעולות במקביל. פירושה המעשי של השיטה הוא הפעלת הקבלן לביצוע עבודות שתכנונן הושלם במלואו, תוך שילוב יעיל של כל הקבלנים ושאיפה להקטנה בהוצאות. באותה עת, לא עלה הצורך בעדכון הנהלים וההוראות, ונעשה שימוש באלו הקיימים. בעקבות הביקורת אגף הבינוי יעדכן את נהליו הפנימיים, לרבות אלה הדנים בבקרה תקציבית, בבקרת לוח זמנים ובדרישות ביטחוניות. העדכון יושלם ברבעון הראשון של שנת 2007. 

4.
תקציב הפרוייקט על כל מרכיביו הוכן על ידי חברת הניהול ושימש בסיס לניהול התקציבי של הפרוייקט. כל שינוי בפרוייקט, תומחר והובא לידיעת המנהלת ו/או לוועדת ההיגוי, לקבלת החלטה בנושא. מאגרי נתוני התקציב נבדקו על ידי חברת הבקרה לאורך כל תקופת הפרוייקט.


במסגרת הפרוייקט אוחדו כל החוזים של קבלני המשנה, תחת הקבלן הראשי. מחשב אגף הבינוי לא היה ערוך לקליטת הסכמי שינויים למספר קבלנים המאוגדים בחוזה אחד, אלא בהליך טורי בלבד ונמנעה הזרמת הסכמי השינויים, המהווים את הבסיס לעדכון השוטף של התקציב.


לפיכך, הליך הבקרה התקציבית, התבסס על האומדנים שהכינה חברת הניהול בשיתוף הגורמים הנוגעים במשרד ועל בסיס דוחות תזרים מזומנים של הפרוייקט, שהוכנו על ידי אגף הכספים, לדעת המשרד, שיטת הבקרה שהונהגה, ענתה לבעיה של ניהול התקציב ובקרתו וניתן לה פתרון ראוי ברמה טובה אשר הוכחה בדיעבד כטובה.

5.
בעת הוצאת המכרז, הוערך כי הדרישות, כפי שהתקבלו מצה"ל והמשרד הן סופיות.

תחום התשתיות, התקשורת והמיחשוב, הינו תחום דינאמי המשתנה במהירות. לפיכך, עם התקדמות הפרוייקט, הוכנסו שינויים בהיקף ובתכולה שלהם, ונעשו מפעם לפעם הגדלות תקופתיות, מול קבלן הביצוע.

6.
בהתאם להנחיית המנכ"ל ממאי 2006, הנושא הועבר לפרקליטות המדינה להחלטתה. טרם התקבלה החלטת הפרקליטות.

7.
ההחלטה על הקמת הגן התקבלה במסגרת מימוש "הריאה הירוקה" שהוגדרה בתכנית האב. קדמה לה, החל מסוף שנת 2000, עבודת מטה מקיפה, בשיתוף עם גורמי צה"ל: סגן הרמטכ"ל, ע' ר' אג"ת ומפקד מחנה מטכ"ל.


גם ההחלטה על פינוי הצריפים הרעועים התקבלה באישור סגן הרמטכ"ל וע' ר' אג"ת שאף הנחו את גורמי צה"ל לפנותם ועל פי לוחות זמנים. הריסת המבנים התבצעה רק לאחר הוצאת צווי הריסה חתומים ומאושרים על ידי מרכז בינוי בצה"ל.


זירוז עבודת הפיתוח והריסת הצריפים, נבעו מסיבות של אבטחה וביטחון, וכדי לאפשר גישה בטוחה אל המבנה וממנו, כל עוד לא הסתיים הפיתוח הסביבתי, היה האזור בגדר אתר בנייה, עם כל המשתמע מכך.


יום העצמאות, שימש כזרז לסיום העבודות, אך לא היווה שיקול מרכזי.
צבא ההגנה לישראל
9.
באג"ת מתנהל תהליך להפקת לקחים ויישומם לשם הטמעתם במינהלת המיועדת להוביל את מעבר צה"ל דרומה. להלן פירוט הנושאים העיקריים הנדונים:


בהוראה למינהלת המיועדת להוביל את מעבר צה"ל דרומה, תקבע אחריות כוללת לפרוייקט.


תחומי האחריות של אג"ת ומרכז בינוי, וגבולות הגזרה יחודדו ויובהרו.


יקבע גוף אחוד, שאחראי הן לתכנון והן לביצוע, ויקבעו כללים המסדירים ניהול פרויקטים דומים.


יקבע תהליך בקרה ואישור לשינויים מהותיים אשר מתבצעים במהלך הפרוייקט.


יבוצעו ניתוח והערכת סיכונים של הפרוייקט.


סוגיית המיגון, תסוכם בשלב התכנון עם הגורמים המקצועיים הרלוונטיים, בהתאם לאיום הייחוס.


יקבעו תפקידי ועדת ההיגוי, ויוחלט אם להגדירה כוועדת היגוי (מונח הלקוח מן המגזר האזרחי, ולא בהכרח מתאים למסגרת הצבאית).


יוקם מאגר מידע על מנת לתעד את תהליך ניהול הפרוייקט, כך שהדורות הבאים, אשר ידרשו לקבל מידע אודות התהליך שנעשה, יוכלו לעשות זאת באמצעות הפרויקט שתועד.


במינהלת העתידית יקבעו האחראים לניהול הפיקוח והבקרה תוך הגדרת הזיקות והממשקים ביניהם.
פיגורים בתשלומי משרד הביטחון לספקים

הגופים המבוקרים: משרד הביטחון; צבא ההגנה לישראל

א. ריכוז ממצאי הביקורת

1. 

נמצאה תופעה רחבת היקף של עיכוב בדיקת חשבוניות ב-12 יחידות המשרד וצה"ל שנבדקו. למעט יחידה אחת באגף הכספים (אכ"ס), עיכבו יחידות אלה את בדיקת חלק ניכר מהחשבוניות מעבר לתקני הזמן שנקבעו בהוראות המשרד.
2. 
מערכות הבקרה הקיימות ביחידות המשרד וצה"ל אינן ממלאות את ייעודן בטיפול בעיכובים בבדיקת חשבוניות. בשל כך, ביחידות אלו קיים מידע חלקי בלבד אשר להיקף העיכובים בבדיקת החשבוניות והסיבות להם. כמו כן, לא נעשית בהן פעילות יזומה ושוטפת במטרה למנוע עיכובים אלה.
3. 
על אף שאגף הכספים אחראי במשרד לאישור ולביצוע תשלומים לספקים, הוא אינו מקיים מעקב שוטף אחר הפיגורים בתשלומים, אינו מאתר יחידות המעכבות את בדיקת החשבוניות ואינו נוקט צעדים כלשהם לצמצום תופעת הפיגורים.
4. 
על פי הוראות המשרד, הפיק אכ"ס בשנת 2004 סקר מדגמי לאיתור פיגורים בהעברת חשבוניות מיחידות המשרד וצה"ל אליו, אך המידע שנכלל בו היה חלקי; סקר זה אף לא הופץ כנדרש ליחידות אכ"ס, המשרד וצה"ל, העוסקות בבדיקת החשבוניות. דוח נוסף של עיכובים בטיפול בחשבוניות ביחידות המשרד וצה"ל, שנדרש אף הוא על פי הוראות המשרד, לא הופק כלל.
5. 
על אף רגישות נושא הפיגורים בתשלומים וחשיבותו העקרונית, לא נמצא, כי ראש אכ"ס וחשב המשרד, מר י' שטראוס, הקדיש לו תשומת לב ראויה, וממילא לא הציף אותו במלוא חומרתו בפני מנכ"ל המשרד.

6. 
תופעה רחבת היקף של פיגורים בתשלומים לספקים התאפשרה, בין היתר, בשל פגמים במערכות הבקרה הקיימות ביחידות המשרד וביחידות צה"ל.

7. 
אשר לפיצוי ספקים שלא קיבלו במועד את התשלומים המגיעים להם יצוין, כי בשנת 2004 שילם המשרד רק כ-1.3 מיליון ש"ח בגין ריבית פיגורים, כנגד 17 תביעות בלבד שהגישו הספקים, זאת בהשוואה לכ-110,000 חשבוניות ששולמו בפיגור, בסכום כולל של כ-1.3 מיליארד ש"ח. יש להדגיש, שכל חשבונית ששולמה בפיגור באשמת המשרד, ושבגינה לא תבע הספק ריבית פיגורים, משמעותה חיסכון כספי למערכת הביטחון על חשבון הפסד כספי לספק.

8.
בשנים 2006 ו-2007 עומדים המשרד וצה"ל להפעיל מערכת ממוחשבת חדשה(ERP) , שאמורה לטפל, בין היתר, בחשבוניות ספקים. לדעת משרד מבקר המדינה, מן הראוי, שלקראת הפעלתה יוודאו הגורמים הנוגעים במשרד, שהלקחים העולים מדוח ביקורת זה ינותחו וישולבו במערכת במלואם.
ב.

תגובות המבוקרים

משרד הביטחון

1-4.
אגף הכספים במשרד יכין דו"ח תלת חודשי קבוע שיציג את הפיגורים, ויפרסם אותו לגורמים הרלוונטיים במשרד. הדו"ח יוצג בפני המנכ"ל, ויופץ לגורמי צה"ל הרלוונטיים (לכל גוף החלק הנוגע לו).


על רקע הממצאים, לפיהם חלק גדול מהפיגורים נגרם בשל פיגורים קודמים לאכ"ס, בתקני הזמן שהוקצבו להם. הגופים הנוגעים, בצה"ל ובמשרד, ירעננו הנהלים הדנים בהליך אישור חשבוניות, בקרב אותם עובדים העוסקים בנושא זה.

צבא ההגנה לישראל
1.
ביחידות צה"ל מודגשת חובת העמידה בתקני הזמן לתשלום חשבוניות לספקים אזרחים. בנוסף, צה"ל פועל לחיזוק הבקרה בנושא.


יחידות צה"ל הרלבנטיות, פועלות לאכוף את בדיקת החשבוניות והזרמתן לאגף הכספים במועד המוקדם ביותר. במרבית היחידות פועלות מערכות בקרה פנימיות לניהול תהליך הרכש בהקפה.


בנוסף ננקטו הפעולות הבאות:


א.
באגף לוגיסטיקה, רפואה ומרכזים (אלר"מ), פותח מודל חדש במערכת המחשוב, שמטרתו להעביר תזכורות לתיבת הדואר האלקטרונית של מנהלי הפרויקטים, לצורך זירוז ההליך של העברת החשבונית למשרד הביטחון ושיפור הבקרה.




ב.
עריכה שיטתית של ביקורות פנימיות בנושא הרכש בהקפה, הכוללות את נושא התשלומים לספקים. במסגרת הביקורת נבחן גם משך זמן הטיפול בחשבוניות הספקים.


ג.
ביחידות חיל האוויר יצורף מכתב הסבר לכל חשבונית שמועברת באיחור.


ד.
במשרד הביטחון מתקיימת עבודת מטה, בשיתוף צה"ל, לצורך שיפור בקרת התשלום ומעקב אחר האישורים.
פעילות משרד הביטחון להצגה ולהנחלה של מורשת הקרב

 של צה"ל ושל כוחות המגן שקדמו לו 

הגופים המבוקרים: משרד הביטחון; צבא ההגנה לישראל

א. ריכוז ממצאי הביקורת

1. 
פעילות יחידת המוזיאונים מתנהלת בלא שהמשרד קבע תפיסה מוזיאונית וארגונית. בפועל, ההקמה והפיתוח של כל מוזיאון נעשו במנותק מהאחרים. כמו-כן, ההחלטות, השיקולים לקבלתן והתוצאות של יישומן לא נבחנו במידה הראויה, לא היו עקביים והתאימו באופן חלקי בלבד לייעוד ולמטרות שלשם ביצועם הוקמה היחידה. 
2. 
בפועל, מרבית הפעילות המוזיאונית התחוללה סביב יוזמות פרטיות להקמת מוזיאונים שהועברו למשרד עם סיום הקמתם. את היוזמות הללו נקטו עמותות, שייצגו גורמים שנטלו חלק בפעילויות של כוחות המגן של היישוב בארץ (עמותות מורשת). מטרתן הייתה להציג מנקודת מבטן את האירועים הרלוונטיים להן. 

3.
בביצוע התפקיד של ריכוז מוצגים מוזיאוניים הקשורים בהתפתחות כוחות המגן וצה"ל על ידי היחידה לוקה, בין היתר, בכך, שבפועל רק שניים מבין המוזיאונים של היחידה – "בתי האוסף" (לתולדות צה"ל) ו"ההעפלה וחיל הים" – מקדישים מקום מרכזי לריכוז מוצגים. ברם, בשני מוזיאונים אלה אין ייצוג להתפתחותם של כל זרועות צה"ל וחילותיו; ואיסוף המוצגים במוזיאון "בתי האוסף" מתנהל ללא כללים ברורים והוא במידה רבה אקראי. 

4. 
עשרה מבין 12 המוזיאונים של היחידה מציגים וממחישים את התפתחות כוחות המגן של היישוב בארץ ישראל. העדפת המוזיאונים הקשורים בהתפתחות כוח המגן בארץ על פני אלה המציגים את התפתחות צה"ל, אשר לא נסמכה לאמות מידה ולשיקולים שהוגדרו ונקבעו מראש, התבטאה לאורך השנים גם בסדר העדיפויות לחלוקת המשאבים הכספיים בין המוזיאונים של היחידה. 
5.
מוזיאון "בתי האוסף" הוא ייחודי בין המוזיאונים של היחידה בכמה מאפיינים, שהעיקריים ביניהם הם: הוא מייצג את הממד הכלל-צה"לי, וככזה הוא הקרוב ביותר לרעיון של "מוזיאון צה"ל"; והוא מופעל ללא סיוע של עמותת מורשת, ועל כן, הוא הממלכתי שבין המוזיאונים. ברם, בביקורת עלה, שהפעלתו של מוזיאון זה לוקה בשני ליקויים חמורים: האחד מתבטא ברמת תחזוקתו הנמוכה, והאחר – בתכנון עתידו. ההחלטה בענין עתידו של המוזיאון, ראוי שתתקבל על בסיס מידע וניתוח מלאים של כלל השיקולים הרלוונטיים.
6. 
השקעותיו של המשרד בבית הפלמ"ח, שעמדו בניגוד לכוונתו המקורית לקבל מוזיאון מן המוכן וללא תמורה, נעשו באישור הגורמים הבכירים של המשרד, אך בלי שנבחנו לטווח הארוך התוצאות הכספיות והמינהליות הכרוכות בבניית המכלול כולו על מורכבותו הרבה. 

7. 
אף לא באחד מהמוזיאונים שבבעלותו השקיע משרד הביטחון סכומים כספיים הקרובים להשקעותיו במוזיאון "הפלמ"ח". טיפוחו החריג של מוזיאון זה לעומת מוזיאונים אחרים שביחידה, באמצעות השקעות המשרד, פירושו סטייה מייעוד היחידה. במסמכים לא נמצאה הצדקה להתנהלות זו של הדברים. 

8. 
מכוח שיתוף פעולה הדוק בין יחידות שונות בצה"ל לבין עמותות המורשת שלהן, הוקמו כ-30 מוזיאונים הדומים במאפיינים רבים לאלה של היחידה, דוגמת מוזיאון "זרוע האוויר" בחצרים ואתר "יד לשריון" בלטרון. הסיוע הכספי על חשבון תקציב המדינה, בעיקר תקציב הביטחון, המסתכם במיליוני ש"ח בשנה, והכולל הקצאות של קרקע למוזיאונים, תשלום תמיכות כספיות לאחזקתם והקצאות של כוח אדם צבאי להפעלתם, ניתן ללא שיטה וכללים מוגדרים ומחייבים. 

9.
בהמשך להחלטת ממשלה מ-1980, הוחל בהקמת מרכז הנצחה בהר איתן. 
ב-1996 נעצרה הפעילות להקמת המרכז. ההשקעות הייעודיות, בעיקר בגין תכנון, עמדו באותו מועד על כ-15 מיליון ש"ח. המשרד ממשיך לשאת מדי שנה בשנה בתשלומים לעמותה שהוקמה לצורך הקמת האתר, בעיקר עבור שכר וגמלאות למנכ"לים. עד סוף שנת 2005 הסתכמו תשלומים אלה בכ-11.5 מיליון ש"ח. משרד מבקר המדינה המליץ בפני המשרד לבחון את ההצדקה שבהמשך תשלומים אלה.

10.
בחירת המשימות לביצוע במהלך שנת העבודה אינה מונחית על ידי תפיסה ומדיניות כוללות של הכיוונים, שאליהם שואפים המשרד והיחידה לפתח את מכלול המוזיאונים של היחידה; תכניות העבודה, שהיחידה מגישה להנהלת המשרד אינן מתורגמות למונחים של עלויות כספיות, הקצאות תקציביות או לוחות זמנים ריאליים לביצוען. 

11. 
ההקצאות התקציביות אינן שקופות די הצורך ואינן מבטאות את כלל העלויות הכרוכות בפעילות היחידה.

12. 
לא נמצא הבסיס בדין לגביית דמי הכניסה למוזיאונים של היחידה; ושיעור המבקרים הפטורים מתשלום או הנהנים מדמי כניסה מופחתים בשנים 2003-2005 היה גבוה מ-50%.

ב.
תגובות המבוקרים
משרד הביטחון

1-4
יחידת המוזיאונים פועלת מכוח הוראת המשרד מס' 11.31. אין בהוראה זו דבר הקושר את פעילותה להחלטתו של שר הביטחון דאז, דוד בן גוריון, באשר להקמת "מוזיאון צה"ל", החלטה שלמיטב הבנת המשרד לא קיבלה מעמד רשמי ומחייב.


הנושא בכלל והיחידה הכתיבו במהלך השנים, את הצורך לפעול ולרכז "ממצאים הקשורים בהתפתחות כוח המגן של היישוב בארץ ישראל ובהתפתחות הכוח הצבאי של צה"ל, ולהמחיש את מלחמתו של עם ישראל על קיומו העצמאי בארצו ולהנחיל את המורשת של כוח המגן של צה"ל לנו ולדורות הבאים", כמוגדר בהוראת המשרד,  וכך אומנם פעל המשרד.


איסוף וריכוז המוצגים ב-10 מוזיאונים שבאחריות היחידה (מתוך 12 מוזיאונים), נעשה עוד בטרם הועברו לאחריות המשרד ושילובם ביחידה. להערכת המשרד, העמותות שניהלו מוזיאונים אלה, טרם שילובם במשרד, דאגו לאסוף ולרכז בהם את כל  המוצגים  הנוגעים. המשרד מציין כי במקרים בהם מאותרים מוצגים רלוונטיים, המשרד מקבל מוצגים אלה.


שני המוזיאונים הנותרים – "בתי האוסף" ומוזיאון ההעפלה וחיל הים, ממשיכים באיסוף מוצגים וריכוזם.


המדיניות מתבטאת, איפוא, בהוראות המשרד, בהחלטות שהתקבלו אד-הוק, בכל מקרה בו הועברו לאחריות המשרד  מוזיאונים  שנוהלו על ידי עמותות, כאשר המכנה המשותף להם הוא "כוחות המגן" שקדמו להקמת המדינה, וכי העברתם לאחריות המדינה ומתן ביטוי לכולם מהווה את הממלכתיות. עניין העברת המוזיאונים לאחריות המשרד הינו תהליך היסטורי שהלך והבשיל לאורך ציר הזמן.


הנהלת המשרד שהחליטה לקבל תחת אחריותה את מוזיאוני המחתרות השונים, ראתה צורך חיוני לשמור על הזכרון ההיסטורי כפי שנאסף והוצג ע"י המחתרות השונות ומתוך רצון שזכרון זה לא יאבד, ולשמר, לתחזק ולהפעיל מוזיאונים אלה. זוהי התפיסה המוזיאונית, הארגונית והערכית על פיה מתנהלת יחידת מוזיאונים של המשרד.


הוראת המשרד בנושא ארגון היחידה עודכנה, ונמצאת בשלבי אישור סופיים. מוערך כי תאושר עד סוף הרבעון הראשון של שנת 2007. כתיבת נהלים פנימיים הקשורים בתפעול השוטף של המוזיאונים, תבוצע עד אפריל  2007. תיעוד החלטות ויישומן בהיבט התקציבי, טופל בתחילת 2006. כמו כן, המשרד יגבש מסמך מדיניות בכל הקשור למוזיאונים שבאחריות היחידה, לרבות קריטריונים מתאימים. מסמך זה יושלם עד סוף מארס 2007. 

5.
בשנת 1988 (שנת ה-40 למדינת ישראל) הוחלט, במסגרת אירועי יום העצמאות, על פתיחת "בתי אוסף" לציבור. לאור ההצלחה לה זכתה התצוגה, הוחלט לשפרה ולהמשיך להציגה לציבור, וכך הפך המקום למוזיאון בתי האוסף לתולדות צה"ל. להנהלת המשרד היה ברור כי מדובר בתצוגה ארעית שתהפוך לתצוגת קבע במסגרת המוזיאון שיבנה בעתיד (לכן ההשקעות באתר הנוכחי נמוכות יחסית).


מנכ"ל המשרד הנוכחי בוחן בימים אלה מחדש את המשמעויות של העברת מוזיאון בתי האוסף, לרבות ההחלטה על העברתו למרכז רבין.

6-7.
הפעילות בכל הקשור להקמת מוזיאון זה בכלל והפעילות מול עמותת "דור הפלמ"ח", נעשתה בהתאם להנחיות המשרד. הקמת המוזיאון לא באה על חשבון הקמה ו/או תחזוקה של מוזיאונים אחרים.


בניית מוזיאון זה והתצוגה בו התבססו על תפיסת בניית מוזיאון על פי גישה מודרנית, המשלבת אמצעי מולטי-מדיה רבים. תפיסה זו הוכחה וממשיכה להוכיח עצמה כנכונה, לאור האטרקטיביות הרבה לה זוכה המוזיאון. יש לציין כי המשרד מאמץ גישה זו גם במוזיאוני "בית השומר" ו"אסירי המחתרות".

9.
מאחר ועמותת "הר איתן" לא עמדה בתוכנית גיוס התרומות להקמתו של הפרויקט, הוחלט על קידום הקמתו של פרוייקט ההנצחה בלבד. פרויקט זה אמור לכלול 220 עמודי הנצחה עליהם יחקקו שמות הנופלים במערכות ישראל, יוקם פארק עצי נוי ומרכז הנצחה ממוחשב – "גווילי אש" ממוחשב.


בספטמבר 2005 אושרה, בתמיכת מ"מ ראש הממשלה ושר האוצר דאז ומנכ"ל המשרד, מתכונת ההקמה בהיקף של 9 מיליון דולר. עלויות ההקמה תתחלקנה באופן שווה בין העמותה (גיוס תרומות) לבין המדינה על פי החלטת ממשלה שתתקבל בנושא. כיום הנושא נמצא בטיפולם של העמותה והמשרד, מול מינהל מקרקעי ישראל ומשרד האוצר.

צבא ההגנה לישראל
3.
הוראת קבע מטכ"ל אט"ל 3.06 – מסירת פריטים הדרושים כמוצגים למוזיאון צה"ל, קובעת, בין היתר, הוראות באשר לקשר שבין יחידת המוזיאונים של משרד הביטחון וצה"ל. סעיף 4 להוראה קובע, כי "מעת לעת יזמן מנהל יחידת המוזיאונים קציני קישור מטעם מז"י וקציני חיל ראשיים להעברת מידע לגבי פריטים הרצויים ליחידת המוזיאונים". במסגרת פגישות אלה יידונו הפריטים הרלבנטיים למסירה, וייקבעו סדרי העדיפויות למסירתם.

8.
הק"א 38-02-03 קובעת, בין היתר, הוראות באשר לקשרי הגומלין בין צה"ל לבין עמותות אזרחיות, הפועלות להנצחת חללי צה"ל. סעיפים 25 ו-26 להוראה קובעים כללים בנוגע להעסקת חיילים באתרי ההנצחה והמורשת. בהקשר זה נקבע בהוראה, כי "תקנון כוח אדם מסייע לאתרי הנצחה יתבצע על-ידי הגורם המוסמך, בהסתמך על הצרכים של כל אתר ואתר, כפי שיוגדרו על ידי מפקדת הזרוע או מפקדת החיל. החיילים ישרתו במסגרת יחידה צבאית, שחייליה יוצבו באתר ויוכפפו למפקד צבאי, כפי שיוגדר על ידי קצין השלישות הזרועי או החילי". סעיף 26 להוראה קובע מהם התחומים בהם ניתן להעסיק חיילים במסגרת אתרי ההנצחה (הסברה והדרכה, שמירת קשר עם משפחות החללים, נושאי מינהלה וכיו"ב), ובאלו תחומים לא ניתן להעסיקם (גביית כספים, אחזקת האתר, הפקת אירועים אזרחיים וכיו"ב). לפיכך, בפקודות הצבא מצוי מקור נורמטיבי המתיר להציב חיילים במוזיאונים הצבאיים, ובלבד שמתקיימים התנאים הפרוצדורליים והמהותיים שנקבעו בהוראה האמורה. ההוראות שנקבעו בהק"א עולות בקנה אחד גם עם הוראות חוק שירות ביטחון [נוסח משולב], התשמ"ו – 1986.

ההוראה מהווה שיטה וכללים מוגדרים ומחייבים לעניין הצבתם של חיילים במוזיאונים הצבאיים. צה"ל בדעה, כי הצבתם של חיילים, חייבת להיעשות על פי ההוראות והכללים הנוגעים לתקינה מוסדרת של אותם תפקידים. במהלך שנת 2007, יסדיר צה"ל את תקני כלל יחידות המוזיאון במערך, ויתאימם לצרכים המשתנים.

עיסוק החיילים המוצבים במוזיאונים החיצוניים מתמקד בעיקר בתפקידים המסייעים לפעילות החייל במקום, (סדרות חינוך, סדרות מנהיגות, אירועים, וכו').

ארגון אלמנות ויתומי צה"ל

הגופים המבוקרים: משרד הביטחון; ארגון אלמנות ויתומי צה"ל; משרד המשפטים - רשם העמותות

א. ריכוז ממצאי הביקורת

1. 
הוועד המנהל אינו ממלא את תפקידיו וחובותיו על פי חוק העמותות ותקנון הארגון; פעילותו מצומצמת מאוד.

2. 
הנציגות הנבחרת פועלת כמוסד חלש, אשר אינו עומד מול הניהול הריכוזי של יו"ר הארגון, ואינו מפקח על פעילותם של המוסדות האחרים של הארגון. כתוצאה מהניהול הריכוזי של יו"ר הארגון, ומאוזלת היד הן של הוועד המנהל והן של הנציגות הנבחרת, לא קיימת כל מערכת של איזונים ובלמים בנוגע למרבית ענייניו של הארגון.

3. 
אף שבתקנון העמותה הוגדרו סמכויות המוסדות השונים של העמותה, בפועל, יו"ר הארגון מרכזת את מרבית הסמכויות ומנהלת את הארגון באופן כמעט בלעדי, ובדרך שאינה עולה בקנה אחד עם העקרונות והדפוסים של מינהל תקין. כך למשל, בחרה יו"ר הארגון רואה חשבון ויועץ משפטי לארגון תוך כדי דיווח בדיעבד על כך לנציגות הנבחרת.
4. 
שכרה של יו"ר הארגון אינו עומד בנורמות הקיימות והנהוגות בחברות שהן בסדר גודל דומה של הארגון. על הארגון להתאים את שכרה של יו"ר הארגון לנורמות הקיימות והנהוגות בחברות בסדר גודל דומה.

5. 
הפרוטוקולים של הארגון לוקים בחסר, ואינם מאפשרים להסיק אם תהליכי קבלת ההחלטות היו תקינים.

6. 
התקנון מונה שש ועדות משנה לטיפול בתחומים שונים. בפועל פועלות רק שתי ועדות: האחת – פועלת באופן מצומצם, והשנייה – מספר חבריה נמוך מהמספר הנדרש על פי התקנון.
7. 
אף שאוכלוסיית היתומים החברים בארגון מהווה למעלה ממחצית מכלל חבריו, בניגוד לתקנון לא איפשר הארגון ליתומים בוגרים לבחור ולהיבחר למוסדות הארגון.

8. 
הארגון מנע מחברים שפרשו ממנו לחזור לשורותיו, על פי אמות מידה שלא עלו בקנה אחד עם מטרותיו ושלא קיבלו את אישור רשם העמותות.

9. 
מרבית ההתקשרויות שערך הארגון עם ספקים לצורך רכש סחורות ושירותים ועם יועצים משפטיים, נעשו על דעת יו"ר הארגון בלבד, וללא בחינת מספר הצעות, דבר שיש בו משום פגיעה ביסוד דיני המכרזים ובעיקרון השוויון. אחת ממורשות החתימה נהגה לחתום על המחאות ריקות, שבהן לא רשומים שם המוטב, הסכום והתאריך. ראוי כי ההתקשרויות תתבצענה על פי עקרונות יסוד של המשפט הציבורי כגון: שקיפות, שוויוניות, תום לב וסבירות.

10. 
נמצאו עיכובים וליקויים בתהליך הרישום של רשם העמותות של שינויים בתקנון הארגון. כתוצאה מכך, במשך תקופה ארוכה המשיך הארגון לפעול בהתאם לתקנון אחרון שנרשם, ולפיו יו"ר הארגון מכהנת גם כיו"ר הוועד, וזאת בניגוד לדרישת רשם העמותות.

11. 
כדי לעמוד במגבלות רשם העמותות והוראות החשב הכללי בנוגע לחלקן של הוצאות הנהלה וכלליות מהמחזור הכספי, שני סעיפים בדוחות הכספיים של הארגון הוצגו באופן שאינו נכון מבחינה חשבונאית ומהווה מעין מצג שווא.

12.
על מוסדות הארגון לפעול בשיתוף פעולה ועל פי הסמכויות שהוגדרו להם בתקנון. מעבר לכך, על הארגון לקיים את פעילויותיו תוך עמידה במגבלות החוק החלות עליו ועל פי אמות מידה של מינהל תקין, שהן תנאי להמשך תפקודו בהתאם ליעדיו ולמטרות שלשמן הוקם.
ב.
תגובות המבוקרים

רשם העמותות

כללי

רשם העמותות עקב אחר פעילות עמותת ארגון אלמנות ויתומי צה"ל, וביצע שתי בדיקות על ידי רו"ח מטעמו, שהעלו חוסר תפקוד של ועד העמותה ומוסדות העמותה ותפקוד לקוי של יו"ר העמותה.

כנגד תפקודה של יו"ר העמותה הוגשו בשנים האחרונות תלונות רבות אשר הלכו וגברו לקראת סוף שנת 2005 ותחילת 2006. בעקבות התלונות מוקדה תשומת לב רשם העמותות, לנעשה בעמותה וזאת נדרשה לתקן ליקויים מסוימים.

בעקבות דרישות אלה כונסו האסיפה הכללי וועד העמותה והוחלט על שורת צעדים לצמצום צעדיה של יו"ר העמותה והעברת המשקל לועד. בין השאר הוחלט על הדחתה של היו"ר, החלטה שנפסלה על ידי בית המשפט.

רשם העמותות קבע כי הפורומים בהם נכחו רוב חברות הועד הן התקפות ולא אסיפות אחרות שכונסו ע"י יו"ר העמותה בלבד.

בהמשך לעתירות קבע בית המשפט כי, בעמותה יתקיימו בחירות וכי ימונה מפקח על הבחירות. 

בנוסף, תלויה ועומדת, עתירה מינהלית של העמותה כנגד רשם העמותות שהוגשה ביום 28.6.06, על כי לא ניתן אישור "ניהול תקין" לעמותה, על ידי רשם העמותות. בקשת ביניים שהוגשה בתיק זה נדחתה.

10.
רשם העמותות שלל אישור "ניהול תקין" לעמותה בדצמבר 2005, והודיע לארגון שבמידה ותשונה הגדרת תפקידה של יו"ר הארגון ויקבע כי הנשיא יהיה כפוף לועד המנהל של העמותה, יוחזר לעמותה אישור "ניהול תקין", לשנת 2007.


רשם העמותות מבהיר כי השינויים שהוגשו לתקנון, לא הוגשו יחד עם מכתב נלווה המבקש את אישורם אלא כפרוטוקול הכולל נושאים רבים ובכלל נושא שינוי התקנון. העמותה לא הפנתה את תשומת לבו של הרשם לכך שביצעה את השינויים האמורים בעת שהגישה את הפרוטוקולים. התנהלות זו גוררת אחריה לעיתים עיכוב בבדיקה שכן לא תמיד ניתן במסגרת מיון הדואר, ביחידת רשם העמותות, לעשות אבחנה בין פרוטוקולים שונים המוגשים, דבר שבשגרה. עמותה הרוצה לפעול כדין, בהתאם לתקנון מאושר, אמורה להפנות את תשומת לבו של הרשם לכך שהיא מעוניינת באישור לשינוי בתקנון על פי פרוטוקול המועבר לרשם, ולוודא שהשינוי אכן מבוצע.


באשר לעיכובים ברישום שינויים בתקנון, החל משנת 2005 וכחלק מתכנית העבודה של רשם העמותות, הוחל במבצע לחיסול הפיגורים ברישום תיקונים בתקנוני עמותות.


במסגרת תכנית העבודה, שהתבססה על קליטת כח אדם נוסף, שלא אושר לקליטה בסופו של דבר, נקבע כי עד שנת 2008 יצומצם פרק הזמן הדרוש לרישום תיקונים בתקנוני העמותות ויעמוד ב-90% מהמקרים בזמן ממוצע שלא יעלה על 21 ימי עבודה נטו.


היות ולא חל כל שינוי במערך כוח האדם ביחידת הרשם, הרי שהצפי הוא שבשנת 2008 יעמוד הזמן הממוצע לאישור תקנונים, על כ-45 ימי עבודה. כיום הזמן הממוצע לאישור שינויי תקנון הוא כ-60 ימי עבודה.

ארגון אלמנות ויתומי צה"ל

3. 
ארגון אלמנות ויתומי צה"ל קיבל במשך כל השנים אישור על "ניהול תקין". מחודש דצמבר 2005 נשלל ממנו האישור. לדעת הארגון, הביקורת בחנה 22 פרמטרים כספיים, ולא נמצא כל דופי בהתנהלות הכספית ו/או בשקיפות ו/או בהגשת מאזנים. מדובר בשנת בחירות לארגון, ובקבוצות של מתמודדות, אשר פנו לעיתים תכופות ובכתב, באמצעות עורכי דין, לרשם העמותות ופגמו בחידוש האישור "ניהול תקין", עניין זה הובא לבית המשפט המחוזי בתל-אביב 
(הפ' 146/06 והמרצות נוספות), ועתמ' 652/06. הדיון טרם הסתיים, ושם מועלות טענות הארגון כנגד משרד רשם העמותות. 

כל החלטה אותה יישמה יו"ר הארגון, התקבלה במוסדות המתאימים, וגובתה בפרוטוקול.

בחירתם של יועץ משפטי ורואה חשבון הוצגו בפני הנציגות הנבחרת והוועד המנהל, שבחרו בהם פה אחד בשתי נקודות זמן - ביום 4.12.05 וביום 11.12.05.

4. 
שכרה של יו"ר הארגון אושר מספר פעמים בנציגות הנבחרת ובוועד המנהל ובהמלצת היועצים המשפטיים של הארגון. שכרה נקבע בהתאם לשכר של בעלי תפקידים בדרג דומה ובתאגידים בסדר גודל דומה, ועל פי הפרמטרים שפרסם ירחון "חשב". יו"ר הארגון ומוסדות הארגון הודיעו כי יסכימו להפחית את שכרו של היו"ר בהתאמה לשכר של מנכ"לים בחברות מקבילות, על פי  ירחון "חשב", ככל שידרש, ושאינו תואם פרמטרים אלו.

5. 
דיוני האסיפה נרשמים בפרוטוקול. הפרוטוקול מודפס ונחתם בידי האנשים המתאימים. הפרוטוקול אמור להיות תמציתי - זו עמדת רשם העמותות, ביחס לפרוטוקול הישיבה מיום 19.1.06. עם זאת, לאור הערת הביקורת, בכוונת הארגון, לציין מעתה, בפרוטוקולים ביתר פירוט, את שהתנהל בישיבה.

מהאמור בחוק משפחות חיילים שנספו במערכה (תגמולים ושיקום), תש"י-1950 עולה, כי "יתום" הינו מי שלא הגיע לגיל 30. משמע, מעבר לגיל 30 אין לראותו כיתום לא על פי החוק ולא על פי תקנון הארגון. במשרדי הארגון לא התקבלה פניה כלשהי של יתום, ואין מצב בו יתום ביקש לשלם דמי חבר ו/או לבחור ו/או להיבחר, ונמנעה ממנו אפשרות זו.

הארגון תומך בצירוף יתומים כחברים בארגון, ובלבד שהעניין ייעשה מבעוד מועד ובאופן מסודר. בכוונת הארגון לערוך שינויים מתאימים בתקנון הארגון בנושא, וליישמם לאחר הבחירות.

6. 
לנושא ועדות: הארגון יפעל למינוי ואישור כל הוועדות, כנדרש, מיד לאחר הבחירות.

ארגון יד לבנים

ניהול דוחות כספיים ופיקוח על סניפים בארגון יד לבנים

הגוף המבוקר: ארגון יד לבנים

א. ריכוז ממצאי הביקורת

1. 
הדוחות הכספיים של הארגון לשנים 2002 ו-2003 נערכו שלא בהתאם לכללי חשבונאות מקובלים, ולא שיקפו באופן נאות את מצבו הכספי של הארגון ואת תוצאות פעולותיו לאותן השנים, בין היתר: הארגון לא ניהל מערכת חשבונות כפולה, הדוחות לא כללו את פעילות הסניפים, חלק מהסעיפים בדוחות הכספיים הוצגו על בסיס צבירה ואחרים על בסיס מזומנים, וההצגה החשבונאית של סעיף "הוצאות שכר וסוציאליות" של עובדי הארגון לא הייתה נכונה מבחינה חשבונאית, לא עלתה בקנה אחד עם כללי הדיווח של החשב הכללי במשרד האוצר, וגרמה גם להטעיה בהצגת שיעור הוצאות הנהלה וכלליות מסך מחזור הפעילות של הארגון. 

2. 
בשל היעדר שיתוף פעולה מצד החברים בסניפים, חלק מהם לא הצליחו לארגן פעילויות שונות לרווחת החברים. בכך נפגעו השיקום והרווחה של החברים באותם סניפים.

3. 
מרבית ההתקשרויות שערכו הסניפים עם ספקים לארגון פעילויות שונות לרווחת החברים נעשו ללא בחינת מספר הצעות. כמו כן, חלק מהסניפים אף התקשרו באופן קבוע עם אותו ספק.

4. 
הטיפול של חלק מהסניפים בכספים שנגבו מחברים התבצע שלא על פי נוהלי הארגון וכללי מינהל תקין. חלק מהסניפים לא הנפיקו קבלות בגין תקבולים שהתקבלו מחברים, וכספים אלה גם לא הופקדו בחשבונות הבנק של הסניפים. כמו כן, בחלק מהסניפים נותרו עודפים מכספים שהתקבלו למימון פעילויות בסניפים.

5. 
חלק מהסניפים לא העבירו למרכז, כנדרש, דיווח שנתי על פעילותם, ומתוך אלו שהועברו – חלקם לא נערך לפי דרישות נוהל של הארגון. גם דיווחים שהעבירו חלק מהסניפים בנוגע לטיולים שהתקיימו, בוצעו שלא על פי הנוהל, ולמרות זאת, העביר המרכז לסניפים את סכומי ההשתתפות בפעילויות שאורגנו, כפי שביקשו.

6. 
חדרי "בונוס" מוענקים על כל הזמנה של מספר חדרים מסוים. בחלק מהסניפים "חדרי בונוס" או ההנחה בגינם שימשו את מארגני הטיולים מבין חברי הארגון או בעלי תפקידים ברשויות המקומיות.

7. 
על אף שהסניפים אינם ישות משפטית עצמאית ואינם יכולים לקיים יחסי עובד-מעביד, חלקם העסיקו עובדים בשכר. 

8. 
על אף ביקורות של מבקר הפנים של הארגון, שבהם הוא התריע על ליקויים שונים בפעילות הסניפים, ועל אף שחלק מהנושאים שהועלו בדוחות מבקר הפנים הובאו גם לידיעת יו"ר הארגון, ועדת הביקורת ומזכירות הארגון, חלק מהליקויים חזרו על עצמם מדי שנה בשנה והם טרם תוקנו. הדבר מעיד על ליקוי מהותי באופן הפיקוח והבקרה של מוסדות הארגון על הסניפים ועל פעילותם עד כדי פגיעה בכללי מינהל תקין, בכללי חשבונאות מקובלים, בכללי דיווח של החשב הכללי, בתקנון הארגון ובנהליו. 
ב.
תגובות המבוקרים
ארגון יד לבנים
1.
הדו"חות הכספיים של הארגון לשנים 2002 ו-2003, נערכו על בסיס מזומן ומצטבר מתואם כדלקמן:


א.
כל ההוצאות כולל שכר עבודה ותוספת סוציאליות רשומות על בסיס מצטבר.


ב.
כל ההכנסות מריבית וניירות ערך רשומות על בסיס מצטבר.


ג.
במידה וקיימות התחייבויות מתבצעת הפרשה מתאימה בספרים. אפשר לראות את הזכאים והפרשה להוצאות במאזן העמותה.


פעילות הסניפים לא נכללו בדוחות הכספיים של המרכז.


בגלל אופיו המיוחד של הארגון, הוצאות הנהלה והתפעול מויינו על בסיס אופי הפעילות של העובדים, ולא לפי ההגדרה הכללית, המחלקת את הוצאות התפעול ואת הוצאות ההנהלה וכלליות. לגבי מיון ההוצאות בשנים הבאות החלוקה בין ההוצאות תהיה בהתאם לקריטריונים של החשב הכללי.


המרכז נערך לקלוט את פעילות הסניפים בתוך ספרי החשבונות של המרכז, וזאת החל מ-1.1.06.


אין אפשרות טכנית ומקצועית לשחזר שנים קודמות כדי לערוך את הדו"חות הכספיים מחדש, הן עקב העלויות הגבוהות, והן עקב בעיות מקצועיות בסניפים (מתנדבים שעבדו בעבר אינם עובדים בהווה, ואין להם כישורים מקצועיים כמנהלי חשבונות).


במהלך 2006 ערך המרכז כנסים, וזימן את מנהלי הסניפים והגזברים תוך קליטת נוהלי דווח חדשיים, על מנת לאפשר את קליטת המסמכים באופן שוטף.


פרוטים נוספים שנדרשו, הוספו בבאורים לדוחות הכספיים בשנת 2005 המפרטים את אופי ההכנסות מריבית וניירות הערך.


לגבי עודף היעודה על העתודה, המרכז יפנה לקרן הפיצויים, וידרוש לסגור את החשבון הנ"ל. במקביל יפנה לשלטונות המס ויבקש פטור מניכוי מס במקור על החזר עודף היעודה. כספים אלו מיועדים לקרן להקמת מרכז יד לבנים ארצי ומרכז הנצחה.

2.
מפאת גילם הגבוה של ההורים השכולים בסניפים (80% מהם מעל גיל 75), לא היתה נכונות מצד חלק ניכר מהם לארגן פעילות לתרבות הפנאי. אין בכך בכדי להצביע על פגיעה "בשיקום וברווחה", שכן ההשתתפות בפעילות זו אמורה להיות על בסיס התנדבות ועל פי רצון ההורים, ויכולתם הפיזית והנפשית ליטול חלק באירועים השונים.


אין בכוונת הארגון לאלץ את הסניפים לקיים פעילות "תרבות הפנאי", אלא רק לאלה המעוניינים. הסניפים יפעלו על פי החלטת הרוב בכל סניף.


הארגון עובר עתה תהליך של רה-ארגון ומעבר למבנה של מחוזות, במקום סניפים רבים וקטנים. אולי בכך ניתן יהיה להגביר את פעילות תרבות הפנאי, שתיעשה במסגרות גדולות יותר.

3.
ביולי 2006 ניתנו הוראות מתאימות לראשי הסניפים, כי בכל הזמנה מספק הקשורה לתרבות הפנאי, תיבחנה לפחות שתי הצעות מרשימת הספקים.

4.
בינואר 2006 ניתנה הנחייה לרואה החשבון של העמותה, לכלול את פעילות הסניפים בדו"חות הכספיים של הארגון.

כמו כן ניתנה הנחיה לרואה החשבון, לערוך את הדו"ח לשנת 2006 על בסיס צבירה, ולא לפי בסיס מזומנים מותאם, וכן הונחה להתייחס להערה בדבר "נכסים נטו שקיימת לגביהם הגבלה" ולפעול בהתאם.

5.
פעילות הסניפים אינה משתקפת בדו"חות הכספיים של הארגון, שנערכו בשיטה של מערכת חשבונאות כפולה. בעקבות הביקורת, בספטמבר 2006 הוצאו הוראות, הונפקו טפסים, וקוימו כנסי הסברה והדרכה לראשי הסניפים ולגזברים.

6.
מדובר בארבעה מהסניפים (רמת גן, חולון, קרית אתא וחיפה).


הנהלת הארגון הוציאה באוגוסט 2006 הנחיות מחמירות לאיסור הקצאת "חדרי בונוס" לחברי הארגון. ההנחה בגין "חדרי הבונוס" תחולק בין כל המשתתפים באותו אירוע.

7.
הביקורת דנה בשלושה סניפים בלבד (נהריה, קרית מוצקין וירושלים). 


בנהריה ובקרית מוצקין הופסקה העסקת העובדים בשכר.


באשר לסניף ירושלים – הדבר אושר על ידי מזכירות הארגון, עקב סכסוך מתמשך של שנים בין הסניף ובין עמותת אתר ההנצחה בירושלים, אשר בבניינה שוכן הסניף עצמו.

8.
עקב אילוצי תקציב, תכנית מבקר הפנים אינה מקיפה בתוכנית הביקורת השנתית את כל סניפי הארגון.

התעשייה האווירית לישראל

התקשרות עם קבלני הזנה במתחם נתב"ג

הגוף המבוקר: התעשייה האווירית לישראל

א. ריכוז ממצאי הביקורת

1. 
בתקופה מאוקטובר 1998 עד פברואר 2006 ההתקשרות להספקת שירותי ההזנה במתחם נתב"ג בהיקף של עשרות מיליוני ש"ח בשנה נעשתה שלא בעקבות מכרז. מספטמבר 2000 ועד ינואר 2004 ארגון שירותים תעשייתיים לא פנה לוועדת המכרזים העליונה של התע"א לקבלת פטור ולהארכת תוקף ההתקשרות עם קבלן ההזנה.

2. 
ועדה שמינה הסמנכ"ל למשאבי אנוש, מר אריה פנסו, בחרה בנובמבר 2004, בעקבות פנייה למספר מציעים, בקבלן הזנה למתחם נתב"ג ולמפעל רמתא בבאר שבע, ללא שקבעה את המשקל של כל אמת מידה, וללא שדירגה את החברות הנסקרות (המציעים) לפי אמות המידה שנקבעו בנוהל "פנייה לספקים ובחירתם". בהיעדר משקל לאמות המידה השונות, לא ניתן לשקלל את נתוני החברות הנסקרות, כנדרש בנוהל. 

3. 
התע"א שילמה לקבלני ההזנה עבור הארוחות החלביות כ-12 מיליון ש"ח בשנה. הועלו ליקויים בבקרה שמנהלת התע"א על התשלומים לקבלני ההזנה עבור הארוחות החלביות, וסדרי מינהל בלתי תקינים: התע"א שילמה לקבלני ההזנה עבור הארוחות החלביות, ללא שאימתה את כמויות המצרכים שסופקו מכל אחד מהמוצרים שנכללו בהן, למרות השונות הגבוהה במחירי המוצרים.

4. 
התע"א שילמה לקבלני ההזנה עבור ארוחות חלביות ללא בדיקת מחירי המוצרים בארוחות אלה. הועלו מקרים שהמחיר בחשבוניות ספקי המוצרים של קבלן ההזנה היה נמוך מהמחיר שהתע"א סיכמה עימו. עקב המכפלות של כמויות המוצרים במספר הארוחות החלביות, ההיקף הכספי המצטבר של הפרשי המחירים בין המחירים שסוכמו בין התע"א לקבלני ההזנה לבין המחירים ששילמו קבלני ההזנה לספקי המוצרים, עלול להגיע לעשרות אלפי ש"ח בשנה.

5. 
נוכח העובדה שבתע"א אין מניעה טכנית ואין מניעה נורמטיבית לקבל יותר מארוחת צהריים אחת ביום, מתרחק הסדר ההזנה מהמטרה הבסיסית של הזנת העובדים, והדבר עלול לפתוח פתח לתופעות לא רצויות ולא ראויות עד כדי הפיכת הארוחה לטובת הנאה גרידא. 

6. 
עם תחילת עבודתו של קבלן הזנה ג' שילמה לו התע"א עבור הארוחות החלביות של ינואר 2005 כ-1.5 מיליון ש"ח, בכפוף לבדיקה. התברר, כי ארגון שירותים תעשייתיים לא ערך בדיקות מפברואר 2005 ועד מועד סיום הביקורת, פברואר 2006, על מנת לוודא שלא שולם לקבלן ההזנה תשלום עודף. בפועל שילמה התע"א לקבלן הזנה ג' תשלום עודף של כ-551,000 ש"ח.

7. 
בתע"א לא היה קיים (כל עוד התקבלו מהעובדים תלושי אוכל) מסד נתונים, שאיפשר לה להשוות בין התפלגות הארוחות לפי סוג הארוחה (חלביות, בשריות ובריאות), כמוצג בחשבוניות שמגיש קבלן ההזנה, לבין התפלגות הארוחות שסופקו בפועל לעובדים לפי סוג הארוחה. השוואה זו חיונית בשל ההבדלים הקיימים במחירי הארוחות.

8. 
בכל הקשור לארוחות החלביות אין בתע"א מנגנוני פיקוח ובקרה מספיקים; לעניין זה חשיבות יתרה נוכח מקרים שבהם התקיים קשר ישיר בין הספקים לבין נציג ארגון העובדים.

ב.   תגובת המבוקר 

התעשייה האווירית לישראל

ועדת הביקורת של הדירקטוריון בישיבתה ב-29.10.2006, דנה בדו"ח הביקורת. הוועדה החליטה כדלקמן:

א. יש לחזק בתע"א את מוסד המכרזים, וליצור תהליך בו היוזמה, וההכנות למכרז יהיו במועד שייקבע, ללא צורך בהארכות ודחיות בלוחות הזמנים.

ב. יש להדק את הבקרה בנושא תשלומים לספקים. מנכ"ל תע"א מינה ב-30.10.06 ועדה לבחינת תהליך הבקרה בנושא תשלומים לספקים. 

1.2 מכרז סגור לאספקת שירותי הזנה למפעלי התע"א, פורסם בתאריך 18.6.06. המכרז כלל אמות מידה ומשקולות כנדרש, וכן היבטים ומדדים באשר לאיתנות הפיננסית של המציעים. 

בהתאם להחלטת ועדת המכרזים העליונה מתאריך 15.8.06, נבחרה חברה כזוכה במכרז למתן שירותי הזנה למתחם נתב"ג ולמפעלי רמת"א בבאר שבע. 

3.5 בתע"א קיימת מערכת בקרה כפולה על התשלומים לקבלן ההזנה, המתבצעות מול מערכת ממוחשבת, על ידי גורמים מקצועיים במינהל משאבי אנוש ומשק, ובמינהל כספים וכלכלה שבארגון שירותים התעשייתיים. בעקבות הביקורת הוחלט כי בהסכם שייחתם בין התע"א לחברת הקייטרינג, שיטת החיוב של המנות הבשריות והחלביות (בתכולה קבועה ומוגדרת מראש), תהיה לפי מחיר קבוע למנה, במקום השיטה של עלות + רווח שהיתה קיימת עד עתה. בכך תשלם התע"א מחיר קבוע למנה, כפול מספר הסועדים בפועל, בהתאם לנתוני המערכת הממוחשבת.

           בהתאם למכרז מיוני 2006, בהסכם שייחתם בין התע"א לחברת הקייטרינג, תיקבע תכולה קבועה ומוגדרת מראש של המנות החלביות. לפיכך לתע"א לא יהיה כל קשר עם קבלני המשנה של חברת הקייטרינג, והמגעים היחידים יתנהלו בינה לבין החברה בלבד. 

6.  חודש ינואר 2005 נבחר על ידי הביקורת כחודש המייצג את אופן התנהלותה של התע"א. התע"א מבהירה כי חודש ינואר היה החודש הראשון למתן שירותי ההזנה בתע"א על יד חברת הקייטרינג, לאור הנסיבות המיוחדות שאפיינו את כניסתה של החברה החדשה, קריסתה של החברה הקודמת, ותחילת מתן השירותים בנוהל "שעת חירום", לוח הזמנים הקצר, ואי ודאות רבה אשר אפיינה את אותה התקופה. 

אי בדיקת חשבונות ינואר הייתה בגדר טעות בלבד, ואירעה בתום לב. לאור הערות הביקורת, ערכה התע"א בדיקה של חשבונית ינואר 2005 אל מול הקבלן, שבעקבותיה השיב הקבלן לתע"א סכום של 256 אלף ₪ בגין המנות החלביות, וסכום של 169 אלף ₪ בגין יתרת המלאי אשר נותרה בידיו בסוף אותו חודש. 
התקשרות עם קבלן לניקוי מטוסים בכנף התובלה
של חיל האוויר

הגופים המבוקרים: משרד הביטחון; צבא ההגנה לישראל; התעשייה האווירית

א. ריכוז ממצאי הביקורת

1. 
ההסכם בין משרד הביטחון לבין התעשייה האווירית (התע"א) למתן שירותי אחזקה למטוסי כנף התובלה לא כלל מנגנון לשינוי סכום התמורה בעקבות שינוי מספר המטוסים. בתקופה מפברואר 2002 עד דצמבר 2005 חלה ירידה במספר המטוסים בכנף התובלה שנוקו בפועל. למרות זאת, מנה"ר לא עדכן את התשלום הקבוע לתע"א עבור ניקוי ושטיפה של המטוסים.

2. 
התע"א שילמה לחברה א' מדי חודש בחודשו עבור ניקוי ושטיפה של מטוסים בממוצע כ-117,000 ש"ח (ללא מע"מ). לכ-80% מההיקף הכספי של התשלומים של התע"א לחברה א' בשנת 2005 אין אסמכתאות במינהל קווי טיסה שבמפעל מטוסים. 

3. 
בתשלומים של התע"א לחברה א' שלגביהם יש אסמכתאות, המהווים כ-20% מההיקף הכספי של התשלומים, נמצאה בבדיקה אי-התאמה בין האסמכתאות (הרישומים בספרי המטוסים) לבין התשלומים ששולמו לחברה א'. כך יצא, שתשלומי התע"א שנעשו על בסיס נתונים אלה, היו בחלקם ללא הצדקה. 
4. 
לתע"א אין בקרה מספקת על התשלומים שהיא משלמת לחברה א': עובדי מינהל קווי טיסה במפעל המטוסים אינם מקלידים בכל יום את הנתונים על העבודות שביצעה חברה א'; בתיקי מפעל המטוסים לא נמצאו אישורים לקבלת ההזמנות על ידי חברה א'; ולא נשמרו האסמכתאות שמהן אפשר לוודא אילו עבודות ביצעו עובדי חברה א' בכל יום.

5. 
התע"א שילמה לחברה א' עבור ניקוי כיסאות לפני הרכבתם במטוס לחודשים מאי, יוני וספטמבר עד דצמבר 2005 תשלום עודף של כ-31,350 ש"ח, המהווה כ-89% מהתשלום עבור עבודות אלה. מהדוחות היומיים של חברה א' עולה, כי בחודשים נובמבר ודצמבר 2005 לא נעשו עבודות אלה כלל, ולמרות זאת שילמה התע"א לחברה א' כאילו נעשו העבודות מדי יום ביומו.
6. 
התע"א משלמת לחברה א' על סמך מסמכים, שהנתונים בהם גובשו בדיעבד בסיכום בין נציגי מינהל קווי טיסה שבמפעל המטוסים של התע"א לבין נציגי חברה א'; תשלום על פי מסמכים כאלה מרוקן מתוכן את המעקב והבקרה שעל מינהל קווי טיסה במפעל המטוסים לבצע לפני אישור החשבוניות. 

7. 
התע"א שילמה כ-350,000 ש"ח לחברה א' עבור עבודות ניקוי של מטוסי חברה ב' בתקופה מיולי 2001 עד פברואר 2005, אף שעבודות אלה לא נכללו בהסכם בין התע"א לבין חברה א'. 

ב.
תגובות המבוקרים

משרד הביטחון

1.
בהסכם לאחזקת מטוסי חיל האוויר בין התעשייה האווירית והמשרד, קיימת נוסחה להתחשבנות כוללת, בגין ירידה במספר המטוסים, אולם לא קיימת נוסחה להתחשבנות, בעקבות ירידה במספר המטוסים (השיעור נמוך מ-0.3%). מתוך ההתקשרות הכוללת עם התע"א בגין הסכם.


לעניין הירידה במספר המטוסים בכנף תובלה, יש להתחייס במקרה זה לגודל ולשטח המטוסים שנגרעו מהסד"כ ולא לכמות המטוסים. מרכז הכובד בשטיפת המטוסים הינו במטוסי הבואינג והקרנף, להם שטחי שטיפה גדולים, כאשר במהלך הסכם ההתקשרות, ירדו מסד"כ המטוסים מטוסי ערבה, להם שטחי שטיפה וניקוי קטנים. לפיכך, השפעת הירידה בכמות המטוסים על עלויות השטיפה לא היתה משמעותית.

התעשייה האווירית לישראל
כללי

ועדת הביקורת של הדירקטוריון בישיבתה ב-29.10.06 דנה בדו"ח הביקורת, והעירה על כך שהדו"ח מצביע על בקרה לקויה של תשלומים לספקים.

מנהל התעשייה האווירית מינה ב-30.10.06 ועדה לבחינת תהליך הבקרה בנושא תשלומים לספקים.

ועדת הביקורת תשוב ותידרש לנושא הטמעת השיפורים במפעל מטוסים בנושא קבלני ניקוי, בסוף הרבעון הראשון של שנת 2007.

1.
בעקבות הביקורת, מחודש יולי 2006 התע"א החלה בשימוש בדו"ח מעקב ובקרה יומי חדש. הדו"ח מתועד ונשמר כנדרש.

2.3.
החל מיולי 2006 הוכן דו"ח מעקב ובקרה יומי חדש, הנותן מענה לנושא ההתאמות בין האסמכתאות לבין התשלומים שבוצעו בפועל. הטופס מפרט ברמה יומית את סוג העבודה, הכמות הנדרשת, וכמות העבודה שבוצעה בפועל. בתום העבודה, המנהל בשטח חותם על אישור ביצוע העבודה. הנתונים מוקלדים למערכת הממוחשבת, ולאחר מכן הטופס מתוייק ומשמש כאסמכתא.

4.
במחלקת הפיקוח והייצור קיימת מערכת ממוחשבת, המשמשת לתיעוד עבודות הקבלן. המערכת מאפשרת הפקת דו"חות בחתכים שונים. רוענן הצורך לעובדים להשתמש במערכת זו להקלדת הטופס היומי בסיומו של יום, ובסוף כל חודש ניתן יהיה להפיק כבר דו"ח חודשי כנדרש.

5.
טופס המעקב והבקרה היומי נותן מענה גם לנושא ניקוי כיסאות. המנהלים בשטח חותמים על ביצוע העבודה, ועם אישורם, העבודה מתועדת כנדרש.

6.
בעקבות השימוש והיישום בשטח של טופס המעקב והבקרה היומי, בוטל הצורך בדיווח בדיעבד. במידה ועבודה לא בוצעה, המנהל בשטח לא יחתום על הטופס, הנתונים לא יוקלדו למערכת, ולא ישולם התשלום לקבלן.

7.
בשנת 2005 נחתם חוזה נפרד בין התע"א לבין חברה א', לניקוי מטוסי חברה ב'.

התעשייה הצבאית לישראל

הדוחות הכספיים של תעש לשנים 2003 ו-2004

מעקב לדוח שנתי 53א, עמ' 273 

הגופים המבוקרים: משרד הביטחון; התעשייה הצבאית לישראל

א. ריכוז ממצאי הביקורת

1. 
רק ב-1.5.05, עשרה חודשים לאחר המועד הקבוע בחוק החברות לאישור הדוחות הכספיים לשנת 2003, דן דירקטוריון תעש לראשונה בטיוטת הדוחות הכספיים לשנת 2003, ורק ב-10.10.05 הוא דן בטיוטה לשנת 2004. נמצא, כי במועד סיום הבדיקה החוזרת, יולי 2006, הדירקטוריון טרם אישר את הדוחות הכספיים לשנים המסתיימות ב-31.12.03 וב-31.12.04, וממילא יו"ר הדירקטוריון  לא הגיש לשרים ולרשות החברות דוחות מאושרים, כנדרש.
2. 
במועד סיום הבדיקה החוזרת, יולי 2006, כשבעה חודשים לאחר המועד שקבע הדירקטוריון להנהלת תעש לקבל הבהרות לגבי הסדרת הסוגיות שיאפשרו את אישור הדו"חות הכספיים, טרם קיבלה ההנהלה את ההבהרות האמורות וטרם גובשה חוות הדעת.

ב. תגובת המבוקרים

משרד הביטחון
בפגישה בין שרי האוצר והביטחון הוסכם על דחיית ביצוע כל התשלומים שעל תעש לבצע במסגרת הלוואות מדינה שניתנו לה, או בקשר לערבויות שהעמידה המדינה לתעש.

במהלך החודשיים הקרובים יגבש שר הביטחון את עמדתו באשר להמשך תמיכת המדינה בתעש ועתידה, ויביא עמדה זו לדיון עם נציגי משרד האוצר כדי להגיע להחלטה סופית בנדון.

הוועדה לאנרגיה אטומית

ניהול משאבי אנוש בקריה למחקר גרעיני

הגופים המבוקרים: הקריה למחקר גרעיני; הוועדה לאנרגיה אטומית; נציבות שירות המדינה

א.
ריכוז ממצאי הביקורת

1.
הקריה למחקר גרעיני (הקמ"ג) העניקה הטבות כספיות ניכרות לעובדי ההסכם הפורשים לפנסיה ללא אישור הממונה על השכר והסכמי העבודה במשרד האוצר, כנדרש; אפשרה לחלק מן העובדים להיעדר מן העבודה לקראת פרישה לגמלאות, במשך ימים, שבועות וחודשים, ושילמה להם שכר עבודה מלא עבור תקופות אלה שכונו "ויתור נוכחות". קמ"ג משלמת משך שנים רבות "תוספת קמ"ג" לעובדים מושאלים המשרתים בפועל מחוץ לקמ"ג, בניגוד לקבוע בהסכם הקיבוצי.

2.
עשרות עובדים שובצו במשרות שאינן תואמות לתקן. ההיררכיה של המשרות בקמ"ג ומתח הדרגות הצמוד לא היו סדורים ואחידים, ובכך נפגמה האחידות במדרג הניהולי של קמ"ג. חוסר האחידות גרמה, בין השאר, למתחים בארגון בין עובדים המועסקים בתפקידים דומים אך נושאים במשרות בשמות שונים ובעלות מתח דרגות שונה.

3.
בביקורת נתגלו אי-התאמות רבות בין דירוג העובדים בפועל, לתקן המשרה שבה הם משובצים. כמו כן נעשו שינויים ברשומות כוח האדם, שהוסתרו מנציבות שירות המדינה (נש"מ) באמצעות "רישומים כפולים", כדי להשיג למועסקים תנאי שכר משופרים. יצוין, כי קמ"ג ונש"מ טיפלו בסוגיה זאת והביאו לתיקונה בשנת 2003.

4.
לא נקבעו מדיניות ועקרונות לניהול משאבי האנוש בקמ"ג בכל הקשור לעובדי ההסכם. על רקע זה בלט בביקורת היעדרם של פיקוח ובקרה מצד גורם חיצוני על סדרי הניהול בכל הנוגע לעובדי ההסכם בקמ"ג.

5.
הוועדה לאנרגיה אטומית (ווא"א) לא פרסמה "נוהל אב" המסדיר את יחסי הגומלין עם קמ"ג בתחום ניהול משאבי האנוש כנדרש. "נוהל אב" אמור להסדיר את מערכת היחסים בין שני הגופים בתחום זה.

6.
נציבות שירות המדינה לא מימשה את סמכותה להסדיר את תקן עובדי ההסכם בקמ"ג כמתחייב מהחוק ומהתקשי"ר, ולא פיקחה כנדרש על ניהול משאבי האנוש במעמד עובדי מדינה בקמ"ג.

7.
לא נמצא נוהל המסדיר את מערכת יחסי הגומלין בין הנהלת הקמ"ג לבין נציבות שירות המדינה, הוועדה לאנרגיה אטומית, בתחום ניהול משאבי האנוש וניהול הסכמי העבודה והשכר.

8.
המבנה הארגוני הנוכחי של קמ"ג לא קיבל אישור של נש"מ, כנדרש לגבי כל יחידה בשירות המדינה.

9.
אגף משאבי אנוש בקמ"ג לא העביר דוחות תקן ודוחות כוח אדם לידיעת נש"מ כנדרש. רשומות כוח אדם במעמד עובדי מדינה שהיו בקמ"ג לא היו זהות לרשומות שהיו בנש"מ, כדי לאפשר לנש"מ לממש את סמכויותיה לגבי עובדים אלה.

10.
ראוי, כי הוועדה לאנרגיה אטומית, נש"מ והנהלת קמ"ג יפעלו ללא שיהוי, תוך שיתוף פעולה, כדי לקבוע מה הם תפקידי הגורמים השונים שלעיל בהקשר זה, למסד את מערכת יחסי הגומלין ביניהם בנהלים ברורים, ולוודא כי הם מיושמים הלכה למעשה.

ב.
תגובות המבוקרים

נציבות שירות המדינה
1.
לאור הביקורת בכוונת נש"מ לקיים דיון מיוחד לסיכום הסוגיות הקשורות להשאלת עובדים. מועד סיום - סוף דצמבר 2006.

4.
לאור ממצאי הביקורת, במהלך שנת עבודה 2007, נש"מ תקיים ביקורת פיזית על ניהול כולל של משאבי אנוש בקמ"ג.


לו"ז המשוער לביצוע הביקורת - סוף הרבעון השני בשנת עבודה 2007.

6-8.
במסמך ההבנות שהוגדר בין נש"מ לבין קמ"ג ביולי 2004, הוגדר והוסכם "כי מערכת תקני כח אדם בקמ"ג תגובש מחדש ותהיה מערכת תקנים אחידה וחד ערכית לעובדי המדינה ולעובדי ההסכם".


נוהל זה מסדיר יחסי גומלין בין נש"מ לבין קמ"ג באשר לניהול מערך משאבי אנוש בארגון זה, כולל נושאי התקינה.


כרגע אין מקום לאשר את המבנה הארגוני הנוכחי של קמ"ג הואיל וקמ"ג נמצאת עתה בהתארגנות פנימית לביצוע רה-ארגון מהותי בארגון ולכן סוכם על ידי נש"מ, כי עם סיום עבודת המטה הפנימית, המבנה הארגוני החדש יועבר לאישור נש"מ.


לו"ז משוער לסיום עבודת המטה הפנימית של קמ"ג הינו סוף שנת 2006 תחילת שנת 2007. לאחר מכן בכוונת נש"מ לפתוח בעבודת מטה מקיפה לבחינת הצעת קמ"ג לשינוי המבנה הארגוני.


הסיכום העקרוני הנ"ל סוכם בין נש"מ, הנהלת קמ"ג והנהלת הועדה לאנרגיה אטומית.

9.
קמ"ג העבירה כבר לנש"מ דו"ח תקן כח אדם מעודכן בארגון. דו"ח זה יהווה בסיס להמשך עבודת מטה נש"מ כאשר תועבר המלצת קמ"ג לשינוי הארגוני המלא.

10.
מאז יולי 2004, קיים כבר מסמך הבנות עקרוני בין נש"מ לבין קמ"ג בנושא יחסי גומלין בין שני הגופים בכל הקשור לניהול משאבי אנוש בקמ"ג.


עתה, לאור המלצות הביקורת נש"מ תעגן טוב יותר את הנושא בנייר ההסכמות. לו"ז לסיום עבודת המטה בנושא זה, סוף רבעון ראשון בשנת העבודה 2007.


כל עוד הנהלת קמ"ג לא תעביר לאישור נש"מ הצעתה המגובשת, לגבי המבנה הארגוני החדש שלה, לא ניתן יהיה לקבוע לו"ז לסיום עבודת נש"מ לצורך אישור המבנה הארגוני החדש.


גיבוש מדיניות שכר והסכמי עבודה בקמ"ג מחייב את התייחסותם של הממונה על השכר והחשב הכללי.


לאור ממצאי הביקורת, פנה נש"מ בכתב לחשב הכללי ולממונה על השכר לצורך התערבותם האישית בהסדרת מדיניות שכר והסכמי עבודה בקמ"ג.

משרד התחבורה

א. ממצאי הביקורת
1.  
קיים מחדל בהיערכות למניעת כשל משמעותי. הכשל הארגוני נובע בראש ובראשונה מהתנהלות בלתי יעילה ובלתי נחושה ומאי-מימוש של הנחיות ראש הממשלה  דאז, מר אריאל שרון, מ-2002 ומ-2003. על אף הדחיפות הניכרת במתן המענה, חל עיכוב ניכר של כשנתיים. לדעת משרד מבקר המדינה, תנאי להצלחת פרויקט ההצטיידות במערכות הוא תקצוב מראש של המשאבים עבור הפרויקט וקביעת תהליך יעיל לביצועו ולפיקוח עליו. דבר שלא התקיים בפרוייקט זה.

2. 
על פי הגדרות ראש הממשלה מ-2003, האחריות הכוללת הוטלה על משרד התחבורה, ובהתאם לכך התיאום והתכלול בין גורמי הביצוע, הם פועל יוצא מאותן הגדרות. האחריות לתקצוב הוטלה על משרד האוצר. אשר על כן, לפתחם של ראשות שני משרדים אלה רובצת הבעיה, והם הנושאים באחריות ובמחויבות להגיע בדחיפות לפתרונות הנדרשים ולהסרת המכשולים וליישומם, ויפה שעה אחת קודם.

חלק  ג

"לקט מעקבים"

ביצוע החלטות ממשלה

ותיקון ליקויים

פיקוח, בקרה ואבטחת מידע

המועצה המייעצת לביקורת של מערכות ממוחשבות ואבטחת מידע רגיש

דוח 49

החלטות ממשלה 

תמ/9 – 4 למארס 1996

בהמשך להחלטה מספר תמ/431 של ועדת השרים לענייני תיאום ומנהל מיום 9.4.1995:
א. 
להקים יחידה ממשלתית מיוחדת לאבטחת "מידע רגיש" (לא ביטחוני). "היחידה" תפעל במסגרת אחד האגפים הקיימים במערך ממשלתי וללא תוספת של כוח אדם.

ב. 
תפקידי "היחידה", סמכויותיה, תחומי אחריות וכפיפותה המינהלית, יובאו לדיון ולהחלטת הממשלה החדשה שתקום.

ג. 
"היחידה" שתקום, תפעל על פי מדיניות שתקבע "מועצה לאבטחת מידע בממשלה ומוסדותיה", אשר תורכב מנציגים של משרדי ממשלה וגופים ממלכתיים. 

בק/179 - 23 למארס 1999
ד.

ה"מועצה לאבטחת מידע רגיש" תדון בליקויים האבטחתיים שעלו בדו"ח השנתי מספר 49 של מבקר המדינה, ותגבש כלים ושיטות לאבטחת המידע ומערכות המידע במשרדי הממשלה ומוסדותיה.

ה.

ה"יחידה לביקורת ואבטחת מידע רגיש" שבאגף לביקורת המדינה, תקיים ביקורת אחר תיקון הליקויים וביצוע החלטות ה"מועצה לאבטחת מידע רגיש".

ב/84 – 11 לדצמבר 2002
10 (ח): המועצה לאבטחת מידע רגיש במשרד ראש הממשלה, שהוקמה בהחלטת ממשלה בק/179 מיום 23.03.1999, תיקרא "מועצה מייעצת לביקורת של מערכות ממוחשבות ואבטחת מידע".

ביצוע ההחלטות

משרד ראש הממשלה - אגף בכיר לביקורת המדינה

להלן פירוט נושאים שנדונו בישיבות המועצה, בתקופה יולי 2005 - ספטמבר 2006.

דיווח קודם ראה אור ב"הערות ראש הממשלה" מספר 56א.

	תאריך התכנסות
	נושאים שנדונו

	11.07.2005


	א. 
הצעות לתכנית הכשרה של אחראים על אבטחה  וביקורת של המידע – המשך דיון.

ב. 
פתרונות ביומטריים ממשלתיים באירופה.

ג. 
מוצר חדשני להגנה על מערכות מידע.

	02.11.2005
	א. 
"איומי תקשוב 2006" – לקחים אופרטיביים בעקבות פרשיות "הסוסים הטרויאניים".

ב. 
רשת ביטחון והתאוששות מיידית מתקלות וחבלות.

ג. 
אישור תכנית הכשרה של אחראים על אבטחה וביקורת של המידע.

ד. 
תוכנת אנטי וירוס.

	05.12.2005
	א.  
פתרונות מתקדמים לאבטחת מידע ותעבורת הדואר האלקטרוני בארגונים.

ב.  
זיהוי ביומטרי וניהול משתמשים.

ג.  
גיבוש הנחיות המועצה לפעילות של משרדי הממשלה.

	09.01.2006
	א.  
תוכניות פעולה למועצה.

ב.  
גבולות ההפרטה במחשוב הממשלתי.

ג.  
מיקור חוץ של שירותי המחשוב במשרדי הממשלה – ניסיון ולקחים.

	13.02.2006
	א.  
חזון חברה מסחרית בתחום אבטחת המידע.

ב.  
מיקור חוץ של שירותי המחשוב במשרדי הממשלה – ניסיון ולקחים – המשך דיון.

	20.03.2006
	א. 
עדכונים על פעילות המועצה.

ב. 
פתרונות למניעת מתקפות ברשתות המחשבים.

ג. 
חזון חברה מסחרית בתחום אבטחת המידע.

ד. 
מיקור חוץ של שירותי המחשוב במשרדי הממשלה – ניסיון ולקחים.

	26.06.2006
	א. 
חזון חברה מסחרית בתחום אבטחת המידע.

ב. 
מדיה ייחודית לצריבה ולהגנה על מידע רגיש.

ג.  
שיפור ביצועים של הדיסק הקשיח.

	26.09.2006
	א. 
הגנה ואבטחת מידע במוצרי זיכרון ניידים: ניוד מידע ממחשב האישי; כרטיס זיכרון בגודל כרטיס אשראי.

ב.  
היבטי אבטחת מידע במערכות ההפעלה החדשות.

ג. 
הגנת מרכזיות טלפון (רגילות וסלולריות) מפני תקיפה. 


ועדות היגוי למחשוב

החלטת ממשלה בק/9 - 20.3.1997

א. 
המנהל הכללי בכל משרד ממשלתי יקים ועדת היגוי לכל פעולות המחשוב, להלן "הוועדה". תפקידי הוועדה יהיו: הנחיית פעילות המחשוב והתקשורת, גיבוש סדרי תכנון, בקרה ופיקוח על פיתוח ורכש מערכות מידע במשרד, גיבוש לוחות זמנים, גיבוש תקציבים, תפישות מחשוביות לעבודת המשרד, סדרי קדימויות ואבטחת מידע.

ב. 
בראש "הוועדה" יעמוד המנהל הכללי של המשרד או הסמנכ"ל למינהל וחבריה יהיו: מנהל מערכות המידע במשרד, קצין הביטחון, היועץ המשפטי, חשב המשרד, המבקר הפנימי, קצין התקציבים, הממונה על אבטחת המידע במשרד ומנהל היחידה לאבטחת "מידע רגיש" במשרד ראש הממשלה.


הממונה על ה"רשומות" במשרד, ונציג החשב הכללי במשרד האוצר יוזמנו לישיבות "הוועדה" על-פי הצורך.

ג.
יחידות המחשוב המשרדיות יפעלו בהתאם לחוקים, התקנות והנהלים החלים על תחום זה.

ד. 
"הוועדה" תשמש כוועדת היגוי לאבטחת "המידע-הרגיש", שאינו ביטחוני, במשרד.

ה. 
תכנית העבודה של "הוועדה" תכלול, בין היתר:

1) 
קביעת מדיניות אבטחת המידע

2) 
סיווג ומיפוי "המידע-הרגיש"

3) 
אישור תוכנית אבטחת המידע של המשרד ותיקצובה

4) 
מעקב אחר יישום תוכנית האבטחה.

ו. 
החשב הכללי במשרד האוצר יעגן עקרונות החלטה זו בתכ"ם ובנוהל מפת"ח.

ז. 
האגף לביקורת המדינה יקיים מעקב ובקרה במשרדי הממשלה השונים בנושאים אלה.

ביצוע ההחלטה

משרד ראש הממשלה - אגף בכיר - ביקורת המדינה וביקורת פנימית
בהתאם לסעיף ז' להחלטה לעיל, הכין האגף הבכיר לביקורת המדינה וביקורת פנימית, דיווח מקיף לתקופה דצמבר 2005 - יולי 2006.

עיקרי הממצאים

דו"ח מעקב זה שהכין האגף, בא לסכם את הפעולות שהתקיימו בוועדות ההיגוי למחשוב, שהוקמו בהתאם להחלטה דלעיל.
 
מניתוח הממצאים מתברר: מהגופים הבאים לא התקבל דיווח על הקמת ועדות, ו/או נושאים שנדונו: משרד התיירות ומשרד התקשורת.

הרכב הוועדות והנושאים שנדונו

להלן פירוט הרכב הוועדות והנושאים שנדונו בהן. הדיווח מתייחס לתקופה דצמבר 2005 – יולי 2006, ומעדכן את הנתונים שפורסמו ב"הערות ראש הממשלה" לדו"ח מבקר המדינה מספר 56ב. 

משרד ראש הממשלה

יו"ר ועדת ההיגוי: סמנכ"לית בכירה למינהל ומשאבי אנוש.

חברים:  ראש האגף לטכנולוגיות המידע, ראש אגף הביטחון, מבקרת פנים, ראש מדור אבטחת מידע, חשבת המשרד, היועצת המשפטית, מנהלת תחום ביקורת ואבטחת מידע.

נושאים שנדונו: קביעה ואישור תוכנית עבודה ומסגרת תקציבית לאגף לטכנולוגיות המידע, לשנים 2006-2007. עדכון סטטוס הפרוייקט לפריסת תשתיות במשרד, בדגש על הפרדת הרשת המסווגת מהבלתי מסווגת, וקישור יחידות הסמך. עדכון סטטוס לפרוייקט פיתוח מערכת לניהול ידע. קביעת מדיניות אבטחת המידע במשרד: אמצעי מידור בין גורמים בתוך המשרד ומחוצה לו, תדרוך עובדים, רענון נהלים, ביקורות שוטפות, מיפוי וסיווג מאגרי המידע הקיימים במשרד, התקנה ושדרוג תוכנות להגנת מחשבים נייחים וניידים, הגדרת נוהל עבודה מול ספקים, ושדרוג מערך הגיבויים.  

הלשכה המרכזית לסטטיסטיקה

יו"ר ועדת ההיגוי: מנהלת אגף בכירה דמוגרפיה ומפקד. 

חברים: המשנה לסטטיסטיקן הממשלתי, סמנכ"ל בכיר למינהל ומשאבי אנוש וממונה על קשרים בינלאומיים, מנהלת אגף בכיר מערכות מידע, ראש תחום אבטחת מידע, מבקר פנים, מנהלת אגף בכיר מתודולוגיה סטטיסטית, היועץ המשפטי, סגן מנהל אגף בכיר, טכנולוג ומנהל תשתית, קצין ביטחון ראשי. 

נושאים שנדונו: ביצוע פיילוט לצורך גלישה מהרשת הפנימית. סגירת ממשקי USB באמצעות מוצר מסחרי. בדיקת שימוש ב"תהיל"ה" לתגבור האבטחה ברשת החיצונית – סקירת השירותים, הסיכונים, והעלויות. החתמת העובדים על ההוראות המחייבות לשמירה על סודיות. סקירת החלטות הוועדה לשנת 2005 שלא בוצעו: איחוד סיסמאות לכל המערכות, בדיקות חוסן שגרתיות, סקר למיפוי גישה לחומר מזוהה, מערכת להצפנת קבצים רגישים, הקמת מערכת לניהול זהויות. 

הנחיות נוהל לשינוע מאובטח של שרתים ומחשבים אישיים. הכנת "עשרת הדיברות" לאבטחת מידע שיחולקו לכל העובדים. חלוקת אישורי עבודה למורשים בלבד לעבודה על קבצים מזוהים. עדכון נוהל "קליטת עובד חדש" בנושאים של אבטחת מידע. פתרונות אבטחת מידע למחשב סוקר בניסוי 2006. 

המשרד לביטחון הפנים

יו"ר ועדת ההיגוי: מנכ"ל המשרד. 

חברים: סמנכ"ל בכיר למינהל ומשאבי אנוש, מנהל מערכות המידע במשרד, קצין הביטחון, היועץ המשפטי, חשב המשרד, המבקר הפנימי, קצין התקציבים, הממונה על אבטחת המידע.

נושאים שנדונו: דיווח על ביצוע החלטות מישיבה הקודמת. פרויקט "שער". קבלת תלונות ציבור וקבילות דרך אתר האינטרנט – דיווח על התקדמות. המערכת תעלה לאוויר לקראת סוף 2006. פרוייקט מרכב"ה – דיווח סטטוס מצב היישום, סריקת מסמכים, הדרכת עובדים על דוחות תקציב. רישום מאגרי מידע. כתב מינוי חדש לוועדת היגוי. שימור רשומות אלקטרוניות. 
 משרד הבינוי והשיכון

יו"ר ועדת ההיגוי: מנכ"ל המשרד. 

חברים: סמנכ"ל בכיר לתיאום ותכנון, ראש תחום פיקוח תקציבי והתקשרויות, סגנית בכירה ליועצת המשפטית, מנהלת אגף בכיר נכסים ודיור, סגנית מנהלת אגף פרוגרמות, מנהלת אגף בכיר מידע וניתוח כלכלי, סגנית מנהל אגף בכיר אכלוס, מנהלת תחום תקציב רגיל, מנהלת אגף בכיר מערכות מידע, מנהל אגף ביקורת פנים, סגן  מנהלת אגף בכיר מערכות מידע, נציג אגף בכיר מערכות מידע.

נושאים שנדונו: נהלי אבטחת מידע במשרד, סיום פרוייקט בחירת ספק מיקור חוץ וקביעת מועד לתחילת פעולתו, פעילות שוטפת, מרכב"ה – ליווי, הנחיה ופיקוח על הפרוייקט, דיווח ביצוע של תוכנית עבודה לשנת 2005, יזום וביצוע סקר שביעות רצון לפרוייקט מיקור חוץ, הצגה ואישור תכנית עבודה לשנת 2006, פיתוח והקמת מערכות חדשות.

משרד הבריאות

יו"ר ועדת ההיגוי: סמנכ"ל בכיר למינהל ומשאבי אנוש.

חברים: משנה למנכ"ל, מנהל האגף למידע ומחשוב, מנהלת תחום פיתוח, קצין הביטחון הארצי, סגן החשב, מבקר פנים, רכז בכיר לביקורת פנים, מנהל אבטחת מידע, סגן מנהל האגף לתקצוב ותמחור, ונציגת המחלקה המשפטית.

נושאים שנדונו: פיתוח מערכות רוחביות – סיכום פעילות לשנת 2005 ופירוט סטטוס של כל פרוייקט: ניהול מידע רפואי, מחשוב בגריאטריה, מחשוב בריאות הנפש, פרוייקט מרכב"ה בבתי חולים, משרד ממוחשב, רשומה רפואית לאומית, קודים בגריאטריה, רישום תרופות, מערכת טראומה, מחשבה בריאה, רישוי ופיקוח עסקים, תוכנת קצין ביטחון האגף לביטחון. 

קביעת מדיניות אבטחת המידע של המשרד, הכנה להסמכה לתקן 17799 ISO, קביעת שלבי יישום התקן בארגון.

אינטרנט: אתר המשרד – ביצוע החלטות הממשלה, טיוב נתונים של מאגר בעלי רשיונות מקצועות רפואיים, חידושים באתר, נושאים בפיתוח, אחזור וחיפוש חכם במסמכים ובפרסומי המשרד באתר האינטרנט, עדכון חוקים המופיעים באתר. שרת התשלומים ושרת הטפסים – הרחבת השימוש. 

תקציב האגף למידע ומחשוב לשנת 2007, תוכנית פריסת מערכות המחשוב הרוחביות במשרד הבריאות לשנת 2007. 

בתי חולים גריאטריים פסיכיאטרים: סיום פריסת מערכת "פרומתאוס" בשני בתי חולים גריאטריים - נתניה ופלימן. החלפת תשתיות התקשורת והמחשבים בבתי החולים נתניה ופלימן. קישור מערכות ATD בבתי החולים הגריאטריים עם מערכת "פרומתאוס". הסבות והתקנות מערכות ATD בבתי החולים הפסיכיאטרים טירת הכרמל ובאר-שבע. סיום ההתקנות וההסבות בכל בתי החולים הפסיכיאטרים עד תחילת שנת 2007. הוספת מודול לוגיסטי למערכת הפיננסית בבתי החולים הגריאטריים והפסיכיאטרים. 

מערכות רוחביות ביחידות משרד הבריאות: הקמת מאגר חיסון לאומי בתחנות לבריאות המשפחה. המשך פיתוח מערכת "אג"ם" ובאתר הגישה של המוסדות.
רשומה רפואית לאומית: המשך פיתוח המערכת לאלימות במשפחה ולהצלת חיים בחדרי מיון, כמודל לרשומה הרפואית הלאומית. 

מערכת נמ"ר: הכנסת מודולים נוספים בבתי החולים בה מותקנת מערכת נמ"ר. התקנת המערכת והרצתה בבית החולים תל-השומר בתחילת שנת 2007. 

מערכת מזור (מרכב"ה לבתי חולים): בשלבי דיונים עם האוצר. 

פיילוט במערכות רישום תרופות, אמ"ר ומזון.

מערכת לשירות המזון – הקמת ממשק עם המכס וקישור ליצרנים ויבואנים. 

פיתוח מערכת לוועדות הלסינקי. מיחשוב ועדות השיקום (הכנסות, הקצאות,זמינות וכד'). הקמת ספרייה מקוונת במשרד. כניסה למאגרי מידע ממוחשבים באוניברסיטאות. 

אבטחת מידע: הצגת מדיניות אבטחת המידע החדשה של משרד הבריאות, בהתאם לדרישות וועדת ההיגוי, והצגת עלויות יישום המדיניות.

צרכים ולקחים ממלחמת לבנון השנייה במערכות המחשוב.

הקמת ועדת היגוי בנושא DRP של רשת המחשוב במשרד הבריאות, בשיתוף האגף לשעת חירום.

המשרד להגנת הסביבה

יו"ר ועדת ההיגוי: סמנכ"ל בכיר למינהל ומשאבי אנוש.

חברים: מדען ראשי, חשב המשרד, שני נציגים של אשכול תשתיות, קצין ביטחון, אחראית אבטחת מידע, נציגת אגף מערכות מידע, ממונה על ביקורת פנים, נציגת ביקורת פנים, נציג המחוזות, מנהל פרוייקט מיקור חוץ.

נושאים שנדונו: פרוייקט מיקור חוץ: סטטוס, יעדים והישגים. ביצוע תכנית עבודה לשנת 2006 – דיווח. שימור רשומות אלקטרוניות. 

משרד החוץ
 

יו"ר ועדת ההיגוי: משנה למנכ"ל.

חברים: סמנכ"ל תיאום, ראש אגף תקשוב, מנהלת מחלקת מחשוב, מנהל חטיבת תיאום, ראש ענף אבטחת מידע, מינהל מבדק פנים, סגן ממונה ביטחון, נציג ציבור, ראש חטיבת תקציבים, מנהל מחלקת תקציבים, נציג היועץ המשפטי, נציגי לשכת המנכ"ל.

נושאים שנדונו: עדכון אתרי האינטרנט של המשרד - בעברית ובאנגלית, הזרמת מידע מיחידות המשרד, הקמת צוות מקצועי לטיפול באתרים. הכנת טיוטת נוהל פרסום ועדכון אתר האינטרנט. 

יחסי מטה–נציגויות במערכות המידע: הקמת התשתית ל-WIDE AREA NETWORK (WAN) לצורך שיתוף מידע. 

שימוש בדואר אלקטרוני במשרד: הקמת צוות לנושא גיבוש ההמלצות.

שימוש בכרטיס חכם: ניפוק כרטיסים חכמים לעובדים בארץ ובחו"ל; באמצעות כרטיסים אלה ינוהלו הרשאות הגישה ושימושים נוספים, על פי הצורך. 

מחשוב/סריקה של ארכיב קונסולרי בנציגויות: ייזום הפרוייקט והצגת תכנית עקרונית ליישום. 

משרד החקלאות ופיתוח הכפר

יו"ר ועדת ההיגוי: סמנכ"לית בכירה למינהל.

חברים: חשב המשרד, תקציבן, ממונה אבטחת מידע, מבקר פנים, נציג הלשכה המשפטית, מנהל נכסים, בינוי ומשק, מנהלת השירות למערכות מידע.

נושאים שנדונו: דיווח על פעילות של השירות למערכות מידע בשנת 2005. הגשת תוכנית העבודה לשנת 2006, לפי עדיפויות, תוך הדגשת פעילות העובדים בפרוייקטים השונים. אישור תוכנית העבודה וקיום מפגשי מעקב לצורך דיווח על התקדמות הנושאים שבתוכנית. 

התוכנית שאושרה מחולקת למספר תחומים: מערכות תשתית – פיתוח. פרוייקט התאוששות מאסון, הקמת אתר חלופי. פרוייקט אבטחת מידע. פרוייקט שליטה ובקרת רשת – גירסה חדשה. פיתוח התקשורת האקטיבית ברשת המשרד, כולל קישור אתרים חיצוניים. פרוייקט אחסון נתונים. פרוייקט נוכחות עובדים "לביא". רכישה והטמעה במשרד של מערכת לניהול  מסמכים.

מערכות תשתית – תחזוקה. רישוי תוכנה, חוזי תמיכה ותחזוקת חבילות תוכנה. רכישות חומרת מחשוב אישי חדשה. תחזוקת תקשורת פסיבית ואקטיבית - ציוד ותוכנה. תחזוקת פלטפורמות המחשוב, הרשת, התקשוב והרשתות (כוח אדם). ייעוץ ותמיכה חיצוניים בפרוייקטים שונים. 

קביעת אחראים לניהול ותחזוקה של מערכות שונות במשרד.

סקירה על מערכות מידע בפיתוח והמשך הפיתוח. 

משרד המדע, התרבות והספורט
יו"ר ועדת ההיגוי: סמנכ"לית בכירה למינהל ומשאבי אנוש.

חברים: חשב בכיר, עוזר בכיר למנכ"ל, יועצת משפטית, מבקר פנים, קצין ביטחון, מנהל מערכות מחשוב. 

נושאים שנדונו: מדיניות המחשוב של המשרד לאור הרחבתו, והעברת מינהלי התרבות והספורט ממשרד החינוך למשרד המדע. 

משרד המשפטים

יו"ר ועדת ההיגוי: מנהל בתי המשפט.

חברים: המשנה ליועץ המשפטי לממשלה (חקיקה), המשנה לפרקליט המדינה (תפקידים מיוחדים), סמנכ"ל, חשב המשרד, מנהל אגף ארגון ותקצוב, נציג ועדת ענ"א מרכזית, מנהלת האגף לרישום והסדר מקרקעין, האפוטרופוס הכללי, נציג המחלקה לחקירות שוטרים, הסניגורית הציבורית הארצית, מנהל האגף למערכות מידע, רשם הפטנטים, דובר המשרד, נציג מחלקת ייעוץ וחקיקה, עוזר המנכ"ל.

נושאים שנדונו: מערכות לאיתור ומניעת חדירות לרשת הארגון, חלוקת מחשבים ניידים, COMPOSITE APPLICATION  - משמעות, סיכויים וסיכונים; אמצעים ביומטריים, סיכונים ואיומים באבטחת מידע, עדכון סטטוס פרוייקט תשתיות, שירותי טרמינל, פרוייקט הפרקליטות, DRP – תוכנית התאוששות מאסון, הצגת תוכנית עבודה לשנת 2006, דיווח התקדמות בפרוייקט "תנופה", מוצרי תוכנה חדשים – הצגה, לוח זמנים, והשלכות על פעילות המשרד. 

משרד הפנים

יו"ר ועדת ההיגוי: סמנכ"ל בכיר למינהל ולמשאבי אנוש.

חברים: קצין ביטחון, מנהל תחום עיבוד נתונים אוטומטי, מנהל אגף המחשוב, חשב המשרד, תקציבן, מבקרת פנים, יועצת משפטית, נציג משרד האוצר.

נושאים שנדונו: מדיניות אבטחת מידע במשרד, נאמני מחשוב, סיכום שנת 2005 ואישור תכנית העבודה לשנת 2006, דגשי אבטחת מידע לשנת העבודה 2006. 

אינטרנט – שילוב עם שרת הטפסים, מחשוב נוהל סטטוס הפרוייקטים, מחשוב המינהל לשלטון מקומי. אבטחת מידע – רשת התקשורת, אבטחת מחשבים ניידים. פיקוח על הבנייה – סטטוס הפרוייקט.

המשרד לקליטת העלייה

יו"ר ועדת ההיגוי: מנכ"לית המשרד. 
חברים: סמנכ"לית בכירה למינהל ומשאבי אנוש, מנהל אגף בכיר למערכות מידע, קצין ביטחון, ממונה אבטחת מידע, סגנית היועצת המשפטית, חשב, המבקר הפנימי, מנהל אגף תקציבים, ראש אגף מערכות יישומיות, ראש אגף ניתוח מערכות, תקציבן, עוזר מנכ"לית.

נושאים שנדונו: התקשרות עם מכון הדסה לרכישת הזכויות בתוכנת מית"ם. הרחבת התקשרויות עם חברות מסחריות, מכרזים לאספקת שירותי כוח אדם מקצועי. הקמת צוות משותף עם הסוכנות לבדיקת ממשקים. דיווח על סיכום פעילות שנתי. דיון בנושא מדדי בקרה, מעקב וניהול תקציב. הצגת פנים חדשות של אתר האינטרנט של המשרד. העברת נתונים סטטיסטיים ל"נתיב". קבלת שירותי ראש צוות תכנות. תקציר פעילויות שנת 2006. יישום מערכת הכשרה לדוחות. היערכות לשנת תקציב 2007. היערכות להכנת מכרזים למיקור חוץ של פעילויות המחשוב. 

 יישום החלטות ממשלה בעניין אתרי האינטרנט והשירות לאזרח. שימור רשומות אלקטרוניות. השבחת תעודת עולה. אתר האינטרנט: שיפורים שהוכנסו, עריכת תוכן, פעילות רכזי אינטרנט בכל לשכה, מחוז ויחידה מקצועית לעדכון שוטף, העלאת פורטלים חדשים. פורטל פנימי וניהול מסמכים. השבחת מערך הציוד. 

משרד הרווחה

יו"ר ועדת ההיגוי: מנכ"ל המשרד.

חברים: סמנכ"ל בכיר למינהל ומשאבי אנוש, המנהל הכללי, חשב משרד הרווחה, מנהלת אגף מערכות מידע, מנהל אגף ביטחון, ומנהל אגף ביקורת פנימית.

נושאים שנדונו: אישור תכנית עבודה. מינוי צוות לגיבוש תפיסת ההפעלה של האגף למערכות מידע וקביעת סדרי עדיפויות של המשרד לפיתוח יישומים. ניתוח והפעלת תקציב תחזוקה ותקציב פיתוח לתכנית אב רב שנתית. ניתוח העסקת עובדים ועלויות הפעלה. שילוב ארגוני של אגף מערכות מידע בעבודות אגפי המשרד, וממשקים עם השלטון המקומי ומסגרות רווחה.

כתיבת מדיניות אבטחת מידע ורענון נהלים. כתיבת נהלי אבטחת מידע לנושאים חדשים (כרטיס חכם, ניידים, מדיה נתיקה וכו'). פרוייקט שח"ר – פיתוח מנגנוני אבטחת מידע בשילוב תשתיות תהיל"ה, לאבטחת מערכות המידע של המשרד מול גורמי חוץ. פיתוח מתודולוגיה לכתיבת קוד מאובטח, כולל רכישת מוצר אבטחת מידע יישומי והטמעתו. רכישה והטמעה של מוצר הגנה על תחנות קצה ומוצרים נתיקים.

משרד התשתיות הלאומיות

יו"ר ועדת ההיגוי:  סמנכ"לית בכירה למינהל.

חברים: חשב, מבקרת הפנים, מנהל יחידת הביטחון, נציג משרד ראש הממשלה, נציג הלשכה המשפטית, נציג יחידת המחשוב, מרכזת הדרכה ואחראית על ארכיב, מרכזת נהלים ותהליכי עבודה, ראש ענף תקציב ושכר עידוד, מרכזת תפעול ותקשורת ביחידת המחשוב – מרכזת הוועדה.

נושאים שנדונו: אבטחת מידע: אבטחת הרשת, סיווג עובדים והכשרים ביטחוניים, מינוי איש אבטחת מידע במשרד, אבטחה פיזית של המערכות הממוחשבות. 

ניהול ושימור רשומות אלקטרוניות: סקירת המצב הקיים ופתרונות אפשריים. 

המוסד לביטוח לאומי

יו"ר ועדת ההיגוי: מנכ"ל המוסד.

חברים: מנהל אגף א' חקיקה ונהלים, מנהלת אגף פניות הציבור וענייני ביקורת המדינה, כל ראשי המינהלים במוסד, המבקרת הפנימית, ראש אגף מחשוב ומידע, ממונה על אבטחת מידע, מנהל אגף הביטחון, היועץ המשפטי, חשב, נציג מחלקת התקציבים.

נושאים שנדונו: הרצאה בנושא: אבטחת מידע – פריצות לאתר אינטרנט; סקירה של פרוייקטים מרכזיים: פרויקט מחשוב ההליכים הרפואיים – פרויקט "רפאל", תפישת השירות – הקמת מערכת מידע תומכת. העברת מידע רפואי למכון הרפואי לבטיחות בדרכים באמצעות קבצים ממוחשבים. האיום על מערכת המחשב. סיכוני אבטחת מידע. הרשאות כניסה לתחנת עבודה, מרכזיות VOIP, מחשב מרכזי, מנגנון ארגוני לתחום אבטחת מידע, טלפונים ניידים, תרבות השימוש במחשב, תרשים פוטנציאל הסיכון. מענה לאיום אבטחת מידע.

רשות שדות התעופה

יו"ר ועדת ההיגוי: מנכ"ל הרשות

חברים: סמנכ"ל בכיר למינהל ומשאבי אנוש, מנהל אגף בכיר למערכות מידע, קצין ביטחון, היועץ המשפטי, חשב, המבקר הפנימי, מנהל אגף תקציבים, ממונה אבטחת מידע. 

נושאים שנדונו: שבוע  המודעות לאבטחת המידע, סקר סיכונים למערכות מידע – השלכות תפעוליות וכספיות, השלמת מודל הסיכונים, תכנית עבודה רב שנתית לאבטחת מידע. תקציב המחשוב לשנים 2006 – 2010. סקירה על פעילות הרשות בתחום אבטחת המידע בשנת 2005, ופעולות מתוכננות לשנת 2006 ביחס למערכות קריטיות ברשות, ועמידה בדרישות של הגוף המנחה, היערכות להכנת תקציב 2007. 

אבטחת מידע במשרדי הממשלה

עדכון
בהמשך לאמור ב"הערות ראש הממשלה לדו"ח מבקר המדינה" מספר 56ב, עמודים 341 – 377, להלן תשובות משרד הביטחון, משרד המשפטים, משרד הרווחה, משרד התחבורה ומינהל מקרקעי ישראל, לארבע עשרה שאלות המתייחסות להיבטים עיקריים של אבטחת מידע, בהתאם לליקויים שעמדה עליהם ביקורת המדינה, ולהחלטות שקיבלה הממשלה. 

הגופים הבאים טרם העבירו את תשובותיהם לאגף: משרד החקלאות ופיתוח הכפר, שירות התעסוקה, ורשות השידור. 

משרד הביטחון

א.    תוכנית התאוששות מאסון (DRP) והמשכיות עסקית
תוכנית עבודה למצב חירום
במשרד הביטחון קיימים נהלים הדנים בהפעלת מתקן גיבוי במקרה שהמתקן הראשי יושבת, הכוללים, בין היתר, נהלים הדנים במקרים של השבתת המחשב המרכזי, במקרים של השבתת רשת התקשורת ולמקרים של השבתת שרתים.

תוכנית גיבוי מתאימה לצורכי המשרד
המידע והתוכנות של המשרד מוגנות בכמה רמות – גיבוי "חם", גיבוי יומי/שבועי/חודשי וגיבוי מרוחק – אחת לשבוע. עותק של הגיבוי היומי מועבר ומוחזק במתקן חלופי.

תרגול לגיבוי והתאוששות
אחת לשנה מתבצע תרגיל גיבוי, כאשר לסירוגין מתבצע תרגיל של השבתת מתקן מחשב ראשי והתאוששות במתקן הגיבוי, או תרגיל של מעבר פעולת מתקן מחשב מרשת תקשורת הרגילה לרשת תקשורת גיבוי.

ב.     ממונה אבטחת מידע
מינוי אחראי על אבטחת המידע  במשרד
במשרד מונה ראש יחידה לאבטחת מידע.

הכשרה מתאימה של הממונה  (על פי התוכנית שאושרה על ידי האגף והנציבות)
אגף מלמ"ב במשרד הביטחון מנחה מקצועית את הממונה על הביטחון במשרד, המנחה את ראש היחידה לאבטחת מידע באגף מל"ן. קיימת תוכנית הדרכה והכשרה, המבוצעות על ידי מלמ"ב בקורסים ייחודיים, בהתאם לתפקיד.

הפרדת סמכויות בין האחראי על אבטחת מידע לבין מנהל מערכות מידע (מנמ"ר) במשרד
קיימת הפרדת סמכויות בין האחראי לאבטחת מידע לבין מנהל מערכות מידע. אלו הן שתי משרות נפרדות, ולכל אחת מהן הגדרת תפקיד מתאימה, ומאוישות על ידי שני אנשים שונים.

תקציב לפעילות אבטחת מידע, גיבוי והתאוששות

קיימים תקציבים מיוחדים לאבטחת מידע, גיבוי והתאוששות.

ג.     נהלי אבטחת מידע במשרד
נהלי אבטחת מידע כתובים ומאושרים

קיימים נהלים מסודרים.

בקרה על יישום הנהלים

"היחידה המנחה" מבצעת בקרה שוטפת על יישום הנהלים וביטחון המידע במשרד.

ד.     שימור רשומות אלקטרוניות
מינוי מנהל רשומות במשרד

האחראי על הגניזה במשרד, משמש גם כמנהל הרשומות במשרד.

יישום "נהלי הצלה" 

מל"ן התניע פרויקט בהיקף נרחב לקביעת מדיניות (טכנולוגית וניהולית), לשמירה ואירכוב רשומות דיגיטליות. בסיומו, יהיו בידי המשרד תהליכי חומרה ותוכנה שיאפשרו שמירה, אחסון ואחזור של רשומות אלקטרוניות לטווח ארוך. בפרויקט זה יובאו לידי ביטוי גם "נהלי הצלה".

נהלים משרדיים לשימור רשומות אלקטרוניות

בתהליך כתיבה. נהלי המשרד לשימור רשומות אלקטרוניות יהיו אחד מתוצרי הפרויקט לשמירת וארכוב רשומות אלקטרוניות.

ה.     מאגרי מידע במשרד
רישום מאגרי מידע
כל מאגרי המידע במשרד, המכילים מידע התואם את ההגדרות בחוק "הגנת הפרטיות", רשומים כחוק.

מינוי אחראי למאגרי המידע 

האחראי למאגרי מידע של המשרד הוא ראש אגף מל"ן, בהתאם למינוי שניתן על ידי מנכ"ל המשרד. 
משרד המשפטים

א.    תוכנית התאוששות מאסון (DRP) והמשכיות עסקית
תוכנית עבודה למצב חירום
בתוכנית העבודה של אגף מערכות מידע, ישנו תכנון רב שנתי ליישום יכולות טכנולוגיות לתמיכה בהתאוששות מאסון. פריסה ארוכת טווח זאת נדרשת לאור העלויות הגבוהות של הפתרונות בתחום.

תוכנית גיבוי מתאימה לצורכי המשרד
במשרד מתבצעים גיבויים על קלטות מגנטיות והעברתן בין אתרים בארץ. תוכנית זו הינה תחילתה של תוכנית ההתאוששות, כפי שהוגדרה בתוכנית העבודה של האגף.

תרגול לגיבוי והתאוששות
במסגרת העבודה השוטפת ובהתאם לשיטת הגיבוי המיושמת כיום, מתבצע תרגול אשר במסגרתו מתבצע גיבוי ושחזור.

ב.     ממונה אבטחת מידע
מינוי אחראי על אבטחת המידע  במשרד

התפרסם מכרז לקביעת ממונה לאבטחת מידע; ישנם מספר מועמדים, אך טרם נקבע מועד לוועדת בחירה בנציבות שירות המדינה.

הכשרה מתאימה של הממונה  (על פי התוכנית שאושרה על ידי האגף והנציבות)
ממונה טרם מונה. אגף הביטחון עובד על פי הנחיות של הרשות הממלכתית לאבטחת המידע.

הפרדת סמכויות בין האחראי על אבטחת מידע לבין מנהל מערכות מידע (מנמ"ר) במשרד
מכיוון שלא מונה אחראי על אבטחת המידע במשרד, אין הפרדת סמכויות.

תקציב לפעילות אבטחת מידע, גיבוי והתאוששות

תקציב לפעילות אבטחת מידע, גיבוי וההתאוששות הינו חלק אינטגראלי מכל פרויקט – קיים חלקית.
ג.     נהלי אבטחת מידע במשרד
נהלי אבטחת מידע כתובים ומאושרים
המשרד מצוי בשלבים ראשוניים של כתיבת נהלים מקיפים בנושאי אבטחת מידע, באמצעות חברה חיצונית שזכתה במכרז, והחלה בעבודתה. לכשיגובש תיק נהלים מקיף, יובא לאישור המנכ"ל בטרם יישומו.
בקרה על יישום הנהלים

קיימת בקרה חלקית על יישום הנהלים, בשל האיוש החסר של ממונה אבטחת מידע.
ד.     שימור רשומות אלקטרוניות
מינוי מנהל רשומות במשרד
לא מונה מנהל רשומות במשרד.

יישום "נהלי הצלה" 
נוהל הצלה מספר 1- הנחיות בסיסיות לתחזוקה של אמצעים אופטיים- CD/DVD: מבוצע על פי הנוהל.

נוהל הצלה מספר 2 - קביעת שם המסמך: מבוצע חלקית; שמירת קבצים נעשית לרוב במסגרת פעילותן של מערכות מידע.

נוהל הצלה מספר 3- שימור דואר אלקטרוני: מבוצע במסגרת תיבת המייל של כל משתמש;  שמירת המסרים הינה באחריות המשתמש.

נוהל הצלה מספר 4 - שמירת סטטוס של פורטל - אתרי אינטרנט ממשלתיים: אתרי האינטרנט והפורטל המשרדי מבוססים על מאגרי מידע  מרכזיים המציגים את תכניהם (ומאפשרים את שמירתם) וזאת, כאמור, מעבר לגיבוי הקיים.

נוהל הצלה מספר 5 - שימור סרטים מגנטיים: במשרד מיושמות שיטות אחרות לשמירה על מדיה מגנטית. השיטה המוצעת דורשת נפחי אחסון שאינם קיימים במשרד כיום, וייושמו באופן הדרגתי, ככל שיתאפשר לרכוש מערכות אחסון מרכזיות. 

נהלים משרדיים לשימור רשומות אלקטרוניות

בשלב זה, לא קיימים נהלים משרדיים לשימור שומות אלקטרוניות.

ה.     מאגרי מידע במשרד
רישום מאגרי מידע
כל המאגרים במשרד המשפטים רשומים כחוק.

מינוי אחראי למאגרי המידע 

לכל מאגר מונה אחראי מעובדי המשרד.

משרד הרווחה

א.    תוכנית התאוששות מאסון (DRP) והמשכיות עסקית
תוכנית עבודה למצב חירום
כיום, תכנית התאוששות מאסון מיושמת ברמת מרכיבי מחשוב מסוימים. ועדת ההיגוי לאבטחת מידע, תכלול הנושא בישיבה הקרובה.

תוכנית גיבוי מתאימה לצורכי המשרד
קיימות תוכניות גיבוי לכל סביבות המחשוב הקיימות במשרד.

תרגול לגיבוי והתאוששות
מתבצע תרגול לגיבוי והתאוששות לחלק גדול ממרכיבי המחשוב במשרד.

ב.     ממונה אבטחת מידע
מינוי אחראי על אבטחת המידע  במשרד

האחראי על אבטחת המידע במשרד מונה באופן זמני, עד להשלמת המכרז לממונה על אבטחת מידע. האחראי פועל בשיתוף חברת יעוץ חיצונית, במטרה לשפר את המצב הקיים ולתת מענים הולמים לכל תרחיש. 

הכשרה מתאימה של הממונה  (על פי התוכנית שאושרה על ידי האגף והנציבות)
האחראי הזמני קיבל הכשרה מתאימה לתפקיד במסגרת הכשרתו המקצועית, בהשתתפות בקורסים וימי עיון בנושא, וכן צבר ניסיון בתחום במהלך השנים. הממונה הקבוע שייבחר במכרז, ישתתף בקורס על פי התכנית שאושרה על ידי האגף והנציבות.

הפרדת סמכויות בין האחראי על אבטחת מידע לבין מנהל מערכות מידע (מנמ"ר) במשרד

האחראי הזמני על אבטחת המידע הוא עובד אגף מערכות מידע. האחראי מונחה על ידי מנהל אגף הביטחון, כך שמתקיימת הפרדת סמכויות.

תקציב לפעילות אבטחת מידע, גיבוי והתאוששות

התקציב לאבטחת המידע קיים במסגרת תקציב המחשוב של אגף מערכות מידע. ועדת ההיגוי פועלת להקצות יותר משאבים לאבטחת המידע, שיבואו לידי ביטוי בתכנית העבודה לשנת 2006. 

ג.     נהלי אבטחת מידע במשרד
נהלי אבטחת מידע כתובים ומאושרים

קיימים נהלים, המתעדכנים בתוספות ורענון. המשרד רכש מערכת בקרה ייחודית לנושאי אבטחת המידע במשרד. 

בקרה על יישום הנהלים

במסגרת דיוני ועדת ההיגוי לאבטחת מידע, נקבעו מספר רמות פיקוח על יישום נהלי אבטחת המידע: רמת המנהל הישיר – כל מנהל אחראי על אבטחת המידע בתחום הנתון לאחריותו. רמת נאמני אבטחת המידע - עובדי המשרד שהודרכו על ידי הגורמים המוסמכים במשרד, תפקידם לסייע בידי המנהלים ולפקח על יישום ההנחיות לאבטחת מידע. לאחרונה רכש המשרד תוכנה ייחודית שתוכל להעריך את מצב אבטחת המידע במשרד, לאחר הזנת הפרמטרים הנדרשים.

ד.     שימור רשומות אלקטרוניות
מינוי מנהל רשומות במשרד

מנהלת תחום מערכות מידע משמשת גם כמנהלת רשומות במשרד. 

נהלים משרדיים לשימור רשומות אלקטרוניות

נהלים משרדיים לשימור רשומות אלקטרוניות, קיימים בקובץ הנהלים לאבטחת המידע. 

ה.     מאגרי מידע במשרד
רישום מאגרי מידע

מאגרי המידע רשומים כחוק, למעט 12 מאגרי מידע חדשים, שגף אבטחת מידע במשרד פועל לרישומם. צפי לסיום הליך הרישום: סוף ינואר 2007.

מינוי אחראי למאגרי המידע 

לכל מאגרי המידע קיים אחראי רישום, הכפוף למנהלת בכירה של אגף מערכות מידע.

משרד התחבורה

א.    תוכנית התאוששות מאסון (DRP) והמשכיות עסקית
תוכנית עבודה למצב חירום
קיימת תכנית, אך אגף מערכות מידע יפרסם מכרז לשדרוג רמת המוכנות לאסון.

תוכנית גיבוי מתאימה לצורכי המשרד
קיימת תכנית מתאימה.

תרגול לגיבוי והתאוששות
מתבצע תרגול תקופתי.

ב.     ממונה אבטחת מידע
מינוי אחראי על אבטחת המידע  במשרד
במשרד מונה ממונה אבטחת מידע.

הכשרה מתאימה של הממונה  (על פי התוכנית שאושרה על ידי האגף והנציבות)
הממונה עבר השתלמויות בתחום אבטחת מידע, ומתעדכן בתחום כל הזמן.

הפרדת סמכויות בין האחראי על אבטחת מידע לבין מנהל מערכות מידע (מנמ"ר) במשרד
לא קיימת הפרדה. הממונה על אבטחת מידע הוא עובד של אגף בכיר מערכות מידע, וכפוף למנמ"ר.

תקציב לפעילות אבטחת מידע, גיבוי והתאוששות

אין סעיף תקציבי ייחודי לפעילות אבטחת מידע. בתוכנית העבודה למחשוב, מיועד תקציב לאבטחת מידע, גיבוי והתאוששות.

ג.     נהלי אבטחת מידע במשרד
נהלי אבטחת מידע כתובים ומאושרים

המשרד פועל להכנה של נהלים, בהתבסס על "נהלי המסגרת" שהופצו על ידי אגף בכיר לביקורת המדינה וביקורת פנימית, שבמשרד ראש הממשלה.

בקרה על יישום הנהלים

אין עדיין. הבקרה תיושם עם גמר כתיבת הנהלים.

ד.     שימור רשומות אלקטרוניות
מינוי מנהל רשומות במשרד

לא מונה מנהל רשומות במשרד.

יישום "נהלי הצלה" 
לא מיושמים "נהלי הצלה".

נהלים משרדיים לשימור רשומות אלקטרוניות

לא קיימים.

ה.     מאגרי מידע במשרד
רישום מאגרי מידע
כל המאגרים רשומים כחוק. 

מינוי אחראי למאגרי המידע 

קיים. האחראית שמונתה היא מנהלת אגף מערכות מידע.

מינהל מקרקעי ישראל

א. תוכנית התאוששות מאסון (DRP) והמשכיות עסקית
תוכנית עבודה למצב חירום

קיימת תכנית להתאוששות לאחר אסון. ההנחה היא שהמינהל אינו גוף קריטי, לכן הוגדרה חזרה לעבודה במחשב לאחר 48 עד 72 שעות השבתה.

במסגרת התכנית, קיימים נהלים לגיבויים, לשמירת הגיבויים באתר נפרד או בכספות חסינות אש, ונהלים לשחזור נתונים באתרים המגבים. 

תוכנית גיבוי מתאימה לצורכי המשרד
קיים נוהל גיבוי לשעת חירום, המפרט את מדיניות שמירת הגיבויים במינהל, את מקום שמירת הגיבויים, ואת דרך ההתאוששות של המחוז או ההנהלה במקרה שלא ניתן לקבל שירותי מחשב מקומיים.

תרגול לגיבוי והתאוששות
קיים תרגול תקופתי.

ב.     ממונה אבטחת מידע
מינוי אחראי על אבטחת המידע  במשרד
קצין הביטחון של המינהל משמש כממונה אבטחת מידע.

הכשרה מתאימה של הממונה  (על פי התוכנית שאושרה על ידי האגף והנציבות)
הממונה החל בתפקידו בחודש אפריל 2005. טרם קיבל הכשרה מתאימה. 

הפרדת סמכויות בין האחראי על אבטחת מידע לבין מנהל מערכות מידע (מנמ"ר) במשרד
קיימת הפרדה. 

תקציב לפעילות אבטחת מידע, גיבוי והתאוששות

אין תקציב ייעודי. הפעילות מבוצעת מתקציב המחשוב הכללי. 

ג.     נהלי אבטחת מידע במשרד
נהלי אבטחת מידע כתובים ומאושרים

לא קיימים.

בקרה על יישום הנהלים

לא קיימת. 

ד.     שימור רשומות אלקטרוניות
מינוי מנהל רשומות במשרד

לא מונה.

יישום "נהלי הצלה" 
לא מיושמים.

נהלים משרדיים לשימור רשומות אלקטרוניות

לא קיימים.

ה.     מאגרי מידע במשרד
רישום מאגרי מידע
מאגרי מידע נרשמו כחוק אצל רשם המאגרים. 

מינוי אחראי למאגרי המידע 

לא מונה. 
אתיקה בשירות המדינה

דו"ח 50ב
החלטת ממשלה תמ/38 – 13.3.2000

צוות בהרכב ראש האגף לביקורת המדינה במשרד ראש הממשלה - מרכז, ונציגי נציבות שירות המדינה ומשרד המשפטים יגבש תוכנית להגברת ההתנהגות האתית של עובדי המדינה.

התוכנית תכלול בין היתר: פעילות הדרכה, הפצה של כללים וגישות לטיפול באירועים.

ביצוע ההחלטה

משרד ראש הממשלה - האגף הבכיר לביקורת המדינה והביקורת הפנימית
לאור ההחלטה קיים הצוות דיונים על המציאות האתית בשירות המדינה, ואיתר מסמכי יסוד, אשר על פיהם ניתן יהיה להקנות ולהטמיע עקרונות וערכים, לשיפור ההתנהגות האתית של עובדי המדינה. האגף הבכיר לביקורת המדינה פרסם מספר מאמרים וקודים אתיים הדנים בהוראות חוק, פסקי דין, החלטות שקיבלה הממשלה, נהלים, כללים, מאמרים והמלצות מתוך דוחות מבקר המדינה. התחומים לגביהם רוכז החומר הם: גילוי פיננסי, פעילות פוליטית, מתנות וטובות הנאה, הגבלות לאחר פרישה, קבלנים והעסקות חיצוניות, שמירת מידע ופרטיות.

בשנת 2006 דנה המועצה לאתיקה בנושאים הבאים:

1. 
"נשיאה באחריות אישית".

2. 
"הקו החם", לאיתור מעשי הונאה ומעילות.

3. 
הלכות אתיות חדשות, בעקבות פסיקת בית הדין למשמעת של עובדי המדינה.

4.
קודים אתיים

5.
כללי אתיקה לדרג המיניסטריאלי, לבקשת הוועדה הציבורית בראשית נשיא ביהמ"ש (בדימוס) מאיר שמגר.

האגף פרסם ביולי 2006 קובץ הלכות, בתחומים הבאים:

- 
כללי האתיקה והזיקה לעבירה של הפרת אמונים.

- 
הטלת מטלות פרטיות על עובדים שלא במסגרת העבודה, והיסוד של ניצול לרעה.

- 
ביצוע עבודה פרטית וניצול לרעה של מעמד ניהולי.

- 
עבודה פרטית במהלך שעות העבודה.

- 
התנהגות בלתי הולמת בתפקיד ושלא בתפקיד.

- 
שמירת אמונים במילוי תפקיד.

- 
העובד כמשרת הציבור.

- 
משוא פנים וניצול מעמד.

- 
חברות בגוף בוחר.

- 
שליפת מידע ממאגר מידע לצרכים פרטיים.

הצהרת הון: ביוזמת האגף הכינה נציבות שירות המדינה הצעה לתקנות חדשות, שעיקרן:

הצהרת העובד.

הארכת מועד הגשת ההצהרה על רכוש.

נוסח טופס ההצהרה, שימולא על ידי העובד, ויוגש לנציב שירות המדינה.

הממונה על הצהרות הרכוש, שירכז את הטיפול בהצהרות.

מאגר מידע על הצהרות רכוש שיוקם בנציבות.

שמירת סודיות על הצהרות הון על ידי נציב שירות המדינה.

פעולות נציב שירות המדינה לבדיקה של חשד לעבירה פלילית ולאי קיום כללים.

אחריות משמעתית של עובד המדינה.

ההצעה גובשה על דעת המשנה ליועץ המשפטי לממשלה, ובשיתוף פעולה עימו והועברה ביולי 2006 לממונה על חקיקת משנה במשרד המשפטים, לאישור התקנות החדשות. עם אישורן של התקנות, הן תועברנה לשר האוצר, לאישורו ולפרסומן.
שילוב אנשים בעלי מוגבלות בחברה ובעבודה
מאגר נתונים על בעלי מוגבלות

החלטת ממשלה תמ/44 - 26.3.2002

א. 
כדי ליצור תשתית של נתונים בנושא אנשים עם מוגבלות בישראל, הלשכה המרכזית לסטטיסטיקה (הלמ"ס), בשיתוף משרדי הממשלה הרלבנטיים, תכין סקר לגבי אנשים עם מוגבלויות. הסקר יתוכנן בשיתוף: האוצר, הבריאות, משרדי העבודה והרווחה, המשפטים, נציבות שוויון זכויות לאנשים עם מוגבלות והמוסד לביטוח לאומי.

הסקר יוכן במגמה שבשנת 2004 יאספו הנתונים מן האוכלוסיות.

ביצוע ההחלטה

משרד המשפטים - נציבות שוויון לאנשים עם מוגבלות
א.
 הוועדה הבין משרדית התכנסה והחליטה כדלהלן:

הקמת מאגר הנתונים המרכזי, תתבצע על ידי הלשכה המרכזית לסטטיסטיקה. הלשכה הגישה תכנית תקציבית לניסוח מסמך אפיונים לפיתוח, הקמה ולתחזוקה שנתית. משרד האוצר אישר השתתפות של 50%. היתרה תושג מהשתתפות בין משרדית. 
נערכה פנייה למשרד התמ"ת כדי להצטרף למיזם, מאחר ומשרד התמ"ת אחראי כיום על תעסוקת נכים.

הושלמה מלאכת המיזוג של קבצי נציבות שירות המדינה, המוסד לביטוח לאומי ומשרד הביטחון, על ידי הלמ"ס, לבחינת הייצוג ההולם של עובדים עם מוגבלות בשירות המדינה. הדו"ח הסטטיסטי נשלח ב-31 במאי 2006 לנציבות שירות המדינה. 

עד סוף שנת 2006 יושלם מיזוג קובץ מקבלי גמלה של המוסד לביטוח לאומי, עם קובץ החוסים של האפוטרופוס הכללי, על מנת לקבל תמונת מצב אשר תאפשר היערכות מושכלת לכינון מערך פיקוח בנושא. 

ישומים ביומטריים בשירות המדינה

דו"חות 47 ו-52ב

החלטות שקיבלה הממשלה:

החלטת ממשלה תמ/66 – 16.12.2002

א. צוות בהשתתפות נציגי המשרד לביטחון הפנים - משטרת ישראל, שב"כ, משרד האוצר, משרד המשפטים, משרד הפנים, משרד הביטחון, צה"ל וראש האגף לביקורת המדינה במשרד ראש הממשלה (מרכז הצוות), יבחן את הצורך והאפשרות, תוך התיחסות לאיזון הנדרש בין התכלית לעקרונות אחרים כגון הגנת הפרטיות, לשימוש ביישומים ביומטריים בשירות המדינה, למניעת הונאות ולשיפור האבטחה במשרדי הממשלה ותאגידים ממשלתיים.
הצוות יעבוד בתיאום עם צוות החשב הכללי במשרד האוצר, האחראי על מערכת פיתוח ותחזוקה למיחשוב הציבורי ולכרטיסים החכמים בממשלה.
החלטת ממשלה בק/12 – 15.6.2003

א. בהמשך להחלטה מספר 2858(תמ/66) מיום 2.1.2003, לרשום את דו"ח הביניים של הצוות הבינמשרדי לענין ישומים ביומטריים בשירות המדינה, כדלקמן:
1. בקרות ביומטריות בכניסות לישראל
יש מקום לשלב ישומים ביומטריים בתהליכי ביקורת הכניסה לישראל, במעברי הגבול: בים, ביבשה (כולל מעברים שטרם נפתחו) ובשדות התעופה. הצוות בוחן טכנולוגיות רלבנטיות לכל אחד מהמעברים.
3. אמצעים ביומטריים לזיהוי משתמשים במערכות ממוחשבות
נציג מלמ"ב במשרד הביטחון יכין בתוך חודש ימים נייר מטה שיפרט העקרונות לשימוש באמצעים ביומטריים, לבקרת כניסה למערכות ממוחשבות.
4. ישומים ביומטריים ב"תעודת הזהות החכמה"
יש לשלב ב"תעודת הזהות החכמה" המופקת בימים אלה, אמצעי זיהוי ביומטריים ולהקשיח את המעבד. ללא אמצעים ביומטריים, זיוף התעודה ושימוש בה לפעולות לא חוקיות, יהיו קלים. בנושא זה יש לדעת הצוות לקבל החלטת ממשלה.
5. מאגר תמונות ביומטריות בממשלה
משרד המשפטים (רשמת מאגרי מידע) יכין נוהל בינמשרדי, שעניינו שימוש בצילומים דיגיטליים, הנעשים על ידי גורמים ממשלתיים והעמדת מאגרי התמונות לשימוש המשרדים.
התמונות שיצולמו בעתיד, יהיו באיכות שתאפשר שימוש ביומטרי.
ב. הצוות הבינמשרדי לענין ישומים ביומטריים בשירות המדינה, יכין בתוך ששה חדשים הצעה מתואמת לגבי יישומים ביומטריים שיוטמעו בחלק מהמסמכים שבאחריות משרד הפנים במגמה להגביר את יכולת הזיהוי והאימות של נושאיהן.
החלטת ממשלה בק/82 – 16.3.2005

בהמשך להחלטות מספר 2858(תמ66/) מיום 2.1.2003 ומספר 444(תמ12/) מיום -:3.7.2003

א. תעודת זהות

1. משרד הפנים יכין עד 30.9.2005, תזכיר חוק, שיכלול את שינויי החקיקה הנדרשים להכללת מזהים ביומטריים ב"תעודת הזהות החכמה".

הכנת תזכיר החוק כאמור, לא תעכב את תהליך הטיפול בהנפקת תעודת הזהות החכמה.

ב. דרכון ומסמכי מסע אחרים

1. משרד הפנים יכין עד 30.9.2005, תזכיר חוק, שיכלול את שינויי החקיקה הנדרשים להכללת מזהים ביומטריים בדרכונים ובמסמכי מסע אחרים.

החלטת ממשלה בק/99 – 11.10.2005

תעודות זהות ומסמכי מסע עם מזהים ביומטריים
דיווח על ביצוע החלטה מספר 3506(בק82/) מיום 7.4.2005

משרד המשפטים יגיש לאישור הכנסת, מיד עם פתיחת מושב החורף הקרוב, את התיקון לחוק מירשם האוכלוסין (סעיף 25), כך שניתן יהיה לכלול צילום ממוחשב בתעודות זהות ובתעודות מסע (כפי שנהוג לגבי רשיונות נהיגה).
החלטת ממשלה בק/5 – 4.10.2006

יו"ר ועדת השרים פותח ומוסר, כי המשנה ליועץ המשפטי לממשלה, פנה אליו בכתב והציע כי תוקם ועדת שרים מיוחדת לעניין ישומים ביומטריים בשירות המדינה.

יו"ר ועדת השרים מודיע כי הוא מתנגד לכך וכי הנושא יטופל בוועדת השרים שבראשותו.

יו"ר הצוות הבינמשרדי לעניין השימוש בישומים ביומטריים בשירות המדינה מוסר דיווח ביניים על מצב הטיפול בנושא ומדגיש כי מדובר בעניין בעל חשיבות לאומית רבה הנוגע לרוב משרדי הממשלה. מציין את אי-ההסכמות בין משרד הפנים המוביל את המכרז לתעודת הזהות החכמה לבין הגורמים האחרים הנוגעים בדבר.

השר לביטחון הפנים ונציג משרדו מציגים את עמדת משרדם בנושא. מדגישים את החשיבות והצורך הדחוף בקידום הטיפול בנושא באמצעות זירוז החקיקה הנדרשת ושילוב המרכיב הביומטרים: פנים וטביעות אצבע, על-פי התקנים הקיימים בעולם, במהלך של הטיפול בהכנת דרכונים ותעודות הזהות החכמות.

השרים יעקב אדרי ומשולם נהרי מדגישים את הצורך לפעול לקידום הנושא בהקדם האפשרי.

נציגי משרד הפנים מפרטים את מצב הטיפול במכרזים לדרכון חדש ותעודת הזהות החכמה, ומדגישים כי בשלב זה יש להמשיך בהנעת התהליך הקיים ורק בשלב מאוחר יותר לפעול להכללת רכיבים ביומטריים בדרכונים ובתעודות הזהות.

יו"ר ועדת השרים מסכם ומציין, כי יש לראות בנושא הפעלת היישומים הביומטרים בשירות המדינה כפרוייקט לאומי ומדגיש את החשיבות של שילוב הביומטריה: טביעות האצבע והפנים בדרכון ובתעודת הזהות החכמה.

יו"ר ועדת השרים מודיע כי ועדת השרים תתכנס לדיון נוסף בנושא באמצע נובמבר 2006. לקראת הדיון יעביר הצוות הבינמשרדי לנושא הביומטרי והמשרדים הנוגעים בדבר דיווח לגבי מצב הטיפול, הצעות לטיפול משולב בנושא לשם הכללת הרכיב הביומטרי במכרזים להוצאת דרכון ותעודת זהות חכמה, לרבות לוח זמנים לקידום הטיפול ופירוט דרכי הפעולה הנדרשות (חקיקה, התקנים הביומטריים שיופעלו, המכרזים, תורת ההפעלה, המשמעויות השונות של דרך הטיפול המועדפת). 

ביצוע ההחלטות

תמ/66

משרד ראש הממשלה - אגף בכיר - ביקורת המדינה וביקורת פנימית – הצוות הבינמשרדי ליישומים ביומטריים לממשלה

צוות היישומים הביומטריים מתכנס באופן סדיר. מינואר עד אוגוסט 2006 קיים הצוות חמש ישיבות. בין היתר נדונו הנושאים הבאים: פילוט ביומטרי לקראת הנפקת מסמכי מסע ותעודת זהות; התפתחויות בטכנולוגיות הביומטריות בעולם ופרויקטים פעילים בעולם; מבנה הדרכון הביומטרי ורכיביו, כולל התיחסות לשילוב ה-RFID; אבטחת מידע למסמכי מסע; שיטות שידור והצפנה ב–RFID ואמצעי הגנה על הפרטיות.

הצוות קבע את רכיבי הדרכון הביומטרי ותעודת הזהות הביומטרית, על פי התקנים הבינלאומיים  המתייחסים לביומטרית פנים ואצבעות סרוקות.

תקינה ביומטרית

מכון התקנים הישראלי הקים ועדת תקינה טכנולוגית ישראלית, לקביעת תקנים ישראלים בתחום הביומטריה. כראש הוועדה מונה מנהל האגף הבכיר לביקורת המדינה, המשמש גם כיו"ר צוות היישומים הביומטריים. הוועדה קיימה דיונים על תקן 19794 וצרופותיו. 

שיתוף פעולה בינלאומי בתחומי הביומטריה 

בחודש מאי 2006  נערכו פגישות עבודה של נציגים מארה"ב והאיחוד האירופי, עם הצוות הביומטרי. מארה"ב הגיעו הממונה על הנפקת הדרכונים במשרד החוץ האמריקאי והממונה על תכנית US VISIT, ומהאיחוד האירופי - הממונה על הביומטריה. הנציגים ביקרו בתעשיית הביומטריה הישראלית. נפתחו אפיקים לשיתוף פעולה טכנולוגי.

מרכז הידע הביומטרי המתפתח באגף, זוכה למוניטין בינלאומי, לתועלת המדינה.

צבא ההגנה לישראל

א. טכניקות ביומטריות הוכנסו לשימוש לזיהוי משתמשי מחשב ומערכות; לזיהוי בקרת כניסה לבסיסים ומתקנים, וזיהוי חללים.

בק/12

צבא ההגנה לישראל

א1. במרכזי התיאום והקישור (להלן – מת"ק), בעזה ובאיו"ש, הוחל משנת 2004, בהליכי רישום ביומטריים לתושבי הרשות הפלסטינאית, החפצים להיכנס לישראל . בארז נרשמו  עד כה  כ–21,000 איש, ובאיו"ש כ-45,000 איש.

הרישום נעשה בשלוש טכניקות ביומטריות: אצבעות סרוקות; תמונת פנים ביומטרית; טכניקת גב  כף יד, ביומטרית. כל נרשם מקבל כרטיס "חכם", ובו מצויים בשבב הנתונים הביומטריים שלו.

3. הוכנסו לשימוש טכניקות ביומטריות לזיהוי המשתמשים במערכות מידע.

משרד המשפטים

4.5. רשמת מאגרי מידע במשרד המשפטים, הכינה נוהל בינמשרדי שעניינו שימוש בצילומים דיגיטליים לדיון  בצוות ליישומים ביומטריים בשירות המדינה. משרד המשפטים החליט לעגן בחקיקה ראשית את סמכותו של משרד התחבורה להחזיק ולנהל מאגר תמונות ממוחשבות, ואת סמכותו של משרד הפנים להקים מאגר דומה. על פי החלטה זו הפיץ משרד הפנים תזכיר חוק בנושא. משרד התחבורה מכין  טיוטת תזכיר הצעת חוק  העוסקת, בין היתר, בהסדרת מאגר התמונות.

בק/82

משרד ראש הממשלה - אגף בכיר - ביקורת המדינה וביקורת פנימית
א1.ב1. ב–11.10.2005 הונחה בפני ועדת השרים לעניני ביקורת המדינה, הצעת תזכיר חוק, ובה  שינויי החקיקה הנדרשים להכללת מזהים ביומטריים, בתעודת הזהות, בדרכונים ובמסמכי מסע אחרים. 

היועץ המשפטי לממשלה מינה את המשנה ליועץ המשפטי לעמוד בראש ועדה בינמשרדית שאמורה לקדם את החקיקה בנושא.

בק/99

משרד המשפטים

משרד המשפטים סייע למשרד הפנים להכין תזכיר חוק לתיקון סעיף 25 לחוק מירשם האוכלוסין, תשכ"ה–1965, כך שהקמת מאגר תמונות ממוחשבות, תעוגן בחקיקה ראשית.

שיפור השירות לציבור
ביקורות לשיפור השירות לציבור
ממצאי ביקורת ינואר – יוני 2006

החלטת ממשלה תמ/2 - 31 לדצמבר 1986

להטיל על המפקח הכללי במשרד הכלכלה והתכנון, ביחד עם נציב שירות המדינה, לדווח לוועדת השרים לתיאום ומינהל על ממצאי ביקורות הפתע לבחינת רמת השירות במשרדי הממשלה, ולמסור לוועדה דיווח אחת ל-6חודשים על ההתקדמות בתיקון הליקויים. 

החלטת ממשלה בק/72 - 5 לינואר 1998
א. 
להטיל על האגף לביקורת המדינה במשרד ראש הממשלה להגביר את פעילות הביקורת לבחינת רמת השירות הניתן לציבור.

ב. 
ממצאי הביקורת לבחינת השירות לציבור ישמשו בידי נציבות שירות המדינה, בין השאר, ככלי להערכת תפקודם של עובדי היחידות המבוקרות.

החלטת ממשלה תמ/65 - 24.7.2000 
א. 
לרשום את הדיווח של האגף לביקורת המדינה במשרד ראש הממשלה, בענין הממצאים והליקויים שנתגלו בענין שיפור השירות לציבור בתקופה מ-1.6.1999 עד 31.12.1999, במשרדי הממשלה השונים.

ב. 
להטיל על נציבות שירות המדינה והאגף לביקורת המדינה, לגבש מודל לבחינת רמת השירות הניתן לציבור אשר יכלול, מעבר להיבט התשתיתי במקום מתן השירות, גם את משך זמן ההמתנה והיבטים נוספים מנקודת מבט מקבל השירות.
ביצוע ההחלטות
האגף ממשיך בפעולותיו, כמתבקש מהחלטות הממשלה.

יובאו להלן תוצאות הביקורות לשיפור השירות לציבור, לתקופות  1.1.2006–31.6.2005.

מידע לציבור בשפות נוספות באתרי האינטרנט של הממשלה

דו"ח 53ב

החלטת ממשלה בק/14 - 15.6.2003

א. 
אתרי האינטרנט של משרדי הממשלה יכללו, החל משנת התקציב 2004, מידע בשפות עברית וערבית, ובשפות נוספות בהתאם לצורך.
ב. 
צוות בראשות מנהל לשכת הפרסום הממשלתית, בהשתתפות נציג פרויקט "ממשל זמין" במשרד האוצר ונציגי משרדי הממשלה השונים, לפי העניין, יקבע קריטריונים לכל משרד ממשלתי לגבי הצגת המידע בשפות נוספות. בקביעת הקריטריונים יובאו בחשבון עלויות התרגום לשפות נוספות ומקורות מימונם. דיווח בעניין יימסר לועדת השרים מידי שלושה חדשים.
ג. 
המנהלים הכללים במשרדי הממשלה יישאו באחריות לביצוע ולתרגום החומר לשפות שונות, כפי שיקבע, באתר האינטרנט של משרדם. 
ד. 
הערות מבקר המדינה בדו"ח מספר 53ב יילקחו בחשבון במהלך  ביצוע ההחלטה.
ה. 
דיווח בנושא יועבר לאגף לביקורת המדינה. האגף ימסור דיווח מרוכז לוועדת השרים אחת ל-3 חדשים.
ביצוע ההחלטה
משרד האוצר 

א-ג. המידע באתר המשרד מופיע בשפות העברית והאנגלית. 
משרד הביטחון

א-ג.
הוקם אתר חדש לקרן לב"י באנגלית. האתר כולל מידע פרסומי וחיבור לשרת התשלומים. מתבצעות דרכו תרומות לקרן בשקלים ובדולרים. לצורך תשלום זה פותח ממשק באנגלית לשרת התשלומים המשרדי. 

נושא אותות ועיטורים באנגלית שולב בפורטל המשרדי. 

שולבו אתרי תערוכות חדשות לסיב"ט באנגלית. 

באתר"מל"ח" יש גם הודעות באנגלית. 

משרד הבינוי והשיכון

א–ג. 
באתר האינטרנט של המשרד ישנם חומרים שתורגמו לאנגלית, כגון עמוד השער המתאר את הנושאים שתורגמו, עץ המבנה הארגוני של המשרד, וכן תיאורי התפקיד של האגפים, היחידות השונות והמחוזות, כולל אמצעי התקשרות וכתובות דואר.

בנוסף, מתורגמת לאנגלית החוברת החודשית של אגף מידע וניתוח כלכלי של המשרד, כאשר פרק הניתוח הכלכלי מתורגם אחת לתקופה, ואילו נתוני טבלאות ה-EXCEL, המופיעים בחוברת, תורגמו מלכתחילה לאנגלית. הלוחות מתעדכנים באתר באופן שוטף על בסיס יומי, בהתאם למועד הגעת הנתונים.
אגפי המשרד התבקשו לעבור על החומרים המרכזיים הנמצאים באתר, ולקבוע מי קהל היעד של כל נושא, ולאיזו שפה רצוי לתרגמו - לאנגלית, ערבית או רוסית. החומרים רוכזו והוגדרו סדרי עדיפויות. לאחר מכן הועבר החומר ללשכת הפרסום הממשלתית (לפ"מ), לבחינת עלויות ומועדי ביצוע.

משרד הבריאות

א-ג. 
באתר האינטרנט של המשרד מופיע מידע חלקי באנגלית, ומעט חומר הסברה ברוסית ובערבית. הוכנה הצעת מחיר להכנת תשתית ותרגום לשפה הערבית. טרם התקבל אישור תקציב. אין מידע בשפה האמהרית, ולא מתוכנן להוסיפו.

המשרד להגנת הסביבה

א-ג. 
על מנת להבטיח ערוץ פתוח לארגונים בינלאומיים ולממשלות, מפעיל המשרד, החל מיולי 2003, אתר בשפה האנגלית. האתר כולל מידע מקיף בנושאים סביבתיים. בנוסף למידע השוטף, באתר מעל 500 דפי מידע עדכניים, ועשרות קבצים ופרסומים להורדה. 
האתר תורגם לשפה הערבית. אתר זה כולל מעל 250 דפי מידע ו-20 פרסומים בשפה הערבית, וכן תרגום של 20 דפי סביבה מעברית. אתר החדשות בערבית מתעדכן פעמיים בחודש. 

המשרד מפעיל אתר ילדים המספק מידע רב, ומזמין את הילדים להשתתף באופן פעיל, באמצעות פורומים, לוחות מודעות, משחקים סביבתיים, ועוד. לאתר נוספים כל העת תכנים חדשים, תוך מתן דגש על נושאים רלוונטיים לילדים ולתוכניות הלימוד בבתי הספר. 

משרד החוץ

א-ג. 
אתר האינטרנט של משרד החוץ מתנהל בשפות עברית, אנגלית וערבית. באמצעות אתר זה ניתן להגיע לאתרי האינטרנט המתנהלים בנציגויות ישראל בחו"ל, במגוון רחב של שפות, ומכסים את רוב השפות הנפוצות בעולם. 

משרד החינוך 

א-ג. 
התרגום של החומרים באוח, אתר האינטרנט של המשרד, מתבסס על המסמך שהוכן על ידי לפ"מ: טיוטא לדיון לקביעת קריטריונים לתרגום מידע באינטרנט, מיום 20.7.03.

מאז שנת 2004 מעדכן המשרד באופן שוטף את האתרים בשפה האנגלית והערבית בחומרים רלוונטיים.

קיימים קישורים לאתרים בשתי השפות מדף הבית של אתר המשרד.

כתובת האתר באנגלית: 
http://cms.education.gov.il/educationcms/units/owl/english/
כתובת האתר בערבית: http://www.edu.test.il/moe/aravit/index.html
משרד החקלאות ופיתוח הכפר

א-ג.
תורגמו לאנגלית האתרים הבאים: האתר הראשי, השירותים להגנת הצומח ולביקורת, השירותים הווטרינריים ובריאות המקנה, המרכז לשיתוף והדרכה חקלאית בינלאומית (סינדקו), מינהל המחקר החקלאי – מרכז וולקני, לשכת המדען הראשי, שירות ההדרכה והמקצוע. 

תורגם לערבית: אתר שירות ההדרכה והמקצוע. 

אתרים בעברית בלבד: אגף הדיג וחקלאות המים, ומטאורולוגיה חקלאית. 

משרד המדע, התרבות והספורט
א-ג.
אתר האינטרנט של המשרד פועל בשפות עברית ואנגלית . המשרד יתרגם חלקים מרכזיים מהאתר גם לשפה הערבית.

משרד המשפטים

א-ג. 
אתר האינטרנט של משרד המשפטים מכיל תת-אתרים של 47 יחידות, מתוכם תורגמו לאנגלית: האפוטרופוס הכללי, הרשות לאיסור הלבנת הון, רשם הפטנטים, רשם גורמים מאשרים, רשם המשכונות, העזרה המשפטית, היחידה להסכמים בינלאומיים ותביעות בינלאומיות והמחלקה לקשרי חוץ, והסיוע המשפטי.

במקביל מתבצע פרויקט של תרגום אתרים לערבית. לצורך כך הוקצה רפרנט דובר ערבית. עד כה תורגמו חלקים נבחרים מתוך האתר של נציבות שוויון לאנשים עם מוגבלות, אשר בהמשך יעודכנו באתר האינטרנט של היחידה. 

המשרד לקליטת העלייה

א-ג. כתובת האתר: http://www.moia.gov.il. האתר של המשרד לקליטת העלייה פתוח לגולשים ב-5 שפות: עברית, אנגלית, רוסית, ספרדית וצרפתית. 

דף בית רב לשוני: דף פתיחה ב-4 שפות: הולנדית, איטלקית, גרמנית, פורטוגלית. מדף זה הגולש מופנה לאתר המשרד הקיים ב-5 השפות הנ"ל.

פרסומים:  במהלך החודשים מארס – אוגוסט 2006, הוכנסו פרסומים נוספים לעולים, ועודכנו הפרסומים הקיימים באתר, ב-5 השפות הבאות: עברית, רוסית, אנגלית, ספרדית וצרפתית.

משרד הרווחה

א-ג. 
האתר נותן שירות בנושאים שבין האזרח לממשל, ומכיל מידע על כל משרדי הממשלה. המידע מתעדכן באופן שוטף. באתר מידע מקומי לרשויות. תרגום האתר לערבית ורוסית נמצא בעיצומו. עד כה הושלם התרגום של כשני שלישים מתוכן האתר.

משרד התחבורה והבטיחות בדרכים
א-ג. 
רוב החומר באתר מופיע בשפה העברית. האתר מכיל חלקים באנגלית, בעיקר בנושאים הקשורים למינהל הספנות ולמינהל התעופה. תורגמה לאנגלית ולרוסית חוברת שהוכנה על ידי אגף ההסברה/לשכת הדובר "כל מה שרצית לדעת על רשיונות נהיגה ורכב". כן תורגמו נושאים עיקריים לשפה הרוסית והערבית. 

משרד התעשייה, המסחר והתעסוקה
 

א-ג. 
אתר המשרד כולל מידע רב בשפה האנגלית, ובמיוחד בנושאים הקשורים בסחר חוץ, למחקר ופיתוח, ולקידום ההשקעות בישראל. 

במסגרת שדרוג האתר, הוקמו כ-40 אתרים באנגלית לכל הנספחויות המסחריות ברחבי העולם. בחלק מאתרי הנספחויות קיים מידע נוסף בשפות המקומיות. 

במהלך המחצית השנייה של שנת 2006, ישודרג האתר בשפות הערבית והרוסית, במיוחד בנושאי עבודה, צרכנות והכשרה מקצועית. 

שירות התעסוקה

א-ג. 
שירות התעסוקה מפתח אתר דינאמי, שיפגיש בין מחפשי עבודה לבין מעסיקים. האתר יציג מידע בשפות עברית וערבית. האתר יושלם עד סוף שנת 2006. 

בשירות מופעלת מערכת חדשה לניתוב שיחות, הכוללת גם מענה אנושי, לנוחות הפונים.

משרד התשתיות הלאומיות

א-ג. 
בתוכנית העבודה לשנת 2007, מתוכנן לשדרג את אתר האינטרנט לאתר רב לשוני, ולתרגם את תוכנו לאנגלית, רוסית וערבית. 

המוסד לביטוח לאומי

א-ג. 
אתר האינטרנט של המוסד נבנה לפני למעלה מעשר שנים. האתר עודכן בהתאם  לשינויים הטכנולוגיים והאבטחתיים. האתר החדש בגרסתו העברית צפוי לעלות ביולי 2006. באתר הישן יש תרגום של מרבית החומר לערבית ולאנגלית. כשלב ביניים, עד לתרגום האתר החדש כולו לערבית ולאנגלית, יחוברו המשתמשים בשפות הללו לאתר הישן. באתר קיימות חוברות הסברה לחלק מהנושאים, בשפות: עברית, ערבית, אנגלית, רוסית, אמהרית ורומנית. 

רשות שדות התעופה

א-ג. 
אתר האינטרנט של רשות שדות התעופה כולל מידע על כל תחומי פעילותה של הרשות, ומהווה "פורטל" המאגד בתוכו כיום 30 אתרים בשפות עברית ואנגלית, בהם: משרד ראשי, איכות סביבה, שדות תעופה ומעברי הגבול. כן  כולל האתר מידע חלקי בשפה הערבית אודות רשות שדות התעופה, מגרשי חניה בנתב"ג, אמצעי הגעה, מידע לנוסעים נעזרים, ומידע אודות אחראי קשר לבני מיעוטים, כולל טופס דיווח על הגעה לנתב"ג, שהועלה לאתר בחודש יוני 2006. 

בהתאם להחלטת המנכ"ל, משלימה רשות שדות התעופה את פיתוח האתר בשפה הערבית. כל התכנים שיעלו לאתר בערבית עברו תרגום ועריכה של חברה המתמחה בתחום, ובקרת איכות מדגמית של מבקר איכות בשפה הערבית. על פי התכנון, יועברו האתרים בערבית לבדיקות קבלה של הרשות בחודש אוגוסט 2006. האתר מתוכנן לעליה לאוויר בחודש ספטמבר 2006, כפוף לתוצאות בדיקות הקבלה.  

לאחר השקת המידע בערבית יכלול ה"פורטל" הרשותי 45 אתרים - 15 מתוכם בשפה הערבית, בהתאם לרשימה שלהלן: משרד ראשי, איכות סביבה, נמל התעופה בן-גוריון, נמל התעופה אילת, נמל התעופה עובדה, נמל התעופה חיפה, שדה התעופה יצחק בן יעקב (ראש פינה), שדה התעופה הרצלייה, שדה התעופה דב הוז, מסוף ניצנה, מסוף טאבה, מסוף אלנבי, מסוף נהר הירדן, מסוף ערבה, ומסוף קרני.

רשות השידור

א-ג.   שולבו שפות זרות באתרי האינטרנט של רשות השידור:  קול ישראל בערבית (רשת ד') – תכנים חדשותיים בשפה הערבית. רשת קליטת עלייה (רק"ע) - תכנים חדשותיים בשפות אנגלית, צרפתית ורוסית. באמצעות האתר ניתן להאזין למהדורות חדשות ותכניות כלליות ב-14 שפות שונות, בשידור חי ובגרסה מוקלטת. אגף הגבייה – מידע לציבור בשפות עברית, ערבית ורוסית. "70 שנה לקול ישראל" – מידע בעברית, אנגלית, צרפתית, ערבית, רוסית וספרדית. תחרות האירוויזיון - מידע בעברית ואנגלית. לוח תדרים וערוצי קליטה - מידע לציבור בשפות עברית ואנגלית. מחלקת השיווק - מידע לציבור בשפות עברית ואנגלית. מרכז השידורים של רשות השידור: מידע בשפות עברית ואנגלית. 

אתרי האינטרנט של משרדי הממשלה

דו"ח 53ב

החלטת ממשלה בק/15 - 15.6.2003
א. 
הצוותים לתיקון ליקויים, בראשות המנהלים הכלליים של משרדי הממשלה, שהוקמו בהתאם להוראות סעיף 21א(ב) לחוק מבקר המדינה, התשי"ח-1958 (נוסח משולב), יקיימו בתוך שלושה חודשים, דיון מיוחד שיוקדש לשימושים באתר האינטרנט של המשרד, ושמירת עדכנותו.
ב. 
האחראים לאתרי האינטרנט במשרדי הממשלה יכינו מדי ששה חודשים, דיווח בכתב, על פעולותיהם לעדכון האתרים שבאחריותם. דיווח ראשון יועבר לאגף לביקורת המדינה עד 1.11.2003.


הערה: האגף לביקורת המדינה יעביר, תוך חודש, לכל משרדי הממשלה את מתכונת הדיווח הנדרש.
ג. 
הערות מבקר המדינה בדו"ח מספר 53ב' ילקחו בחשבון במהלך ביצוע ההחלטה.
ד. 
דיווח על הביצוע יועבר לאגף לביקורת המדינה, ראש האגף יעדכן את ועדת השרים בנושא מדי שישה חודשים. הדיווח הקרוב - עד 1.12.2003.

ביצוע ההחלטה

משרד ראש הממשלה - לשכת הפרסום הממשלתית

א-ג. האחריות להפעלת שער הממשלה עברה לאגף החשב הכללי שבמשרד האוצר. צוות ממשל זמין באוצר, מפעיל ומנחה את כל משרדי הממשלה, בתחומי שירותי הממשלה לציבור באמצעות האינטרנט. כל הפעילות, לרבות המעקב על קצב החדרת השירותים, תשלומים וטפסים, נעשית על ידי משרד האוצר.  


לשכת הפרסום הממשלתית העלתה את הקמפיין לציבור להעמקת המודעות והעלאת הצריכה של השירותים, לרבות מיתוג האתר המרכזי: WWW.GOV.IL . 


לשכת הפרסום הממשלתית מפעילה אתר WWW.PIRSUM.GOV.IL. האתר מאגד את המודעות, המכרזים ופרסומי הממשלה. כל המידע הקבוע מופיע גם באנגלית ובערבית. המודעות מתפרסמות כפי שהן מופיעות בעיתונות.


הלשכה מפעילה גם אתר תדמית בעברית:WWW.LAPAM.GOV.IL , שאינו נותן שירותים לציבור.

משרד האוצר 

א-ב.

האתר מתעדכן באופן שוטף. באתר קיימים כ-10,900 עמודי מידע. האתר זוכה לחשיפה בינלאומית. מספר ההפניות לאתר מאתרים בעולם הינו 373. מספר הפניות מפורטל GOV.IL הינו 1,017. אחוז הגולשים מהעולם עומד על 34.8%. לעומת שנת 2004 חלה עליה של 66% בממוצע חודשי של הגולשים באתר. ערוצי מענה לגולשים: כתובות וטלפונים ראשי, כתובות וטלפונים סניפים, כתובות דואר אלקטרוני, טופס פניות, רשימות דיוור. 

משרד הביטחון

א-ב.

הוקם אתר חדש לנושא פיקוח על הייצוא הביטחוני, המכיל מידע מקיף בתחומים: מדיניות ועקרונות, חקיקה, היתרים, משטרי פיקוח, מידע על הדרכות ונכסים, ומידע שימושי נוסף, כולל טפסים להורדה והסברים למילוי הטפסים. 


אתר הסחר האלקטרוני: הסתיים בהצלחה פיילוט של מענה למכרז, כולל חתימה דיגיטאלית. המערכת נפתחה לשימוש, כולל מענה מקוון על מכרזים ללא הגבלת סכום. 


פרסום תוצאות המכרזים באינטרנט: הספקים אשר השתתפו במכרז יכולים לצפות בתוצאות המכרזים באתר, לאחר הזדהות. הספקים הרלוונטיים מקבלים "התראה" בדואר אלקטרוני, על קיום תוצאות אלה באתר. 


ניתן לצפות באתר ברשימת הסיווגים הטכנולוגיים של המשרד כולל יכולות חיפוש ואחזור. 


פותחה מערכת לביצוע מכרז דינאמי לבחירת מפעיל סלולרי עבור צה"ל. 


אתר חיילים משוחררים: נוסף "פורום זכויות", בו חיילים משוחררים יכולים לשאול שאלות בנוגע לזכויותיהם. התשובות מתקבלות באתר ממנהל הפורום, כך שחיילים נוספים יכולים לצפות בהן. הפורום מאוד פעיל, למרות שהוא ערוץ נוסף לערוצי תקשורת אחרים, בין חיילים משוחררים ליחידה להכוונה.


ההתנתקות: הוצגה בפורטל בתקופה רלוונטית. בנוסף למידע וסרטונים, הוצגו בו עדכונים שוטפים. 


מרחב התפר: עדכונים שוטפים מוצגים באתר, בעברית ובאנגלית. 


שיקום: באתר ססטוס בקשות להטבות סיוע לנכה, לאחר הזדהות, פרסום הוראות אגף שיקום נכים, ואגף משפחות והנצחה. עדכון מידע בעקבות פיצול אגף השיקום לשני אגפים. עיבוי הטפסים באתר אגף שיקום נכים. 


שירותים נוספים: הכללת נושא מרכזי "צור קשר" בפורטל, הכולל הפניות ליצירת קשר ועיבוי טפסים. 


פרסומים: דוח שנתי לשנת 2005,לפי חוק חופש המידע. דוח הוועדה לבחינת סוגיית קיצור שירות החובה בצה"ל. לקטי מחקר ופיתוח מעודכנים. 


פרסומי ארכיון צה"ל: אסף הלוחם היהודי בצבאות זרים, תערוכת מל"ח לרגל 50 שנה לקיומו, ומאות תמונות ממלחמת יום הכיפורים. 

משרד הבינוי והשיכון

א–ג.
במשרד פועלת מזה שנים, ועדת היגוי משרדית לאינטרנט ואינטרא-נט. הוועדה מקיימת ישיבות תקופתיות, ודנה בין השאר, על עדכון ושדרוג האתר, ועל הכללת נושאים חדשים, באופן שוטף.


באתר הבית של המשרד ניתן למצוא, בין היתר: מידע והודעות המשרד; חוברת "עת לבנות" וחוזר מנכ"ל, המכילה מאמרים ותוצאות מחקרים, המבוצעים על ידי המשרד; מידע על קבלנים רשומים; תדריך תכנון להקצאת קרקע; מידע הנדסי; מידע על סיוע בדיור; מדריך לרוכש דירה חדשה; מדריך השירותים לציבור; התחדשות עירונית; מידע על מחקרים וסקרים, ועוד.


האתר מפעיל מערכת לניהול תוכן, המאפשרת לכל אגף לעדכן ישירות את החומרים שלו באתר.


מדריך השירותים לציבור: במדריך מרוכזים השירותים הניתנים על ידי משרד הבינוי והשיכון וגופים נותני שירות מטעמו. המדריך כולל מידע על שירותים הניתנים לאזרח ולרשויות מקומיות על ידי המשרד, כגוף המייצג אזרחים ושירותים מקצועיים ומינהליים. השירותים ניתנים, בין היתר, לבעלי מקצועות בתחום התכנון והבניה, חוקרים ואנשי אקדמיה .
משרד הבריאות
א-ב.
באתר המשרד עודכנו נושאים הבאים: שפעת העופות, איכות מי רחצה בחופים, התליית רשיונות במקצועות הרפואה, ורשימת מכונים המוכרים לבדיקות שינה. כן עודכן המידע בכל יתר 60 המחלקות הקימות באתר. 


הורחב המידע על מוסדות גריאטריים – חלוקה לפי מחלקות, כולל תקני מיטות. באתר פרטים על יישום חוק "חולה הנוטה למות", ו-80 מאמרים בנושא בריאות מתבגרים. 


המשרד פועל לשמירה על עדכון 25 מאגרי המידע הנמצאים ברשותו. 

המשרד להגנת הסביבה

 

א-ב.
על העיבוד, הארגון, והעלאת התכנים לאתר הראשי והאתר באנגלית, ממונה צוות מידענים. צוות זה מרכז את המידע הנצבר במשרד, ומכין אותו לפרסום ברשת. בין דצמבר 2005 למאי 2006 הועלו לאתר 1,331 פריטי מידע חדשים, ועודכנו 8,571 פריטים קיימים באתר הראשי. מידע זה אינו כולל את הפעילות שבוצעה באתר הילדים, באתר בערבית, ובאתר המפות.


מאגר מחקרים וסקרים: בחודש דצמבר 2005 עלה לאתר מאגר ובו כ-60 מחקרים, שמומנו באמצעות "קול קורא" של המדען הראשי של המשרד. 


פרסומים והורדת קבצים מהאתר: עותקים דיגיטליים של פרסומי המשרד מהשנים האחרונות, זמינים באתר כקבצים להורדה. המאגר כולל פרסומים מקצועיים, מידע לציבור, דפי סביבה, סקרים, מחקרים, ועוד. בשנת 2006 נוספו למאגר סרטוני סביבה ותשדירים, שהתפרסמו באמצעי התקשורת. במאגר הפרסומים יש כיום מעל ל-350 קבצים להורדה, ומידי חודש נצפים עשרות אלפי קבצים. 


אלבום התמונות: באלבום מוצגות למעלה מ-2,540 תמונות, במגוון נושאים סביבתיים. התמונות צולמו על ידי עובדי המשרד ועל ידי צלמים מקצועיים וחובבים. הציבור מוזמן לשלוח, דרך קישורית, צילומי סביבה למאגר, ואכן מידי חודש מגיעות אל המשרד תמונות רבות, שצולמו על ידי צלמים חובבים.


נתוני רישוי והיתרים של מפעלים בארץ: באתר מערכת רישוי והיתרים, המאפשרת קבלת מידע על היתרים ורשיונות שהמשרד נותן למפעלים, לעסקים או לאנשים פרטיים, בהתאם לחוק. המערכת מקושרת למערכת הייעודית של המשרד - מערכת "מעוף" – מערכת עסקים ואכיפה, אשר קולטת באופן מקוון נתונים שוטפים על תהליכי הרישוי במחוזות. המערכת כוללת נתונים על היתרי קרינה מייננת, רנטגן, חומרים מסוכנים (רעלים), רשיונות עסק, פרטי רישוי של תכשירי הדברה, ורשיונות למדבירים. 


נתוני איכות אוויר בזמן אמת: המערכת מציגה נתונים עדכניים על איכות האוויר בזמן אמת ברחבי הארץ. הנתונים מתעדכנים פעם ביממה. הנתונים מגוש דן, ירושלים וחיפה מתעדכנים כל מחצית השעה. הנתונים העדכניים מוצגים כמדד זיהום אוויר על מפת מדינת ישראל. ניתן לראות את ריכוזי מזהמי האוויר, הקיימים במאגר הנתונים במרכז הניטור, בצורת גרפים או כקובץ נתונים. 


פרסום "קול קורא": פורסמו 14 "קולות קוראים" באתר, בחודשים דצמבר 2005–מאי 2006. 


מפות GIS: המשרד מעמיד לרשות הציבור כלי אינטראקטיבי משוכלל לקבלה ואחזור מידע על נושאים סביבתיים. ייחודה של המפה האינטראקטיבית, הוא בארגון המידע, בצורת הצגתו ובאמצעי ניווט, המאפשרים את איתור המידע המבוקש. המפות כוללות מידע לאנשי מקצוע ולציבור. בין סוגי המידע: מידע על פריסת אנטנות סלולריות, זיהומי דלקים בחוף הים, אזורי דגירה של יתושים, תוכניות מתאר ארציות, רגישות שטחים פתוחים, כולל מיפוי צמחיה, אתרי פריחה, ועוד. 


פניות לעורך האתר: ניתן לפנות לעורך האתר באמצעות כפתור "כתוב לנו" בסרגל התחתון. הפניות נשלחות בטופס מקוון למנהל האתר, ומשם מנותבות הלאה: ליחידה לפניות הציבור או לחלק "שאלות ותשובות".


רשימת תפוצה: החל משנת 2002 ניתן להירשם לרשימת התפוצה האלקטרונית של האתר, ולקבל מידע בנושאים סביבתיים לכתובת הדואר האלקטרוני. 


פרסום מכרזים: בנוסף לפרסום באתר המכרזים הממשלתי, מתפרסמים באתר המשרד מכרזים פומביים, בקשות לקבלת שירותי יעוץ, וביצוע פרויקטים, בתחומי התמחות שונים.


שלושה מכרזים פומביים, 4 מודעות דרושים ופנייה אחת לקבלת שירותי ייעוץ פורסמו באתר בחודשים דצמבר 2005 – מאי 2006. 


באתר המשרד קיימים מגוון שירותי מידע ואינטראקציה, המבטיחים שקיפות של פעולות המשרד אל מול הציבור, זמינוּת לפניות, בקשות למידע והפצת ידע. בין השירותים הבולטים: חדשות, החלטות ממשלה וטפסים. 

משרד החוץ

א-ב.
עדכון אתר האינטרנט של המשרד מתבצע על בסיס יומי, בהתאם להתפתחויות המדיניות. 

משרד החינוך

א-ג.
אוח, אתר האינטרנט של משרד החינוך, משמש במה פרסומית לכל המתרחש במשרד, ומוקד קבלת שירותים מקוונים לקהילת החינוך: הורים, מורים, תלמידים, ובעלויות חינוך ורשויות מקומיות.


להלן תקציר דיווח על הפעילויות העיקריות שהתבצעו באתר משרד החינוך בחצי שנת 2006: 


עדכון שוטף של התכנים באתרי המשרד: הדפים באתר הראשי של אוח ובאתרי היחידות, מתחדשים ומתעדכנים בתדירות גבוהה, המשקפת את הפעילות במשרד והקורה במערכת החינוך. בממוצע, נוספים ומתעדכנים כ-600 דפים בחודש. 

ארגון ועיצוב מחודש של דף הבית של האתר: במטרה להקל על הנגישות למידע, ולהציף באופן מבוקר ומועיל את עושר התכנים הנמצאים באתרי אוח. ארגון המידע מתבסס על מתודולוגיה של חלוקה נושאית של מידע, והצפת תכנים רלוונטיים על ציר הזמן.

מערכת מידע גיאוגרפי: המערכת מציבה שכבות נתונים, כגון גבולות מינהליים ומסלולי טיולים מאושרים על הציר הגיאוגרפי, תוך שילוב במערך מפות מעודכן.

חידוש אתרים פדגוגיים: במסגרת התכנים הפדגוגיים באוח, חודשו אתרי תוכן והפעלות, המשמשים כבסיס להפעלות של מורים ומנחים: אתרים לפורים ולפסח, אתר זיכרון ליום השואה, אתר ליום הזיכרון וליום העצמאות, אתר ירושלים, אתר לל"ג בעומר ואתר לחופש הגדול "יום יום ים".


עדכון מערך פורטלים ממוקדי לקוח: כל אחד מהפורטלים מהווה איגום של מידע ושירותים: לעובדי הוראה, הורים ותלמידים. התכנים שבפורטלים נשאבים מתוך אתרי היחידות, ומעובים בתכנים משלימים באופן רציף, על ידי מנהלי הפורטל.

משרד החקלאות ופיתוח הכפר

א-ג. לאתר המשרד נוסף מידע חדש: פרסומי התחנה לחקר הסחף, וריכוז פרסומי דוברת המשרד. 


תכני האתר מתעדכנים באופן שוטף.

משרד המדע, התרבות והספורט
א-ג. 
אתר האינטרנט של המשרד מעודכן באופן שוטף, על בסיס יומי.

משרד המשפטים

א-ב.
אתר האינטרנט של משרד המשפטים מכיל מידע אודות יחידות המשרד, כאשר כל יחידה מקיימת מעין אתר אינטרנט יחידתי-עצמאי, המפרסם מידע אודות היחידה, מבנה, תפקידים, אופן יצירת קשר, וכו'. 


באתר מידע מקצועי לשימוש האזרח, כגון: טפסים, הנחיות, חוקים, וכדומה.


לכל יחידה ניתנת אפשרות ליצור רשימת תפוצה, אשר כל גולש יכול להירשם אליה, ולקבל עדכונים שוטפים לתיבת הדואר האלקטרוני האישית שלו. עד כה קיימים באתר 8 רשימות: האפוטרופוס הכללי, הוועדה לתקינה שמאית, הסכמים בינלאומיים, הרשות לאיסור הלבנת הון, משפט עברי, נציבות תלונות על שופטים, רשם הפטנטים, ותזכירי חוק.


עד סוף שנת 2006 תעלה לאוויר גרסה חדשה ומשופרת של אתר האינטרנט של משרד המשפטים. גרסה זו כוללת שיפורים לגולשים ולמזיני התוכן. האתר יוצג עם גרפיקה נעימה לעין, ותתאפשר התמצאות מהירה. נושא הטפסים המקוונים יקבל דגש נרחב: במקום לגשת לאתר של כל יחידה ויחידה ולאתר טפסים, הם ירוכזו בדף אחד המחולק למספר קטגוריות, וניתן יהיה לאתרם בקלות. 



טכנולוגיית RSS: כל אחד מהגולשים באתר יוכל לקבל את התכנים החשובים לו באופן אוטומטי, ישירות למחשב האישי, ועוד. 


יחידות חדשות שנוספו לאתר: ועדת התקינה השמאית: ועדה זו קובעת תקנים מקצועיים בשמאות מקרקעין, מעדכנת ומבטלת אותם. באתר הוועדה מצויים תקנים מוצעים ותקנים מאושרים. ניתן לקבל מידע אודות חברי הוועדה, תוכניות העבודה, ועוד. היחידה לביקורת פנים והמחלקה לפניות הציבור (בהקמה): במסגרת רה-ארגון של המחלקה לביקורת פנים במשרד המשפטים, התעדכנו תחומי האחריות של היחידה. בקרוב ניתן יהיה לשלוח פניות/תלונות לכל היחידות של משרד המשפטים, לקבל מיעד אודות פעילות היחידה לביקורת פנים, וכדומה.
המשרד לקליטת העלייה

א-ב. תמיכות למוסדות ציבור: פורסמה רשימת מוסדות מקבלי תמיכות  לשנת 2005. פורסמה רשימת מוסדות מקבלי סיוע מעיזבונות לטובת המדינה  לשנים 2005 ו-2006. פורסמו נהלים וטפסים למתן תמיכות למוסדות ציבור לשנת 2006.


הודעות לעולים: במהלך ינואר-יוני 2006 פורסמו באתר מגוון הודעות של דוברת המשרד, כגון: כנס אסירי ציון, קריאה לתלמידי בתי ספר להצטרף ליוזמת "שומרי שוויון" של המשרד, ירידה בנתוני הפשיעה של נוער עולה, גידול במספר ה"תושבים החוזרים", ביתן המשרד בוועידת ישראל לעסקים, קברט ספרותי 2006, קמפיין 30 שנה לעלייה מאתיופיה, תערוכת סטודנטים אמנים עולים, טקס מצטייני שח"ק, יריד תעסוקה באשדוד.

אירועים: הוקמו באתר 21 גלריות של תמונות מאירועים שהתקיימו במשרד, כגון: טקס השקת מדליית "המסע מאתיופיה לירושלים", פרויקט אופק לבגרות, ערב הצדעה לעלייה מחבר העמים במצפה רמון, מפגש עולים דורשי עבודה עם מעסיקים, טקס האזכרה הממלכתי לזכרם של יהודי אתיופיה, טקס אזכרה לחללי הפיגוע בדולפינריום, קונצרט לציון 5 שנים לפיגוע בדולפינריום.


חגים: לקראת חג הפסח 2006, הוכנסו באתר ברכות לחג ב-5 שפות, וכן הגדה של פסח בעברית וצרפתית. לקראת חג השבועות 2006 הוכנסו באתר ברכות לחג ב-5 שפות, מידע על החג ומנהגיו.


הבחירות לכנסת ה-17 ב28.3.2006: לקראת הבחירות לכנסת ה-17 הוכן באנר ומידע בשפות לגבי שיטת הבחירות בישראל, תהליך ההצבעה ועוד.


גיור לעולים: פורסמו תמיכות למוסדות ציבור להכנה לקראת גיור. עודכנו כתובות וטלפונים.


פרויקט שוברים (ואוצ'רים): נבנו דפי מידע בנושא פרויקט השוברים, ובהם מידע לעולה לגבי זכאויות, וכתובות וטלפונים של יועצי התעסוקה בכל הארץ. המדור מופיע עד כה ב-3 שפות: עברית, אנגלית וצרפתית.


עדכונים שונים: עדכון שוטף של התכנים באתר: הנהלת המשרד - קורות חיים של השר לקליטת העלייה, מר זאב בוים.  סל קליטה  - עדכונים שוטפים בחמש שפות. פרסומי המשרד - עדכונים שוטפים ב-5 שפות. כתובות וטלפונים - עדכונים שוטפים של כתובות וטלפונים של יחידות  המשרד. תעסוקה ויזמות - עדכונים שוטפים. קליטה במדע - הוספת דף – מלגות למדענים. צעדים ראשונים - עדכונים שוטפים ב–5 שפות. הוספת דף חדש – מסמכים נחוצים לפעילויות שונות  במשרד ובמשרדי ממשלה אחרים.  אודות המשרד - עדכון מבנה ארגוני. תושבים חוזרים - הוספת דף - קו פתוח עם מומחים מישראל. הוספת דף – חוברת "מצפים לך בבית". דפים לשכתיים - עדכונים שוטפים ב–5 שפות. שירותים מחוזיים - עדכונים שוטפים ב-5 שפות. קליטה בקהילה - רשימת מוסדות ציבור מקבלי תמיכות. הכר את ישראל - הוספת קישורים לאתרי מפות. עמותות - הוספת דף חדש – סיוע מעמותות העוסקות בעידוד עלייה וקליטה. מנהל הסטודנטים - הוספת חוברת נתוני מנהל הסטודנטים לשנת הלימודים תשס"ה (2004/2005). סטטיסטיקה - עדכון דוחות סטטיסטים ברמה חודשית. מצגת לסיכום נתוני העלייה לשנת 2005.


"מה חדש" ו"הודעת הדובר": עדכון שוטף. באנרים - חג פסח, חג שבועות, שומרי שוויון, הבחירות לכנסת ה-17. קליפים - אפשרות לצפייה (במסך מלא) ב-24 פרקי תוכנית הטלוויזיה "חטף פתח", המשודרת בטלוויזיה החינוכית, ששודרו עד היום.


נושאים חדשים: אתר להעצמת השפה העברית – http://hebrew.moia.gov.il. המשרד הפעיל אתר להעצמת השפה העברית, ובו קטעי אודיו וטקסט של תוכנית "זמן עברית", שהיא תוכנית יומית המשודרת ברדיו רק"ע.

שיפור צפייה: נוספה באתר אפשרות לצפייה במסך מלא, ב-24 פרקי תוכנית הטלוויזיה "חטף פתח", המשודרת בטלוויזיה החינוכית, ששודרו עד היום. נוספו קטעי תוכן ואודיו של התוכנית "זמן עברית". מסתיימת  הסבת האתר לטכנולוגייה חדשנית. בעתיד יוסב האתר למערכת ניהול תוכן. האתר יורחב  ל"הפעלות" שונות הקשורות לשפה העברית, עדכון חדשות יומי בעברית קלה וקומיקס שבועי .


מינהל הסטודנטים: בפיתוח אתר ייחודי למינהל הסטודנטים.


שדרוג והשבחה של אתר המשרד: פיתוח אתר המשרד בטכנולוגיה חדשה של ניהול תכנים, לקראת סיום.

משרד הרווחה
א-ב.
ניהול ידע כללי וממשל זמין: המידע ערוך לציבור כשהוא זמין, מובנה, מקוטלג ועדכני. 


בחודש אוגוסט 2006 אמור לעלות לאוויר אתר הבית החדש של המשרד, אשר פותח בטכנולוגיה חדשה, שמאפשרת שימוש במערכת ניהול תכנים מקוונת, באמצעות הרפרנטים באגפים ויחידות המשרד. 


מתבצעת עתה הסבה של תכני האתר הישן לחדש. עד סוף שנת 2006 ייכתבו מספר יישומים חדשים, כמו חיפוש מתקדם ואיתור תקנות עבודה סוציאלית. 


ניהול ידע מקצועי: אתר הבית לקהילות המקצועיות, ביוזמת האגף למחקר, תכנון והכשרה, נמצא בפיתוח.


האגף למערכות מידע סיים את פיתוח התשתיות לניהול קהיליות מקצועיות באינטרנט. הקהילות שקיימות כיום הינן: יח"ס – יחידות סיוע לבתי המשפט, ושירות מבחן לנוער. המשרד נמצא בשלבי ייסוד ופיתוח קהילות נוספות. 

משרד התחבורה והבטיחות בדרכים
א-ב.
אתר המשרד מתעדכן באופן שוטף במידע המוזרם אליו מאגפי המשרד, כולל עדכון יומי של דובר המשרד. מידע אודות אגף הרישוי עבר רענון, והוכנס מידע הנוגע לשיטת ניקוד החדשה. נוסף מידע הנוגע למינהל התעופה ולחוקר הראשי. 


מנכ"ל המשרד הנחה לפעול לעיצוב ושדרוג האתר, לידידותי יותר למשתמש, ולהוספת פעילויות באמצעות האינטרנט. בתיאום עם לשכת הפרסום הממשלתית, הוגשה הצעה מפורטות לשדרוג אתר משרד התחבורה.  

משרד התעשייה, המסחר והתעסוקה
א-ג.
אתר המשרד כולל מידע שימושי, באלפי פריטי מידע ועשרות אלפי דפי מידע, אודות כל פעילויות המשרד, וכן שירותים מקוונים שונים. 


במשרד פועל פורום אינטרנט, המנוהל על ידי עוזר מנכ"ל, אשר מגבש ומיישם מדיניות המשרד, באמצעות האינטרנט.


במסגרת העמקת השימוש באינטרנט, פועלים במשרד כ-50 נאמני אינטרנט, המייצגים את כל יחידות המשרד, ואשר מתפקדים לקדם את הנושאים באינטרנט עליהם מופקדים היחידות. 


אתר האינטרנט משמש גם לפרסום מידע שיווקי אודות אירועים, יוזמות ופעילויות שהמשרד מקיים, לדוגמא: תערוכות ומפגשים לקידום הייצוא וההשקעות בישראל, העמקת המודעות ללימודי הנדסאות וטכנאות, הגברת המודעות בתחומי בטיחות, ועוד. 


במסגרת אתר האינטרנט, מיישם המשרד את מערכת פניות הציבור – מערכת אינטראקטיבית, המאפשרת לנתב את הפניה אל הגורמים המטפלים במשרד, לעקוב אחר הטיפול בפניות, ולהעביר את התשובה לפונה. המערכת כוללת גם הכשרה והדרכה של עשרות נאמני פניות הציבור, בהתאם לנהלים שנקבעו לשם כך. 


האתר משלב הפצת מגאזין אלקטרוני חודשי לכ-12,000 מנויים, הכולל מידע חדשותי ושימושי לקהלי יעד שונים. 


האתר כולל מאגר מידע אודות יצואנים ישראלים, בהתאמה לענפים מקצועיים, במטרה לשפר ולקדם את פעילות הסחר הבין לאומי. 


באתר הוקם מערך לפרסום ולרכישת מכרזים. 


באתר מיושמת מערכת להצגת ציוני מבחנים לעשרות אלפי תלמידים, הלומדים במסגרות ההכשרה המקצועית. 


בחודש אפריל 2006 השיק המשרד גם את השלב הראשון של אתר הפורטל הארגוני, המהווה ערוץ תקשורתי לעובדי המשרד, וכולל מידע שימושי רב.

משרד התשתיות הלאומיות

א-ג.
אתר האינטרנט של המשרד שודרג לאתר מבוסס מערכת לניהול תוכן, המאפשרת ביצוע עדכונים שוטפים על ידי עובדי המשרד. בכך נחסך תקציב שנועד לביצוע עדכונים באמצעות חברה חיצונית. 
נציבות המים

א-ג.
אתר נציבות המים נמצא בשלבי הקמה, וצפוי לעלות לאוויר עד סוף שנת 2006. בשלב ראשון, האתר מוגבל בהיקפו ותכניו, ויעלה לאוויר בשפה העברית בלבד. לאחר תקופת הרצה, עדכון והתייצבות, יורחב האתר לשפות נוספות.

המוסד לביטוח לאומי

א-ג.
לשיפור הצפייה והעדכון של מבוטחי המוסד, יוכן שער כניסה אחודה מאובטח למוסד. בשלב זה, נערך ניסוי עם גורמי חוץ, כגון ועדות הרווחה ברשויות המקומיות, בנושא סיעוד.

רשות השידור 

א-ג.
אתרי האינטרנט של הרשות הם בעלי אופי חדשותי. האתרים מתעדכנים מספר פעמים ביום, ולעיתים פעם ביום.

שירות התשלומים באמצעות אתרי התשלומים -

הגברת השימוש
דו"ח 53ב

החלטת ממשלה בק/16 - 15.6.2003

א. 
אזרחי המדינה יוכלו, החל משנת התקציב 2004, לשלם באופן מקוון, באמצעות מערכת התשלומים הממשלתית את כלל שוברי התשלום לממשלה.
ב. 
המנהלים הכלליים של משרדי הממשלה ידאגו לספק את המידע הדרוש לחשב הכללי במשרד האוצר לצורך ההפקה של שוברי התשלום המקוונים ולהיערכות מתאימה לקליטת התשלומים במערכות המידע הקיימות.
ג. 
החשב הכללי במשרד האוצר, המופקד על פרויקט "ממשל זמין", ינחה את חשבי משרדי הממשלה להיערך לביצוע ההחלטה.
ד. 
הערות מבקר המדינה בדו"ח מספר 53ב יילקחו בחשבון במהלך ביצוע ההחלטה.
ה. 
הממונה על פרויקט "ממשל זמין" באגף החשב הכללי במשרד האוצר ידווח על ההתקדמות בביצוע ההחלטה, מידי חודש, לאגף לביקורת המדינה.

ראש האגף יעביר את הדיווח כאמור, ליו"ר ועדת השרים.

ביצוע ההחלטה

משרד ראש הממשלה

א-ג.
הנושא אינו רלוונטי למשרד. 

 

משרד האוצר 

א-ג.
במהלך שנת 2005 בוצעו באתר המשרד 56,493 עסקאות מקוונות. סך כל התשלומים שהתבצעו באתר הינו 764,048,212 ₪. באתר קיימים 15 שוברים לתשלום, מתוכם 14 שוברים מקוונים. 

משרד הביטחון

א-ג.
חשבוניות באינטרנט: ניתן להזין חשבוניות באתר, לרבות אפשרות עדכון ויכולת צפייה בסטטוס החשבונית בכל עת. תוך כדי ההזנה/עדכון, המערכת מבצעת בדיקות תקינות מול מאגרי מידע, ומציפה מיידית שגיאות. 


נוספו שירות תרומות לקרן לב"י, ותשלומי שוחרים.

משרד הבינוי והשיכון

א–ג.
באתר שני סוגי שירותים לתשלום, המתבצעים באמצעות "שוה"ם" (שירות ותשתית התשלומים הממשלתיים): אגרות שונות של רשם הקבלנים, ואגרת בקשה לקבלת מידע על פי חוק חופש המידע, דרך שער הממשלה. נמשך פיתוח האתר.


מודול מכרזים: לכל סוג מכרז ימונה איש קשר באגף הרלבנטי במשרד, שיהיה אחראי בין השאר על העברת חוברות המכרזים לשוה"ם. המודול יוצג באתר עד סוף שנת 2006. 
משרד הבריאות

א-ג.
באתר פועלות 7 "חנויות": 1. תשלום אגרות/רשיונות תמרוקים ותכשירים רפואיים; 2. אגרות למכון הרפואי לבטיחות בדרכים; 3. אגרות למכון לפיקוח על הקרינה; 4. מרכז הדרכה ארצי – עבור פרסומים וקורסים; 5. אגרה להרשמה למבחן ברפואת שיניים; 6. אגרה לבחינות הסמכה בסיעוד; 7. אגרה לקבלת מידע – חוק חופש המידע. כתובת ישירה לחנויות: http://www.health.gov.il/ecom.

המשרד להגנת הסביבה

א-ב.
החל מיולי 2003, מספק המשרד אפשרות תשלום באמצעות שרת התשלומים הממשלתי "שוהם". כעת ניתן לשלם עבור שישה שירותים, מתוכם שלושה חדשים: ברירת משפט, אגרת מדביר, בקשה למידע בהתאם לחוק חופש המידע, היתר קרינה רדיואקטיבית, היתר קרינת רנטגן, וחידוש היתר רעלים. הגישה לשירותי התשלום בקניון הממשלתי, מתאפשרת מאתר המשרד ומאתר שירות התשלומים.

משרד החוץ

א-ג.
ניתן לבצע תשלומים למשרד באמצעות מערכת "ממשל זמין".

משרד החינוך
א-ג.
בביצוע העברת שירותים הניתנים בתשלום על ידי המשרד, למתכונת מקוונת, שתפעל באינטגרציה בין יישומים במשרד - לשרת התשלומים הממשלתי.  


השירותים הפעילים היום מול שרת התשלומים הממשלתי: תשלום עבור בחינות בגרות (מועד ב') בצורה מקוונת, בשילוב מנגנוני ההרשמה לבחינות בפורטל הבחינות של המשרד; שירות מקוון לניהול תיק הבחינות של נבחנים אקסטרניים. בסל שירות זה נכללת האפשרות להרשמה ולתשלום עבור בחינות אקסטרניות; אפיק - תשתית לתשלומי הורים, המשמשת את קהילת החינוך. ותשתית לתשלומים בגין בקשות מתוקף חוק חופש המידע, באמצעות שרת התשלומים.

משרד החקלאות ופיתוח הכפר

א-ג.
באתר המשרד ניתן לשלם עבור שירותים הבאים: אגרות של שירות הדרכה ומקצוע, פרסומי המשרד, ואגרות קבלת מידע על פי חוק חופש המידע. 


במהלך שנת 2005 בוצעו 747 עסקאות בהיקף של 656,103 ₪. במחצית הראשונה של 2006 בוצעו 492 עסקאות בסכום 548,891 ₪.


בסוף חודש אוגוסט 2006 הסתיים פיתוח תשלום עבור אגרות מטפחים של משרד החקלאות. 

משרד המדע, התרבות והספורט
א-ג.
הנושא אינו רלוונטי לפעילות המשרד.

משרד המשפטים

א-ג.
משרד המשפטים משתמש בשירותי שרת התשלומים. האגרות לתשלום מתעדכנות באתר באופן שוטף. האגרות הקיימות כיום באתר: 1. חוקרים פרטיים שמירה – אגרת רישוי שנתית; 2. רשם הפטנטים – אגרות רשם הפטנטים (39 אגרות), סימני מסחר (15 אגרות), ומדגמים (15 אגרות); 3. רשם החברות – אגרות רשם החברות (9 אגרות) רשם השותפויות ושמות עסק (3 אגרות), רשם המפלגות (2 אגרות), אגרה שנתית ואגרת שנים קודמות; 4. רשם העמותות – רישום עמותה (2), אגרות עיון (7 אגרות); 5. רשם מאגרי מידע – אגרה תקופתית; 6. רשם המתווכים – אגרת רישיון ואגרת חידוש רישיון (8 אגרות); 7. רשם המשכונות – אגרת עיון, שינוי משכון והארכת תקופת משכון (6 אגרות) ורישום משכון (6 אגרות); 8. מועצת שמאי מקרקעין – אגרה שנתית, אגרות מועצה (5 אגרות) ואגרות בחינה (4 אגרות); 9. מועצת רואי חשבון – אגרת התמחות, אגרת רישיון, אגרה שנתית, אגרות בחינות (4 אגרות); 10. מחלקת רשומות– אגרות פרסום הודעה (6 אגרות(; 11. חוקרים פרטיים ושמירה - אגרת רישוי לשנת 2005; 12. חוק חופש המידע - אגרת בקשה לקבלת מידע.


נוספו לשירות התשלומים: 1. בתי הדין השרעיים – טופסי בית הדין (10) ואגרות על פי תקנות ירושה (7 אגרות); 2. האגף לרישום והסדר מקרקעין (טאבו) – צפייה בנסחי טאבו; 3. רשם המפלגות – פרסום ורישום (2 אגרות) 4. רשם השותפויות ושמות העסק – אגרות הרשם (3 אגרות).

המשרד לקליטת העלייה
א-ג.
הנושא אינו רלוונטי לפעילות המשרד.

משרד הרווחה
א-ג. רוב התשלומים הקשורים למשרד הרווחה, מתבצעים ברשויות המקומיות. נושא שילוב תשלומים נוספים באמצעות השירות, ייבחן עד סוף שנת 2006. 

משרד התחבורה והבטיחות בדרכים
א-ג. ביצוע תשלומים לבעלי חשבונות בבנקים מנוהל על ידי משרד האוצר. כיום ניתן לשלם בשרת התשלומים שבאתר האינטרנט, עבור רישיונות נהיגה ורכב, באמצעות כרטיס אשראי, בנוסף לתשלום בבנקים, ועבור חידושי רשיונות ציוד מכני הנדסי באמצעות שרת התשלומים. 


בהכנה תשלום עבור אגרות רשיונות מוביל ואגרות מינהל הספנות. 

משרד התעשייה, המסחר והתעסוקה

 
א-ג.
באתר משולבות באמצעות האינטרנט, כל הפעילויות, התשלומים והרכישות המתבצעות כיום ביחידות המשרד. 

המוסד לביטוח לאומי

א-ג.
אתר התשלומים של המוסד לביטוח לאומי מופעל מנובמבר 2004, עם ממשק לאתר התשלומים הממשלתי. ניתן לשלם באתר את כל תשלומי הביטוח והגבייה: מעסיקים, עוזרות בית, גבייה מלא שכירים, ופדיון ימי המתנה – בריאות. 


באתר בוצעו עד יולי 2006 למעלה מ-140,000 תשלומים, בסך כ-205 מיליון ₪. 


בהכנה אפשרות לתשלום לחייבי גמלאות, ותשלום על ידי חייבי מזונות. 

משרד התשתיות הלאומיות
א-ג. משרד התשתיות הלאומיות אינו רשות לגביית תשלומים מהציבור. 

רשות השידור

א-ג. הרשות מאפשרת לשלם את האגרה, באמצעות שרת התשלומים הממשלתי. 


ניתן להגיע לאתר האינטרנט של אגף הגבייה דרך האתר הראשי של רשות השידור: www.iba.org.il או באמצעות דף הבית של שוה"ם (שירות ותשתית התשלומים הממשלתי). דף הבית של הרשות כולל הודעות אקטואליה בנושא האגרה, המתפרסמות בהתאם למועדי אישור האגרה והליכי גבייתה.
שירות לציבור באמצעות טפסים ממשלתיים
דו"ח 53ב

החלטת ממשלה בק/17 - 15.6.2003

א. 
אזרחי המדינה יוכלו לקבל, החל מחודש יוני 2004, שירותים הניתנים על-ידי הממשלה באמצעות טפסים ממשלתיים באופן מקוון.
ב. 
החשב הכללי במשרד האוצר, יחד עם ועדת ההיגוי הבינמשרדית לפרויקט "ממשל זמין", יכין תוך 45 יום, תכנית היערכות לביצוע סעיף א' לעיל.
ג. 
המנהלים הכלליים של משרדי הממשלה ינחו את היחידות השונות במשרדיהם להיערך לביצוע התכנית.
ד. 
החשב הכללי במשרד האוצר ינחה את החשבים במשרדי הממשלה להיערך לביצוע התכנית בתחומי פעילותם.
ה. 
החשב הכללי יתאם עם הממונה על התקציבים במשרד האוצר את ההיבטים התקציביים ושיטת המימון של הפרויקט.
ו. 
הערות מבקר המדינה בדו"ח מספר 53ב יילקחו בחשבון במהלך ביצוע ההחלטה.
ז. 
הממונה על פרויקט "ממשל זמין" באגף החשב הכללי במשרד האוצר, ידווח על ההתקדמות בביצוע ההחלטה לאגף לביקורת המדינה, תוך 45 יום.
ביצוע ההחלטה
משרד האוצר
 

א-ג. באתר המשרד קיימים 186 טפסים הניתנים להורדה. 13 טפסים ניתנים למילוי. לא קיימים טפסים הניתנים למילוי מקוון. 


בשנת 2005 פורסמו באתר המשרד 135 מכרזים הניתנים לצפייה והורדה. כן פורסמו שלושה מכרזים מקוונים, המאפשרים הגשת הצעה באתר. 


באתר קיימים 4 תהליכים מקוונים מלאים. 


קיים שימוש בכרטיס חכם וחתימה אלקטרונית. 
משרד הביטחון

א-ג.
באתר המשרד מופיעים 4 טפסים להורדה ומילוי. 

משרד הבינוי והשיכון

א–ג.
באתר טפסי רשם הקבלנים לסוגיהם. האתר מקשר את המבקש אל שרת הטפסים הממשלתי. 

האגפים במשרד נתבקשו לאתר, מבין הטפסים הקיימים, טפסים נוספים שניתן  יהיה לגשת אליהם באמצעות האתר, ולהורידם בעזרת שרת הטפסים הממשלתי. 


המשרד בוחן תוכנית להרחבת מספר הטפסים באתר, במסגרת פרויקט "מרכב"ה". 

מינהל מקרקעי ישראל

א-ג.
כל טפסי הגבייה הנשלחים על ידי מינהל מקרקעי ישראל לאזרחים, ניתנים לתשלום באמצעות שרת התשלומים. 


תשלומי אגרות עבור פעולות/בקשות היזומות על ידי האזרחים: תשלום עבור השתתפות במכרז, תשלום עבור קבלת מידע על מצב הזכויות בנכס, תשלום עבור ערעור על שומות וקבלת מידע מוקדם, ותשלום עבור קבלת מידע על נכס – ניתן לשלם באמצעות שרת התשלומים.

משרד הבריאות
א-ג.
באתר פורסמו כל הטפסים כקבצים להורדה, שניתן להדפיסם, למלא ולשלוח למשרד. טפסים אלקטרוניים באתר: העברת הסכמה לתרומת איברים עבור עמותת אדי – המרכז הלאומי להשתלות. בפיתוח – הגשת קבילה לפי חוק ביטוח בריאות ממלכתי. מועד סיום משוער – ינואר 2007. 

המשרד להגנת הסביבה

א-ג. באתר המשרד 56 טפסים, מהם 4 טפסים חדשים, מתוכם 9 בגירסה מקוונת, 3 מהם טפסים חדשים. לאחר הקמת תשתית האבטחה/הצפנה של הממשלה, יומרו כל הטפסים הרלוונטיים לגירסה מקוונת. 


עותקים דיגיטליים של פרסומי המשרד מהשנים האחרונות, זמינים לרשות הציבור כקבצים להורדה. 

משרד החוץ

א-ג.
חלק מהטפסים הקונסולריים ניתן להורדה באמצעות מערכות המחשב של המשרד ושל הנציגויות. ההתקדמות בתחום זה היא בהתאם לזמינות של טפסים ממוחשבים, המפותחים על ידי משרד הפנים.

משרד החינוך 

א-ג.
המשרד ממתין להנחיות החשכ"ל, על מנת להיערך לאיסוף ולקליטה של הטפסים הרלוונטיים. במקביל, פורטל עובדי ההוראה משלב בתוכו מיפוי תהליכים שכיחים המבוצעים מול המשרד, עם קישורית לטפסים המשתלבים בתהליכים אלו.

משרד החקלאות ופיתוח הכפר

א-ג. באתרי המשרד קיימים 62 טפסים הניתנים להורדה, ו-13 טפסים מקוונים.

משרד המדע, התרבות והספורט
א-ג.
ניתן להוריד את הטפסים שבשימוש המשרד דרך אתר המשרד. המשרד פועל לאפשר בהם פעילות מקוונת, ולהשתלב בפעילות הממשלתית בתחום זה.

משרד המשפטים

א-ג. משרד המשפטים מציע לאזרח מגוון רחב של טפסים לשימושים שונים. באתר קיימים כ-170 טפסים הניתנים להורדה. באתר כיום הודעה על שינוי מען עבור רשם החברות. 


בהכנה הפיכת כל הטפסים לטפסים מקוונים. הטפסים הבאים שיוסבו: הצהרת דירקטורים, לרשם החברות; העברת מניות, לרשם החברות; טופס נלווה לבקשת חנינה, למחלקת חנינות; ושלב א' לרישום מאגרי מידע, לרשמת מאגרי מידע.
  המשרד לקליטת העלייה

א-ג. 
טפסים להורדה: קיימים באתר 8 טפסים להורדה והדפסה. נוסף שאלון למועמד לכהונת חבר הרשות – אסירי ציון.


טפסים מקוונים למילוי ושיגור דרך אתר האינטרנט: טופס בקשה להלוואות המיועד לסטודנטים עולים; מילוי הטופס ושיגורו מתבצע דרך אתר האינטרנט של המשרד מבלי לצאת מהבית; מילוי הטופס מתבצע מכל מחשב המחובר לרשת האינטרנט, ומאפשר את שיגורו ישירות לעובדי מינהל הסטודנטים במשרד הקליטה.


טופס להצטרפות ליוזמת שומרי שוויון של המשרד: החותמים על אמנת שומרי השוויון, לוקחים על עצמם אחריות חשובה, לכבד את השונה, לגלות סבלנות לאחר, ולסייע לקליטה טובה, כזו שתחזק את ישראל בהווה ובעתיד. 


שאלון תושב חוזר: הטופס נמצא בתהליכי פיתוח. 


תמיכות למוסדות ציבור לשנת 2006: באתר טפסים ונהלים למתן תמיכות למוסדות ציבור לשנת 2006, ולהכנה לקראת גיור.


שירות קליקטוק (קליטה טוק): השירות מאפשר לגולש, מכל מקום בעולם, לדבר עם נציג "מרכז המידע הטלפוני" הפועל בנתב"ג, תוך כדי גלישה, מבלי להתנתק מהאינטרנט. שיחת הטלפון מתקבלת במרכז המידע הטלפוני כשיחת טלפון רגילה, על חשבון המשרד וללא חיוב הגולש.


עדכון כתובת העולה: מתן אפשרות לעולה לעדכן את כתובתו באופן ישיר, באמצעות האינטרנט.


מנגנון זיהוי: הנפקת קוד סודי לעולים, לקבלת מידע אישי בתחומים שונים, כמתחייב מחוק חופש המידע.


תיק עולה באינטרנט: גישה לתיק האישי של העולה, ובו מידע אישי - פרטים דמוגרפיים וסיועים שניתנו לעולה.


הפקת אישורים מהאינטרנט: באפשרות העולה להפיק שני אישורים: פירוט תשלומים וסיועים שקיבל, ואישור ביקורים בלשכה.


מכרזים חדשים: הפעלת המרכז לקליטת אומנים עולים. ביצוע סקרים ומחקרים. שירותי ייעוץ לפרויקט העצמת השפה העברית.

קו פתוח עם מומחים מישראל: מתן מידע טלפוני או באמצעות אתר האינטרנט, לישראלים המתגוררים בחו"ל, על ידי מומחים בנושאים הקשורים בחזרה לישראל, בתחומי זכאות, מכס, ביטוח לאומי, משרד החינוך וצה"ל.

משרד הרווחה
א-ג.
רוב הטפסים ניתנים ישירות לנזקקים להם, באמצעות המחלקות לשירותים חברתיים ברשויות מקומיות, על פי הוראות משרד הרווחה.  


הטפסים שניתנים ונשלחים לאזרחים באופן ישיר הם: במסגרת פרויקט איסוף מידע לתוכנית "עם הפנים לקהילה", מתבצעת קליטת הנתונים לעבודה באמצעות שרת הטפסים, לצורך עיבודים סטטיסטיים; חופש מידע; רישום עובדים סוציאליים; בקשה לעיון בפנקס העובדים הסוציאליים; בקשה לעזבונות לשנת 2006; בקשה למתן תמיכה לשנת 2006.


תעודת אזרח ותיק תופיע באתר עד סוף שנת 2006.

משרד התחבורה והבטיחות בדרכים
א-ג. באתר המשרד למעלה מ-20 טפסים של גופים שונים, הקשורים למשרד, כגון: טפסים של אגף הרישוי: בקשה להפקדת רישיון רכב, בקשה לביטול רישום רכב, בקשה לערער על תוצאות מבחן עיוני/מעשי, החזר תשלום רשיון נהיגה, והחזר תשלום רכב; טפסים של מינהל התעופה: בקשה לבדיקה רפואית לקבלת תעודה רפואית לעובד טיס, בדיקה רפואית לעובד טיס, ודיווח על תאונה/תקרית לכלי טיס; טפסים של מינהל הספנות והנמלים: טופס בדיקות רפואיות למשיטי כלי שייט קטנים, POSTAL DELIVERY BILL ו-MARITIME DECLARATION OF HEALTH;  טפסים של מינהל יבשה: בקשה לרישיון מוביל, סניפי מוביל, כוח אדם מקצועי, חומר מסוכן, פרטי רכב ומטען, בדיקות אחראי בטיחות לרכב, בקשה לקבלת רישיון להפעלת מונית לנהגי מוניות ותיקים ועולים חדשים, בקשה לקבלת רישיון להפעלת מונית לכלל הציבור, ובקשה לקבלת רישיון להפעלת מונית על ידי תאגיד.

משרד התעשייה, המסחר והתעסוקה

 
א-ג. באתר המשרד משולבים כ-350 טפסים, הניתנים להורדה ולמילוי באמצעות האינטרנט. חלק מהטפסים ניתנים למילוי מקוון. 


בהכנה ארגון מחדש של כל הטפסים בכל יחידות המשרד. יקודמו נהלים ותקינה המאפשרים אחידות בכל הקשור לתבנית הטפסים, שיטות הגשתם למשרד והמעקב אחר התקדמות הטיפול בהם. 


המשרד יממש את החתימה האלקטרונית, וישדרג את הטפסים הממוחשבים, כך שניתן יהיה להרחיב את יישומם ולשפר את האפשרויות להגשתם למרבית יחידות המשרד. 

משרד התשתיות הלאומיות
א-ג.
באתר המשרד מופיעים טפסי מכרזים, בקשות לחידוש רשיון חציבה, טפסי רישום לתחנות דלק, קול קורא למחקרים, הודעות על ימי עיון ונושאים נוספים, בהתאם לצורך. 

המוסד לביטוח לאומי

א-ג.
השימוש בטפסים על ידי המבוטחים של המוסד באתר המוסד הולך וגובר, ומכאן הצורך של המוסד בהשקעות לפיתוח מסלול מקוון למילוי טפסים והחזרתם למוסד על ידי המבוטחים, במקום הגעה פיזית לסניפי המוסד. באתר מופעלים כעת למעלה מ-70 טפסים להורדה על ידי המבוטח, ולמעלה מ-20 הזמנות אישורים, בגמלאות ובגבייה. בחלק מהנושאים מאפשר האתר מילוי ושמירה של הטפסים על ידי המשתמש. בהכנה מילוי טפסים על ידי המבוטח, באתר עצמו. כן ניתן להזמין טפסים במוקד טלפוני, בטלפון האוטומטי ובעמדות לשירות עצמי. 

רשות שדות התעופה

א–ג.
גביית אגרות מעבר נעשית באמצעות גורם בנקאי, הפועל במסגרת זיכיון. באתר הרשות יש קישור לכתובת אתר החברה, המאפשרת ביצוע תשלומים באמצעות האינטרנט. 

רשות השידור

א-ג. באתר של אגף הגבייה כל הטפסים הדרושים בעניין תשלום האגרה.


באתר של הממונה על חוק חופש המידע מוצעים לציבור הטופס והנהלים הדרושים לפניות הציבור.   

מענה קולי
מבדיקות טיב השירות לציבור שקיים האגף התברר, כי לא בכל המענים הקוליים במשרדי הממשלה קיימת אופציה לעבור למענה אנושי, כשהפונה נתקל בקושי לקבל שירות מהמשרד. 

האגף פנה בחודש יולי 2006 לסמנכ"לים למינהל במשרדי הממשלה ובגופים ציבוריים, בבקשה לבחון את המענה הקולי הקיים, במגמה לפתור סוגיה זו. להלן תשובות המשרדים:

משרד ראש הממשלה

הלשכה המרכזית לסטטיסטיקה
בלשכה המרכזית לסטטיסטיקה מותקנת מרכזת טלפונית מודרנית, שבאמצעותה ניתן לחייג ישירות לשלוחה המבוקשת (במידה והיא ידועה). לכל שלוחה יש מענה קולי, במסגרתו ניתן להשאיר הודעה, או ללחוץ על "0" כדי להגיע למענה אנושי במרכזת הטלפונים.

במידה והמתקשר מגיע אל המספר הראשי של מרכזת הלשכה, הוא נענה על ידי מענה אנושי, שמפנה אותו לגורם המבוקש על ידו. לאחר שעות העבודה מגיע המתקשר למוקד הביטחון. כאשר לא ניתן מענה אנושי במשך מספר רב של צלצולים, מגיע המתקשר למרכזת הלשכה למענה קולי, אשר מפנה אותו ליחידת המידע, או למענה הממוחשב של המדדים.

גם באתר האינטרנט של הלשכה יש הפנייה ליחידות המידע של הלמ"ס בירושלים, תל אביב וחיפה - כולל כתובות ומספרי טלפון.

המשרד לביטחון הפנים

המשרד פועל להפעיל מענה אנושי בכל מקום בו קיים מענה קולי.

משרד הבינוי והשיכון
המרכז למיפוי ישראל

בקו הטלפון הראשי של מרכזיית המרכז (03-6231911), ישנו מענה קולי, אשר בעת נוכחות מרכזנית מודיע לפונה, כי אם ידוע לו מספר השלוחה שיחייג אותה, ובאם לא, שימתין למרכזנית. בעת העדרה של המרכזנית ממקומה לצורך שליחות דואר או לאחר סיום שעות העבודה, המענה מפרט מספרי המחלקות השונות, כך שהפונה יכול לחייג ולעבור אליהן.

מינהל מקרקעי ישראל
פורסם מכרז להפעלת מוקד טלפוני לפניות הציבור, ונבחר זוכה להפעלת מוקד טלפוני ממוחשב. בהפעלת המוקד יוחל לאחר תקופת הדרכה, ולאחר סיום סכסוך עבודה שהוכרז על ידי ההסתדרות, בין היתר בגלל הפעלת המוקד הטלפוני.

משרד הבריאות

המרכז הרפואי לבריאות הנפש – מזרע

במרכז לבריאות הנפש מזרע בעכו מאוישת עמדת המרכזייה כל יום מ-08:00 עד 16:00, ופעמיים בשבוע עד 22:00. בשעות בהן אין מרכזן, פועל נתב שיחות, אשר מכוון את הפונה למחלקה הנדרשת. בכל שלב ניתן לעבור למענה אנושי, מכיוון שהמרכזייה מועברת באופן אוטומטי לעמדת השער הראשי, המאוישת 24 שעות ביממה על ידי מאבטחי בית החולים. המאבטחים מתודרכים לטיפול נכון בפניות הציבור.

המרכז הגריאטרי שיקומי פלימן
בבית החולים הגריאטרי שיקומי פלימן בחיפה, קיימת אפשרות להגיע למענה אנושי על ידי חיוג הספרה 0, אם השלוחה אינה ידועה.

המרכז הרפואי הגריאטרי – בית החולים "שמואל הרופא"

במרכז קיים נתב שיחות נוח ו"ידידותי למשתמש". המרכז לא נתקל במהלך השנים בבעיה או תלונה בנושא. אי לכך אין המרכז רואה צורך בשינוי הקיים.

המרכז הירושלמי לבריאות הנפש
במרכז הירושלמי לבריאות הנפש "כפר שאול – איתנים", קיימת אפשרות לעבור למענה אנושי, בכל שלב במענה הקולי הקיים. באשר לשירותי הקהילה של המרכז, ישנו מענה אנושי בכל שעות הפעילות.

בית החולים לגליל המערבי – נהרייה
בבית החולים לגליל המערבי נהרייה, המענה הראשוני הינו אנושי – אין במרכזיה מענה קולי. במספר משרדים בהם לא ניתן לאייש כל שעות היממה את המשרד, יש מענה קולי. עובדי בית חולים מקפידים להתקשר לפונים שהשאירו הודעה. 

מרכז רפואי על שם ברוך פדה - פורייה
המענה הקולי של בית החולים מפנה למענה אנושי "בית החולים על שם ברוך פדה פורייה שלום, לפניך מערכת לניתוב שיחות. בכל מצב חיוג הספרה "0" יחזירך למרכזיה, או המתן ותענה על ידי מרכזן".

המשרד להגנת הסביבה
בכל המענים הקוליים במשרד קיימת אפשרות לעבור מיד למענה אנושי.

משרד המשפטים
המשרד מגבש אסטרטגיה חדשה למספר נושאים מרכזיים הנוגעים לעבודת המשרד. אחד מן הנושאים המרכזיים, חוצי-ארגון, שעלו בעקבות האבחון האסטרטגי, הינו שילוב נושא השירות בעבודה המקצועית של המשרד. נושא זה נבחר להיות הנושא הראשון שיטופל ברמה המשרדית.

מנהלת מחלקת החנינות מונתה בחודש אפריל 2004 לאחראית על תחום איכות השירות, ועל הובלת הפרויקט לשיפור השירות בכל יחידות המשרד. מתקיימת עבודת מטה בתחום: הוחלט על שני תהליכים עיקריים: מינוי ממונים על איכות השירות בכל יחידה מיחידות המשרד בפריסה ארצית (סך הכל 60 ממונים). רוב הממונים הינם סגני מנהלי יחידות או בכירים אחרים המסוגלים לנהל שינוי. הממונים עברו הכשרה במסגרת קורס בהיקף של 80 שעות לימוד, אשר נוהל על ידי חברה לייעוץ ארגוני המתמחה בנושא, ועל ידי אחראית על תחום איכות השירות. במסגרת הקורס היה על כל ממונה להקים צוות שיפור ביחידתו, ולבחור נושא ראשון לטיפול.

נבחרו 3 יחידות לפיילוט: יחידה של הסנגוריה הציבורית, יחידה של האפוטרופוס הכללי, ויחידה של שירות פנים אגף כוח אדם, אשר מתקיים בהן תהליך של בחינת מוקדים בעייתיים בתחום השירות, מציאת פתרונות והטמעתם ביחידה.

במסגרת צוותי השיפור, בחרו יחידות מסוימות לקיים סקרים לבחינת שביעות רצון הלקוחות.

במסגרת יחידות הפיילוט התקיימו סדנאות בנושא שיפור השירות לכל עובדי היחידות. בנוסף, במסגרת השתלמויות כלליות של כל עובדי משרד המשפטים, שולבו הרצאות בנושא שיפור השירות. במסגרת עבודות צוותי השיפור ניתן דגש עיקרי לנושא השירות הטלפוני, מאחר והוא נוגע ליחידות רבות.

במסגרת קורס הממונים על איכות השירות, הוקדש יום שלם לנושא טיפול בתלונות הציבור. מנהלת היחידה לפניות הציבור מדווחת להנהלת המשרד מידי חודש, על מספר הפניות שהתקבלו במהלך החודש, מספר הפניות שנענו, וכו', דבר המאפשר איתור בעיות ומוקדים טעוני שיפור.

במסגרת תהליך חדש של הערכת עובדים בין משרד המשפטים ונש"מ, נושא השירות קיים כפרמטר בחינה, הן למנהלים והן לעובדים. כמו כן, המשרד החליט כי פרסי ההצטיינות השנה יינתנו על בסיס נושאי שירות בלבד.

במסגרת תוכנית העבודה של יחידת הביקורת הפנימית, ייבדק נושא השירות לציבור במספר יחידות. 

משרד המשפטים רואה חשיבות בשיפור יכולות ממשל זמין, ונוקט בפעולות בנושא זה. חלק מהפעולות נעשות בשילוב עם משרד האוצר וחלק על ידי המשרד עצמו, באמצעות אתר האינטרנט שלו. ביניהן לדוגמא: מידע בנושא פשיטות רגל באפוטרופוס הכללי, נתוני רשם החברות ורשם העמותות, מתן שירותים באמצעות האינטרנט ביחידות הטאבו, רשם המשכונות, פעילות רישום/קבלת תוצאות בחינות במועצת רואי חשבון, ועוד.

הנהלת בתי המשפט

במענים הקוליים בבתי המשפט מוקלטת הודעה, ובה מצוין מספר הטלפון במרכז המידע הארצי. אזרח שפונה למרכז המידע הארצי, מקבל מענה אנושי מנציג שירות שעבר הדרכה מתאימה. במידת הצורך מקשרים בין האזרח ובין הגורם המתאים בבית המשפט, באישור של אחראי צוות /משמרת. 

כדי לתת שירות יעיל וטוב יותר לבאי בית המשפט, יש לחסום את השיחות הנכנסות במדורי בתי המשפט; בכך מוקדש רוב זמנם של מזכירי בית המשפט לטיפול באוכלוסיה שהשקיעה זמן וכסף (נסיעות, חניה, בדיקות ביטחון, המתנה בתור, וכו'), ורוצה לקבל שירות מיטבי. 

באתר בתי המשפט (http://www.court.gov.il/heb/home.htm) מופיעים שמות כל המזכירים הראשיים, סגניהם, מספרי הטלפון בעבודה שאינם חסומים, ומספרי הטלפון בבית.
משרד התשתיות הלאומיות - מכון הגיאולוגי
במכון הגיאולוגי קיימת התקשרות אישית למנוי, ובהעדרו ניתן להקליט ההודעה.

רשות לשירותים ציבוריים – חשמל
הנהלת הרשות מודעת לבעיית המענה הטלפוני, ופועלת לפתרונה: בהתקנה ברשות מערכת טלפונים חדשה, ובה יינתן מענה טוב יותר לפונים. המערכת החדשה אמורה לפתור בעיית "טלטולי הדרך" במערכת הטלפונים הקיימת ברשות. 

המוסד לביטוח לאומי

בכל סניף של המוסד לביטוח לאומי פועל נתב שיחות, המאפשר לכל מתקשר לקבל מענה אנושי. נתב זה מופעל בשעות מוגדרות הידועות לציבור המבוטחים. 

במשרד הראשי הותקנה לאחרונה מערכת ניתוב שיחות ראשית, באמצעות זיהוי דיבור. מבדיקה עולה כי המערכת פועלת באופן מיטבי, ומנתבת מאות פניות שבועיות בהצלחה. למערכת זו אין מענה אנושי בשלב זה. 

במוקדים הטלפוניים של המוסד לביטוח לאומי קיים מענה אנושי, אותו ניתן לקבל על פי בקשת המבוטח, ובשעות פעילות מוגדרות.

עבודת המטה במשרדי הממשלה

עבודת המטה במשרד ראש הממשלה

דו"ח 53ב
הגופים המבוקרים: משרד ראש הממשלה; משרד האוצר, נציבות שירות המדינה; משרד הבינוי והשיכון; משרד הבריאות; משרד המשפטים; משרד העבודה והרווחה; משרד הפנים; נציבות שירות המדינה 

א. ריכוז ממצאי הביקורת

6.
על תקנון הממשלה לכלול חובה להגיש חלופות להצעות ההחלטה כדפוס חיוני בעבודת המטה של הממשלה.

9.
בדיקת איכות המידע וחומר הרקע שמזכירות הממשלה שלחה לשרים העלתה, שפעמים רבות המשרדים לא צירפו להצעת ההחלטה חומר רקע שיסייע לקבלת החלטה מיטבית: לא נמצאו ניירות עמדה של משרדי הממשלה הנוגעים בדבר, ולא צורפו להצעות מסמכים חשובים. לעתים חומר הרקע שצורף היה מועט, ולמעשה - חסר תועלת. 

10.
רוב הצעות ההחלטה שמשרד מבקר המדינה בחן חייבו תיאום בין-משרדי לפני קבלתן בממשלה (43 מ-53); מבדיקת הצעות ההחלטה שחייבו תיאום בין-משרדי עולה, כי לרובן (35 מ-43) לא צורפו חוות דעת או הערות בכתב של השרים הנוגעים בדבר.

14.
לפי התקנון, הצעת נושא לסדר היום לישיבה רגילה של הממשלה תוגש בכתב למזכירות הממשלה לא יאוחר מצהרי יום ד' שלפני ישיבת הממשלה. לוח זמנים זה מותיר כארבעה ימים (פחות משני ימי עבודה) לעיון בהצעה לפני הישיבה. מדובר בפרקי זמן קצרים ביותר. כאשר מוגשות לממשלה הצעות החלטה בנושאים מערכתיים מורכבים, פרק הזמן הקצר שבין הגשת ההצעה לקבלת ההחלטה עלול להקשות על השרים ללמוד את הנושא ולהתעמק בו, בטרם הם מגישים את התייחסותם להצעות. 
 16.
ב-14 מ-16 ההחלטות שנבחנו, לא צורפו להצעות ההחלטה ניירות עמדה ובהן ניתוח היתרונות והחסרונות של ההחלטות המוצעות ושל החלופות. לשמונה החלטות ניתנו דברי הסבר, אולם אלה היו בדרך כלל תמציתיים, ולא כללו ניירות רקע, בדיקות כדאיות כלכלית ומסמכים רלוונטיים אחרים.

32.
אין נוהל מסודר למעקב של מזכירות הממשלה אחר ביצוע החלטות הממשלה. לכן המזכירות איננה יכולה לתת לממשלה מידע מלא ואמין על יישום החלטותיה. כתוצאה מכך לדעת משרד מבקר המדינה, נפגעת עבודת הממשלה. 

34.
מזכיר הממשלה אינו מדווח לראש הממשלה ולשרים על מצב המעקב, ולכן אין להם מידע מעודכן בנושא.


מזכירות הממשלה לא קבעה לעצמה כמה זמן יימשך המעקב אחר ביצוע החלטה ומה עליה לעשות אם החלטה אינה מיושמת עד אותו מועד. לדעת משרד מבקר המדינה, מן הראוי שהמזכירות תדווח על כך לממשלה, כדי שתחליט אם לבטל את ההחלטה, לשנותה או לעמוד על ביצועה. על המזכירות להקפיד על דיווח מלא וענייני על ביצוע החלטות הממשלה, כדי שהממשלה תוכל ללמוד על מידת היישום של החלטותיה.

36.
מן הראוי שהממשלה תפעל לעדכון ההוראות שבתקנון עבודת הממשלה הנוגעות להצעת החלטות לממשלה, כך שתתחייב עבודת מטה מסודרת הכוללת, בין היתר, הכנת תשתית עובדתית לשם קבלת החלטה, הצגת חלופות בהצעת ההחלטה, הצבעה מנומקת על החלופה המועדפת.

עבודת המטה של משרדי הממשלה
דו"ח 55ב

א. ריכוז ממצאי הביקורת

6.
בהחלטת הכנסת ממארס 2004 נקבע, כי מן הראוי שהממשלה תפעל לעדכון ההוראות של תקנון עבודת הממשלה, הנוגעות להצעות להחלטות הממשלה, כך שיחייבו עבודת מטה מסודרת, ובה, בין היתר, הכנת תשתית עובדתית הנחוצה לקבלת החלטה, והצעה מנומקת של החלופה המועדפת. כן נקבע כי יש לפעול לגיבושו של נוהל אחוד לכל משרדי הממשלה, בכל הנוגע לדרך הגשת הצעות להחלטות הממשלה. ראוי שהממשלה תפעל לתיקון ליקויים שציין משרד מבקר המדינה ותיישם את החלטות הכנסת בנושא.

7.
מזכירות הממשלה בשיתוף משרדי הממשלה לא ניסחה נוהל המנחה את משרדי הממשלה בסדרי ייזום, פיקוח, תיאום המשרדי ותיאום בין משרדי, וסדרי מעקב, בקרה, דיווח וביצוע אחר החלטות הממשלה.

משרד ראש הממשלה - מזכירות הממשלה

6.
בתקנון המעודכן לעבודת הממשלה ה-31, בתוקף מיום 7.5.2006, נקבע כי ההצעה תכלול דברי הסבר להצעת להחלטה, הצבעה על חלופות אפשריות (בנסיבות העניין וכאשר הדבר מתבקש), ונימוקי השר לבחירתו בחלופה המועדפת. [תקנון לעבודת הממשלה, פרק א', סעיף 4, סעיף (ב), וסעיף משנה (8)]

9.
בתקנון המעודכן לעבודת הממשלה ה-31, שבתוקף מיום 7.5.2006, נקבע כי כותרת ההצעה תגדיר את מהות הנושא, ואם מתבקשת החלטה – נוסח ההצעה להחלטה שהממשלה מתבקשת לקבלה, ודברי הסבר המפרטים את רקע ההצעה, את הצורך בה וכן מידע ונתונים נוספים: ההוצאה הכספית, נגיעה לשר אחר, נתונים כלכליים, המצב המשפטי, השפעה על כוח האדם, איזכור החלטות קודמות, הצעת חלופות, ועמדת היועץ המשפטי של המשרד יוזם ההצעה. [תקנון לעבודת הממשלה, פרק א', סעיף 4, וסעיף (א)]

10.
בתקנון לעבודת הממשלה ה-31, שבתוקף מיום 7.5.2006, נקבע כי ההצעה תכלול דברי הסבר להצעת להחלטה; ואם ההצעה נוגעת לשר אחר, יבוא השר יוזם ההצעה בדברים עם השר האחר, ועמדתו של השר האחר תצוין במפורש. אם נגעה ההצעה לתחום סמכותו של השר יוזם ההצעה וגם לתחום סמכותו של שר אחר – יבוא השר יוזם ההצעה בדברים עם השר האחר, ועמדת השר האחר תצוין במפורש. לא נהג השר המציע כאמור, יעביר מזכיר הממשלה את ההצעה לחוות דעתו של שר האוצר או השר האחר, לפי הענין.


אם לא השיב השר הנוגע בדבר לפניית מזכיר הממשלה תוך שבועיים או תוך מועד אחר שקבע ראש הממשלה, תועמד ההצעה על סדר היום, אם החליט על כך ראש הממשלה, בתוספת הערה שההצעה נשלחה לשר האמור, אולם לא נתקבלו חוות דעתו או הערותיו תוך המועד שנקבע. [תקנון לעבודת הממשלה, פרק א', סעיף 4 (ב), וסעיפי משנה (2), (3), (5)(א)]

14.
מועד הגשת הצעת נושא לסדר היום לישיבה רגילה של הממשלה, נקבע כשהיה: הצעה להעלאת נושא לסדר היום לישיבה הרגילה של הממשלה תוגש בכתב למזכיר הממשלה לא יאוחר משעה 12:00 ביום ד' שלפני ישיבת הממשלה. הצעה להעלאת נושא לסדר היום, אשר מפאת דחיפותה לא היה סיפק בידי השר להגישה במועד כאמור, תוגש בהקדם האפשרי, וראש הממשלה יחליט אם להורות על הכללתה בסדר יומה של הממשלה. [תקנון לעבודת הממשלה, פרק א', וסעיפים 3(א)(ב)]

16.
הגשת הצעת נושא לסדר היום לישיבה רגילה של הממשלה, מלווה עתה בנתונים להלן:


רקע כללי: הצורך בקבלת הצעת ההחלטה, המניעים והנסיבות שהביאו ליוזמה, וכו'.


נתונים כלכליים והשפעה על משק המדינה: בהצעות שיש להן היבט כלכלי, יובאו נתונים כלכליים, לרבות נתונים מספריים, נתונים השוואתיים, וכן צפי להשלכות על משק המדינה ועל כלכלתה.


תקציב: פירוט היקף התקציב הנדרש לביצוע ההחלטה, ואם היא כלולה במסגרת התקציב המאושר של המשרד.


אם ההוצאה הכספית אינה נכללת במסגרת התקציב המאושר, ינקוב השר מגיש ההצעה במקור התקציבי למימונה, תוך ציון עמדת שר האוצר; לעניין זה - "הוצאה כספית" – לרבות התחייבות להוצאה או הפחתה של הכנסה.


התקציב הנדרש ליישום ההצעה, היקפו ומקורותיו יצוינו גם בהצעת ההחלטה.


השפעת ההצעה על מצבת כוח האדם: נתונים והבהרות אם יש להצעה השלכות על מצבת כוח האדם, ומהם היקפי הגידול או הצימצום בכוח האדם, והיבטים של ייעול וחיסכון בכוח אדם.


עמדת שרים אחרים שההצעה נוגעת לתחום סמכותם: אם ההצעה נוגעת לתחום סמכותו של שר אחר, יש לציין מהי עמדתו של השר האחר.


היבט המשפטי: יובהרו ההקשרים המשפטיים שיש בהצעה, לרבות השפעות על החוק הקיים, ואם יש צורך בייזום חקיקה חדשה או בתיקוני חקיקה.


החלטות קודמות של הממשלה בנושא: יצוינו החלטות קודמות של הממשלה העוסקות באותו נושא.


אם נדרש לשנות החלטות קודמות, להוסיף עליהן או לבטלן, הדבר יצוין במפורש גם בהצעת ההחלטה.


חלופות להצעת ההחלטה: במקרים בהם הדבר מתבקש מנסיבות הענין, יובאו בתמציתיות חלופות אפשריות להצעת ההחלטה, ויובהר מדוע השר יוזם ההצעה, בחר בחלופה המופיעה בהצעת ההחלטה.


עמדת היועץ המשפטי של המשרד יוזם ההצעה: תצוין עמדת היועץ המשפטי של המשרד יוזם ההצעה, לגבי הצעת ההחלטה, מבחינה משפטית.

32.
בתקנון לעבודת הממשלה ה-31, שבתוקף מיום 7.5.2006, נקבע כי מזכיר הממשלה ירכז את המעקב אחר ביצוע החלטות הממשלה, שעל פי מהותן טעונות ביצוע. מזכיר הממשלה יפנה בכתב אל השרים מדי פעם, אך לא פחות מאחת לחודשיים, ויבקש דיווחים בכתב תוך חודש על ביצוע ההחלטות הנוגעות למשרדיהם; דו"ח השר ישא את חתימתו או חתימת מי שהוסמך על ידו. בנושאים שעליהם החליט ראש הממשלה, יפנה מזכיר הממשלה אל השרים אחת לשבועיים, ויקבל דיווחים תוך שבוע. תמצית דו"חות השרים יובאו בפני ראש הממשלה על פי בקשתו. [תקנון לעבודת הממשלה, פרק י"ג, סעיפים 79 (א), (ב), (ג) ו-(ד)]

34.
בתקנון לעבודת הממשלה ה-31, שבתוקף מיום 7.5.2006, נקבע כי מזכיר הממשלה יפנה בכתב אל השרים מדי פעם, אך לא פחות מאחת לחודשיים, ויבקש דיווחים בכתב תוך חודש על ביצוע ההחלטות הנוגעות למשרדיהם; דו"ח השר ישא את חתימתו או חתימת מי שהוסמך על ידו. תמצית דו"חות השרים יובאו בפני ראש הממשלה על פי בקשתו. [תקנון לעבודת הממשלה, פרק י"ג, סעיפים 79 (ב) ו-(ד)]

36.
תקנון מעודכן לעבודת הממשלה הממשלה ה-31, אושר בהחלטת הממשלה מספר 3 מיום 7.5.2006.


התקנון דן בנושאים הבאים:

פרק א: 
סדר היום של ישיבות הממשלה;

פרק ב: 
ישיבות הממשלה;

פרק ג: 
ועדות שרים;

פרק ד: 
ועדת השרים לעניני בטחון לאומי – הוראות מיוחדות;

פרק ה: 
העברת נושאים מן הממשלה לוועדה ומוועדה לממשלה;

פרק ו: 
טיפול בהצעות לחקיקה;

פרק ז: 
מצב חירום ותקנות לשעת חירום;

פרק ח: 
נסיעות ראש הממשלה והשרים לחו"ל ומינוי ממלא מקום לראש הממשלה;

פרק ט: 
פרוטוקול וסטנוגרמה של הדיונים וההחלטות של הממשלה ושל ועדות השרים;

פרק י: 
סודיות ומסירת ידיעות;

פרק יא: 
פרסומים והודעות ברשומות;

פרק יב: 
הממשלה והכנסת;

פרק יג: 
מעקב אחר ביצוע החלטות הממשלה.

מצב תיקון הליקויים - דו"ח 55ב

משרד ראש הממשלה

6.7.
בתקנון לעבודת הממשלה ה-31, שבתוקף מיום 7.5.2006, נקבע כי ההצעה תכלול דברי הסבר להצעת להחלטה. 

הגשת הצעת נושא לסדר היום לישיבה רגילה של הממשלה, מלווה עתה בנתונים להלן:


רקע כללי: הצורך בקבלת הצעת ההחלטה, המניעים והנסיבות שהביאו ליוזמה, וכו'.


נתונים כלכליים והשפעה על משק המדינה: בהצעות שיש להן היבט כלכלי, יובאו נתונים כלכליים, לרבות נתונים מספריים, נתונים השוואתיים, וכן צפי להשלכות על משק המדינה ועל כלכלתה.


תקציב: פירוט היקף התקציב הנדרש לביצוע ההחלטה, ואם היא כלולה במסגרת התקציב המאושר של המשרד.


אם ההוצאה הכספית אינה נכללת במסגרת התקציב המאושר, ינקוב השר מגיש ההצעה במקור התקציבי למימונה, תוך ציון עמדת שר האוצר; לעניין זה - "הוצאה כספית" – לרבות התחייבות להוצאה או הפחתה של הכנסה.

 
[תקנון לעבודת הממשלה, פרק א', סעיף 4 (ב)]

הדרג המחוזי במשרדי הממשלה

דוח 54ב
החלטת ממשלה בק/63 – 4.4.2004

א. 
המנהלים הכלליים של משרדי הממשלה בהם פועלים מחוזות למתן שירותים לציבור, יכינו בתוך 6 חודשים מסמכי עמדה בסוגיית יחסי מטה-מחוז. בין היתר, יתייחסו המסמכים לסוגיות עליהן הצביע מבקר המדינה בדו"ח מספר 54ב' כדלקמן:

1. 
מבנה התקציב, הארגון, הסמכויות של הדרג המחוזי של כל משרד ממשלתי.

2. 
שיתוף הפעולה האזורי בין משרדי הממשלה.

3. 
תורת ניהול.

4. 
הגדרת תפקידים וסמכויות של יחידות המטה, בהתאמה לתפקידי המחוז.

5. 
מדיניות הביזור של סמכויות הביצוע לשלטון המקומי.

6. 
אפשרות לרכישת שירותים והפרטה.

7. 
מערכת היחסים שבין המחוז, הציבור ומטות המשרדים.

ביצוע ההחלטה

משרד הבינוי והשיכון

א.
מחוזות המשרד פועלים על פי יוזמות הנהלת המשרד. סמכויותיהם ניתנות על ידי המנהל הכללי, בהתאמה לעבודת המשרד. המחוזות הינם כלי ביצוע של החלטות המטה במשרד והחלטות הממשלה.


בעקבות החלטת ממשלה מספר 2045 מ-13 ליוני 2004, שעניינה שיפור וייעול עבודת משרדי הממשלה, נערכות עתה בדיקות בנושא במשרד. 


המשרד בוחן מחדש את תפקידיו בראייה אסטרטגית, במסגרת התוכנית "משרד הבינוי והשיכון לאן?". בחינה מקפת זו כוללת, בין השאר, את מערכת היחסים שבין המטה למחוזות. 


כל הבדיקות הנערכות עתה במשרד, במסגרת החלטות ממשלה, והבחינה האסטרטגית המחודשת במשרד, על כל יחידותיו ואגפיו, יתנו תפוקות שתספקנה מענה הולם להחלטה זו של ועדת השרים לביקורת המדינה.

המחוז במשרד הבינוי והשיכון

דו"ח 54ב
הגוף המבוקר: משרד הבינוי והשיכון 
א. 
ריכוז ממצאי הביקורת
1.
במהלך השנים לא עשה המשרד בחינה כוללת של מבנהו הארגוני, שבו כלולים גם מחוזות המשרד.  

4.
תכנית עבודה כוללת ומאוגדת לכלל יחידות המשרד היא כלי לתיאום, תכנון ובקרה. אשר על כן, לדעת משרד מבקר המדינה, היה על המשרד להכין תכנית עבודה כהלכתה.

5.
לדעת משרד מבקר המדינה, זמן מה לאחר אצילת הסמכויות למחוזות העירוניים ולמחוזות הכפריים, היה ראוי לבדוק אם היא השפיעה על היקף העבודה במטה ובמחוז ולקבוע אם הדבר מחייב שינויים בהיקף כוח האדם.

6.
השינויים בהיקף העבודה של המחוז עם העברת הטיפול בזכאי המשרד לסוכנויות הביצוע יש בהם כדי לצמצם או לייתר תפקידים אחדים של המחוז, ולכן היה ראוי שהמשרד יעשה בחינה מעמיקה של השיקולים בתחום התפקודי, המינהלי והכלכלי שלפיהם מופעלות סוכנויות הביצוע ויבדוק אם הפעלתן מחייבת שינויים ארגוניים במחוזות.

10.
המחוזות הכפריים מטפלים רק ב-2.4% מהערעורים המוגשים לוועדות הערר על הניקוד שנקבע באגף האכלוס שבמשרד. שיעור קטן זה מחזק את הצורך להפקיד את הטיפול באוכלוסייה הכפרית במחלקות המטפלות בכך במחוזות העירוניים כדי לחסוך בתקציבים ובכוח אדם וליצור התמקצעות בגורם מטפל אחד. 

11.
מן הראוי שהמשרד יבחן את האפשרות להעביר את הפעילות של יחידת משאבי אנוש של המינהל ליחידות המשרד הממלאות תפקידים אלה כדי ליצור גורם מטפל אחד.

ב. 
מצב תיקון הליקויים

משרד הבינוי והשיכון

1.
הנהלת המשרד דנה בנושא המבנה הארגוני המיטבי של המשרד במסגרת, "משרד הבינוי השיכון לאן".

4.
תכנית עבודה קיימת עתה עבור מרבית אגפי משרד הבינוי השיכון.

5.
לדעת משרד הבינוי השיכון, האצלת הסמכויות למחוזות אינה מצריכה שינוי במצבת כוח אדם, מאחר ובעקבות השינוי, הוגברו תפקידי המטה בנושאים אחרים, כגון פיקוח, מעקב ובקרה, וכן נוספו לו תפקידים בקביעת מדיניות, ביצוע סקרים ומחקרים, ועוד.

6.
חלק מהפונקציות של משרד הבינוי השיכון הועברו לסוכנויות הביצוע, אך למחוזות נוספו תפקידי פיקוח ובקרה, במיוחד מבחינה כספית. 

10.
השוואה בין מספר העובדים באגף האכלוס העירוני מול הכפרי, אינה רלוונטית, שכן אגף האכלוס העירוני עוסק רק באכלוס, ואילו אגף האכלוס הכפרי נקרא בשם "אגף אכלוס ופרוגרמות", האחראי גם על הכנת תכנית העבודה השנתית של המינהל לבנייה כפרית והוצאתה אל הפועל. האגף מנהל גם את הרכוש המינהלי שביישובים הכפריים.

11.
במחוזות הכפריים אין מחלקת אמרכלות, כך שאין מה לאחד. את תפקידי האמרכלות בכל מחוז, ממלאת מזכירת מנהל המחוז, כחלק מתפקידיה הרגילים.

מניעת אירועים שמעורבים בהם חומרים מסוכנים

דו"ח 54ב

החלטת ממשלה בק/61 – 4.4.2004
ג.
ועדת השרים רושמת לפניה את דיווח המנהלת הכללית של המשרד לאיכות הסביבה, לפיו, צוות שמינתה ישלים בתוך 4 חודשים את עבודתו בנושא "ניהול סיכונים" הכוללת מתודולוגיה לביצוע סקרי סיכונים והתהליכים שידרשו סקרי הסיכונים במפעלים בהם מצויים חומרים מסוכנים.
ד.
המשרד לאיכות הסביבה, בשיתוף המכון לחקר הבנייה בטכניון, ישלים בתוך 6 חודשים שיטה לקביעת עמידות מיכלים ומתקני תעשייה בפני רעידות אדמה. השיטה תיבדק באמצעות פיילוט שיתבצע במספר מפעלים באיזור חיפה. המשרד יתייעץ עם מכון התקנים הישראלי ועם יו"ר ועדת ההיגוי להיערכות לטיפול ברעידות אדמה, הפועל במשרד הבינוי והשיכון.
החלטת ממשלה בק/69 - 20.7.2004

בהמשך להחלטה 1894(בק/61) מיום 20.5.2004 (סעיף ו'), לרשום את הסיכומים כדלקמן:
1. חקיקה
המשרד לאיכות הסביבה, ירכז את תיקוני החקיקה הנדרשים (ראשית ומשנית), ושינויים בהוראות המינהליות, ויכין מסמך שיפרט את סוג השינוי הנדרש, האחראי להכנת השינוי, כולל לוח זמנים לסיום התהליך, וכן יציג את הגורמים המעכבים את השלמת התהליך.
דיווח יימסר לאגף לביקורת המדינה בתוך 60 יום.

ביצוע ההחלטות

החלטה בק/61 מיום 4.4.2004

המשרד להגנת הסביבה
ג. צוות שמינתה מנכ"לית המשרד להגנת הסביבה, השלים את עבודתו בנושא "ניהול סיכונים", ופרסם "מדריך לניהול סיכונים", במסגרתו יאותרו המפעלים המסוכנים ביותר, ויתבצע בהם תהליך של ניהול סיכונים לצורך מניעת אירועי חומ"ס ומיזעור השלכותיהם. 

המשרד מבצע כעת פיילוט, בו נדרשו כ-20 מפעלים לבצע את דרישות המדריך. 

בהמשך, יידרשו כל המפעלים הרלבנטיים בארץ, לבצע את דרישות המדריך. 

ד. לאחר סיום הפיילוט, נשלחו תנאים נוספים בהיתר רעלים ל-40 מפעלים, מתוך רשימת 150 המפעלים בעלי פוטנציאל סיכון גבוה מרעידות אדמה. במסגרת תנאים אלו חויב כל מפעל, לאתר את התהליך או המתקן, המכילים חומרים מסוכנים, המהווים את הסיכון הגבוה ביותר לאדם ולסביבה, ולבחון האם יש צורך למגן אותם, כך שיעמדו בפני רעידת אדמה הצפויה במקום בו הם נמצאים, כולל התחשבות בתופעות סיסמיות וגיאולוגיות, כגון הגברה, התנזלות, גלישה ושברים פעילים.

המשרד לאיכות הסביבה שכר שירותיהן של שתי חברות יעוץ, שיבדקו מטעמו את תשובות המפעלים המוזכרים לעיל, ויקבע סופית, בהסתמך על הנתונים בדו"חות שיגישו המפעלים, האם יש צורך במיגון המתקנים המכילים חומרים מסוכנים. במידת הצורך יתבקשו המפעלים - באמצעות תנאים בהיתר רעלים - לבצע את המיגון.
במקביל ממשיך צוות מקצועי, באמצעות מכון התקנים, לכתוב תקן למתקנים מכילי חומרים מסוכנים חדשים. הצפי לסיום עבודתו הוא במחצית שנת 2007. 

החלטה בק/69 מיום 20.7.2004

המשרד להגנת הסביבה
1. בתיקון לפקודת המשטרה, שהתקבל בתאריך 16.8.2005, ובו תיקון עקיף לחוק החומרים המסוכנים, התשנ"ג-1993, עוגנו תפקידי וסמכויות המשרד לאיכות הסביבה באירוע חומרים מסוכנים, לרבות הערכות, טיפול באירוע, חקירה, וכד'. 

ריכוז, הנחיה ותיאום של הפעילות בתחום החומרים המסוכנים
דו"ח 54ב
הגופים המבוקרים: המשרד להגנת הסביבה; משרד ראש הממשלה - המועצה לביטחון לאומי; המשרד לביטחון הפנים - משטרת ישראל; משרד הפנים; משרד התשתיות הלאומיות; צבא ההגנה לישראל - פיקוד העורף

א. 
ריכוז ממצאי הביקורת

2. 
במועד סיום הביקורת, אוקטובר 2003, טרם סיים השר לאיכות הסביבה את עבודת המטה בנושא, "התמודדות עם טרור על", טרם יזם שינויי חקיקה ואיגום משאבים וטרם החל לשמש מנחה לאומי. 

3. 
במועד סיום הביקורת, אוקטובר 2003, טרם הסתיימה הכנת המדריך לניהול סיכונים שישמש כלי לקביעת מדיניות, להערכת סיכונים ולקביעת האמצעים להפחתת הסיכון מחומ"ס.

ב. מצב תיקון הליקויים

המשרד להגנת הסביבה
2.
השר להגנת הסביבה סיים את עבודת המטה בנושא "התמודדות עם טרור על", וגיבש הצעתו לשמש "מנחה לאומי", לאחר תיאום וגיבוש הסכמות עקרוניות עם השותפים העיקריים: לוט"ר, משטרת ישראל, ופקע"ר. 


בישיבה מינואר 2006, שהתקיימה אצל מנכ"לית המשרד לאיכות הסביבה עם גורמים אלו, הסתייגו משטרת ישראל ופקע"ר מההצעה, וביקשו לשנותה באופן מהותי; הלוט"ר הציע לרכז עבודת מטה חדשה, להגדיר את הצורך במנחה לאומי.

 
בינתיים, נושא "מנחה לאומי", לא מקודם מול המשרד. 

3.
צוות שמינתה מנכ"לית המשרד להגנת הסביבה, השלים את עבודתו בנושא "ניהול סיכונים", ופרסם "מדריך לניהול סיכונים", במסגרתו יאותרו המפעלים המסוכנים ביותר, ויתבצע בהם תהליך של ניהול סיכונים לצורך מניעת אירועי חומ"ס ומיזעור השלכותיהם. 


המשרד מבצע כעת פיילוט, בו נדרשו כ-20 מפעלים לבצע את דרישות המדריך. 


בהמשך, יידרשו כל המפעלים הרלבנטיים בארץ, לבצע את דרישות המדריך. 
הערכת סיכונים וקביעת הדרכים למניעתם

דו"ח 54ב

הגופים המבוקרים: המשרד להגנת הסביבה; המשרד לביטחון הפנים - משטרת ישראל; משרד הבינוי והשיכון - ועדת ההיגוי הבין-משרדית להיערכות לטיפול ברעידות אדמה; צבא ההגנה לישראל - פיקוד העורף 

א. 
ריכוז ממצאי הביקורת
1. 
אף על פי שגופי השלטון ערים לצורך בתהליך הערכת סיכונים, הם עשו, בנפרד זה מזה, תהליכי הערכה, שחסרו בהם חלק מהשלבים הדרושים בתחום סיכוני המלחמה ובתחום סיכוני התקלות התפעוליות. בתחום אסונות הטבע הוכנה הצעה לתהליך הערכת סיכונים והיא טרם אושרה. מאחר שהערכות הסיכונים החלקיות נעשו בנפרד ולא כחלק מתהליך משולב של הערכת סיכונים, לא נבחנו במסגרתן כל דרכי הפעולה האפשריות כדי לבחור את המיטביות שבהן מבחינת עלותן ותרומתן לצמצום כלל הסיכונים. 

ב. מצב תיקון הליקויים

משרד הבינוי והשיכון

1.
ועדת ההיגוי הבין-משרדית להיערכות לטיפול ברעידות אדמה, פועלת לבחינת הסיכון הסייסמי באזור מפרץ חיפה. 

בשנת 2006 רוכזו המחקרים הגיאופיזיים והגיאולוגיים שהוזמנו על ידי ועדת ההיגוי, באזור מפרץ חיפה ועמק זבולון. מטרת העבודות היא למפות את הסיכונים הסייסמיים הקיימים באזור - הגברות קרקע, גלישות קרקע, התנזלות קרקע, צונאמי, שברים פעילים, ועוד. מיפוי זה יוכל לשמש את גורמי התכנון באזור ואת ועדת ההיגוי, להכנת תרחישי ייחוס לרעידות אדמה באזור.

נקבעה דרגת החיזוק הנדרשת למיכלי חומרים מסוכנים (חומ"ס). נערך עתה פיילוט בשישה מפעלים באזור המפרץ ליישום השיטה. 

המפעלים המופיעים ברשימת 100 המפעלים שבהם חומ"סים, שנערכה על ידי המשרד לאיכות הסביבה, יונחו לחזק את מתקניהם בשיטה שנקבעה, בהתאם לממצאי הבדיקה. בהמשך יונחו כך גם שאר המפעלים בארץ.

הפעילות נעשית במשותף ובתיאום עם המשרד להגנת הסביבה.

משרד הבינוי והשיכון יפעל ליישום המתבקש בתחום סמכותו.
סיכוני חומרים מסוכנים וסדרי הטיפול בהם בחוות גפ"מ בקרית אתא

הגופים המבוקרים: המשרד להגנת הסביבה; משרד התשתיות הלאומית; עיריית קרית אתא

א. 
ריכוז ממצאי הביקורת
4. 
במועד סיום הביקורת החווה פעלה בניגוד לתוכנית מתאר ארצית, ללא רשיון עסק ובלא שהושלמו אמצעי המיגון שלה ובכלל זה הטמנת מיכלי הגפ"מ והעתקת מתקני המילוי. עיריית קרית אתא, שגם יש לה סמכות לסגור את החווה, לא עשתה זאת.

ב. מצב תיקון הליקויים

המשרד להגנת הסביבה
4.
ביום 9.4.2006 אישרה הממשלה, בישיבתה מספר 158, בהחלטה מספר 4773, את תמ"א/32/ג - תוכנית מתאר ארצית חלקית ברמה מפורטת - אתר גפ"מ לזמן מוגבל בקרית-אתא.

4.
בסעיף 9.3 בתמא/32/ג נכתב בין היתר "...בתום 30 חודש ממועד הוצאת ההיתר הראשון יאסר השימוש באתר הגפ"מ במיכלים שאינם טמונים....". 


תמ"א/32/ג - תוכנית מתאר ארצית חלקית ברמה מפורטת - אתר גפ"מ לזמן מוגבל בקרית-אתא, אושרה על ידי הממשלה בהחלטה מספר 4773 ביום 9.4.2006, בישיבתה מספר 158. המשרד הוציא היתרי רעלים לשלושת חברות הגז הממוקמות בחוות הגז. 

בנוסף, המשרד להגנת הסביבה, שהוא נותן אישור על פי חוק רישוי עסקים, העביר בתאריך 4.7.2005, למנהל מחלקת רישוי עסקים בקרית אתא, בעקבות קבלת בקשה להיתר זמני לרשיון עסק, תנאים מיוחדים להיתר זמני לרשיון עסק, עבור כל אחת מחברות הגז בחוות הגז. 

מינוי והעסקה של עובדים במשרות אמון בלשכות שרים וסגני שרים

החלטת ממשלה בק/97 – 11.10.2005 

4. 
שר יקבע את תיאור התפקיד ודרישות המשרה של כל עובד במשרת אמון, ובכלל זה - לפני תחילת מילוי תפקידו, וימסור את הפרטים הללו לידיעת הסמנכ"ל למינהל ולמשאבי אנוש במשרדו, או למי שממלא תפקיד זה בפועל.

בכלל זה תיכלל גם עבודת מטה וייעוץ מקצועי להתוויית מדיניות והיערכות מקצועית בתחומי המשרד, וכן בתחומים שהשר ממונה עליהם מכוח החלטת הממשלה וטיפול בפניות הציבור, בכפוף לאמור בסעיף 7 להלן, על פי דרישתו והנחיותיו של השר.

6. 
העוזרים המקצועיים יפעלו כזרועו הארוכה של השר במילוי תפקידו. הם רשאים להשתתף בדיונים מקצועיים, שבהם משתתף השר, ורשאים לקיים דיונים מקצועיים עם הדרג הניהולי הבכיר במשרד בלבד. הם רשאים, לשם מילוי תפקידם, לקבל מידע מהגורמים המקצועיים במשרד לשם סיוע לשר במילוי תפקידו.

בקשה לקבלת מידע כאמור, תועבר על ידי העוזרים המקצועיים לדרג הניהולי הבכיר במשרד בלבד. מעבר לכך, על עוזרים מקצועיים ועל ראש לשכת השר חל איסור להתערב בעבודת הגורמים המקצועיים של המשרד, ובפרט חל עליהם איסור לתת הוראות והנחיות לדרג המקצועי במשרד, כקבוע בסעיף 2.541 לתקשי"ר.

7. 
כל טיפול בפניות הציבור, המגיעות ללשכת השר והנוגעות לפעולות המשרד עליו מופקד השר, ייעשה בתיאום מלא עם הנהלת המשרד והיחידות המקצועיות, ובכפוף לאמור בסעיף .6

8. 
עובד בלשכת שר איננו רשאי לעסוק בענייני כוח אדם ומינויים של עובדי מדינה, למעט במינויים של עובדים במשרות אמון בלשכת השר.

10. 
עובד במשרת אמון בלשכת שר הנמצא בסמיכות לשר או מי שתפקידו מחייב אותו לניידות ולגמישות בעבודתו, ידווח בפירוט על עבודתו ושעות עבודתו בטופס מיוחד המיועד לכך.

ראש לשכת השר או מנהל הלשכה יהיו אחראים על קיום הדיווח הזה.

ביצוע ההחלטה

משרד התעשייה, המסחר והתעסוקה
המשרד מקפיד עתה על העסקת עובדים בלשכות שר וסגן שר, בהתאם להחלטה.

4. 
עודכנו תיאורי תפקיד למועסקים במשרות אמון.

6.8. 
קיימת עתה הקפדה על אי התערבותם של עובדים בלשכת שר או סגן שר בנושאים הנוגעים לפעולות המשרד.

משרד הרווחה

6. 
הנהלת המשרד מישמת נוהל קליטת עובדים בלשכות שרים וסגני שרים, המפרט את ההיתרים והאיסורים החלים על העובדים במשרות אמון.

בנוהל מופיעה הנחיה ליועצי השר או סגן השר, האוסרת עליהם להתערב בעבודת הגורמים המקצועיים במשרד.

עותק מהנוהל מועבר לכל עובד בלשכת שר או סגן שר, מיד עם כניסתו לתפקיד במשרת אמון.

כל עובדי לשכת שר/סגן שר, חותמים במועד כניסתם לתפקיד, על טופס איסור חברות בגוף בוחר.

משרד התעשייה, המסחר והתעסוקה
7. 
הטיפול בפניות הציבור נערך עתה בתיאום בין היחידות המקצועיות ויחידת פניות הציבור במשרד.

10. 
קיימת עתה הקפדה על החתמת שעון נוכחות בזמן העבודה במשרד, ומסירת דיווח מפורט על פעילות במסגרת העבודה שהתבצעה מחוץ למשרד.

העסקה ותקינת כוח אדם במשרדי הממשלה 

הגופים המבוקרים: משרד האוצר, נציבות שירות המדינה, אגף התקציבים, אגף החשב הכללי; משרד הבינוי והשיכון; משרד החקלאות ופיתוח הכפר; משרד המשפטים; משרד הרווחה

א. ריכוז ממצאי הביקורת

1.
במשך השנים הלך וגדל היקף ההעסקה של קבלנים לסוגיהם, אך נש"מ עסקה במעקב ובפיקוח רק על עובדי המדינה, ולא היה לה מידע שלם על המועסקים בשירות המדינה בדרכים אחרות. למעשה לא היה רישום מרכזי על עובדים אלה לא במשרדי הממשלה, לא בנש"מ ולא בגופי מטה אחרים כגון החשב הכללי באוצר. נש"מ ומשרדי הממשלה גם לא בדקו, אם עלולים להתקיים במקרים מסוימים, על פי מבחני הפסיקה, יחסי עובד ומעביד בין המשרד ובין הקבלן למרות שלכתחילה לא הייתה כוונה לכך. 

2.
במשרדי המשפטים והרווחה הועסקו קבלנים רבים בתנאים ובתפקידים שונים, בניגוד להוראות נוהל נש"מ להעסקת עובדים בעבודה בלתי צמיתה בשירות המדינה, ובלי שנבחן אם אופן העסקתם היה יכול להביא להכרה ביחסי עובד ומעביד על פי מבחני הפסיקה; חלקם הועסקו בתפקידים אשר על פי הפסיקה והנוהל ראוי היה שעובדי המדינה ימלאו, כגון תפקידי ניהול, בקרה ופיקוח. 

6.
העסקת עובדי חברות כוח אדם נמשכה במספר משרדים גם ללא אישור ועדת החריגים להוספת משרות חדשות לשירות המדינה. במשרד הרווחה הועסקו עובדי חברות כוח אדם מתקציבים שוטפים. משרד הרווחה העסיק 38 עובדי חברות כוח אדם במטה המשרד, והתשלום לחברות נעשה מתקציב להשתתפות בהחזקת ילדים בפנימיות. נוסף על כך, העסיק משרד הרווחה שני עובדי חברת כוח אדם כחצרנים במעון, והתשלום לחברת כוח האדם בגין העסקתם נעשה מהתקציב השוטף של המעון. העסקת עובדי חברת כוח האדם לא הובאה לוועדת החריגים; עובדים אלה גם לא רשומים בנש"מ.
ב. 
מצב תיקון הליקויים

משרד הרווחה

1. 
בעקבות הביקורת, ולאור הנחיית המשנה לנציב שירות המדינה מיום 24.10.2004, ערך המשרד מיפוי כללי של המועסקים שאינם עובדי מדינה המועסקים במשרד.


מיפוי זה מהווה רישום מרכזי, המספק מידע על המועסקים שאינם עובדי מדינה במשרד הרווחה. המיפוי כולל מידע אודות פריסת המועסקים באגפים השונים, פירוט התפקיד, אופן ההתקשרות, תאריך תחילת העבודה, שם המועסק, מספר הזהות, וחלקיות המשרה.


נתוני המיפוי הועברו באופן שוטף לידיעת נציבות שירות המדינה, למשרד האוצר – אגפי התקציבים והחשב הכללי.


התקיימו דיונים בדרגים בכירים, למציאת פתרונות שיאפשרו את המשך מתן השירותים, ויסדירו את מתן השירות, בדרך שתמעיט ככל האפשר את הסיכון ליצירת יחסי עובד ומעביד.


ב-5.1.2006 העביר המשרד לנציבות שירות המדינה, לאגף התקציבים ולחשב הכללי, מידע מפורט אודות המועסקים שאינם עובדי מדינה במשרד הרווחה. המידע כולל המלצות המשרד לגבי כל מועסק, מידע כללי על כל יחידה המעסיקה עובדים שאינם עובדי מדינה, מידע אודות שיבוץ העובדים במבנים הארגוניים של היחידה (יחסי כפיפות), פירוט התפקיד המבוצע על ידי המועסק שאינו עובד מדינה, פירוט התקנים של כל יחידה, ונתונים נוספים.

2. 
המשרד נמצא לקראת סיום לפרסום מכרזים לקניית שירותי כוח אדם, שיצמצמו את המצב של יחסי עובד ומעביד, תוך השארת הפיקוח על נותני השירותים בידי עובדי מדינה.

6. 
המשרד אינו קולט יותר עובדי חברות כוח אדם "חדשים". בקשות למילוי מקום זמני, למשל בשל יציאת עובדת לחופשת לידה, מופנות לאישור ועדת החריגים.

ההתמודדות עם תאונות הדרכים

הגופים המבוקרים: הרשות הלאומית לבטיחות בדרכים; משרד האוצר; המשרד לביטחון הפנים - משטרת ישראל; משרד הבריאות; משרד החינוך; משרד המשפטים; משרד התחבורה והבטיחות בדרכים

א.
ריכוז ממצאי הביקורת

הרשות הלאומית לבטיחות בדרכים

1. 
לרשות הלאומית אין סמכות לקבוע לגופים שהיא מתקצבת סדר עדיפויות בנושאי תקציב ותכניות עבודה, אין לה סמכות לאכוף פיקוח על משרד התחבורה עצמו בכל הנוגע להשקעות בתשתית בטיחותית, ואין לה יכולת לפקח על ביצוע התקציב שהיא מעבירה למשרדי ממשלה למאבק בתאונות הדרכים. 

2.
ב-14.11.05 פורסמה ברשומות הצעת חוק הרשות הלאומית לבטיחות בדרכים, התשס"ו-2005, שיזמה הממשלה. מטרת החוק המוצע להקים את הרשות הלאומית לבטיחות בדרכים כתאגיד סטטוטורי עצמאי ולקבוע את תפקידיה על פי המלצות ועדת שיינין. אולם, בשל חילוקי דעות בין משרד התחבורה למשרד האוצר לא הסתיימו הליכי החקיקה עד תום הביקורת.

3. 
החל מ-2002 הרשות הלאומית אינה פועלת במסגרת תכנית רב-שנתית, כפי שנקבע בחוק. תכנית העבודה השנתית ל-2005, שהגישה הרשות לכנסת, לא הייתה שלמה, וחסרו בה התכניות למינהל היבשה, לחברה הלאומית לדרכים בישראל בע"מ, לרשויות המקומיות ולהסברה. כמו כן, כשליש מ-36 התקנים של הרשות הלאומית לא היו מאוישים בעת הביקורת, והיה בכך כדי לפגוע בתפקודה ובהשגת יעדיה. 

הסברה וחינוך לבטיחות בדרכים

5. 
הפעולות בתחום ההסברה והחינוך חלקיות ואין בהן די כדי לתרום תרומה של ממש לטיפוח תרבות ההתנהגות בכבישים ולהפחתת תאונות דרכים. תפקידי הרשות הלאומית הם בין היתר לתכנן ולקדם תכניות הסברה מתאימות לקהלי היעד השונים. תכניות העבודה של הרשות הלאומית לשנים 2004-2005 כללו את נושאי ההסברה העיקריים ואת אמצעי התקשורת השונים שבהם תעשה הרשות הלאומית שימוש, אך התוכניות לא פרטו את העלויות של השימוש בכל אמצעי תקשורת. עד מועד סיום הביקורת לא הוכנו תכניות הסברה מיוחדות למגזרים ששיעור התאונות בהם גדול יותר משיעורם באוכלוסייה – חרדים, ערבים, עולים חדשים וקשישים. 

6. 
מערכת החינוך רואה בחינוך לבטיחות בדרכים משימה לאומית לטיפוח תרבות התנהגות ולהפחתת מעורבותם של תלמידים בתאונות דרכים. כבר בתחילת שנות התשעים החליטה הממשלה להפוך את החינוך לבטיחות בדרכים למקצוע חובה מגן הילדים ועד לכיתה י"ב וללמדו 30 שעות בשנה. למרות זאת קבע משרד החינוך לקראת שנת הלימודים התשס"ד שיש ללמוד בטיחות בדרכים רק ב-4 מ-13 שנות הלימוד, וגם בהן נלמד המקצוע בפחות ממחצית מכלל הכיתות. בשנת הלימודים האמורה למדו רק כ-13% מן הכיתות חינוך לבטיחות בדרכים; במגזר החרדי נכללה הפעילות בתחום זה רק ב-7.2% מבתי הספר. על משרד החינוך לפעול למלא אחר החלטת הממשלה. לימוד הבטיחות בדרכים עשוי לתרום תרומה חשובה למאבק הכולל בתאונות הדרכים בישראל.

בטיחות בהסעות תלמידים

10. 
משרד החינוך לא ריכז נתונים על תאונות הקשורות בהסעות תלמידים: הוא לא דרש שידווחו לו על כל תאונה, ולא הקים מנגנון לאיסוף נתונים עליהן. בהיעדר נתונים אין בידי משרד החינוך תמונה מלאה על הגורמים לתאונות שמעורבים בהן תלמידים משתתפי הסעות, דבר העשוי להגביל את יכולתו להתמודד עם הנושא. 

11. 
משרד החינוך לא קבע נוהלי דיווח לגורמים הקשורים להסעות כמו רשויות מקומיות וחברות הסעה ולא קבע שיטת מעקב אחר תיקון הליקויים. על כן אין בידי המשרד מידע עדכני מלא על מידת קיום הוראות הבטיחות שהוא עצמו קבע. המשרד גם לא קבע כללים המחייבים את הרשויות המקומיות לפקח על חברות ההסעה ולבדוק אם הן אכן ממלאות אחר הוראות הבטיחות. 

הכשרה וכשירות של נהגים

12. 
הפיקוח על בתי הספר לנהיגה נעשה בידי מפקח ארצי ברשות הרישוי ובידי רשויות הרישוי המחוזיות. בשנת 2004 לא הכין המפקח הארצי תכנית שנתית לפיקוח על כל בתי הספר לנהיגה; בשנת זו הוא עשה 46 ביקורות בלבד בבתי ספר לנהיגה בארץ, אך לא ריכז את הממצאים מביקורות אלה ולא הפיק מהן לקחים ברמה הארצית. בשנים 1995-2005 לא התקיים פיקוח על בתי ספר לנהיגה במחוז באר שבע, ובשנים 2003-2004 לא התקיים פיקוח במחוז ירושלים. גם לא נקבעו נוהלי דיווח אחידים של המחוזות על ליקויים בתפקוד בתי הספר לנהיגה, דבר המקשה על הפקת לקחים ברמה ארצית ועל בניית תכנית פיקוח מובנית. על רשות הרישוי להגביר את הפיקוח על בתי הספר לנהיגה ומורי הנהיגה וליישם את המלצות הועדות השונות שטיפלו בנושא הכשרת הנהג כדי להבטיח סדרי לימוד נאותים והקניית ידע מתאים לתלמידי הנהיגה. יש להשלים את הליכי החקיקה הנדרשים בעניין הכשרת נהגי רכב משא כבד בהתאם לתכנית שבגיבושה הוחל כבר בשנת 2002. 

13. 
על בתי הספר לנהיגה לחדש כל שנה את רישיונותיהם. חידוש הרישיון מותנה בתשלום אגרה. לפי נתוני משרד התחבורה, 96 בתי ספר לא שילמו כלל אגרת בית הספר בתקופה 1990-2004. הועלה שמשרד התחבורה אינו מקיים בקרה על תשלומי אגרות ולא נוקט אמצעים נגד בתי ספר לנהיגה שלא חידשו רישיון.

14. 
תנאי למתן רישיון להוראת נהיגה והיתר לנהל בית ספר לנהיגה או לחידושם הוא שאין למבקש הרישיון רישום במירשם הפלילי של הרשעה בעבירה שלדעת הרשות יש בה כדי למנוע את מתן הרישיון. לפי חוק המירשם הפלילי ותקנת השבים, תשמ"א-1981, המשטרה תעביר לרשות הרישוי באופן שוטף מידע מן המירשם על עבירות הכרוכות בנהיגה ועל עבירות סמים; מידע נוסף מן המירשם יימסר לרשות אם מבקש הרישיון הסכים לכך. אף שמשרד התחבורה ביקש ממחלקת ייעוץ וחקיקה במשרד המשפטים ליזום תיקונים בחוק המירשם הפלילי שיאפשרו מסירת מידע מן המירשם הפלילי לרשות בלא תלות בהסכמת מי שהמידע מתייחס אליו, לא הוסדר הנושא עד מועד סיום הביקורת. 

16. 
כבר בשנת 1997 התריע צוות שמונה במשרד התחבורה על כשלים מובנים בתהליך ההכשרה ובמבחני הנהיגה והמליץ על מחשוב הליך קבלת רישיון נהיגה. המלצות הצוות הנוגעות ללימודי נהיגה ולמתן רישיונות נהיגה לא יושמו, והליקויים שעליהם הצביע לא תוקנו. כתוצאה מכך מצא משרד התחבורה שנבחנים ממשיכים להעתיק בבחינות ולהתחזות לאחרים. באוגוסט 2004 מסר דובר משרד התחבורה כי רשות הרישוי פועלת למחשובם של המבחנים העיוניים, ואולם הדבר טרם נעשה. עשיית מבחנים כאלה באמצעות מחשב תייעל את הבחינה ואת בדיקתה ותגדיל את מהימנותה. 

21. 
משרד הבריאות עדיין לא החיל את חובת הדיווח על נהגים שעלולים לסכן את עצמם או את זולתם גם על מטפלים נוספים שאינם רופאים - פסיכולוגים, עובדים סוציאליים ואחרים. 

22.
משרד מבקר המדינה העיר כי נוכח החשיבות הציבורית של הדיווח על מחלות מסוימות של נהגים, מן הראוי שמשרד הבריאות ומשרד התחבורה יבחנו דרכים כדי להגדיל את היענותם של רופאים למילוי חובת הדיווח.

23.
צה"ל מפנה למכון הרפואי לבטיחות בדרכים חיילים רבים. עקב שיטת העברת הרשימות מצה"ל למרב"ד, חלק מהמופנים ממשיכים לנהוג פרק זמן ממושך טרם זימונם לבדיקה במרב"ד, אף שחלקם לא כשיר לכך.

אמצעי תיקון וענישה

35. 
במקום להתמקד בנהגים מועדים גרמה שיטת הניקוד החדשה לצבירה מואצת של נקודות בתקופה קצרה של שנה וחצי, דבר שגרם לפסילת רישיונותיהם של כ-10,000 נהגים. אלה נדרשו להשתתף שוב ושוב באותו קורס נהיגה. ספק אם יש בכך כדי לשפר את איכות נהיגתם או להגביר את מידת צִיותם לחוק. כ-74% מה-10,000 שרישיונותיהם נפסלו לא הפקידו אותם כנדרש. גם השיטה החדשה החטיאה אפוא את מטרתה: איתור עברייני תנועה מועדים וחיובם לנקוט אמצעי תיקון. בשיטת הניקוד החדשה לא הוחלו אמצעי תיקון מיוחדים על נהגים מקצועיים כגון נהגי אוטובוסים או רכב כבד, והם נשארו זהים לאלה של נהגי רכב פרטי. 

אמצעי תיקון וענישה

37. 
על מנת להיאבק בתופעה של נהיגה בעת פסילת רישיון סוכם בין משרד התחבורה ובין המשטרה באוקטובר 2004 כי יקוימו מבצעים מיוחדים לאיתור נוהגים בפסילה; לכל עבריין יוכן תיק פרופיל; הנהג יקבל הודעה על איסור נהיגה באמצעות שליח ויהיה במעקב. התברר כי המשטרה לא פעלה על פי הסיכום עם משרד התחבורה, לא טיפלה באופן יזום בעניינם של נהגים אלה ולא גיבשה דרכי פעולה לאיתור יזום של מי שנוהגים אף שרישיונם נפסל כדי למנוע המשך נסיעתם. נהגים אלה המשיכו לנהוג אף שרישיון הנהיגה שלהם נשלל פעם אחר פעם. גם כשנתפסו בביצוע עבירת תעבורה בזמן שנהגו בפסילה, נרשמו להם דוחות אך הם לא עוכבו להמשך טיפול במשטרה ולא הובאו לשיפוט מהיר. 

המאבק בתאונות בדרכים כיעד לאומי

39. 
המאבק בתאונות הדרכים לא הוגדר כיעד לאומי של הממשלה ולא נכלל ברשימת היעדים המרכזיים של המשרדים השונים העוסקים בנושא. כדי לקדם את המאבק בתאונות הדרכים על הממשלה ועל משרד התחבורה, שהוא המשרד העיקרי האחראי לטיפול בנושא, להציב אותו בראש סדר העדיפויות כיעד לאומי. על יתר משרדי הממשלה המופקדים על טיפול בהיבטים שונים של הנושא - משרד החינוך, המשרד לביטחון הפנים והמשטרה - לכלול אותו ברשימת יעדיהם העיקריים ולדווח למשרד ראש הממשלה על מידת השגתם. 

40.
המשרד לביטחון הפנים קבע את צמצום מספר תאונות הדרכים החמורות ב–10%, ואת פריסת מערך האכיפה האלקטרוני למדידת מהירות הנהיגה בכבישי הארץ כיעדים לשנת 2003. ואולם אף שכבר בשנת 1999 החל המשרד לביטחון הפנים לקדם פרויקט של אכיפה אלקטרונית, עד מועד סיום הביקורת לא הסדירו המשרדים העוסקים בנושא, משרד התחבורה והמשרד לביטחון הפנים, את היקף הפרויקט ומקורות המימון שלו, ולכן לא הוחל בהפעלתו.

ב. 
מצב תיקון הליקויים

משרד החינוך

5. 
בתקציב שנת 2006 תוקצבו כשישה מליון ₪ לפיתוח תכניות להכשרת גננות, מורים ורכזים להוראת הבטיחות בדרכים, מלבד התקציב הקבוע בסך 30 מליון ₪, לרכישת שעות הוראה לבתי הספר היסודיים ולכיתות ט.

6. 
בשנת הלימודים תשס"ו חל גידול של כ-10% בהוראת הבטיחות בדרכים, בגני החובה ובכל הכיתות בשלוש שכבות הגיל, בהן קבע המשרד כי תכניות הלימוד בבטיחות בדרכים, חייבות להילמד כשעה שבועית במערכת החינוך: בכיתות א ובכיתות ה בבית הספר היסודי, ובכיתות יא בתיכון. 

בכיתות בהן המשרד לא היקצה שעה שבועית במערכת החינוך, אין כמעט גידול בהוראת הבטיחות בדרכים, היינו בתשע שכבות גיל: (בכיתות ב, ג, ד, ו בבית ספר היסודי, ובכיתות ז, ח, ט, יב בבית הספר התיכון, למעט בתי ספר בהם המנהלים היקצו מתוך תקן מערכת השעות של בית-הספר, שעות להוראת נושא הבטיחות בדרכים.

בשנת הלימודים תשס"ו הורחבה הפעילות במגזר החרדי: המשרד השקיע כחצי מליון ₪ לבניית חומרי למידה מותאמים למגזר זה, להכנת סרטון הדרכה לתלמידים, ולהכשרת המורים במרכזים של החינוך החרדי. 

חל גידול של כ-50% בחשיפת החינוך לבטיחות בדרכים, במכללות להכשרת עובדי הוראה - גננות ומורים.

10.
ביולי 2006 סוכם בין המשרד ואגף התנועה במשטרת ישראל, כי החל משנת הלימודים תשס"ז יועברו הנתונים הבאים על ידי המשטרה למשרד:

א. 
נתונים על הרוגים ואירוע רב נפגעים בתאונות דרכים ובהסעות תלמידים, יועברו על ידי מדור נפגעים של המשטרה, לחדר המצב במשרד, בזמן אמת.

ב.
חדר המצב של המשרד יפיץ את הנתונים לבעלי תפקידים במשרד.

ג. 
נתונים של תלמידים נפגעים בכל תאונות הדרכים, יועברו מאגף התנועה - מדור מחקר, לאגף לבטיחות ולזהירות בדרכים במשרד, בהתאם לצורך ולפי בקשתו.

ד. 
תאונות הקשורות בהסעות תלמידים יועברו על ידי האגף לבטיחות ולזהירות בדרכים לאגף הסעות.

ה. 
אגף הבטיחות בדרכים ואגף הסעות ירכזו את הנתונים הכוללים, ויפיקו ויישמו לקחים.

11.
האחריות הישירה לבקרה ולפיקוח על ההסעות מוטלת על הרשויות המקומיות.

אגף ההסעות במשרד מבצע ביקורות מדגמיות לצורך אכיפה, על פי תוכנית עבודה שנתית, באמצעות חוליות ביקורת. ביקורות אלו כוללות גם היבטי הבטיחות בהסעות. הביקורות מתועדות ומועברות לרשויות לתיקון וטיפול בליקויים. מדור מיוחד באגף ההסעות, עוסק בפיקוח, בקרה ומעקב.

אגפי הביטחון וההסעות במשרד, הכינו בחודשים מאי-יוני 2006 רשימת תיוג לבטיחות בהסעות, אשר אמורה לסייע לרשויות לפיקוח ובקרה על ההסעות. רשימה זו הופצה על ידי אגף ההסעות לרשויות ביולי 2006, באמצעות חוזר מנכ"ל ובאתר האינטרנט של המשרד.

משטרת ישראל עורכת מבצעי אכיפה בתחילת כל שנת לימודים.

המשרד פועל על-פי הנחיות ותקנות התעבורה בנושא הסעות תלמידים. המשרד פועל על-פי התיקון החדש לתקנה 84ז, המורה על ביטול הסעת 70 ילד באוטובוס, והמחייבת הסעת תלמידים בישיבה בלבד, על-פי מספר המושבים המצוינים ברישיון האוטובוס.

תקנה 364א הקובעת את חובת חגורות בטיחות באוטובוסים, תיכנס לתוקף מ-1 בספטמבר 2006, ותחייב את כל האוטובוסים המסיעים תלמידים.

ליווי בהסעות לא יופעל, עקב התנגדות האוצר לתקצובו. הליווי מחוייב רק בהסעות תלמידים הלומדים בחינוך המיוחד.

משרד המשפטים

14. 
לדעת המשנה ליועץ המשפטי לממשלה לעניינים מיוחדים, תיקונו של סעיף 6 לחוק המירשם הפלילי, הדן בקבלת הסכמתו של מבקש רישיון לצורך קבלת מידע מהמרשם הפלילי, נכלל בתזכיר חוק שהוכן לחוק המירשם הפלילי, אשר יובא לאישור שר המשפטים בחודש ספטמבר 2006.

משרד הבריאות

21. 
על-מנת לכלול את חובת הדיווח על הפסיכולוגים, אמורה להתמנות באוגוסט 2006 ועדת מומחים, בראשות הפסיכולוגית הראשית של משרד הבריאות. בסיום דיוניה, יגובש על ידי היועצים המשפטיים של משרדי הבריאות, המשפטים והתחבורה, תיקון החקיקה הנדרש.

על-מנת לכלול את חובת הדיווח על עובדים סוציאליים, פנה מנהל המכון הרפואי לבטיחות בדרכים ב-18 ביולי 2006 למנכ"ל משרד הרווחה, בבקשה למנות צוות להמשך הטיפול בנושא.

22. 
המשרד פנה ב-3 ביולי 2006 ליו"ר ההסתדרות הרפואית, בבקשה לכנס פורום מקצועי, לשם הגדרה של מצבים רפואיים המחייבים רופאים לדווח למכון רפואי לבטיחות בדרכים.

23. 
בהכנה, ממשק לדיווח בין המכון הרפואי לבטיחות בדרכים וצה"ל, שייושם החל מאוגוסט 2006.

משרד התחבורה והבטיחות בדרכים

2.
הצעת החוק להקמת ה"רשות" כתאגיד סטטוטורי עצמאי, עברה בקריאה שנייה ושלישית בכנסת בחודש יולי 2006. החוק יכנס לתוקף ב–1 בינואר 2007.

3. 
 מכוח סעיפים 2 ו-3 לחוק החדש, הרשות הלאומית החדשה תוקם כתאגיד סטטוטורי. חברת יעוץ חיצונית תמליץ על מבנה ארגוני חדש לרשות. עם גמר התהליך, יוחל בקליטת כוח אדם, בהתאם להמלצות היעוץ והמבנה החדש. 

12. 
המפרט למכרז לבחירת גורמים חיצוניים אשר יסייעו למשרד בכל נושא הרישוי, הושלם. הפרויקט מתוקצב לשנת 2007. המשרד פועל להקדים את תקצובו, ולהפעילו ברבעון האחרון של שנת 2006.
13. 
המשרד גיבש מסגרת למתכונת אחידה לבקרה ומעקב על גבית אגרות לחידוש רישיון להוראת נהיגה, שתגובה במערכת מיחשוב. לו"ז משוער לסיום – סוף שנת 2006.

16. 
המשרד פרסם מפרט למכרז למחשוב מבחני הנהיגה העיוניים. למכרז הוגשו שבע הצעות, ההצעות נמצאות בבדיקה. לו"ז משוער להפעלת השיטה החדשה – סוף שנת 2006.

35. 
שר התחבורה קבע עקרונות לטיפול בנהגים מועדים כדלקמן:
א. החמרת שיטת הניקוד והפיכתה ל"אדומה": לאחר צבירת 24 נקודות, הרישיון יושעה לשלושה חודשים, והנהג יידרש לגשת למבחני תיאוריה. עקרון זה יוצג במהלך שנת 2006 לאישור השר.

ב. החמרת מדיניות הענישה כנגד נהגים עבריינים.

ג. השבתת רכבים.

ד. חילוט רכבים: חילוט לרכבים שנהגיהם ביצעו עבירות תנועה. 
37. 
מתחילת חודש אפריל 2006, מופעלים ברחבי הארץ מגרשי חילוט, לרכבים שנהגיהם ביצעו עבירות תנועה. אחת מהעבירות לחילוט רכב, הינה בגין נהיגה של נהג הנמצא בפסילה. עד כה חולטו מעל 1000 כלי רכב.

המשרד לביטחון הפנים

39. 
א.
מיקוד האכיפה – במשטרה הוקם צוות הטמעה, המסייע להטמיע        
ביחידות השטח את התוכנית האסטרטגית למאבק בתאונות 
הדרכים, שהותוותה בשנת 2005. מתבצע מעקב ובדיקה של 
דוחות תנועה, כדי לוודא שהפעילות בשטח תואמת את מדיניות 
המשטרה.

ב.
העמקת הקשר עם גורמי חוץ השותפים למאבק בתאונות דרכים - הקשר הורחב גם לעמותות ולאיגודים מקצועיים.

ג. 
השלמת מרכזי שיטור תנועה (מש"תים) – עד כה הוקמו 8 משת"ים. קיימת תוכנית להגדלתם.

ד. 
מדור מחקר באגף התנועה, פועל לבניית קובץ "הרשעות נהג", אשר יאפשר שליפת נתונים רלבנטיים בנוגע לנהגים בפסילה, שיסייעו ליחידה המרכזית ויחידות השטח בעבודתם, תוך שיתוף פעולה עם משרד התחבורה.

40. 
הפעילות בפרויקט האכיפה האלקטרונית, חולקה למספר תחומים: תקינה, חקיקה ומכרז לפרויקט "אכיפה אלקטרונית אוטומטית". העבודה בהם מבוצעת במקביל.

ועדת החריגים במשרד האוצר, אישרה ביולי 2006 את המשך העסקת חברה חיצונית בפרויקט האכיפה האלקטרונית האוטומטית. הסתיימה כתיבת שלושה פרקים של ספר המכרז. השלמתו תסתיים בספטמבר 2006.

גובשה טיוטה לתיקון החקיקה, אשר הועברה להתייחסות משרדי המשפטים, התעשייה, המסחר והתעסוקה והתחבורה.

התקבלו הערות לטיוטה ממשרדי המשפטים וביטחון הפנים. משרד המשפטים אמור לקבוע את עמדתו, לסכם את כל ההערות, ולגבש עמדה סופית.

לאחר סיכום משרד המשפטים, יופץ תזכיר חוק על ידי משרד התחבורה. תיקוני החקיקה אמורים להתבצע במהלך מושב חורף 2007 של הכנסת.

הקמת פרויקטים במימון גופים ממשלתיים וממלכתיים ברשויות מקומיות

הגופים המבוקרים: משרד הבינוי והשיכון; משרד הפנים; משרד התחבורה והבטיחות בדרכים; משרד התיירות; החברה הלאומית לדרכים; החברה הממשלתית לתיירות; מפעל הפיס

א. ריכוז ממצאי הביקורת

13. 
כבר בדוח שנתי 52ב של מבקר המדינה, בהקשר של השתתפות המיטבית של משרדי הממשלה בתקציבי הפיתוח של הרשויות המקומיות, צוין שיש "להעריך את צורכי הפיתוח בשיטתיות גם בהתאם לסקר מקיף של תשתיות פיזיות ברשויות המקומיות, אשר על משרדי הממשלה לבצע". נמצא כי משרדי ממשלה וגופים אחרים - משרד הפנים, משרד התחבורה, משרד השיכון, החברה הממשלתית לתיירות, והחברה הלאומית לדרכים - לא מיפו את צורכי הפיתוח של הרשויות המקומיות.

14. 
בשנת 2000 ניסח מפעל הפיס אמות מידה לקביעת זכאותן של הרשויות המקומיות לסיוע, ומאז הוא פועל לפיהן. לאחר אישורן של האמות מידה ביקש מפעל הפיס לנהל סקר ארצי למבני ציבור, וביקש לשם כך סיוע כספי ממשרד הבינוי והשיכון, ממשרד הפנים וממשרד החינוך והתרבות. אולם המשרדים לא הסכימו להשתתף במימון הסקר. עד אוקטובר 2005, טרם נעשה הסקר האמור. הסקר הוא צורך המשותף לכל הגורמים המתקצבים הקמה של מבני ציבור ברשויות המקומיות, שכן הסקר אמור לספק את התשתית העובדתית לבחינת הצורך מול הפריסה הקיימת של מבני ציבור ברשויות, לסוגיהם. היעדר של סקר כזה יקשה על הקצאה מיטבית של משאבים להקמת מבני ציבור. 

19. 
נמצאו מאות פרויקטים תחבורתיים שמימנו משרד התחבורה, משרד הפנים ומשרד הבינוי והשיכון גם יחד. מן התיעוד הקיים במשרדי התחבורה, הפנים והשיכון אי אפשר לקבל נתונים מרוכזים, זמינים ומעודכנים בדבר הפרויקטים התחבורתיים שממומנים על ידי כמה גופים, ובכלל זה נתונים בדבר חלקו של המשרד האחר בהבטחת המימון לפרויקט, ונתונים בדבר מצב המימוש של ההתחייבויות האלה. אין זה ראוי להסתפק בבדיקה שלאחר מעשה של מקורותיו הכספיים של פרויקט, אלא מן הראוי להגדיר סדרי תיאום נאותים בין משרדי הממשלה עוד בשלבי אישור תכנון הפרויקטים לצורך תקצובם היעיל. במצב דברים זה לא ניתן לעשות שימוש מושכל במשאבים התקציביים לצורך הקצאת המקורות בין הפרויקטים השונים.

23. 
ניהול תקציבי הפיתוח (תב"ר) במשרד הפנים נעשה באופן ידני - כל מחוז מתייק את האישורים שהוא מאשר, ואין ביכולתו של המשרד לאחזר את המידע בצורה ממוחשבת. משום כך אין המשרד יכול לפקח על ביצוע הפרויקט בהתאם לאישורו באמצעות קשר עם המערכות הכספיות של הרשויות המקומיות, ובכלל זה לאמת את מימוש התחייבויותיהם של גורמי מימון אחרים.

26. 
בדצמבר 2003 אושר תקציב הפיתוח של משרד הפנים, בסך כ-330 מיליון ש"ח. נמצא כי משרד הפנים הקצה אותו לרשויות מקומיות בסטיות מהותיות מנוסחת ההקצאה, ובתיעוד לא נמצאו להן נימוקים. 

27. 
גם לגבי השנים 2002 ו-2003 לא היו בידי המשרד נתונים מרוכזים על המענקים שהמחוזות של משרד הפנים נתנו לרשויות המקומיות מהרזרבה המחוזית. כמו כן, ההקצאה מהרזרבה המחוזית לא נעשתה על פי אמות מידה ברורות וגלויות.

33. 
משרד הפנים לא מנצל כנדרש את ההרשאה להתחייב: המשרד לא רשם בתקציב הפיתוח במערכת החשבונות את ההתחייבות הרב-שנתית הנגזרת מפרויקטים רב-שנתיים. יוצא שלא זו בלבד שהמשרד לא פעל בהתאם לחוק יסודות התקציב, אלא הוא גם חשף את עצמו לתנודות בהיקפי התקציבים וחשף את הרשויות לתקצוב חסר לעומת הדרישות הרב-שנתיות לביצועם של הפרויקטים.

38. 
נהלי החברה הממשלתית לתיירות (חמ"ת) מחייבים אותה לבנות תקציב, בין היתר, לאחר בחינה פרוגרמתית של פרויקטים על פי פרמטרים כלכליים-תיירותיים. עיון בנהלים אלה מלמד כי לחברה אין אמות מידה על פיהן היא קובעת סדרי עדיפויות לחלוקת תקציבה בין פרויקטים ואת שיעורי השתתפותה בסיוע לרשויות מקומיות. לפי כללי מינהל תקין, מן הראוי שהחברה, בשיתוף משרד התיירות, תקבע הנחיות מינהליות ובהן אמות מידה שוויוניות וגלויות לקביעת סדרי עדיפויות לחלוקת תקציב בין הפרויקטים ואת שיעורי ההשתתפות של החברה בסיוע הניתן לרשויות מקומיות.

ב. מצב תיקון הליקויים

משרד הבינוי והשיכון

13. 
המשרד אינו מבצע הסקר, היות והיקף התקציב הנדרש, גבוה מהסכומים הקיימים בתקציב. 

משרד הפנים

14.  
המשרד  מקבל מהרשויות המקומיות צרכי פיתוח, המצוינים בתוכניות העבודה המוגשות למחוזות משרד הפנים.

23.
באתר האינטרנט של המשרד, תהיה אפשרות להעברת תב"רים בין הרשויות המקומיות למחוזות. הנתונים במערכת יאפשרו בקרה.

26.  
הבסיס לתקציב הפיתוח של כל רשות מקומית נקבע  על פי נוסחת הקצאה. סכום ההקצאה כולל בנוסף לבסיס זה, גם תקציבים יעודיים, כגון: חופים, ביטחון, כבאות ומים, ולכן סכומי ההקצאות בפועל, גדולים מהסכומים המתקבלים על פי נוסחת ההקצאה.

27.  
רזרבות מחוזיות הוקצו בהתאם לשיקולים של הממונים על המחוזות, בהתאם לעדיפויות שנקבעו על פי הנתונים מהרשויות.

33. 
מאחר וההרשאה להתחייב נמוכה או שווה לתקציב ההוצאה, לא יכול היה המשרד לקבוע התחייבויות רב שנתיות.

משרד התחבורה והבטיחות בדרכים
19.
המשרד יגביר את השקיפות של נהלי התיקצוב, והם יובאו לידיעת הציבור. יוגבר התיאום עם יתר משרדי הממשלה, באמצעות פרויקט "מרכבה".

משרד התיירות

38. 
המשרד מכין חוזר מנכ"ל ובו מדיניות הפיתוח התיירותי. מסמך זה מבוסס על מסמך המדיניות שאושר על ידי שר התיירות. החוזר יופץ לכל הרשויות המקומיות, ויכלל באתר המשרד באינטרנט.
הליכי משמעת בתאגידים סטטוטוריים

הגופים המבוקרים: נציבות שירות המדינה; משרד המשפטים; המוסד לביטוח לאומי; מכון התקנים; רשות שדות התעופה; הרשות לשמירת הטבע והגנים הלאומיים 

א. ריכוז ממצאי הביקורת
13.
רשות שדות התעופה - היה מקום לטיפול משמעתי בעובדים אשר לא מסרו בעת קליטתם לעבודה ברשות שדות התעופה מידע כנדרש, אף שהיו להם קרובי משפחה שעבדו ברש"ת.

14.
המוסד לביטוח לאומי - בשנים 2001-2003 התנהלו בנציבות שירות המדינה כמה תיקי חקירה נגד הסמנכ"ל למשאבי אנוש ששימש בתפקיד זה בשנים 1998-2004, בעניין חשד לעבירות משמעת שונות, ובהן קבלת עובדים לעבודה במוסד בחריגה מנוהלי המוסד והתקשי"ר וקידום עובדים שלא כדין. מנכ"ל המוסד לא נקט אמצעי משמעת נגדו בעקבות המלצת סגן הנציב. בפנייה נוספת אל מנכ"ל המוסד מ-23.6.05 כתב סגן הנציב: "לא יעלה על הדעת כי יפרוש משירות המדינה מבלי שינקטו נגדו כל צעדי משמעת, תוך 'מסמוס' של החקירה שנערכה נגדו". במכתב נזיפה שנשלח אליו שלושה ימים לפני פרישתו מהמוסד בלי לתת לה פומבי הוחמצה הזדמנות להעביר מסר מרתיע.

15.
תהליך קבלת ההחלטות בעניין הליכים משמעתיים נגד עובדי ציבור ועובדי תאגידים, חייב להיות מתועד. הקביעה מקבלת משנה תוקף נוכח ההחלטה שלא להעמיד לדין משמעתי את מנכ"ל המוסד לביטוח לאומי לשעבר, בשל מעורבותו במינוי לא תקין של מנהל סניף ירושלים.

16.
בביקורת לא נמצאו מסמכים המעידים כי המוסד לביטוח לאומי ונציבות שירות המדינה שקלו השעייתו או העברתו מתפקידו את סמנכ"ל משאבי אנוש האחראי למשמעת במוסד עם תחילת ההליך המשמעתי נגדו.

ב. מצב תיקון הליקויים

רשות שדות התעופה
13.
חטיבת כוח אדם ברשות, הונחתה למצות את ההליך המשמעתי לאותם עובדים, שנמצא כי לא הצהירו כלל על קרובי משפחה המועסקים ברשות, או שמסרו הצהרות לא מלאות.


במהלך חודש ינואר 2006, סיימה הרשות למפות את קרובי המשפחה המועסקים ברשות, על פי ההצהרות שהיו בידיה. במקביל לכך נדרשו כל עובדי הרשות, ארעיים וקבועים, למלא טופס הצהרה על קרובי משפחה. מסד הנתונים הממוחשב שנוצר בעקבות פעילויות אלה, מאפשר לרשות לבצע בדיקה מקיפה של ההצהרות, ובמידת הצורך, נקיטת צעדים משמעתיים, באותם מקרים בהם ימצא כי עובדים לא הצהירו אמת. לוח הזמנים שנקבע להשלמת הטיפול בנושא, הוא אפריל 2006.

המוסד לביטוח לאומי
14.
מנהל משאבי אנוש יפעל על פי הוראתו מיום 21.3.2006 של הממונה על המשמעת בנציבות שירות המדינה, ויפרסם אירועים שבגינם ניתנה נזיפה, ללא ציון שמו של העובד.

15.
הוחלט כי מנהל משאבי אנוש ידווח מעתה, אחת לשנה, למינהלת המוסד, על הטיפול בנושאי משמעת.


במערכת הממוחשבת לנושא משמעת, מרוכזים כל הנתונים אשר דרשה הביקורת, כגון: תיאור העבירה, מועד הגשת התלונה, משך הטיפול, אמצעי המשמעת שננקטו ונתונים כמותיים.


המערכת כוללת מעקבים אחר הטיפול בעבירות משמעת בתוך המוסד, והמשך הטיפול על ידי גורמים חיצוניים למוסד.


סגן ראש מנהל משאבי אנוש במוסד, פנה ביום 2.3.2006 לנציבות שירות המדינה, לקבלת הנחיות לעניין הצורך בפרסום נקיטת אמצעי משמעת, כנגד עובדי המוסד.

16.
בעקבות הביקורת, מונתה ועדה לבניית נוהל עבודה כללי, שיתייחס, בין השאר, לחובה להביא את מכלול הנתונים הרלוונטיים לעובד, בענין המשך העסקה או קידום, כולל הרקע המשמעתי.


בניית הנוהל תסתיים לא יאוחר מ-30.6.2006. הנוהל יובא לאישור מנהלת המוסד.


עד לסוף אוגוסט 2006 יוכנסו שיפורים במערכת הממוחשבת לנושא משמעת, על ידי יצירת שילוב עם מערכות כוח אדם, מכרזים ומיון והערכה. ממועד זה המערכת לא תאפשר מועמדות למכרז, אם מתנהלת לגבי העובד חקירה משמעתית או פלילית, ללא פנייה לאחראים על המשמעת לקבלת התייחסות לגביו. המערכת לא תאפשר לקדם עובד בדרגה, אם מתנהלת נגדו חקירה, או שמופיעה הרשעה משמעותית או פלילית בגיליון ההתנהגות שלו, ללא בחינת הגורמים האחראים במוסד.

העסקת רואי חשבון על ידי גופים שלטוניים

דו"ח 56ב
הגופים המבוקרים: משרד האוצר; משרד הבינוי והשיכון; משרד הבריאות; משרד המשפטים;  משרד הפנים

א.
ריכוז ממצאי הביקורת
4.
באוגוסט 2004 החליטה הממשלה, כי מנהל רשות החברות הממשלתיות והחשב הכללי במשרד האוצר יגישו לוועדת השרים לענייני ביקורת המדינה הצעה מתואמת בעניין בחירה והעסקה של רואי חשבון מבקרים בתאגידים הסטטוטוריים, וכן יכינו עם נציג היועץ המשפטי לממשלה הצעה לתיקוני החקיקה הנדרשים. יותר משנה לאחר החלטה זו, לא ביצעו אותם גורמים את החלטת הממשלה.

6.
חלק ניכר מהוראות החשכ"ל בעניין ניהול המאגר של משרדי רואי חשבון לצורך העסקתם על ידי משרדי הממשלה לא יושמו, המאגר לא קיים את עיקרון השוויוניות וגם לא הבטיח את מירב היתרונות למשרדי הממשלה, כנדרש בחוק חובת המכרזים ותקנותיו. משרד מבקר המדינה העלה ליקויים ואי-סדרים המצביעים על כך, שעיקר הליקויים שהועלו בדוח הבדיקה על אופן פעולתו של מאגר משרדי רואי חשבון לצורך העסקתם על ידי משרדי הממשלה, לא תוקנו, זאת אף כי עברו כארבע שנים מאז שהדוח הוגש לחשכ"ל.

7.
על החשכ"ל ועל משרד הפנים לערוך בחינה מחדש בכל הנוגע לסדרי בחירתם של רואי חשבון מהמאגר והעסקתם. על משרד הבריאות ומשרד הבינוי והשיכון לעשות בדק בית בכל הנוגע לסדרי בחירתם והעסקתם של רואי חשבון, ובעיקר, בתחומים הבאים: קביעה של משך העסקתם של רואי החשבון; תקינות תהליכי קבלת החלטות בוועדות המכרזים המשרדיות, ובכלל זה - שקיפות השיקולים שמאחורי ההחלטות ומניעת מצב ניגוד עניינים.

8.
משרדי הממשלה העסיקו רואי חשבון בעבודות, שלביצוען לא נדרשו דווקא רואי חשבון אלא ניתן היה להעסיק גם בעלי מקצוע אחרים. יש לאפשר גם לבעלי מקצוע נוספים ליהנות מהאפשרות לתת שירותים למדינה; הדבר אף עשוי להקנות יתר גמישות ויתרון למשרד הממשלתי בבואו להעסיק בעלי מקצוע נוספים.

9.
במרבית הפרוטוקולים מדיוני ועדת המכרזים של משרד השיכון, שבהם אישרה להעסיק רואי חשבון, לא הובאו הנימוקים לכך. נמצאו גם מקרים שהאישורים לא פירטו מהן העבודות, מה הצפי לסיומן, מה היקפיהן הכספיים ובכמה שעות עבודה מדובר. לעתים כללו ההחלטות והחוזים עבודות, שהמשרד לא נהג לבצע, כגון בדיקות בגופים ציבוריים, ולפיכך היו ההחלטות חסרות משמעות.

10.
בשלהי שנת 1996 תוקנה פקודת העיריות ונקבע בה, כי מועצת העירייה תמנה רואה חשבון ותקבע את תנאי העסקתו. על משרד הפנים לפעול בהתאם לסדרי מינוי רואי חשבון כפי שנקבעו בפקודת העיריות, והוחלו גם על המועצות המקומיות והמועצות האזוריות.

11.
ועדת המכרזים של משרד הבינוי והשיכון אישרה התקשרות בנובמבר 2002 לפי תקנת פטור לספק יחיד, בזמן שניתן היה לעשות הליך תחרותי לבחירת רואה החשבון.

12. 
משרד הבינוי והשיכון מעביר כספים לרשויות המקומיות למימון עבודות פיתוח, אבל אינו מפעיל פיקוח ובקרה חשבונאים על השימוש בכספי הסיוע.
ב. 
מצב תיקון הליקויים
משרד האוצר - רשות החברות הממשלתיות
4.
רשות החברות הממשלתיות פעלה בהתאם להחלטת הממשלה, והעבירה מסמכים מפורטים לצוות בינמשרדי. אולם, יתר חברי הצוות הבינמשרדי לא העבירו עדיין את התייחסותם כנדרש. לא היה ניתן לפעול לביצוע החלטת הממשלה, שהנחתה את רשות החברות הממשלתיות לפעול רק במסגרת הצוות הבינמשרדי.

משרד הפנים

6.
האגף לביקורת ברשויות המקומיות הקים ומנהל מאגר רואי חשבון עצמאי משלו, ואינו תלוי ונעזר במאגר הקיים בחשכ"ל.


המאגר באגף לביקורת מנוהל לפי עיקרון השוויוניות, ומבטיח את מירב היתרונות למשרד הפנים.


החשיבות בניהול המאגר באגף היא בכך, שניהול הכספים והחשבונאות בשלטון המקומי, הינם תחום ייחודי מבחינה חשבונאית, הדורש מומחיות ומקצועיות מיוחדת, הנרכשת, בין השאר, על ידי צבירת ידע וניסיון רב.

7.
האגף לביקורת ברשויות המקומיות, מעסיק צוות של 15 רואי חשבון, הבודקים את דוחות הביקורת של כל רואי החשבון ברשויות המקומיות, ומלווים את רואי החשבון ברשויות המקומיות במהלך עבודתם. בסיום הביקורת, רואי החשבון באגף לביקורת ברשויות המקומיות, נותנים ציון הערכה לרואי החשבון ברשויות המקומיות.


ציון הערכה זה מהווה כלי מדידה של טיב עבודת רואי החשבון ברשויות המקומיות, ונלקח בחשבון לצורך המשך העסקתו של רואה החשבון.

משרד ראש הממשלה - אגף בכיר - ביקורת המדינה וביקורת פנימית
7.
ב-16.11.2005 הכין משרד הפנים תזכיר הצעת חוק העיריות, התשס"ו-2005, ובו נקבעו הסדרים חדשים למינוי רואי חשבון לעיריות.

התזכיר הועבר להערות המשרדים.

משרד הבינוי והשיכון
7.
המשרד בוחן תוכניות להערכת איכות רואי החשבון, במסגרת פרויקט מרכב"ה. המשרד נמצא כיום בתהליך של החלפת מערכותיו, כחלק מפרויקט מרכב"ה.

הכנסת מודול ממוחשב לניהול משאבי ספקים, אשר כולל, בין היתר, הערכת ספקים, כולל רואי חשבון, נמצא בדיונים בוועדות ההיגוי הלוגיסטיות של מרכב"ה במשרד האוצר, במטרה לתת מענה רוחבי לכל משרדים הממשלה.

הנימוקים לבחירת רואי חשבון יהיו מפורטים יותר, ובנוסף  יפורטו העבודות המבוקשות, ההיקף הכספי והיקף שעות העבודה.
8.
לדעת משרד הבינוי והשיכון, אין פסול ברכישת שירותים של מוצר נלווה לשירותי ראיית-חשבון, ממי שהוסמך לתת שירותי ראיית חשבון.
בעתיד המשרד ישקול לקבל שירותים פיננסים או כלכליים, לא רק מרואי חשבון, ויאפשר לבעלי המקצוע המתאימים להשתתף במכרזים.
9.
בעקבות הביקורת, הנימוקים לבחירת רואי חשבון יהיו מפורטים יותר בפרוטוקולים, וכן  יפורטו העבודות, ההיקף הכספי והיקף שעות העבודה.

משרד הפנים

10.
בעקבות הביקורת, הוחלט למנות ועדת משנה לבחירת רואי חשבון, אשר תתכנס מספר פעמים בשנה, לבחירת רואי חשבון לעריכת הביקורת השנתית ברשויות המקומיות. הוועדה תפעל על פי תקנות חובת המכרזים, המחייבות בחירה בסבב מחזורי הוגן.

משרד ראש הממשלה - אגף בכיר - ביקורת המדינה וביקורת פנימית
7.
ב-16.11.2005 הכין משרד הפנים תזכיר הצעת חוק העיריות, התשס"ו-2005, ובו נקבעו הסדרים חדשים למינוי רואי חשבון לעיריות.


התזכיר הועבר להערות המשרדים.

משרד הבינוי והשיכון
11.
הלשכה המשפטית טענה בפני ועדת המשנה, כי מדובר בספק יחיד.  

בהתאם לתקנות חובת המכרזים, על המנהל הכללי של המשרד לאשר "ספק יחיד". המנהל הכללי אישר בחתימתו ביום 4.12.2002 "ספק יחיד".
12. 
בהתאם לנהלי המשרד, סכומי החשבונות אשר מועברים לתשלום, הינם בהתאם ויחסית להתקדמות העבודות המבוצעות על ידי הרשויות המקומיות. לדוגמא: נוהל 03/08 - "השלמות פיתוח בשכונות ותיקות" - קובע מהו התהליך לאישור החשבונות.

בנוסף, סדרי שחרור הכספים נקבעו בסעיף 5 בנוהל 03/07 - "הפעלת עבודות באמצעות רשויות מקומיות בהשתתפות המינהל לבנייה כפרית".
לדעת משרד הבינוי והשיכון, הצורך בהפעלת רואה חשבון לבקרה חשבונית/כספית, הינו בשיקול דעת המשרד. במשרד קיימת בקרה המתבצעת באמצעות הגורמים המקצועיים במחוזות ובמטות המשרד. 

המשרד שוקל לבצע ביקורת מדגמית, בנוסף על הבקרה השוטפת הרגילה.

טיפול מועצות אזוריות באזור השרון בגני אירועים שבתחומן

דוחות על הביקורת בשלטון המקומי - דצמבר 2005

הגופים המבוקרים: המשרד לביטחון הפנים - משטרת ישראל; משרד הבריאות; משרד המשפטים - היועץ המשפטי לממשלה; משרד הפנים; מינהל מקרקעי ישראל; רשות הכבאות וההצלה; מועצה אזורית חוף השרון; מועצה אזורית עמק חפר

א.
ריכוז ממצאי הביקורת

תכנון ובנייה

3. 
הוועדה המקומית לתכנון ולבנייה חוף השרון אישרה בשני מקרים תכניות בינוי שלא כדין. במקרה אחד אושרה תכנית בינוי שכללה הקמת גן אירועים הכולל אולם אירועים בניגוד להוראות תכנית תקפה. במקרה האחר התבסס האישור על תכנית מאושרת שבה נכלל, שלא כדין, הייעוד אולם אירועים, אף שנמחק, בהוראת הוועדה המחוזית, מהתכנית המופקדת. במקרה נוסף אושרה חממה בגן אירועים קיים, אך בפועל נבנה שם אולם אירועים. בשני מקרים ניתן אישור לחיבור חשמל לגני אירועים שנבנו שלא כדין ע"י הרשות המאשרת בוועדה המקומית לתכנון ולבנייה עמק חפר.

4. 
הוועדה המקומית לתכנון ולבנייה חוף השרון לא אכפה את הוראות חוק התכנון והבנייה על גני האירועים שבתחומה: יו"ר הוועדה, מר אהרון בז'רנו, לא נהג להוציא צווי הריסה וצווי הפסקת עבודה מינהליים; כמו כן הוועדה לא הגישה בקשות להוצאת צווי הפסקת עבודה וצווי איסור שימוש חורג שיפוטיים; ומלבד בשני מקרים לא הגישה כתבי אישום נגד מבצעי העבירות. 

5. 
פעילותה של הוועדה המקומית לתכנון ולבנייה עמק חפר הייתה חלקית ובלתי אפקטיבית. רק במקרים ספורים הוציאה הוועדה צווי הפסקת עבודה מינהליים וביקשה מבית המשפט להוציא צווים שיפוטיים להפסקת עבודות הבנייה והשימוש החורג, אך היא לא אכפה אותם. ככלל, יו"ר הוועדה, מר נחום איצקוביץ, לא הוציא צווי הריסה מינהליים; פעמיים הוא הוציא צווי הריסה מינהליים, אך הם לא בוצעו. בארבעה מקרים הוגשו כתבי אישום באיחור, ובשני מקרים הוגשו כתבי אישום במועד, אך כשנעברו עבירות בנייה נוספות לא תוקנו כתבי האישום בהתאם. 

6. 
מינהל מקרקעי ישראל לא מנע את פעילותם של חמישה גני אירועים (משישה שנבדקו) למרות שפעילות זו נגדה את חוזה החכירה שבינו ובין הישוב שלו הוחכרו המקרקעין. במקרה אחד נתן מינהל מקרקעי ישראל אישור לשימוש במקרקעין כגן אירועים אף שהתכנית התקפה החלה על האזור אינה מאפשרת זאת. 

רישוי עסקים

8. 
המועצות האזוריות חוף השרון ועמק חפר העבירו בקשות לרישיון עסק לגופים המאשרים למרות שלא ניתן לתת רשיון עסק לגני האירועים, מאחר שלא ניתן היתר בנייה למבני גני האירועים.

המועצות האזוריות חוף השרון ועמק חפר לא אכפו את חוק רישוי עסקים על מפעילי גני האירועים ולא הפסיקו את פעילותם, אף שפעילות בלא רישיונות עסק ובלא האישורים הדרושים מעידה על ליקויים תברואתיים ובטיחותיים.

9. 
ראוי כי היועץ המשפטי לממשלה יבחן יחד עם הוועדות המחוזיות את תופעת ההתפשטות של גני האירועים בשטחים הפתוחים בעשור האחרון על מנת להפיק את הלקחים הדרושים לעתיד. נוסף יש חשיבות עליונה לכך שהפעולות להקמת מינהלה לתיאום פעולות אכיפת דיני מקרקעין, שעליה החליטה הממשלה בדצמבר 2004, יושלמו בהקדם אפשרי. דבר זה עשוי לחולל שינוי ביכולתה של מערכת האכיפה להתמודד עם המצב הקיים. 

ב. 
מצב תיקון הליקויים

משרד המשפטים

8.
גני האירועים שבתחום הוועדה המקומית עמק חפר: על פי הנחיית היחידה הארצית לפיקוח על הבנייה, הוועדה המקומית טיפלה בשלושה גני אירועים, מתוך שבעת גני האירועים שהוזכרו בדו"ח. לדברי תובע הוועדה, יתר גני האירועים טופלו על ידי הוועדה המחוזית.

נגד כל שלושת גני האירועים הוגשו כתבי אישום. שניים מהגנים עדיין פעילים, וההליכים בעניינם עדיין מתנהלים. כתב אישום שלישי נמחק, עקב פטירתו של אחד מבעלי הגנים.

גני האירועים שבתחום הוועדה המקומית חוף השרון: בדו"ח הביקורת משנת 2005 מוזכרים 12 גני אירועים. הוצא צו הריסה נגד גן אירועים אחד.

נגד שישה גני אירועים הוגשו כתבי אישום ובקשה למתן צו הפסקה שיפוטי. כנגד שלושה מתוך שישה גני אירועים אלו, הוצא צו סגירה מינהלי.

לגבי ארבעה גני אירועים הוחל באיסוף חומר חקירה, להגשת כתבי אישום. 

הוועדה המקומית הודיעה בחודש מאי 2006, כי הכנת כתבי אישום נוספים תסתיים עד סוף חודש יוני 2006.

9. 
המחלקה לאכיפת דיני מקרקעין מפקחת על האכיפה ועל התביעה בוועדות המקומיות עמק חפר וחוף השרון, שפעולות האכיפה שלהן נבדקו בביקורת. המחלקה לאכיפת דיני מקרקעין פנתה לתובעים בשתי ועדות אלה, וביקשה מהם להעביר מידע ותכנית עבודה בנושא אכיפה לשנת 2006. שתי הוועדות התבקשו להעביר רשימה מפורטת של כל גני האירועים שבתחומי כל ועדה וועדה; פירוט מלא של כל ההליכים המשפטיים שננקטו נגד גני האירועים – בצירוף כל המסמכים הרלבנטיים (כתבי אישום, פסקי דין, צווי הריסה מנהליים וכיו"ב); מועדים לביצוע הצווים וכל חומר רלבנטי אחר; ופרטים אודות המצב התכנוני הנוכחי של כל אחד מהגנים. כן התבקשו לתת תיאור מפורט של מצב ההיתרים לפי חוק רישוי עסקים, והפעולות מכוח רישוי עסקים, שננקטו על ידי המועצות המקומיות נגד גני האירועים, הפועלים ללא רישיון עסק בתחומי הוועדות.

בשתי הוועדות מכהנים כיום תובעים חדשים: התובע של חוף השרון החל בכהונתו בשנת 2005. התובעת החדשה של עמק חפר מונתה לאחרונה.

לגני האירועים שבוקרו אין רשיונות עסק בתוקף. ביום 2.4.2006 מסר תובע הוועדה, כי תוך שבוע אמור להסתיים הליך איסוף הנתונים לגבי כל גני האירועים, ולפיכך ניתן יהיה להגיש נגדם כתבי אישום בגין ניהול עסק ללא רישיון מכוח חוק רישוי עסקים. לאחר שיסתיים שלב הטיפול הראשוני בגני האירועים, יתמקדו צעדי האכיפה במוקדי העסקים והמסחר הממוקמים בתחום השיפוט של המועצה המקומית, ביישובים השונים ובשימושים החורגים הנעשים על קרקע חקלאית מוכרזת.

המחלקה לאכיפת דיני מקרקעין תמשיך ותעקוב אחר פעילות תובעי הוועדות. המחלקה נקטה בצעדים לתיאום, גיבוש וריכוז פעילות האכיפה נגד גני האירועים הפועלים שלא כדין בתחומי מחוז המרכז.

משרד הפנים

3-5. 
להלן פעילות הוועדה המחוזית מרכז, בהתייחס לוועדות המקומיות לתכנון ולבנייה עמק חפר וחוף השרון:
א. 
לשכת התכנון הגבירה את המעקב אחר החלטות הוועדות המקומיות. במקרים בהן ההחלטות אינן חוקיות,  לשכת התכנון מגישה ערר על החלטות הוועדות המקומיות. 

לשם המעקב של לשכת התכנון המחוזית אחר החלטות הוועדות המקומיות, הממונה על המחוז נוהג לקיים בירורים עם ראשי הרשויות ועם יו"ר הוועדות המקומיות, בהם הוא מפנה תשומת ליבם לחריגות בפעילותם, ודורש תיקונם ונקיטת צעדים למניעתם.

ב.
בהחלטת הוועדה המחוזית מיום 26.6.2006, בנושא התנהלותה של הוועדה המקומית לתכנון ובנייה חוף השרון, החליטה הוועדה המחוזית, בצעד חריג, לצמצם את סמכויותיה של הוועדה המקומית חוף השרון, בדרך של הידוק הפיקוח אחר החלטותיה, לרבות קבלת אישור מוקדם מהוועדה המחוזית, לקיום דיוני הוועדה המקומית.

ג.  
בעקבות הבירורים שקיים יו"ר הוועדה המחוזית עם הוועדות המקומיות, פעלו הוועדות המקומיות להגשת כתבי אישום נגד עברייני בנייה בגין בנייה בלתי חוקית, והפעלת עסק ללא רישיון.

ד. 
לשכת התכנון המחוזית ויחידת הפיקוח המחוזית, מנהלות מעקב אחר קיום ההליכים המשפטיים נגד גני האירועים הפועלים בניגוד לחוק.

הוועדה המקומית הנושאת באחריות לאכיפת חוק התכנון והבנייה, נדרשת על ידי המחוז לממש את סמכותה החוקית. בחלק מהמקרים בהם הוועדה המקומית לא פעלה כמתחייב, ננקטו הצעדים המתבקשים על ידי יחידת הפיקוח  המחוזית. 

בשנים האחרונות הוגשו כתבי אישום כנגד גני אירועים בולטים במחוז, כגון: גן השיקמים, הפרדס, גני האצולה, ליד הנחל ועוד. כן בוצעו צווי הריסה של גני אירועים באבן יהודה ובבית יהושע.

בחודש יוני 2006 נערכה יחידת הפיקוח המחוזית לביצוע צווי הריסה של שני גני אירועים פעילים. הביצוע עוכב על ידי צווי מניעה זמניים.
9. 
הוועדה המחוזית לתכנון ולבנייה – מחוז מרכז, פועלת למנוע הקמתם של גני אירועים נוספים, הפועלים בניגוד להוראות החוק.
לאחר עבודת מטה מקיפה שנערכה במחוז המרכז, הוקמה ועדת היגוי, שהתבקשה לבחון את מכלול הנושאים ולהגיש את המלצותיה לוועדה המחוזית. המלצות ועדת ההיגוי הוגשו ביוני 2004, והועברו להתייחסות הוועדות המקומיות לתכנון ולבנייה הפועלות במחוז.
לאחר בחינת ההתייחסויות של הוועדות המקומיות, קיימה מליאת הוועדה המחוזית דיון מיוחד בנושא, וקבעה מסמך מדיניות מפורט, הקובע אמות מידה להקמת גני אירועים במרחב התכנון במחוז.  להלן עיקרי החלטת הוועדה המחוזית:

* 
ניתן יהיה לאשר גני אירועים באזורים לפיתוח עירוני, באזורים לפיתוח כפרי, באזורי נופש מטרופוליטני, ובאזורי נופש פנאי ותיירות.

* באזור נוף כפרי פתוח/חקלאי, ובאזור נחל וסביבותיו, ניתן יהיה למקם גני אירועים בעדיפות נמוכה; נקבעו תנאים לאזור נוף כפרי פתוח/חקלאי, ולתכנון כולל קפדני לאזור נחל וסביבותיו.

* 
באזורי יער, גן לאומי, שמורות טבע, ושמורות נוף וחוף ים, לא ניתן יהיה להקים גני אירועים.

* 
ככלל, לא יאושרו גני אירועים בהליך של שימוש חורג.

יו"ר הוועדה המחוזית הקים בסוף שנת 2005 צוות חשיבה בנושא בראשותו, ובהשתתפות מתכננת המחוז, המשנה לפרקליטת מחוז המרכז, הממונה על הפיקוח המחוזי, ומנהל המחלקה לאכיפת דיני מקרקעין בפרקליטות המדינה, במטרה לבחון כיצד להתמודד עם התופעה. 
מטרת צוות החשיבה לעקוב אחר הטיפול בגני האירועים על-ידי מוסדות התכנון ברמות השונות, ולבחון רעיונות לפעולות, בהתאם למדיניות הוועדה המחוזית, שיאפשרו צמצום התופעה של עשרות גני אירועים הפועלים בניגוד לחוק, מזה תקופה ארוכה.

בישיבות עבודה עם התאחדות גני האירועים, הושמעה עמדתה של ההתאחדות לקראת הדיונים בוועדה המחוזית בנושא גני אירועים, ובקשותיה והמלצותיה להמשך הטיפול, לאור החלטת הוועדה המחוזית, להמשך הדיונים בצוות החשיבה.

הוועדה המחוזית דנה עד כה בתשע תוכניות לגני אירועים, מאז קביעת המדיניות בנושא.

קשרי העבודה בין הוועדה המחוזית למשרד המשפטים מתקיימים באמצעות היועצת המשפטית של הוועדה המחוזית. נציגת שר המשפטים הינה חברה קבועה במליאת הוועדה המחוזית ובוועדות המשנה במסגרתן מתקיימת הפעילות המשותפת בתהליך קבלת ההחלטות.

ככל שהדבר נדרש, מקיים יו"ר הוועדה המחוזית קשרי עבודה משותפים עם פרקליטת מחוז המרכז. קשרי עבודה אלה מהווים נדבך חשוב המסייע בתהליך קבלת ההחלטות ברמות השונות.

בחודש יוני 2003 הוקם על ידי הממונה על מחוז מרכז, פורום מיוחד של הממונים על מחוז המרכז במשרדי הממשלה, בו חברה גם פרקליטת מחוז מרכז. הפורום מתכנס לדיון בנושאים שונים על סדר היום, לרבות נושאי תכנון,  אכיפת חוק התכנון והבנייה, וכד'. במסגרת זו הועלתה גם סוגיית גני האירועים והשלכותיהם. בישיבת צוות החשיבה האחרונה נקבעה מתכונת של עבודה מתואמת בטיפול בתוכניות לגני אירועים, טרם הדיון בוועדה המחוזית.

מינהל מקרקעי ישראל

6.
השימושים החורגים במושב רשפון, הועברו לטיפול פרקליטות המדינה, לאחר שהתברר כי קיימות סוגיות משפטיות הנובעות מחוזה החכירה, המחייבות היערכות והתייעצות לגבי אופן הגשת התביעות. עקב כך, ביקש המינהל מהפרקליטות את התיקים חזרה, והם באגף המשפטי במינהל, לצורך הגשת תביעה.

באשר לגני האירועים "הפרדס" ו"גני האצולה" במושב אלישיב – המינהל הגיש תביעות משפטיות. ההליכים המשפטיים בעיצומם. טרם התקבלו פסקי דין.

כנגד גן האירועים "הפרדס" הוצא גם צו הריסה על ידי יחידת הפיקוח המחוזי של משרד הפנים. קיים פסק דין של בית המשפט. המינהל מתואם עם הפיקוח לשם ביצוע הצו. לוח זמנים מתוכנן לביצוע הצו – יוני-יולי 2006.
לגבי גן אירועים "סטואה" בקיבוץ געש - מחוז המרכז במשרד הפנים העביר באפריל 2006 את התיק לטיפול משפטי, באמצעות משרד עו"ד חיצוני. המשרד בוחן את החומר, ואמור להגיש תביעה במהלך אוגוסט 2006.
לגבי גן אירועים "שדות" במושב בית יהושע – במהלך חודש יוני 2006 תוגש נגדו תביעה משפטית.

מועצה אזורית עמק חפר
5.
במאי 2006 הוקם במועצה צוות לתיקון ליקויים שהתגלו בביקורת. הצוות התכנס לישיבתו הראשונה ביום 21 במאי 2006. להלן הסיכומים שהתקבלו בישיבה:

א. 
מהנדסת המועצה, סגניתה ומבקר המועצה, ייערכו בירורי סטטוס לגבי כל ההליכים המשפטיים כנגד כל גני האירועים שבתחומי המועצה.

ב. 
מהנדסת המועצה, סגניתה ומנהלת האגף המוניציפאלי במועצה, יכינו דו"ח מעקב לגבי כל עסק, במסגרת חוק התכנון והבנייה וחוק רישוי עסקים.

ג. 
מהנדסת המועצה וסגניתה, יקבעו אבני דרך, בכפוף ללוחות זמנים בפסקי הדין או בתהליכים משפטיים.

ד. 
מזכיר המועצה יזמן פגישה נוספת בחודש יולי 2006.

התאחדות בעלי האולמות וגני אירועים בישראל

9.
גני האירועים ממלאים צורך של הציבור, המעדיפים להתחתן בחיק הטבע, ומילוי צורך של חקלאים, למצוא עבודות חלופיות, לנוכח דעיכתו המתמשכת של ענף החקלאות.

לרוב גני האירועים הפועלים ללא רישיון, לא ניתנה כל אפשרות להסדיר באופן חוקי את פעילותם, במסגרת שינוי יעוד קרקע, וקבלת רישיון עסק.

הצמדת נושא הרישוי לנושא שינוי היעוד, מונעת הנפקת רישיון זמני לגן, כך שבגנים רבים אין פיקוח נאות על תנאי ביטחון ובטיחות. לדעת  ההתאחדות, הצמדה זו איננה הכרחית. 

למרות שגנים רבים פועלים להסדיר את האישורים והרישיונות על מנת לפעול במסגרת החוק, רשויות התכנון לא יצרו תנאים שיאפשרו קבלת רישיונות כחוק. נוצר מצב, שבו אין כל הבדל, בין מי שנוטל את החוק לידיו ובונה ללא רישיון, ובניגוד להוראות ועדות התכנון, לבין מי שכן פונה לרשויות, מקבל את הוראותיהן ופועל על פיהן – ולמרות זאת נותר בלא רישיון, ונחשב כעבריין.

לאורך שנים ליוו הרשויות את הקמת הגנים תוך השלמה מודעת עם התופעה, ולדעת  ההתאחדות אף עודדו אותה, תוך התעלמות מצרכיהם של הגנים. עתה יזמים ובעלי נחלות נתבעים למשפט, ומשלמים קנסות.

בשנים האחרונות קיים שינוי מגמה במוסדות התכנון, במיוחד בוועדה המחוזית לתכנון ובנייה במחוז המרכז.

לדעת ההתאחדות, יש חשש שגנים יפלו תחת נטל התביעות המוגשות נגדם, הן בגלל הקנסות המוטלים עליהם, והן בגלל עוגמת הנפש שנגרמת ליזמים שמוצגים כעבריינים, חרף מאמציהם לפעול במסגרת החוק.

לדעת ההתאחדות, יש ליצור מערכת תקנות, שתאפשר לקיים גני אירועים בשטחים פתוחים, בתנאים נאותים, בהתאמה לאזור ולתנאי השטח, ובתיאום עם צרכי הסביבה הפיזית והחברתית ועם התכנון הארצי.

יש לאפשר לגנים הקיימים היכולים לעמוד בדרישות, להשיג רישיונות בהקדם.
יש להפריד בין שינוי יעוד לבין רישוי עסק, על מנת להבטיח תנאי ביטחון ובטיחות, במתן רישוי זמני לעסקים העומדים בתנאים הנדרשים.
יש להתחשב בגנים הפועלים להשגת רישיונות, שיש להם סיכוי להשיגם, ולהשהות ולעכב את התביעות נגדם, עד אשר יגיעו מוסדות התכנון להסדרה חוקית של הנושא.
טיפול רשויות מקומיות בדרי רחוב

הגופים המבוקרים: משרד הרווחה; עיריית אשדוד; עיריית אשקלון; עיריית 

בת-ים; עיריית חיפה; עיריית נתניה; עיריית פתח תקוה; עיריית תל אביב-יפו

א.
ריכוז ממצאי הביקורת

1. 
פעילות העיריות שנבדקו לאיתור דרי הרחוב השוהים בתחומן הייתה לקויה: בשלוש מהעיריות לא נערכו כלל סיורים לאיתור דרי רחוב ואף לא נעשו פעולות יזומות אחרות לאיתור דרי הרחוב שבתחומן ובשלוש עיריות אחרות שנבדקו היו פעולות האיתור היזומות מעטות והן לא תוגברו בחודשי החורף ובלילות. העיריות שנבדקו לא בחנו את האפשרות להיעזר בעובדי הפיקוח העירוני המסיירים בעיר באורח שוטף ככוח עזר לאיתור דרי הרחוב. 

7. 
משרד הרווחה לא בדק בשיטתיות ובעקביות כיצד ממלאות הרשויות המקומיות את ההוראות בתקנון העבודה הסוציאלית (תע"ס), ולכן לא יכול לאתר ולמפות את הפערים בין ההוראות ובין הטיפול בפועל.

8. 
משרד הרווחה הקצה לרשויות המקומיות תקציבים לכסוי חלק מהוצאותיהן לטיפול בדרי רחוב אך חלוקת התקציבים בין הרשויות המקומיות לא התבססה על אמות מידה ברורות ואחידות.

9.
משרד הרווחה הנחה את עיריית תל אביב-יפו להעביר אליו דיווחים על טיפולים שנעשו, כביכול, במסגרות טיפול מקומיות, אף על פי שמסגרות טיפול כאלה לא הופעלו בעיר כלל. 

10.
משרד הרווחה לא קיים זה כשבע שנים קורסים וימי עיון העוסקים ישירות בנושא הטיפול בדרי הרחוב. בשל כך לא קיבלו העובדים הסוציאליים העוסקים בנושא, ברוב העיריות שנבדקו, הכשרה מלאה לתפקידם.

11. 
על משרד הרווחה לבחון את הפער בין ההוראות שקבע בדבר העמדת מסגרות טיפוליות לדרי הרחוב, ובין פעולתן של הרשויות המקומיות בתחום זה, וכמו כן, עליו להבהיר את אחריותן של הרשויות המקומיות על הקמתן והפעלתן של המסגרות הטיפוליות המפורטות בתע"ס. 

12. 
על משרד הרווחה לפעול להקמת מסגרת ארצית מוגנת (טיפולית ושיקומית) לדרי רחוב שנשקפת סכנה לחייהם. 

ב. 
מצב תיקון הליקויים

עיריית תל אביב-יפו

1. 
בחודשים נובמבר 2005 עד מארס 2006, בוצעו שלושה סיורים יזומים חודשיים עם הפיקוח העירוני: שניים מתוכם סיורי לילה, והשלישי סיור בוקר. בחודשי הקיץ מתבצעים שני סיורים בחודש. כן מתבצעים סיורים יזומים עם השיטור הקהילתי, בתכיפות של שניים-שלושה לחודש.
כל קריאת למוקד העירוני, המתייחסת להימצאותו של דר רחוב, מועברת ליחידה לטיפול בדרי רחוב, אשר מוציאה למקום צוות בדיקה. כל ביקור מתועד, ומועבר למנהל הרשות העירונית להתמכרויות. לאחר בדיקתו של מנהל הרשות העירונית להתמכרויות, מועבר הדיווח למוקד העירוני.  

עובדי היחידה לטיפול בדרי רחוב, נמצאים בקשר קבוע עם הפיקוח העירוני. הסיורים היזומים מתבצעים ברכבי אגף הפיקוח.  

נקבעו נהלי שיתוף פעולה, בין כונן הרווחה לעובדי היחידה לטיפול בדרי רחוב; קיים עתה קשר רציף בין הכונן לבין היחידה, להמשך טיפול ומעקב. 
משרד הרווחה

7. 
הרשויות המקומיות שבוקרו על-ידי מבקר המדינה, שיפרו את תהליכי הדיווח למוקדים העירוניים, לדיווח ללשכות ומתן עזרה מיידית.
בחודשים ינואר-אפריל 2006, ערך המשרד סקר/מיפוי בקרב הרשויות המקומיות היהודיות; התקבלו תשובות מ-130 רשויות, כשב-50 רשויות מצויים בין 0-5 דרי רחוב.

המיפוי מצביע על מספר דרי רחוב, הזהה למספר הידוע לשירות לרווחת הפרט והמשפחה מתוך נתוניו הקודמים: בשנת 2005 היו מוכרים 2,794 דרי רחוב ברחבי הארץ; 2,505 מהם טופלו במסגרות המתאימות.
נושא הטיפול בדרי רחוב, יובא לדיון בפני פורום ועדת התיאום עם השלטון המקומי.

8.  
על בסיס מיפוי דרי הרחוב, יקבע השירות לרווחת הפרט והמשפחה, עד לסוף שנת 2006, אמות מידה לתיקצוב, אשר תופעלנה ברשויות שבהן דרי רחוב מוכרים.

9. 
בתאריך 20.2.2006 המשרד הגיע לסיכום עם עיריית תל-אביב-יפו, כדי שהדיווח על דרי רחוב בתל-אביב-יפו, ישקף את ההוצאות בפועל, המאושרות על ידי המשרד. סיכום זה מופעל מחודש מארס 2006.
10. 
בספטמבר 2005 נפתח קורס ל-20 מדריכים/עובדי-סמך מקצועיים. הקורס יסתיים בספטמבר 2006. 

בספטמבר 2006 אמור להתחיל קורס נוסף לעובדים סוציאליים, לטיפול בדרי רחוב. מותנה בתקציבים שיוקצו לקורס.

השירות מקיים ארבע פעמים בשנה פורום ארצי של העובדים הסוציאליים המטפלים בדרי רחוב. במפגש הקרוב בשנת 2006, יופץ דו"ח מבקר המדינה, ויושם דגש על הנושאים המחייבים תיקון: הכנת תכניות טיפול אישיות ותיעודן, הפניה לבדיקות רפואיות, וליווי דרי רחוב למיצוי זכויותיהם.

השירות לרווחת הפרט והמשפחה במשרד, מעדכן את הגדרת תפקידי מפקחי השירות ותפקיד מפקח על דרי רחוב. ההגדרות תופצנה במהלך הרבעון השלישי של שנת 2006, במסגרת נהלי השירות.

תקנון התע"ס המעודכן יכיל גם נהלי שיתוף פעולה חדשים, עם משרד הבינוי והשיכון והמוסד לביטוח לאומי – בנושאי אבטחת הכנסה וקיצבת נכות, ונושאים נוספים, שימצאו ביטוים בתקנון עובדים סוציאליים.

11. 
ב–5 ביוני 2006 פורסם מכרז להפעלת מסגרת "בית-לחיים", המיועד לכ-50 מטופלים דרי רחוב, באיגום משאבים של השירות להתמכרויות והשירות לרווחת הפרט והמשפחה. 

לאחר בחירתו של הזוכה במכרז, יופעל ה"בית-לחיים" באוקטובר 2006.
הגדרת התיאום עם השירות לנוער וצעירים תסתיים עד לסוף שנת 2006. בעקבותיה יותאמו תקנוני העבודה הסוציאליים הרלבנטיים.

12.
הוקם צוות בדיקה קבוע בראשות המפקחת הארצית לדרי רחוב, הבודק כל מקרה של מות דר רחוב.
הנושא יעוגן בתקנון עובדים סוציאליים המעודכן, שיצא לאור עד לסוף שנת 2006. 

הרשויות מפנות את דרי הרחוב לבתי התמחוי העירוניים.

במסגרת סיורים יזומים, העובדים הסוציאליים מניחים שמיכות וארוחות אצל דרי הרחוב, כסידור חד פעמי ולא מתמשך.
שימור מבנים ואתרים

הגופים המבוקרים: משרד הפנים; משרד האוצר; המשרד להגנת הסביבה; משרד הבינוי והשיכון; משרד החינוך; מינהל מקרקעי ישראל; המועצה לשימור אתרים; עיריית באר-שבע; עיריית חיפה; עיריית טבריה; עיריית ירושלים; עיריית פתח-תקווה; עיריית צפת; עיריית שפרעם; מועצה אזורית גליל תחתון; מועצה מקומית כפר כמא

א.
ריכוז ממצאי הביקורת

1. 
משרד החינוך, התרבות והספורט מופקד על טיפוח החינוך, על הטמעת הזיקה למורשת ועל יישום אמנת אונסק"ו בתחום שמירת התרבות והטבע, והוא שותף לפעילות המועצה לשימור ורשות העתיקות. נמצא כי למשרד אין מדיניות מוגדרת, תכניות ונוהלי פעולה באשר להטמעת החשיבות של שימור מבנים ואתרים. 

6. 
המשרד להגנת הסביבה, שהוא המשרד האחראי ליישום חוק גנים לאומיים, שמורות טבע, אתרים לאומיים ואתרי הנצחה, התשנ"ח-1998, בדק לראשונה בפברואר 2005 את מצבם הפיזי של האתרים ואת האחריות להפעלתם ולתחזוקתם. הבדיקה העלתה כי אתרים אלה חלקם טופלו בידי גופים שונים, ולא היה מידע על תחזוקתם ועל האחריות לכך. מ-18 אתרים שומרו 13.
16. 
רק ב-58 רשויות מקומיות הוכנה רשימת אתרים מיועדים לשימור, ורק ב-18 מהן כללה הרשימה את כל הפירוט הנדרש בחוק. כמו כן, נמצא כי רק ב-50 רשויות מקומיות נקבעו אמות מידה להכנת הרשימה. 

ב. 
מצב תיקון הליקויים

משרד החינוך

1. 
הוועדה הישראלית למורשת עולמית, דנה בדו"ח צוותי החשיבה, ואמורה להעבירו בחודש אוגוסט 2006 למינהל התכנון במשרד, המלצות עיקריות ליישום, כדלקמן: 

הקמת רשות שימור ממלכתית - הקמת הרשות תיבחן על-ידי מינהל התכנון, במשותף הוועדה.

פיתוח מירשם לאומי - שלב ההיתכנות יסתיים בחודש אוקטובר 2006. בסוף שנת 2006  תועבר  תוכנה למינהל התכנון, ותופץ לוועדות שימור ברשויות המקומיות. הוועדה תסייע בארגון קורסי הדרכה מחוזיים, להטמעת השימור במישור המקומי. בשלב זה אין עדיין תקציב  לכך.
ניטור ומעקב אתרי מורשת – הוועדה מנהלת משא ומתן עם ארגונים מייעצים, להכנת נהלים על-פי אמנת אונסקו להגנה על המורשת העולמית מ-1972. בשלב זה אין עדיין תקציב  לכך.

חינוך והטמעת האמנה אצל מקבלי החלטות - הוועדה ממשיכה לקדם את הטמעת האמנה בכל משרד ממשלתי רלוונטי, באמצעות צירוף נציגי משרדי הממשלה הרלוונטיים לוועדה, ובהכנת סדרת מפגשים עם הנהלות המשרדים הממשלתיים הרלוונטים במהלך השנתיים הקרובות.  
הצעות חוק בנושא שימור - הוועדה פנתה בעבר למינהל התכנון במשרד הפנים לעכב את הדיון בהצעות החוק השונות, כדי ללמוד הנושא על כל היבטיו.

מינהל התכנון הודיע לוועדה, כי הממשלה הקימה צוות בין משרדי, אשר הכין הצעה במסגרת חוק ההסדרים לשנת 2006.

המשרד להגנת הסביבה

6. 
בחודש פברואר 2006, עם סיום סדרת ביקורי עבודה באתרים לאומיים, שערך צוות מיוחד שהוקם במשרד להגנת הסביבה, הועלו לאתר האינטרנט של המשרד, נתונים רלבנטיים אודות כל אתר לאומי מוכרז. המידע זמין בכתובת: 

http://www.sviva.gov.il/bin/en.jsp?enPage=BlankPage&enDisplay=view&enDispWhat=Zone&enDispWho=national_sites&enZone=national_sites 

ניווט: עמוד הבית/שטחים פתוחים/אתרים לאומיים.

בהכנה תיקון לחוק גנים לאומיים, שמורות טבע, אתרים לאומיים ואתרי הנצחה, התשנ"ח-1998, לפיו יורחב סוג הגופים הציבוריים, מעבר לרשויות מקומיות, שהשר להגנת הסביבה יוכל להטיל עליהם ניהול של אתר לאומי, ובלבד שגופים אלה עוסקים בשימור ובניהול אתרים ומבנים.

עירית תל-אביב-יפו

16.  
עיריית תל אביב-יפו הכינה רשימת שימור, כמתחייב מהתוספת הרביעית לחוק התכנון והבנייה, התשכ"ה-1965, והכלילה אותה ברשימת המבנים לשימור בתכנית השימור 2650ב', שאמורה לקבל תוקף בחודש יולי 2006,  ובתכניות פרטניות אחרות, כגון לב העיר, נוה צדק, דרום הקריה, ועוד. לאור מסקנות הביקורת, המליצה מחלקת השימור על הכנת תוכנית כלל עירונית, אשר תכלול את כל מרחב העיר, ותאתר אלמנטים בעלי חשיבות היסטורית ו/או אדריכלית, שעשויים להיות ראויים לשימור או להתייחסות תב"עית מיוחדת בעתיד, על-פי שיקולי ועדת השימור העירונית.

ועדת השימור העירונית החליטה על הכנת רשימת שימור כלל עירונית על-ידי מחלקת השימור, שתוצג לוועדה. ברשימות יכללו גם הגינות ההיסטוריות, מרקמים עירוניים, מפעלי חקלאות, קהילות חברתיות, מפעלי תעשייה, ועוד. הכנת התוכנית אמורה להתבצע במשך שלוש שנים, עד הטיוטא הראשונה. בפני ועדת השימור העירונית שדנה בנושא בינואר 2006, הוצג התכנון, שכלל חלוקה לקבוצות עבודה על-פי נושאים.

בשנת 2009 תחגוג העיר תל-אביב-יפו 100 שנה להיווסדה, והמטרה להניח על שולחן ועדת השימור העירונית במועד זה, טיוטא ראשונה לאישור.
עיריית תל אביב-יפו ממשיכה לקדם את הצעת התיקון לחוק התכנון והבנייה, שתכליתה להשלים את החסר בתוספת הרביעית, כגון: מתן כלים אפקטיביים להגנה על מבנים ואתרים לשימור, עידוד בעלי נכסים לעשות פעולות שימור, קביעת מנגנוני פיצוי, יצירת תמריצים חיוביים לשימור, ועוד.
המנגנון המוצע לניוד זכויות בנייה במסגרת תוכנית השימור, הועבר על-ידי הוועדה המחוזית לתכנון ובנייה, לדיון במועצה הארצית לתכנון ובנייה. טרם נקבע מועד לדיון במועצה.

פעולות רשויות מקומיות באמצעות עמותות

דוחות על הביקורת בשלטון המקומי - דצמבר 2005

הגופים המבוקרים: משרד החינוך; משרד המשפטים - רשם העמותות; משרד הפנים; עיריית גבעתיים; עיריית הרצליה; עיריית חיפה; עיריית נשר; עיריית נתניה; מועצה מקומית יקנעם; מועצה מקומית פוריידיס; מועצה אזורית חוף הכרמל; מועצה אזורית לב השרון; מועצה אזורית מגידו; מועצה אזורית מטה אשר; מועצה אזורית משגב

א.
ריכוז ממצאי הביקורת

3. 
לעניין סיוע כספי של הרשויות המקומיות לעמותות קיימים רק שני סוגים לגיטימיים של עמותות: עירונית ואחרת. ההשתתפות של רשות מקומית במימון פעילותו של תאגיד עירוני, המוכר ומתנהל על פי דין יכולה להיעשות בתקצוב במישרין. אשר לעמותות אחרות, הדרך היחידה לסייע להן היא על פי הנוהל למתן תמיכות, שבו נקבעו כללי הפיקוח והסדרי הביקורת על השימוש בכספים. לעתים העבירו רשויות מקומיות כספים ל"מעין עמותות עירוניות" בדרך של תקצוב, שלא כדין.

4. 
נושאי המשרה לרבות מן ה"מעין עמותות עירוניות" הם נבחרי ציבור ועובדים ברשות המקומית, והם נמצאים במצב של ניגוד עניינים בדרגות חומרה שונות. יש שראשי רשויות מקומיות ובעלי תפקידים בכירים בהן מנצלים את מעמדם ברשות המקומית להיטיב עם העמותות שהם עומדים בראשן או מנהלים בהן. 

5. 
אם רשות מקומית מעוניינת לנהוג ב"מעין עמותה עירונית" כבעמותה עירונית, עליה למלא אחר הוראות משרד הפנים ולהגיש לו בקשה לאשרה כעמותה עירונית. אם תאושר הבקשה, יחולו על העמותה כללי הפיקוח והבקרה הקבועים בדין לעמותות עירוניות ולא, על הרשות המקומית להתייחס ל"מעין עמותה עירונית" כאל כל עמותה אחרת שאיננה עירונית, לרבות הקפדה על העברת כספים בהתאם לנוהל למתן תמיכות.
6. 
במאגרי המידע של המינהל לשלטון מקומי במשרד הפנים וביחידת רשם העמותות במשרד המשפטים אין מאגר מידע שלם ומסודר על העמותות העירוניות וה"מעין עמותות עירוניות" שבאמצעותו ניתן לאתר את נושאי המשרה ברשויות המקומיות המנהלים עמותות. בהיעדר נתונים על עמותות ועל הקשר שלהן עם נושאי משרות ברשויות המקומיות נמנע ממשרד הפנים ומרשם העמותות למלא את תפקידי הפיקוח שהוטלו עליהם ובכלל זה להבטיח שכספי הרשויות המקומיות ישמשו למימוש המטרות שנקבעו לעמותות ולא ינוצלו לעקיפת הוראות משרד הפנים, כגון להעסקת עובדים באמצעות העמותה בחריגה משיא כוח האדם שנקבע לרשות המקומית.

7. 
משרד הפנים לא קבע את מדיניותו לגבי הפעילויות שהרשות המקומית רשאית להעביר לעמותות העירוניות. לדוגמה, הוא לא קבע אם יש מקום לאשר את הקמתה של עמותה עירונית המנהלת קבוצות ספורט מקצועני ומשלמת שכר עתק לשחקנים ולמנהלים (להבדיל מעמותה עירונית לחינוך ולספורט העוסקת בספורט עממי לכל). על משרד הפנים לרענן ולקבץ את כל ההוראות לניהול עמותות, את הכללים למניעת ניגוד עניינים ואת ההנחיות בנושאי הייסוד, הניהול של העמותות, הפיקוח עליהן ודיווחן הכספי, להנחות את הרשויות המקומיות לפעול לפיהן ולעקוב אחר יישומן.

8. 
משרד הפנים לא בחן את השאלה האם יש מקום להחיל על עמותות המקבלות תמיכות מהרשויות המקומיות כללים שהוחלו על עמותות המקבלות תמיכות ממשרדי הממשלה בשינויים המחויבים. כללים אלה עוסקים, בין היתר, בהגבלת שיעורן של הוצאות ההנהלה וההוצאות הכלליות של הגוף מקבל התמיכה, בדרישה להמציא אישור ניהול תקין ובמניעת כפל תמיכות מהתקציב הציבורי.

9. 
חלק מהרשויות המקומיות משתמשות בעמותות כדי לשרשר תמיכות לגופים אחרים. בין היתר ניתנו תשלומים לעמותה אחת עבור פעילויות שעשתה עמותה אחרת ותשלומים לעמותה למימון שכר עובדים ברשות המקומית. 

17.
מאחר שהרשויות המקומיות לא ראו לנכון ליישם את המלצת משרד הפנים להגביל את שיעור התמיכה הכספית של הרשויות המקומיות לעמותות, ראוי שמשרד הפנים יקבע מדיניות ונהלים ברורים בעניין זה ובהם אמות מידה המבטיחות חלוקה הוגנת של משאבי הרשות המקומית לגופים השונים.

ב. 
מצב תיקון הליקויים

משרד הפנים

6. 
המשרד פתח ערוץ תקשורת קבוע עם רשם העמותות, כדי לאתר עמותות שבהן מעורבת הרשות המקומית. כן נקבע כי עם הקמתה של עמותה חדשה, בה מעורבת רשות מקומית, רשם העמותות יעביר את הבקשה לחוות הדעת של המשרד.

7.
מנכ"ל המשרד מינה באוקטובר 2005 ועדת ייעוץ, בדיקה וחקירה לנושא התאגידים העירוניים (כולל עמותות), בהרכב: יו"ר – עו"ד חיצוני, חברים: ראש עיריית ראשון לציון, מנהלת לשכת התאגידים העירוניים בעיריית תל-אביב, יו"ר איגוד המנכ"לים לחברות עירוניות, ומנהל האגף לפיתוח מקומי במשרד הפנים.

תפקידיה של הוועדה: א. לבחון ולבדוק את מערכת התאגידים העירוניים בישראל, ואת נחיצותם; ב. להמליץ על תוכנית להתייחסות כוללת בנושא זה מבחינה ארגונית, חוקית ומבנית, ולהתוות דרך ליישומה ביעילות ובזמן סביר, תוך התייחסות, בין השאר לנקודות הבאות: 1) מטרות התאגידים – מטרות ציבוריות, היבטים כלכליים ועסקיים והתייחסות לעקיפת חוקי המס; 2) היחסים בין התאגידים העירוניים לרשויות המקומיות, לרבות נתונים שעל הרשות לכלול ולגלות בדוחותיה לגבי התאגידים (יתרות בעלי תפקידים ברשות – בחברות, יתרות חייבים וזכאים של התאגידים ברשות, עודף/גרעון התאגידים ביחס לרשות, וכדומה); 3) נושא כוח האדם בתאגידים העירוניים, תוך התייחסות, בין השאר להיקף כוח האדם, שכר - פרמטרים וכלים לקביעת רמת השכר, מינויים, לרבות דירקטורים, חובת מכרזים, והיבטים ציבוריים; 4) נכסי התאגידים העירוניים – היחס בין נכסי הרשות לנכסי התאגיד, התייחסות ספציפית למקרקעין, רכישת ומכירת נכסי התאגיד, התייחסות לצדדים בעסקה, מחיר העסקה, וכיוצא באלה; 5) יישום חוק חובת המכרזים על התאגידים העירוניים; 6) חובות דיווח המוטלים על התאגידים העירוניים והביקורת עליהם, לרבות קביעת דוחות שעל התאגידים להגיש; 7) ביקורת פנימית בתאגידים – האם חובת מינוי או הסתמכות על מבקר הרשות; 8) משרד הפנים מול התאגידים – החל מרגע ההקמה, דרך הפיקוח והבקרה, וכלה בפירוק או מכירה של התאגיד (אישורים, ביקורת, נהלים, חובת דיווח, וכיו"ב); 9) כל נושא אחר הנראה כרלוונטי לגבי התאגידים העירוניים, בהתייחס למטרתם ולקביעת מסגרת פעילותם.

הוועדה התכנסה לראשונה ביום 25 באפריל 2006, ופועלת.

8,9. 
המשרד הוציא באוגוסט 2006 "נוהל תמיכות במוסדות ציבור ע"י הרשויות המקומיות". הנוהל פורסם בחוזר מנכ"ל המשרד מס' 4/2006. 

17.
המשרד פרסם בינואר 2006 נוהל חדש הנוגע להיתר אשראי לתאגידים עירוניים.

מועצה אזורית מטה אשר

3. 
ההשתתפויות הכספיות לעמותה מקומית בשם "אשרן", תועברנה החל מתקציב שנת 2006, דרך ועדת התמיכות של המועצה, לפי הנוהל המחייב בחוק. גם אישור תמיכות בשווה  כסף, יועבר דרך ועדת התמיכות, ואמור לקבל את אישור מליאת המועצה.

4 
עד סוף שנת 2006, נבחרי ציבור במועצה יסיימו לכהן במוסדות העמותות. זכות החתימה שלהם בעמותות, למעט העמותה המקומית "אשרן", תבוטל. ימונו בעלי זכות חתימה אחרים המורשים לעשות זאת, בהתאם לחוק.

המועצה החליטה להחליף חלק מחברי עמותת ישובי הגליל המערבי ובעלי התפקידים בה, ולחתום על הסכם התקשרות בין העמותה והמועצה. פעולות אלה יבוצעו עד סוף שנת 2006.

גזבר המועצה אינו מכהן כבר כגזבר העמותות. לעמותת "אשרן" יש גזבר משלה, שאינו נמנה  על נבחרי המועצה או על עובדיה.

עמותת "אשרן" הפכה בינואר 2006 לעמותה עירונית; כ–70 מעובדיה הועברו למועצה; נשארו בה עובדים הנותנים שירותים שאינם חובה מהמועצה, המתנהלים כמשק סגור, כגון שומרים במוסדות חינוך, שירותי כשרות, טלביזיה קהילתית, ועוד.

5. 
בישיבת מליאת המועצה מיום 10.4.2006, הוחלט לאשרר את הקמת עמותת "אשרן" – כעמותה עירונית. בקשת אישור הועברה למשרד הפנים.

גביית אגרות בידי רשויות מקומיות

דוחות על הביקורת בשלטון המקומי - דצמבר 2005

הגופים המבוקרים: משרד האוצר; משרד הפנים; עיריית יבנה; עיריית נס ציונה; עיריית נצרת עילית; עיריית קריית אונו; עיריית קריית ביאליק; עיריית ראשון לציון; עיריית רחובות; עיריית רמת השרון; עיריית רעננה; עיריית תל אביב-יפו;  מועצה מקומית אבן יהודה; מועצה מקומית יקנעם עילית; מועצה מקומית מזכרת בתיה; מועצה מקומית קריית טבעון; מועצה מקומית שוהם; מועצה אזורית גדרות

א.
ריכוז ממצאי הביקורת

2. 
לדעת משרד מבקר המדינה, גביית אגרות רשות באמצעות חשבון הארנונה בלא לקבל הסכמה מפורשת של התושבים, ושימוש בדרך של "שתיקה כהסכמה" לצורך גביית אגרות, הן פסולות.

6. 
המועצה המקומית אבן יהודה עשתה שימוש בכספי אגרת השמירה למימון הוצאות שלא נבעו ממצב הביטחון החריג. ההוצאות הללו לא נכללו בתחשיב שהגישה לאישור משרד הפנים ושעל פיו נקבע תעריף אגרת השמירה. עיריית נס ציונה השתמשה בכספי האגרה לצורך העסקת פקחים כעובדי עירייה מן המניין. אגב פעילותם בשמירה ובאבטחה הועסקו הפקחים האלה גם באכיפת חוקי העזר של העירייה. פעילות זו ממומנת מהוצאותיה השוטפות של העירייה ואינה תואמת את ייעוד האגרה.

7. 
כל הרשויות המקומיות שנבדקו גבו את אגרת השמירה - למימון הוצאות לשמירת הרכוש - (עיריות ראשון לציון, נס ציונה ורעננה, מועצות מקומיות שהם, אבן יהודה ומזכרת בתיה, ומועצה אזורית גדרות),  אך לא ניהלו את כספי אגרת השמירה כקרן נפרדת ייעודית אלא בסעיפי התקציב הרגיל. בשים לב לכך שאגרת השמירה היא אגרה ייעודית, היה על הרשויות המקומיות לנהל את כספי האגרה כמשק סגור ובקרן ייעודית נפרדת, כדי לאפשר בקרה על השימוש בכספים ולהבטיח כי ישמשו אך ורק למטרה שלשמה נגבו. זו גם הייתה הנחיית משרד הפנים לרשויות המקומיות.

10. 
על הרשויות המקומיות לנהל את כספי האגרות במשק סגור, כדי להבטיח שכספי האגרות ישמשו רק למטרה שלשמה נועדו.

ב. 
מצב תיקון הליקויים

עירית תל אביב-יפו

2.10.
בתחילת יוני 2006, הוקם צוות לתיקון הליקויים שהתגלו בביקורת. בראש הצוות – הסמנכ"ל לתכנון. חברים בצוות: המשנה ליועץ המשפטי  לעירייה, מנהל אגף החשבות, ממונה תקציב הכנסות וגיוס משאבים, נציג אגף משאבי אנוש ונציג אגף ארגון ותקינה. הצוות יגיש את הדיווח הראשוני במהלך חודש יולי 2006.

עיריית נס ציונה
6.
בהתאם להמלצת הביקורת בדבר הצורך לנכות את עלות העסקתם של הפקחים באכיפת חוקי העזר, מכלל הוצאות השמירה, ולממנה מתקציבה השוטף של העירייה ולא מכספי האגרה, ולאחר אמידת היקף פעילות הפקחים בנושא חוקי העזר, נוכו 7% מעלויות העסקתם של הפקחים.

תופסק העסקתם של פקחים עובדי עירייה בשירותי שמירה, החל מתאריך 1.9.2006, מועד בו תיכנס לתוקפה התקשרות העירייה עם קבלן למתן שירותי אבטחה, בהתאם למכרז שנערך בנושא.

מועצה אזורית גדרות

7. 
המועצה תנהל את כספי האגרה בקרן ייעודית, על-ידי פתיחת סעיף תקציבי משני מיוחד, לצורך הכנסות והוצאות השמירה על פי חוק העזר.

בהכנסות שבקבוצה זו תרשמנה כל ההכנסות המתקבלות מאגרות השמירה. בהוצאות שבקבוצה זו תרשמה כל ההוצאות, על סוגיהן, המותרות על-פי החוק, למימון מאגרות השמירה.

בסוף כל שנה יערך סיכום של כלל ההוצאות וההכנסות, ואם תיוותר יתרת חובה/זכות, היא תועבר כהוצאה/הכנסה מראש, לפי העניין, לשנת הכספים שלאחריה. באופן זה יתקיים ניהול של משק כספי סגור, אשר יבטיח כי תקציב אגרות השמירה לא יממן פעילויות אחרות של המועצה, ומנגד - תקציב זה גם לא ימומן ממקורות אחרים של המועצה.

במידה שהפרשי העיתוי יהיו מהותיים, יבחן הצורך בזקיפת ריבית רעיונית לתקציב הרגיל או ממנו.

הניהול הכספי האמור מייתר את הצורך בניהול חשבון בנק נפרד, אשר לדעת מועצה אזורית גדרות, מסבך את המערכת הכספית, עם כל המשתמע ממערכת תשלומים נפרדת, ומייקר את העלויות הכרוכות בן.

עיריית נס ציונה
10.
העירייה פתחה ביולי 2006 חשבון בנק נפרד לאגרת השמירה, שייקרא "קרן שירותי שמירה", ובו ינוהלו כספי אגרת השמירה.

בשנת 2006 מסתמן איזון ב"משק הכספי הסגור" של אגרת השמירה. 

החברה למשק וכלכלה של השלטון המקומי בע"מ

דוחות על הביקורת בשלטון המקומי - דצמבר 2005

הגופים המבוקרים: משרד האוצר - רשות המיסים; משרד הפנים; החברה למשק וכלכלה של השלטון המקומי; מרכז השלטון המקומי

א.
ריכוז ממצאי הביקורת

2. 
רשויות מקומיות לא ערכו בירור מחירים של שירותי ניהול ופיקוח בחברות אחרות בשוק לפני שהתקשרו עם החברה למשק וכלכלה של השלטון המקומי, ועם החברה לפיתוח משאבי אנוש בשלטון המקומי. כמו כן הזמינו הרשויות שירותי ניהול מן החברות בלי לחתום עמן על חוזה שיסדיר את החובות והזכויות של שני הצדדים. 

3. 
החברות לא התוו מדיניות באשר לשיעור העמלות הנגבות מהרשויות המקומיות ובאשר למרווחי הרווח של החברות, הנובעים מהיחס בין שיעור העמלות הנגבות ובין העלויות; החברות לא נהגו לפרסם את התעריפים של העמלות שהן גובות עבור שירותיהן; לחלק מהרשויות המקומיות שנבדקו לא היה מידע על תעריפי העמלות של החברות; החברות נתנו הנחות בתעריפי העמלות שלא על פי אמות מידה אחידות. 

ב. 
מצב תיקון הליקויים

מועצה אזורית עמק חפר

2.
המועצה פועלת עתה על פי נוהל המכרזים, כפי שנקבע על ידי מנכ"ל משרד הפנים. אחריות לביצוע – גזבר המועצה.

המועצה החליטה לבצע חלק מהמכרזים כמכרזים עצמיים, בכדי לבחון את המחירים ביחס למחירי החברה למשק וכלכלה של השלטון המקומי. אחריות לביצוע – גזבר המועצה.

3.
המועצה מנהלת משא ומתן עם החברה למשק וכלכלה של השלטון המקומי, לגבי אחוזי עמלת הניהול לחברה. אחריות לביצוע – גזבר המועצה.

משרד ראש הממשלה
הקמת ועדה לבחינה מחדש של סיוע המדינה

למוסדות ציבור

דו"חות מבקר המדינה בענין תמיכות והקצבות לעמותות
החלטת ממשלה בק/43 - 26.1.2004

1. להקים ועדה שתבחן ותמליץ בעניין סיוע המדינה למוסדות ציבור, ומדיניות הממשלה בענין.
2. הרכב הוועדה:
- נציגי משרד האוצר - אגף החשב הכללי ונציבות מס ההכנסה
- נציג משרד החינוך התרבות והספורט
- נציג משרד הרווחה
- נציג היועץ המשפטי לממשלה
- נציג רשם העמותות במשרד המשפטים
- נציג משרד הפנים
- נציג מרכז השלטון המקומי
- נציג מינהל מקרקעי ישראל
- נציג האגף לביקורת המדינה במשרד ראש הממשלה - מרכז.
יו"ר הוועדה יקבע בנפרד על-ידי חברי ועדת השרים (השר עוזי לנדאו - יו"ר והשרים זבולון אורלב ובנימין אלון).
3. הוועדה תיקבע את סדרי עבודתה ותגבש המלצות בנושאים הבאים:
א) התיאום בין הרשויות הציבוריות השונות הקשורות למתן ההטבות.
ב) מדיניות רצויה באשר להיקף ההטבות וסוגן.
ג) הקריטריונים למתן ההטבות, לרבות בענין שיעורי התקורה המקסימלית להוצאות הנהלה וכלליות וקביעת תיקרת שכר לעובדים בעמותות ובגופים נתמכים.
ד) מנגנוני בקרה לגופים המקבלים הטבות.
ה) אופן התאגוד הראוי של גופים המקבלים את ההטבות.
ו) אפשרות למעבר לתמיכה על-בסיס רב-שנתי למתן הטבות.
ז) מימון תואם (MATCHING) ממקורות פרטיים כתנאי להמשך תמיכה ממשלתית.
ח) מנגנוני התקשרות נפרדים, בהתאם לפעילות העמותות (מתן שירותים, מיזמים משותפים).
ט) אמות מידה לעניין השקיפות והשוויוניות.
י) קביעת מדיניות הממשלה בענין המסגרת המתאימה לטיפול במגזר השלישי שתעסוק בהסדרה וחלוקה של התמיכה הממשלתית, בבקרה ופיקוח על השימושים. הוועדה תבוא בדברים עם נציגי המגזר השלישי אשר יציגו את עמדתם בנושא.
יא) בחינה מחדש של התהליך להכרה במוסד ציבורי, על-פי סעיף 46 לפקודת מס הכנסה.
יב) הסדרת מדיניות אחידה להענקת הטבות למוסדות הציבור, על-ידי הרשויות המקומיות.
יג) הוועדה תציע תיקוני חקיקה נדרשים בהתאם לצורך.
4. הוועדה תהא רשאית להזמין מומחים.
5. מסקנות הוועדה והמלצותיה יוגשו לאגף לביקורת המדינה במשרד ראש הממשלה עד 1.10.2004.

דו"ח ביניים יוגש עד 1.7.2004.

6. הערות מבקר המדינה בדוחותיו, על התמיכה בעמותות, הפיקוח והבקרה, יילקחו בחשבון במהלך גיבוש ההמלצות. 

החלטת ממשלה בק/51 - 15.2.2004

בהמשך להחלטת הממשלה מספר  1506(בק43/) מיום 12.2.2004 (סעיף 2), לרשום את הודעת יו"ר ועדת השרים כי, על דעת חברי ועדת השרים, מונה מר יורם ארידור לתפקיד יו"ר הוועדה לבחינה מחדש של סיוע המדינה למוסדות ציבור. 

החלטת ממשלה בק/6 - 4.10.2006

יו"ר ועדת השרים פותח ומודה ליו"ר הוועדה לבחינה מחדש של סיוע המדינה למוסדות ציבור, לחבריה ולמזכירת הוועדה על הדו"ח שהגישו והמלצותיהם.

יו"ר הוועדה, מר יורם ארידור, מציין, כי הוועדה הוקמה בהתאם להחלטת ועדת השרים לענייני ביקורת המדינה (החלטה מספר 1506(בק43/) מיום 12.12.2004), בעקבות דו"חות מבקר המדינה בנושא סיוע המדינה למוסדות ציבור ולעמותות.

מדגיש, כי המלצות הוועדה התקבלו על-ידי כל חבריה ללא הסתייגויות.

מציין, כי הוועדה השתדלה בעבודתה שלא לעסוק בנושאים שמשיקים למחלוקות מפלגתיות. הארגונים ללא כוונת רווח או חלוקתו הוגדרו על-ידי הוועדה בביטוי הכולל "אלכ"ר". מציין את חשיבות עידוד "המגזר השלישי" ושיתוף הפעולה בין המגזרים השונים.

מדגיש את הצורך בהידוק הקשר בין הממשלה והמגזר השלישי שממלא תפקידים הולכים ורבים שהיו בעבר בתחום הפעילות הכלכלית והחברתית של המגזר הציבורי-ממשלתי.

מציין כי ביקורת המדינה הצביעה על הצורך בהגברת הפיקוח והבקרה מצד הממשלה ורשויות השלטון על מוסדות הציבור והעמותות המקבלות סיוע מהמדינה. הרחבת השקיפות של גופים אלה תסייע להתנהלות תקינה ולביקורת מסודרת על פעולותיהם.

יו"ר ועדת השרים מסכם, מודה למשתתפי הדיון ומודיע כי ועדת השרים תמשיך לדון בישיבותיה הבאות בפרקים השונים בהמלצות הוועדה לבחינה מחדש של סיוע המדינה למוסדות ציבור. בשלב הראשון תדון וועדת השרים בסעיף ב' בהמלצות: "הכנת מנשר או כריתת אמנה בין הממשלה והמגזר השלישי. 

ביצוע ההחלטות

משרד ראש הממשלה
הוועדה לבחינה מחדש של סיוע המדינה למוסדות ציבור, בראשות שר האוצר לשעבר יורם ארידור, ובריכוז האגף לביקורת המדינה במשרד ראש הממשלה, התכנסה לראשונה ביום 15.7.2004, וסיימה את עבודתה ב-5.4.2006. בוועדה השתתפו נציגי משרדי האוצר, החינוך, המשפטים, הפנים והרווחה, וכן נציגי רשות המסים, רשם העמותות, מינהל מקרקעי ישראל והמרכז לשלטון מקומי.

דו"ח הוועדה והמלצותיו הוגשו ליו"ר ועדת השרים לביקורת המדינה.

המלצות הוועדה
א. הגדרות

אלכ"ר – ארגון ללא כוונת רווח או חלוקתו: כולל מוסדות ציבור, עמותות, חברות לתועלת הציבור והקדשות.

אלכ"ר נתמך – אלכ"ר המקבל תמיכה.

היועץ המשפטי - היועץ המשפטי לממשלה. 

חשכ"ל – החשב הכללי במשרד האוצר.

רשם – רשם העמותות, רשם ההקדשות והחברות לתועלת הציבור.

תמיכה – תמיכה ישירה או עקיפה ממימון ציבורי, כולל תמיכה כספית, תמיכה בעין (בשווה כסף), או זיכוי במס.

ב. הכנת מנשר או כריתת אמנה בין הממשלה והמגזר השלישי

הוועדה ממליצה בפני הממשלה לשקול הכנת מנשר בנוגע למדיניות הממשלה כלפי המגזר השלישי או כריתת אמנה בין הממשלה והמגזר השלישי. הוועדה ממליצה כי הממשלה תשקול את הנושא כעבור תקופת הניסיון המנויה בפרק על הביקורת הפנימית. 

הוועדה רואה צורך בשיתוף פעולה בין הרשויות התומכות לבין המגזר השלישי, במסגרת מדיניות עידוד המגזר, לשם פיתוח תשתיות המגזר, עידוד הפילנתרופיה וההתנדבות, פיתוח דרכי מימון חדשות לאלכ"רים, עידוד ההכשרה המקצועית למנהלי אלכ"רים.

ג. ועדת היגוי

הוועדה ממליצה כי ועדת השרים לביקורת המדינה תקים ועדת היגוי שתאתר בעיות העולות תוך כדי ביצוע דו"ח זה. ועדת ההיגוי תורכב מהחברים הבאים: רשם העמותות (יו"ר), החשב הכללי, מנהל רשות המסים, או נציגיהם, וכן נציג של המשרדים התומכים ונציג של מרכז השלטון המקומי.

הקמת ועדת ההיגוי אינה באה להפחית מאחריות הגופים הנזכרים בדו"ח זה לביצוע המוטל עליהם. כל החלטות ועדת ההיגוי יועברו לאגף ביקורת המדינה במשרד ראש הממשלה. 

ד. הגבלת תחולה ושינויים עיקריים בחקיקה

(1) ההמלצות בדו"ח זה אינן מתייחסות להעברת כספי מדינה למוסדות חינוך אלכ"רים המוגדרים במפורש בהוראות מיוחדות בחוק או על פיו, כמו אוניברסיטאות ורשתות חינוך, הפועלים בין היתר, כפוף לכל דין, כצינור להעברת כספים לגופים אחרים. האמור גם לא יחול על רשויות מקומיות, מועצות דתיות וכדומה, שהמדינה משתתפת בתקציביהן על פי דין. בדומה לכך, דו"ח זה לא יחול על גופים אחרים שהוקמו בחוק או על פיו, ולא על חברות ממשלתיות. עם זאת המלצות הוועדה יחולו, בשינויים המחויבים, על הגופים הנתמכים על ידי הרשויות המקומיות, המועצות הדתיות וכו', ככל שמקור התמיכה הוא תקציב ציבורי בעיקרו. 

(2) מוצע לערוך תיקוני חקיקה בחוק העמותות התש"ם–1980, בדומה לתיקונים שנכללו בחוק החברות התשמ"ט – 1999 על מנת שבשינויים המחויבים, על פי הענין, יחולו גם על האלכ"רים הנתמכים "כללי ממשל תאגידי" המסדירים נורמות שונות לפעילותם. זאת, תוך התיחסות, בין היתר, לתוכן המלצות דו"ח זה. 

(3) הצעת החוק המתגבשת בעניין החברות לתועלת הציבור תורחב באופן שמראש עקרונותיה יחולו גם על עמותות והקדשות, בשינויים המחויבים לפי העניין.

(4) תיקבע בחוק זכות להגשת תביעה ייצוגית ותביעה נגזרת בגין פעולות עמותה ומנהליה, נבחריה ועובדיה. זכות התביעה הייצוגית תוענק ליועץ המשפטי, לרשם ולמי שהיו חברי העמותה בעת קרות עילת התביעה. כמו כן, תינתן זכות תביעה ייצוגית למוטבים בהקדש. 

שר האוצר ישקול להחיל על סוגים מסוימים של עמותות הנתמכות מתקציב ציבורי את הוראות סעיף 29 לחוק יסודות התקציב.

ה. סוגי אלכ"רים (ארגונים ללא כוונת רווח או חלוקתו)

(1) האמור בדו"ח זה יחול על כל סוגי האלכ"רים אלא אם מוצע לגבי סוג אלכ"ר כלשהו הסדר אחר. 

(2) ייקבע בחוק: 

(א) אלכ"רים יהיו מארבעת הסוגים המפורטים להלן: עמותה על פי חוק העמותות, הקדש, חברה לתועלת הציבור לפי חוק החברות, ועמותת קרן לפי פרק זה (סעיף ג'). 

(ב) בנוסף לסוג האלכ"ר כמפורט בסעיף א' לעיל, אלכ"ר יסווג עצמו, באישור רשם העמותות, על פי עיסוקו העיקרי, כגון: בריאות, רווחה, חינוך, ספורט, וכיו"ב. הסיווג יופיע בכל מסמכי האלכ"ר. 

היועץ המשפטי רשאי לקבוע ככל שנדרש שאלכ"ר מסויים הוא גוף דו מהותי, והוא גם יוכל להתנות שהוראות חוק חובת המכרזים יחולו גם על סוגי אלכ"רים נתמכים אחרים, הכול בהתאם למבחנים שייקבעו על ידו.

הרשם יוסמך לקבוע סוגי דיווח מתאימים לסוגי אלכ"רים. 

(ג) תתאפשר הקמת סוג חדש של אלכ"ר: עמותת קרן, או חברת קרן לתועלת הציבור, בתנאי שיהיו עם הקמתם בעלי נכסים בסכום שייקבע על ידי שר האוצר. לא תינתן תמיכה מתקציב ממשלתי או ציבורי לאלכ"רים אלה או להקדש, אך התורמים להם יהיו זכאים לחישוב סכום התרומה לצורך זיכוי מס, וזאת עד לתקרה של 10 מיליון ש"ח.

אלכ"רים אלה או הקדש לא יורשו לשלוט בתאגיד עיסקי. הוראה זו לא תחול על הקדשים קיימים במידה ויש להם כיום שליטה כזו כדין. 

(3) שר האוצר ייקבע בתקנות הוראות לגבי תקרת הזיכוי ממס שתחול על תורמים לאלכ"רים אלה או להקדש וכן כל הוראה אחרת שתהייה דרושה לשם הסדר זיכוי מס בתרומות לאלכ"רים. 

(4) עמותת קרן וחברת קרן לתועלת הציבור יהיו חייבים לחלק לפחות 5% מנכסיהם כל שנה למימוש מטרותיהם. 

ו. שקיפות

(1) הקמת מאגר מידע אצל רשם העמותות: הוועדה ממליצה על הקמת מאגר מידע על עמותות אצל רשם העמותות. הרשם ינהל את מאגר המידע ויהיה אחראי להפצת תוכנו ולעדכונו במאגר מידע באינטרנט. (להלן: מאגר המידע או המאגר). במאגר המידע הרשם ירכז ויפרסם את כל המידע הנוגע לאלכ"רים ולתמיכה בהם. העיון במאגר המידע יהיה פתוח לכל וללא תשלום. הרשם יוסמך להוסיף פרטים הטעונים פרסום. 
(א) פרטי זיהוי של אלכ"ר: במאגר ייכללו מספר ייחודי, מטרותיו, תקנונו, פרטים על נבחריו, מוסדותיו וחברי הנהלתו של האלכ"ר, חמשת העובדים הבכירים על פי גובה שכרם, (כולל כתובות, גם כתובת פרטית, של כל הנ"ל, וכולל מספרי תעודת זהות), פרטי קרבה משפחתית או קשר עסקי מכל סוג אם הוא קיים, בין הנזכרים בדיווח, וכן פרטים כמותיים על העסקת מתנדבים. כתובות פרטיות ומספרי תעודת הזהות ייכללו במאגר אך לא יפורסמו ברבים.
(ב) פירוט מקורות ושימושים: המאגר יכלול דוחות כספיים של כל אלכ"ר, שיפרטו את כל סוגי התמיכות, בכסף ובעיין, שהאלכ"ר נהנה מהם, ודוחות תפעוליים מילוליים המתארים את פעילות האלכ"ר.

(ג) דוחות ביקורת והערות הרשם או כל גוף תומך: במאגר ייכללו הערות מבקר המדינה והמבקר הפנימי לגבי האלכ"ר, אם היו, ותגובת האלכ"ר, אם הייתה. כן ייכללו צעדים משפטיים, לרבות משמעתיים או מינהליים, שננקטו בקשר לאלכ"ר או לגבי מי מנבחרי מוסדותיו, חברי הנהלתו, או עשרת עובדיו הבכירים, בעשר השנים שלפני מועד פרסום הדו"ח, והכל בכפיפות וברוח הוראות חוק המרשם הפלילי ותקנת השבים, התשמ"א-1981. 

החליטה רשות כלשהי לערוך ביקורת באלכ"ר, תודיע הרשות על כך לרשם העמותות והדבר יצויין בסימון מיוחד במאגר המידע. נתגלה במהלך הביקורת חשש לכאורה לליקויים מהותיים, העלולים להביא להפסקת תמיכה או לנקיטת אמצעים אחרים נגד האלכ"ר או כלפי מי מנבחריו או מעובדיו, רשאית הרשות המבקרת, לאחר שמיעת האלכ"ר בעניין זה, להודיע על כך לרשם העמותות, על מנת שיציין זאת מיד בסימון מיוחד במאגר המידע, אפילו לפני סיום הביקורת. 

ממצאי ביקורת פנימית באלכ"ר נתמך יהיו נתונים לפרסום בהתאם לאמות מידה שייקבעו בכללים על ידי הוועדה המשותפת (ראו להלן בפרק "ביקורת פנימית"). 

(ד) פירוט התמיכות לאלכ"ר: המאגר יכלול את סכום התמיכה, סיבתה, מקורה החוקי המפורט, נימוקי הרשות התומכת בהענקת התמיכה בהתאם לקריטריונים החלים בדין, הכול בהתאם להוראות חוק חופש המידע (כולל פירוט שיקלולים). 

כמו כן יכלול המאגר את שמות התורמים הפרטיים וסכומי התרומות מעל סכום שייקבע, ובלבד שלא יפורסם שם תורם שביקש להישאר בעילום שם. 

תמיכות לאלכ"רים על ידי גוף תומך, לרבות רשות מקומית, יידווחו לרשם כתמיכות לצורך הכללתם במאגר המידע. הפרת הוראות הנוגעות לתמיכות, לרבות דיווח לא נכון של תמיכות, ולרבות דיווח של תמיכות כהשתתפויות בהוצאות עמותה, ייחשבו עבירה מינהלית אישית של האחראים לכך, לרבות של אלה שהעלימו עין ביודעין. 

(ה) תמיכות בעין: במאגר ייכללו סוגי התמיכות בעין שאלכ"ר נהנה מהם, והשווי הכספי שלהם לרבות מקרקעין, שירותי כוח אדם, לרבות מטעם צה"ל, שירות לאומי ומקביליהם, ושירותי משרד. השווי הכספי של התמיכות בעין ייכלל גם בדו"חות הכספיים של האלכ"ר. החשב הכללי יוציא הנחיות לגבי נוהל הדיווח ומידת הפירוט, ובתיאום עם היועץ המשפטי למשרד הפנים, יוציא הנחיות כאמור בנוגע לרשויות מקומיות.

(ו) פרטים על הוצאות האלכ"ר ונכסיו: המאגר יכלול פרטים על הוצאות האלכ"ר ונכסיו ובכלל זה שכר ותשלומים נוספים של כל אחד מחמשת העובדים מקבלי השכר הגבוה, וכן פרטים על הוצאות האלכ"ר להנהלה, להוצאות מקצועיות, ולגיוס תרומות. כן ייכללו בדו"חות הכספיים של האלכ"ר ובמאגר פרטים על משרדי האלכ"ר ונכסיו ופרטים על צדדים קשורים ועל עסקאות עם קבלני משנה בהיקף העולה על מינימום שייקבע בתקנות. במידה והוצאות להשגת תרומות עולות על 25% מסכום אותן תרומות, תימסר הודעה על כך בכל מסמכי האלכ"ר ופרסומיו הנוגעים לאותן תרומות, לרבות בקבלות. 

בלי לגרוע מהכללים הקיימים בעניין, מפעל התרמה לציבור ייערך על ידי אלכ"ר רק לאחר קבלת תו ירוק כאמור להלן. האלכ"ר המתרים חייב להודיע ברבים אם יש בידו אישור על זיכוי ממס לפי סעיף 46 לפקודת מס הכנסה.

(ז) מסגרת חוקית לתמיכה: במאגר יפורטו הוראות החוק, התקנות ההנחיות וההחלטות הרשמיות הנוגעות לאלכ"ר או לתמיכה בו, מטעם כל מוסד תומך (כל יחידה ממשלתית, או יחידה של רשות מקומית, או של כל רשות ציבורית אחרת שהוקמה בחוק או על פיו, כולל קרן הכנסת, קרנות הביטוח הלאומי, מועצת ההימורים, מפעל הפיס, או כל מוסד תומך אחר שהוקם בחוק או על פיו, להלן: "מוסד תומך") לרבות כל הנהלים שלפיהם ניתנות תמיכות וכל מבחני התמיכות, והפרסומים הרשמיים הנוגעים לאלכ"ר ולתמיכות, וכן דו"חות מבקר המדינה והערות ראש הממשלה לדו"חות אלה. 

(ח) טפסים: במאגר יפורטו וייכללו טפסים שיש למלא לצורך בקשות תמיכה, דברי ההסבר למילויים והנחיות לבקשת מידע נוסף ולאפשרות ערר על החלטה הנוגעת לתמיכה. 

(ט) מידע נוסף: מצע הנתונים במאגר יאפשר השוואות, חתכים ועיבוד פרטני וכללי, לפי חלוקות ומקבצים ומאפיינים שונים, כמו: מי נתמך, בכמה, על סמך מה, על ידי מי; כמו כן יתאפשרו השוואות ועיבודים לפי סיווג המוסדות התומכים וסיווג תמיכותיהם. למשל, התמיכה שניתנה על ידי סוג מסוים של תומכים לסוג מסוים של נתמכים בהשוואה לסוג אחר. קבלת מידע כזה עשויה להיות כרוכה בתשלום, בכפוף לכל דין.

(י) דו"ח רשם העמותות: הרשם יפרסם מדי שנה דו"ח שנתי שייפרט נושאים נבחרים שייקבעו על ידו מעת לעת, כגון היקף פעילות של אלכ"רים, היקף שכר וריכוז ממצאי ביקורת. 

(יא) מבחני תמיכה: טיוטת מבחני תמיכה חדשים או טיוטת תיקון במבחני תמיכה קיימים תפורסם, ככלל, באינטרנט לפחות 21 יום לפני אישורם, לקבלת הערות מכל המעוניין. המבחנים יפורסמו במאגר המידע. זאת, בנוסף לכל פרסום אחר על פי דין. 

(יב) דיווח על שינויים: אלכ"ר נתמך יחוייב להודיע לרשם, לצורך פרסום, על כל שינוי שחל בפרטים שנדרש לדווח עליהם, תוך 30 יום מהשינוי. דיווח כאמור יכול שיכלול פרטים שלא כלולים בחובת הדיווח על פי סעיף 38(ב) לחוק העמותות אך נכללים בדיווחים הנוספים הנדרשים מהאלכ"ר לצורך פרסומם במאגר המידע.  

(יג) הודעות לרשם על תמיכה: כל מוסד תומך יחוייב להודיע לרשם, לצורך פרסום, על כל החלטה להעניק תמיכה לאלכ"ר, וזאת תוך שבועיים ממועד ההחלטה הסופית. הודעה מנומקת על החלטה לגבי בקשת תמיכה, לרבות סירוב, תישלח למבקש תוך שבועיים ממועד ההחלטה. החשכ"ל יוציא הנחיות ביצוע מתאימות. כמו כן יוציא החשכ"ל לרשם דו"ח ביצוע תקופתי על תמיכות שאושרו וזאת לצורך אפשרות ביקורת של דיווחים שהגיעו לרשם ממקורות אחרים. 

(יד) פרסום במאגר המידע: יפטור את נותן התמיכה ומקבל התמיכה מכל חובת פרסום אחרת, למעט חובת פרסום ב"רשומות" או במסגרת אחרת, אם חובה בדין לעשות כן. באתרי משרדי ממשלה התומכים בעמותות ייכללו קישוריות למאגר המידע של הרשם.

(טו) פרסום מוקדם על תמיכה: ייאסר בחוק לתת תמיכה מכל סוג שהוא ללא שקדמה לה הודעה לרשם לצורך רישומה במאגר המידע.  

(טז) פרטים נוספים: הרשם רשאי יהיה לקבוע סוגי פרטים נוספים שיידרשו לדעתו לצורך השקיפות והפרסום במאגר המידע.

(2) גיבוי המידע וסנקציות: פרטים לפרסום שיישלחו לרשם על ידי אלכ"ר יגובו באישור רואה חשבון במידה וקיימת הוראה המחייבת אישור כזה. פרטים שאינם חייבים באישור כזה, יגובו בתצהיר כדין המאשר את נכונותם חתום בידי יו"ר האלכ"ר, או מנהלו או מבקר הפנים שלו או היועץ המשפטי שלו, לפי העניין. על תצהיר שיש בו פרט מטעה יחול חוק העבירות המנהליות, התשמ"ו - 1985. הרשם יפעל על פי הסמכויות שניתנו לו ושיתווספו לו בעניין זה [תקנות העבירות המינהליות (קנס מינהלי – עמותות), תשס"ד-2004]. אין זה גורע מסמכות היועץ המשפטי לממשלה אם ראה לנכון שמן הראוי להאשים את בעל התצהיר לפי כל דין אחר.

(3) חוק התקציב: בעת הגשת הצעת חוק התקציב השנתי לאישור ועדת הכספים של הכנסת, יצרף אגף התקציבים במשרד האוצר את פירוט סעיפי התמיכות בהצעת התקציב ברמה של שמונה ספרות ("החוברת הירוקה"). לא יקויים דיון בהצעה שלא תהייה מפורטת כאמור. הוראה מפורשת לעניין זה תיווסף לחוק יסודות התקציב. כן תיווסף הוראה בחוק זה, כי כל שינוי ביעדי תמיכות שאושרו בחוק התקציב יהיה טעון אישור מראש של ועדת הכספים. 

ז. ביקורת 

(1) כללי: הביקורת על פעילות אלכ"רים תיעשה בשלושה מסלולים:

(א) ביקורת ניהולית - על ידי רשם העמותות. ראו סעיף א',להלן; 

(ב) ביקורת כוללת – על ידי החשב הכללי, המשרד הממשלתי התומך, או על ידי מוסד תומך אחר. ראו סעיף ב' להלן;

(ג) ביקורת פנימית – ראו: סעיף ג' להלן;
אין באמור כדי לשנות מהביקורת המתקיימת על ידי רשות המסים. 

(א) ביקורת ניהולית: הביקורת תבחן את ניהול האלכ"ר בהתאם להוראות החוק החל עליו, לרבות ספרי האלכ"ר ודו"ח הפעילות שלו ובמיוחד אם האלכ"ר מקיים, לכאורה, את הוראות הדין הנוגע לפעילות האלכ"ר, לרבות האיסור על חלוקת רווחים, (בין במישרין ובין בעקיפין), ולרבות חשש לעבירה על חוקי המס וחוקי העבודה. כן יבדוק הרשם אם האלכ"ר משרת את מטרותיו החוקיות, אינו מהווה מסווה לחברה מסחרית, או מקושר לחברה מסחרית או לכל אדם או גוף באופן שאינו מתיישב עם מהות האלכ"ר. כן תכלול הביקורת, בהתאם לנסיבות, התייחסות לניהול כספי העמותה ונכסיה, לרבות אם יש גרעון או עודף מצטברים לא סבירים, אם יש הוצאות לא סבירות, ואם אין בהתנהגות העמותה, נבחריה או עובדיה משום הפרת נאמנות או ניגוד עניינים. 

הוראות סעיף 56ג לחוק ניירות ערך תשכ"ח–1968 [בעניין סמכויות חקירה] יחולו בשינויים המתחייבים גם לגבי רשם העמותות. 

הרשם ייתיעץ עם רשות המסים באשר לפרטים הכרוכים במיסוי ואשר לדעת הרשות דיווחם נדרש לצורכי הביקורת. 

(ב) ביקורת כוללת: הביקורת תכלול, בין היתר, בדיקת הוצאת כספי תמיכה על ידי האלכ"ר בהתאם לתנאי ההקצבה ובהתאם למטרותיה וכן תכלול ביקורת תפעולית על ידי המוסדות התומכים. החשב הכללי יקבל דו"חות תקופתיים מכל משרדי הממשלה על תוצאות הביקורת שלהם במידה ויש ממצאים על ליקויים מהותיים. הרשם יקבל את כל הדוח"ות שנמצאו בהם ליקויים מהותיים, לרבות מהרשויות המקומיות, ויפרסמם במאגר המידע. כמו כן יקבל הרשם לפרסום מידע על ממצאי ביקורות שטרם נסתיימו העונים לתנאים המנויים בפרק א' סעיף 1ג. 

תבוצע ביקורת שטח ראשונה בכל עמותה נתמכת. בכפוף לממצאי ביקורת זו, ייקבעו הביקורות הבאות, אך בתדירות של מדי שלוש שנים לפחות. ביקורת שטח תיעשה בהתאם לכללים שייקבעו על ידי המשרד התומך, בתיאום עם כל ביקורת אחרת שתיערך באותה שנה. 

(ג) ביקורת פנימית: תוקם ועדה משותפת שתבחן את כללי הביקורת הפנימית הנהוגים כיום באלכ"רים ותמליץ בפני ועדת השרים לענייני ביקורת המדינה על שיפור הליכי הביקורת במידה ויהיה בכך צורך. 

חברי הוועדה יהיו: נציגי החשכ"ל ורשות המסים, נציג היועץ המשפטי לממשלה, נציגי משרד המשפטים ומשרד הפנים, נציג האגף לביקורת המדינה במשרד ראש הממשלה, נציג המרכז לשלטון מקומי, נציגים מהאקדמיה העוסקים בנושא, נציג לשכת רואי החשבון, וכן נציגים של אלכ"רים או איגודי אלכ"רים. רשם העמותות יהיה יו"ר הוועדה. מספר נציגי הממשלה בוועדה, לרבות נציג המרכז לשלטון מקומי, לא יעלה על מחצית חברי הוועדה. 

הוועדה תגבש ותוציא כללים לביקורת פנימית על ידי האלכ"רים, לרבות סדרי הניהול שלהם. ממצאי הביקורת הפנימית באלכ"ר נתמך, על פי אמות המידה שייקבעו בכללים של הוועדה המשותפת, יועברו לרשם העמותות ולחשב הכללי ולכל מוסד תומך אם קיים. 

הוועדה תעקוב אחר פעילות הביקורת הפנימית ותדווח לוועדת השרים, לאחר תקופת ניסיון של שלוש שנים, על מסקנותיה והמלצותיה, לרבות לעניין פרסום ממצאי ביקורת באלכ"רים. 

הרשם בשיתוף עם איגודי אלכ"רים יסייעו בהדרכת מנהלי אלכ"רים בתחום הביקורת הפנימית. 

מבקר פנימי בעמותות: שר המשפטים יפעיל את סמכותו הנזכרת בחוק הביקורת הפנימית התשנ"ב–1992 להתקין תקנות המחייבות העסקת מבקר פנימי בכל אלכ"ר שיש בו חובה על פי דין למנות רואה חשבון. 

(2) איחוד פעולות הביקורת: על מנת להשיג סינכרון והפחתה בביקורות, רשם העמותות והחשכ"ל והמוסדות התומכים יבצעו את הביקורות באלכ"רים תוך תיאום ביניהם, לפי העניין, ועם כל גורם אחר, שייראה להם דרוש בנסיבות העניין. לא תהיה ביקורת כפולה מטעם הרשם ומטעם והחשב הכללי. באלכ"רים שיבוקרו על ידי הרשם והחשכ"ל לא תהייה ביקורת נוספת, בנושאים שיבוקרו על ידי הרשם והחשכ"ל, על ידי גופים אחרים (למעט רשות המסים, רשות מקומית או מוסד תומך אחר לא ממשלתי).

עם זאת, אין באמור לעיל כדי למנוע כל ביקורת נוספת שתהיה דרושה לדעת רשם העמותות או החשב הכללי.

(3) "תו ירוק" ו"תו ביקורת": אלכ"ר יגיש מדי שנה דו"ח לרשם (כאמור בפרק "שקיפות") ואם האלכ"ר נתמך הדו"ח יגובה באישור רואה חשבון ובתצהיר. 

הרשם ידרג את הדו"ח לפי שתי דרגות: "תו ירוק" שיינתן לאחר ביקורת ניהולית, ו"תו ביקורת" שיינתן לאחר ביקורת כוללת: 

(א) "תו ירוק": הרשם יערוך ביקורת מדי שנה בכל האלכ"רים הנתמכים וכן באלכ"רים אחרים על פי אמות מידה שייקבעו. אלכ"ר שלדו"ח שלו לא ניתנו הערות של הרשם, יקבל אישור ניהול ראוי - "תו ירוק" (במקום אישור ניהול תקין הקיים עתה). התו יהיה לשנת התקציב שלגביה התבקש וניתן. החשכ"ל וכל מוסד תומך, לא יבקרו מחדש את התחומים שנבדקו על ידי הרשם וייתייחסו לתו כזה כאילו היה מטעמם, במשך אותה שנה. (אין באמור כדי למנוע ביקורת כוללת של אלכ"ר נתמך מטעם החשכ"ל או כל גוף תומך). אישור "תו ירוק" יינתן לאלכ"ר רק לאחר שנת פעילות מלאה והגשת דו"ח כספי ראשון. 

(ב) "תו - ביקורת": אלכ"ר נתמך שנערכה בו ביקורת כוללת על ידי הרשם והחשכ"ל, ולא נמצא בו לדעתם פגם או ליקוי משמעותי, יקבל מהרשם אישור "תו ביקורת". 

ביקורת כוללת אינה פוטרת אלכ"ר מהגשת דו"ח מדי שנה, או כל דו"ח אחר שאלכ"ר חייב להגיש. 

(4) זיכוי ממס לפי סעיף 46 לפקודת מס ההכנסה: מוצע לבטל הצורך באישור מיוחד של שר האוצר וועדת הכספים של הכנסת לצרכי קבלת זיכוי עבור מוסד ציבורי לפי סעיף 46. אלכ"ר שהוכר כמוסד ציבורי על ידי רשות המסים, יקבל ממנה אישור לעניין סעיף 46 לאחר תום שנתיים של פעילות, אם נמצא על ידי רשות המסים ראוי לכך בהתאם להוראות החלות בעניין. אלכ"ר שנקבע לגביו שאינו זכאי לזיכוי ממס הכנסה כמוסד ציבורי, התורמים לו לא ייהנו, ממועד הקביעה, מזיכוי במס לתרומות לאותו אלכ"ר.

בנסיבות דחופות מיוחדות, תוכל רשות המסים לתת אישור לפי סעיף 46 גם לפני סיום התקופה הנזכרת לעיל. 

(5) סנקציות נגד אלכ"ר, מנהליו ועובדיו: אלכ"ר שנמצאו ליקויים בפעולתו והליקויים מצדיקים לדעת הגורם המוסמך נקיטת הליכים נגדו או נגד מי ממנהליו או עובדיו, יינקטו נגדו האמצעים הבאים:

- במידה והליקויים מצדיקים דיווח והגשת תלונה ליועץ המשפטי לממשלה או למשטרה, יועבר הנושא לגורם המוסמך לטפל ולהחליט בו. 

- במידה והליקויים מצדיקים נקיטת הליכים אחרים בלבד – יוטל על האלכ"ר או מי ממנהליו או עובדיו קנס מנהלי בהתאם לחוק העבירות המנהליות. בנוסף לכך, רשאי הרשם לשלול מהאלכ"ר את ה"תו הירוק" או את "תו הביקורת" אם ניתן לו. 

- אלכ"ר שלא קיבל "תו-ירוק" או שנשלל ממנו התו, לא יהיה זכאי לקבל תמיכה כלשהי, בכסף או בעין, מגורם ממשלתי או עירוני, או מכל גוף שתקציבו, כולו או חלקו, ממומן על ידי המדינה. התורמים לו, לאחר מועד שלילת התו או במהלך התקופה שהאלכ"ר לא החזיק בידו אישור כאמור, לא יהיו זכאים לזיכוי לפי סעיף 46 לפקודת מס הכנסה. כן ניתן להחליט על הפסקת תמיכה, דרך קבע או ארעי, בעקבות הערת אזהרה של רשם העמותות או החשב הכללי, או כל מימצא אחר המצדיק זאת. הערה, הודעה או מימצא שהביאו לתוצאה כאמור, יפורסמו במאגר המידע. 

- רשות המסים תבטל זכאות אלכ"ר לזיכוי לפי סעיף 46 אם לדעת הרשם האלכ"ר אינו פעיל. 

- אלכ"ר שבביקורת נמצאו אצלו ליקויים בשימוש בכספי תמיכה – רשאים החשכ"ל, ועדות התמיכה המשרדיות, מינהל מקרקעי ישראל, פרקליטות המדינה, רשות מקומית או כל מוסד תומך, לפי העניין, לנקוט נגדו את האמצעים הנדרשים לרבות קיזוז סכומים מתמיכה עתידית, מימוש ערבות בנקאית, הגשת תביעת השבה. (האמור הוא בנוסף לסמכויות הרשם כאמור לעיל).

- במקרים מתאימים, יוכל הרשם לחייב אלכ"ר בתוכנית הבראה כפי שתפורט על ידו או לקבוע לו "ועדה-קרואה", או למנות לו חשב מלווה, או להביא לפירוקו. כמו כן, רשאי הרשם לדרוש מהאלכ"ר לתקן את הליקויים שנתגלו על ידי הביקורות, תוך מועד שייקבע. הרשם רשאי לפרסם במאגר המידע ליקויים שנתגלו וצעדים הנדרשים לתיקונם וכן האם האלכ"ר נמצא בהליכי תיקון ליקויים.  

- על חריגות אלכ"ר בנושאי הוצאות יוטלו סנקציות כאמור בדו"ח זה. 

- תיקבע בחוק, בפרק על "תמיכה במוסדות ציבור ובעמותות" זכות לתביעה ייצוגית ותביעה נגזרת נגד אלכ"ר בעילות שיפורטו בתקנות. הזכות תינתן ליועץ המשפטי, לרשם ולחברי האלכ"ר.

- ניתן יהיה לערור על החלטה עונשית כאמור בפרק על עררים.

(6) מימון פעולות הביקורת: על מנת לתת מענה למימון פעולות ביקורת בגופים נתמכים ולמימון פעילות מאגר המידע תידרש תוספת תקציב שתתואם בין נציגי אגף התקציבים והגופים המבצעים את הפעילות. 

היקף המימון הנדרש כאמור מתבסס על מסמכי תמחור מצורפים מטעם הגורמים הבאים ובאחריותם:

רשם העמותות – ראו נספח ג'. 

החשב הכללי – תקציב קיים בשיעור חצי אחוז שמנוכה מסכום התמיכות, כיום כ-10 מיליון שקל.

משרדים תומכים יגישו בנפרד את הצעותיהם תוך התייחסות לנושא הביקורת.

בהעדר הסכמה על מימון הפעילות הנ"ל, ייקבע המימון על ידי ועדת השרים לביקורת המדינה או ועדת שרים אחרת. 

שר האוצר יתקין תקנות לקביעת מידת השתתפות אלכ"רים במימון הוצאות הביקורת. 
(7) מניעת "ניגוד עניינים": נבחרים, עובדי מדינה ועובדי רשויות מקומיות, מעל דרגה שתיקבע, או כאשר עלול להתקיים ניגוד עניינים בין משרתם ובין פעילותם באלכ"ר, לא יהיו חברי הנהלת אלכ"ר, הנתמך בכסף או בעיין או נשלט על ידי הגוף התומך המעסיק אותם, ואם יהיו, לא תאושר לאותו אלכ"ר כל תמיכה. הוראה זו תיושם כעבור חצי שנה ממועד אימוץ דו"ח זה על ידי הממשלה. הוראה זו לא תחול על תאגידים שחברות הנ"ל בהם מוסדרת בדין. 

כמו כן לא יהיו הנבחרים והעובדים הנזכרים חברים בהנהלת אלכ"ר אחר, אם חברות כזו עלולה להיות נגועה בניגוד עניניים או שעלולה לפגוע בעבודה התקינה או אם למשרד או לרשות זיקה לאותו אלכ"ר. האיסור יחול גם בתקופת-צינון, שתיקבע, לאחר סיום עבודתם. נבחרים ועובדים כאמור לא יועסקו ולא יקבלו שכר וטובת הנאה מאלכ"ר בתקופת עבודתם ובתקופת הצינון כאמור אלא באישור נציבות שירות המדינה לגבי גופים ממשלתיים, או באישור מנכ"ל משרד הפנים לגבי השלטון המקומי.

כל מי שמועסק על ידי רשות ממשלתית או מקומית בנושאי ביקורת, יחולו עליו כללים אלה של ניגוד ענינים, והם ייכללו בתנאי כל מכרז הנוגע להעסקתם. 

החלטה זו באה בנוסף לכל הוראה אחרת בנושא "ניגוד עניינים". 

ח. עקרונות למתן תמיכות 

משרד ממשלתי או כל מוסד תומך אחר יהיה רשאי לתת תמיכה (לרבות תמיכה בעין וזיכוי ממס לתורם) לאלכ"ר על פי העקרונות הבאים: 

(1) האלכ"ר קיבל אישור "תו ירוק" מאת רשם העמותות כאמור בפרק ז': ביקורת. 

בנסיבות מיוחדות, יוכל היועץ המשפטי לממשלה לאשר למשרד ממשלתי או למוסד תומך אחר לתת תמיכה לעמותה גם לפני שקיבלה תו ירוק. 

(2) לא תינתן תמיכה כלשהי לאלכ"ר שיש לו שליטה, במישרין או בעקיפין, בחברה כלשהי (למעט חברה לתועלת הציבור), או שעיקר פעילותו מבוצעת על ידי חברה או שהוא בעל מניות בחברה. לא תינתן תמיכה ממקורות ציבוריים לאלכ"ר הנשלט, במישרין או בעקיפין, על ידי גוף עיסקי המנהל פעולה עסקית.

(3) לא תינתן תמיכה לאלכ"ר הנשלט, במישרין או בעקיפין, על ידי משרד ממשלתי, אלא באישור היועץ המשפטי לממשלה. חברי אלכ"ר כזה, מנהליו ונבחריו יוחלפו או ישנו את מעמדם באופן שהאלכ"ר לא יהיה נשלט כאמור על ידי משרד ממשלתי. הפעלת הוראה זו במלואה תיושם כעבור שלוש שנים מתחילת יישום דו"ח זה.

הממשלה לא תהייה בעלת שליטה באלכ"ר אלא במקרים מיוחדים ובאישור היועץ המשפטי לממשלה.

(4) הרשם יוסמך לקבוע שאלכ"ר מסוים אינו ממלא עוד את תנאי הכשירות כאמור בפרק זה וקביעתו תהייה נתונה לערעור כאמור בפרק י"ג: עררים.

(5) (א) אלכ"ר נתמך לא יפעל כגוף עסקי המתחרה בגופים עסקיים אחרים המספקים אותו שירות בתנאי שוק תחרותי משוכלל. אלכ"ר כזה יידרש להירשם כחברה או בכל צורה אחרת, למעט אלכ"ר. הוראה זו במלואה תיושם כעבור שלוש שנים מתחילת יישום דו"ח זה. הממונה על ההגבלים העסקיים יוסמך לקבוע, ביוזמתו או על פי פניית הרשם או כל גורם אחר בעל עניין, כי קיים בתחום מסוים שוק תחרותי משוכלל ושעל כן אלכ"ר מסוים אינו ממלא תנאי כשירות לאלכ"ר האמורים בסעיף זה. ניתן יהיה לקבוע חריגים לכלל זה לגבי תחומים מסוימים וזאת בתקנות שייקבעו.  

קביעתו של הממונה תהיה בעלת תוקף כעבור ששה חודשים מיום הינתנה ותהיה נתונה לערעור כאמור בפרק י"ג: עררים. 

(ב) פעילות עסקית הקשורה למהות פעילותו ולמטרותיו של האלכ"ר תותר, אך פעילות עסקית שאינה קשורה למהות פעילותו ולמטרותיו של האלכ"ר לא תותר. הוראה זו תופעל לגבי אלכ"רים קיימים כעבור שלוש שנים מתחילת יישום דו"ח זה ותחול רק לגבי אלכ"רים נתמכים. 

(6) ככלל, ובכפוף לכל דין, סך התמיכות הכספיות שהאלכ"ר מקבל ממקורות ממשלתיים, רשויות מקומיות, וממוסד הנתון לביקורת המדינה, לא יעלה על 60% מעלות הפעילות הנתמכת של האלכ"ר. לגבי אותם אלכ"רים אשר התמיכה בהן תרד, בגין הוראה זו, יינתן מענה להקטנת התמיכה על ידי הגדלת אחוז הוצאות הנהלה וכלליות של האלכ"ר לתקופת הסתגלות כפי שייקבע על ידי החשכ"ל. הפעלת הוראה זו תיושם בהדרגה במשך שלוש שנים מתחילת יישום דו"ח זה, ובמלואה לאחר מכן. 

כאשר אלכ"ר יקבל תמיכה רק באמצעות זיכוי לפי סעיף 46 לפקודת מס הכנסה, רשאית רשות המסים לאשר לאותו אלכ"ר חריגה סבירה מרמת הוצאות הנהלה וכלליות וזאת לצורך גיוס התרומות.

אם יתברר כי סך התמיכות באלכ"ר עלה על 60% מהעלות האמורה, או על סכום גבוה יותר שנקבע לו, יחויב האלכ"ר בהשבת הסכום העודף למשרד או לגוף התומך, באופן יחסי לסך תמיכתם.  

תמיכות לא כספיות (הטבות בעין) לא ייכללו לצורך עניין זה בחישוב עלות הפעילות הנ"ל. 

הכימות הכספי של תמיכות לא כספיות ושל עבודת מתנדבים ייכללו בדו"ח הכספי של העמותה. 

(7) האלכ"ר נמצא ראוי לתמיכה בסכום שלא יפחת מ-10,000 ש"ח. רשות מקומית תהייה רשאית לתת תמיכה לאלכ"ר בסכום שלא יפחת מ-5,000 ש"ח. במידה והרשות המקומית שרויה במשבר כספי (על פי הגדרות משרד הפנים) התמיכה לאלכ"ר תותנה באישור משרד הפנים ועל פי המבחנים שייקבעו או יאושרו על ידו. 

(8) בכפוף לאמור בפרק זה, מתן שירותים מתחת למחירי שוק תחרותי לא יהיה, כשלעצמו, תנאי מזכה או שולל לתמיכה באלכ"ר. האמור חל גם על רשויות המס ולא יהווה תנאי להכרה באלכ"ר. 

עודף או גרעון מצטבר העולה על סכום מחזור שנתי של שנת פעילות עלול להוות עילה לאי מתן תמיכה לאלכ"ר. 

עודף או גרעון תפעולי מובהק של אלכ"ר במשך יותר משלוש שנים רצופות יחייב בדיקה מיוחדת של הרשם לגבי פעילות האלכ"ר והחלטה על ידו לגבי המשך הפעילות בהתאם למסקנות הבדיקה. 

(9) לא יינתנו שום הטבות לא כספיות (הטבות בעין) אלא אם הן מכומתות כספית בתקציב התמיכה של הגוף התומך, ומדווחות במאגר המידע הנזכר בפרק שקיפות. שר האוצר ושר הפנים, לפי העניין, [בתקנות] והחשב הכללי [בכללים או בהנחיות] יקבעו הוראות בהתאם לאמור לעיל והן יחייבו את כל משרדי הממשלה והרשויות המקומיות ואת כל הגופים התומכים הנתונים לביקורת מבקר המדינה.  

(10) בכפוף לכל דין, משרד ממשלתי יכלול בשיקוליו, בנוסף על כל מבחן לגבי תמיכות הקבוע בחוק או על פיו, את היקף התמיכה הנוספת, בין כספית ובין בעין, המתקבלת על ידי אותה עמותה מאת רשות מקומית או מכל גוף ציבורי תומך אחר. עקרון זה חל גם במקרה שהתמיכה ניתנת במסגרת הסדר של מימון תואם (MATCHING).
(11) בכפוף לכל דין, לא תאושר תמיכה לאלכ"ר על ידי משרד ממשלתי אם משרד ממשלתי אחר אישר תמיכה באותה שנה לאותו אלכ"ר לאותו תחום פעילות, אולם אין בכך למנוע מתן יותר מתמיכה אחת לאותו אלכ"ר על ידי יותר ממשרד אחד לתחומי פעילות שונים.

(12) הוראות החלות על תמיכה יחולו לפי העניין גם על שירות של אזרחים באלכ"רים שבא, או יבוא, במקום שירות צבאי (כמו שירות לאומי) וזאת כעבור שנה לאחר תחילת יישום דו"ח זה. 

(13) הוראות בדבר העדפה מתקנת ייכללו במידה וייראה בהם צורך במבחני התמיכה המאושרים על ידי היועץ המשפטי. 

ט. ייעול תמיכות

(1) פרסום מבחני תמיכה ותחולתם: טיוטות מבחני תמיכה של משרדי ממשלה ורשויות מקומיות יפורסמו פרסום מוקדם במאגר המידע לעיון הציבור לא יאוחר מיום 15 בחודש אוקטובר, והמבחנים יפורסמו פרסום מחייב לא יאוחר מיום 15 בחודש נובמבר. בקשות לתמיכות יוגשו לא יאוחר מיום 1 בחודש ינואר של השנה הבאה. יישום המבחנים לגבי תמיכות באלכ"רים יבוצע לא יאוחר מהיום האחרון בחודש אפריל. מבחן תמיכה או החלטה על תמיכה שיאושרו אחרי המועדים שנקבעו ייכנסו לתוקפם רק החל מהשנה הבאה, אלא אם יאושרו כחריג על ידי החשב הכללי, אך לא יאוחר מיום 30 בחודש יוני.

אין האמור גורע מחובת הפרסום במאגר המידע של מבחנים תקפים קיימים. 

מועד תחילת ההוראה בנוגע לקבלת החלטה של ועדת תמיכה יהיה כעבור שנה לאחר תחילת יישום דו"ח זה. 

אין האמור גורע מחובת פרסום אחרת לפי כל דין. 

(2) העברת כספי תמיכה לשנת התקציב הבאה: כספי תמיכה הכלולים בתקציב משרד ממשלתי שלא הוחלט על חלוקתם או שלא חולקו באותה שנה תקציבית, המשרד יהיה רשאי לחלקם לאותה מטרה בשנה שאחריה. בכך יכובד רצון המחוקק לתמוך בנושא בהיקף מסוים, למרות עיכוב בהעברת התמיכה הנובע ממורכבות התהליך.

(3) התחייבויות רב שנתיות: משרד ממשלתי ורשות מקומית, באישור משרד הפנים, יהיו רשאים להעניק במסגרת מבחני התמיכה ובכפוף לכל דין התחייבות לתמיכה רב שנתית, לתקופה שלא תעלה על שלוש שנים, לעמותות שקיבלו "תו ביקורת". 

כמו כן יהיו רשאים לאשר:

א. תמיכה לעמותה לצורך קיום פעילות שוטפת, וזאת לפי מבחני התמיכה.

ב. מקדמה בתנאים שייקבעו, כפוף לכל דין, על ידי החשב בהתאם למבחני תמיכה מאושרים אם לכאורה נראה כי העמותה הנתמכת תהייה זכאית לתמיכה באותה שנה לפחות בסכום המקדמה.  

(4) דו"חות כספיים וטפסים: דו"חות כספיים שחייבת בהם עמותה יהיו זהים לרשות המסים ולרשם העמותות. 

רשם העמותות ימנה במשרדו ממונה על איחוד טפסים שתפקידו יהיה, בתיאום עם המשרדים הנוגעים לעניין, לפשט, לצמצם ולאחד ככל האפשר את הטפסים הנוגעים לפעילות עמותות, לרבות בקשות תמיכה וכן טופסי השלמה הנדרשים, בנוסף לטפסים הכלליים, לצורך בקשה כלשהי.

י. הוצאות אלכ"ר נתמך

לגבי אלכ"ר המקבל תמיכה ממשרדי ממשלה או מרשויות מקומיות:

(1) הוצאות אלכ"ר לצורך הוצאות הנהלה והוצאות כלליות, לא יעלו על שיעור של 22 אחוז ממחזור העמותה לגבי אלכ"ר שמחזורו פחות מ-10 מיליון ש"ח לשנה, ולא יעלו על שיעור של 7 אחוז ממחזור האלכ"ר לגבי אלכ"ר שמחזורו מעל 100 מיליון ש"ח לשנה. שר האוצר יוכל לשנות קביעות אלה בהתחשב בגודל העמותות ומהותן ומשיקולים עניניים אחרים.

הוצאות גיוס תרומות ייכללו בחישוב הוצאות הנהלה והוצאות כלליות של האלכ"ר. 

הוצאות אלכ"ר להשגת תרומה לא יעלו על שיעור 40% מסכום התרומה. 

(2) החשב הכללי, בהמלצת הממונה על השכר במשרד האוצר יקבע סולם שכר לבעלי תפקידים באלכ"רים נתמכים. הוצאות אלכ"ר לשכר המשתלם לנושאי תפקידים מינהליים לא יעלו על שיעור של 150% מהשכר המשתלם למנכ"ל משרד ממשלתי. החשב הכללי בהמלצת הממונה על השכר יוכל לאשר חריגה במקרים מיוחדים.

הוראות בדבר הגבלת שכר יוכלו להיקבע גם במבחנים לקבלת תמיכות. 

השר שהתמיכה בתחום משרדו, בהתיעצות עם הממונה על השכר, יקבע אמות מידה לשכר מקצועי באלכ"רים נתמכים. 

רואה חשבון של האלכ"ר, או היו"ר, יאשר בסעיף מיוחד בדו"חות העמותה כי תשלומי השכר שבדו"חות משקפים נאמנה את הביצוע התקין של ההוראות הנזכרות לעיל.

(3) האמור לעיל אינו מתייחס לשכר עובדי מוסדות חינוך, בריאות ומוסדות אחרים שפעילותם מתוקצבת על ידי המדינה, ואשר חל עליהם האמור בפרק ד', אך חל על אלכ"רים הנתמכים על ידם. שכר העובדים במוסדות המתוקצבים כאמור מוסדר בהוראות אחרות המוצאות על ידי משרדי הממשלה הנוגעים לעניין.

יא. שוויון 

במכרזים של משרדי ממשלה או רשויות מקומיות או של גופים שחלה עליהם חובת המכרזים, תחול חובת שוויון בהתייחסות לעמותות ולגופים אחרים המשתתפים במכרז. 

מבחנים לתמיכות ייקבעו על פי סעיף 3א לחוק יסודות התקציב ויהיו שיוויוניים, אך יוכלו לכלול העדפות הנובעות ממדיניות המשרד הנוגע בדבר, וייקבעו באישור היועץ המשפטי לממשלה. 

הוראות שר האוצר, נוהלי החשב הכללי, נוהל תמיכות רשויות מקומיות וכל הוראות אחרות יעודכנו לצורך קיום ההתייחסות השיוויונית בהתאם להמלצות דו"ח זה.

יב. מיסוי 

- תרומה לקרן או להקדש בעלי אישור לפי סעיף 46 מפקודת מס הכנסה תהייה מוכרת לצרכי זיכוי מס עד לתקרה של 10 מיליון ש"ח לתורם בשנה. 

- תרומה לאלכ"ר אחר (חברה לתועלת הציבור או עמותה) המוכר לצרכי סעיף 46 לא תהייה מותנית בסכום מינימלי כלשהו לצרכי זיכוי מס הכנסה ותוגבל עד לתקרה של 5 מיליון ש"ח לתורם בשנה. 

- תנאי לזיכוי ממס על תרומה: העדר טובת הנאה או תמורה לתורם. במקום שיש תמורה חלקית, תוכר רק התרומה הממשית לצורך זיכוי ממס. פרטים על מילוי תנאי זה ייכללו בדיווח העמותה לרשם. רשות המסים תוכל לקבוע מבחנים כלליים לצורך קביעת התמורה החלקית. מידע על מבחנים אלה והפעלתם הפרטנית יועבר לרשם לצורך פרסומו במאגר המידע.  

- אישור לפי סעיף 46 יהיה תקף למשך שנתיים מיום הינתנו וניתן להארכה. אישורי עבר שניתנו ללא הגבלת זמן יהיו תקפים לשנתיים מיום הגשת דו"ח זה. 

- יבוטל בשלבים במשך חמש שנים מס מעסיקים החל כיום על עמותות. 

- יפורסמו אמות המידה של שר האוצר לעניין החזר מע"מ על תרומות בעין לעמותות. 

- יבוטלו פטורים והנחות לעמותות בארנונה מקומית ברשויות מקומיות אלא אם שר האוצר ושר הפנים באישור ועדת הכספים יחליטו על מתן פטור כזה. סכום הפטורים וההנחות שיתבטלו ייתוסף לתקציב הרשות המקומית שתוכל להשתמש בו לתמיכה בעמותות בהתאם למבחני תמיכה כלליים. 

רשות מקומית הנמצאת במשבר כספי (על פי הגדרות שייקבעו על ידי משרד הפנים) תוכל לתת תמיכה לעמותות אך ורק באישור משרד הפנים ועל פי המבחנים שייקבעו או יאושרו על ידו.

האמור לא יגרע מתוקף הסכמים מחייבים קודמים בנושא פטור או הנחה מארנונה וכל עוד הם בתוקף, אך לא יאופשרו הארכת תוקפם או חידושם. 

- יבוטל החיסיון על מידע המגיע לרשות המסים בכל הנוגע לדו"חות הנוגעים לעמותות ולהתייחסות רשות המסים לדו"חות אלה. מידע זה יועבר על ידי רשות המסים לרשם העמותות לשם פרסומו במאגר המידע. במידה שהמידע כולל שמות תורמים, לא יועברו שמות תורמים שיבקשו להישאר בעילום שם.

יג. עררים

עררים על החלטות מינהליות הנוגעות להחלטות על תמיכה בעמותות על ידי משרדי ממשלה, יוגשו לוועדת שלושה: נציג החשב הכללי (יו"ר), נציג היועץ המשפטי לממשלה ונציג המשרד או הגוף התומך. ערעור על החלטתה יוגש לבית המשפט המחוזי בירושלים בשבתו כבית משפט מינהלי. 

ערעורים על החלטות מעין שיפוטיות של רשם העמותות יוגשו לבית המשפט המחוזי בירושלים בשבתו כבית משפט מינהלי. 

ערעורים על החלטת הרשם לגבי האמור בפרק ח' יוגשו לבית המשפט המחוזי בירושלים, בשבתו כבית משפט מינהלי. ערעורים על החלטת הממונה על ההגבלים העסקיים יוגשו לבית המשפט להגבלים עסקיים. 

יד. רשויות מקומיות

בנוסף לכל הוראה כללית המצויה בדו"ח זה, לרבות בדבר מבחנים ודיווח, כל דו"ח על נתוני תמיכה ילווה באישור של חשב הרשות המקומית. הדו"ח יכלול הבחנה בין מקורות עצמיים ומקורות ממשלתיים (הרשות כצינור). כן יכלול הדו"ח נתוני כימות של תמיכה בעין ותמיכה עקיפה, לרבות כאשר היא נובעת מפטור חוקי מלא או חלקי. 

מבחני תמיכה ברשויות מקומיות יכללו תמיכות בעין ותמיכות עקיפות, ובמידה והם יינתנו, הם יאוגמו ככל שניתן במסגרת סכום התמיכה שיגיע לפי המבחנים. 

שר הפנים יעדכן את הנוהל הכללי הנוגע לתמיכות של הרשויות המקומיות. הנוהל יהיה ארצי ושיוויוני.

טו. מוסדות תומכים מיוחדים

ועדת העזבונות: ועדת העזבונות תפעל לפי ההנחיות הכלולות בדו"ח זה, לרבות בענייני סכום מינימום לתמיכה, כשירות עמותה לקבלת תמיכה, לוחות זמנים, דיווח, והסתמכות על דו"חות של עמותות שבוקרו על ידי רשם העמותות או החשב הכללי.  

הוועדה תפעל בנוהל אחיד עם הנוהל של ועדת תמיכה משרדית.  

תקציב ועדת העזבונות לא יעלה על 4% מסכום התמיכות, ותקציב זה יכלול הוצאה לביקורת השימוש בתמיכות כאמור בדו"ח זה. התקציב טעון אישור על ידי החשב הכללי. 

ועדת העזבונות לא תאשר תמיכה למטרה הכלולה בתקציב ממשלתי או ציבורי, אלא אם ייעוד מקור התמיכה חייב במפורש תמיכה לאותה מטרה. הוועדה לא תאשר בקשה של משרד ממשלתי עבור פעילותו, ומשרד ממשלתי לא יבקש יותר מבקשה אחת לאותה מטרה אלא לאחר עבור שלוש שנים מהבקשה האחרונה שאושרה, אלא אם ייעוד מקור התמיכה חייב במפורש תמיכה לאותה מטרה. 

ועדת העזבונות תקבע מבחני תמיכה בהתייעצות עם היועץ המשפטי לממשלה.

מינהל מקרקעי ישראל: מינהל מקרקעי ישראל יפעל לפי ההנחיות הכלולות בדו"ח זה בעניין כשירות עמותה לקבלת קרקע או תמיכה אחרת, לוחות זמנים, דיווח, והסתמכות על דו"חות של עמותות שבוקרו על ידי רשם העמותות או החשב הכללי.  

מינהל מקרקעי ישראל יעניק קרקע או טובת הנאה בקרקע בלא מכרז רק לפי נוהל הקצאות קרקע שייקבע בהתייעצות עם היועץ המשפטי או אם אותה עיסקה אושרה מראש על ידי שר האוצר או שהממשלה החליטה לפטור ממכרז סוג של עיסקות כאמור. כאשר ניתנת תמיכה כלשהי, היא תהיה בהתאם למבחני תמיכה שיאושרו על ידי היועץ המשפטי לממשלה, לאחר הערכת שווי ראויה. 

מינהל מקרקעי ישראל יקצה מתקציבו לביקורת השימוש בתמיכות כאמור בדו"ח זה, ותוצאות הביקורת ידווחו כאמור בדו"ח זה. במיוחד תיכלול הביקורת בדיקת שימוש מסחרי בקרקע בניגוד לתנאי התמיכה ובמקרה זה יחולו ההוראות העונשיות האמורות בדו"ח זה. הביקורת תתבצע לפחות אחת לשנה לגבי כל קרקע שהוקצתה כאמור.

מועצת ההימורים: מועצת ההימורים תפעל לפי ההנחיות הכלולות בדו"ח זה בעניין כשירות עמותה לקבלת תמיכה, לוחות זמנים, דיווח, והסתמכות על דו"חות של עמותות שבוקרו על ידי רשם העמותות או החשב הכללי.  

השר שהנושא בתחום משרדו, בהתייעצות עם היועץ המשפטי לממשלה, יוכל לקבוע מבחני תמיכה שישנו ממבחני תמיכה של מועצת ההימורים.

מפעל הפיס: מפעל הפיס יפעל לפי ההנחיות הכלולות בדו"ח זה בעניין כשירות עמותה לקבלת תמיכה, לוחות זמנים, דיווח, והסתמכות על דו"חות של עמותות שבוקרו על ידי רשם העמותות או החשב הכללי.  

השר שהנושא בתחום משרדו, בהתייעצות עם היועץ המשפטי לממשלה, יוכל לקבוע מבחני תמיכה שישנו ממבחני תמיכה של מפעל הפיס.

שימור רשומות אלקטרוניות

דו"ח 54ב

החלטת ממשלה בק/54 - 29.3.2004

א. 
צוות בהרכב: מנהל האגף לביקורת המדינה במשרד ראש הממשלה (מרכז), גנז המדינה ונציג החשב הכללי במשרד האוצר, יגבש הנחיות מחייבות ברמה הטכנולוגית והאירגונית, כדי לאפשר שימורן של רשומות אלקטרוניות הנוצרות על-ידי רשויות המדינה, ולהבטיח גישה אליהן לאורך זמן.

ב. 
ההנחיות יוטמעו בפרוייקטים רוחביים של מחשוב הממשלה, בכל משרדי הממשלה.

ג. 
הצוות יבחן את נושא היקף הרשומות האלקטרוניות, שהצטברו בידי משרדי הממשלה השונים במהלך השנים, ונמצאות בסכנת הכחדה בגלל חוסר טיפול נאות, ויגבש תכנית לפעולה מקיפה להצלת רשומות אלה.

ד. 
הצוות ידווח לוועדת השרים, בתוך שלושה חודשים, על ההתקדמות.

ה. 
הערות מבקר המדינה בדו"ח 54ב' יובאו בחשבון בעת ביצוע ההחלטה.

ו. 
דיווח יימסר לאגף לביקורת המדינה במשרד ראש הממשלה. 
ביצוע ההחלטה

משרד ראש הממשלה - אגף בכיר - ביקורת המדינה וביקורת פנימית
א-ג.
בתקופה שבין מאי 2004 ליולי 2006, התכנס הצוות ל-11 ישיבות. הייתה הפסקה של תשעה חודשים בפעילות הצוות, בשל סיום כהונתו של גנז המדינה הקודם ומינוי גנז חדש. להלן פירוט הנושאים שנדונו: 

1. 
הגדרת יעדים ותוכנית עבודה של הצוות.

2. 
הצעה לתקן לרשומה אלקטרונית ממשלתית.

3. 
סריקה מרכזית של דואר נכנס.

4. 
שמירת תכני אתרי האינטרנט של הממשלה.

5. 
יום עיון בנושא ניהול רשומות אלקטרוניות לסגל בכיר של משרדי הממשלה.

6. 
שימור רשומות בפרוייקטים רוחביים.

7. 
הכנת מדריך בעברית על פי התקן הבריטי לניהול ושימור רשומות. 

8. 
אישור ויישום "נהלי הצלה" שהכין והפיץ האגף במשרדי הממשלה וגופים ציבוריים. 

9. 
הכנת נוהל הגנה על חומרות ישנות ושמירת טכנולוגיות. 

10. 
הכנה של הגדרת שם המסמך (חד ערכית לכל המשרדים), ואחידות בכתיבת שם המסמך במשרדי הממשלה. 

11. 
בדיקה של 2 עד 4 תוכנות מדף לניהול ושימור רשומות אלקטרוניות, העומדות בתקן בריטי לניהול שימור רשומות, אשר אומץ על ידי הגנזך. 

12.
גיבוש קונספט לנוהל והנחיה לגבי פורמטים, מפתחות תיוק ותוכנות לשימור וניהול רשומות אלקטרוניות, המאושרות על ידי הגנז והצוות. 

13.
הצגה וסקירה של מערכת "מאור" לניהול משרד, הפועלת במשרד האוצר ובעוד מספר משרדים וגופים ציבוריים: היסטוריית השימוש, מיפוי משרדי ממשלה וגופים ציבוריים המשתמשים במערכת, והיבטי אבטחת מידע. 

14.
הצגה ודיווח על החלטת החשב הכללי לגבי פיתוח מערכת "סער" (סביבת עבודה רוחבית) – גירסה מתקדמת של "מאור". 

15. בחינת יכולת מתן מענה ממוחשב לתמיכה בתהליכי עבודה בארכיון המדינה, ובקשר בין משרדי הממשלה לארכיון.
משרד הבינוי והשיכון

במסגרת מכרז לשירותי מיקור חוץ לתשתיות באגף מערכות מידע במשרד, התבקש הספק לבצע גם סקר סיכונים, ולהמליץ למשרד בנושא מדיניות אבטחת מידע. 

הסקר אמור להסתיים עד סוף שנת 2006, והמלצותיו יובאו לדיון בוועדת ההיגוי למחשוב, ויתייחסו גם ל"נהלי ההצלה", שהוצאו על ידי האגף לביקורת המדינה וביקורת פנימית במשרד ראש הממשלה.

במשרד הבינוי והשיכון נערכים גיבויים של נתונים, בסביבת המחשב המרכזי ובסביבת השרתים. 

המסמכים מנוהלים בסביבה שבה ניתן לשמור מסרים של דואר אלקטרוני, על צרופותיהם. 

הסדרי שימור הרשומות עתה הם כלהלן:

במשרד הבינוי והשיכון קימות שתי סביבות עבודה עיקריות והן MF – מחשב מרכזי, ורשתות שרתים.
שימור רשומות במחשב המרכזי: מבוצעים גיבויים של הנתונים המנוהלים במחשב המרכזי. הגיבויים נעשים על גבי קלטות. 

הקלטות נשמרות בכספת חסינת אש באתר קרוב, מחוץ למקום היווצרותן. בעתיד הקרוב הקלטות תועברנה לאתר מרוחק יותר.

הגיבויים במשרד הינם: גיבוי יומי - גיבוי הדיסקים במחיצת הייצור במחשב; הגיבוי הינו אינקרמנטלי; שמירה 15 דורות; ביתר המחיצות במחשב שמירה 180 יום; הדפסות נשמרות חודש ימים.

גיבוי שבועי - גיבוי של מערכות ה"סיסטם" והתוכנה; שמירה במשך 90 יום.

גיבוי חצי חודשי - גיבוי מלא של כל הדיסקים; שמירה 12 דורות; התדפיסים נשמרים 12 דורות.

גיבוי חודשי - גיבוי מלא לכל המערכות; שמירה 12 דורות; התדפיסים נשמרים 12 דורות.

מערכת האכלוס והמערכת הכספית, מבצעות גיבוי נוסף, בנפרד.

רשתות השרתים: גיבוי השרתים נעשה על גבי קלטות.

גיבוי יומי – גיבוי שוטף המבוצע בשרתים אשר חל שינוי בקבצים שלהם.

תקופת שמירה - חודשיים.

גיבוי שבועי – גיבוי מלא. תקופת שמירה - חודשיים.
גיבוי חודשי – גיבוי מלא. תקופת שמירה - שנתיים.

גיבוי מסמכים ודואר אלקטרוני: שמירת המסמכים מתבצעת בשרת, בבסיס הנתונים של התוכנה. במסגרת גיבויי השרתים, מתבצע גיבוי גם של המסמכים הללו.

משרת הדואר מתבצע גיבוי לקלטות. לאחר 3 ימים נמחק החומר מהדיסק.

המשרד לקליטת העלייה
כל הרשומות האלקטרוניות הנוצרות ביחידות המשרד, לרבות דואר אלקטרוני ומסמכים יוצאים, נשמרות ומגובות במתקן המחשב המרכזי.

במשרד מתבצע גיבוי יומי מרכזי של כל מערך המחשוב שבשתי מערכות הפעלה, כולל מסמכים, דואר אלקטרוני ומאגרים שונים.

עותק הגיבוי נשמר גם במתקן מחוץ לאתר המשרד.

בהכנה שדרוג יכולת השימור, האחזור והשחזור של מסמכים אלקטרונים, כמתחייב מהחלטות הממשלה בנושא. צפי לסיום השדרוג - סוף שנת 2006.

במשרד אין כונני צריבת תקליטורים לעובדים. אין שימוש בתקליטורים לגיבוי, מאחר והגיבוי נעשה במתקן המחשב המרכזי.

שימור רשומות אלקטרוניות ודואר אלקטרוני מיושם במשרד, עבור מסמכים נכנסים ויוצאים בלשכות ההנהלה הבכירה. במהלך שנת 2006, יוטמע השימור בכל יחידות המשרד.

לשאר יחידות המשרד יש כונני רשת יחידתיים במתקן המחשב המרכזי. הקבצים של יחידות אלו מגובים על קלטות גיבוי במתקן המחשב המרכזי, באופן שוטף.

אתר האינטרנט של המשרד מתארח בחוות השרתים של תהיל"ה במשרד האוצר, ומגובה באופן שוטף. קלטות הגיבוי נשמרות על ידי תהיל"ה בכספת מיוחדת.

כן מתבצע גיבוי מקביל של אתר האינטרנט על שרתי המשרד, במתקן המחשב המרכזי.

המשרד מנהל טבלת מעקב על כל השינויים המבוצעים באתר.

שיטת הגיבוי הקיימת במשרד, מתבצעת על קלטות גיבוי בנפחים גבוהים, הנעים בין GB40-200.

עותק נוסף של גיבוי זה, נשמר במתקן מחוץ לאתר המשרד.

המוסד לביטוח לאומי

מערכות המוסד הינן לרוב מערכות כספיות, ולכן, כל מידע כספי ו/או חשבונאי, נשמר במערכת השוטפת, באופן חי ונגיש לכל חישוב רטרואקטיבי, ולכל שליפת נתונים שתידרש.

רק במקרים חריגים מתבצע ניפוי קבצים, ובמקרים אלה, הניפוי מתבצע על רשומות היסטוריות. לדוגמא: לא פעילים מעל לעשר שנים ו/או נפטרים. הנתונים המנופים נשמרים אף הם במדיה המאפשרת אחזור הרשומה בעת הצורך.

לגיבוי הקבצים יש משמעות רבה עבור המוסד, ועל כן נערכת בדיקה שוטפת תמידית לבדוק כי אכן הקבצים השוטפים מגובים וניתן להשתמש בהם, לרבות ביצוע ניסוי גיבוי באתר הגיבוי, אחת לשנה. 
מערך הגיבויים של המוסד מתבצע בחתכים שונים: הגיבוי העיקרי הינו הגיבוי ה"חם" המתבצע לאתר גיבוי. לאתר מתבצעים גיבויים של כל קבצי הייצור של המוסד (REMOTE COPY), לרבות כל ההיסטוריה של הנתונים הכספיים. 

בנוסף קיימים גיבוי יומי של קבצים, לפני ואחרי כל עיבוד במחשב, גיבוי שבועי בחתך פיזי של הדיסקים, וגיבוי של בסיסי נתונים בחתך יומי, שבועי וחודשי.

הגיבויים מאפשרים שחזור קבצים במקרה של תקלות.

בכספת המוסד נשמרים גיבויים שנתיים לרוב היישומים, אולם גיבויים אלה אינם גיבויים מבצעיים, שכן כעבור מספר שנים, הקבצים עוברים הסבות, התוכניות משנות גירסאות, המדיה משתנה, והציוד לקריאת המדיה אינו שמיש ו/או אינו קיים יותר.

הגיבויים השנתיים הינם: זיקנה ושארים, נכות כללית, נכות מעבודה, אסירי ציון, דמי פגיעה, אבטחת הכנסה, מילואים, מזונות, כספים, גבייה לא שכירים ומעסיקים.

לנושאים הבאים אין גיבויים שנתיים: אבטלה, ילדים, שיקום, סיעוד, כוח אדם, אוכלוסין, עולים, דמי קבורה, קרנות, ונושאים מינהליים נוספים, כגון דואר אלקטרוני וכד'. 

לצרכי רואה החשבון של המוסד, מתבצעים כל שנה, ב-31.12 במערכות הגמלאות, ו/או ב-6-8.1 במערכות הגבייה, גיבויים שנתיים לקבצי יתרות כספיות, לצורך הרישומים בספרים, ובדיקת היתרות ליום הרישום בספרים. 

הגיבויים השנתיים הקיימים אינם שמישים ו/או ברי אפשרות עיבוד, אולם, שמירת ההיסטוריה הכספית כמידע חי בקבצים השוטפים, מאפשרת למוסד לקבל כל חתך חיפוש לסוף שנה מהשנים הקודמות, באופן מדויק ובטוח יותר. 

תכנון והקמה של יישובים חדשים

דו"ח 55ב

הגופים המבוקרים: משרד ראש הממשלה; משרד האוצר; המשרד לאיכות הסביבה; משרד הבינוי והשיכון; משרד המשפטים; משרד הפנים; משרד התשתיות הלאומיות; מינהל מקרקעי ישראל; רשות שמורות הטבע והגנים הלאומיים; רשם העמותות; החטיבה להתיישבות של ההסתדרות הציונית

א. ריכוז ממצאי הביקורת

5. 
כדי למנוע אי-התאמה של מדיניות ההתיישבות של הממשלה למדיניות התכנון הלאומי מן הראוי שהמשרדים היוזמים הקמת יישובים, ולמעשה מגבשים את מדיניות ההתיישבות של הממשלה, ישתפו מלכתחילה את משרד הפנים, המופקד על התכנון המסדיר, כחלק בלתי נפרד מעבודת המטה שלהם.

ב. 
מצב תיקון הליקויים

משרד הפנים

5.
המועצה הארצית לתכנון ובנייה אישרה בתאריך 2.8.2005 את "נוהל עבודת המועצה הארצית לעניין הקמת ישובים חדשים".


מנהל מינהל התכנון הנחה את לשכת התכנון של מחוז חיפה לנקוט בדרך של הליך התייעצות עם המועצה הארצית, לגבי תוכנית לשני ישובים חדשים בתחום מחוז חיפה - "יששכר" ו"חרוב". הנחייה זו נתקפת כיום בבתי המשפט על ידי המועצה האזורית זבולון.


תמ"א 35 - תכנית מתאר ארצית משולבת לבנייה, לפיתוח ולשימור - פורסמה למתן תוקף ברשומות ב-27.12.2005. התמ"א קובעת בהוראותיה את ההליכים הנדרשים לדיון בתוכניות לישובים חדשים, בסעיף מספר 13 בהוראות התמ"א. 


תוכניות לישובים חדשים, יידרשו לנוהל המועצה במקרה בו טרם קבעה הממשלה בעבר את עמדתה, ובכל מקרה יידרשו התוכניות לעמוד בסעיף 13 בהוראות תמ"א 35.

משרד האוצר 

תקציב המדינה - תמיכות במוסדות ציבור
דוח 53ב

החלטת ממשלה בק/26 - 31.8.2003

תמיכות והקצבות לעמותות 
דיווח על ביצוע החלטה מספר 268(בק/11) מיום 15.5.2003

ב.3. 
משרד המשפטים יוודא, כי ננקטו הצעדים הנדרשים בהתאם לחוק, במקרים שהוגשו לו הצהרות שקריות לצורך קבלת תמיכה.

ה. 
ועדת השרים רושמת לפניה את הודעת משרד האוצר, כי העביר לעיון ולאישור היועץ המשפטי לממשלה, את ההצעה שהכין לענין הגבלת הוצאות הנהלה וכלליות, בעמותות ובגופים הנתמכים על ידי המדינה.
ביצוע ההחלטה

משרד המשפטים

ב.3.
הנושא טופל: נבחנו אפשרויות לנקוט באמצעים משפטיים במקרים המתאימים.

ה. 
הצעת משרד האוצר לקביעת הגבלות להוצאות הנהלה וכלליות בעמותות ובגופים הנתמכים על ידי המדינה, אושרה ונקבעה במסגרת סעיף 9.7 לנוהל להגשת בקשות לתמיכה מתקציב המדינה במוסדות ציבור.

תרומת רשות המסים בישראל למאבק בפשיעה

החלטת ממשלה בק/87 - 13.4.2005

1. שיתוף פעולה בין רשויות

א. 
משטרת ישראל, רשות המסים, הרשות לאיסור הלבנת הון ומשרד המשפטים, יפעלו בשיתוף פעולה הדוק במאבק משותף בפשיעה, ובייחוד בעברייני הון.

ב. 
צוות בראשות מנכ"ל משרד המשפטים או נציגו, ובהשתתפות נציגי משטרת ישראל, הרשות לאיסור הלבנת הון ורשות המסים, יכין, תוך 3 חדשים, נוהלי תיאום ושיתוף פעולה בין ארבעת הגופים (להלן - הצוות). הנהלים יבטיחו שיתוף יעיל במידע המודיעיני המצוי בידי כל אחת מהיחידות, ושיפור ההיערכות המשותפת למלחמה בפשיעה.
2. חשיפת מידע

הצוות יגיע לפתרון מוסכם בענין המחלוקת שבין רשות המסים לבין הבנקים, בנוגע להיקף המידע שניתן לדרוש מהבנקים על קשריהם העסקיים עם לקוחותיהם, ובמיוחד על השקעות והכנסות של לקוחות הבנקים בחו"ל.
ביצוע ההחלטה

משרד המשפטים

1. 
צוות ההיגוי בנושא הלבנת הון, גיבש נוהל שיתוף פעולה בין הרשות לאיסור הלבנת הון, לבין משטרת ישראל. הנוהל אושר על ידי פרקליט המדינה וראש אגף חקירות ומודיעין במשטרה.

ניסיון רשויות האכיפה מעיד כי תנאי להצלחה מערכתית של חקירות הלבנת הון הוא שת"פ בין הגורמים השונים.

לפיכך גובשה מסגרת לנוהל עבודה בין הרשות לאיסור הלבנת הון למשטרה, להסדרת שיתוף הפעולה, מעבר למעבר מידע המוסדר בחוק ובתקנות.

עיקרי הנוהל: 

א.
המשטרה תשתף במידע את אנשי הרשות לאיסור הלבנת הון, כל אימת שהדבר יידרש לצורכי חקירה. הרשות תסייע למשטרה בתחומי מומחיותה, קרי: ניתוח והערכה של פעולות ספציפיות, בהסתמך על הידע הכללי הנצבר אצלה בדבר נוהגי מסחר פיננסיים, שיטות ודפוסי פעולה של מלביני הון, התנהלות מוסדות פיננסיים בתחום הלבנת ההון, סטנדרטים ונוהלים בינלאומיים, וכיו"ב.

ב.
שיתוף הפעולה האמור, שהינו בנוסף על שיתוף הפעולה המתקיים ברמת המטה, יבוצע על ידי קציני הלבנת הון שיוסמכו לכך במשטרה, וכן על ידי מפקדי היחידות החוקרות, בתיאום עם קצין הלבנת ההון. בהתאם לכך, לרשות כל יחידה חוקרת יועמד קצין הלבנת הון, שילווה את החקירות בתחום זה.


על קצין הלבנת ההון או מי מטעמו, מוטלת החובה לתעד בכתב את מהלך הדברים בפגישות אלה בין קציני הלבנת ההון לבין אנשי הרשות, ככל שמועבר בהן מידע ספציפי, בהתאם לכללי התיעוד הרגילים אגב חקירה.

ג.
היה ובמהלך שיתוף הפעולה בין הרשויות על פי נוהל זה, יתעורר הצורך להעביר מידע ממאגר המידע של הרשות, ייעשה הדבר אך ורק על פי הוראות החוק והתקנות. באופן ספציפי יובהר, כי דיווחי הרשות לפי סעיף 30(ה) לחוק, יועברו אך ורק לגורמים המוסמכים להגיש בקשה למשטרה לפי התקנות.

ד.
אנשי הרשות ישמרו על המידע המועבר להם מאת משטרת ישראל, ולא יעבירוהו לגורמים אחרים, אלא בהסכמת המשטרה.

ה.
בפרקליטות המדינה הוקם צוות היגוי בנושא הלבנת הון. צוות זה, בראשות המשנה לפרקליט המדינה לעניינים פליליים, יעסוק, בין היתר, בהתוויית אסטרטגיה ודרכי עבודה בין הגופים השונים המטפלים בנושא. הצוות יטפל בשאלות עקרוניות של מדיניות, אכיפה וכן בבעיות שיתעוררו אד הוק, ובסמכותו לקבוע הנחיות ונהלים כלליים.


צוות ההיגוי יעקוב אחר ביצוע הנוהל ויכריע במחלוקות שיתעוררו בכל הקשור ליישומו, או בנושאים אחרים הקשורים באכיפה בתחום הלבנת הון.

2. 
צוות המשנה בראשות היועץ המשפטי של רשות המסים, לגיבוש פתרון מוסכם בין רשות המסים לבין הבנקים, הגיע למסקנה כי קיים קושי משפטי בקבלת מידע גורף מהם, בשל החיסיון הבנקאי והחשש לפגיעה בפרטיות, גם במקרים של פשיעה.
פרויקט המרכב"ה ותקצובו 

הגוף המבוקר: משרד האוצר

א. ריכוז ממצאי הביקורת

15. 
היקפו הכספי הגדול של הפרויקט ופריסתו הרחבה מחייבים לנהלו בשקיפות מלאה של עלויותיו על כל רכיביהן; יש להציג למקבלי ההחלטות נתונים אמינים ומעודכנים ולקיים בקרה קפדנית על הביצוע. ואולם הביקורת העלתה שהפיקוח והבקרה על הפרויקט לקויים, בין היתר בשל ריכוז יתר של סמכויות בידי סגן החשב הכללי הממונה עליו. 

ב. מצב תיקון הליקויים

משרד האוצר
15. 
להלן פעולות הבקרה בתחומי העסקת יועצים, התקשרויות עם ספקים, בקרה תקציבית, ובקרה על הפרויקט בכללותו:

א. 
פרסום הוראות ונהלים חדשים, במטרה לצמצם את כמות החריגים, ולשפר את הפיקוח והבקרה בהעסקת יועצים ובהתקשרויות עם חברות כוח-אדם.

ב. 
הפרדת הרכש של הפרויקט - התקשרויות עם ספקים, והעברתו לאחריות ועדה חיצונית, בראשות מנהל מינהל הרכש הממשלתי.

ג. 
ניהול תוכניות העבודה של הפרויקט בכלים ממוחשבים, המאפשרים שקיפות ובקרה.

ד. 
תקצוב הפרויקט בתוכנית נפרדת, בכפוף לעמידה ביעדים שהוגדרו בתוכנית העבודה.

ה. 
הכנת המכרז לבקרה חיצונית על הפרויקט, שיכלול ביקורת ובקרה, בהיבט הניהולי ובהיבט הבקרות הממוחשבות, המובנות בתוך מערכות המרכב"ה.


יחידת הביקורת תערוך ביקורת מקיפה על הפרויקט, באמצעות רואה חשבון חיצוני, בדגש על התקשרויות עם ספקים והעסקת יועצים בפרויקט. כשתושלם הביקורת, יועבר הדוח הסופי למבקר המדינה.


מנהל יחידת הביקורת יכין ויפרסם בהקדם מכרז לביקורת חיצונית על הפרויקט, בנושאים הבאים: ניתוח וניהול סיכונים בכל ההיבטים של הפרויקט, וביקורת כל מערכות המידע הממוחשבות במרכב"ה.


לדעת משרד האוצר, נוצרה מערכת של "איזונים ובלמים", המאפשרת בקרה חיצונית בלתי תלויה על הפרויקט, וניהול פנימי שקוף ומבוקר, בהתבסס על תוכנית העבודה ויעדים מוגדרים.

ניהול חובות המדינה
דו"ח 56ב
הגופים המבוקרים: משרד האוצר - אגף החשב הכללי, אגף כלכלה ומחקר; בנק ישראל

א.
ריכוז ממצאי הביקורת

1.
ב"פורום למימון הגירעון", שחבריו הם נציגים של אגף החשכ"ל, לרבות היחידה לניהול החוב הממשלתי, של אגף שוק ההון, ביטוח וחיסכון, של אגף הכלכלה והמחקר ושל אגף התקציבים, נמצא כי תהליך קבלת ההחלטות בעניין המלוות אינו נסמך על יעדים כמותיים מוגדרים מראש של ההרכב הרצוי של החובות לטווח בינוני ולטווח וארוך. נוכח מהותה המיוחדת של נטילת מלוות והיקפם הגדול, רצוי שמשרד האוצר ישקול ליזום חקיקה שתסדיר במפורש את הסמכות ליטול מלוות בשם המדינה. 

2.
חוק בנק ישראל, התשי"ד-1954, קובע כי הממשלה לא תקבל הלוואות ולא תנפיק ניירות ערך אלא לאחר התייעצות עם נגיד בנק ישראל. משמעות הדבר היא שמשרד האוצר לא מילא במלואה את חובת ההיוועצות בבנק ישראל. נמצא כי במסמך שבנק ישראל מגיש לא נאמר דבר בעניין גיוס מלוות חוץ, למרות שסעיף 57 לחוק בנק ישראל אינו מגביל את חובת ההתייעצות עם הנגיד למלוות פנים בלבד.

3.
קיום דיון של הפורום למימון הגירעון בלא שהוצגו לפניו ההמלצות המנומקות של בנק ישראל בעניין הרכב המלוות שיגויס, אינו ממלא במלואה את חובת ההיוועצות בבנק, ועל משרד האוצר לשקול לשתף בפורום נציג של בנק ישראל. כן יש לקבוע בשיתוף בנק ישראל נהלים להעברה שוטפת של כל המידע הדרוש בעניין ניהול חובות המדינה, כדי לאפשר לבנק להמשיך למלא את תפקידו כיועץ לממשלה.

6.
ניתוח חובות המדינה באמצעות כמה מדדים במשולב, ובהם מדד חוב-תוצר ומדדים נוספים, יספק תמונה שלמה יותר של נטל החובות המוטל על המדינה ויסייע בתהליך קבלת ההחלטות בדבר ניהול החובות. נמצא שישנם הפרשים בין נתוני החוב החיצוני המתפרסמים בדוח משרד האוצר על נכסיה והתחייבויותיה של הממשלה לבין אלה המתפרסמים בדוח השנתי של היחידה לניהול החוב הממשלתי. 

7.
לא נמצאו במשרד האוצר החלטות או מסמכים שמתארים תיאור כמותי של הרכב החוב הרצוי לטווח ארוך או לטווח בינוני. היעדר יעדים ברורים מקשה לנהוג לאורך זמן בעקביות בניהול החוב ואינו מאפשר בקרה על ניהול החוב ועל תהליך קבלת ההחלטות בעניין זה. ראוי שהיחידה תפעל לקביעת יעדים כמותיים בהקדם האפשרי. הביקורת העלתה ליקויים בתהליך קבלת ההחלטות הנוגעות לניהול השוטף של חובות המדינה, בתקצוב ההוצאה על תשלום חובות, בסדרי הבקרה ובדיווח על מצבת החובות. 

9.
חוק מלווה המדינה התשל"ט-1979 תוקן בינואר 2005, ועל פי התיקון משרד האוצר יהיה מופקד על ניהול ענייני המלווה, במקום בנק ישראל. יישום התיקון בחוק יביא לריכוז סמכויות רבות בידי משרד האוצר. יש להגדיר במדויק את המנגנונים הפנימיים והחיצוניים שישמשו לבקרה על היחידה לניהול החוב הממשלתי, וכן לקבוע כללים לדיווח של היחידה להנהלת משרד האוצר, כדי להבטיח בקרה נאותה ושקיפות בכל הנוגע לפעילות היחידה. 

ב. מצב תיקון הליקויים

משרד האוצר
1.
ב"פורום מימון הגירעון", מוצג פירוט מלא של השיקולים המהווים בסיס להחלטות. אחד השיקולים העיקריים הינו תוצאותיו של מודול "מכנה משותף", המהווה חלק ממערכת ה"טריפל איי", שהינה מערכת המרכזת ומנתחת מידע באשר לאיגרות חוב בשוק ההון הישראלי. מודול זה מאפשר השוואת עלויות בין איגרות החוב השונות המונפקות על ידי הממשלה, ובכך מהווה כלי לקבלת החלטות בנושא הרכבן של הנפקות איגרות חוב עתידיות.

תוצאות מודול זה מוצגות בפני משתתפי "פורום מימון הגירעון", ובכך מתאפשרת למשתתפים הכרת המידע וההשוואות הנדרשים לקבלת ההחלטות בנושא.

גורם נוסף המהווה שיקול בקבלת ההחלטות, הינו האינדיקטורים השונים לגבי המצב בשווקים הפיננסיים. גם מידע זה מוצג באופן מלא למשתתפים, לרבות התשואות במכשירי הגיוס השונים, השינויים במדדי המניות ובשערי החליפין, התפתחות האינפלציה, וכדומה.

2.
יחידת ניהל החוב באגף החשב הכללי, מקפידה על קיום דיון עם נציגי המחלקה המוניטרית בבנק ישראל, מידי חודש בחודשו, אשר במסגרתו מתקבלות המלצות המחלקה בנוגע לתמהיל גיוס מלוות פנים ומלוות חוץ. המלצות אלו, כמו גם המידע שנמסר ליחידה על ידי המחלקה המוניטרית, מהווים רכיב חשוב במערכת השיקולים של היחידה.

לפיכך, בעמדות המוצגות על ידי יחידת ניהול החוב, במסגרת "פורום מימון הגירעון", מוטמעות ומשולבות המלצות המחלקה המוניטרית, כך שהערך המוסף הנובע מהצגת ההמלצות עצמן במהלך הדיון, מוטל בספק.

עם זאת, לאור הביקורת, הוחלט כי המלצות המחלקה המוניטרית יוצגו ב"פורום מימון הגירעון". החלטה זו מיושמת באופן שוטף החל מחודש נובמבר 2005.

3.
גיוס המלוות על ידי משרד האוצר, אשר היקפו המצטבר עלה על התקרה שנקבעה בחוק מלווה המדינה, מאושר למעשה מידי שנה בשנה על ידי הכנסת, במסגרת אישור התקציב והגירעון בו. שיטה זו נסמכת על חוות דעת מקצועית של היועצת המשפטית של משרד האוצר.

6.
השוני בין נתוני החוב החיצוני המתפרסמים בדו"ח משרד האוצר, לבין אלה המתפרסמים בדו"ח השנתי של היחידה לניהול החוב הממשלתי, נובע מהגדרות שונות:

א. חוב מקומי: בנתוני בנק ישראל, המהווים את מקור המידע לדו"ח היחידה, לא נכללים במסגרת דיווחי החובות סכומי הקרנות, ואילו בדו"ח המידע הכספי נכללים סכומים אלה, זאת בהתבסס על כללי החשבונאות המקובלים.

ב. חוב חיצוני: דו"ח יחידת ניהול החוב, ערוך על פי הגדרות קרן המטבע לגבי מהו חוב חיצוני (=חוב שמוחזק על ידי מי שאינו תושב ישראל), ואילו דו"ח המידע הכספי של ממשלת ישראל, ערוך על פי עקרונות חשבונאים מקובלים, ועל כן מציג את החוב הנקוב במט"ח, ללא קשר לזהות הגורם המחזיק בחוב, כך שההבדל בין סכומי החובות נובע מההגדרות השונות, אשר הותאמו לפי סוג הדו"ח וקהל היעד. 

7. 
ביחידת ניהול החוב פועלת מערכת של מודלים, אשר מטרתם הינה קביעת יעדים כמותיים לתמהיל החוב.

במסגרת מערכת זו נכללים מודלים מהסוגים הבאים:

א. מודלי מלאי – מאתרים את הרכב המלאי הרצוי (תמהיל מטבעות, ריביות והצמדות).

מודל הנפקות – עוסק בתכנון ארוך טווח של גיוסי החוב המקומי הסחיר והגיוסים בחו"ל (טווחי גיוס ומכשירי גיוס), אשר יקדם את מבנה החוב לעבר הרכב המלאי הרצוי, תוך התחשבות במטרות ובסיכונים השונים.
כיום מיושמים מודלים אלה באופן נרחב, כך שניהול החוב הממשלתי מסתמך על יעדים כמותיים לטווח בינוני-ארוך, אשר נקבעו על סמך מכלול המידע הקיים והשיקולים הרלוונטיים.

9. 
בהתייחס לכך שבנק ישראל ממליץ ליחידת ניהול החוב בדבר הרכב הגיוס, הרי שמנגנון זה לא ישתנה, וימשיך להתקיים גם לאחר העברת המינהלת לניהול החוב הממשלתי, מבנק ישראל למשרד האוצר. 

באשר לבדיקת סבירות ההחלטה לגבי הרכב הגיוס על ידי בנק ישראל, באפשרותו של בנק ישראל להמשיך ולבדוק סבירות זו, כך שהעברת משימותיה של המינהלת, אשר מתמקדת בהיבטים הטכניים של ניהול החוב, אינה מהווה גורם לפגיעה כלשהי בבדיקת סבירות זו.

חלק מנהלי הבקרה והדיווח של המינהלת, מסתמכים בין היתר על היכולות והתפוקות שיוטמעו במערכות המחשוב, הנמצאות בפיתוח והרצה. משימות אלו נמצאות בשלבי סיום, כך שיושלמו הנהלים הבאים להבטיח את תקינות פעילותה של המינהלת.

העברת המידע לבנק ישראל, סוכמה בין גורמי ניהול החוב וגורמי המחשוב במשרד האוצר ובבנק ישראל. במסגרת יישום הסיכומים, הועברו לבנק קבצי מידע לבדיקתם והתאמתם לצרכיו. 

המדיניות אשר הנחתה את משרד האוצר בנושא העברת המידע לבנק ישראל, הינה חשיפת מלוא המידע עבור גורמי הבנק, ללא הגבלות כלשהן.

הטלת כופר בגין עבירות מס הכנסה
דוח ביקורת שבט התשס"ו-פברואר 2006

הגוף המבוקר: רשות המסים בישראל

א. 
ריכוז ממצאי הביקורת

1. 
עקרון השקיפות וכללי מינהל תקין מחייבים שההחלטות המתקבלות ברשות, ובייחוד החלטות בעלות אופי מעין שיפוטי כמו אלה הנוגעות להטלת כופר, יהיו מנומקות. תיעוד ראוי בכתב של החלטות ועדות הכופר יאפשר לעמוד על אופן קבלתן

2.
נוכח האופי המעין שיפוטי של עבודת ועדות הכופר והסמכות המעין עונשית הנתונה בידיהן, ומאחר שבחלק מהמקרים מדובר בעבירות חמורות, רצוי שהרשות תשקול, יחד עם הפרקליטות, לשתף משפטן חיצוני בתהליך קבלת ההחלטות בוועדות ובשלבים מוקדמים יותר. הדבר נחוץ כדי להבטיח שקיפות ובקרה נאותה על תהליך זה.

3. 
חתימה של פקידי שומה לחקירות על הסכמי כופר עם נישומים, יש בה משום חריגה מסמכות, והיא אינה עולה בקנה אחד עם הוראות פקודת מס הכנסה ונוהלי הרשות בעניין הטלת כופר, ועם כללי מינהל תקין.

4. 
בהחלטות הוועדה בעניין סכום הכופר שהוטל על מעלימי הכנסות, לא הובאו בחשבון סכומי כופר שנקבעו בעבר לנישומים שהעלימו הכנסות בסכומים דומים, ואף לא הובאו נימוקים מיוחדים שיכלו להשפיע על קבלת ההחלטה בעניין סכום הכופר. ממצאים אלה מעוררים ספקות בדבר מידת ההקפדה על הוגנות ועל שוויוניות, בהליך קבלת ההחלטות בוועדות הכופר.

ב. מצב תיקון הליקויים

רשות המסים בישראל

1. 
בעקבות הביקורת, פרסום החלטות ועדת הכופר יכלול את הפרטים הבאים: סעיף העבירה, סכום הכופר והנימוקים לכופר. 

הפרסום יתבצע פעמיים בשנה, באחריות חטיבת החקירות, ובשיתוף עם החטיבה המשפטית ברשות המיסים. 

2. 
בתיאום עם היועץ המשפטי לממשלה, ישותף בוועדת הכופר משפטן ממשרד המשפטים.

3. 
רשות המיסים תפרסם הצהרה בדבר קביעת סמכותו של הסמנכ"ל הבכיר לחקירות, לדון בתיקי כופר.

רשות המיסים תפעל לקידום הטיפול בתיקי עבירות מס בפרקליטות, ובקידום הקמת בתי משפט ייחודים למיסים.

4. 
ההחלטות בתיקים הנדונים בוועדת הכופר, מתקבלות על פי קריטריונים ועל פי מיטב שיקול הדעת של חברי הוועדה.

משרד הביטחון

הספקת שירותי רפואה לחיילים על ידי צה"ל
ומשרד הביטחון

דו"ח 55א
הגופים המבוקרים: משרד הביטחון; צבא ההגנה לישראל; משרד הבריאות

א. ריכוז ממצאי הביקורת

3.
אף על פי שצה"ל החל לפני כשלוש שנים בתהליך של אזרוח מרפאות צבאיות המספקות שירותים רפואיים לאנשי קבע, טרם הסתיים תהליך הסקת מלוא המסקנות בנוגע ליתרונות ולחסרונות, לרבות הכלכליים, שנבעו לו מכך. לפיכך, טרם התקבלו החלטות על עתיד השירות הרפואי לאנשי הקבע. כתוצאה מכך, בין השאר, נהנו בשנת 2003 כ-2,500 אנשי קבע, ששירתו בעבר במחנה "רבין" בקריה שבתל אביב ועברו לשרת במקום אחר, מזכאות לקבל שירות רפואי על חשבון צה"ל הן במרפאות צבאיות והן במרפאות אזרחיות של אחת מקופות החולים. 

4.
הרכש של שירותים רפואיים ממערכת הבריאות האזרחית, על אף היותו בעל היקף קשיח יחסית, שניתן לחיזוי ברמת סבירות גבוהה, אינו מתנהל במסגרת תקציב המבוסס על נתונים והערכות ריאליים. 
ב. 
מצב תיקון הליקויים

צבא ההגנה לישראל

3.
כיום משווקים כ-230 פריטים של תרופות וציוד רפואי בשיטת השיווק הישיר.


אחת מחברות התרופות פועלת בשיטת השיווק הישיר מתחילת שנת 2006.


תיבחן כניסתה של חברת תרופות נוספת במהלך הרבעון השלישי של 2006. 

אגף לוגיסטיקה, רפואה ומרכזים, ביצע בראשית שנת 2006 ניתוח כלכלי לבחינת כדאיות מיקור חוץ - ניפוק ישיר של תרופות לחיילים, לעומת ניפוק תרופות על ידי חיל הרפואה.

4.
כדאיות מיקור חוץ - ניפוק ישיר של תרופות לחיילים מול ניפוק תרופות על ידי חיל הרפואה - נבחנה כלכלית.

לאור היציאה למכרז להספקת רפואת מומחים - רפואה שניונית, וניפוק תרופות לאנשי הקבע - הינחה סגן קצין רפואה ראשי להמתין לתוצאות המכרז, קודם להמשך הבחינה הכלכלית. 

חיל הרפואה העביר את הוצאת המכרז לטיפולה של החטיבה להרכשת שירותים במשרד הביטחון.

תהליך קביעת מסגרת לתקציב הביטחון
דו"ח 56א
הגופים המבוקרים: משרד האוצר; משרד ראש הממשלה; משרד הביטחון

א.
ריכוז ממצאי הביקורת

1.
על אף מורכבות תהליך הכנת תקציב הביטחון, הוא אינו מוסדר במשרד האוצר באמצעות מסגרת נהלים ברורה ושיטתית. משרד האוצר אינו מקיים הליך סדור של תיעוד שלבי העבודה בתהליך הכנת תקציב הביטחון, לרבות ניירות עבודה, סיכומי דיונים והנחיות לביצוע; תיעוד הנדרש לא רק לשם ניהול תהליך בהיר וסדור, אלא גם לשם קיום בקרה עליו, לימוד והפקת לקחים. עוד עלה, כי תהליך קביעת המסגרת לתקציב הביטחון מתקיים ללא התיאום ושיתוף הפעולה הדרושים בין משרד האוצר לבין משרד הביטחון.  

ב. מצב תיקון הליקויים

משרד הביטחון

1. 
מתקיימת עבודת מטה בין אגפי התקציבים במשרד הביטחון ומשרד האוצר, במסגרתה נבחן נושא היקף ההרשאה להתחייב, לרבות ניתוח הצרכים, לצורך הפקת לקחים וקביעת מסגרת ההרשאה להתחייב  בשנת התקציב 2006.
ב-11 ביוני 2006, הוגשה למשרד האוצר הדרישה התקציבית לשנת 2007.
לצורך שיפור והגברת התיאום בין משרד הביטחון לבין משרד האוצר, התבקש משרד האוצר על ידי משרד הביטחון, כי הצעתם, לגבי מסגרת התקציב לשנת 2007, תועבר למשרד הביטחון לפחות שבועיים לפני הדיון בממשלה.

הקרן לקליטת חיילים משוחררים והיחידה להכוונת חיילים משוחררים 
דו"ח 56א
הגוף המבוקר: משרד הביטחון

א.
ריכוז ממצאי הביקורת
1.
מאז הקמת הקרן, משך כעשר שנים, פעלה הנהלת הקרן על פי תקנון שלא אושר כדין ולא פורסם ברשומות כנדרש בחוק קליטת חיילים משוחררים, התשנ"ד-1994. מעבר לכך, במספר תחומים פעלה הנהלת הקרן שלא על פי התקנון, והתקנון לא עודכן בהתאם לנסיבות ולשינויים שחלו בחוק ובפעילות הקרן. תקנון חדש, שבהכנתו החלה הנהלת הקרן כבר בתחילת שנת 2004, טרם קיבל את כל האישורים הדרושים. 

2.
מאז שחוקק החוק לא קבעה הנהלת הקרן, וממילא גם לא פרסמה ברשומות, כללים ומבחנים חדשים, כנדרש בחוק, לחלוקת כספי הקרן לסיוע נוסף. בפועל פעלה הנהלת הקרן לפי כללים שהיו נהוגים לפני חקיקת החוק, אשר מתייחסים רק לחיילים משוחררים הלומדים במכינות קדם-אקדמיות. גם כללים אלה מעולם לא פורסמו ברשומות, דבר שאינו מתיישב עם הוראות החוק. 

5.
היחידה לא קבעה אמות מידה לבחינת התועלת בנסיעת נציגי הלשכות המחוזיות של היחידה לקבלת קהל בערי הפריפריה, ולא התאימה את תדירותן לכמות החיילים המשוחררים שהתייצבו לקבלת שירותי היחידה. כתוצאה מכך, חלק מהלשכות ממשיכות לפעול על פי דפוסים שנקבעו לפני שנים רבות, ושולחות נציגים מטעמן לצורך קבלת קהל לערים שבהן שיעורי ההתייצבות של החיילים המשוחררים נמוכים, ואף לערים שבהן מטפלים בחיילים המשוחררים נציגים של הרשות המקומית. 

ב.
מצב תיקון הליקויים

משרד הביטחון

1.
תקנון הקרן אושר על ידי משרד המשפטים, אולם עקב שינויים שהוכנסו בו, נדרש אישור מחודש של ועדת העבודה, הרווחה והבריאות של הכנסת. הקרן פנתה לוועדה לקבלת אישורה מחדש. 
2.
ביחידה התקבלה טיוטת דוח ראשוני שנערך על ידי יועץ חיצוני בנושא הקריטריונים לסיוע במסגרת הקרן לסיוע נוסף. טיוטת הדוח נבחנת מול משרד החינוך. צפי לסיום - סוף הרבעון הראשון שנת 2007.

5.
עד לסוף שנת 2006 תיפתחנה כ-50 לשכות אזוריות; עד יוני 2006 נפתחו כ-30 לשכות; פתיחת לשכות נוספות תבוצע בהתאם לתכנון.
היבטים במיגון אישי ובמיגון כלי רכב

דו"ח 56א
הגוף המבוקר: צבא ההגנה לישראל

א.
ריכוז ממצאי הביקורת
1.
מצאי אפודי המגן נגד קליעים, אשר מספקים את רמת המיגון הנדרשת, היה בחוסר של 13% אפודים מול יעד התקינה לאפודים שקבע צה"ל (סגן הרמטכ"ל) באוקטובר 2002. 

5.
נכון למועד סיום הביקורת, דצמבר 2004, חיילות בגזרת אוגדה מרחבית אזור חבל עזה לא צוידו על ידיה באפודים מסוג א', כפי שמסר צה"ל בוועדת המשנה בכנסת בנובמבר 2003, אלא באפודים מדגם אחר, אשר הינם כבדים יותר ואינם מתאימים לצורכיהן.

ב.
מצב תיקון הליקויים

צבא ההגנה לישראל

1.
מצאי אפודי צה"ל לסוף מאי 2006, עומד על 77% מהיעד שקבע הרמטכ"ל. עוד אלפי אפודים מתוכננים לאספקה במחצית השנייה של שנת 2006.


עד סוף שנת העבודה 2006, לאחר גריטת אפודים ישנים, יעמוד מצאי צה"ל על כ-95% מהיעד שקבע הרמטכ"ל, אלא אם תשתנה תוכנית הרכש על רקע אילוצי תקציב.


בתחילת 2007 מתוכננת אספקה נוספת של מאות אפודים.


לפי היעד שקבע המטכ"ל, יעמוד המצאי המשוער עד סוף הרבעון הראשון של שנת 2007, על מאה אחוז.

5.
הנחית ראש מחלקת תכנון וארגון לפיקודים מספטמבר 2005, קבעה כי כל הלוחמות המשרתות בגזרות מאוימות בהן מתבצעות תעסוקה מבצעית, יצוידו באפודי מיגון מסוג א'.


בהנחיה נקבע כי מפקדי ההספקה בפיקודים יממשו את ההנחיה, ויווסתו את האפודים, בהתאם לסד"כ הלוחמות בפיקוד וגזרות התעסוקה המבצעית, הדורשות שימוש באפודי מיגון גבוה.


בהתאם לאמור לעיל, מתקיימת אבחנה בפיקודים בין לוחמות המשרתות בגזרות בהן מתבצעת תעסוקה מבצעית מאוימת, והמצוידות באפודי מיגון גבוה, לבין לוחמות המשרתות בגזרות המאופיינות בגבולות של שלום, ומצוידות באפוד נגד רסיסים.

משרד ראש הממשלה - אגף בכיר - ביקורת המדינה וביקורת פנימית
ביום 13.9.2006 התקבלה החלטת ממשלה בק/3 בנושא, כלהלן:

דיווח מעקב אחר ביצוע החלטה מספר 106(בק/4) מיום 4.12.2003

נציגי צה"ל ופיקוד העורף מציגים תמונת מצב בעניין ההצטיידות באמצעי המיגון האישי בהתאם לצרכים המבצעיים ומציינים, כי נקבעו רמות המלאי הנדרשות בסוגי המיגון העיקריים (אפודים למיניהם, קסדות, שכפצים וכו'), וההצטיידות נערכת בהתאם למשאבים המוקצים לנושא.
יו"ר ועדת השרים מסכם ומבקש לקבל עדכונים נוספים בעניין ביצוע התוכנית לקראת השלמת רמת המלאי הבסיסית בסוגי המיגון העיקריים.
יו"ר ועדת השרים מודיע כי יקיים ביקורים לבחינת מצב המיגון האישי של החיילים, בשיתוף עם האגף לביקורת המדינה. 

השאלת טובין לגופים אזרחיים

דו"ח 56א
הגופים המבוקרים: משרד הביטחון; צבא ההגנה לישראל

א.
ריכוז ממצאי הביקורת
1.
בדיקת תיקי השאלות א' (טובין המושאלים לשימושם של הגופים השואלים על פי צורכיהם) העלתה, כי כבעבר ובניגוד להוראות המשרד, אגף הכספים (אכ"ס) עדיין לא עורך מעקב אחר גופים שואלים כדי לבדוק את מידת עמידתם בתנאי ההשאלה; ב-31% מהתיקים שנבדקו לא נמצאו ביטחונות תקפים, או לא נמצאו ביטחונות כלל; אכ"ס לא הקפיד לבדוק את תחשיבי דמי ההשאלה שהעבירו לו גופי צה"ל, ונהג, ככלל, לאשר את המלצות צה"ל לפטור את הגופים השואלים מדמי השאלה בלי לקבל לכך, כנדרש בהוראות המשרד, אישור מראש אכ"ס או ממנכ"ל המשרד, בהתאם לגובה דמי ההשאלה; ב-51% מההשאלות הסתיימה תקופת ההשאלה, אך הטובין טרם הוחזרו - הערך הכספי של הטובין שלא הוחזרו הסתכם בכ-37 מיליון ש"ח, ותקופת הפיגור בהחזר חלק מהן הגיעה עד חמש שנים. 

2.
בתחום ניהול השאלות ב' (טובין המסופקים לעסקי המשרד) נמצא, כי אכ"ס ומינהל ההרכשה והייצור שבמשרד המבצע הזמנות של עבודות עבור צה"ל, אינם מקיימים מעקב אחר חלק מן ההשאלות, בשל אי-ביצוע התאמות נדרשות במערכת הבקרה הממוחשבת של הזמנות המשרד; בדומה להשאלות א', במקרים רבים גם בהשאלות ב' אכ"ס לא מימש ביטחונות של הגופים שלא החזירו את הטובין המושאלים במועד.

3.
במועד סיום ביקורת המעקב, 32% מההשאלות של אגף הטכנולוגיה והלוגיסטיקה שבצה"ל בערך כספי של כ-60 מיליון ש"ח, ו-58% מההשאלות של חיל האוויר בערך כספי של כ-69 מיליון ש"ח, טרם הוחזרו, על אף שתקופתן הסתיימה.

4.
נוכח התופעה הרחבה של פיגורים בהחזרת טובין מושאלים ואי-התאמות רבות הקיימות בין נתוני אכ"ס לבין נתוני אט"ל וח"א, ראוי שצה"ל יפעל באופן שוטף, שיטתי וממוקד מול אכ"ס והגופים הרוכשים הרלוונטיים, לשם העברת מידע ותזכורות על הגופים השואלים המפגרים בהחזרת טובין, והפניית דרישה לחיוב חשבונם. מקרים של פיגורים חריגים, שלא נפתרו במסגרת העבודה השוטפת של אט"ל וח"א מול גורמי המשרד, ראוי שיוצגו לדרגי פיקוד בכירים בצה"ל ויועלו על ידיהם בפני ראש אכ"ס וראש מנה"ר במטרה להביא לפתרונם.

ב.מצב תיקון הליקויים

משרד הביטחון
באגף הכספים במשרד הוחלט, כי הטיפול בהשאלות ירוכז על ידם, אולם יישום ההחלטה נדחה עד להפעלת ה- ERP - ENTERPRISE RESOURCE PLANNING - בסוף שנת 2006.

צבא ההגנה לישראל

תחנת גלי צה"ל

דו"ח 55א

החלטת ממשלה בק/75 – 1.9.2004

לרשום את הודעת שר הביטחון וצה"ל, על הצעדים שננקטו עד כה לתיקון הליקויים אותם העלתה הביקורת, בתחומים הבאים:
1) ההוראות המסדירות את פעילות התחנה.

2) הניהול התקציבי.
3) התקשרויות עם גופים אזרחיים.

4) כוח-אדם.
5) ניהול התקליטייה וארכיון ההקלטות.

ביצוע ההחלטה

משרד הביטחון

עבודת המטה להכנת הוראת המשרד הדנה, בין השאר, בהרכשת שירותים, הושלמה, למעט הסוגיה לגבי הגורם אשר יטפל ברכישה - סוכן שיקבע במכרז ואשר יהיה בפיקוח ובבקרה של המשרד, או באמצעות שלוחה של המשרד אשר תוקם בתחנה. הנושא יוגדר עד ספטמבר 2006.
ריכוז ממצאי הביקורת

הגופים המבוקרים: תחנת גלי צה"ל; משרד הביטחון; צבא ההגנה לישראל

9.
זה שנים רבות לא מיושמים בגלי צה"ל כללי הרישום והפיקוח שנקבעו בהוראות הצבא לגבי הבקרה על שעות עבודתם של אזרחים עובדי צה"ל בנוגע לעיתונאים הבכירים של התחנה. בחינה של נושא זה, שהחלה לפני כעשר שנים, טרם סוכמה במשרד הביטחון. 

11. 
מאז תחילת שנת 2000 מעסיק משרד הביטחון עובדים בגלי צה"ל באמצעות חברת כוח אדם, אף שלגבי מרביתם לא מתקיימים התנאים לצורת העסקה זו, כפי שנקבעו בהודעת נציבות שירות המדינה ואומצו בהוראת משרד הביטחון.

13. 
גלי צה"ל גיבשה, בהתאם להנחיות משרד הביטחון, תעריפון לקביעת שכרם של עובדי חברת כוח האדם. תעריפון זה כולל טווחי שכר לפי תפקיד. שכרם של עובדים אלה נקבע על ידי מפקד התחנה ומאושר על ידי משרד הביטחון בלי שנקבעו לכך עקרונות ואמות מידה ברורים. כמו כן, התעריפון אינו מתייחס לכל המשימות שנעשות בגלי צה"ל. 

16. 
כתבי החוץ של התחנה עבדו במשך שנים עם גלי צה"ל כפרילנסרים בלי שנחתם בינם לבין משרד הביטחון כל הסכם המסדיר את אופן ואת תנאי העסקתם, לרבות הגדרת היקף עבודתם, דרכי הדיווח והתמורה.

מצב תיקון הליקויים

משרד הביטחון

9.
בעקבות הביקורת, מיושמת בתחנה הנחייתו של רמ"ט אגף משאבי אנוש, לרענן ולחדש את אמצעי הפיקוח על העבודה העיתונאית, במתכונת של הגשת דו"חות עבודה - תכנון מול ביצוע שעות עבודה - של עובד, באישור המנהל הישיר ומפקד התחנה. 


חוזי ההעסקה של כל העובדים, מאושרים על ידי משרד הביטחון.

11.
מרבית עובדי חברת כוח האדם הינם עיתונאים הפועלים בהתאם להמלצות "ועדת ליבני". כל העובדים מחויבים בהגשת דו"ח נוכחות, בו הם מצהירים בחתימתם על עבודתם בפועל.


במסגרת החוזה האישי, זכאים חלק מהעיתונאים לגמול עבור שעות נוספות, בהתאם לתנאי העסקתם ולחוק. שעות נוספות אלה מבוצעות על ידי העיתונאים גם מחוץ לתחנה, בפעילויות כגון: פגישות, עדכונים, מסיבות עיתונאים, סיורים, קריאה, צפייה בטלביזיה, האזנה לרדיו וכו'. עיתונאים אלה הינם בכירים, ובהתאם לכך הם מדווחים על השעות הנוספות שביצעו בדו"ח מתאים, אשר מאושר בחתימת ראש המחלקה הרלוונטית, ועל ידי מפקד התחנה.


נמשך הליך קליטתם של עובדים שהועסקו בגלי צה"ל באמצעות חברת כוח אדם, במסגרת ערוצי העסקה מוסדרים על ידי המשרד, כגון, אזרחים עובדי צה"ל בהסכם קיבוצי, בהסכם אישי, ערוץ יועצים וערוץ חברות.


תחנת גלי צה"ל מעסיקה כיום פחות מחמישים עובדים, המועסקים כולם בחלקיות משרה נמוכה, סה"כ 30 תקנים "מלאים", באמצעות חברת כוח אדם, לעומת מעל 120 עובדים לפני בשנת 2004.


כיום, כל העובדים המועסקים באמצעות חברת כוח אדם בגלי צה"ל, מצויים במסלול להפיכתם לאזרחים עובדי צה"ל, בהתאם למסלולי ההעסקה שלעיל. צפי התחנה לסיום הטיפול בעובדי חברת כוח האדם, הוא במהלך הרבעון האחרון של שנת 2006.


בגלי צה"ל קיים צורך להמשיך ולהפעיל את ערוץ ההעסקה של עובדים באמצעות חברת כוח אדם. צורך זה הוצג לגורמים הרלוונטים באגף משאבי אנוש בצה"ל ובמשרד, והוכר על ידם. עם זאת ומתוך הכרה במגבלות המשפטיות והאחרות, ימשיך וישמש ערוץ העסקה זה לקליטתם של מספר מצומצם של עובדים, ולתקופה קצרה.

13.
שכרם של עובדי חברת כוח אדם, נקבע בהתאם לתעריפון שאושר על ידי המשרד. תעריפון זה קובע רצועת שכר צרה, בעלת גבולות של מינימום ומקסימום, והוא מעניק לתחנה שיקול דעת, המהווה סוג של "גמישות ניהולית" מזערית, בקביעת שכרם של העובדים במסגרת התעריפון.

16.
כיום מועסקת בגלי צה"ל כתבת חוץ אחת. במהלך שנת 2006 התנהלו דיונים בנושא הסדרת העסקתה, עם הלשכה המשפטית במשרד ועם גורמים משפטיים במשלחת בניו יורק. הוחלט כי העיתונאית תועסק בשגרירות בוושינגטון, במעמד של עובדת מקומית. ברוח זאת נוסח חוזה עבודה מתאים. הצפי הוא כי הנושא יושלם עד סוף שנת 2006.
הטיפול של צה"ל ושל משרד הביטחון בנושא השמירה על

איכות הסביבה בצה"ל

דו"ח 55א

החלטת ממשלה בק/78 – 1.9.2004
1. 
צה"ל ירכז, ביחד עם משרד הביטחון והמשרד לאיכות הסביבה, עבודת מטה להרחבת שיתוף הפעולה בין מערכת הביטחון לבין המשרד לאיכות הסביבה, ובמסגרתה ייבחנו הנושאים הבאים:
ג. 
הנסיבות והדרכים להעברת מידע מצה"ל למשרד לאיכות הסביבה, אודות מפגעים וזיהומים שונים שהתגלו ביחידות צה"ל.

ביצוע ההחלטה

צבא הגנה לישראל

1.ג.
הוראה בנושא מניעת זיהום מדלקים ושמנים, אושרה ופורסמה. על פי הנחיית אגף לוגיסטיקה, רפואה ומרכזים, צומצמו ואוחדו תחנות דלק קיימות, לשם צמצום מקורות זיהום פוטנציאליים.

ריכוז ממצאי הביקורת

הגופים המבוקרים: משרד הביטחון; המשרד לאיכות הסביבה; צבא ההגנה לישראל

1. 
בין צה"ל לבין המשרד לאיכות הסביבה קיימת זה מספר שנים מחלוקת בנוגע לסיווג הפעילות של צה"ל לצורך פירוש חוקים בתחום איכות הסביבה וקביעת היקף תחולתם על הצבא. 

2. 
לא נקבעו מבחנים להבחנה בין פעילויות בתחום החומרים המסוכנים המחייבות קבלת היתר, ובין אלה שלא. כמעט כל פעילות הצבא בתחום זה נעשית ללא קבלת היתרים מהמשרד לאיכות הסביבה.

3. 
למשרד לאיכות הסביבה חסר מידע רב הנוגע לצה"ל, שנחוץ לו לצורך מילוי תפקידים שהוטלו עליו על פי הוראות דינים שונים בתחום איכות הסביבה.

4. 
במצב הקיים, הפיקוח שמקיים המשרד לאיכות הסביבה על צה"ל בתחומים מרכזיים שבאחריותו היה מצומצם, ונעשה שלא על פי תכנית פיקוח תקופתית, הקובעת את סדר העדיפויות. 

10. 
העבודה על הכנת הוראת פיקוד עליון בנושא איכות הסביבה  החלה באג"ת לפני כשש שנים, בסוף שנת 1997. נכון למועד סיום הביקורת (מרס 2004), טרם אישר צה"ל הוראת פיקוד עליון בנושא איכות הסביבה.

12. 
צה"ל טרם הניח את התשתית הדרושה לשילוב נושא השמירה על איכות הסביבה בביקורות מקצועיות ומטכ"ליות הנערכות בגופים השונים. טרם הוגדרו הגופים האחראים לביצוע ביקורות אלה, מהות הביקורת, תכולתה ואפיונה.  

מצב תיקון הליקויים

משרד ראש הממשלה - אגף בכיר - ביקורת המדינה וביקורת פנימית
ב-25 באוקטובר 2006, התקיים במשרד רה"מ באגף הבכיר לביקורת המדינה דיון מעקב בנושא "השמירה על איכות הסביבה בצה"ל", (דו"ח מבקר המדינה 55א), בראשות ראש האגף הבכיר לביקורת המדינה במשרד ראש הממשלה, ובהשתתפות נציגי צה"ל, משרדי הביטחון והגנת הסביבה, והתעשייה הצבאית לישראל.

להלן התייחסות צה"ל לממצאי הביקורת:

א.
התיאום בין צה"ל והמשרד להגנת הסביבה


1.
בינואר 2006 המליץ אג"ת על הקמת צוותי עבודה בין צה"ל והמשרד להגנת הסביבה, לגיבוש אמנת שיתוף פעולה בין הגופים. מטעם המשרד להגנת הסביבה מונה הסמנכ"ל הבכיר לאכיפה, שירכז את עבודת צוותי העבודה. 


2.
במסגרת האמנה יגובשו הוראות לפעילות משותפת, בין צה"ל והמשרד להגנת הסביבה. ינוסחו סעיפים אשר יגדירו את האופן בו צה"ל יעביר למשרד להגנת הסביבה נתונים לגבי מניעת מפגעים וחומ"ס, כנדרש בחוק.


3.
דיון לגיבוש האמנה אמור היה להתקיים ב-19.10.06, אך נדחה לבקשת המשרד להגנת הסביבה.

ב.
דיווח על הקמת תחנות דלק


1.
רשימת תחנות הדלק הצה"ליות הועברה לסמנכ"ל בכיר לאכיפה במשרד להגנת הסביבה ב-24 בפברואר 2005.


2.
בתאריך 13 בפברואר 2006, נערך סיור להצגת 3 תחנות דלק מייצגות, על פי בקשת המשרד להגנת הסביבה. לבקשת המשרד להגנת הסביבה יקיים צה"ל סיור נוסף.

ג.
העברת מידע מצה"ל למשרד להגנת הסביבה


1.
צה"ל מיידע את המשרד להגנת הסביבה על כל מפגע חדש ומשמעותי המדווח למטה הכללי. לדוגמא: דיווח אודות מפגע דליפת דלק סילוני באחד מבסיסי חיל האוויר, או שיתוף פעולה בחשש למפגעי קרינה מתחנת תקשורת, באחד הבסיסים.


2.
המשרד להגנת הסביבה מקבל עדכונים שוטפים, באשר לפעילות צה"ל, במסגרת פגישות עבודה עיתיות (אחת לחודש), המתקיימות בין סמנכ"ל בכיר לאכיפה במשרד להגנת הסביבה, לבין ר' מדור איכות הסביבה באג"ת.


3.
לפקחי המשרד להגנת הסביבה יש אישורי כניסה לכלל מחנות צה"ל וביכולתם לערוך ביקורות ככל הנדרש. עם זאת, לעיתים קורה כי ביחידת קצה מתגלות בעיות נקודתיות. בעיות אלו אינן עומדות בקנה אחד עם מדיניות צה"ל, והן מטופלות באופן פרטני ככל הנדרש.

ד.
קביעת מדיניות בצה"ל בנושא איכות הסביבה


1.
לאחרונה הסתיימה כתיבתו של מסמך "חזון ומדיניות לאיכות הסביבה בצה"ל". המסמך הועבר לאישור ר' חטיבת התכנון באג"ת, ולאחר מכן יועבר לחתימת הרמטכ"ל.


2.
הוכנה תוכנית רב שנתית בשיתוף המשרד להגנת הסביבה, המגדירה סדר עדיפות לטיפול במפגעים סביבתיים בצה"ל. התכנית הוצגה לראש חטיבת התכנון באג"ת. המלחמה גרמה לדחייה בגיבוש התוכנית הרב שנתית של צה"ל, ובכללה ישומה של התוכנית הרב שנתית להגנת הסביבה, שתחודש במהלך 2007.

ה.
תוכניות עתידיות בצה"ל


1.
בעקבות מלחמת לבנון השנייה, הוכרזה שנת 2007 בצה"ל כשנת חזרה לכשירות. יחד עם זאת, ועל מנת להבהיר את מידת החשיבות אותה צה"ל מייחד למפגעים הסביבתיים, הנחה רח"ט התכנון, כי צה"ל יקצה סכום מסוים לפתרון בעיות סביבתיות אקוטיות.


2.
הנושאים הסביבתיים האחרים, הדורשים טיפול, יבואו לידי ביטוי במסגרת "תר"ש קשת", אשר נדחתה לשנת 2008.

ו.
אישור הוראת פיקוד עליון בצה"ל


הוראת פיקוד עליון איכות הסביבה, נמצאת בתהליכי חתימה סופיים בלשכת מפ"ע. לאחר מכן תועבר לחתימת שר הביטחון ותכנס לתוקף. צפי לפרסום הפקודה – סוף שנת 2006.

ז.
היתרי רעלים וחומ"ס – דיונים משותפים


1.
בפגישות העבודה המשותפות שאמורות להתקיים בין צה"ל והמשרד להגנת הסביבה, ישתתפו: מאגף לוגיסטיקה רפואה ומרכזים - ר' מנהל הבטיחות, מאג"ת -רמ"ד איכות הסביבה, והיועץ המשפטי.


2.
מטרת קיומן של פגישות עבודה משותפות לצה"ל ולמשרד להגנת הסביבה, הינה תיאום בין צה"ל לבין המשרד להגנת הסביבה באילו מהתחומים צה"ל יידרש ליישם את החוק לחומרים מסוכנים, ולקבל מהמשרד להגנת הסביבה היתרי רעלים, עבור החזקתם במחנות צה"ל, ובאילו לא.


3.
החלת החוק על צה"ל תגרום למעקב צמוד של המשרד להגנת הסביבה על חומ"ס הנמצא בצה"ל, הגבלה על כמות החומ"ס המוחזק בו זמנית במחנות צה"ל, בקרת איכות של המשרד להגנת הסביבה, וכן תשלום היטל עבור קבלת אישורי החזקת חומ"ס.

ח.
סקר סיכונים במחנות צה"ל (ביוב, חשמל, דלק ושמנים)


1.
ביצוע סקר סיכונים במחנות צה"ל הינו משימה מורכבת, עקב היקפה הגדול. ביצוע סקר מקיף אורך זמן רב, וכשתוצאותיו מתקבלות הן לרוב כבר לא רלוונטיות להתקדמות הפרויקט, או שצצו כבר סיכונים חדשים שלא נסקרו במהלך הסקר. לכן צה"ל נקט בדרך של ביצוע סקרים בשני חתכים, כמפורט להלן:



חתך נושאי:  סקירה של סיכונים מתחנות דלק, סדנאות, שפכים ועוד.



חתך יחידתי: ביצוע סקרים במסגרת היחידות, במטרה למפות פערים. הסיכונים שממופים מוטמעים במסגרת התר"ש.


2.
הדרג המטכ"לי, מצידו, עוסק בבחינת תוצאות הסקרים הנושאיים והסקרים המתבצעים בחתך היחידות, ומטמיע את המסקנות במסגרת התר"ש.

ט.
מנגנוני בקרה, מנגנוני טיפול באירועי חירום ובזיהומים


1. 
אגף לוגיסטיקה, רפואה ומרכזים גיבש ופרסם במהלך שנת 2006, פורמט לדיווח אודות אירועי זיהום ומפגעים סביבתיים.


2.
מתקיים שיתוף פעולה בין המשרד להגנת הסביבה לבין חיל הים לטיפול בזיהומי ים.

י.
זיהום קרקע באיזור אגף ההיקוות של הכנרת


1.
הפתרון לזיהומי הקרקע באגן הכנרת קיבל ביטוי במסגרת הכנת תר"ש איכות הסביבה, ונמצא בסדר עדיפות עליון לטיפול. הוכנה תכנית מפורטת לטיפול במפגעים כדלקמן:



א)
מופו כל מחנות צה"ל באגן הכינרת.



ב)
הוכנה תכנית חיבור ביוב לכל מחנות ומוצבי צה"ל ברמת הגולן.



ג)
הוקם מרכז לטיפול בקרקעות מזוהמות בחושניה, טופלו קרקעות מזוהמות במרחב רמת הגולן. הפרוייקט לא נמשך בגלל  פערי תקציב.



ד)
הוכנה תכנית פתרונות קצה לביוב למחנות צה"ל הנמצאים באגן הכנרת.


2.
במסגרת פרויקט "חושבים ירוק" בפיקוד צפון, הוסבו, עד כה, 410 מערכות חימום מים בסולר לחימום מים בגז, מתוך 800 המתוכננות. צפי לסיום הפרויקט - סוף שנת 2007.

יא.
הקפדה על דרישות איכות הסביבה בתחנות דלק; ניטור דליפות בתחנות דלק; קביעת תכנית בצה"ל לטיפול בבעיית זיהומים מדלקים; בדיקה וחקירה של מפגעים סביבתיים (שמנים ודלקים).


1.
בוצע פיילוט להגדרת מיכל לאיסוף שמנים משומשים ביטא"מים (יחידה טכנולוגית אחזקתית מרחבית – לשעבר יחש"ם), ובמרכזי הטיפול, הכוללים: מיכל, מאצרה, משאבה וצנרת מתאימה. אושר אב טיפוס של המערכת לצה"ל. עד כה נופקו 24 מערכות ליטא"מים. 60 מערכות נוספות תוקצבו על ידי אלר"ם, וינופקו עד סוף שנת 2006.


2.
בוצע מיפוי של תחנות הדלק בצה"ל ושל הפערים הקיימים במשטחים, במפרידי דלקים ופיאזומטים.


3.
בוצע תעדוף של תחנות אלו בשיתוף נציבות המים. הפערים יתוקנו בהתאם לתר"ש איכות הסביבה של צה"ל.


4.
נרכשו 24 מפרידי דלק. חמישה מפרידים כבר הותקנו בתחנות הדלק בצה"ל. יתר המפרידים יותקנו בתחנות הדלק החדשות על פי התכנון.


5.
משנת 2005 ועד סוף ספטמבר 2006 בוטלו 45 תחנות דלק במסגרת תכנית מניעת הזיהומים.

יב.
בדיקת אטימות לצנרת תת קרקעית בתחנת דלק


1.
במחצית הראשונה של שנת 2006 הושלמה בדיקת אטימות ל-80 המיכלים שתוכננו לשנת 2005.


2.
קיימת תוכנית לבדיקת 80 מיכלים נוספים. התכנית תוקצבה ותושלם עד סוף שנת 2006.

יג.
זיהום אקוויפר החוף באזור חצור


מאז איתור הדליפה מבסיס חצור, נוקט חיל האוויר בכל האמצעים הנדרשים למניעת המשך זיהום הקרקע. בימים אלה מגבשת נציבות המים הנחיות לשיקום האקוויפר. לאחר העברת ההנחיות, יפעל משרד הביטחון לביצוע סקרי קרקע ולשיקום.

יד.
ביקורת מטכ"לית בתחום איכות הסביבה


1.
גובש פורמט לביקורות סביבתיות בנושא איכות הסביבה ביחידות צה"ל.


2.
תחום איכות הסביבה נבדק בביקורות הפתע המטכ"ליות בראשות הרמטכ"ל או סגנו.

טו.
העלאות המודעות לאיכות הסביבה באמצעות הדרכה, הכשרה והטמעה בצה"ל:


בשנת 2006 תוקנן ואויש תקן סרן המשמש כראש תא איכות הסביבה במפקדת קצין חינוך ראשי.

טז.
טיפול בשפכים במחנות צה"ל


במסגרת תר"ש איכות הסביבה הוכנה, תוכנית מקיפה לטיפול בנושא השפכים.

יז.
תיאום ביקורי מפקחים מטעם המשרד להגנת הסביבה במחנות צה"ל


רמ"ד איכות הסביבה באג"ת, יהיה אחראי מעתה לתיאום ביקורי המפקחים במחנות צה"ל.

יח.
מרכז הידע בנושא איכות הסביבה בצה"ל


במסגרת סיכום הדיון שהתקיים באגף הבכיר לביקורת המדינה והביקורת הפנימית במשרד רה"מ, התבקש צה"ל להציג נתונים אודות מימוש המבנה הארגוני לאיכות הסביבה בצה"ל, וכן מסמך המפרט את מושג "מרכז הידע" בנושא איכות הסביבה בצה"ל ותכנית פעולתו. להלן עיקרי המסמך.


מימוש המבנה הארגוני לאיכות הסביבה בצה"ל


במרץ 2005 סוכמה עבודת מטה, שמפתה את כלל הפערים בצה"ל לשמירה על הסביבה בנושאים שונים, וביניהם הצורך במערך ארגוני בתחום איכות הסביבה בצה"ל. מעבודת המטה עולה כי נדרש כוח-אדם ייעודי לטיפול בנושא איכות הסביבה, בסמכויות ותשתית ארגונית מקצועית מטכ"לית לטיפול בנושא.


באפריל 2006 הוצגה בפני ר' חטיבת התכנון המלצה לאישור מבנה ארגוני לשמירת איכות הסביבה בצה"ל. רח"ט תכנון אישר עקרונית את ההמלצה למבנה הארגוני.


בדיון שהתקיים באוגוסט 2006 סיכם רח"ט התכנון כי, בעקבות מלחמת לבנון השנייה, תידחה תר"ש "קשת" בשנה, ושנת העבודה 2007 תוקדש להחזרת הצבא לכשירות מבצעית ולהשלמת המלאים.


עקב דחיית התוכנית הרב-שנתית, תידחה בשנה הקמת המבנה הארגוני למערך איכות הסביבה.


"מרכז הידע" בנושא איכות הסביבה בצה"ל ותכנית פעולתו


תפקיד רמ"ד איכות הסביבה מעוגן בפק"א אג"ת מס' 34/00, ו': ענף תשתית ופריסה.


תפקידו של המדור מוגדר: "לגבש מדיניות איכות הסביבה בצה"ל, לקבוע נהלים ופקודות, להכין תכנית ייעודית לתחום זה ולבקר יישומה". כפועל יוצא ממיקום המדור בתוך ענף תשתית ופריסה, חלים עליו גם התפקידים הבאים:


א.
ייצוג מערכת הביטחון בוועדות הכנסת הרלוונטיות לחקיקה סביבתית.


ב.
תיאום בין צה"ל למגזר האזרחי, בכל הנוגע לנושאים סביבתיים במקרקעין צבאי ושטחי אימונים או בסביבתם.

בהמשך להגדרות בפק"א, גזר ענף תו"פ את תפקידי "מדור איכות הסביבה", והגדיר את פעילויות המדור, כמפורט להלן:


א.
נהלים ופקודות



מיפוי תחולת חוקי המדינה על צה"ל.



הכנת אוגדן פקודות צה"ל בתחומי איכות הסביבה – הופק והופץ לכלל צה"ל.



הכנת הוראת פיקוד עליון "איכות הסביבה" – נמצאת בסבב חתימות אחרון.



הכנת פקודת מטכ"ל לניהול וטיפול באיכות הסביבה ביחידות צה"ל – בשלבי כתיבה מתקדמים.



השלמת פערים בפקודות צה"ל לשמירה על הסביבה – בעבודת מטה.


ב.
מבנה ארגוני



1.
גוף מטה




הקמת גוף מטה לאיכות הסביבה באגף לוגיסטיקה, רפואה ומרכזים, הנושא באחריות המטכ"לית על מערך איכות הסביבה, והכוונת פעילות צה"ל להגנה על הסביבה.



2.
דרג נפרס




תקנון ומינוי קצין איכות הסביבה בתקן מלא ברמת הזרוע, הפיקוד, האגף, האוגדות הסדירות ויחידות יצרניות, בעלות פוטנציאל השפעה סביבתי גדול.




מינוי קצין איכות הסביבה ביחידות, בראשות סא"ל ומעלה.


ג.
ביקורת ובקרה



1.
הכנת פורמט כלל צה"לי לביקורות איכות הסביבה – גובש פורמט ורשימת תיוג לביצוע בקרה ביחידות צה"ל, בתיאום עם המשרד לאיכות הסביבה.



2.
הקמת צוות מבקרים בנושא איכות הסביבה – איתור אנשי מילואים והכשרתם לביצוע ביקורות ביחידות צה"ל.



3.
תחרות פרס הרמטכ"ל – נושא איכות הסביבה שולב על פי הנחיית הרמטכ"ל כאחד מדגשי הרמטכ"ל לשנת 2006.



4.
ביקורות הבזק של הרמטכ"ל – איכות הסביבה שולבה כנושא חובה, ומופיעה בדגשי הרמטכ"ל.



5.
ביקורות מחלקת בקרה ומעקב – איכות הסביבה תשולב בצוותי הביקורות השוטפות של מחלקת בקרה בלשכת ס. הרמטכ"ל.



6.
ביקורות של המשרד לאיכות הסביבה ביחידות צה"ל – כניסת פקחי המשרד ליחידות צה"ל הוסדרה, ופקחי המשרד מבצעים פיקוח ובקרה.



7.
14,001 ISO – הסמכת כלל יחידות צה"ל בעלות אופי יצרני/ תעשייתי בתו תקן סביבתי.


ד.
תכנון סביבתי



1.
עדכון הוראות מרכז בינוי בנושא "שילוב שיקולים סביבתיים בתכנון ובניית מחנות צה"ל".



2.
בחינת הטמעת התקן לבנייה ירוקה של מכון התקנים בפעילות תכנונית חדשה בצה"ל.



3.
מפת הסיכונים – צה"ל מיפה את כלל הסיכונים הסביבתיים במדינת ישראל על גבי מפת GIS, כבסיס מידע לקבלת החלטות.


ה.
חינוך הדרכה והכשרה



בתחום החינוך – העלאת המודעות לחשיבות השמירה על הסביבה בצה"ל.



תיקנון תקן ר' תא איכות הסביבה – תוקנן סרן במפקדת קצין חינוך ראשי והוקצו 2 מש"ח לחינוך סביבתי.



הכנת תוכנית עבודה לקידום החינוך הסביבתי בצה"ל:



(1)
הפקת ערכת הדרכה לכלל יחידות צה"ל: סרטים, מערכי שיעור נושאיים, מצגות, וכד'.



(2)
שבוע איכות הסביבה בצה"ל: ימי עיון, קמפיין תקשורתי, הדרכות בכל יחידות צה"ל, פרסום, יום עיון לפורום מטכ"ל.



(3)
פרסום: פק"ל כיס לחייל, דפי שטח, פוסטרים, סטיקרים, ועוד.



(4)
השתלמות סגלי החינוך בצה"ל בנושא איכות הסביבה.



(5)
קורס איכות הסביבה למפקדים, בשיתוף שני מכונים אזרחיים.



(6)
פעילות חינוך והדרכה: ניידת איכות הסביבה, תרבות יום א', פעילות חינוך בפיקודים, חידון איכות הסביבה.



(7)
הקמת מאגר מידע סביבתי.



תחרות מגן השר להגנת הסביבה – שנה רביעית לתחרות.



תחרות צילום "צה"ל והסביבה" ותערוכה צילום נודדת – שנה שנייה לתחרות.



ימי עיון, כנסים וסיורים – קיום ימי עיון רבים בשיתוף פעולה עם המשרד להגנת הסביבה, רשות הטבע והגנים ורשות העתיקות.



הקמת מרכז הדרכה לאיכות הסביבה בשדה-בוקר.


הדרכה – הטמעת נושא איכות הסביבה בקורסים והכשרות צה"ל.


שילוב נושא איכות הסביבה כנושא חובה בהוראות תורה והדרכה.


הטמעת נושא איכות הסביבה בהכשרות המקצועיות של צה"ל.


שילוב נושא איכות הסביבה במכללה לביטחון לאומי ופיקוד ומטה.


הכשרת מערך קציני איכות סביבה בצה"ל.


קורס איכות הסביבה לממוני איכות הסביבה – בשיתוף פעולת המשרד להגנת הסביבה. עד כה הוכשרו כ-150 בעלי תפקידים ב-5 קורסים שמשכם 3 שבועות.


קורס נאמני איכות הסביבה – בשיתוף פעולה עם המשרד להגנת הסביבה. עד כה הוכשרו כ-150 בעלי תפקידים ב-5 קורסים שמשכם 5 ימים.

ו.
טיפול בתשתיות


1.
מופו הפערים המרכזיים בתשתיות צה"ל למניעת זיהום סביבתי.


2.
עיקרי הפערים בתשתיות:



א.
פירוק לוחות אסבסט פריך – די בחשיפה קצרה להתפתחות סרטן ומחלות ריאה (אין טיפול רפואי): כ-10 מש"ח.



ב.
תחנות דלק – אינן עומדות בדרישות החוק וגורמות לחלחול דלקים לקרקע ומי התהום: כ-30 מש"ח.



ג.
סדנאות ומרכזי טיפול – פער בתשתיות ומערכות לאיסוף שמן משומש המכיל מתכות כבדות: כ-163 מש"ח.



ד.
גנרטורים ונשקיות – אין תשתית למניעת זיהום קרקע ומי תהום במהלך התדלוק וניקוי נשקים: כ-2 מש"ח.



ו.
צנרת דלק תת קרקעית – שיקום צנרת דלק בבסיסי חיל האויר: כ-63 מש"ח.




ז.
שפכים ממחנות צה"ל – זורמים ללא טיפול או טיפול חלקי, ומזהמים את הנחלים ומקורות המים של המדינה: כ-230 מש"ח.



ח.
מחסנים של חומרים מסוכנים שאינם עומדים בתקנים הנדרשים: כ-10 מש"ח.


3.
הוגדרו הקריטריונים לתיעדוף מטכ"לי להשלמת הפערים:



א.
פוטנציאל סיכון בריאותי.



ב.
דרישות החוק.



ג.
פוטנציאל זיהום סביבתי (רגישות הידרולוגית, עוצמת הזיהום, מרחב פוטנציאל ההשפעה).



ד.
עלות מול תועלת.



ה.
ניצול הזדמנויות.



ו.
זמינות פתרון.



ז.
לחצים ציבוריים / רשויות המדינה.



ח.
סינרגטיות – מקבץ של סיכונים.


4.
הוצגה תוכנית עבודה לאישור ס. הרמטכ"ל.


5.
הוקצו 5 מש"ח מתקציב מרכזי להשקעות סביבתיות חוצות ארגון.


6.
גופי צה"ל השקיעו כ-50 מש"ח בשנת 2005 בתשתיות למניעת זיהום סביבתי.

ז.
טיפול בדלקים ושמנים


1.
מיפוי מקורות פוטנציאליים לזיהום מדלקים ושמנים, והכנת תוכנית עבודה רב שנתית להסדרתם: סדנאות רכב/רק"מ, תחנות דלק, חוות דלק, קווי דלק, מכלי דלק, מפרידי דלק שמן, גנראטורים, ונשקיות.


2.
צמצום השימוש בדלקים ושמנים ומציאת תחליפים (מעבר למערכות חימום בגז, חיבור מתקנים למערכת אספקת החשמל הארצית, וכד').


3.
התאמת אפיון המתקנים בעלי פוטנציאל זיהום מדלקים ושמנים לסטנדרטים המקובלים.


4.
פקודות ונהלים מקצועיים – פרסום הוראת קל"ר למניעת זיהום מדלקים ושמנים.


5.
פרסום נוהל טיפול באירוע סביבתי.


6.
פיתוח ורכש אמצעים לטיפול בשפך דלק / שמן.


7.
פרסום נוהל דיווח וחקירת אירוע סביבתי וביצוע תחקירים.


8.
השלמת הגנה לכל מערכות הדלק בבסיסי חיל האוויר.


9.
איסוף שמן משומש ומסנני שמן מכל יחידות צה"ל.


10.
בוצע סיור משותף לצה"ל והמשרד להגנת הסביבה בתחנות דלק מאפינות, והופקו לקחים.


11.
הקמת מרכז לטיפול בקרקעות מזוהמות ברמת הגולן.

ח.
טיפול בשפכים


1.
מיפוי מערכות טיפול בשפכים במחנות צה"ל ובניית תוכנית עבודה, הכוללת:



א.
חיבור מחנות בקרבת ריכוזי אוכלוסיה לרשת הביוב המוניציפאלי, על פי תיעדוף מטכ"לי בתר"ש.



ב.
מציאת פתרונות למחנות מבודדים (מתקנים קומפקטים לטיפול בשפכים).



ג.
מציאת פתרונות קצה למי קולחין: השקיה, הדחת אסלות, שטיפת רק"מ, מטוסים ומשטחי עבודה, וכן שימושים חקלאיים אזרחיים במרחב.

ט.
פסולת מוצקה ומיחזור


1.
מיפוי סוגי הפסולת בצה"ל ומציאת פתרון סביבתי לכל סוג של פסולת.


2.
יישום חוק הפיקדון: יום עיון ליחידות צה"ל, פתיחת חוזה התקשרות אל מול תאגיד אל"ה, פיזור מתקני איסוף ביחידות צה"ל, יצירת מנגנון העברה תקציבית ליחידות.


3.
הפקת פוסטרים לעידוד המיחזור בשיתוף פעולה עם תאגיד אל"ה, ועוד.


4.
הפקת חומר פרסומי לעידוד המיחזור בצה"ל.

י.
זיהום ים וחופים


1.
מיפוי התהליכים המרכזיים לזיהום ים וחופים בפעילות צה"ל.


2.
הקמת יחידה ייעודית לטיפול באירוע זיהום ים.


3.
כתיבת תוכנית כלל צה"לית הנגזרת מהתלמ"ת (תוכנית לאומית למוכנות ותגובה באירוע זיהום ים).


4.
בניית תשתיות ואמצעים למניעת זיהום ים ממתקנים ומפעילות חיל הים - פרויקט מי השיפוליים, מוביל צנרת מרכזי ועוד.


5.
ביצוע כנסים משותפים בנושא מניעת זיהום ים, עם אגף ים וחופים במשרד להגנת הסביבה.


6.
בקרה שוטפת של אגף ים וחופים במחנות חיל הים.

יא.
זיהום אוויר


1.
מיפוי מקורות פליטת מזהמי אוויר בצה"ל.


2.
צמצום זיהום אוויר שמקורו מפעילות אימונים בקרבת ריכוזי אוכלוסיה (אבק).

יב.
שמירת טבע ועתיקות


1.
עדכון נוהל שיתוף פעולה בין צה"ל ובין רשות הטבע והגנים.


2.
חוברת קצין שומר טבע – הפקה משותפת לצה"ל, רט"ג ואוניברסיטת ת"א – קמפוס טבע.


3.
הפקת ערכת הדרכה בנושא צה"ל ושמירת טבע.


4.
הפקת פוסטרים בנושא שמירת טבע ועתיקות.


5.
שבוע אהבה לטבע והסביבה – פרויקט משותף לצה"ל ורט"ג, בו השקיע צה"ל 500 אש"ח בשנת 2006.


6.
כנסים וימי עיון בנושא עתיקות, בשיתוף פעולה עם רשות העתיקות (קיסריה, בית גוברין).


7.
מבצעי ניקיון לניקוי שטחי אש, בשיתוף פעולה עם רשות שמורות הטבע.

יג.
קרינה


1.
מיפוי כל המתקנים הקורנים בצה"ל.


2.
גיבוש תוכנית עבודה רב שנתית לפריסת המתקנים הקורנים בצה"ל, והוצאתם מריכוזי אוכלוסיה.


3.
ביצוע בקרה ניטור ומעקב אחר רמות הקרינה במתקנים הקורנים ביחידות צה"ל, על ידי חברות אזרחיות.


4.
אישור הקמה והפעלת מתקנים קורנים בכלל יחידות צה"ל על ידי גורמי מפקדת קצין רפואה ראשי.

יד.
חומרים מסוכנים


1.
מיפוי המתקנים בהם נמצא שימוש נרחב בחומ"ס.


2.
רכש חומרים תחליפיים ידידותיים לסביבה (תחליפים להלון, פראון, ציאנידים).


3.
גיליונות בטיחות – אפיון תקליטור אחוד ופרסום בצה"לנט.


4.
הטמעת פקודות, הדרכה ופיקוח לשינוע, אחסון ושימוש בחומרים מסוכנים (כתיבת הק"א גיליונות בטיחות, עדכון פ.מ. הובלת חומ"ס).


5.
פינוי חומ"ס לאתר רמת חובב.


6.
הערכות לטיפול באירוע חומרים מסוכנים.


7.
קורסים והכשרות ייעודיות (אחראי רעלים, אחראי בטיחות בשינוע חומ"ס, הערכות לאירוע חומ"ס, גורם משלח חומ"ס ביחידה).

טו.
אסבסט


1.
עדכון הפקודות והנהלים לטיפול במוצרי אסבסט.


2.
הסמכת "מפקחי אסבסט" בשיתוף המשרד להגנת הסביבה.


3.
פיתוח קורס יעודי ל"נאמני אסבסט" ביחידות צה"ל, בשיתוף פעולה המשרד להגנת הסביבה.


4.
מעבר לשימוש בתחליפים (מוצרי פלסטיק).


5.
פרוייקט "הסרת לוחות הפיקל ביחידות צה"ל".

טז.
רעש


1.
הפחתת הרעש מפעילות צה"לית



א.
הסטת נתיבי טיסה של חיל האוויר מריכוזי אוכלוסיה.



ב.
צמצום פעילות רועשת בשעות הלילה (אימוני טיסה, אימוני ירי, וכו').


2.
הפחתת הרעש ממתקנים צה"ליים



א.
הפחתת רעש ממסלולי המראה.



ב.
שינויים טכניים במתקנים רועשים (בולמי זעזועים, קפיצים וכו').



ג.
בניית אמצעים "סופגי רעש" – קירות אקוסטיים, חדרים אקוסטיים (הרצת מנועים), סוללות אקוסטיות (חימום מנועים) וכו'.


3.
הכנת מפות חשיפה לרעש מבסיסי חיל האוויר, בשיתוף המשרד להגנת הסביבה, והתנגדות לתוכניות בינוי אזרחיות, הגובלות בטווחי מפלסי רעש גבוהים, במוסדות התכנון והבנייה.

יז.
פעילויות נוספות


1.
התייחסות לשאילתות בנושאים סביבתיים.


2.
הטמעת היבטי איכות סביבה בתר"ש, והשתתפות בדיוני התר"ש באג"ת.


3.
נציגות בוועדה העליונה לסילוק תחמושת של מעהב"ט.


4.
נציגות בוועדת המעקב לאתר הפסולת הרעילה ברמת חובב.


רמות מלאי של תחמושת כבדה עבור כוחות היבשה לשעת חירום

 א. ריכוז ממצאי הביקורת

 
1. 
הכמויות שנקבעו בהנחיות להצטיידות ברוב סוגי הפריטים של תחמושת כבדה, בכל תוכניות העבודה השנתיות של צה"ל, היו נמוכות מיעדי ההיערכות לתחמושת כבדה. כתוצאה מכך, קיים חוסר ברוב סוגי הפריטים, בהשוואה ליעדי ההיערכות.
ב. מצב תיקון הליקויים

 משרד הביטחון

1.
יעדי ההיערכות לתחמושת כבדה עודכנו בשנת 2004, ושימשו בסיס לתוכניות העבודה של השנים 2005 ו-2006.


מתבצעת עתה עבודת מטה במפקדת זרוע היבשה (מז"י), לעדכון יעדי ההיערכות, על רקע עדכון תרחיש הייחוס ומודלי המלאים. צפי לסיום – סוף שנת העבודה 2006.

גיוס תרומות עבור צה"ל והשימוש בהן

דו"ח 54א

הגופים המבוקרים: משרד הביטחון; צבא ההגנה לישראל; האגודה למען החייל; הקרן לביטחון ישראל
א. ריכוז ממצאי הביקורת

1.
קיימת סתירה בין הוראת משרד הביטחון בנושא המתנות לבין פקודות המטכ"ל בנוגע לבעלי הסמכות לאשר תרומות. על משהב"ט וצה"ל לפעול בהקדם לקביעת הסדר נורמטיבי אחיד ומוסכם בנושא. עד לכינונו של הסדר כזה, יש להבהיר מהו ההסדר הנורמטיבי הגובר. 

ב. 
מצב תיקון הליקויים

צבא ההגנה לישראל

1.
הפקודות המוצעות בתחום התרומות, תואמו עם כלל הגופים בצבא, ואמורות לצאת לסבב חתימות. צפי לסיום - סוף שנת העבודה 2006.

לאור הנחיית סגן הרמטכ"ל, יתקיים דיון בדבר הפקודות, עם מנכ"ל האגודה למען החייל, לקראת סוף חודש יולי 2006. לאחר קיומה של פגישה זו, ימשך עדכון הפקודות.

השירות בצה"ל של חיילים שהוכרו כמצטיינים

בתחומי הספורט, המוזיקה והמחול

הגופים המבוקרים: צבא ההגנה לישראל; משרד החינוך

א.  ריכוז ממצאי הביקורת

1. 
נמצאו פערים ניכרים בין ההסדרים שלפיהם נהג צה"ל בכל הנוגע לספורטאים, מוזיקאים  ורקדנים לבין הוראות הקבע של אכ"א בנושא; לא נמצא תיעוד על הרקע ועל הנימוקים להנהגתם של אותם הסדרים. ראוי כי צה"ל ומשרד החינוך יבחנו את הצורך בגיבוש תפיסה עקרונית בתחום זה, שתסוכם באופן בהיר ובכתב, ותהווה בסיס לקביעת ההסדרים, לרבות תנאי השירות המיוחדים והמכסות.

7.
ראוי שצה"ל יקיים בשיתוף משרד החינוך את הבחינה בדבר יישום החלופה של שירות בקהילה.

ב. מצב תיקון הליקויים

צבא ההגנה לישראל

1. 
הוראת קבע אגף משאבי אנוש, המעגנת את ההסדרים להכרה בחיילים מצטיינים, מצויה בסבב חתימות. צפי לסיום סבב החתימות ועיגון הפקודה – הרבעון השלישי של שנת 2006.

7.
השלב השני של הפיילוט בנושא שילוב ספורטאים מצטיינים, הסתיים ביוני 2006. עד כה משולבים בפיילוט 54 ספורטאים. שילוב הספורטאים כמורים חיילים הינו על פי חוות דעתו של משרד החינוך, והן על פי גורמי הצבא הרלוונטיים. בשלב השלישי של הפיילוט, שאמור להתקיים באוקטובר 2006, יגוייסו 25 ספורטאים נוספים ליחידת מורות חיילות.

היבטים בניהול משק "הרכב הלבן" בצה"ל

א.  ריכוז ממצאי הביקורת

7. 
רוב משרתי הקבע המשרתים ביחידות ברמת פעילות א' ומעלה חויבו החל משנת 1997 בהכנסה זקופה בגין שימוש ברכב בשיעורים הגבוהים באופן ניכר מאלו  שבהנחיות אכ"א.
ב. מצב תיקון הליקויים

צבא ההגנה לישראל

7. 
על רקע המעבר לשיטת הליסינג, והשינויים בניהול משק הרכב בצה"ל, אשר ישפיעו על הוראת קבע אגף משאבי אנוש, בנושא חיוב אוטומטי בגין הכנסה זקופה, הוחלט לדחות את סבב החתימות לאישורה של הוראת הקבע.

הוראת הקבע תעודכן לקראת סוף שנת העבודה 2006.

הביקורת הפנימית בצה"ל

א.
ריכוז ממצאי הביקורת
1.
לא קיימת בצה"ל תפיסת ביקורת אחידה ומשותפת לכלל גופי הביקורת, ואף לא עקרונות מנחים, שפה משותפת ונהלים בסיסיים אחידים לביצוע ביקורת. בהיעדר תפיסה צה"לית מחייבת בתחום הביקורת, שממנה אמורים כלל גופי הביקורת בצה"ל לגזור עקרונות ונהלים לעבודתם, נפגעת יכולתה של הביקורת למלא את ייעודה. שעה שחלק מגופי הביקורת בצה"ל פועלים ללא פקודות ארגון ונהלים כתובים בתחום הביקורת, הגדירו לעצמם גופי ביקורת אחרים "תפיסות" ו"תורות" משלהם.

3.
אין בצה"ל מדדים וסרגלי ביקורת אחידים לביקורות כוננות וכשירות, ולא נקבעו עקרונות מנחים לשקלול ממצאים ולהערכה כוללת של הגופים המבוקרים בביקורות אלה. 

7.
מחלקת בו"ם אינה מתכננת ואינה מבצעת ביקורות בתדירות הנדרשת על פי הוראת הקבע המחייבת בנושא. 

9.
במחלקת בו"ם לא קיים איסוף, תיעוד וריכוז מידע הקשור בתוצאות הביקורות שנערכות בצה"ל - לא ידני ולא ממוחשב, כך שלא ניתן לנתח את תוצאות הביקורות לפי יחידות או לפי נושאי  ביקורת. 

11.
גם סוגיית המבקר הפנימי לצה"ל לא סוכמה, למרות העיסוק המתמשך בה במשך 10 השנים האחרונות. הנחיית הרמטכ"ל מפברואר 2002 - כי הוא מאשר ביצוע עבודת מטה להגדרה מחודשת של מעמד גופי הביקורת הפנימית בצה"ל, כך שמחלקת בו"ם תוגדר כמבקר הפנימי הפורמלי של צה"ל – לא מומשה.   

ב. מצב תיקון הליקויים

צבא ההגנה לישראל
1.
עבודת המטה לגיבוש תפיסת הביקורת והבקרה בצה"ל, הסתיימה. התפיסה הכוללת נדונה על ידי סגן הרמטכ"ל לאחר סדרת דיונים, ואושרה על ידו.

3.
בצה"ל נערכת עבודת מטה לבניית כללים, שיחייבו את כלל הגופים הצה"ליים העוסקים בביקורת. צפי לסיום – הרבעון השלישי של שנת 2006.

7.
תדירות והיקף הביקורת נמצאים בבחינה על ידי מחלקת הבקרה, בתיאום עם מבקר משרד הביטחון, במסגרת קביעת מפתחות וקריטריונים לביצוע ביקורות בצה"ל. צפי להשלמת הבחינה - עד סוף הרבעון השלישי של שנת 2006.

9.
במחלקת הבקרה מוקם מאגר מידע, שישמש לאיסוף, קטלוג, ניתוח ואחזור הנתונים. צפי לסיום – סוף שנת העבודה 2006.

11.
הוראת הפיקוד העליון והפקודות העוסקות בהגדרת מחלקת בו"מ כמבקר הפנימי הפורמלי של צה"ל, נמצאות בתהליך עדכון. צפי לפרסום -  במחצית הראשונה של שנת 2007.

הפעלת כלי טיס בלתי מאוישים בעימות עם הפלסטינים

ובפעילות ביטחון שוטף

א.
ריכוז ממצאי הביקורת

3.
עם הפעלת כלי הטיס הבלתי מאויישים (כטב"מים) האזרחיים לצורכי איסוף חוזי, קבע סגן הרמטכ"ל, כי האחריות הכוללת לחוזי עילי מוטלת על החיל. נמצא, כי החיל לא ראה עצמו כמי שצריך להיות מעורב בקביעת סדרי הפעלתם של הכטב"מים האזרחיים על ידי כוחות היבשה שהפעילו אותם.

4.
למרות שכטב"מים אזרחיים מופעלים בעימות זה כארבע שנים, לא הופקו מסקנות ולקחים מהפעלתם, שיכולים לשמש בסיס לקבלת החלטות בעתיד לגבי השימוש בהם.

ב. מצב תיקון הליקויים

צבא ההגנה לישראל
3.
בראשיתה של שנת העבודה 2006 סוכמה תוכנית להגדלת היכולת המבצעית, שבמסגרתה עודכנו מדרגות המענה המבצעי והיקפי המשאבים, הנדרשים למימושה.

4.
ההיבטים החוזיים של ההתקשרות עם הספק נבחנו בשנית, וסוכם כי בעתיד יתמקדו בחוזי הצבאי בלבד, שלא על ידי גורמים אזרחיים, הנותן מענה מספק להיבטים מבצעיים. במקרים נקודתיים, במידה ויידרש, יופעל החוזי האזרחי.  
שילוב אמצעים טכנולוגיים במעברים

ובמכשול שבמרחב התפר

הגופים המבוקרים: צבא ההגנה לישראל; משרד ראש הממשלה - המועצה לביטחון לאומי; משרד האוצר; משרד הביטחון; המשרד לביטחון הפנים - משטרת ישראל; משרד התחבורה; רשות פיתוח אמצעי לחימה; רשות שדות התעופה

א.
ריכוז ממצאי הביקורת
1.
עד למועד תום הביקורת לא ניתן למעברי המכשול שבמרחב התפר המענה הדרוש באמצעים טכנולוגיים ובכוח האדם המקצועי להפעלתם. זאת, כדי לעמוד בסטנדרדים הנדרשים לתפעולם גם לצורכי ביטחון וגם לצורכי "מרקם החיים" של הפלסטינים.

2.
בתהליך הקמתם של חלק מהמעברים במרחב התפר ובתהליך אזרוחם של המעברים חל עיכוב מתמשך, שנבע בעיקר מחילוקי הדעות בין משרד הביטחון לבין משרד התחבורה על תחומי האחריות בבניית המעברים, וביניהם לבין משרד האוצר על מקור המימון הגבוה הדרוש להקמתם, לתפעולם ולאחזקתם. 

4.
צה"ל לא ניתח ביסודיות את התאמת המערכת לתוואי המכשול ואת תרומתה המיבצעית; נמצאו ליקויים במתן אישורי הצטיידות למערכת; צה"ל ורפאל לא תכננו כראוי את הניסוי לשילוב המערכת בגזרה מסויימת; הגורמים המיבצעיים בגזרה שבה הותקנה המערכת לא עודכנו במועד בנוגע למגבלותיה המיבצעיות; כמו כן נמצא כשל מתמשך בניהול הפרויקט ברפא"ל, דבר שגרם בין היתר לכן שרפא"ל לא התגברה משך מספר שנים על בעיות טכניות במערכת, ונגרמו לה הפסדים כספיים בפיתוחה. 
5.
שילוב מערכת ב' במרחב התפר בוצע באופן שאינו תואם את הנוהל המזורז שבהוראת אגף המטה הכללי 10/1; המגדירה את המתודולוגיה של תהליכי ייזום, פיתוח, הצטיידות וקליטה של אמל"ח בצה"ל: בוצעה הצטיידות סדרתית במערכות לפני אישור הדגם, כנדרש; שתי מערכות ראשונות שולבו בגזרה מיבצעית עוד בטרם שניתן להן אישור בטיחותי, כנדרש; ונערכו הכנות לא יסודיות להתקנת המערכת בגזרה מיבצעית אחרת.

6.
קליטת החמ"לים הראשונים שנבנו בשלב א' של הפרויקט לא נעשתה בתהליך סדור, הכולל, בין היתר, הפצת הוראת קליטה אג"מית והוראת קליטה לוגיסטית, כמתחייב מההוראה; קיים תיעוד חלקי בלבד של תקלות ושל תוצאות מעקב על ביצועי המערכות הטכנולוגיות בחמ"לים, למרות הנדרש במסמך המגדיר את תכולת העבודה. 
ב. מצב תיקון הליקויים

משרד הביטחון
1.
להלן סטטוס רכש אמצעים טכנולוגיים המיועדים למעברים:

	אמצעים נדרשים
	סטטוס רכש

	האמצעי
	כמות
	

	א'
	19
	13 נרכשו וטרם סופקו, 7 הוחזרו מהשאלות. 3 בשיפוץ, מתוכם 1 סופק

	ב'
	46
	36 נרכשו, מתוכם 18 טרם סופקו

	ג'
	50
	55 נרכשו וסופקו

	ד'
	7
	7 נרכשו. 4 נוספים התקבלו מפיקוד מרחבי



המשרד אישר רכישת שני  מכשירים לבדיקת אדם, עבור מעבר שער אפרים.

מערך הביומטריה: החל מחודש מאי 2006 מופעלת עמדת זיהוי ביומטרי בשער אפרים; מחודש יולי 2006 מופעלת עמדת זיהוי ביומטרי במעבר ריחן.

בתהליך רכש נמצאות 22 עמדות זיהוי ביומטריות נוספות; צפי סיום רכישה - ספטמבר 2007.


פיילוט זיהוי רכב ישראלי יופעל מתחילת נובמבר 2006 במעבר אליהו. הפיילוט ימשך כ-5 שבועות. 
2.
להלן סטטוס תכנית איזרוח מעברים "מרחב התפר": סך הכל 16 מעברים; מתוכם 12 מעברים יאוזרחו.

	המעבר
	לוח זמנים לאיזרוח

	ארז - הולכי רגל, רכב, זרים, VIP
	ינואר 2006 - בוצע

	שער אפרים - הולכי רגל וסחורות
	ינואר 2006 - בוצע

	גלבוע - סחורות
	יוני 2006 – בוצע

	ריחן
	אוקטובר 2006

	12 מעברים נוספים
	במהלך שנת 2007



להלן סטטוס תכנית איזרוח מעברים "עוטף ירושלים", סך הכל 13 מעברים:

	המעבר
	לוח זמנים לאיזרוח

	2 מעברים
	ינואר 2006 - בוצע

	7 מעברים
	ינואר 2006 - בוצע

	4 מעברים
	יוני 2006 – בוצע


צבא ההגנה לישראל

4. 

במחצית הראשונה של שנת 2006 בוצע בהצלחה ניסוי משלים נוסף למערכות מסוג א', שהשתתפו בניסוי הראשון.


אין עתה תוכנית בצה"ל להצטיידות במערכת, עקב סדרי עדיפויות ואילוצי תקציב.

5. 

מתקיימת קליטה והטמעה למערכת מסוג ב'. המערכת פועלת בצורה טובה מאוד, לשביעות רצון המפקדים.


ניסוי אישור הדגם יסתיים במהלך יולי 2006, ובסיומו יינתן אישור דגם למערכת.


לצה"ל לא סופקו מערכות נוספות, ולא תבוצע אספקה נוספת לפני סיום אישור הדגם.
 6. 
מתקיימת עבודת מטה למיסוד כל מרכיבי החמ"ל. מרבית הפעילות תושלם עד סוף ספטמבר 2006. עד כה בוצע קטלוג ותקינה למרבית פריטי  החמ"ל, והוגדרה תפיסה ושיטת אחזקה לכל מרכיב. 
השירות בצה"ל של חיילים מאוכלוסיות חלשות
דו"ח 56א

הגוף המבוקר: צבא ההגנה לישראל

א.
ריכוז ממצאי הביקורת
6. 
צה"ל לא טיפל ביסודיות בגורמים שהביאו לכך שרק כחמישית מהחיילים והחיילות במסלולי המקא"ם והחג"ם,  (מסלול "חיילות הגיוס המיוחד"), שהיו על סף שחרור מצה"ל בשנים 2001-2003, השתתפו בסדנאות ייעודיות שמפעילה מקח"ר, אשר מטרתן לסייע לחיילים להתמודד  עם תהליכי השינוי במעבר מהשירות הצבאי לחיים האזרחיים.

ב. מצב תיקון הליקויים

צבא ההגנה לישראל

6.
 עבודת המטה להעמקת המיצוי וההכשרה של חיילי המרכז לקידום לאוכלוסיות מיוחדות (מקא"מ), הסתיימה במאי 2006.


ההכשרות אשר ישולבו בהן חיילי מקא"ם וחיילות גיוס מיוחד, הינן: מכונאי רכב, סיכאי, מכונאי טנקים, מכונאי גנראטורים, מסגרות, נגרות, מפעיל מנוף חילוץ, חשמלאי רכב, עובדי אחסנה יבשה, מדריך אימון גופני, אורז אפסניה, תצפיתניות, רכזות שירותי רפואה, מש"קיות מודיעין.


במחצית הראשונה של שנת 2006 נפתחו ארבעה קורסים אזרחיים, באמצעות משרד התעשייה, המסחר והתעסוקה, כדלהלן: גננות נוי, הנהלת חשבונות, חשמל ומערכות רכב, וטבחות.

הטיפול של צה"ל בחיילים הזקוקים לסיוע כלכלי

דו"ח 56א

הגוף המבוקר: צבא ההגנה לישראל

א.
ריכוז ממצאי הביקורת
1.
קיים עיכוב מתמשך בעדכון הוראות ופקודות מרכזיות הנוגעות לסיוע כלכלי לחיילים, כגון הוראת הפיקוד העליון בנושא תשלומים למשפחות חיילים בשירות חובה ופקודת מטכ"ל בנושא הסיוע לחיילים בודדים. עיכוב זה גורם לפער בין נוסחי הפקודות לבין הנהלים שלפיהם פועלים סגלי תנאי השירות בפיקודים המרחביים, בזרועות וביחידות. 
7.
הפיקוח והבקרה מצד מפקדות ממונות, כגון פיקודים מרחביים וזרועות, ומצד אכ"א על הטיפול של היחידות במתן תווי הקנייה לחיילים לקה בחסר וטעון שיפור; ביחידות רבות היו איחורים במשיכת תווי הקנייה ממינהל התשלומים של צה"ל ובדיווח על השימוש בהם אליו במועדים שנקבעו על ידי אכ"א; ביחידות, שנבדקו בביקורת זו, נמצאו ליקויים במילוי טופסי בקשות של החיילים לתווי קנייה, שאמורים להוות אמצעי פיקוח בתחום זה.

8.
ליקויים בשמירה על צנעת הפרט של חיילים הזקוקים לסיוע כלכלי במהלך הטיפול בהם: קצינות וחיילות המטפלות בכך ביחידות לא הכירו הנחיות כתובות בנוגע לשמירה על צנעת הפרט בהקשר זה; בביקורת במספר יחידות נמצא, בין היתר, כי התנאים הסביבתיים הפיזיים, לא היה בהם כדי לאפשר שמירה על צנעת הפרט במהלך ראיון עם חיילים, במסגרת טיפול בפניותיהם לקבלת סיוע כלכלי; במרכז לשירות הפרט שבאכ"א נמצאו מקרים שבהם השתמשו חיילי המרכז במערכת הרישום האישי של אכ"א, ללא הרשאות לכך, ובעזרת הרשאות של חיילים אחרים, וזאת בניגוד לפקודות. 

9.
בשנת 1997 החל אכ"א בתהליך ביזור סמכויות בתחום הת"ש, שנועד לתת ליחידות כלים למתן מענה איכותי ומהיר לחיילים. בתהליך ביזור הסמכויות בתחום הטיפול בבקשות של חיילים לקבלת תשלומי משפחה ולהכרה בהם כחיילים בודדים חלו עיכובים נמשכים. הנחיית סגן הרמטכ"ל ממאי 2004 לסיים תהליך זה עד ינואר 2005, לא מומשה. 

ב. מצב תיקון הליקויים

צבא ההגנה לישראל
1.
פקודות המטכ"ל העוסקות בנושא סיוע כלכלי לחיילים, נמצאות בתהליך עדכון. חלקן תפורסמנה במחצית השנייה של שנת 2006, וחלקן ברבעון הראשון של שנת 2007.

7.
הוגדל היקף הביקורות בנושא תווי קנייה. הנושא נכלל בתוכנית הביקורות השוטפות שמבצע אגף משאבי אנוש.

8.
שמירה על צנעת הפרט הוטמעה בהוראת קצין שלישות ראשי 45.01.02 "עבודת סגלי הת"ש". ההוראה עתידה להתפרסם במהלך המחצית השנייה של שנת 2006. במקביל הופצה הנחיה בנושא לרכזות תנאי שירות.

9.
פילוט בנושא מודל תנאי שירות, שנערך לאחרונה באגף לוגיסטיקה, רפואה ומרכזים, לא ענה לציפיות. כתוצאה מכך סוגית תשלומי המשפחה נבחנת כעת מחדש.


עבודת המטה, אשר בחנה את תכני ההכשרה של סגלי תנאי שירות בבה"ד 11, הסתיימה ביוני 2006. במסגרת עבודת המטה הוחלט כי קצינת תנאי שירות, המסיימת השלמת קורס קצינות תנאי שירות, תהיה מוסמכת להזין תשלומי משפחה, חייל בודד ומענקים.


בנוסף, נמשך ביזור תשלומי משפחה, ביחידות אשר עדיין לא בוזרו.

אזור יהודה והשומרון
הגנת יישובים באזור יהודה ושומרון

דו"ח 56א
הגופים המבוקרים: משרד הביטחון; צבא ההגנה לישראל

א.
ריכוז ממצאי הביקורת

1.
צה"ל הגיע למסקנה בשנת 2004, כי חיילי מילואים ברמת הסמכה לרובאי 02 אינם יכולים להגיב ביעילות בעת פיגוע ביישוב, וכי יש להחליפם בחיילים ברמת הסמכה לרובאי 03; עד ינואר 2005, מועד סיום הביקורת, טרם יושמה החלטת סגן הרמטכ"ל להפסיק עד סוף שנת 2004 גיוס חיילי מילואים להגנת היישובים.

3.
החל מאוגוסט 2002 הפעיל צה"ל בחלק מהיישובים תכנית "מבצר", שמשמעותה ביצוע הגנת היישובים באמצעות מגינים מקרב תושבי היישובים. צה"ל לא הכין תכנית אימונים שנתית למגיני "התכנית", והחטיבות המרחביות באיו"ש לא קיימו בקרה ומעקב אחר אימוניהם; לא הוכנה תכנית רב-שנתית ליישומה של התכנית; פעילות המגינים וחברי כיתות הכוננות ביישובים בשטחי "שטח ביטחוני מיוחד", הצמודים ליישוב אך נמצאים מחוץ לתחום השיפוט של היישוב, לא הוסדרה חוקית.

ב. 
מצב תיקון הליקויים

צבא ההגנה לישראל
1.
אזרוח האבטחה ביישובים נמצא בעבודת מטה עם פיקוד העורף, משרד הביטחון והמועצות בישובים, במטרה להגיע לטיוטא מוסכמת על הצדדים, אשר תאפשר יציאה למכרז ומימוש איזרוח האבטחה בשנת העבודה 2007.


הנושא ידון אצל סגן הרמטכ"ל עד סוף חודש ספטמבר 2006, לקבלת החלטות.

3.
הזכות לתמלוגים בתוכנית "מבצר", נדונה בהוראת קבע של אגף משאבי אנוש, הדנה בזכויות לוחמי "מבצר", ומצויה בסיום סבב החתימות. צפי לסיום – עד סוף שנת 2006. 


בפועל נוהגים לפי האמור בהוראה, בהתבסס על החלטת היועץ המשפטי לממשלה.
התעשייה האווירית לישראל

השקעת התעשייה האווירית בלווייני תצפית אזרחיים

דו"ח 56א
הגופים המבוקרים: התעשייה האווירית לישראל בע"מ; משרד הביטחון

א.
ריכוז ממצאי הביקורת

1.
תכניותיה של התע"א למכירה לגורמים אזרחיים לווייני תצפית ושירותי תצפית לוויינית היו חלקיות ובלתי מבוססות דיין, מבחינת טיב הנתונים וסבירות ההנחות שעליהן נשענו. כל זאת בשוק שבו לתע"א לא היה ניסיון קודם.

2.
הנהלת התע"א לא לקחה בחשבון את מידת יכולתו הירודה של השותף האסטרטגי העיקרי, שצירפה למימוש המיזם, לעמוד בהתחייבויותיו המימוניות, ולא הציגה לדירקטוריון התע"א בדיקת נאותות של השותף שערכה חברת ייעוץ חיצונית.

3.
המלצת יו"ר ועדת הכספים של התע"א מינואר 1997, כי היא תעסוק בייצור הלוויין ושיגורו בלבד (להבדיל משיווקו ותפעולו), לא נבחנה ולא הוצגה בפני דירקטוריון התע"א.

4.
החלטות הדירקטוריון מפברואר 1997 ומאוקטובר 1998 למימוש המיזם התקבלו על סמך נתונים שהציגה הנהלת התע"א לדירקטוריון, בלי שבדקה את מקורות גיוס ההון לתכנית הכוללת, ויכולת השקעת השותף במיזם בהון ובהלוואות בעלים. בין היתר, לא הציגה הנהלת התע"א תכנית עסקית כוללת לרבות האמצעים למימושה.

5.
על אף שהנהלת התע"א לא הגישה לדירקטוריון בקשה למתן אשראי בגין ייצור לוויין מתקדם יותר – "ארוס B", כנדרש, נתנה הנהלת התע"א אשראי לחברה ללא אישור הדירקטוריון. האשראי הסתכם עד מועד סיום הביקורת בכ-39.1 מיליון דולר.

6.
התכנית העסקית שהוצגה לדירקטוריון התע"א במאי 2001, לאחר שיגור "ארוס A", כללה הנחת שיווק מרכזית, בדבר שני חוזים ארוכי טווח, שהייתה אופטימית מידי, וכך גם התברר בהמשך. הנהלת התע"א הציגה לאישור הדירקטוריון בתדירות שינויים בהיקף התכנית, ללא ניתוח הנחות היסוד המקוריות והנתונים שהביאו להחלטות קודמות, וללא הנמקה מדוע מנקודת המבט של התע"א כדאי להמשיך ולקדם את התכנית העסקית, נוכח השינויים שעליהם הוחלט מעת לעת.

7.
לכשהתעוררו הקשיים במימון המיזם, דרשה הנהלת התע"א מדירקטוריון התע"א לקבל החלטות לאו דווקא משיקולים כלכליים ומבלי שהציגה לו חלופה מעשית, אלא נוכח התחייבויות חוזיות של התע"א כלפי החברה שהייתה בעת ובעונה אחת לקוח של התע"א וגם חברה המוחזקת על ידיה. זאת, ללא שהנהלת התע"א הביאה בפני הדירקטוריון בצורה סדורה ושלמה ובראייה כוללת את המצב ואת ציון מגמת ההרעה בתנאים עבור התע"א. מעת לעת הופיעו בפני הדירקטוריון בישיבותיו נציגים של הלקוח שלה (מנכ"ל החברה ויו"ר דירקטוריון החברה המכהן גם כמנכ"ל התע"א), דבר חריג כשלעצמו, והזינו אותו במידע ללא סימוכין. 

8.
החלטות התע"א לכניסה לשוק לווייני התצפית האזרחיים התבססו על תכניות עסקיות, שלא התחשבו ביכולות השיווקיות המוגבלות מצד החברה שאותה הקימה יחד עם יזמים נוספים מתחום לוויינות התצפית.

9.
המצב שבו בעלי תפקידים בכירים בתע"א ממלאים תפקידים בכירים בחברה טומן בחובו בעייתיות טבועה של חשש לניגוד עניינים, שאין בהסדר שנקבע להתגבר עליה כליל ולהתמודד עם תוצאותיה.

10.
התע"א לא ערכה תחשיב להערכת שווי הידע שתמורתו קיבלה מניות בחברה. 

11.
משרד הביטחון לא קבע אמות מידה לעיגון זכויות הקניין שלו ביחס לידע ולמשאבים שהוא צובר במסגרת ההתקשרויות עם התע"א לביצוע פרויקטים ביטחוניים ואיפשר לחברה, שאת עיקר מניותיה החזיקו רוב השנים גורמים פרטיים, ליהנות מפירות ההשקעה עתירת המשאבים של המדינה, ללא קבלת תמורה או פיצוי הולמים.

12.
הנהלת התע"א לא הציגה בפני דירקטוריון התע"א את מלוא הפירוט הנדרש בנוגע לתנאי אישור המיזם, הגם שהיה בעל משמעות להצלחת המיזם.
13.
הפיקוח והבקרה של התע"א כבעלת מניות עיקרית של החברה היו רופפים, בעיקר בשנים 1997-2000.

ב. 
מצב תיקון הליקויים

התעשייה האווירית

בעקבות הביקורת, הקים דירקטוריון התע"א בוועדת הכספים,  שלוש תת ועדות לנושאים צבאיים ואזרחיים. הוועדות מתכנסות באופן שוטף.

הדירקטוריון ידון בנושא חברות בת.

נוהל מיזוג חברות בנות מסונפות ושותפויות, נמצא בתהליך רענון. מועד משוער לסיום - 30 באוקטובר 2006.

מונה סמנכ"ל לפיתוח עסקי וחברות בת, האמור להופיע בפני הדירקטוריון עד נובמבר 2006, ובפני תת הוועדה לחברות בת. 

למניעת ניגוד עניינים, מינה הדירקטוריון יו"ר חדש לחברת I.S.I.

תחזוקת מנועים למטוסי חיל האוויר

דו"ח 56א
הגופים המבוקרים: התעשייה האווירית לישראל בע"מ; משרד הביטחון; צבא ההגנה לישראל

א.
ריכוז ממצאי הביקורת

8.
במחסני חיל האוויר שבתע"א נמצאו, בין היתר, חלקי חילוף שלא הותקנו מעולם במנוע; פריטים המאוחסנים מעל 30 שנה; וכלי עבודה לטיפול במנועים ללא שימוש הנמצאים במחסן מעל ל-35 שנה. מחוץ לאחד המחסנים נמצא מלאי חלקי חילוף באחריות חיל האוויר, שהחיל הגדיר כ"מלאי תיקוני", החשוף לנזקי טבע, ושחלקו נמצא במצב זה מעל לעשר שנים. מחיר עלותו של המלאי, להערכת התע"א, הוא מיליוני דולרים.

9. 
לחיל האוויר אין בקרה ופיקוח נאותים על צריכת החלפים במפעלים שבתעשיות האזרחיות, והחיל אינו יכול לבצע בקרת עלות כוללת של תחזוקת המנועים (עלות שעות עבודה וחלפים) והשוואתה בין המפעלים לחיל האוויר. כמו כן, אין לחיל האוויר בקרה ופיקוח נאותים על ניהול המלאי של חלקי חילוף למנועים. 

10. 
מדיניות המחירים של היחידה למכירת עודפים מבוססת על הערכה של שווי השוק של חלקי החילוף העודפים ולא על מודל אופטימיזציה של מדיניות מחירים המשקלל, בין היתר, השפעת טכנולוגיות חדשות ומחירי שוק. מדיניות מחירים זו גורמת לכך, שחלפים הנמצאים ב"מלאי העודף" מוצעים למכירה במחיר גבוה יותר מהמחיר שניתן לרוכשם בחו"ל, ולכן הם נמכרים בהיקף קטן. כתוצאה ממדיניות זו, תרמה היחידה להפיכת חלק ניכר מה"מלאי העודף" למלאי "מת".

11. 
התעשייה האווירית פעלה בניגוד לנוהלי האיכות של חיל האוויר וביצעה תהליך מדידה לקוי של רכיב קריטי במנוע, באמצעות כלי מדידה שלא הוגדר בספרות המקצועית ושלא אושר על ידי החיל. נוכח זאת, הטיל חיל האוויר על התע"א לבצע פעילות מתקנת ולאתר חריגות נוספות מהוראות העבודה, שלא אושרו על ידיו. בדיקה של התע"א מדצמבר 2004 העלתה, כי בתהליכי עבודה של תחזוקת מנועים צבאיים, נעשה שימוש בכלים נוספים שלא אושרו על ידי היצרן או על ידי חיל האוויר, ושלא ניתן להם היתר הנדסי לשימוש בכלים התחליפים.

ב. 
מצב תיקון הליקויים

התעשייה האווירית

8.
מפעל המנועים בתעשייה האווירית, מבצע ספירות מלאי מדגמיות מידי שנה יחד עם חיל האוויר, בהתאם להסכם האחזקה עם משרד הביטחון.


החיל קובע את גודל ותכולת המדגם, וביחד עם החיל  נספרים המלאים שבמדגם. בדרך כלל מתבצע המדגם על פריטים חיים. 


מפעל המנועים זוכה כל שנה בציונים גבוהים - מעל 95% - על אמינות רמות המלאי. 

9. 
התעשייה האווירית פנתה לחיל האוויר, לתקצב ספירת מלאי כללית לכל מלאי החיל, אך עדין לא קיבלה מענה.

משרד הביטחון

10. 
הצוות אשר דן בנושא מדיניות מחירים ומכירת עודפים, גיבש המלצותיו לגבי מדיניות מחירים חדשה, מתוך כוונה להגדיל את מכירות החלפים של כלי טיס. המלצות הצוות טרם אושרו. צפי לאישורן - עד סוף ספטמבר 2006.
התעשייה האווירית

11.
הכלי נשוא הביקורת הוחלף בכלי מקורי של יצרן המנוע. נעשתה פנייה לענף הנעה, לאשר את יתרת הכלים מייצור מקומי, ואכן הם אושרו. במפעל אין יותר כלים לא תקניים.

שירות הביטחון הכללי

סיווג משרות ותפקידים ובדיקת התאמה ביטחונית

הגופים המבוקרים: שירות הביטחון הכללי; משרד הביטחון; משרד התחבורה; המוסד לביטחון ולתפקידים מיוחדים 

א.
ריכוז ממצאי הביקורת

1.
תדירות עריכת הביקורות שקיימה היחידה המסווגת בגופים המונחים, ובהם: משרדי ממשלה, חברות ממשלתיות וחברות תעופה, שאינם "רשות ביטחון", נמוכה מהתדירות שהיא קבעה שראוי לקיימה; היחידה המסווגת אינה מחזיקה ברשותה את רשימות הסיווג של המשרות והתפקידים לצורכי בקרה ולשם הנעת תהליכי שיפור ועדכון בגופים אלה. כמו כן, היחידה המסווגת אינה עורכת ביקורות בגופי רשות הביטחון, שבהם מרוכז רוב המידע המסווג במדינה. בהקשר זה, יצויין, כי ביקורת מקצועית חיצונית נערכת רק בגופים מונחים, שחשיבותם נופלת באופן מהותי בהיבט של אבטחת המידע וסיווג המשרות.

2.
בחלק מן המקרים התמשך זמן הטיפול בבדיקות ביטחון יתר על המידה.

3.
בדיקת הרישום הפלילי של נבדקים ברמות הסיווג השונות, שנערכת בחטיבה, אינה מתבססת על מידע מעודכן.

4.
מועמדים, מועסקים ומקורות נשאלים במהלך התחקור שאלות שאין בהן כדי להוסיף מידע חיוני לבדיקה ופוגעים בצנעת הפרט, שלא לצורך.

5.
קובץ הנהלים, שאותו העבירה היחידה המסווגת לקציני הביטחון בגופים המונחים על ידיה, לא עודכן מאז שנת 1991, אף שמאז חלו שינויים רבים בנורמות.

6.
למרות עמדת ראש הממשלה מדצמבר 2003, כי "נגע הסמים הוא איום אסטרטגי על מדינת ישראל", חלה במהלך השנים הקלה במדיניות סינון הביטחון בשירות בכל הנוגע לשימוש בסמים אסורים על פי חוק.

7.
בדיקות הביטחון החוזרות, נערכות לקבוצות מועסקים מצומצמות, וכך, עובדים שממשיכים להיחשף למידע מסווג, אינם נבדקים שוב, גם אם חלפו שנים רבות מאז עברו את בדיקת הביטחון.

8.
באפריל 2004 היו במדינת ישראל כ-7,000 נהגים בעלי אישור של משרד התחבורה להובלת חומרים מסוכנים, מתוכם בוצעו בדיקות אבחון לכ-5,000 נהגים בלבד.

ב.
תגובות המבוקרים

שירות הביטחון הכללי
1.
תדירות הביקורות בגופים מתקיימת כיום בתדירות שנקבעה, ללא חריגים. קיימת רשימת סיווג משרות בגופים המונחים על פי דרישת הנוהל. הנושא מבוקר בביקורות העיתיות על ידי היחידה המנחה, ובכלל זה עריכת ביקורות בכל הגופים הכלולים בתוספת השנייה לחוק להסדרת הביטחון בגופים הציבוריים.

2.
המקרים הרלוונטיים נבחנו, והופקו הלקחים הנדרשים בזמן הטיפול בבדיקות הביטחון.

3.
הנוהל עודכן ונשלח במחצית 2005 לקציני הביטחון.

4.
הסוגייה נבחנה ותורת העבודה תוקפה.

משרד התחבורה
8.
אגף הביטחון במשרד שוקד בימים אלו על הכנת תת מערכת, בנוסף לתוכנה הקיימת של החומרים המסוכנים, שתאפשר לעקוב אחרי בדיקות הביטחון של כלל אוכלוסיית הנהגים, ולא תאפשר הוצאת היתר ו/או הארכתו לנהג, אשר לא קיבל הכשר ו/או נפסל מסיבה בטחונית.


המשרד מעריך כי תת המערכת תהיה מוכנה לשימוש לקראת שנת 2007.
ההתנתקות

מיגון היישובים בגזרת "עוטף עזה" - החלטות ויישומן
דוח מיוחד - ינואר 2006

הגופים המבוקרים: משרד הביטחון; צבא ההגנה לישראל – פיקוד העורף, פיקוד מרכז; משרד האוצר 

א. ריכוז ממצאי הביקורת

3. 
עד אמצע נובמבר 2005 טרם השלים צה"ל את עבודות המיגון ביישובים בגזרת "עוטף עזה", שתוכננו להסתיים במהלך אוגוסט 2005. מדובר בעיקר ביישובים צמודי הגדר, אשר חשופים לירי ישיר (שטוח מסלול) ולירי תלול מסלול של רקטות קסאם ופצצות מרגמה (פצמ"רים), ובעיר שדרות החשופה לירי תלול מסלול. ביתר היישובים שצה"ל כלל בתכנית המיגון, טרם הושלמו מרבית עבודות המיגון וטרם החל הביצוע של חלק מהן. עבודות המיגון שלא הושלמו ביישובי "עוטף עזה" כוללות, בין היתר, מיגון גגות של גני ילדים ובתי-ספר, סלילת דרכי ביטחון, הקמת חומות מגן, התקנת מערכות תאורה וגדרות ביטחון. טרם מוגנו גני הילדים ומוסדות החינוך בשדרות ובמרבית יישובי גזרת "עוטף עזה" נגד ירי תלול מסלול. עובדות אלו מעידות על כשל חמור בטיפול בנושא. אי-השלמת העבודות במועד שנקבע נבעה בעיקר מליקויים בהקצאת כספים מתקציב המדינה. 

4. 
בתכנית המיגון, שאושרה, לטענת צה"ל, כמענה מיטבי לדרישה מבצעית (דמ"ץ) בהתאם לאילוצים, נקבע, כי יש למגן את הבתים ביישובי "עוטף עזה" בפני ירי רקטות קסאם ופצמ"רים באמצעות חדרי ביטחון - היעילים נגד הדף ורסיסים בלבד ולא נגד פגיעה ישירה. פתרון זה מוריד מהותית את איכות המענה לעומת מה שנקבע מלכתחילה בדמ"ץ. לא נמצא תיעוד המצביע על כך, שלפני אישור תכנית המיגון עלה עניין חשוב ומהותי זה לידיעתם ולהחלטתם של מקבלי ההחלטות ברמות הבכירות ביותר בצה"ל ובמשרד הביטחון. לדעת הגורם המקצועי במפקדת קצין ההנדסה הראשי, האמון מקצועית על תחום הביצורים הצבאיים, קיימים פתרונות הנדסיים לבניית חדרי ביטחון, המעניקים מיגון גם נגד פגיעה ישירה של רקטות קסאם ופצמ"רים. 

6. 
נכון ל-25.9.05, אמצעי הקשר בחלק מהיישובים בגזרת "עוטף עזה" אינם עונים על הנדרש. זאת, עקב העובדה שצה"ל פירק את תרני הקשר שלו באזור במסגרת תכנית ההתנתקות. נכון למועד סיום הביקורת, טרם בא נושא זה על תיקונו. 

ב. 
מצב תיקון הליקויים

צבא ההגנה לישראל
3.4.
להלן סטטוס תוכנית המיגון הראשונה, בהיקף 15 מיליון שקל, לאוקטובר 2006:


א.
7.414 מש"ח – בוצע (מיגון גני ילדים)


ב.
5.079 מש"ח – בביצוע (מיגון גני ילדים והכנת תשתיות לגדר באחד הישובים).


ג.
2.598 מש"ח – בהתקשרות (מיגון גני ילדים בשני ישובים והכנת תשתיות לגדר באחד הישובים).

להלן סטטוס תוכנית המיגון השנייה, בהיקף 30 מיליון שקל, לאוקטובר 2006:


א.
4   מש"ח – בוצע (דרכי ביטחון, השלמת גדר, מיגון ירי שטוח מסלול).


ב.
22 מש"ח – בביצוע (מיגון גגות גני ילדים).


ג.
4 מש"ח –  בהעברה תקציבית (מיגון מוסדות חינוך).

6.
לא ניתן להקים מחדש את תשתית התקשורת המבצעית שהיתה בגזרת גוש קטיף בעבר, עקב אילוצי תקציב. ניתן מענה קשר ברשת אחרת.

המשרד לביטחון הפנים
האזנות סתר

דו"ח 54ב

החלטת ממשלה בק/96 – 31.7.2005

דו"ח צוות הבדיקה בנושא בראשות גב' לבנת משיח 
צוות הבדיקה בנושא האזנות סתר בראשות לבנת משיח, יבחן ויציע פתרון בעניין מניעת עיון והאזנה לחומר מוקלט של האזנת סתר לא רלבנטי, בידי גורמים בכירים שאינם מופקדים על החקירה באופן ישיר.
ביצוע ההחלטה

משרד המשפטים

 בנהלים המשטרתיים תיכלל הוראה  לטיפול בחומרי האזנות סתר, כדלקמן: "חומר האזנה בלתי רלבנטי לחקירה, לא יועבר, ולא תתאפשר כל האזנה לכל גורם מחוץ ליחידת האזנות הסתר, אלא באישור הגורם המזמין, מטעמים מיוחדים שירשמו, ובכפוף לנוהל 'הפקה מודיעינית'".

נוסח זה מבטיח, כי באופן רגיל,לא תהיה אפשרות להאזין לחומר האזנה לא רלבנטי.

במקרים הנדירים בהם יהיה צורך בהאזנה לחומרים אלה, למשל לצורך הערכה כוללת על ידי גורם פיקודי בכיר, לשם כיוונים חדשים לחקירה שהגיעה למבוי סתום, או כאשר נדרשת הפקת מידע מודיעיני חיוני, לסיכול מיידי של עבירה או לפעילות מבצעית מיידית, צריך יהיה לפנות לקבלת אישור ממפקד היחידה המזמינה. הטעמים לאישור ירשמו, כדי לאפשר בקרה ומעקב על חשיפת החומר.

פעולות לצמצום מספר העובדים הזרים בישראל
דו"ח 55ב

החלטת ממשלה בק/93 – 31.7.2005

שיפור הפעילות המשולבת והמתואמת של משרדי הממשלה בנושא עובדים זרים
1. 
עד להקמתה של רשות ההגירה, יינקטו הצעדים הבאים להגברת הפעילות המשולבת והמתואמת של משרדי הממשלה והרשויות השונים, כדי לתקן את הליקויים שבפעילות הרשויות, בכל הנוגע לצמצום מספר העובדים הזרים בישראל:

א. נהלי שיתוף פעולה במערכות מידע

צוות בינמשרדי, שירכז נציג המשרד לביטחון הפנים, ושיהיו חברים בו נציגי משטרת ישראל (מינהלת הגירה), משרד הפנים ומשרד התעשייה, המסחר והתעסוקה, יקבע תוך 6 חודשים נוהלי שיתוף פעולה, בכל הקשור להפעלת מערכות מידע באופן מקוון, וכן הזנה אחידה והתאמת הנתונים בכל המערכות. 

ב. תיאום בין גורמי האכיפה

צוות בראשות מנכ"ל המשרד לביטחון הפנים, ובהשתתפות נציגי משרד הפנים והתעשייה, המסחר והתעסוקה, יקבע תוך 6 חודשים נוהל הפעלה משותף לשוטרים ולפקחי משרד הפנים, מנגנון דיווח משותף, והפעלה משותפת של אמצעים.

ביצוע ההחלטה

משרד התעשייה, המסחר והתעסוקה

1.א. 
גובש צוות לגיבוש מערכת מידע מאוחדת. בצוות חברים נציג אגף מחשוב, מפקח מחוז תל אביב ויועץ חיצוני.

הצוות סיכם את מאפייני המערכת והמבנה שלה.

הצוות קבע כי: א. יש לפתח בסיס נתונים מרכזי; ב. הגופים הנוגעים יעבירו נתונים בנושא עובדים זרים, כל אחד בתחומו; ג. שימוש בנתונים שיוזנו, יבוצע על ידי כל גוף, על פי צרכיו. כל מערכת תמשיך לבצע את פעילותה, ללא שינוי מהקיים.

טרם נקבע איזה משרד יהיה אחראי על המערכת.

1.ב. 
לתיאום בין גורמי האכיפה התקיימו שני מפגשים עם הגורמים השונים אצל מנכ"ל המשרד לביטחון הפנים. הוצגו נתונים אודות כל גוף וגוף, והוחלט על חידוש מערך המודיעין באחריות משטרת ההגירה.

קיים עתה תיאום עם משטרת ההגירה, בנושא עבודת המודיעין המשותפת.

המשרד לביטחון הפנים
1.ב. 
הצוות לקביעת נוהל הפעלה, מנגנון דיווח והפעלת אמצעים משותפים, לשוטרים ולפקחי משרד הפנים, בראשות סמנכ"ל המשרד לבט"פ, סיים את עבודתו.

הצוות בחן מספר חלופות, והמליץ לאמץ את החלופה המהירה, הזמינה והזולה ביותר, שעיקרה הקמת בסיס נתונים מרכזי, כלהלן:

כל הגופים יעבירו לבסיס הנתונים את המידע שברשותם, וממנו ישלפו את המידע הדרוש להם בנושא נתינים זרים, באמצעות ממשקים שיפותחו לצורך זה.

כל הפעילות התפעולית, לרבות תחקיר והצגת המידע, תמשיך להתבצע באמצעות המערכות הקיימות בגופים השונים.

  
היועץ המשפטי של המשרד לביטחון הפנים, הכין הצעה להחלטה מתאימה, שהועברה להתייחסויות  המשרדים השונים, טרם  הבאתה לאישור הממשלה.
משרד הבינוי והשיכון

ניהול פרויקט שיקום שכונות
דו"ח 54ב
החלטת ממשלה בק/60 – 4.4.2004

א. 
בהתייחס לממצאי מבקר המדינה בדו"ח 54ב' בעניין ניהול פרוייקט שיקום שכונות (להלן: "הפרויקט"), להטיל על הצוות הבינמוסדי לנושא שיקום שכונות בראשות נציג שר הבינוי והשיכון ובשיתוף נציגי משרדי הרווחה, הבריאות, החינוך, התרבות והספורט והתעשייה, המסחר והתעסוקה, אגף התקציבים במשרד האוצר והמשרד לאיכות הסביבה - משקיף, לבצע את הפעולות כדלקמן:

1. 
לבחון את פרוייקט שיקום השכונות ולקבל החלטות בעניין המשך הפעלתו תוך הוצאת שכונות מהפרוייקט וצירוף שכונות חדשות.

ביצוע ההחלטה

משרד הבינוי והשיכון
א.1.
מנכ"ל משרד הבינוי והשיכון מקיים דיונים לקידום החלטת הממשלה לצמצום מספר השכונות המעורבות בפרויקט, והעמקת הטיפול בהן.

תכנון ושיווק של קרקע לבנייה למגורים
דו"ח 55ב
הגופים המבוקרים: משרד הבינוי והשיכון; משרד הפנים; מינהל מקרקעי ישראל

א. ריכוז ממצאי הביקורת

1.
לעתים עסקו משרד השיכון ומינהל מקרקעי ישראל בתכנון באותה שכונה, דבר שהביא להקצאה בזבזנית ולא יעילה של משאבים, לעיכובים ולכפילויות, משום שעל אותה חטיבת קרקע הועסקו שני צוותי תכנון חיצוניים המלווים ומפוקחים בידי אגפי תכנון של שני גופי שלטון. על המינהל ועל משרד השיכון לתאם פעולותיהם עם פעולות כלל משרדי הממשלה.
3.
המינהל ומשרד השיכון לא תמיד פעלו בהתאם ליעדי האוכלוסייה שנקבעו בתכניות המתאר המחוזיות. הממצאים מעלים ספק ביכולת המינהל ומשרד השיכון לווסת את התכנון למגורים על פי עקרונות של יעילות ומועילות. 
4.
משרד השיכון והמינהל מכינים תכניות מפורטות למרות היעדר תכניות מתאר ולעתים הן עומדות בסתירה לתכניות מתאר ארציות, מחוזיות ומקומיות מאושרות. בנסיבות אלה מקדמים משרד השיכון והמינהל, תכניות מתאר ותכניות בעלות אופי מתארי אך נטולות תוקף סטטוטורי שמהן נגזרות התכניות המפורטות. מצב זה מגדיל את אי-הוודאות הכרוכה בתהליך הכנת תכניות מפורטות ומאריך את משך הכנתן.

5.
ראוי, שאת הכנת תכניות המתאר ירכז מינהל התכנון שבמשרד הפנים, האחראי לספק למינהל ולמשרד השיכון בסיס מתארי להכנת תכניות מפורטות. לעומת זאת המינהל ומשרד השיכון יעשו בדיקות היתכנות העוסקות בשאלת הכדאיות והביקוש לתכנון מפורט של קרקעות שכבר יועדו למגורים, ולא יסתכנו במימון תכניות מפורטות שהליך אישורן ממושך ומוטל בספק, כפי שהן עושים כיום. 

ב. 
מצב תיקון הליקויים

משרד הבינוי והשיכון

1.
בממשלה הנוכחית, שר הבינוי והשיכון הוא גם השר הממונה על מינהל מקרקעי ישראל. בין משרד הבינוי והשיכון ומינהל מקרקעי ישראל מתקיימים דיונים וישיבות, בין היתר, בעניין חלוקת אחריות גיאוגרפית ברמת היישוב. 
3.
האגף לתכנון ובינוי ערים במשרד הבינוי והשיכון מכין תכניות אזוריות וארציות, לבדיקת ביקושים והיצעים של מגורים ושירותים נלווים. התכניות נעשו בתיאום עם התכניות הסטטוטוריות, ובהשלמת בדיקות ספציפיות, דמוגרפיות וקרקעיות.

4.
כאשר תכנית המתאר הוכנה לפני שנים רבות, או כאשר חלו שינויים קרקעיים, חברתיים או כלכליים מאז אישור תכנית המתאר, המשפיעים על תקיפות הקביעות של התכנית הכלל-עירונית, מסיק צוות התכנון במשרד, שיש להכין תכנית מפורטת שאינה תואמת את תכנית המתאר, ומכין שינוי לתכנית המתאר הישנה, כדי לחסוך זמן בגיבוש התכנית ובאישור הסטטוטורי. 


מצב זה של תכנית מפורטת, המהווה שינוי לתכנית מתאר, מקובל, ומתאפשר לפי חוק התכנון והבנייה.

5.
ה"ועדה לעניין רפורמה במינהל מקרקעי ישראל", בראשות מר יעקב גדיש (ועדת גדיש), קבעה בדצמבר 2004 חלוקת סמכויות בגיבוש תוכניות מתאר ותוכניות מפורטות.


ההמלצות אושרו על ידי הממשלה, ומטילות על משרד הפנים את האחריות להכין תוכניות מתאר, ועל משרד הבינוי והשיכון ומינהל מקרקעי ישראל להכין תוכניות מפורטות.


המשרד מתכנן תוכניות מפורטות, היכן שתוכנית המתאר יעדה שטחים למגורים. 


במקרים שמשיקולים תכנוניים, קרקעיים, כלכליים, חברתיים ואחרים, סבור המשרד שיש לבחון שינוי יעוד, פועל המשרד להכין תכנון מפורט ושינוי לתכנית המתאר, בהתייעצות גורמי התכנון ברשות המקומית.
מסירת עבודות תכנון
דו"ח 55ב
הגופים המבוקרים: משרד הבינוי והשיכון; משרד האוצר; משרד הפנים; נציבות שירות המדינה

א. ריכוז ממצאי הביקורת

1.

הפערים הניכרים בין היקפי העבודה שנמסרו למשרדי תכנון בעלי אותו סיווג מקצועי מחייבים את משרד השיכון לקיים בחינה מקיפה ומעמיקה של תהליך מסירת עבודות התכנון למתכנני חוץ, במטרה לזהות את הנסיבות והגורמים שפוגעים בקיומו של סבב מחזורי הוגן בחלוקת עבודות התכנון. העדר הערכה שיטתית ומתועדת לפי אמות מידה להערכת המתכננים עלול לפגוע בתקפות הערכות.
2.
ראוי כי משרדי הממשלה - ובהם משרד השיכון - יבחנו את האפשרות ליצור מאגר מתכננים משותף, או לקבוע כללים להעברה שוטפת של מידע ביניהם, בכפוף למגבלות כל דין; כן ראוי לשקול יצירת מערכת תעריפים אחידה לביצוע עבודות תכנון בתחום הבנייה, כדי להגביר את היעילות והאפקטיביות של תהליכי ההתקשרות עם מתכננים ואת החיסכון בכספי ציבור. פעילות ההאחדה רוכזה בעבר על ידי החשכ"ל, אך פסקה.
3.
מבחינת סדרי מינהל תקין חיוני להכין את אומדני העלות של הפרויקטים עד לסיומם - ובכלל זה של שלב התכנון - ואת תזרימי התשלומים שיידרשו לביצועם. על משרד השיכון לפעול בדרך זו לתקצוב הפרויקטים שבתחום טיפולו.

4.
הוראות התכ"ם של החשכ"ל קובעות, כי החלטות ועדת המכרזים ונימוקיה יירשמו בפרוטוקול. נמצא, שוועדת המכרזים של המשרד לא הקפידה לפעול על פי עקרון השקיפות: בבדיקה של 100 פרוטוקולים של ישיבות הוועדה בשנים 2003-2004 נמצא, שב-94 מהם לא פורטו הנימוקים להחלטותיה. 

5.
מנהל מינהל התכנון וההנדסה במשרד, השתתף בהליכי הבחירה של חברות שסמוך למועד כניסתו לתפקיד היה להן קשר עסקי עם חברה שהיה אחד מבעליה, אגב הפרת הסדר למניעת ניגוד עניינים שחתם עליו עם כניסתו לתפקיד. במקרה אחד אף פעל להסיר מגבלות שיאפשרו לחברה שעמה היה בקשר עסקי סמוך למועד כניסתו לתפקיד לבצע את העבודה בה זכתה במכרז, אם יצוין שלבסוף לא נמסרה העבודה לאותה החברה.
ב. 
מצב תיקון הליקויים

משרד הבינוי והשיכון

1.
המשרד שכלל את שיטת ניהול המאגר: ראשי התחומים בדקו את כל הרישומים, כולל ראיונות ובקשות תיעוד, ועדכנו את רשימת משרדי התכנון. כיום מבוצע סבב מחזורי מסודר בין המתכננים.


המשרד הכין נוהל וטפסי הערכה חדשים, שבהם נקבעו אמות מידה להערכת המתכננים.

2.
נושא מאגר מתכננים נדון בוועדת זיילר - ועדת חקירה ממלכתית לענין בטיחות מבנים, שהוקמה על ידי הממשלה ביוני 2001. המלצותיה הוגשו לממשלה.

המשרד מעדכן ומשדרג את המאגר הנמצא ברשותו. המשרד ישתף פעולה עם משרד האוצר, על מנת ליצור מאגר מתכננים משותף לכל משרדי הממשלה.


למשרד יש מערכת תעריפים מעודכנת. באותם מקרים שבהם טרם עודכנו התעריפים,  משתמשים בתעריפי משרד הביטחון.
3.
המשרד יכין אומדני עלות תכנון לכל פרויקט, מתחילתו ועד סופו.

4.
ועדות המכרזים רושמות כיום את הנימוקים בפרוטוקולים.
5.
ועדת המכרזים דנה מחדש בהתקשרויות בפורום שלא כלל את מנהל מינהל התכנון וההנדסה, ואישרה את ההתקשרויות.

רישום קבלנים ופיקוח עליהם

הגופים המבוקרים: משרד הבינוי והשיכון; משרד המשפטים; משרד התעשייה, המסחר והתעסוקה 

א. ריכוז ממצאי הביקורת

2.
לאכיפת פקודת הבטיחות בעבודה [נוסח חדש], התש"ל-1970 אחראי אגף הפיקוח במשרד התעשייה, המסחר והתעסוקה, ובידיו גם מצטבר מידע על עבירות של קבלנים, אולם למרות דיונים וסיכומים רבים בעניין שיתוף פעולה בתחום זה, עד לסיום הביקורת לא מסר המפקח הראשי את המידע המבוקש ליחידת רשם הקבלנים.

3.
משנת 2001 לא פעל רשם הקבלנים כדי לקבל מידי כונס הנכסים הרשמי במשרד המשפטים, רשימות מרוכזות של תאגידים בפירוק ושל חייבים בפשיטת רגל, והסתפק באיסוף נתונים אקראי, בעיקר מהעיתונים. לא מן הנמנע אפוא, שבפנקס הקבלנים עדיין רשומים קבלנים שפשטו את הרגל וחברות קבלניות שפורקו.
4.
מממצאי הביקורת עולה שאין אכיפה ראויה של חוק רישום קבלנים. יש להגביר את פעולות הפיקוח והאכיפה על הקבלנים גם באמצעות העמקת שיתוף הפעולה עם גופים ממלכתיים אחרים הנוגעים לתחומים אלה.

5.
הביקורת העלתה, כי יחידת הרשם אינה מקיימת מעקב שיטתי אחר טיפולן של הרשויות המקומיות בתיקים שהיא העבירה אליהן: פעמים רבות קשה להסיק מרישומיה אם הן הגישו כתבי אישום נגד קבלנים שפעלו בניגוד לחוק, על סמך חומר הראיות שמסרה להן יחידת הרשם, ואם כן, כיצד הסתיימו ההליכים.
6.
בבדיקת מתן השירות לציבור נמצא, שיש עיכובים לא סבירים בטיפול בבקשות לרישום קבלנים. מן הראוי לקיים בחינה מחודשת של תהליכי העבודה הנהוגות ביחידת הרשם כדי למנוע עיכובים בעבודתה ולייעל את השירות שהיא נותנת לציבור.

7.
המשרד הכין הצעת חוק שיחליף את החוק הקיים, אך לא פעל לקידום חקיקת החוק. כמו כן הוועדה המייעצת לרשם הקבלנים לא קבעה נוהל לסדרי עבודתה הנוגעים לביצוע החוק ותקנותיו.

8.
הנהלת המשרד ומועצת הקבלנים לא דנו בממצאי ועדת זיילר (ועדת חקירה ממלכתית לענין בטיחות מבנים, שהוקמה על ידי הממשלה ביוני 2001), ולא בחנה אמצעים להגברת האכיפה ובהמלצות הנוגעות לרשם הקבלנים.

ב. 
מצב תיקון הליקויים

משרד הבינוי והשיכון

2.
נוהל לשיתוף פעולה, ומסמך העברת מידע בין משרדי ממשלה, בהתאמה לחוק הגנת הפרטיות ותקנותיו, הועבר אל האגף לפיקוח על העבודה במשרד התמ"ת. לאחר סיום תהליכים פנימיים באגף לפיקוח על העבודה במשרד התמ"ת, יתחיל משרד הבינוי והשיכון לקבל באופן שוטף ורציף את המידע המבוקש.

3.
נתונים על תאגידים בפירוק ושל חייבים בפשיטת רגל, התקבלו עד סוף שנת 2002. נתונים אלה נמצאים עתה באתר משרד המשפטים. נדרשת התאמה בין קבצי כונס הנכסים הרשמי ורשם הקבלנים. התהליך המיחשובי לקליטת הנתונים על פשיטות רגל ופירוק חברות, יותאם עד אוקטובר 2006.

4.
להלן פירוט הצעדים שננקטו על ידי רשם הקבלנים להגברת האכיפה: 
א. 
הושם דגש על חיזוק הקשר עם הוועדות לתכנון ובנייה, ועם הרשויות המקומיות: 1. רועננו הנחיות היועץ המשפטי לממשלה, אשר הסמיך את התובעים בועדות וברשויות המקומיות, להגיש כתבי אישום גם בגין עבירות על חוק רישום קבלנים; 2. התקיימו פגישות עם התובעים במספר רשויות, להיכרות בין הצדדים, הוסברו תהליכי האכיפה, כיצד כל צד יכול לתרום לנושא, וסוכמו דרכים לשיתוף פעולה; 3. לתובעים ברשויות נשלחו דוגמאות של כתבי אישום, הרשעות, פסקי דין וגזרי דין – כדי לתת דוגמא, המרצה ועידוד; 4. הסברים נוספים לתובעים, שהיו זקוקים להבהרות ולהשלמת ראיות, נמסרו בטלפון; 5. נוצר קשר מחשובי עם מספר תובעים, כדי לשפר את התקשורת בין הצדדים. בעתיד, המטרה היא להגדיל את מאגר הכתובות ולעשות שימוש הולך וגובר בדואר אלקטרוני.
ב. 
הוכנו הנחיות מפורטות לחוקר, שעל-פיהן יועברו הדוחות החודשיים למשרד הבינוי והשיכון, לשיפור המעקב אחר התלונות הנשלחות לרשויות המקומיות. הנתונים המתקבלים מהחוקרים מועברים לסריקה תוך 10 ימים ממועד קבלתם במשרד. ממצאי החקירה מועברים לרשויות תוך 30 יום ממועד קבלת החומר מהחוקר.
ג. 
ועדת האכיפה הגבירה פעילותה, ומתכנסת פעם בשבוע כדי לעבור על מהלכים שבוצעו, כדי להתייעץ על דרכי פעולה וטיפול בנושאים שונים, וכדי להעלות רעיונות חדשים לשיפור ולייעול.

5.
הגשת כתבי אישום נעשית באמצעות התובעים ברשויות המקומיות. התקיימו פגישות עם תובעים ברשויות מקומיות, וסוכמו דרכים לשיתוף פעולה. 

6.
מבדיקה שבוצעה ברשם הקבלנים, נמצא כי כיום הטיפול הראשוני הוא מיידי, ותוך 14 ימים ניתנת תשובה ראשונית. החלטת הרשם ניתנת לאחר שכל המסמכים הוגשו כראוי, בתקופה שעד 60 הימים, הקבועים בחוק. 

7.
הוקמה ועדה ציבורית על ידי השר, שתפקידה לבחון את החוק לרישום קבלנים. הוועדה סיימה עבודתה, והגישה לאחרונה את המלצותיה למנהל הכללי.

8.
הנהלת המשרד דנה מספר פעמים בדוח ועדת זיילר - ועדת חקירה ממלכתית לענין בטיחות מבנים, שהוקמה על ידי הממשלה ביוני 2001, על היבטיו השונים, כולל נושא רשם הקבלנים.


גם מועצת הקבלנים שמעה סקירה על המלצות ועדת זיילר, בהתייחסות להגברת האכיפה ובהמלצות הנוגעות לרשם הקבלנים.


ב-2.7.2006 מינה מנכ"ל המשרד צוות בדיקה לעניין הסדרת יחסי הגומלין עם ענף הקבלנות בישראל. בין הנושאים שנכללים בכתב המינוי של הצוות נכללים: בחינת האפשרות לעגן בחוק רשם הקבלנים, את מעמד התאחדות הקבלנים והבונים בישראל כגוף סטטוטורי; הרחבה והעמקה של הקשר בין רוכשי דירות לבין המשרד, בכל הקשור לאיכות הבנייה, ובין היתר, טיפול בתלונות נגד  קבלנים.


המשרד יפעל לשלב בהחלטת הממשלה שעסקה בהקמת יחידה לאכיפת עבירות בנייה - החלטה 2959 מ-23.12.2004 - גם אכיפה לפי חוק רשם הקבלנים.

משרד התעשייה, המסחר והתעסוקה 

2.
מתאריך 14.5.2006 מיושם במשרד הבינוי והשיכון נוהל העברת מידע, מאגף הפיקוח על העבודה במשרד התעשייה, המסחר והתעסוקה, אל רשם הקבלנים שבמשרד הבינוי והשיכון.


אגף הפיקוח על העבודה הכין, לצורך העברת המידע, טופס יעודי, שיועבר מדי חודש אל ממונה סיווג ורישום ברשם הקבלנים.

עבודות עפר ביישוב צוקים

דו"ח 56ב
הגוף המבוקר: משרד הבינוי והשיכון

א.
ריכוז ממצאי הביקורת

1.
משרד הבינוי והשיכון החל לבצע בתחילת 1999 עבודות עפר ראשונות להקמת יישוב חדש בתחום המועצה האזורית ערבה תיכונה - צוקים. המשרד ביצע את העבודות במימונו המלא באמצעות המועצה האזורית, שמסרה את העבודה לקרן הקיימת לישראל (קק"ל).  היישוב הוקם ללא החלטת ממשלה.

3.
המשרד פרסם מכרז לביצוע עבודות העפר והודיע לזוכה על זכייתו, אך חזר בו ללא מתן הסברים. כבר סמוך לפרסום המכרז מסר המשרד את ביצוע העבודה למועצה האזורית ערבה תיכונה וזו מסרה אותה לקק"ל. בכך היה משום הטעיה של המציעים, והוא גרם להם וליחידות המשרד שטיפלו בו טורח לריק ובזבוז משאבים. 

6.
תיק המסמכים בדבר העבודה בצוקים לא נמצא במשרד. המשרד לא הסביר מי ביער את התיק. ביעור חומר מסוג זה עומד בניגוד לחוק הארכיונים, התשט"ו-1955, והתקנות שהותקנו מכוחו. יש לראות בחומרה את ביעור התיק, דבר שמנע קבלת תמונה מלאה על התנהלות הפרויקט לרבות השינויים המפליגים שחלו בו במהלך הביצוע. 

ב. 
מצב תיקון הליקויים

משרד הבינוי והשיכון

1. 
לדעת משרד הבינוי והשיכון, לא נדרשה החלטת ממשלה להקמת היישוב, מפני שהיישוב שמש שנים רבות כמחנה זמני לגיבוש גרעינים להתיישבות ביישובי הערבה, ומשום שבתכנית המתאר המחוזית משנת 2000, הוא אושר כיישוב כפרי, שמספר יחידות הדיור בו יגיע עד 500 יחידות.

3.
המשרד יבדוק את דרכי פרסום המכרזים והפעלתם, ויוודא כי לא יפורסמו בעתיד מכרזים, שקיים חשש שלא יופעלו ישירות על ידי המשרד.
6.
הנהלים הקיימים במגנזה מחייבים את אישור היחידה לביעור התיקים. תיק היישוב צוקים בוער ללא האישור המוקדם הנדרש. 

המשרד יקפיד ליישם את הנהלים להבא.

האחראי המגנזה הקודם - מנהל הרשומות, פרש לגמלאות.
החברה לשיקום ולפיתוח הרובע היהודי בעיר העתיקה בירושלים

דו"ח 56ב
הגופים המבוקרים: החברה לשיקום ופיתוח הרובע היהודי; משרד הבינוי והשיכון; משרד האוצר - רשות החברות הממשלתיות; משרד המשפטים - רשם העמותות

א.
ריכוז ממצאי הביקורת

1.
בנובמבר 1982 המליצה הוועדה לענייני ביקורת המדינה לממשלה למזג שלוש חברות ממשלתיות בירושלים שעסקו בשיקום ירושלים ופיתוחה כדי לחסוך בכוח אדם ולייעל  את העבודה. בינואר 1983 אישרה הכנסת את המלצת הוועדה. אולם, אחרי יותר מ-23 שנים מאז אישור הכנסת הדבר לא בוצע. טרם נמצאה דרך הולמת לפרק את החברה או חלופה שתאפשר את המשך קיומה.

3.
החברה אינה מנהלת את הנכסים שברשותה כראוי. נכסים רבים תפוסים בידי משתמשים בלא הסכם וזכויות חוכרי משנה, שהשתכנו בנכסים לפני שנים רבות טרם נרשמו על שמם. החברה איפשרה לחוכרי משנה ולשוכרים להעביר לאחרים את זכויותיהם בלא הסכמתה, שלא כמוסכם בין הדיירים לבינה. 

5.
עלות מיזם שחזורו של בית הכנסת "החורבה", ברובע היהודי הנאמדת בכ-28 מליון ש"ח, לא פורטה למרכיביה. משרדי ממשלה המחויבים על פי החלטת ממשלה להעביר כספים למיזם זה, לא העבירו את חלקם לחברה. 

6.
תושבי הרובע סובלים ממחסור במקומות חניה, בין היתר, עקב חלוקת תווי חניה לאנשים שאינם תושבי הרובע. החניון ברובע מופעל בידי החברה, אולם הוא פועל בלא רישיון עסק, הנדרש על פי החוק, ובניגוד להחלטת בית המשפט. החברה תכננה מיזם לבניית חניון ומעליו מפלסים למסחר, אולם טרם הגישה אותה לוועדה המקומית לתכנון ולבנייה. על החברה היה לבחון חלופות אחרות זה מכבר, אך הדבר לא נעשה.

7.
כמה דיירים צברו במרוצת הזמן חובות כבדים מאחר שהחברה אינה גובה חובות רבים. החברה אינה יודעת מה סכום החובות הללו, והיא אף לא נקטה צעדים לגבות את החובות, או לפנות את הדיירים האמורים מהנכסים. בשל חוסר המעש של החברה בגביית חובות במשך עשרות שנים, נגרם לחברה הפסד הכנסה ניכר, שסכומו נאמד על ידי הביקורת בכמה עשרות מיליוני ש"ח. הפסדים אלה לא מצאו את ביטויים במאזן החברה.

ב. מצב תיקון הליקויים
משרד הבינוי והשיכון

1. 
להלן עמדת משרד הבינוי והשיכון בענין אי מיזוג שלוש החברות הממשלתיות, הפועלות לשיקום ופיתוח ירושלים - החברה לשיקום ולפיתוח הרובע היהודי, החברה לפיתוח מזרח ירושלים (פמ"י), וקרתא: פעילותה של החברה לשיקום ולפיתוח הרובע היהודי חיונית והכרחית. החברה אף קיבלה מטלות נוספות, ובכללן בינוי ושחזור בית הכנסת "החורבה" בעיר העתיקה. כן עוסקת החברה בפרויקטים לבנייה בהיקף של עשרות מיליוני ש"ח. גם רחבת הכותל הינה חלק מתחום ההפקעה שמוחזק בידי החברה.
3.
בהסכמת לשכת רישום המקרקעין, הוחלט לבצע את רישום הזכויות כעין "בית משותף". לדעת משרד הבינוי והשיכון, מסלול זה יביא לפתרון סוגיית הרישום.
החברה לשיקום ופיתוח הרובע, הודיעה למשרד הבינוי והשיכון, שהליקויים הנוגעים ל-19 נכסים ברובע, מטופלים משנת 2006.

5. 
על פי החלטת הממשלה מספר 2268 מיום 21.7.2002 – "שחזור ובניית חורבת רבי יהודה החסיד ("החורבה"), בעיר העתיקה בירושלים", אושרה בניית בית הכנסת רבי יהודה החסיד - "החורבה" - כפרויקט לאומי, בביצוע חברת הרובע היהודי.

באותה החלטת ממשלה נקבע כי בניית בית הכנסת בסך 24 מליון שקל, תמומן במשך 4 שנים, תמומן החלוקה הבאה: 10 מליון שקל משרד הבינוי והשיכון, מליון שקל משרד התיירות, ו-4 מליון שקל ממשרד הפנים. משרד הבינוי והשיכון העביר המימון כנדרש.
עבודות בניית השלד החלו בשנת 2006, לאחר תהליך תכנוני מורכב וארוך.

  6.
החברה לשיקום ופיתוח הרובע מקדמת בשיתוף עירית ירושלים, תב"ע לחניון שיכיל ב-550 מקומות חניה. על החניון יבנו כ-15,000-18,000  מ"ר, להשלמת בינוי הרובע היהודי.

7.
החברה לשיקום ופיתוח הרובע, הודיעה למשרד הבינוי והשיכון, שהליקויים הנוגעים ל-19 נכסים ברובע, מטופלים משנת 2006.

מינהל מקרקעי ישראל

ניהול מקרקעין לאורך חופי הכינרת ושימוש בהם

א. ריכוז ממצאי הביקורת

1. 
בעת הביקורת היו חמישה חופים מוחזקים ומופעלים בידי מפעילים פרטיים, כקבלנים של הרשויות המקומיות הנוגעות לעניין, אף שמקרקעי חופים אלה לא נמנו עם המקרקעין שהמינהל הקצה לאותן רשויות מקומיות, או שהסתיימה תקופת ההרשאה שניתנה להן לגביהם. שישה חופים אחרים היו מוחזקים ומופעלים בידי מחזיקים שונים, בלא שנמצא כי נכרתו חוזים עם המינהל או עם הרשות המקומית הנוגעות לעניין, המתירים להם חזקה ושימוש בחופים. אף שהמינהל היה מודע זה שנים למתואר לעיל, עד מועד סיום הביקורת הוא לא נקט צעדים נגד רשויות מקומיות שאפשרו למפעילים מטעמן להפעיל חופים, אף על פי שלא היו להן חוזי הרשאה תקפים עמו בנוגע אליהם, ורק נגד חלק מהמחזיקים בחופים הנ"ל הוא הגיש תביעות משפטיות (אזרחיות) לסילוק יד, לסילוק המבנים והמתקנים השונים שהוקמו בהם ולתשלום דמי שימוש ראויים. 

ב. מצב תיקון ליקויים

מינהל מקרקעי ישראל

1. 
על מנת לאפשר את פתיחת עונת הרחצה בזמן, התקיימה ביום 29.3.2006 פגישה אצל הממונה על מחוז הצפון במשרד הפנים, בהשתתפות נציגי מחוז הצפון במינהל מקרקעי ישראל. 


בפגישה הוחלט, כי מחוז צפון של המינהל, ינפיק לרשויות המקומיות הרשאות זמניות לתקופה של חודשיים, וזאת בכדי לאפשר להן לפרסם מכרזים ולהגיש למינהל את כל החומר הנחוץ, בכדי לטפל בחידוש עסקאות שפג תוקפן.

עסקת נמל יפו

הגופים המבוקרים:  מינהל מקרקעי ישראל; משרד ראש הממשלה; משרד התעשייה, המסחר והתעסוקה; עיריית תל-אביב-יפו; מינהלת נמל יפו

א.
ריכוז ממצאי הביקורת

1. 
ב-1982 החלו רשויות התכנון לדון בתכנית מפורטת חדשה שיזם המינהל לנמל, ובה אזור הנמל ההיסטורי מיועד לשימור, ויתר שטחו מיועד לשימושי מסחר, מלונאות ומגורים. אולם עד סוף 2005 טרם קיבלה התכנית תוקף. עוד ב-1993 החליטה הממשלה להפריט את מקרקעי הנמל על ידי החכרתם במכרז ליזמים פרטיים. החלטות נוספות בעניין ההפרטה התקבלו ב-1995 וב-1997. החלטות אלה לא בוצעו.

2.
התהליך של העברת נכסים סחירים בנמל לידי העירייה ולבעלותה אינו עולה בקנה אחד עם החלטות הממשלה בדבר ההפרטה, ואף לא עם הסכם עקרונות מ-2001 שחתמו עליו העירייה, המינהל ונציג משרד האוצר. לפי ההחלטות ואותו הסכם היה על המינהל לשווק נכסים כאלה במכרז. 

3. 
אם העירייה או המינהל היו סבורים שהשארת החלטות הממשלה בעינן פגמה באפשרות להביא לאישורה של תכנית הנמל החדשה, או לשמר את האתרים ההיסטוריים שבנמל ולפתחם, מן הראוי היה שיעלו נושא זה בפני הממשלה, כדי שתדון בהן ותחליט אם יש צורך לבטלן או לתקנן. 

9.
באחת מטיוטות החוזה האחרונות בעניין נמל יפו אמנם צוין, לצד תיאור מקרקעי הנמל הנמכרים לעירייה, גם שווים לפי שומת השמאי המוסמכת, שהוצאה כאמור סמוך לפני חתימת החוזה (14 מיליון דולר). אולם, פרט זה הושמט מהנוסח הסופי של החוזה שהועבר לחתימת הצדדים. במכתב שכתב יועץ השר למנהל המינהל באפריל 2004, שאותו צירף לטיוטת החוזה שהעביר אליו, נאמר: "השמטתי את הסכום הראשוני, כי יש לעירייה צורך לקבל אישור של משרד הפנים לחילופי מקרקעין, ולצורך כך יש לשלם מס מכירה ומס רכישה, דבר שאתם פטורים ממנו. על עצם נושא המיסוי ביקשתי להיפגש אתך... כדי לא לבזבז זמן ניסחתי את ההסכם ללא סכומים, כדי לא ליצור מסמך בו יש סכום נקוב היכול לחייב את העירייה בתשלום של כ-1 מיליון דולר מיסים".

10.
על פי התיעוד שהועמד לרשות הביקורת לא הסדירו הצדדים את סוגיית מיסוי המקרקעין, והם גם לא התייחסו ליתר היבטי המיסוי בחוזה שביניהם. כתוצאה מאי הסדרת נושא המיסוי לא התבררו, עד מועד סיום הביקורת, השלכות המס של העסקה על הצדדים.

11.
בבדיקות שעשה המינהל בדיעבד, ובהסתמך על שומות מטעמו שקיבל בינתיים, הגיע המינהל למסקנה כי השווי הכולל של מקרקעי התמורה מצד העירייה שהוצגו בחוזה אינו עולה על 2.3 מיליון דולר. עוד עלה מבדיקות שעשה המינהל לאחר חתימת החוזה כי מקרקעי התמורה שצוינו בחוזה, רובם ככולם לא היו זמינים לשימוש מידי וסחיר מצד המינהל. 

12.
נוכח חילוקי הדעות בין המינהל ובין העירייה בעניין טיבם ושווים של מקרקעי התמורה שצוינו בחוזה החליפה העירייה חלק ממקרקעי התמורה. מאז ועד מועד סיום הביקורת (סוף יולי 2005) שינתה העירייה כמה פעמים במהלך המשא ומתן בין הצדדים את רשימת הקרקעות שהיא מציעה בתמורה למקרקעי הנמל האמורים להימכר לה בלא שהעניין הוסדר סופית. הצד השווה ברבות מהצעותיה הוא הניסיון החוזר ונשנה שלה להעביר לבעלות המדינה בתמורה קרקעות שזכות הבעלות של העירייה בהן ומידת זמינותן לשימוש מידי של המינהל מוטלות בספק רב.

13.
במכתב שכתבה מחלקת רישום והסדר במחוז תל אביב של המינהל למנהל המחוז באמצע נובמבר 2004, על צרופותיו, פורטו הליקויים שמצאה המחלקה בקרקעות שהעירייה הציעה בתור תמורה, לאחר חתימת החוזה. בסיפא למכתב צוין: "סיכומו של דבר, מרבית החלקות החדשות כפי שמוצעות על ידי העירייה אינן אטרקטיביות ואינן מהוות תמורה הולמת לנמל יפו. חלק מן החלקות המוצעות על ידי העירייה משמשות בפועל, לדרך. במקרים אחרים מציעה העירייה למינהל זכויות במקרקעין בשעה שלא נותרו לה, כלל, זכויות בהם". 

 14.
נמל יפו הוא נמל עתיק בעל ערך היסטורי ולאומי בצד פוטנציאל תיירותי-כלכלי ניכר, ואכן נודעת חשיבות רבה לשימור אתריו ההיסטוריים ולפיתוחו. עם זאת, מבחינת התהליכים המינהליים שננקטו לשמירת זכויות המדינה ולהגנה על האינטרסים הכלכליים שלה, לא נמצא שהונחה בפני הנהלת המינהל ומועצת מקרקעי ישראל - בעת שדנו בחוזה הנוגע לעסקה - תשתית עובדתית ומקצועית ראויה לגיבוש מתווה העסקה באופן שבו גובש, המקנה לעירייה בעלות במתחמים סחירים שבנמל (בלא שהחוזה בינה ובין המינהל מטיל עליה מגבלות על שיווקם לגורמים פרטיים לאחר שיעברו לבעלותה) - ואף זאת, בלא שהמינהל עמד על כך שתתקבל למצער התמורה הראויה עבור נכסי הנמל הנמכרים לה, ובלא שהעירייה העמידה בתמורה להם נכסים ששוויים ומידת נצילותם זהה. 

ב.
מצב תיקון הליקויים

עיריית תל-אביב-יפו
1.
משנת 2000, עיריית תל אביב יפו, שמה בראש סדר היום העירוני את המשימה לשקם ולפתח את יפו.

העירייה הציבה את המטרה לשמור את האינטרס הציבורי, ולקדם את הפרויקט מתוך ראיית טובת הציבור. ללא מעורבות העירייה בהקמת "השולחן העגול" (שבדיוניו השתתפו, בין היתר, מינהלת הנמל; זרוע עירונית לקידום פרויקטים ביפו, ששמה "המישלמה ליפו"; גופים לשימור הסביבה, כמו המועצה לשימור מבנים ואתרים והחברה להגנת הטבע; ועד דייגי יפו; ונציגות הדיירים באזור), והשגת שיתוף הפעולה הציבורי, לא ניתן היה לקדם את התוכניות. מהרגע שהושגה הסכמה בדבר אי הפרטת הנמל, ניתן היה לקדם את התוכנית במוסדות התכנון. 
הבדיקות הכלכליות שנערכו לנמל, בידי שלושה גופים כלכליים שונים, הצביעו על כך שבשל המגבלות הקיימות בנמל, הערך הכלכלי של המתחם נמוך או אף שלילי, ומדובר בהשקעה בסיכון גבוה. למרות זאת, בשל החשיבות שהעירייה מייחסת לפיתוח מתחם זה, החליטה העירייה לקחת על עצמה את המחויבות ולפעול למען הפיכת המקום למוקד בילוי ופנאי, תוך הסתמכות על ניסיון שנצבר במתחמים דומים בעיר. 
עיריית תל אביב-יפו תשקיע בשנים 2007 ו-2008, סך של כ-65 מיליון ₪ בפיתוח הנמל, סכום שספק אם ניתן יהיה להחזירו בעתיד. אולם העירייה מתוך ראייה ציבורית, ראתה לנכון להחיות את המתחם.
2.
הסכם העקרונות ממאי 2004, הינו הסכם עקרונות שהיתווה את מהלך הפעולה של שני הצדדים ביחס לנמל יפו. לאחר השגת איזון בערכי המקרקעין המוחלפים, מנסחים עתה הצדדים הסכם חילופין מפורט, בין מינהל מקרקעי ישראל ובין עיריית תל אביב-יפו, בקשר לנמל יפו. הסכם זה כולל את כל הפרטים הנדרשים. 
במסגרת ההסכם, כפי שבא לידי ביטוי בטיוטות ההסכם, נכללות הוראות  לגבי מועדי העברת החזקה במקרקעין, מועדי רישום הבעלויות, האחריות של כל אחד מהצדדים, קבלת האישורים הנדרשים על ידי כל אחד מהצדדים, ובכלל זה מועצת מינהל מקרקעי ישראל, הנהלת המינהל, מועצת העיר ומשרד הפנים. הצדדים פועלים לסכם את נוסח ההסכמים, במטרה להעביר את האחריות לנמל לעיריית תל אביב-יפו, ואת האחריות לקרקעות התמורה לידי המינהל, עוד בשנת 2006. 
9.10.
עיריית תל-אביב-יפו, כגוף ציבורי שומר חוק, תשלם את כל המסים החלים עליה בגין עסקה זו.

העובדה שערך העסקה הושמט מהסכם העקרונות, נבעה בשל העובדה כי ערך זה אכן לא היה מסוכם, והיה אמור להיות מסוכם באמצעות המנגנון שקבעו הצדדים. 

בבדיקה חוזרת של השמאים, ערך המקרקעין בנמל הופחת ב-4 מיליון דולר. 

בטיוטה המפורטת של הסכם חילופי המקרקעין, קיים סעיף מפורט, המתייחס לתשלומי המס החלים על כל אחד מהצדדים. עיריית תל-אביב-יפו תשלם את המסים השונים שיחולו, באם יחולו, כדין.

11.
שווי המקרקעין שהועברו למדינה הינו כ-10.5 מיליון ש"ח. שמאי הצדדים הגיעו להסכמה בדבר שווים של המקרקעין, שהינו על פי הערכות העירייה, ובניגוד להערכות הראשונות של המינהל. 
המגרשים שהועברו למינהל זמינים למימוש מיידי. רק במקרה אחד לא ניתן לממש את המגרש באופן מיידי לאור מגבלה קיימת, שהובאה בחשבון בשווי המגרש. לדעת עיריית תל-אביב-יפו, על אף האמור, שווים גבוה מהנדרש בהסכם.

גם מקרקעי נמל יפו אינם זמינים באופן מיידי: קיימים מחזיקים שנדרש לפנותם, והפינוי  מהווה פגם משמעותי לגבי העירייה.

12.
העירייה הציעה מספר מגרשים למינהל, אשר החליט באופן עצמאי על העדפותיו. בכל הצעותיה היו המגרשים ראויים, איכותיים וזמינים למימוש. 
מקרקעי העירייה במתחם מכבי יפו נדחו על ידי המינהל, ולאור זאת הוחלפו במגרשים אחרים.

השווי האמיתי ואיכות המגרשים נקבעו בסופו של דבר על ידי שמאי הצדדים, אשר קבעו הן את השווי והן את ערכם, אשר הוכחו בסופו של דבר, כראויים.

13.
בהסכם העקרונות ממאי 2004 כללה העירייה את הקרקעות שבבעלותה במתחם מכבי יפו. מקרקעי העירייה במתחם מכבי יפו הינן הקרקעות הפנויות במתחם, הנמצא בחלקו הגדול בבעלות מינהל מקרקעי ישראל. קרקעות המינהל במתחם תפוסות על ידי מחזיקים שונים. העברת הבעלות על הקרקעות הפנויות במתחם למינהל מקרקעי ישראל, היתה יכולה לפתור את בעיית הכדאיות הכלכלית של פרויקט מכבי יפו. 
כאשר  מחוז תל-אביב של המינהל הביע הסתייגות מקרקעות אלה, העירייה החליפה מיד את קרקעות התמורה שהציעה למינהל, ובהן: קרקע בכפר שלם, קרקע ברחוב קיבוץ גלויות, קרקע במתחם אייזנברג, וקרקע בצפון תל-אביב, סמוך למגדלי נאמן. קרקעות אלה הוערכו על ידי השמאים, כשוות ערך לקרקע בנמל המועברת לעירייה. 
14.
כדי לקדם את פיתוח נמל יפו, כעוגן מרכזי באסטרטגיית הפיתוח של יפו, הציבה העירייה את המטרה לשמור את האינטרס הציבורי, ולקדם את הפרויקט מתוך ראיית טובת הציבור. ללא מעורבות העירייה בהקמת "השולחן העגול", והשגת שיתוף הפעולה הציבורי, לא ניתן היה לקדם את התוכניות. מהרגע שהושגה הסכמה בדבר אי הפרטת הנמל, ניתן היה לקדם את התוכנית במוסדות התכנון. 

הבדיקות הכלכליות שערכה העירייה לנמל, בידי שלושה גופים כלכליים שונים, הצביעו על כך שבשל המגבלות הקיימות בנמל, הערך הכלכלי של המתחם נמוך או אף שלילי, ומדובר בהשקעה בסיכון גבוה. למרות זאת, בשל החשיבות שהעירייה מייחסת לפיתוח מתחם זה, החליטה העירייה לפעול למען הפיכת המקום למוקד בילוי ופנאי, תוך הסתמכות על הניסיון שנצבר במתחמים דומים בעיר. העירייה תשקיע בשנים 2007 ו-2008 סך של כ-65 מיליון ש"ח בפיתוח הנמל. 

הסכם העקרונות ממאי 2004, הינו הסכם עקרונות שהיתווה את מהלך הפעולה של שני הצדדים ביחס לנמל יפו. לאחר השגת איזון בערכי המקרקעין המוחלפים, מנסחים עתה הצדדים הסכם חילופין מפורט בקשר לנמל יפו.
במסגרת ההסכם, נכללות הוראות למועדי העברת החזקה במקרקעין, מועדי רישום הבעלויות, האחריות של כל אחד מהצדדים, קבלת האישורים הנדרשים על ידי כל אחד מהצדדים, ובכלל זה מועצת מינהל מקרקעי ישראל, הנהלת המינהל, מועצת העיר ומשרד הפנים. הצדדים יסכמו את נוסח ההסכמים ואת העברת האחריות לנמל לעיריית תל אביב-יפו, ואת האחריות לקרקעות התמורה לידי המינהל, עוד בשנת 2006. 

מינהל מקרקעי ישראל
2.3.
ביום 6.5.06, הוגשה על ידי ממלא מקום ראש הממשלה ושר האוצר, הצעת החלטה לממשלה, בדבר פיתוח נמל יפו, שעניינה תיקון החלת הממשלה מספר 1816 (פיתוח נמל יפו), מיום 31.8.1993, כך שיועברו לאחריות עיריית תל אביב גם שטחים סחירים, בתמורה מלאה. 

העברת זכויות ורישום במקרקעין עירוניים

א.
ריכוז ממצאי הביקורת

4. 
בשנת 2004 הותקנו תקנות מינהל מקרקעי ישראל (מאגר המידע), התשס"ד-2004, ובהסתמך עליהן המינהל מעמיד לרשות הציבור מאגר מידע שהוא רשאי לעיין בו. אולם על פי נתוני המינהל מספר הנכסים שמידע עליהם כלול במאגר הוא כ-240,000 מתוך כ-400,000 נכסים שהוא מנהל, שאינם רשומים בטאבו. בכל הנוגע למחצית הנכסים, שמידע עליהם כן כלול במאגר, המידע האמור הוא חלקי בלבד, כפי שהיה עוד קודם שהותקנו התקנות, וכי על מבקש המידע לפנות לגופים אחרים (כגון חברות משכנות) כדי לקבל נתונים מלאים. 

5. 
המינהל קבע תכנית תלת-שנתית לטיוב הנתונים, ולפיה יושלם הטיוב בנובמבר 2006. המינהל בתגובתו מאוגוסט 2005 ציין בעניין זה כי הוא מקיים מעקב תלת-חודשי אחר קצב הביצוע וכי רוב המחוזות עומדים בלוח הזמנים, למעט שני מחוזות שחל בהם עיכוב קל. 

6. 
על פי נתוני המינהל, מינואר 2004 ועד סוף אוקטובר 2005 נרשמו בטאבו (על ידי המינהל ובאמצעות חברות משכנות) הזכויות בכ-51,000 יחידות דיור בלבד, ולא כפי שהבטיח בתשובתו לממצאי הביקורת הקודמת לפיה עד שנת 2005 יירשמו בטאבו כ-100,000 יחידות דיור.

ב. מצב תיקון ליקויים

מינהל מקרקעי ישראל

4-6.
היעד הסופי של תוכנית החומש, שתחילתה במחצית שנת 2004, הינו רישום זכויות ב-400,000 יחידות דיור בתוך חמש שנים. כדי להגיע ליעד זה נקבעו יעדי ביניים ומועדי ביצוע.


על-מנת לרשום זכויות ביחידת דיור, יש לעבור את השלבים המוקדמים של רישום פרצלציה ורישום בית משותף.


בתחילת ביצוע התוכנית נחלקו 400,000 יחידות הדיור כדלקמן:


-
לפני פרצלציה/הסדר קרקעות 

245 אלף יחידות דיור



- 
אחרי פרצלציה ולפני רישום בית משותף
100 אלף יחידות דיור



- 
לקראת רישום זכויות 


55 אלף יחידות דיור





   סה"כ              

400 אלף יחידות דיור.


חלק הארי של יחידות הדיור ערב תחילת ביצוע התוכנית, היה בקרקע שטרם עברה פרצלציה, ומטבע הדברים, המאמצים העיקריים בשנתיים הראשונות של תוכנית החומש התרכזו ברישום הפרצלציות, המהוות בסיס ראשוני והכרחי לשלבים הבאים (קרי: רישום בתים משותפים – במ"שים, וזכויות). ואכן, עד סוף שנת 2005 נרשמו בלשכת רישום המקרקעין פרצלציות המתייחסות ל-140,000 יח"ד (לעומת יעד של 145,000 יח"ד על פי התוכנית) דהיינו ביצוע של 96.5% מהיעד.


רישום הבתים המשותפים וזכויות החוכרים עד סוף 2005, עמד על קצת למעלה מ-60% מהיעד, כדלקמן:


בתים משותפים הכוללים 80,000 יח"ד מול יעד של 125,000 יח"ד – 63% ביצוע מהיעד.


רישום זכויות של 61,800 יח"ד – מול יעד של 100,000 יח"ד – 62% ביצוע מהיעד.


בהקשר זה, יש להדגיש, כי למעשה רק לאחר שהוגדל באופן משמעותי את מלאי יח"ד על קרקע שעברה פרצלציה, ניתן היה להגביר את קצב רישום הבמ"שים והזכויות.

משרד הבריאות 

סל שירותי בריאות - שקיפות ופיקוח

החלטת ממשלה בק/58 – 31.3.2004

א. 
משרד הבריאות יפרסם בתוך שלושה חודשים נוהל, המסדיר את השקיפות ומניעת ניגוד העניינים בעבודת הוועדה הציבורית להרחבת סל שירותי הבריאות.
ביצוע ההחלטה

משרד הבריאות

א.
כל חברי ועדת "סל שירותי בריאות", מצהירים וממלאים טופס גילוי נאות. כל הטפסים מופצים לידיעת החברים. אם קיימת זיקה כלשהי של חבר ועדה, לחברת תרופות או לחברת ציוד רפואי, מצהיר על כך חבר הוועדה לפרוטוקול, לפני כל דיון בטכנולוגיות הרלוונטיות.

משרד הבריאות מוסר למעוניינים את רשימת הטכנולוגיות המועמדות לדיון בוועדה.

הפרוטוקולים של "ועדת הסל" עומדים לעיון המעוניינים בכך, לאחר סיום עבודת הוועדה. 

סוגיות בתחום הרפואה הראשונית בקהילה

הגופים המבוקרים: משרד הבריאות; שירותי בריאות כללית; מכבי שירותי בריאות; קופת חולים מאוחדת; קופת חולים לאומית

א.
ריכוז ממצאי הביקורת

1.
ספק אם יוכל המשרד לפרסם תוצאות השוואתיות של מדדי האיכות בין קופות חולים, שכן ההשתתפות של קופות החולים בפרויקט הלאומי למדידת איכות הרפואה בקהילה בישראל היא וולונטרית ונעשית במסגרת של ועדות בקרת איכות, שלפי חוות דעת משפטיות שניתנו בעניין, מונעת אפשרות של פרסום ממצאי המדדים. לכן נמנע מהציבור לממש את זכותו לקבל מידע על מדדי איכות. על המשרד לגבש תכנית פעולה שתאפשר פרסום הדרגתי של תוצאות המדדים, לרבות השוואה בין קופות החולים. עליו לקבוע יעדים ברורים לביצוע כל אחד משלבי הפרסום. נוסף על כך, עליו למצוא דרך לשלב את הפרויקט במנגנון הפיקוח על קופות החולים. 

3.
אין בידי קופות החולים נתונים על משך זמן הביקור של מטופליהן אצל רופא ראשוני ולמשרד אין נתונים כאלה ברמה הכלל ארצית.

4.
בבדיקת מספר הרופאים הראשוניים של הקופות בערים ירושלים, תל אביב וחיפה בשנת 2004 ואת מספרם של אלה שרשומים במדריכים של שתי קופות חולים או יותר אשר שעות הקבלה שלהם בקופות אלה חופפות, התברר, ש-91 (13%) מ-700 רופאים בירושלים, 20 (כ-6%) מ-343 רופאים בתל אביב ו-21 (כ-8%) מ-257 רופאים בחיפה עבדו בשתי קופות או יותר. בנוסח ההסכם של מכבי עם רופא עצמאי נקבעו, בין השאר, הימים ושעות הקבלה שבהם הרופא יקבל את מבוטחי מכבי, ונקבע שבאותם הימים לא יקבל הרופא חברי קופות חולים אחרות "או מטופלים אחרים כלשהם".

5.
משרד מבקר המדינה חישב את הזמן הממוצע שרופאים ראשוניים אחדים הקדישו למטופלים, לפי הנתונים שהתקבלו מהקופות. התברר שרופאים אחדים קיבלו במקרים רבים 7-12 מטופלים בכל שעת עבודה, כלומר באותם ימים הקדישו הרופאים האלה בממוצע 5-8.6 דקות לכל מטופל במשך 5-12 שעות של עבודה רצופה. יצוין שחישוב ממוצע כאמור אינו מביא בחשבון הפרעות שונות שייתכנו בזמן הטיפול הרפואי. על המשרד ליזום מחקרים שיאפשרו לו לגבש מידע מספק בנושא זה.

6.
עומס עבודה וריבוי תפקידים הכבידו על עבודתם של רופאי המשפחה. רופאי המשפחה נחשבים פגיעים ביותר, ונמצאו בהם שיעורים גבוהים של דיכאון, חרדה ומתח נפשי. יתר על כן, מהמחצית השנייה של שנות התשעים של המאה שעברה ועד 2001 עלו שיעורי השחיקה של רופאים ראשוניים, וסביר להניח שהשחיקה פוגעת באיכות הטיפול שהם נותנים. על המשרד, בשיתוף עם קופות החולים, לגבש כללים באשר לעומס העבודה המוטל על הרופא הראשוני ולפקח על מילויָם.

9.
בין המשרד וכללית אין הסכמה בעניין חובתן של הקופות למלא אחר הנחיות קליניות דוגמת שקילה ומדידת גובה בלא שהוקצו משאבים לכך. המחלוקת עקרונית, ועל המשרד ועל הקופות לפתור אותה. 
11.
אף על פי שהשמנת יתר ידועה כבעיה כלל עולמית, ואף על פי ששיעור בני הנוער השמנים מכלל בני הנוער בישראל הוא מהגבוהים במדינות המערב, לא נרשמו ערכים אלה לרוב המבוטחים של כללית, מכבי ומאוחדת בקבוצות הגיל שנבדקו בערכי משקל וגובה.

12.
מדידת גובה ולחץ דם למבוטחים ושקילתם אחת לתקופה אינן כרוכות בהקצאה גדולה של משאבים מטעם קופות החולים, ומצד שני, הן יכולות לספק לרופא הראשוני מידע בסיסי חיוני על בעיות בריאות אפשריות כמו השמנה או יתר לחץ דם. על המשרד, בשיתוף עם קופות החולים, לקבוע הנחיות בעניין זה כצעד חיוני לטיפול בתופעת ההשמנה בישראל ולאיתור מוקדם של קבוצות סיכון למחלות שונות.

13.
יש פעולות מסוימות ברפואה מונעת שהוכח שהן כדאיות מבחינה כלכלית, ולכן יישומן לאו דווקא כרוך בהקצאת תקציבים. משום כך, על המשרד ועל קופות החולים לבחון את הנתונים שבמאגרי המידע של הקופות על אודות מבוטחים שלא ביקרו אצל רופא ראשוני במשך שנים אחדות ולבדוק בין השאר אם מדובר בקבוצות מסוימות של אוכלוסייה, ואם אמנם כך, לעודד אותן להיבדק בדיקות בסיסיות, כמומלץ במסמך ההנחיות משנת 2000, מטעם ההסתדרות הרפואית בישראל, ובו הנחיות קליניות בנושא "פעולות רפואה מונעת וקידום בריאות בקהילה".

15.
לפחות מ-1997 ואילך הורתה הכללית לאחיות העובדות במרפאותיה להתחיל לתת טיפול תרופתי למבוטחים במקרים מסוימים כשהרופא אינו נמצא. הוראות אלה אינן עולות בקנה אחד עם האמור בחוק בעניין זה.

17. 
מכבי שירותי בריאות, קופת חולים מאוחדת וקופת חולים לאומית, אינן מחייבות את רופאיהן להשתלם. בהנהלות של כללית, מכבי ומאוחדת לא היה מידע מרוכז וזמין על מספר הרופאים שהשתלמו ועל מספר ההשתלמויות שנעשו. לא היה להן מידע על הרופאים שהשתלמו, לכן לא היה אפשר לבדוק למשל את מספר ההשתלמויות של רופאים כלליים.

18.
לדעת כללית, גם אם אזור נמצא במרחק של כ-60 קילומטרים מבית חולים, די בהפניית מבוטחיה לחדר מיון ואין מחובתה לספק שירות רפואי בשעות הלילה באזור. הבדיקה העלתה שגם לאומית לא פעלה כדי לספק שירות כזה למבוטחיה שבבקעת הירדן. במשך יותר משנה לא נמצא אפוא פתרון לבעיית השירות הרפואי בשעות הלילה לתושבי בקעת הירדן.

20.
במשרד ובקופות החולים שוררת אי בהירות בכל הנוגע לחובתה של הקופה לתת שירות רפואי בשעות שבהן מרפאותיה סגורות; במצב כזה נפגעים יישובים באזורים מרוחקים מבתי חולים, שבהם שירות של רופא לעתים אינו זמין. 
21.
לאומית לא פרסמה במדריכי השירות שלה למבוטחים ובאתר האינטרנט שלה את סכום ההשתתפות העצמית שעל מבוטח לשלם בעבור ביקור במוקד רפואי. במוקדים הטלפוניים שלאומית מפעילה לא היה מידע על תעריפי המוקדים. כאשר בדקה לאומית את החשבונות שהגישו לה הספקים שמפעילים את המוקדים הרפואיים, היא לא בדקה מה היה גובה התשלום של המבוטח למוקד.

22.
משרד מבקר המדינה ביקש לקבל מלאומית את ההסכמים שעליהם חתמה עם 18 ספקיה שהפעילו מוקדי חירום, והקופה מסרה לנציגי המשרד רק שני הסכמים: הסכם עם חברה א' והסכם עם רופא מיישוב בצפון הארץ. הקופה לא איתרה הסכמים נוספים. אם כן, לאומית הפנתה את מבוטחיה למוקדי חירום שהפעילו ספקים אף על פי שבמסמכיה לא נמצאו הסכמים עם אותם הספקים, וממילא הללו לא התחייבו בכתב לתת למבוטחי הקופה שירות רפואי הולם, למשל שירות בידי רופאים בעלי הכשרה מסוימת, בדיקות מסוימות שייעשו לפונים והציוד הרפואי במוקד. 
23.
ההסדרים שקבעו שלוש קופות החולים שירותי בריאות כללית, קופת חולים מאוחדת וקופת חולים לאומית, אינם עומדים בכללים שקבע המשרד לקופות החולים בעניין תכניות שירותי בריאות נוספים, ולכן על המשרד להסדיר לאלתר נהלים. אם המשרד סבור שיש להבחין בין מקרים שונים של מבוטחים המבקשים לקבל שירות של ביקור בית, עליו לקבוע זאת במפורש, בין השאר כדי שמבוטחי קופות החולים יהיו ערים לכך.
ב. 
מצב תיקון הליקויים

שירותי בריאות כללית

1.
לדעת שירותי בריאות כללית, לא ניתן להשוות בין השירותים והעשייה הרפואית של קופות החולים, ללא התייחסות עניינית להבדלים הסוציו-אקונומיים וגיאוגרפיים של האוכלוסיות המטופלות.

קופת חולים מאוחדת
3.
בדיוני הנהלת הקופה עם ועדי הרופאים, מועלה לא פעם נושא משך המפגש רופא-חולה. הקופה פועלת להגביל מספר החולים הנבדקים אצל רופא בשעה, כדי לאפשר אורך מפגש הולם, שיכלול שיחה, בדיקה ומתן הנחיות לטיפול, בצורה המיטבית.

במקרים מסוימים, מגבילה הקופה את מספר החולים המטופלים על ידי רופא ברבעון, על ידי הגבלת התשלום הרבעוני לסף עליון מסוים.

שירותי בריאות כללית

3.
בגלל מורכבותה של העבודה הרפואית הראשונית, ובמיוחד ברפואה הציבורית, ניתן למדוד משך זמן הביקור אצל רופא על-ידי בדיקה תצפיתית בלבד, המתייחסת לזמן הנטו המוקדש למטופל במשך זמן שהייתו של המטופל במחיצת הרופא המטפל.  

קופת חולים לאומית
3.
לקופת חולים לאומית יש כיום נתונים על משך זמן הביקור של מטופליהן אצל רופא ראשוני, ב-80% מהביקורים.

שירותי בריאות כללית

4.
בניגוד לרופאים עצמאיים, ב"כללית" הרופאים במרפאות הקהילה הינם שכירים. 75% מהרפואה הראשונית מתקיימת במסגרת מרפאות הקופה, בהם הרופאים מקדישים את זמנם רק למבוטחי ה"כללית". גם בין הרופאים העצמאיים הראשוניים הנמצאים בהתקשרות עם ה"כללית", מספר הרופאים בהתקשרות נוספת עם קופות אחרות, הנו קטן. 

קופת חולים מאוחדת
5.
בשל השוני הרב באופי המפגש רופא-חולה, שאינו דומה ממחלה למחלה, ואינו דומה בסוגי ההתמחות השונים, קיים קושי מובנה לכפות זמן סף מסוים.

בחינת המפגש על כן, חייבת, לדעת קופת חולים מאוחדת, להתבסס על מדדי איכות אחרים מזמן מפגש.

קופת חולים מאוחדת מיישמת מדדים אלו בהדרגה, ומקבעת אותם בעבודה השוטפת.

שירותי בריאות כללית

5.
לדעת שירותי בריאות כללית, הזמן הממוצע שרופאים ראשוניים בארץ מקדישים למטופלים, בעת ביקור במירפאה, דומה למה שמקובל ברוב מדינות המערב. ההגדרה של "ביקור" או "קבלת קהל/מטופל", אינה אחידה בפרסומים המוקדשים לנושא זה, ולדעת שירותי בריאות כללית, אין להסיק מנתונים אלו בעניין היחס שהמטופל זוכה לו, או על איכות הבדיקה והטיפול. 

6.  
ה"כללית" פועלת להקלה בעומס עבודת הרופאים: מוטמעים תהליכי 'אל-תור", באמצעותם ניתן לקבל שירותים מינהליים מסוימים, ללא צורך בביקור אצל הרופא.

קיימת אפשרות של זימון מתוכנן של לקוחות כרוניים: הרופא מזמן לקוחות מסוימים, לפי הגדרות רפואיות, כדי לקדם את "ניהול המחלה", שיטה שהוכיחה את עצמה כיעילה בהפחתת עומס העבודה הרפואית, וידידותית למטופל.

9.
אין עתה מחלוקת בין ה"כללית" והמשרד, בעניין הצורך שקילה ומדידת גובה במסגרת המגע עם המטופל, ובתדירות המקובלת בהנחיות בינלאומיות, במסגרת EVIDENCE BASED MEDICINE, בהתייחס למצבים רפואיים שונים.

11.
במסגרת תוכנית העבודה של ה"כללית" לשנת 2006, הוחל בפרויקט למעקב ומניעת השמנת-יתר אצל ילדים ומתבגרים. פרויקט זה מלווה בהערכה, המבוססת על מדדי איכות ברמת הרופא הראשוני במירפאה הקהילתית. 

מכבי שירותי בריאות
11.
מדד ה-BODY MASS INDEX - BMI – המודד השמנה ועודף משקל, נכנס ב"מכבי" כמדד איכות.

12.
מדידת גובה ומשקל, מתבצעת במכבי כחלק מהכנסת מדד ה-BMI כמדד איכות, החל משנת 2006.

מדידת לחץ דם מצויה כשדה חובה בתיק הרפואי הממוחשב. מכבי שירותי בריאות מבצעת שיפור איכות מתמשך (CQI) על איכות המדידה והמעקב אחר התוצאות.

קופת חולים מאוחדת
12
מדידת לחץ דם בקבוצות גיל מסוימות ומדידת משקל וגובה (BMI) עיתיים, הוכנסו כשדות חובה בתוכנת "שולחן הרופא" של קופת חולים מאוחדת.
קופת חולים מאוחדת תמשיך להכליל בתוכנה שדות חובה נוספים, שיביאו לזיהוי מוקדם של מחלות באוכלוסיה.

שירותי בריאות כללית

12. 
ה"כללית" ממשיכה בטיוב הרישום של מדדים חיוניים כגון גובה, משקל ולחץ דם, ובמיוחד באוכלוסיות בסיכון-יתר למחלות קרדיווסקולריות. 

ה"כללית" תשתתף בדיונים בנושא עם הגורמים הרלוונטיים. 

קופת חולים לאומית

13.
קופת חולים לאומית תבחן עד סוף שנת 2006, את סוגית העידוד להיבדק בדיקות בסיסיות.

מכבי שירותי בריאות
13.
רוב אוכלוסיית המבוטחים במכבי שמעל גיל 40, בקרו אצל רופא ראשוני בשלוש השנים האחרונות, משנת 2003.

מכבי מתמקדת בקידום בריאות ורפואה מונעת, בתחומים שהוכחו כבעלי יחס עלות-תועלת גבוה; לדוגמא: LDL כולסטרול (ה"כולסטרול הרע"), דם סמוי בצואה, מניעת עישון, ו-BMI. 
מכבי פועלת לשיפור מדדים בתחומים אלו, במרפאת הרופא הראשוני ובאמצעות שירותים רפואיים אחרים, כגון מרפאות אחיות ומכונים רפואיים.

שירותי בריאות כללית

13.
ה"כללית" מפעילה תוכניות של זימון ראשוני או במעקב יזום, ביוזמת הצוות המטפל, במקרה של מחלה שנתגלתה - תוכנית "OUTREACH", לאוכלוסיות בסיכון מוגדר, כגון מטופלים אחרי אוטם בשריר הלב, וחולים הסובלים מאי-ספיקת לב. 

בשירותי בריאות כללית קיימות גם תוכניות ייעודיות למעקב אחרי נשים עם הריון בסיכון גבוה.   

15.
הנחיות ה"כללית" לאחיות במירפאות הכפריות היו, שניתן להתחיל טיפול תרופתי בהעדר רופא, כשהנחיות אלו ידועות לרופא המטפל מראש, והמירשמים חתומים על-ידו. בעקבות הביקורת, שונו הנחיות אלו, והאחיות במירפאות הכפריות הונחו להתחיל טיפול אנטיביוטי, בהוראת רופא מטפל בלבד. 

17.
ל"כללית" יש עתה מידע על ההשתלמויות של רופאים כלליים (ראשוניים). המידע על השתתפות הרופאים בהשתלמויות ארציות, המאורגנות על-ידי אוניברסיטת בן-גוריון, מרוכז במרכז ההדרכה של ה"כללית" ובכל מחוז. מידע על השתתפות בהשתלמויות מקומיות, נמצא במעקב של ההנהלות הרפואיות והמחלקות למשאבי-אנוש. 

ב"כללית" אין מידע על השתלמויות אינדיווידואליות של רופאים עצמאיים, שאינם גם שכירים ב"כללית". 

18.
הפניית מבוטחים לחדר מיון, נעשית רק במקרים חריגים, כגון באזור בקעת הירדן, אזור בו קיימת בעיה לאייש משרות של רופאים. מצב זה אינו מצביע על מדיניות פריסת השירותים הרפואיים של "הכללית".

20.
לדעת שירותי בריאות כללית, לא חלה חובה על קופות-החולים, לספק שירותי בריאות בשעות שבהן מרפאותיהן סגורות. 

ה"כללית" מקיימת התקשרויות עם ספקי שירות רפואה ראשונית, כדי לאפשר ללקוחותיה את הטיפול הראשוני בשעות אלו, בתשלום. 

קופת חולים לאומית
21.
קופת חולים לאומית תפרסם את סכום ההשתתפות העצמית שעל מבוטח לשלם בעבור ביקור במוקד רפואי, במדריכי השירות החדשים שלה, באינטרנט  ובמוקד השירות לאומיתפון.

22.
קופת חולים לאומית עורכת מעקב ופיקוח שוטף על מוקדי רפואת החירום, גם בהעדר חוזה חתום. 


לאומית תסיים להעלות על הכתב את כל ההסכמים שהיו עד כה. 

יערכו הסכמים וחוזים בכתב עם כל המוקדים שאין עדיין הסכמים כאלו. 

שירותי בריאות כללית

23.
שירותי בריאות כללית מפעילה תוכנית שירותי בריאות נוספים, בהתאם לכללים שנקבעו על ידי משרד הבריאות.

יחידות לטיפולי קרינה

א.
ריכוז ממצאי הביקורת

6.
מתשובת המשרד, מתשובות הכללית ומתשובת מנהל שיבא בנושא הכשרת סגל, עולה כי ייתכן שגם תכניות ההכשרה שהכין המשרד לא יצאו לפועל, וכי ספק אם יהיה אפשר להכשיר עובדים מקצועיים ברדיותרפיה משנת 2006. ההדרכה וההכשרה שהצוותים המקצועיים מקבלים במהלך העבודה ביחידות לטיפולי קרינה אינן בגדר הכשרה פורמלית מוסמכת, ולפיכך אין די בהן כדי למלא את המלצות הוועדה לרדיותרפיה מ-2003 בעניין הצורך בהכשרה פורמלית מוסמכת. המשרד היה יכול להכין תכניות ייעודיות להכשרת עובדים ולהיערך להפעלתן כבר לפני זמן רב בסיוע בתי חולים שיש בהם יחידות לטיפולי קרינה, ומן הראוי שהמשרד יזרז את הטיפול בפתיחת קורסי ההכשרה ביחידות לטיפולי קרינה.

10.
פיתוח תכנית להבטחת איכות היא חלק בלתי נפרד מהטיפול בחולים, וכל היחידות העוסקות ברדיותרפיה מחויבות להפעיל תכנית כזו. על המשרד לשקול לקבוע נוהל להבטחת איכות טיפולי הקרינה בארץ ולהנחות את היחידות להנהיג אצלן כללים מחייבים לכך. בהיעדר כללים ונוהל מחייב להבטחת איכות הטיפול, מן הראוי שכל יחידה תקבע לעצמה כללים שיבטיחו את איכותו של כל אחד משלבי הטיפול ביחידה. 

12.
השימוש במערכות הבקרה הממוחשבות ביחידות במרכז הרפואי רבין וברמב"ם, אינו פוטר את היחידות מקיום בקרה שתבטיח שהנתונים של מנות הקרינה שחישבו הרופאים ותכננו הפיזיקאים אכן יוזנו למערכות הבקרה הממוחשבות ושיאותרו תקלות במערכת. אם לא תקוים בקרה על מערכות הבקרה הממוחשבות לא יהיה אפשר לאתר טעות במינון הקרינה שלא אותרה לפני שהוזנה למערכת הבקרה הממוחשבת, והיא תימשך במהלך כל הטיפול.
14.
הנהלים הכתובים הקיימים בשש היחידות לרדיותרפיה שנבדקו אינם מקיפים את כל תהליכי העבודה ביחידה הקשורים ישירות לטיפול, לתכנונו ולחישובו, לאחזקת המכשירים ולבקרה עליהם. עוד העלתה הביקורת כי ביחידת הרדיותרפיה במרכז הרפואי רבין החלו לגבש בשנת 2003 נוהלי עבודה, אלא שעד מועד סיום הביקורת לא נשלמה הכנתם. מן הראוי היה להנהיג נוהלי עבודה מפורטים המסתמכים על סטנדרטים בין-לאומיים, שיאפשרו לבצע את הטיפולים בדיוק האופטימלי, לקיים בקרה על תהליכי הטיפול ולהשוותם לנהלים הכתובים. 
15.
אי-מילוי כרטיסי הקרינה כנדרש ולפי ההנחיות הנהוגות ביחידות אינו מצב תקין. כרטיס הקרינה הוא אמצעי בקרה על התכנית הטיפולית ועל ביצועה. בהיעדר כל הפרטים המתעדים בכרטיס את הוראות הטיפול ואת שלביו, ובהיעדר בקרה שוטפת עליהם, עלולות לחול טעויות במינוני הקרינה שלא יהיה אפשר לעקוב אחריהן במהלך הטיפול.
16.
על הכללית לשקול ויסות של החולים הקרינתיים בין בתי חולים נוספים לפי יכולת הקליטה של היחידה במרכז הרפואי רבין. זאת כדי למנוע עומס יתר וזמן המתנה ממושך שבגינו נפגעת איכות הטיפול. 

17.
חולים שניתן לרפא, לא דחופים ולא מתוכננים, ממתינים פרק זמן ארוך לבדיקת רופא ראשונה ביחידות טיפולי הקרינה, המהווה חלק נכבד מזמן ההמתנה לטיפול. במרכז הרפואי רבין למשל זמן ההמתנה לרופא הוא כ-50% מזמן ההמתנה הכולל (כשלושה שבועות המתנה לרופא). ברמב"ם משך המתנה לרופא הוא כ-28% מזמן ההמתנה הכולל לטיפול (כשבועיים המתנה לרופא לטיפולי הקרינה), ובאיכילוב משך ההמתנה לרופא הוא כ-75% מזמן ההמתנה הכולל לטיפול (כשישה שבועות המתנה לרופא).
18.
המתנה ממושכת לטיפולי קרינה (להוציא מקרים שמשך ההמתנה שלהם נקבע מראש על ידי הרופא, בשל נסיבות רפואיות, למשל, ניתוח או טיפול כימותרפי) עלולה להזיק לחולים במחלות ממאירות ולפגוע בסיכוייהם להירפא. לפיכך מן הראוי שבתי החולים ינהלו מעקב מתועד אחר משך ההמתנה לטיפולים ויפעלו בנחישות לאיתור האמצעים לצמצומם. 

19.
בנוהלי העבודה של היחידה במרכז הרפואי רבין צוין שבמסגרת ניטור תופעות הלוואי של הקרינה, על הרופאים לבדוק את החולים פעם אחת במהלך הטיפול. נבדקו 33 כרטיסי קרינה של חולים שטופלו ביחידה בשנת 2005, אך בנוגע לבדיקת החולים בידי הרופאים ספציפית נבדקו רק כרטיסים של 23 חולים. באשר לאלה העלתה הביקורת כי עשרה מהחולים (כ-43% מהם) לא נבדקו כלל בידי הרופאים ביחידה במהלך הטיפול. בתשובתו מינואר 2006 ציין מרכז הרפואי רבין כי לעתים חולים אמבולטוריים מסרבים להמתין לביקורת אצל הרופאים. במקרים כאלה על היחידה לציין בתיק החולה כי החולה סירב להמתין לביקורת, להפנות את תשומת לבן של עובדות הסיעוד לעניין ולעקוב אחר החולים הללו. 

20.
כחלק מתכנון הטיפול בשלב ההדמיה הרופא קובע את התנוחה של החולה על מיטת המאיץ בעת טיפולי הקרינה. חשוב מאוד לשמור בקפידה על התנוחה שנקבעה, כדי שלא יוקרנו אזורים שלא סומנו לטיפולי קרינה. בדיקה של 36 כרטיסי קרינה ברמב"ם העלתה כי בשבעה מקרים (19.4%) לא צוינו בכרטיס הנחיות לתנוחת החולה בעת מתן הטיפול.
21.
בביקורת במרכז הרפואי רבין, נבדקו בה 33 כרטיסי חולים שנבחרו באקראי, נמצא כי לא נעשתה כל בקרה של הפיזיקאי הראשי או של פיזיקאי בכיר אחר על הטיפול ב-8 מתוך 33 החולים שכרטיסיהם נבדקו. בכרטיס של אחד החולים הללו נכתב כי הפיזיקאי הראשי אישר את החישוב שהוא עצמו עשה. ב-18 מקרים אחרים נעשתה הבקרה לאחר שניתנו לחולה יותר משלושה טיפולי קרינה. באחד המקרים הללו נעשתה בקרה אחרי 29 טיפולים מתוך 36, ובמקרה אחר נעשתה בקרה לאחר 14 מתוך 29 טיפולים שהיה על החולה לקבל.
22.
זה כשנתיים לא מתקיימת ביחידה במרכז הרפואי רבין בקרה ראויה על חישובי הפיזיקאים ועל פעילות הטכנאים. לנוכח הטעויות שנמצאו בבקרות שעשה הפיזיקאי הראשי ביחידה בשנת 2003, ולנוכח הטעויות בתיקי החולים ובכרטיסי הקרינה שלהם בחודשים יוני ויולי 2005, הרי היחידה לרדיותרפיה במרכז הרפואי רבין מחויבת להקפיד על ביצוע הבקרות. עליה להגדיר את נוהלי הבקרה הנדרשים, לרענן אותם מדי פעם בפעם, ולפקח על פעולותיהם של הפיזיקאים והטכנאים באופן עקבי ושוטף. יש לתעד את התוצאות ולדווח על המקרים החריגים למנהל היחידה, כפי שנקבע בבית החולים. על המשרד לשקול במסגרת המדיניות שיקבע מהם סוגי הטעויות, סוגי הסטיות מהמינון המתוכנן ושיעורי הסטיות האמורות, שיש לדווח עליהם למשרד וליחידות לניהול סיכונים בבתי החולים. 

25.
איתור הסטיות בקרינה ותיקונן בעקבות הבקרה שעשה הפיזיקאי הראשי במרכז הרפואי רבין, מדגיש ביתר שאת את ההכרח לנהל בקרה סדירה על תכנון טיפולי הקרינה ועל ביצועם. בהיעדר בקרה כזו תקטן הסבירות שיתגלו סטיות בקרינה ולא יתוקנו תקלות שעלולות לגרום נזקים לחולים. 

26.
בהיעדר בקרה שיטתית ורצופה על ביצוע טיפולי הקרינה, הטעויות שחלו עלולות להישנות פעם אחר פעם, ולא יהיה אפשר להפיק לקחים כדי למנוע אותן. כאמור, מחקרים הוכיחו כי גם לסטיות קטנות ממינוני הקרינה שתוכננו נודעת השפעה מזיקה על החולים ועל אחת כמה וכמה רבה השפעתם המזיקה של שינויים גדולים במינוני הקרינה, שגם אם יתגלו באיחור יהיה קשה לתקן את נזקיהם. 
27.
בביצוע צילומי אימות במרכז הרפואי רבין, לפי נוהלי היחידה במרכז הרפואי רבין, על הטכנאים לבצע צילומי אימות לחולים אחת לשבוע. הביקורת העלתה כי בכל הנוגע ל-13 (56%) חולים שבטיפולים קורטיבים (מרפאים), בוצע רק צילום אימות אחד בתחילת הטיפול ולא בוצעו צילומי אימות נוספים במהלכו, אף על פי שהטיפולים היו ממושכים.

33.
בבדיקה ביחידת הקרינה במרכז הרפואי רבין, שנבדקו בה 33 כרטיסי קרינה של חולים, העלתה כי שלושה מהחולים הללו לא נבדקו במהלך סדרת טיפולי הקרינה אף לא פעם אחת בידי האחות ביחידה. האחות בדקה חמישה חולים רק פעם אחת במהלך הטיפול, הגם שמספר הטיפולים שניתנו להם היה 9-25. על מנהל היחידה ברבין לעדכן את הנהלים ולהחיל אותם גם על חולים במחלות שאינן כלולות בניטור הנעשה ביחידה.

36.
באוגוסט 2004 חלה תקלה באחד המאיצים ביחידה. התקלה לא תוקנה בעוד מועד אלא רק כעבור שלושה ימים. מקור התקלה היה קרינה לא שווה בשני חלקי שדה הקרינה. הפער בקרינה בין שני חלקי שדה הקרינה היה בין 11%-18% ואילו התקן המאושר לטיפול הוא פער של 3% בלבד. בשלושת הימים האמורים נעשו במאיץ כ-150 טיפולים בכ-50 חולים. תקלה זו מלמדת שיש לבצע את הבקרות הנדרשות על המכשירים כדי למנוע תקלות שבגינן עלולים חולים להיפגע. 

37.
בדיקה של בקרת האיכות של המאיצים העלתה כי בדיקות יומיות אינן מבוצעות יום-יום, בקרות שבועיות אינן מבוצעות כלל, והבקרות החודשיות אף הן אינן מבוצעות אחת לחודש, ואף לא אחת לחודשיים.
38.
על היחידות לרדיותרפיה להקפיד על ביצוען התקין של בקרות האיכות הנדרשות, על התחזוקה הנאותה של המאיצים ושל שאר המכשירים ועל קבלת דיווח מחברת האחזקה החיצונית על מצב המכשירים שהיא מתחזקת ועל פעולות הבקרה שהיא מבצעת.
39.
אין ליחידה במרכז הרפואי רבין מידע מדויק על שיעור התקלות במאיצים שגורמות להפסקת פעילותם ועל מספר החולים שנפגעו עקב זאת.
40.
בחישוב על פי הדוחות של טכנאי הקרינה במרכז הרפואי רבין העלה שבשנת 2004 נדחה, או הועבר למאיצים אחרים, הטיפול בכ-1,200 טיפולים עקב תקלות שהשביתו את פעילות המאיצים.
41.
המהנדסים של כללית הנדסה אינם מדווחים על כל התקלות ועל כל מועדי ההשבתה של המאיצים. חוסר ההתאמה בין מספר התקלות במאיצים לפי נתוני היחידה ובין נתוני כללית הנדסה מלמד שהנתונים שנרשמו ביחידה ובכללית הנדסה אינם משקפים נכונה את מספר התקלות, את מספר ימי ההשבתה של המאיצים ואת מספר החולים שהטיפול בהם נפגע עקב התקלות.
ב. 
מצב תיקון הליקויים

שירותי בריאות כללית

6.
למרות העדר הנחיות מטעם הרשויות המתאימות בעניין הכשרה פורמלית, במרכז הרפואי "רבין", פועלת הכללית  לקיים הכשרה ייעודית לעובדים המקצועיים ביחידת הרדיותרפיה:

א.
האחיות הן בעלות תואר שני ובוגרות קורס על בסיסי באונקולוגיה;
ב.
פיסיקאי מתחיל נמצא במהלך השנה הראשונה בפיקוח צמוד לפיסיקאי בכיר, המשמש לו כחונך, לשם לימוד ותרגול כל תחומי החישוב והבקרה;
ג.
כל טכנאי הקרינה הם טכנאי רנטגן מוסמכים, שלומדים את עקרונות המקצוע במשך שישה חודשים, ואחר כך עובדים תחת השגחה צמודה של טכנאי בכיר, טרם מתן האישור לעבודה עצמאית.

10.
במרכז הרפואי "רבין", כתיבת נהלי עבודה להבטחת איכות טיפולי הקרינה, נמצאת בשלביה הסופיים. 

עם חיבור שלושת המאיצים הפועלים למערכות הממוחשבות, מתבצעת במאיצים בקרת איכות מובנית על תוכנית הטיפולים.

כל תוכנית טיפולית נבדקת עתה על ידי פיסיקאי בכיר נוסף, טרם תחילת טיפול, כדי למנוע טעויות/סטיות שקשה יהיה לאתר לאחר תחילת הטיפול. 

הוקצתה טכנאית קרינה בכירה לנושא הבטחת איכות. 

מתבצעת בקרה להכנסת כל הפרמטרים של הטיפול למערכות הממוחשבות. 

כל שלבי הבקרה מתועדים בחתימת הגורמים האחראים,  ובציון תאריך, במערכות הממוחשבות ועל גבי כרטיסי הקרינה.

12.
ה"כללית" משלבת אבטחת איכות מובנית בנושא מינון קרינה, בנוסף למערכת בקרת הקרינה הממוחשבת הקיימת: במרכז הרפואי "רבין" מונתה טכנאית בכירה, העוסקת באבטחת איכות ובקרה על מינון קרינה, המתבצעת לפני הזנת הנתונים למערכת בקרת הקרינה.

14.
בתחילת שנת 2006, הסתיימה במרכז הרפואי רבין קליטת שני מאיצים חדשים במרכז דוידוף לטיפול בסרטן, ושידרוג המאיץ הפעיל באתר הישן במרכז הרפואי "רבין". שלושת המאיצים, המחוברים למערכת הממוחשבת, נמצאים בפעולה.  תהליך ההטמעה כולל כתיבת נהלי עבודה מתאימים למערכות המתקדמות. 

במרכז הרפואי "סורוקה", ייבדקו הנהלים הקיימים, כחלק מתהליך כתיבת נהלים כלל אירגוניים ב"כללית".

15.
הכללית רואה את כרטיס הקרינה כאמצעי בקרה על התוכנית הטיפולית וביצועה: במרכז הרפואי "רבין", רועננו וחודשו הנהלים בדבר תיעוד ורישום מדויקים ומלאים, של כל הפרמטרים הנדרשים בכרטיסי הקרינה, בדבר מילוי נתוני הטיפול הפרטני, תיעוד ביצוע בקרה השוטפת על ידי הגורמים המוסמכים - פיסיקאי בכיר נוסף וטכנאית בקרת איכות, ובציון תאריך ביצוע הבקרה. 

16.
המרכז הרפואי "רבין" הגדיל את צוות היחידה לטיפול קרינתי, בכל המקצועות הרלוונטיים – רופאים, אחיות, פיזיקאים, טכנאים ועובדים סוציאלים. הגדלה זו מאפשרת קליטת מטופלים נוספים, וכך פחת הצורך ל"ויסות חולים".

17.
המרכז הרפואי "רבין" הגדיל את צוות הרופאים ביחידה לטיפול קרינתי. ההמתנה הקיימת כיום קשורה לזמינות לסימולציה. 

18.
ביחידה  לרדיותרפיה במרכז הרפואי "רבין",  הוחל ברישום מלא של מועד הגעת הפנייה לטיפול.

19.
ביחידה לרדיותרפיה במרכז הרפואי "רבין", הוטמעו נהלים חדשים, והוגדל הצוות בכל הסקטורים. במסגרת הנהלים/הנחיות החדשים, נכללו פרוטוקולים למעקב על מטופלים, בהתאם לסיווגם הקליני. 

הצורך בתיעוד ברשומה הרפואית, של כל התנהגות/תגובה לא שגרתית של המטופל, יודגש בהנחיות הכלל-אירגוניות שבהכנה.

20.
בהנחיות הכלל-אירגוניות שה"כללית" תפרסם בנושא הרדיותרפיה, יודגש הצורך בהקפדה על שמירת תנוחת המטופל, על מיטת המאיץ. 

21.25. 
בנהלים החדשים המיושמים במרכז הרפואי "רבין" בנושא הרדיותרפיה, נקבע סדר הבקרה שיש לבצע. לאחרונה מונתה טכנאית בכירה, העוסקת באבטחת איכות ובבקרה על בקרת הטיפול.

22.
רישומי הליקויים שנערכו על ידי הפיסיקאי הראשי של המרכז הרפואי "רבין" בשנת 2003,  בוצעו לצורכי בקרה פנימית ייעודית, בשיתוף עם אבטחת איכות, ואינם מבטאים את הבקרה השוטפת הנעשית על ידו על גבי כרטיס הקרינה. הליקויים שנמצאו בביקורת תוקנו בזמן אמת, לאחר דיווח למנהל היחידה, שהורה על הטיפול הנדרש לתיקון הליקויים.

בשנת 2003, לא היו טעויות ברות דיווח לניהול סיכונים. 

בשנת 2005  בוצעה בקרה שוטפת על כ-80% מכרטיסי הקרינה.

בשנת 2005 לא נמצאו כל טעויות במינוני קרינה. הסטיות המעטות שנמצאו היו מזעריות - עד 0.6% - וללא משמעות קלינית, ולכן לא דווחו למנהל היחידה או לניהול סיכונים.

לדעת שירותי בריאות כללית, הטעויות שנמצאו היו ליקויי רישום בעיקרן. 

בעקבות הביקורת, הוחלט להגביר את הבקרה על כל רכיבי הטיפול הרדיותרפי,  בנוסף לבקרה הממוחשבת.

26.
במרכז הרפואי "רבין", רועננו והותאמו נהלי העבודה הקיימים, ונכתבו ונכתבים נהלי עבודה פרטניים, לכל תחום מקצועי הקשור בטיפול המולטי-דיסציפלינרי ביחידת רדיותרפיה: נקבעו אחראים לביצוע בקרה שוטפת, תדירויות לקיום בקרה רפואית, בקרה סיעודית, ובמקצועות המשלימים, בהתאם לסוג המחלה ומצבם הבריאותי של המטופלים.

עם קיומה של בקרה כפולה של הפיסיקאים על חישוב המינון, טרם תחילת טיפול, ובקרה על הכנסת הנתונים למערכות הממוחשבות במאיצים, תיפתר בעיית הסטיות המזעריות במינוני הקרינה, גם כשאין בהן כל משמעות קלינית. 

להלן ההנחיות בעניין דיווח על סטיות במינון שנקבעו:

א.
כל סטייה מעל 5% מהמנה, לטיפול בודד, תדווח לרופא המטפל.

ב.
כל סטייה של 5% ומעלה מהמנה הכוללת, תדווח למנהל היחידה.

ג.
כל סטייה של 10% ומעלה במנה הכוללת, תדווח ישירות ליחידה לניהול סיכונים, תוך יום עבודה אחד. 
ד.
במקרה של טעות בזיהוי או הקרנת איבר בשוגג, יש לדווח מיידית למנהל היחידה וליחידה לניהול סיכונים.
ה.
יש ליידע את המטופל על כל חריגה כנ"ל. 
27.
בהנחיות הכלל-אירגוניות שה"כללית" תפרסם בנושא הרדיותרפיה, תופיע התייחסות לתדירות צילומי אימות בהתאם לכללים מקצועיים.

עם הפעלת המערכת החדשה במרכז הרפואי "רבין", מבוצעים צילומי אימות שבועיים לכל המקרים הקורטיביים. 

33.
בעקבות הביקורת הגדיל המרכז הרפואי "רבין" את צוות האחיות ביחידה לטיפול קרינתי. תוספת האחיות איפשרה מעקב סיעודי כמקובל. במרכז הרפואי "רבין", מבוצע כיום תיכנון מוקדם לכל המטופלים, לגבי מועדי הבקרה הסיעודית, באמצעות טופס זימון ממוחשב.

36-39. במסגרת ההתקשרות הקיימת של ה"כללית" עם "כללית הנדסה רפואית בע"מ", נקבעו תוכנית לביצוע הבקרות הנדרשות על המכשירים, ותוכנית תחזוקה נאותה של המאיצים, בהתאם להוראות היצרן. 

כללית הנדסה רפואית, הטמיעה לאחרונה את השימוש במסופונים על ידי טכנאי החברה, כדי לתעד תקלות/טיפולים של המיכשור הרפואי. 

כללית הנדסה רפואית מיישמת תוכנת דיווח עדכני על כל הטיפולים שנעשו למיכשור הרפואי, הפתוחה לצפייה על-ידי המוסד שהזמין את הטיפול.

40.
כיום, כל המאיצים החדשים, שהתחילו בפעולה בשנת 2005 במרכזים הרפואיים "רבין" ו"סורוקה", מתאימים לתוכנית הטיפולית של המטופל. קיים סינכרון בין נתוני המטופל ונתוני המכשיר - עוצמה, נתונים פיזיקליים שונים, וכו'.

כל המכשירים החדשים מתוכנתים כך, שמטופל יכול לעבור ממכשיר למכשיר, ולהמשיך את תוכנית הטיפולית שלו, בלי צורך בהתאמה מחודשת של המכשיר.

41.
בנוסף לאמור בסעיף 36 לעיל, במאיצים החדשים קיימת מערכת רישום ומעקב אחרי "אירועים חריגים". במרכז הרפואי "רבין" הוכנס לשימוש "יומן אירועים" ידני, בו נעשה רישום תקלות והשבתות על-ידי הטכנאים. 

שירותי בריאות נוספים - שמירת זכויות העמיתים

דו"ח 56ב
הגופים המבוקרים: משרד הבריאות; משרד האוצר; שירותי בריאות כללית; מכבי שירותי בריאות; קופת חולים מאוחדת; קופת חולים לאומית

א.
ריכוז ממצאי הביקורת

5.
שיטת ההתחשבנות ממריצה את הקופות להציע בתכניות השב"ן שלהן תנאים משופרים לעוד ועוד שירותים הכלולים בסל. כלומר - תכניות השב"ן הן שתישאנה בעלותם, ועוד "עודפים" יוותרו בסל. בכך עשוי להיווצר מעין הליך של הפרטה הולך וגדל.
6.
העמיתים משלמים תשלום כפול: פעם אחת תשלום מס בריאות על פי החוק, לכיסוי השירותים הכלולים בסל, כולל ניתוחים ואביזרים; ופעם שניה - דמי החבר בתכניות השב"ן כוללים תוספת בגובה ערך השירות שנחסך בתקציב הסל. 

8.
ההחלטה של הסמנכ"לית לפיקוח על הקופות ולשירותי בריאות נוספים מספטמבר 2000, שהמסגרת הכספית של השב"ן תממן את מלוא עלות השירותים הכלולים בסל אך ניתנים בתכניות השב"ן כשירותים משופרים, היא החלטה מהותית שיש לה משמעות בתחום מדיניות המשרד ואף הממשלה בכל הקשור לאספקת שירותי בריאות. לפיכך היא חייבה במועד קבלתה, ובוודאי לאחר זמן, כאשר החלו להסתמן תוצאותיה, בחינה לעומק, ובכלל זה עבודת מטה והכנתם של ניירות עמדה, ובהם ניתוח של חלופות והשפעתן, בחינה של שינויי חקיקה נדרשים ועוד.

12.
עד מועד סיכום הביקורת לא בדק המשרד את אופן העמסת הוצאות ההנהלה והכלליות של הקופות על תכניות השב"ן. ראוי שהמשרד יקבע כללים ביחס לשיטה שעל פיה יש להעמיס הוצאות הנהלה וכלליות על תכניות השב"ן ועל הסל, תוך התבססות על מודל תמחור כלכלי. הכללים שהמשרד יקבע ייצרו אחידות בסעיפי ההוצאות בדוחות הכספיים של הסל ושל תכנית השב"ן, ויאפשרו השוואה של שיעורי ההוצאות בסל ובתכנית השב"ן באותה קופה ואף בין הקופות. זהו אינטרס מובהק של העמיתים.
13.
בשנת 2004 הורתה הסמנכ"לית לקופות לנהל חשבונות בנק נפרדים לכספי הסל ולכספי תכניות השב"ן כדי לשמור על הפרדה בניהולם. במכבי, בלאומית ובמאוחדת לא נעשית התחשבנות על פי ההנחיות, וממילא אין העברת כספים מהסל אל חשבונות תכניות השב"ן. על הכללית, מכבי, לאומית ומאוחדת להקפיד על ביצוע התחשבנות כאמור, שכן בלעדיה מממנות למעשה תכניות השב"ן את הסל. אי רישום הכנסות המימון של תכניות השב"ן גורם לעיוות של הדוחות הכספיים שלהן, ועלול לגרום בשלב מאוחר יותר לדרישה של הקופות להעלות תעריפים בתכניות אלה.
14.
רכישת שני סוגי הכיסויים (שב"ן וביטוח פרטי), כאשר קיימת חפיפה ביניהם, יוצרת מצב של כפל ביטוח, כלומר שהצרכן משלם פעמיים על הביטוח עבור אותו שירות. כפל הביטוח מבטא קיומו של שוק ביטוחים רפואיים בעל דרגת תחרותיות נמוכה יחסית על כל המשתמע מכך; גורם לעיוות בהקצאת המקורות במשק הבריאות בתחום ביטוחי הבריאות, ופוגע ברווחת הצרכנים. 

15.
בפרק על כיסוי לניתוחים בפוליסות ביטוח בריאות פרטיות מופיעים בדרך כלל סעיפים היוצרים זיקה בין התשלום שהחברה תפצה בו את המבוטח ובין עלות הניתוח לקופה, אילו הייתה משלמת עבורו. המשמעות של סעיפים אלה בפוליסות היא שהסקטור הפרטי מעודד למעשה את הציבור לפנות לסקטור הציבורי ולצרוך שם שירותי בריאות. מבחינה כלכלית קיים חשש שבזכות הפיצוי המשולם למבוטחים בשל נכונותם לקבל את השירותים הרפואיים המכוסים בפוליסה מהמערכת הציבורית, חוסכות חברות הביטוח המסחריות בהוצאות ומגדילות את רווחיהן, כאשר תוספת רווח זו של חברות הביטוח תלויה במידה רבה ברמת התחרותיות המתקיימת בענף הביטוח.

19.
על פי סעיף 29 לחוק, קופת חולים לא תחזיק ולא תרכוש אמצעי שליטה בשיעור כלשהו בתאגיד אחר. הכללית, שהיא גוף מבטח, מחזיקה בחברת ביטוח מסחרית באמצעות חברת בת שלה החל משנת 1994. לחברה לביטוח מספר פעילויות משותפות עם הכללית. בהחזקת חברת ביטוח על ידי הכללית יש ניגוד עניינים לכאורה: מן הצד האחד הקופה היא בעלת הפוליסה וחייבת לפעול כנאמן למבוטחיה ולייצגם בלי פניות וללא אינטרסים זרים, אך מן הצד האחר היא בעלת חברת הביטוח ופעולותיה עשויות להיגזר משיקולי רווחיות של החברה. כך יכולים להיווצר מצבים בעייתיים למבוטחים. לאור זאת, על המשרד לשמור על רמת הפיקוח הראויה, כדי להבטיח שזכויות העמיתים לא תפגענה. 
20.
שירותי בריאות כללית וקופת חולים לאומית קשורות עם גורמי ביטוח מסחריים למטרות מסוימות (ביטוח סיעודי וניהול השב"ן במקרה אחד, שיווק במקרה השני). שיטות התשלום של הקופות לחברות הקשורות אליהן (של החזר הוצאות) אינן מעודדות יעילות.
23.
ביולי 2004 אישרה הסמנכ"לית שינויים בתכניות השב"ן של לאומית וכן הפחתת תעריפים. בעת האישור הפנתה הסמנכ"לית את תשומת לב הקופה לבעייתיות בשיטת התשלומים לסוכנות לביטוח, שלא ניתן לקשור אותם לביצועים בפועל. הקופה הייתה אמורה לגבש את ההסכם החדש עם הסוכנות לביטוח עד ינואר 2005. עד מועד סיכום הביקורת, נובמבר 2005, לא נחתם הסכם חדש עם הסוכנות לביטוח.
24.
הכללית רשמה הוצאות שיווק ביתר בדוחות הכספיים של תכנית השב"ן שלה. המשמעות של תשלומי יתר היא הוצאות גבוהות יותר בתכניות השב"ן, דבר שעלול לגרום מאוחר יותר לבקשת הקופות להעלות תעריפים בתכניות. 
25.
תקנוני תכניות השב"ן של הקופות הם הסכמי ההתקשרות של הקופה עם עמיתיהן. הניסוח בתקנות אינו נהיר דיו לציבור. הפונים אינם מבינים את כל ההתניות הקיימות, אינם מבינים את אופן חישוב ההחזרים הניתנים להם, ולא ברור להם ההבדל בין פנייה לספק שיש לו הסכם עם הקופה ובין פנייה לספק אחר. קיימים בתקנונים סעיפים אחדים שמנוסחים בעמימות ואינם ברורים, ולעיתים אף מופיעות בהם התניות מהותיות שקשה להבינן. מן הראוי שהמידע שמפורסם לציבור על תכניות השב"ן יהיה פשוט להבנה ולא יצריך ידע משפטי.
26.
כיום מקור המידע העיקרי לציבור בנושא תכניות השב"ן הוא הקופות, שהן הגורם נותן השירותים. עד כה לא פרסמה מועצת הבריאות מידע לציבור. ניתן גם לפרסם מידע השוואתי על תכניות השב"ן באתר האינטרנט של המשרד. ראוי שבמסגרת המידע שהקופות מפרסמות על השב"ן הן יעשו שימוש מהותי בדוגמאות כדי להבהיר את זכויותיו של העמית. 

27.
הקופות לא מעבירות לעמיתים דוח פעילות שנתי מרוכז או דוחות כספיים. מן הראוי שהקופות ידווחו לעמיתים אחת לשנה לפחות על הפעילות השנתית בתכנית ועל מה שהתחדש בה. דוח כספי יאפשר לעמיתים לסקור את היקפי ההכנסות וההוצאות בתכנית, את תוצאות הפעילות ואת ניצול העודפים, אם הצטברו, או ההתמודדות עם הגירעונות, אם נוצרו. על הקופות לשקול פרסום הדוחות הכספיים בסניפי הקופות ובאתר האינטרנט שלהן. 

28.
הקופות מספקות שירותי בריאות על פי הסל, ואלה ממומנים ע"י מיסי בריאות המועברים באמצעות המוסד לביטוח לאומי וע"י העברות תקציביות ממשרד האוצר. שילוב המקורות ומתן שירותים מסוגים שונים מחייבים פורום ניהולי רחב של התכניות. מהבדיקה עלה שבכללית ובמכבי נדונים בנפרד נושאי השב"ן, הן השוטפים והן המיוחדים, ואילו במאוחדת ובלאומית הנושאים נדונים במסגרת הפעילות השוטפת של הקופות. אין שילוב של נציגי ציבור באף קופה. 

29.
לנוכח היקפי הפעילות הנרחבים של תכניות השב"ן, מספר העמיתים בהן (70% מכלל מבוטחי הקופות), והצורך בהפרדה בין פעילות הקופות על פי הסל ובין פעילותן בתכניות השב"ן, נדרשים פיקוח, בקרה ושקיפות. בהקשר זה נשאלת השאלה אם לא ראוי שבמוסדות המנהלים של תכניות השב"ן בקופות, כולל הוועדות הדנות בהשגות ובערעורים של המבוטחים כלפיהן, ישולבו גם נציגי ציבור כדי לשמור על האינטרסים של העמיתים. כן ראוי לפרסם בציבור את הביקורת שעשו רואי החשבון של הקופות או רואי חשבון בלתי תלויים בקופות מטעם המשרד, כדי לוודא שהקופות בודקות את תחומי התפר בין הסל לתכניות השב"ן ויוצרות הפרדה כלכלית-חשבונאית. 

ב. 
מצב תיקון הליקויים

שירותי בריאות כללית

5.
לדעת שירותי בריאות כללית, השירותים המוצעים על ידי תוכניות השב"ן, הינם שירותי בריאות נוספים, בין אם מדובר באפשרות הניתנת לחבר בשב"ן לבחור מנתח, זכות המהווה את האחד מעמודי התווך של תוכניות השב"ן, או הזכות לקבלת חוות דעת שנייה, הרי שמדובר בשירותים הנבדלים מהשירותים הניתנים במסגרת סל השירותים הבסיסי – ולא במקומם. 

הרפואה הציבורית מבוססת על תשתית רחבה של רופאים, מומחים ושאינם מומחים, המטפלים במבוטחים כחלק משירותי סל הבריאות. היינו: הבדיקה או הטיפול על ידי רופאים אלו במערכת הרפואה הציבורית, אינה כרוכה בכל תשלום מצד המבוטח, או לכל היותר בתשלום סמלי בלבד. 

מעבר לשירותים אלו הניתנים כחלק מסל הבריאות ובחינם, כל מבוטח רשאי וחופשי לפנות בעצמו לכל רופא שיעלה בדעתו, ולקבל ממנו חוות דעת רפואית נוספת בנוגע למצבו הבריאותי, או לטיפול הדרוש לו, או לכל עניין אחר אשר על פי דעתו האישית של המבוטח מצריך בדיקה נוספת. התייעצות כאמור עם רופא אשר אינו הרופא המטפל, אינה כלולה בסל הבריאות, ולפיכך תיעשה רק באופן "פרטי". כלומר, על המבוטח לשלם מכספו את מלוא העלות הכרוכה בכך, בהתאם לתעריף הנקבע על ידי כל רופא ורופא. 
במסגרת תוכנית השב"ן שלה, מאפשרת ה"כללית" לעמיתי התכנית, לקבל החזר כספי חלקי, בגין התייעצות נוספת עם רופא מומחה, העונה להגדרת "רופא מומחה" הקבועה בתקנון התכנית. תכליתה של חוות הדעת השנייה (SECOND OPINION), הינה לאפשר למבוטח לשמוע את דעתו של בעל סמכות מקצועית בכירה בתחום הרלבנטי, אשר אינו מעניק באופן שיגרתי, את הייעוץ או את הטיפול הרפואי לכל אדם במסגרת הרפואה הציבורית. חוות דעת שנייה מהווה מעין בקרה על חוות דעתו של הרופא המטפל, בבחינת "ערכה רפואית נוספת", עליונה, ועליה להינתן אך ורק על ידי מומחים, אשר יש להם ניסיון מקצועי רב ומבט רחב ככל האפשר. 

לדוגמה - המרצת פתיחה 850/03 - ד"ר רון דבי ואח' נגד שירותי בריאות כללית, קופת חולים מאוחדת ושר הבריאות, בבית המשפט המחוזי בתל אביב, בעניין חוקיות הגדרת "רופא מומחה" לצורך מתן חוות דעת שנייה, כפי שהופיעה, במועד הגשת התובענה, בתקנון שירותי הבריאות הנוספים של קופות החולים. 
הסעד העיקרי בגינו עתרו המבקשים, היה צו עשה, לפיו על קופות החולים להכיר בכל רופא, בעל תעודת מומחה על פי דין בישראל, כרופא מומחה לצורך מתן חוות דעת שנייה. ביום 24 בינואר 2005, נדחו עיקר הסעדים שנתבקשו על ידי המבקשים.

שני נימוקים עמדו ביסוד החלטתו של בית המשפט, כאשר זה הרלוונטי הינו, כי מתן הסעד המבוקש, יביא בהכרח למצב, בו רופאים מומחים המעניקים שירותיים רפואיים למבוטחים, במסגרת סל הבריאות, יעניקו אותו רק במסגרת 'חוות דעת שנייה', ובאופן פרטי, כך שעם הזמן לא ימצאו רופאים מומחים שיסכימו ליתן שירותים במסגרת סל הבריאות, מכיוון שיעדיפו ליתן חוות דעת נוספת, אשר בגינן הם ישתכרו פי כמה וכמה. מצב זה יביא לריקון סל הבריאות הבסיסי מתוכנו. 

לדעת שירותי בריאות כללית, אכן אלה שירותים אשר בתכליתם ובמהותם נבדלים מהסל.

מספר ההתייעצויות במסגרת לקבלת חוות דעת שנייה, מועטה מול כמות ההתייעצויות הכוללת במסגרת הסל הבסיסי.  

בהתאם להוראות חוק ביטוח בריאות ממלכתי, כאשר חושבה עלות סל הבריאות, היא חושבה לפי ההוצאות של קופות החולים באותה עת. מאחר שבאותה עת, טרם נחקק סעיף 10 לחוק ביטוח בריאות (שירותי בריאות נוספים (תיקון: תשנ"ח), לא היה מנגנון שיפוי, שכן בחירת הרופא נעשתה דרך הביטוח ולא כשב"ן. כמו-כן, באותה עת, היקף בחירת הרופא באופן פרטי ובתשלום מלא, היה להערכת ה"כללית" גבוה מהיום. בהתאם לכך, לא היה שיפוי מצד קופת החולים לעלויות אלו. לכן, כאשר חושבה עלות סל הבריאות, הוצאות קופות החולים לא כללו את אותן פעולות, שבוצעו במסגרת חברות הביטוח ובאופן פרטי. לדעת ה"כללית", אין להשית על הסל הבסיסי, הוצאות שלא היו קיימות לו בעבר.

חוק ביטוח בריאות, אינו יוצר מנגנון שיפוי לקופות החולים, בגין גידול בהוצאותיהן למתן שירותי בריאות. מדד יוקר הבריאות, שאמור לשמור על הערך של עלות הסל, לדעת ה"כללית" איננו משקף את הגידול הריאלי בתשומות של קופות החולים במתן שירותי הבריאות שבסל הבריאות: במדד יוקר הבריאות אין רכיב של מדד מחיר יום אשפוז. דהיינו, העלאת מחיר יום אשפוז, אינה גוררת גידול של מקורות המימון שמועברים לקופות החולים, למרות שההוצאה עבור רכש שירותי אשפוז, מהווה כמעט 50% מסך ההוצאות של קופות החולים. 

פסק דין של בית המשפט העליון בבג"צ 2344/98, מכבי שירותי בריאות ואחרים נגד שר האוצר ואחרים. בית המשפט קובע, כי סל הבריאות נשחק באופן משמעותי, וכי מנגנוני העדכון שלו אינם מדביקים את השחיקה הריאלית של הסל.

שתי עתירות שעדיין תלויות ועומדת בפני בית המשפט העליון - בג"צ 8730/03, שירותי בריאות כללית נגד שר האוצר ואחרים, ובג"צ 10778/03, מכבי שירותי בריאות נגד שר האוצר ואחרים. עניינן של שתי העתירות בכך שמדד יוקר הבריאות אינו משמש עוד לתפקיד שלשמו הוא נוסד - שמירה על מקורות המימון על פי סל הבריאות.  

לדעת שירותי בריאות כללית, העמדה, כי אין מנגנון שיפוי לקופות החולים, בגין גידול בהוצאות שלהן עבור מתן שירותי הבריאות שבסל, הינה עמדת המדינה, כפי שהוצגה לבג"צ. עוד טוענת המדינה, כי קופות החולים צריכות לפעול כמפזרות סיכונים, וכאשר יש גידול בהוצאות הכרוכות במתן שירותי הבריאות שבסל, עליהן להתייעל.

לאור עמדה זו, הקובעת את מדיניות הממשלה לקביעת עלות סל הבריאות, אין לדעת ה"כללית" מקום להעלאת דרישה, לפיה תתקיים התחשבנות של הסל הבסיסי, עם תכנית השב"ן, בגין חיסכון בהוצאות: כשם שקופות החולים אינן משופות בגין גידול בהוצאותיהן, ובגין כל העלאה שמבוצעת על-ידי הממשלה עצמה, במחיר התשומה העיקרית (שירותי אשפוז), כך לדעת שירותי בריאות כללית, אין לבוא חשבון עם קופות החולים, כאשר יש להן, חיסכון כלשהו בשל כך, שמטופלים בוחרים לבצע פעולות במסגרת השב"ן, ולא בסל הבסיסי.

תכנית השב"ן במתכונתה הנוכחית מופעלת משנת 1998, בעקבות המצב הכלכלי הקשה אליו הגיעו הקופות, וחוסר יכולתן לספק את הסל הבסיסי במתכונתו עד אותה עת, עקב המשבר התקציבי. במסגרת פתרון המשבר שגיבשה הממשלה נקבע, כי מצד אחד הקופות נדרשו להתייעל, ומאידך הממשלה הוסיפה מקורות נוספים למימון סל הבריאות מתקציב המדינה: הוטלה על המבוטחים השתתפות עצמית על שירותים ותרופות, והופעלה תכנית השב"ן. מטרת הפעלת תוכנית השב"ן היתה כפולה: א. לתת פתרונות ושירותי בריאות נוספים בעלויות נמוכות– שירותים אשר ניתנו בעבר בעלויות גבוהות על ידי חברות הביטוח או נעשו באופן פרטי; ב. כחלק  מתוספת המקורות אשר נדרשה לסל הבסיסי במקום הכספים שהממשלה שחקה.
לדעת שירותי בריאות כללית, קיימת בעייתיות בהערכת "החיסכון" שהושג לסל הבסיסי, בשל כך שמטופלים בחרו לקבל את השירות במסגרת השב"ן, ולא במסגרת הסל הבסיסי. במקרים רבים, למחוזות ה"כללית" הסכמים גלובליים עם בתי חולים, ולכן אין מדובר בחיסכון כלל. במקרים אחרים, חל הסדר הקפינג  – לחישוב שיעור הכספים המוקצים לכל אחת מקופות החולים - או הסכמי הנחה אחרים, בהם שיעור ההנחה הינו נגזרת של היקף הפעילות. לכן, קשה לחשב את החיסכון, אם בכלל קיים, שממנו נהנה הסל הבסיסי, בשל בחירתם של עמיתים בשב"ן, לבצע פעולות במסגרת זו, ולא במסגרת הסל הבסיסי.

לדעת שירותי בריאות כללית, כנגד כל תחשיב שייערך, ניתן יהיה להעלות גם את הטענה, כי האפשרות לבצע ניתוחים פרטיים במסגרת השב"ן, גורמת לגידול במספר הניתוחים, ולכן אין מדובר בחיסכון לסל הבסיסי, אלא בגידול של ההוצאות. בתחום הבריאות לא מתקיים שיווי המשקל הרגיל בין היצע לביקוש, וזאת בשל כך שאת הביקוש לא קובע הצרכן (החולה), אלא הרופא המטפל, שלו יתרון מידע על פני המטופל. כאשר ישנו אינטרס כלכלי בביצוע פעולות, הדבר מוביל, לגידול במספר הפעולות. אין באמור לעיל כדי להוות בהכרח ביקורת על רופאים. פעמים רבות קיימות חלופות טיפוליות שונות, שכולן לגיטימיות. הבחירה בחלופת הניתוח ולא בחלופה טיפולית אחרת, עשויה להיות לעיתים מושפעת מהאינטרס של הרופא, בלי שיהא בכך כדי לפגוע בלגיטימיות הרפואית והמקצועית, של אותה החלטה.

6.14.
באשר ל"תשלום הכפול", תשלום מס בריאות על פי החוק, נועד לכסות רק פעילות המתבצעת במערכת הציבורית. כשהמבוטח בוחר לבצע ניתוח או פעולה רפואית אחרת באופן פרטי, מדובר במסלול שונה לחלוטין, עם הטבות נלוות, והלקוח משלם בהתאם לכך. 

העלויות הכרוכות בביצוע ניתוח באופן פרטי, והשתתפות השב"ן בעלויות אלה, הן חלק מהזכאות שרוכש המבוטח באמצעות דמי ההשתתפות: האפשרות להנות מהאופציה לביצוע הפעולה באופן פרטי. לדעת שירותי בריאות כללית, אין כאן כל תשלום כפול, כי אם שני מסלולים נפרדים, שהזכויות בהם נקבעות בהתאם למסלול שבוחר המבוטח, על פי חוק ביטוח בריאות ממלכתי, או בהתאם לתקנון השב"ן.

שיפוי מהסל הבסיסי לתכנית השב"ן, בגין ניתוחים שמבוצעים במסגרת השב"ן, יצר בעיית אי חוקיות מבחינת הוראות חוק ביטוח בריאות ממלכתי. השתתפות של הסל הבסיסי בניתוחים שמבוצעים תוך בחירה חופשית של המבוטח לגבי מקום ביצוע הניתוח, יצרה אפליה בין מבוטחים "רגילים", שאינם עמיתים בתכנית השב"ן, לבין מבוטחים שהינם עמיתים בתכנית השב"ן. למבוטחים "רגילים", לא קיים חופש בחירה למקום ביצוע הניתוח, אלא במסגרת הסדרי הבחירה של כל קופת חולים, כאמור בסעיף 23 - בחירה מבין נותני השירותים, וכן תקנות ביטוח בריאות ממלכתי (הסדרי בחירה בין נותני שירותים), התשס"ה – 2005). לעומת זאת, עמית בתכנית השב"ן, יכול לבחור את מקום ביצוע הניתוח, והסל הבסיסי מממן, ולו באופן חלקי, את ביצוע הניתוח. 

לדעת שירותי בריאות כללית, מצב זה יצר אפליה בין מבוטחים. כך, למשל, אדם שגר באיזור הצפון, אינו יכול לבחור לבצע ניתוח בבית חולים בירושלים. אולם, אם אותו אדם עמית בתכנית השב"ן, הוא רשאי לבצע את הניתוח במסגרת תכנית השב"ן, באותו בית חולים. 
המצב שהיה קיים, בו הסל הבסיסי מימן פעילות שיוצרת אפליה בין מבוטחים, תוך פגיעה בהסדרי הבחירה שנקבעו בקופת החולים, מכוח סעיף 23 לחוק ביטוח בריאות ממלכתי, היה לדעת שירותי בריאות כללית, בלתי חוקי, ולכן מן הדין היה להפסיק מצב זה, כפי שנעשה. 
מבחינה משפטית, קיים קושי ביצירת מצב, בו הסל הבסיסי אינו משפה את חברות הביטוח בגין "החיסכון" שנגרם להן, בשל כך שמבוטחים של אותן חברות ביטוח, בחרו לבצע ניתוחים במסגרת פרטית, על חשבון הפוליסה, במקום לבצעם במסגרת הסל הבסיסי, בעוד שהסל הבסיסי כן משפה את תכניות השב"ן. בשנת 1998, חברות הביטוח איימו להגיש תביעה משפטית נגד הקופות, בנושא אפליה זו. 

חברות הביטוח גובות מהמבוטחים פרמיה עבור הניתוחים הפרטיים, ואין סיבה, שבקרות מקרה הביטוח, הן לא ישאו במלוא עלות הטיפול, אלא הסל הבסיסי ייאלץ לשאת בחלק מהעלות. לדעת שירותי בריאות כללית, לא כך חושבה הפרמיה, ואין מקום שהקופה הציבורית, תעשיר את הקופה הפרטית של חברות הביטוח. 

עוד בטרם בא השב"ן לעולם, פעלו בשוק ביטוחים פרטיים, שלא שופו באמצעות טופס 17. המצב בו תכנית השב"ן, כן שופתה על-ידי הסל הבסיסי, אפשרה לחברות הביטוח להעלות דרישה לקבל אף הן שיפוי. חברות הביטוח אף איימו לפנות לבג"ץ בדרישה, כי גם הן ישופו באמצעות התחייבות הקופה לניתוח (טופס 17). לדעת שירותי בריאות כללית,  הדרך הנכונה היתה להפסיק את השיפוי כאמור. האיזון הראוי והמתאים הוא, אי מתן טופס 17 לשירותי הבריאות הנוספים, בכל מקום שבו הם ניתנים.

12.
לדעת שירותי בריאות כללית, התכנית פועלת בתיאום ובהתאם להנחיות משרד הבריאות: העמסת הוצאות הנהלה וכלליות נעשית בהתאם לחוות דעת כלכלית וחשבונאית. מדובר בהתחשבנות אשר נבחנת כל העת, ונעשית על-פי שיקולים כלכליים, תוך בחינה מתמדת של פרמטרים משתנים בהיקף השירותים שמעניקה ה"כללית" לתכנית השב"ן.

13. 
ההתחשבנות ב"כללית", היא בהתאם להנחיות.

מכבי שירותי בריאות
13.
מכבי מנהלת חשבונות בנק נפרדים לשב"ן ולסל הבסיסי. 

הוצאות המימון מתייחסות לסכום קטן יחסית של עודף בתזרים המזומנים, ואינן יכולות לגרום לכך שיהיה צורך בהעלאת תעריפים.

קופת חולים לאומית

13.
בספרי החשבונות של לאומית, יש עתה הפרדה בין חשבונות "סל שירותי הבריאות", ו"שירותי הבריאות הנוספים". לבקשת משרד הבריאות  מוגש דו"ח אחת לשנה.
שירותי בריאות כללית

15.
השב"ן מתנהל בהתאם לתקנון ובהתאם להנחיות משרד הבריאות.

19.
נושא ההחזקה העקיפה (באמצעות חברה בת של מכון רפואי) של ה"כללית" בחברת ביטוח (החזקה עקיפה של 35%), זכתה לביקורת ובחינה מצד הסמנכ"לית לקופות חולים ושב"ן במשרד הבריאות. בסופה של אותה בדיקה, אשר נעשתה באמצעות רואה חשבון חיצוני, נקבעו כללים והוראות שונות כתנאי להחזקה של ה"כללית", ונקבע, כי ה"כללית" רשאית להמשיך ולהחזיק בחברת הביטוח, בעקיפין באמצעות המכון הרפואי.

הכללים וההוראות שנקבעו על-ידי משרד הבריאות, מכבידים על ה"כללית" ועל חברת הביטוח, אולם למרות שה"כללית" סוברת, כי הם מכבידים יתר על המידה, ומן הדין היה למתנם, ה"כללית" הסכימה לפעול בהתאם לאותם כללים, והיא כבר פועלת על פיהם.

במסגרת הכללים, נקבעו גם הוראות המגבילות את פעילותה של חברת הביטוח, כך שהיא לא תעסוק בשיווק פוליסות, שמהוות תחרות לתכנית "כללית מושלם".

במסגרת הבדיקה שערכה סמנכ"לית משרד הבריאות, נבחן על-ידה נושא ניגוד העניינים. ההנחיות שהוצאו על-ידי משרד הבריאות, כוללות שורה של הוראות, שמונעות כל חשש לניגוד עניינים.

החשש לניגוד עניינים,שכבר אינו קיים, לאור ההנחיות שניתנו על-ידי משרד הבריאות, אינו חשש ממשי: ההתקשרות בין ה"כללית" לחברת הביטוח, בנושא הביטוח הסיעודי, ניהול תביעות השב"ן וצירוף עמיתים לשב"ן, הינה פרי מכרז. חברת הביטוח הגישה את ההצעה הטובה ביותר במכרז, ולכן זכתה בו.  

בבדיקות שעשו מיד לאחר המכרז חברות ביטוח שהשתתפו במכרז ולא זכו בו, הן נוכחו, כי אכן הצעתה של חברת הביטוח שזכתה, היתה הטובה ביותר מבחינת ה"כללית". מאז המכרז, במסגרת מו"מ שהתקיים בין ה"כללית" לחברת הביטוח, ה"כללית" הצליחה להביא לשיפור של תנאי ההתקשרות.

לדעת שירותי בריאות כללית, לא יכול להתעורר חשש לפגיעה באינטרסים של מבוטחי ה"כללית", שכן תנאי ההתקשרות כיום, הינם טובים יותר מתנאי ההתקשרות הטובים ביותר שהוצעו במסגרת המכרז, בו השתתפו חברות ביטוח שונות.

20.
ה"כללית" בוחנת מעת לעת את תנאי ההתקשרות ואת התשלומים המשולמים לחברת הביטוח,  בקשר עם תכנית השב"ן.  ה"כללית" פועלת לגיבוש מודל, לפיו התשלומים בקשר עם הפעולות לגיוס עמיתים, ישולמו על בסיס גיוסים בפועל בלבד, דבר שיפחית את הצורך בעריכת בקרות מסובכות. מדובר במודל מורכב, שעלול גם לגרום להפחתה ברמת השירות ללקוחות, ולכן טרם גובש המודל, וטרם התקיים לגביו מו"מ פרטני עם חברת הביטוח.

קופת חולים לאומית

23.
לאומית פועלת לגבש הסכם חדש עם סוכנות הביטוח.

שירותי בריאות כללית

24.
ההתקשרות שבין ה"כללית" לחברת הביטוח, בענין תכנית הביטוח הסיעודי הקולקטיבי, נעשתה מכוח מכרז בו זכתה חברת הביטוח. תנאי המכרז, אשר שופרו במסגרת הסכמים מאוחרים יותר, קבעו את מסגרת ההוצאות שיושתו על תכנית הביטוח הסיעודי. ההסכמים שבין הצדדים הם שקובעים את המסגרת המשפטית של חיובי הצדדים.  לדעת שירותי בריאות כללית,  אין צורך בתיקון של דו"חות כספיים. דו"חות כספיים אמורים לשקף את המצב המשפטי. במקרה דנן, הדו"חות הכספיים משקפים את המצב המשפטי, כפי שהוא קבוע בהסכמים שבין הצדדים.

במסגרת המגעים עם המפקח על הביטוח, לקבלת אישור לתכנית הביטוח הסיעודי, מגעים שהחלו עוד בשנת 1998, הועלתה הטענה, שיש להחיל על התכנית את הכללים שנקבעו לגבי פוליסות ביטוח חיים קולקטיביות. לגבי פוליסות אלו נקבע, כי אין להחזיר הוצאות כלשהן לקולקטיב, עבור השירותים שהוא מעניק למבטח. דהיינו, עד שנת 2004, עת ניתן האישור הסופי לתכנית, אסר אגף שוק ההון, הביטוח והחיסכון, לשלם בפוליסות סיעוד קולקטיביות את עלויות גיוס המבוטחים, שכן הטענה היתה שהקולקטיב הוא זה שצריך לשלם, ואם הוא אינו משלם, הרי שלא מדובר בקולקטיב. גישה זו נבעה מכך, שעד אותה עת קולקטיבים היו מקומות עבודה או ארגוני עובדים בלבד. לאור גישה זו, הקולקטיב "כללית מושלם", נשא בעלויות גיוס המבוטחים.

לדעת שירותי בריאות כללית, אילו תנאי ההתקשרות היו כוללים חיוב של תכנית הביטוח הסיעודי בהוצאות השיווק, הפרמיות שהיו מוצעות, היו גבוהות מהפרמיה ששילמו מבוטחי התכנית, שכן הפרמיה שנקבעה באותה תקופה, לא כללה באופן חד משמעי עלויות גיוס לקוחות, להבדיל מעלויות שיווק אחרות. רק בשנת 2004, בעקבות פתיחת הביטוח הסיעודי לכלל לקוחות ה"כללית", בעקבות הנחיות משרד הבריאות והמפקח על הביטוח, ולא רק לעמיתי "כללית מושלם", כבר לא היה מדובר בהטבה לעמיתי "כללית מושלם" בלבד,  ולא היה מקום שיישאו בתשלום בגין הטבה זו.  
לדעת שירותי בריאות כללית, אין מקום שתכנית הביטוח הסיעודי תשלם עד לשנת 2004 בגין עלויות הגיוס. לאור האמור, ולנוכח העדרו של כל בסיס משפטי לכך.

25.
"כללית מושלם" מקפידה לדוור לעמיתיה, מידע לגבי השירותים להם הם זכאים, כולל הסברים על שירותים חדשים ועל הטבות שונות לעמיתים. העמיתים מקבלים מעת לעת את תקנון התכנית, פירוט השירותים, ודיווח חצי שנתי על תשלומיהם לתוכנית.

לרשות העמיתים גם מידע במרפאות.

ה"כללית" מפעילה את מוקד מידעCLALIT CALL , ברוב שעות היממה. 
במוקד ניתן לקבל מידע לגבי כל נושא שמתעורר. 

במידה ומובא לידיעת ה"כללית", כי ניסוח מסויים בתקנון אינו נהיר דיו, הנושא נבחן לשם תיקונו.

מידע מצוי בסניפים גם בחוברות שמפרסמת "כללית מושלם", ומרביתו מצוי גם באתר האינטרנט של ה"כללית".

לדעת שירותי בריאות כללית, העמיתים מקבלים דיווחים הולמים על התכנית, אשר מותאמים לצרכיהם, ומאפשרים להכיר ולמצות את זכויותיהם על פי התוכנית.

26.
"כללית מושלם" מקפידה לדוור לעמיתיה מידע מפורט לגבי השירותים להם הם זכאים, כולל הסברים מפורטים על שירותים חדשים ועל הטבות שונות שניתנות לעמיתים, בתדירות גבוהה יחסית. 

העמיתים מקבלים מעת לעת את תקנון התכנית ופירוט מלא על השירותים, ומקבלים דיווח חצי שנתי מפורט על תשלומיהם לתוכנית. 

לרשות העמיתים עומד מידע בו ניתן לעיין במרפאות ה"כללית", בחוברות שמפרסמת "כללית מושלם", ומרביתו מצויה גם באתר האינטרנט של ה"כללית".

ה"כללית" מפעילה מוקד מידע - CLALIT CALL, ברוב שעות היממה, ובו ניתן לקבל מידע מפורט, עדכני ומלא.

27.
ה"כללית" סבורה, כי העמסת נתונים כספיים על עמיתי התכנית, מיותרת. נתונים כספיים לא ישרתו את העמיתים להשגת תועלת כלשהי, שכן נתונים רלבנטיים הינם אך ורק נתונים השוואתיים למצב בתכניות המתחרות. 

לדעת שירותי בריאות כללית, אין מקום להטלת הוצאות על תכנית השב"ן, הכרוכות בפרסום של נתונים כספיים, שלא יועילו לעמיתים.

לעניין נתונים השוואתיים, משרד הבריאות מפרסם מעת לעת דו"חות השוואתיים, המופיעים גם באינטרנט. הפרסום של משרד הבריאות הינו השוואתי ואובייקטיבי, ולכן רלבנטי לעמיתים בתכניות השב"ן.

מכבי שירותי בריאות
27.
"מכבי" נערכת לפרסום דוח פעילות שנתי מרוכז ודוחות כספיים לעמיתי הקופה.

קופת חולים מאוחדת
27.
לדעת קופת חולים מאוחדת, אין מקום לדרוש גילוי פומבי של הדוחות הכספיים של תוכניות השב"ן. גם לפי סעיף 9 לחוק חופש המידע, התשנ"ח-1998, אין חובה למסור מידע "אשר גילויו עלול לשבש את התפקוד התקין של הרשות הציבורית..", וכן אין חובת פרסום על פי אותו חוק, במקרה בו מדובר ב"מידע שהוא סוד מסחרי או סוד מקצועי או שהוא בעל ערך כלכלי שפרסומו עלול לפגוע פגיעה ממשית…".
שירותי בריאות כללית

28.
ב"כללית", נושאי השב"ן נדונים בנפרד. 

פעילות המועצה המנהלת של "כללית מושלם" הוסדרה, ונקבעו נהלים, לפיהם המועצה מתכנסת פעם ברבעון לשם קבלת דיווחים על פעילות התכנית, לקבלת עדכונים, לאישור תכניות להמשך פעילות, ולדיון בנושאים נוספים שעל הפרק.

קופת חולים מאוחדת
28.
קיים שיתוף של נציגי ציבור בכל הקשור לוועדת הערר, הקיימת מכוח תקנות "מאוחדת עדיף". ועדה זו מורכבת מנציגי ציבור החברים.

שירותי בריאות כללית

29.
"כללית מושלם" הינה חלק משירותי בריאות כללית, ולכן התכנית מפוקחת על-ידי דירקטוריון ה"כללית". 

דירקטוריון ה"כללית" כולל דירקטורים שמונו על-ידי ועדה ציבורית בראשות שופט, ולכן, לדעת ה"כללית", לא קיים חשש בדבר היעדר נציגות ציבורית המפקחת על תכנית השב"ן. 

לדעת שירותי בריאות כללית, המעורבות הציבורית חייבת להישמר ברמת הבקרה, ולא בדרג קבלת ההחלטות הפרטניות והניהוליות של התכנית. בנוסף, התכנית חייבת להתנהל באיזון כספי, על בסיס שיקולים מקצועיים ורפואיים. 

קופת חולים מאוחדת
29.
לדעת קופת חולים מאוחדת, ניהול שוטף של תוכנית שב"ן, וכן שאר השירותים הרפואיים המוצעים על ידי הקופה למבוטחיה, אמורים להתבצע על ידי ההנהלה האקזקוטיבית, ולא על ידי נציגי ציבור. אלה אמורים לפקח באמצעות ועדת ביקורת ומנגנוני הפיקוח האחרים, הקיימים בפעילותה השוטפת של ההנהלה הציבורית של הקופה.

אמצעים להגברת התחרות בין קופות החולים

וניידות המבוטחים ביניהן

דו"ח 56ב
הגופים המבוקרים: משרד הבריאות; משרד האוצר; רשות הדואר; המוסד לביטוח לאומי; שירותי בריאות כללית; מכבי שירותי בריאות; קופת חולים מאוחדת; קופת חולים לאומית

א.
ריכוז ממצאי הביקורת

2.
הניידות אינה אמצעי יעיל להגברת התחרות בפריפריה, וההיצע ומידת התחרותיות בפריפריה נמוכים מאלה שבמרכז הארץ.

3.
מבוטח שאיחר את מועד ההרשמה ייאלץ להמתין עד ארבעה וחצי חודשים (בעבר עד תשעה חודשים) מיום הרישום בדואר ועד שרישומו בקופה החדשה יהא תקף. בפרק זמן זה עליו להמשיך לקבל שירותים בקופה אותה ביקש לעזוב.

6.
מבוטח העובר מקופה לקופה אינו יכול להוסיף להיות עמית בתכנית השב"ן של הקופה שעזב, ואם יבקש להצטרף לתכנית השב"ן של הקופה שהוא עובר אליה, הוא ייאלץ להמתין פרק זמן הקרוי תקופת אכשרה עד שיוכל להשתמש בשירותים הרפואיים הכלולים בתכנית השב"ן.

8.
מבוטחים רבים שהם עמיתי שירותי בריאות נוספים (שב"ן)  שעלולים להינזק עקב המעבר מקופה לקופה יימנעו מלעבור. 

10.
שייכות לתכנית ביטוח סיעודי קבוצתי באחת הקופות עלולה לשמש חסם במעבר מקופה לקופה. אדם אינו יכול להצטרף לקופה אחת ולהוסיף להיות מבוטח בביטוח הסיעודי של הקופה שעזב, אלא אם יעבור לפוליסה מסוג פרט, בדרך כלל בפרמיה גבוהה יותר; הצטרפות לביטוח סיעודי קבוצתי בקופה החדשה מותנית במילוי הצהרת בריאות ובהסכמת חברת הביטוח. 

18.
הציבור מתקשה להשוות בין קופות החולים; המשרד אינו מפרסם מדדי איכות השוואתיים, ואין בנמצא מרכז מידע שיספק נתונים השוואתיים בין קופות החולים ברמת הפרט. נוסף על כך, קופות החולים נבדלות זו מזו בתכניות השב"ן ובתעריפי השב"ן שלהן. לפיכך, מבוטח השוקל לעבור מקופה לקופה והנזקק לשם כך לנתונים רבים שעליו להביא בחשבון, נבצר ממנו להשיג נתונים כאלה: אין בידו מידע על איכות השירותים ועל מדיניות הבריאות הראויה שישמש לו כאמת מידה, ויש שהנתונים הנגישים לו אינם מתיישבים זה עם זה. יוצא שלמבוטחים אין די מידע הנחוץ להשוואת רמת השירות בקופה שהם מבוטחים בה לזו של קופות אחרות. מתן פומביות למידע תביא לידי הגברת התחרות ההוגנת והגברת יכולת הבחירה של המבוטח.
19.
לציבור אין די מידע כדי לבחור את תכנית השב"ן המתאימה ביותר לצרכיו. כל קופה הכינה תקנון לתכניות השב"ן שלה. לעתים הניסוח בתקנון אינו נהיר דיו. נוסף על כך, המשרד ומועצת הבריאות לא ריכזו באופן מאורגן ושיטתי מידע הנוגע לקופות בעבור ציבור המבוטחים, ולפיכך לא היו בידי המבוטחים די נתונים כדי להחליט באיזו קופה כדאי להם לבחור. אין בנמצא מסמך המשווה בין תכניות השב"ן ולא מוקד מידע, שמופעל בידי מומחים בלתי תלויים בקופות, שיוכלו להשיב על פניות הציבור ולספק לציבור מידע כללי על זכויותיו.
21.
תקנות ביטוח בריאות ממלכתי (הקצאה לקופות החולים), התשנ"ה-1995, קבעו את נוסחת הקפיטציה המשמשת להקצאת הכספים בין קופות החולים. הנוסחה קובעת משקל יחסי לכל קבוצת גיל, המשקף את ההבדלים בשיעורי ההוצאות של הקופות בעבור המבוטחים. ככל שנוסחת הקפיטציה תיטיב לשקף את הצרכים הרפואיים ואת סדרי העדיפויות הראויים, גדלה הסבירות שהקופות יספקו לחולים שירותים המתאימים לצורכיהם, ושתפחת נטייתן להעדיף מבוטחים "רווחיים" יותר. כעשר שנים לאחר שנחקקו תקנות הביטוח הממלכתי, נמצא שהשוק עדיין אינו משוכלל וכי הקופות נבדלות זו מזו בהרכב המבוטחים שלהן: בכללית יש שיעור גבוה במיוחד של קשישים ושל חולים כרוניים, ובכמה מאזורי הארץ אין תחרות בין הקופות.

24.
יש לחזור ולשקול את שינוי מנגנון התגמול של הקופות. מן הראוי לבחון גם הצעות להנהיג שיטת תגמול שתשלב רכיבים פרוספקטיביים (תגמול מראש) כנהוג היום, עם רכיבים רטרוספקטיביים (תגמול בדיעבד), באופן שהקופות יקבלו תגמול בהתאם להוצאותיהן בפועל או בהתאם לעמידה ביעדים שיקבע הרגולטור, כגון: תגמול על מדדי איכות, מעקב אחר חולים, קידום פרוייקטים כלל-ארציים, קידום אוכלוסיות מסוימות וכדומה. שיטת החישוב אכן מורכבת, ובכל זאת אל לנו לבוא לכלל מסקנה שאין טעם לשוב ולבחון אותה או לעדכן אותה דרך קבע. נהפוך הוא - יש לפתח מנגנון קבוע שיעסוק באופן שוטף בבחינה ובעדכון תקופתי של הנוסחה הנהוגה כיום, בהתאם לנתונים אובייקטיביים שייאספו בקביעות.
25.
בקופות החולים כללית, מאוחדת ולאומית קיימת, לכאורה, תופעה נפוצה של גיוס מבוטחים באמצעים בלתי כשרים, באופן שאינו מתיישב עם התקנות. המעשים הללו אף מעוררים חשד לעברות פליליות. 

26.
סעיף 21 (א) לחוק ביטוח בריאות ממלכתי, התשנ"ד-1994 קובע: "קופת חולים תתן לכל מי שהיא אחראית כלפיו ... את כל שירותי הבריאות ... ללא כל הפליה". מהתיעוד עלה כי כללית ומאוחדת התקשרו עם אנשי קשר מן המגזר החרדי, אולם לא לצורך מתן שירותי רפואה אלא כדי לחזק את הקשר עם האוכלוסייה הדתית, לשפר את איכות השירות שהיא מספקת להם ולהעניק שירות מיוחד המותאם לקהל החרדי. בכך מתעורר חשש לאפליה במתן שירותי בריאות.

28.
בשנת 2004 עברו רק כ-40,000 מבוטחים בוגרים מקופה לקופה, ונראה שרובם עברו מסיבות שאינן קשורות ל"מלחמת המעברים". יוצא שקופות החולים והמשרד משקיעים משאבים רבים וזמן ניהולי יקר בניסיון לטפל בתופעה, והקופות אף עשויות להימנע מהסדרים משותפים שעשויים למנוע כפל שירותים ולחסוך בהוצאות המשק לבריאות. 

29.
כמה מהקופות מנסות למשוך אליהן מבוטחים באמצעות מתנות וכסף מזומן, ובכך הן או מי שפועל מטעמן מנצלים את המצוקה הכלכלית של אלה מן המבוטחים שאינם ערים לבעיות הכרוכות במעבר לקופה אחרת. יוצא אפוא שכספי ציבור שיועדו לשיפור סל השירותים ורמת השירותים מנוצלים לצורך פעילויות שלעתים הן לא חוקיות וכמו כן אינן מועילות לבריאות הציבור.
30.
ביוני 2004 כתבה הסמנכ"לית למנכ"לי הקופות כי נמצאה זיקה הדוקה בין התלונות והפעולות הבלתי חוקיות שבוצעו לבין פעילותם של קבלני שירות חיצוניים במסגרת מיזמים המספקים שירותי מרפאה לקופות החולים וכי כל המיזמים של הקופות פועלים בלא אישור כנדרש, וביקשה כי הקופות יודיעו למשרד עד ה-1.9.04 כי פעילויות אלה הופסקו. עד מועד סיום הביקורת לא הודיעו הכללית, מאוחדת ולאומית, על הפסקת הפעילות כאמור.

34.
על הנהלות הקופות לשאת במלוא האחריות לבקרה, לפיקוח ולדיווח למשרד בכל הנוגע להתקשרויות של קופות החולים עם קבלנים חיצוניים ולפעילות המתבצעת בשם הקופה, במישרין או בעקיפין. על המשרד לפקח על התקשרויות אלה. 
39.
הקופות אינן מפעילות באופן שוטף מערכי בדיקה ובקרה פנימיים, בכלל זה מערך ביקורת פנימית, שנועדו למנוע מעובדי הקופה או מגופים הקשורים עם הקופה לפעול שלא כחוק. בכללית אף עלתה הטענה כי הפעילות בשטח (תחרות בין קופות החולים באותו מחוז או ישוב), היא הקובעת את המדיניות ולא מדובר בהנחיות ומדיניות שקבעה ההנהלה. חובה גם על הקופות לפעול למיגור התופעה ובכלל זה עליהן להפעיל מערך של בקרה וביקורת פנימית.
40.
קשה להבדיל בבירור בין פעילות מותרת של הקופות ובין פעילויות המוגדרות כ"קידום בריאות" או "מידע לציבור" שנועדו למשוך מבוטחים לקופה. גם התקשרות קופות החולים עם גופים חיצוניים בעלי עניין בפרסום, בעיקר במסגרת השב"ן, מקשה על הפיקוח ועל הגדרת הגבולות בתחום השיווק. על המשרד לבחון את נושא השיווק והפרסום בקופות החולים, ולקבוע הגדרות מעשיות שיאפשרו פיקוח על חריגות. האחריות מוטלת גם על כתפי הנהלות קופות החולים ועליהן לפעול בנחרצות בתוך הקופות למיגור התופעה.

ב. 
מצב תיקון הליקויים

שירותי בריאות כללית

2.
ה"כללית" ערה לתחרות בפריפריה, ופועלת לשיפור השירות ולשביעות רצון הלקוחות. 

סקרי שביעות-רצון המופעלים מעת-לעת ברמה ארצית, מראים שאין הבדלים מהותיים בין שביעות-הרצון בפריפריה, ובין זו במרכז הארץ. במקרים מסוימים שביעות-הרצון אף גבוהה יותר.

3.
ה"כללית" פועלת בהתאם לחוק ולהנחיות, של משרד הבריאות ושל המוסד לביטוח לאומי. 

6.8.
ב"כללית", כל תקופת הוותק שצבר המבוטח בתכנית השב"ן של קופת-החולים הקודמת שלו, מוכרת במלואה לגבי כל השירותים הכלולים בתכנית השב"ן של ה"כללית". בהתאם לכך, המבוטח אינו נאלץ להמתין להשלמת תקופות האכשרה עם המעבר לתכנית השב"ן של ה"כללית". 

על-ידי הסרה מלאה של חסם תקופות אכשרה בשב"ן, תורמת ה"כללית" לניידות ולמעבר בין קופות החולים.

10.
לדעת שירותי בריאות כללית, הביטוח הסיעודי הוא מוצר אקטוארי וביטוחי שונה מתכנית השב"ן. מצטרף חדש לקופה, בדומה למבוטח ותיק של הקופה המבקש להצטרף לביטוח הסיעודי, נדרש למלא הצהרת בריאות. בהתאם לכך, ההצטרפות לביטוח הסיעודי הקבוצתי שלעצמה אינה מהווה חסם למעבר. החסם קיים כאשר יש מגבלה ברורה וחד משמעית על הצטרפות לביטוח הסיעודי הקבוצתי, כגון גיל המצטרף, מגבלה שאינה קיימת בביטוח הסיעודי הקבוצתי למבוטחי ה"כללית". 

18.
משרד הבריאות יזם הקמת פרויקט מדדים לאומי, שחברים בו, מלבד משרד הבריאות, נציגי קופות החולים ונציגי אקדמיה. הפרויקט עוסק בקביעת מערכת מדדים לאומית אחידה.

קיימת הסכמה עקרונית לפרסום השוואתי של מדדי האיכות, בתנאי שתהיה התאמה למרכיבים המאפיינים אוכלוסיות שונות, כמו מצב תחלואה ומצב סוציו-אקונומי.

לדעת שירותי בריאות כללית, כל עוד אין התאמה שכזו של המדדים, פרסום השוואתי עלול לפגוע דווקא באוכלוסיות החלשות.
19.
"כללית מושלם" מקפידה לדוור לעמיתיה מידע מפורט לגבי השירותים להם הם זכאים, כולל הסברים מפורטים על שירותים חדשים ועל הטבות שונות שניתנות לעמיתים, בתדירות גבוהה יחסית. העמיתים מקבלים מעת לעת את תקנון התוכנית ופירוט מלא על השירותים, וכן מקבלים דיווח חצי-שנתי מפורט על תשלומיהם לתוכנית. ה"כללית" מפעילה את מוקד המידע כללית CALL כמעט בכל שעות היממה, ובו ניתן לקבל מידע מפורט, עדכני ומלא לגבי כל נושא שמתעורר.

מידע רלבנטי מצוי בסניפים ובחוברות שמפרסמת "כללית מושלם", ומרביתו מצוי גם באתר האינטרנט של ה"כללית".

לדעת שירותי בריאות כללית, על מנת ליצור שקיפות ותחרות הוגנת בין תכניות השב"ן, רצוי שמשרד הבריאות יקבע מחיר מקסימלי של התכנית עבור כל קופות החולים, כאשר כל קופת חולים תהיה רשאית לקבוע כל מחיר שתרצה עד מחיר המקסימום, בכפוף לבדיקות ופיקוח של משרד הבריאות, שהתעריף אכן נדרש לצורך מימון השירותים שנכללים בתכנית של כל אחת מקופות החולים. כל קופה תהיה רשאית להוסיף שירותים נוספים. 

לדעת שירותי בריאות כללית, כך תיווצר תחרות, שניתנת לבדיקה על-ידי הלקוחות, והעמיתים יוכלו להשוות בצורה מושכלת בין התוכניות.

21.
ה"כללית" תתקן את נוסחת הקפיטציה בהתאם להערות הביקורת, דבר העשוי להגביר את התחרות בין הקופות. 

24.
על מנגנון תגמול בגין מדדי איכות להתייחס למרכיבי האוכלוסייה, כמו מצב תחלואה ומצב סוציו-אקונומי. התגמול צריך להיות על שיפור במדדים - מותאם לאוכלוסייה ספציפית. 
ה"כללית" מביעה הסכמתה לתגמול עבור פרויקטים כלל ארציים, שמטרתם קידום אוכלוסיות מסוימות, בתנאי שנוסחת הקפיטציה – לחישוב שיעור הכספים המוקצים לכל אחת מקופות החולים - על מרכיביה, תתחשב במרכיבי האוכלוסייה השונים, כגון מצב תחלואה, נכות, מצב סוציו כלכלי, ועוד.

25.
במקרים בהם הוסבה תשומת לבה של הכללית על חריגה, בוצע תיקון מיידי, כולל עידכון הנחיות, באופן שאינו מעורר ספק, שהכללית סולדת מתופעות כאלו.

26.
שירותי בריאות כללית מתאימה את השירותים הניתנים על ידה לסוגי אוכלוסיות שונות, על-פי הצרכים, האמצעים,  ובכפוף לחוק.

המרפאות שהוקמו במגזר החרדי, נועדו למתן שירות רפואי. כחלק נלווה לשירות זה, בוצע מהלך שיקרב את המרפאות לאוכלוסייה, ושייתן מידע על השירותים הניתנים במרפאות. 

כאשר הוסבה תשומת-לב ה"כללית" לכך ששימוש בשם של מותג - כמוהו כמיזם, הופסקה פעילות זו.

28.
הימנעות מהסדרים משותפים שעשויים למנוע כפל שירותים, הינה חלק מהמחיר של התחרות בין הקופות, שהמחוקק מעודד. 

29.
ה"כללית" רואה בחומרה רבה את תופעת גיוס מבוטחים באמצעים בלתי כשרים, ומתנגדת ותמשיך להתנגד לתופעה פסולה זו.

במקרים בהם הוסבה תשומת לב ה"כללית" לחריגה, שאם בוצעה היתה לדעת שירותי בריאות כללית מקומית בלבד, בוצע תיקון מיידי, כולל עדכון הנחיות, באופן שאינו מעורר ספק שה"כללית"  סולדת מתופעות כאלו.

ככלל, ה"כללית" מתאימה את השירות לסוגי אוכלוסיות שונות על פי האמצעים, היכולת וכללי החוק.

הנהלת ה"כללית" הנחתה את מוסדותיה, באופן הברור והחמור ביותר, שכל פעילות שאינה מותרת על פי חוק, אסורה!

30.
בעקבות מכתבה של הסמנכ"לית מיום 02.06.2004, פנתה ה"כללית" לייעוץ משפטי, והוכן הסכם התקשרות מיוחד בהתאם לכללים שנבעו מהמכתב הנ"ל. במכתבה למנכ"לי הקופות מיום 25.05.2005, ציינה הסמנכ"לית שאחת הקופות פנתה אליה בנדון, אך נוסח ההסכם לא היה מקובל עליה.

34.
בעקבות מכתבה של הסמנכ"לית מיום 25.05.2005, פנה ביום 08.06.2005 ראש חטיבת הקהילה של ה"כללית" דאז, למנהלי המחוזות, והורה להם להביא לידי סיום וללא דיחוי, כל התקשרות עם גורם חיצוני, מכל סוג שהוא.

קופת חולים מאוחדת 

39.
הקופה הגבירה את מערך הבקרה והפיקוח בנושא מצטרפים חדשים.

בעקבות הביקורת, ערכה הקופה רענון נהלים, ופרסמה הנחיות מחמירות, בדבר הקפדה יתירה על תקנות פרסום ושיווק.

שירותי בריאות כללית
39.
בעקבות הביקורת, הנחתה הנהלת ה"כללית" את מוסדותיה, באופן שאינו משתמע לשתי פנים, שפעילות שיווק, שאינה מותרת על-פי חוק, אסורה.

40.
ליבת העיסוק של ה"כללית" היא במתן שירות רפואי ללקוחותיה, הכולל העברת מידע בריאותי, החיוני לשמירה על אורח-חיים תקין ולמניעת תחלואה. 

ה"כללית" תפעל בהתאם להנחיות משרד הבריאות. 

משרד ראש הממשלה - אגף בכיר - ביקורת המדינה וביקורת פנימית
ביום 5.9.2006 זימן האגף דיון, כדי להגיע לפתרונות אופרטיביים, המתבקשים מהליקויים ומההערות עליהם מצביעה ביקורת המדינה. בדיון נטלו חלק נציגי משרד הבריאות וקופות החולים. סוכם על דעת כל הנוכחים כדלקמן:

א. 
מפת שירותים אלקטרונית: בהתאם להודעת המשנה למנכ"ל משרד הבריאות, משרד הבריאות יכין מפת שכבות אלקטרונית, לכל שירותי הבריאות הניתנים על ידי כל קופות החולים, בתי חולים ממשלתיים, מרפאות, בתי מרקחת, רופאים מקצועיים, שעות קבלה של רופאים, ועוד. ניתן יהיה להגיע לכל השירותים הניתנים על ידי כלל ספקי הבריאות, ולעמוד כל זמינותם.


גמר הפרויקט תוך 12 חודשים, במימון משרד הבריאות. העלות הינה כ-1 מיליון ₪.


נציגי קופות החולים התחייבו להעביר למשרד הבריאות את כל המידע הדרוש להקמה ולתחזוקה של המערכת, על פי מתכונת דיווח שיקבע משרד הבריאות.


משרד הבריאות יעביר לאגף דיווחי ביניים על התקדמות הפרויקט, בהתאם לבקשת האגף.


משרד הבריאות יעביר לאגף תוך 3 חודשים, מסמך המפרט את הארכיטקטורה של הפרויקט, ונוהל ההפעלה והתחזוקה של הפרויקט.

ב. 
העברה פסולה של מבוטחים: סוכם כי האגף יבחן עם מבקר המדינה את משמעות המושג "חשד לעברות פליליות", שאוזכר בדוח 56ב', עמוד 517.


במקביל, ירכז משרד הבריאות עובדות המצביעות על שימוש בדרכים פסולות להעברת מבוטחים מקופה לקופה. הממצאים יועברו על ידו לבחינה משפטית.

האגף פנה אל מבקר המדינה, ובתאריך 18.9.2006 התקבלה תגובת משרד מבקר המדינה, כדלקמן:

מקריאת המשך הדוח (עמוד 522 לדוח 56ב'), ניתן להיווכח כי הסמנכ"לית כתבה למשנה לפרקליט המדינה, והעמידה אותו על הצורך באכיפה פלילית. יתר על כן, כעולה מהקטע בעמוד 523 לדוח 56ב', קוימה ישיבה עם המשנה לפרקליט המדינה בנושא זה וסוכם, כי תוגש הצעה מפורטת בעניין דרך האכיפה האפקטיבית. החומר המצוי בידינו הוא גולמי, ולא פרטני דיו, כדי להצביע על אירוע פלילי מסוים. 

בנסיבות אלה לא היה צורך בהעברת החומר ליועץ המשפטי לממשלה. אכן במקום "חשד" צריך היה לכתוב "חשש".

הקצאת תרופות למבוטחים בקופות החולים
דו"ח 56ב
הגופים המבוקרים: משרד הבריאות; משרד האוצר; שירותי בריאות כללית; מכבי שירותי בריאות; קופת חולים מאוחדת; קופת חולים לאומית

א.
ריכוז ממצאי הביקורת

1.
ברוב המקרים שבהם נדחתה הבקשה לאישור מתן תרופה, ניתנה לפונה התשובה "לא בסל להתוויה" ותו לא. הקופות לא צירפו הנמקה מפורטת לסיבות הסירוב ולא פירטו מה כלול בסל להתוויה ובאילו מקרים אפשר לקבל את התרופה המבוקשת. מן הראוי לנמק ולפרט בכתב את הסיבות לדחיית הבקשה ולתאר את ההתוויות שבהן כן יאושר מתן התרופה, במקרים בהם ניתן הדבר, וזאת כדי לאפשר לרופא המטפל ולחולה לבדוק ולבקר את הסיבות לדחיית הבקשה, ובמידת הצורך אף לערער עליה או לשקול צעדים אחרים.

2.
על פי נוהל הכללית, הגורם המרכזי לאישור בקשות לתרופות מסוימות בהנהלה הראשית הוא "צוות אישורים" שחברים בו מנהל המחלקה למעקב ופרויקטים בחטיבת הקהילה ומנהל מחלקת רוקחות. בניגוד לנוהל, רוב הבקשות נבדקות ומאושרות או נדחות, כמחליט יחיד, על ידי ראש אגף רפואה בחטיבת הקהילה, שכלל אינו חבר בצוות. בקשות מעטות נבדקות ומטופלות בידי מנהל המחלקה למעקב ופרויקטים בחטיבת הקהילה. עוד עלה כי התשובות שנשלחות לפונים יוצרות רושם שהבקשה נדונה בוועדה, בעוד שלמעשה בדרך כלל הבקשה נדונה אצל ראש האגף.

3.
לאחר שגורם בכיר ממרכז רפואי ציבורי פנה לראש אגף רפואה, אושר לחולה מתן תרופה, אף שעל פי פרטי הבקשה החולה לא עמד בקריטריונים לקבלתה.
4.
יש חוסר בהירות באשר לקריטריון שלפיו אושר לחולה מתן התרופה. נראה, לכאורה, כי ההחלטה לאשר במקרה זה את מתן התרופה לחולה נבעה לא רק משיקול רפואי אלא גם מהעדפה בעקבות התערבות עמית ממרכז רפואי ציבורי.
5.
באשר לתרופה נוירולוגית מסוימת, הכללית מערימה קשיים ומכבידה על החולים בדרך שאינה תואמת את הוראות הסל. על המשרד לבחון אם ההנחיות וההגבלות שקבעו הקופות למתן תרופות עולות בקנה אחד עם הוראות הסל ולבדוק אם אין בהן מחסומים ביורוקרטים בלתי מוצדקים למתן תרופות.

7.
בכל הקופות אין פיקוח ובקרה על הגורמים המאשרים בקופות את מתן התרופות: אין גורם הבודק ולו באופן מדגמי האם לא נוצל לרעה מנגנון אישורי התרופות והתאפשר ניפוק תרופות לחולים שלא על פי ההתוויות שבסל הקופה ולא אם נשמר עיקרון השוויון כך שתרופה שאושרה לחולה כלשהו תאושר לכל החולים במצב רפואי זהה. 
8.
נבדקו הפיקוח והבקרה של הכללית, מכבי ומאוחדת על תהליך ההקצאה והניפוק של התרופה פלויקס - תרופה המונעת היווצרות קרישי דם. נוכח הליקויים שהועלו באשר לתרופה המסוימת שנבדקה העיר משרד מבקר המדינה לקופות שעליהן לבחון את תהליך האישור והניפוק של כל התרופות, לאתר חריגות וניפוקים שגויים שלא על פי התנאים שהן עצמן קבעו, ובמידת הצורך לנקוט פעולות מתקנות.

9.
בשנים 2002-2004 לא נעשתה באף אחת מהקופות - שירותי בריאות כללית, מכבי שירותי בריאות, קופת חולים מאוחדת וקופת חולים לאומית - ביקורת על ידי המבקר הפנימי או מבקר אחר על מנגנון אישורי התרופות על שלביו ועל הגורמים המאשרים ברמות השונות. 
11.
מספר הבקשות לקבלת תרופות שנידונו בוועדת חריגים בכללית הוא נמוך ביותר וכמעט אפסי ביחס למספר המבוטחים שבה ובהשוואה למספר הבקשות שנידונו בקופות האחרות.
12.
יש טעם לפגם בכך שראש אגף רפואה בחטיבת הקהילה, המשמש גורם מחליט יחיד בעבור "צוות אישורים", הוא גם הגורם הקובע אם להעביר את הערעורים על החלטתו, לדיון בוועדת החריגים שהוא עצמו עומד בראשה. 
13.
בביקורת נמצאו מקרים שבהם בקשות לקבל תרופה מסוימת באופן חריג נדחו על ידי ראש האגף ולא הועברו לדיון בוועדת החריגים, ולעומתן בקשה אחרת של חולה אחר, שביקש לערער על אי קבלת אותה התרופה, בקשתו הועברה לדיון בוועדת החריגים ואושרה. יוצא איפוא שהשיקולים בכללית שעל פיהם מתקבלת ההחלטה אם להעביר בקשות לדיון בוועדת החריגים, אינם ברורים. 
14.
בקשה שהופנתה מהרופא המטפל עבור חולה לקבלת תרופה אונקולוגית מסוימת, כחריג, לא אושרה. גם בקשה אחרת עבור חולה אחר שהופנתה על ידי הרופא המטפל בהמשך לבקשה של המכון ההמטולוגי בבית החולים מאיר לקבלת אותה תרופה אונקולוגית, כחריג, גם היא לא אושרה. אין לנהוג בחולים מידת איפה ואיפה בכל הנוגע להעברת בקשות לדיון בוועדת החריגים, והיה מקום לבחון האם מן הראוי להעביר את שתי הבקשות דלעיל לדיון בוועדת החריגים. 
15.
יש מקום שבוועדת החריגים של הכללית יופעל מנגנון במסגרתו יועסקו גורמים מקצועיים שיבדקו את דיוק הנתונים המוצגים בדיון. 
16.
על פי נוהל מכבי, לחולה המבקש לקבל אישור חריג למתן תרופה אין אפשרות להופיע בעצמו או באמצעות בא כוחו בפני ועדת החריגים ולהשמיע את דברו. על מכבי לבחון מחדש את הנוהל הקיים ולשקול לאפשר לחולה או בא כוחו, במקרים מיוחדים, להופיע ולהשמיע את דברו בפני ועדת החריגים. 
17.
למאוחדת אין נוהל פנימי המפרט את הנושאים הקשורים לפעילות ועדת החריגים.

25.
משאישרה ועדת החריגים בלאומית ומאוחדת מתן תרופה, וזאת לאחר שהתחשבה בצריכה המשוערת של מבוטחים היכולים להזדקק לה ובחנה את ההיבט הרוחבי שלה ואת השפעתה על תקציב הקופה, יש מקום שהקופה תרחיב את ההתוויות למתן התרופה בהנחיות הרפואיות שלה, כדי לשמור על עיקרון השוויון. כלומר, תפרסם מקרה פרטני שהיה לתקדים בנהלי הקופה. על הקופות לסקור את החלטות ועדות החריגים ולהוסיף את כל ההתוויות שאושרו בהן לכל תרופה לרשימת ההתוויות שבסל הקופה, וזאת כדי לאפשר לכל החולים לקבל את אותן התרופות במחיר הסל ובכך לשמור על עיקרון השוויון.
27.
היעדר פרסום על אופן פעילות ועדות החריגים לאישור בקשות למתן תרופות ועל היקפה מקשה על הציבור בבואו לבחון את ההבדלים שבין הקופות ובבואו להחליט אם להצטרף לקופה מסוימת או לעבור מקופה אחת לאחרת. מן הראוי שהמשרד, באמצעות מועצת הבריאות או באמצעות כל גוף אחר כפי שיקבע, יפרסם בציבור את היקף הפעילות ואת מידת ההיענות של ועדות החריגים בקופות לבקשות חריגות לאישור מתן תרופות.
30.
מן הראוי שבמסגרת בחינת פעילות ועדות החריגים ייבחן, בין היתר, נושא עלות הטיפול הרפואי החלופי שעל הקופה יהיה לתת למבקש על פי הסל. זאת במסגרת בחינת התוצאות הכלכליות הרוחביות של אישור תרופה שאינה כלולה בסל.

32.
מהרכב הוועדות בקופות החולים עולה, כי אין ייצוג ובקרה על ידי גורמים שבאפשרותם לוודא כי ההחלטות מתקבלות אל מול נתונים מלאים ומדויקים, ובחינתם נעשתה באופן ראוי. בוועדות החריגים לא פועל מנגנון שיאזן בין האינטרסים של החולים ובין מגבלות תקציב או אחרות של הקופות. יש מקום כי בוועדת החריגים יופעל מנגנון שיבדוק את דיוק הנתונים המוצגים בדיון. יש משנה חשיבות להבטחת מערכת האיזונים וגם לשקיפות ולניראות. מדובר בשוק שאינו משוכלל - ארבע קופות בלבד, עם ניידות נמוכה של חולים, בייחוד קשישים וחולים כרוניים, בשוק שרמת התחרות בו מוגבלת, ובדרך כלל מעמדו של החולה המבקש תרופה נחות, מעצם היותו חסר ידע רפואי. מנגד ישנו השיקול הכלכלי והצורך באיזון תקציבי.
33.
יש מקום כי המשרד תוך התייעצות עם מועצת הבריאות, משרד האוצר וקופות החולים, ידונו גם בגורם היעילות והאחידות ויבחנו באיזו מן הדרכים ישמר טוב יותר עיקרון השוויון, ויתאפשרו מקורות מימון נוספים כמו קרנות פרטיות למימון מקרים חריגים. 
34.
בתום 11 שנים להפעלת החוק על המשרד, משרד האוצר והקופות לדון בצורך להפעיל ועדות חריגים לאישור בקשות למתן תרופות שאינן בסל ולגבש מדיניות ברורה. 
36.
נמצא מקרה שבו בקשתו של חולה טופלה בלשכת מנכ"ל הכללית בהתערבותם של שני גורמים בכירים בהנהלת הכללית ולא הופנתה לנציב פניות הציבור כפי שנקבע בנוהל וכפי שהקופה נוהגת. עד למועד סיום הביקורת לא ציינה הכללית האם לכל החולים במצבו של החולה הנ"ל מאשרים את מתן התרופה. המקרה הזה, שבו זכתה בקשת החולה לטיפול ייחודי (שלא באמצעות הגורמים המוגדרים) ובסופו אושר מתן התרופה המבוקשת, הוא דוגמה להעדפת חולה על פני חולים אחרים שלהם התרופה לא אושרה כלל, למרות המלצת רופא מקצועי. מתן טיפול ייחודי אינו מאפשר לרכז ולנתח ליקויים בהיבט רוחבי, ואינו מאפשר להנהלת הקופה לראות נכוחה את הצורך בפעולה מונעת ובפעולה מתקנת.
37.
לא נמצא כי קופות החולים מטמיעות בכל המקרים את תוצאותיו ומסקנותיו של הטיפול בפניות המטופלות על ידי נציבי פניות הציבור שלהן בהיבט הרוחבי.
38.
מספר החברים הפונים בנושא הקצאת תרופות למוסדות הקופות המטפלים בהליכי בוררות ופישור הוא נמוך וזאת עקב חוסר מידע והיעדר פרסום על אודות המנגנונים הללו. מן הראוי שינתן על ידי המשרד והקופות פרסום על אודות קיום מוסדות לבוררות ופישור בקופות ועל אופן פעולתם. 

39.
למשרד אין מידע מרוכז ושוטף בדבר הנהלים וההנחיות שהקופות כותבות לרופאים שלהן. המשרד לא עמד על כך ולא חזר ודרש מקופות החולים שיעבירו לו את ההנחיות הרפואיות לטיפול ובקרה רפואית שלהן, ובמועד סיום הביקורת (דצמבר 2005) לא היו בידיו הנחיות אלה. על המשרד לדרוש מהקופות את ההנחיות, לבדוק אם הן עולות בקנה אחד עם הוראות החוק כפי שהן מופיעות בסל הבריאות ואם ניתנו מתוך שיקול דעת רפואי סביר ומתוך שמירה על איכות הטיפול הרפואי.
40.
הקופות מפעילות בקרה על התנהגות הרופאים במתן התרופות, וכשנמצא שהם רושמים לחוליהם תרופות יקרות, נשלחים אליהם מכתבים על הצורך לחסוך והמלצות להשתמש בתרופות שעלותן לקופה נמוכה יותר. נמצא כי למעט במכבי, המכתבים שנשלחו לרופאים נשמרים בתיקיהם האישיים ומופצים לרופא המחוזי ולרופא המינהלי. 
43.
מן ראוי שהמשרד והקופות יפרסמו רשימת תרופות שידועות כבעלות חלון טיפולי צר וידוע כי בהחלפתן תיתכן הפרת האיזון של המטופלים; כמו כן יש להטמיע את הוראת חוזר מנכ"ל המשרד הקובעת כי לחולה מאוזן אין מחליפים את התרופה הכלולה ברשימה שתפורסם. 
44.
החלפת צורות מסחריות של תרופות בתדירות גבוהה עלולה לפגוע באופן נטילתן על ידי קשישים שהורגלו לצורת התרופה ולצבעה. אין בקופות הנחיות המתחשבות באוכלוסיית הקשישים ומורות לצמצם למינימום את החלפת התרופות לגבי אוכלוסיה זו. 

45.
שינוי התרופה בתדירות גבוהה, בלא שיוגבל משך מתן התרופה המינימלי שיאפשר לקשישים ולחולים כרוניים למצות את עקומת הלמידה שלהם, הוא מקור לבלבול ולטעויות בקרב אלה הצורכים תרופות רבות. על המשרד ועל קופות החולים לתת את הדעת להרגלי השימוש בתרופות על ידי חולים קשישים וחולים כרוניים שנוטלים תרופות רבות. לחולים כאלה, ובעיקר לקשישים, יש בדרך כלל עקומת למידה אטית, והחלפת התרופה יכולה להיות מקור לבלבול. מן הראוי להשתדל שלא להחליף להם את התרופות בתדירות גבוהה.
46.
על המשרד למצוא פתרון שיבטיח שימוש בטוח בתרופות שרישומן בארץ לא חודש (הדבר אמור גם באשר לתרופות שבסל) וכן עליו לפשט את תהליכי הייבוא על פי תקנה 29. יש גם מקום לקבוע כללים פרטניים שיגדירו בין היתר את תנאי האחסון וההובלה, את איכות המקורות ועוד.
47.
על המשרד בתי החולים והקופות לבחון את הדרך היעילה ביותר להפעלת הטופס הפרטני שממלאים כיום בתי החולים: האם נכון שהרישום ייעשה על ידי בתי החולים או שמא הקופות הן שצריכות למלא טופס תקופתי לתרופה המבוקשת, ואחר כך להוציא טופס 29ג' פרטני לכל חולה.
52.
על המשרד, משרד האוצר ובתי החולים לשוב ולדון עם קופות החולים בסוגיה סל תרופות מחייב לבתי חולים מכל היבטיה, מתוך התחשבות בטובת החולה מחד ובמגבלות התקציב מאידך, ובין היתר לקבוע את גבולות ההחלטה של הצוות הרפואי בבתי החולים. ראוי כי דיון זה יתקיים באופן שלא יושפע מניגוד העניינים שבו מצוי המשרד בהיותו הבעלים של בתי חולים. 

53.
לאחר שנציבת הקבילות קבעה שקבילתו של חולה מסוים מוצדקת, והקופות החליטו לקבל את עמדתה, לא נוהגות הקופות לערוך סריקה מערכתית, והן לא מרחיבות את הקריטריון למתן תרופה לכל החולים שבמצב רפואי זהה לזה של החולה שקבילתו התקבלה. על המשרד להנחות את הקופות כי משקבעה נציבת הקבילות שקבילתו של חולה מסוים מוצדקת והקופות החליטו לקבל את עמדתה, עליהן להרחיב את הקריטריון למתן התרופה לכל החולים שבמצב רפואי זהה לזה של החולה שקבילתו התקבלה.
55.
יש מקום לבחון את האפשרות שהרופא המטפל ינמק בכתב או יסתפק בסימון על גבי המרשם כי בהחלטתו לרשום לחולה תרופה מסוימת כבר הובאה בחשבון תגובת הגומלין שבינה ובין תרופות אחרות שנוטל החולה; זאת כדי למנוע עיכוב בעת ניפוק התרופה בבית המרקחת.
56.
מן הראוי שהמשרד וקופות החולים יבחנו אם אפשר ליישם בקופות מערכת ממוחשבת לבדיקת השפעות גומלין בין-תרופתיות בזמן אמת, הן בעת מתן מרשם והן בעת ניפוק התרופות בבית המרקחת, מתוך מודעות לאפשרות כי בית המרקחת יכול לנפק תרופות גם על פי מרשמים שניתנו על ידי גורם מחוץ לקופה או ברכישה עצמית.

57.
על המשרד ועל קופות החולים לבחון את סדרי ניפוק תרופות לחולים, ולמצוא את האיזון שבין יעילותן הכלכלית (החיסכון) של הקופות, הנובעת מהגבלת החולים לקבל את התרופות רק בבתי המרקחת של הקופות ולא בכלל בתי המרקחת שאתם יש לקופות הסכמי התקשרות, ובין נוחות החולים, המוגבלים למספר מצומצם של נקודות חלוקה לתרופות, המרוחקות לעתים ממקומות מגוריהם. הדבר נכון בייחוד בפריפריה, שם הצע בתי המרקחת מצומצם ביותר. בנוסף על היבט הנוחות, פתרון הבעיה יועיל גם לצמצום הפערים שבין החולים, הנובעים מזמינות בתי המרקחת העומדים לרשותם.
59.
המשרד הגדיר מיהו חולה כרוני, אולם הקופות, כל קופה לעצמה, הגדירו אותו בקריטריונים אחרים. על המשרד להנחות את הקופות כי עליהן להציג את החולים הכרוניים על פי ההגדרות שקבע המשרד בלבד ולוודא זאת, כדי להימנע ממצג מטעה ולהבטיח הצגה במכנה משותף שיאפשר להשוות בין קופה אחת לאחרת. 

60.
על המשרד לבדוק את האפשרות להנחות את הקופות לשפר את מערכות הגבייה הממוחשבות שלהן ולהבטיח את אמינותן, כך שיתאפשר לנפק לחולים כרוניים תרופות בכל נקודת החלוקה, בלא שייגבו מהם כספים בחריגה מהתקרה הכרונית ובלא שיצטרכו לאסוף קבלות. כל עוד לא ישופרו מערכות הגבייה הממוחשבות, על הקופות לבדוק אפשרות של פישוט החזר הכספים ששולמו בחריגה מהתקרה הכרונית לחולים כרוניים, כך שהחולים לא ייאלצו לאסוף את הקבלות אלא יקבלו החזרים היישר לחשבון הבנק שלהם.
61.
כל עוד לא ישופרו מערכות הגבייה הממוחשבות, על הקופות לבדוק אפשרות של פישוט החזר הכספים ששולמו בחריגה מהתקרה הכרונית לחולים כרוניים, כך שהחולים לא ייאלצו לאסוף את הקבלות אלא יקבלו החזרים היישר לחשבון הבנק שלהם.
62.
מן הראוי לקדם את הטיפול לשיטה האחוזית למחיר התרופות, שנמשך כבר שנים רבות. שיטת גבייה אחוזית אחידה בין הקופות תשמש כלי נוח להשוואה בין הקופות בנושא מחירי התרופות לחולים.

ב. 
מצב תיקון הליקויים

מכבי שירותי בריאות
1.
חברי מכבי המקבלים תשובה שלילית לבקשה לאישור תרופה, נענים בעל פה מהרופא המינהלי, ובחלק מהמקרים אף מוזמנים לשיחה עם רופא בסניף לקבלת הסבר. כאשר המבוטח מבקש, הוא מקבל הסבר גם בכתב.

קופת חולים מאוחדת 

1.
מבקש הבקשה לטיפול הינו הרופא, והוא אכן מקבל תשובה מפורטת.


קופת חולים מאוחדת, תקפיד להכליל מירב המידע האפשרי, במתן תשובה למטופל.

שירותי בריאות כללית

1.
ה"כללית" מיידעת את הרופאים המטפלים בדבר הקריטריונים שנקבעו, על מנת שתרופה תיכלל ב"סל". מתן תגובה מפורטת, הכוללת בנוסף למידע כללי בנוגע לתרופה ושאינו רלוונטי למקרה הפרטני, ידרוש, לדעת שירותי בריאות כללית, השקעת משאבים ניכרת. 

2.
בעקבות הביקורת, הוחל בהערכות לשינוי מתן אישורי בקשות לתרופות מסוימות. מונתה רופאה בכירה, שתעסוק במתן האישורים. ערעורים יופנו לראש אגף רפואה בחטיבת הקהילה להמשך טיפול.

3.4.
עצם ההחלטה לאשר את התרופה התקבלה לגופו של עניין, ובהתאם לשיקול דעת רפואי, למרות שלא התקיימה הקפדה על כל שלבי התהליך, כפי שנקבע בהנחיות ה"כללית".

5.
ה"כללית" מפעילה מנגנונים שונים של בקרה מקצועיות על רישום מספר מוגבל של תרופות, בהן הניסיון הקליני הרחב, מהווה מרכיב חיוני בשיקול הדעת של הרופא, בעת ההחלטה על השימוש בתרופה למטופל הפרטני.

7.
ב"כללית" קיימת עתה מערכת ממוחשבת, לניהול ומעקב אחרי מתן אישורים למתן תרופות, על-ידי כל הגורמים ובכל הרמות. מערכת זו מבצעת בדיקה אוטומטית של קיום הקריטריונים כפי שנקבעו, ומתריעה על חוסר התאמה במקרה הפרטני. 

מכבי שירותי בריאות
7.
בקרה על אישור תרופות במחוזות, נעשית בדרך של הפקת דוחות תקופתיים, על-פי קריטריונים מוגדרים.
קופת חולים מאוחדת 

8.
תוכנת המכירה בבתי המרקחת של הקופה, חוברה במלואה ובצורה מקוונת למערכת האישורים. "פלויקס" הינה תרופה למכירה בקופה בלבד, והיא נמכרת כעת בהתאם לנהלים בצורה הדוקה וממוחשבת, בזמן אמת.

לקופה הנחיות לניפוק תרופות הפלויקס. קופת חולים מאוחדת מקפידה על קיום ההנחיות כלשונן, כדי שלא להביא לחוסר שיוויון בין מטופלים.

שירותי בריאות כללית

8.
בעקבות הביקורת, נערך מעקב אחרי ניפוקים חריגים של מתן "פלויקס", ושופר המעקב אחר ניפוק התרופה. 

9.
מבקר שירותי בריאות כללית נמצא בודק עתה את מתן האישורים לתרופות ב"כללית". דוח בנושא זה יוצג לוועדה לענייני ביקורת בכללית במרוצת שנת 2006. 

מכבי שירותי בריאות
9.
בעקבות הביקורת, תתבצע במכבי ביקורת על מנגנון אישורי התרופות ועל הגורמים המאשרים.

קופת חולים לאומית 

9.
מבקר הקופה יבצע ביקורת על מנגנון אישורי התרופות על שלביו, ועל הגורמים המאשרים, ברמות השונות.
שירותי בריאות כללית

11.
ה"כללית" קבעה שני קריטריונים בעניין בקשות המועברות לוועדות חריגים: על התרופה המבוקשת להתאים להגדרה של "תרופה מצילת חיים", ועל התרופה להיות רשומה במדינת ישראל להתוויה אחרת.

מספר הבקשות שהוגשו והממלאות אחר הקריטריונים האלו בתקופת הבדיקה על-ידי הביקורת, היה נמוך.
לדעת שירותי בריאות כללית, מספר הבקשות לקבלת תרופות, שנידונו בוועדת חריגים בכללית, הוא נמוך וכמעט אפסי, ביחס למספר המבוטחים שבה, ובהשוואה למספר הבקשות שנידונו בקופות האחרות.
12.13.
 בעקבות הביקורת, הוחל בהערכות לשינוי מתן אישורי בקשות לתרופות מסוימות. מונתה רופאה בכירה, שתעסוק במתן האישורים. ערעורים יופנו לראש אגף רפואה בחטיבת הקהילה להמשך טיפול.

14. 
ב"כללית" קיימות הנחיות ברורות בעניין הגשת בקשות לוועדות חריגים. אי-מתן אישור לבקשה מסוימת אינו מהווה סיבה להעברת הבקשה לוועדת חריגים. 

15.
לפי הנהוג ב"כללית", לכל ועדת חריגים מוזמנים עתה מומחים, היכולים לתרום לדיון בבקשה, לפי המקרה. 

מכבי שירותי בריאות
16.
"ועדת חריגים", או בשמה במכבי "הוועדה לבקשות לטיפולים או בדיקות חריגות (תרופות ואחרים)", דנה בבקשות מההיבט הרפואי בלבד, ואינה מתייחסת להיבטים של מצבו הכלכלי, הסוציאלי, וכו', של המטופל. זוהי גישה עקרונית במכבי, המגובה בהנחיית מנכ"ל הקופה.

לדעת מכבי שירותי בריאות, להוציא תקרות תשלום ופטורים הקבועים בחוק, השיקולים אותם מפעילה הקופה, צריכים להיות רפואיים, ולפיכך אין הנחות, החזרים והשתתפויות, הנובעים משיקולים שאינם רפואיים.

המטופל רשאי להעמיד בפני הוועדה כל חומר רפואי שהוא מוצא לנכון, ולבקש כי הוועדה תשוחח עם מומחה מסוים בנוגע למקרה. כך הוועדה פועלת. 
לדעת מכבי שירותי בריאות, אין רואים בהופעה אישית של הפונה בפני הוועדה, כל תועלת נוספת עבורו; הופעה זו לא תגרום לקבלת החלטה שונה, שכן הפונה יכול להביא בפני הועדה היבטים שאינם בתחום סמכותה, אולם יכול להביא אישית נתונים רפואיים מקצועיים, שאינו יכול להביא בדרך אחרת.

לדעת מכבי שירותי בריאות, מספר הפניות שהוועדה דנה בהן, גדול מהמספר בו דנות ועדות דומות בקופות אחרות. הופעה אישית של הפונים בפני הוועדה, תגרום להארכת זמן הטיפול, וכתוצאה מכך פגיעה בפונים.

קופת חולים מאוחדת 

17.
בעקבות הביקורת, נכתב נוהל פנימי, המפרט את הנושאים הקשורים לפעילות ועדת חריגים.

הפרוטוקולים של ועדת החריגים, יכתבו ביתר פירוט, ויכללו בהם ההשלכות התקציביות הצפויות בכל מקרה, במספרים.
25.
קופת חולים מאוחדת פועלת על פי המלצת הביקורת: כאשר ועדת חריגים מאשרת טיפול בתרופה למטופל מסוים, מוגדרים הנתונים הרלוונטים שעל יסודם אושר הטיפול, ומיישמת זאת באופן שיוויוני על כלל החולים שנתונים אלה מתקיימים בהם.
מכבי שירותי בריאות
27.
מכבי תפרסם את היקף הפעילות ואת מידת ההיענות של ועדות החריגים בקופות לבקשות חריגות לאישור מתן תרופות, אולם למרות המספר הרב של פניות, רובן אינו נענה.
שירותי בריאות כללית

27. 
ה"כללית" תפעל בנדון בהתאם להנחיות המשרד. 

30. 
ה"כללית" תפעל כי בעת הדיון בוועדות החריגים, תיכלל התייחסות לעלות הטיפול הרפואי החלופי, שעל הקופה יהיה לתת למבקש, במסגרת בחינת ההשלכות הכלכליות הרוחביות של אישור תרופה שאינה כלולה בסל. לדעת ה"כללית", השיקול העיקרי בעת הדיון על תרופה "חריגה", חייב להיות שיקול מקצועי. 

32.
לדעת ה"כללית", המומחים המוזמנים להשתתף בדיון בועדת החריגים, מייצגים לא רק דעתם המקצועית, אלא גם את עניינם של המטופלים. 

33. 
ה"כללית" תשתתף בדיונים שיקבעו עם מועצת הבריאות, משרד האוצר, לשמירת עיקרון השוויון ולהגדלת מקורות המימון.

מכבי שירותי בריאות
33.
בעקבות הביקורת, מכבי שירותי בריאות תתמוך בכל הצעה, שתביא לשיפור השירות למטופלים, תוך שמירה על עקרונות השוויון.

34.
בעקבות הביקורת, מכבי שירותי בריאות, תגבש מדיניות לאישור בקשות למתן תרופות שאינן בסל.

שירותי בריאות כללית

34. 
ה"כללית" תשתתף בדיונים שיקבעו עם משרד האוצר לגבש מדיניות, למתן תרופות שאינן בסל.

36. 
ההחלטה על מתן האישור התקבלה על בסיס דיון מקצועי, כנדרש. במקרה זה, שני הגורמים הבכירים היו גורמים מקצועיים. 

37. 
נציב פניות הציבור ב"כללית" מפרסם דוח שנתי, המסכם את הטיפול בתלונות, להפקת לקחים מהטיפול בפניות.

מכבי שירותי בריאות
37.
טיפולים שאושרו בקופה ואינם חריגים, כולל טיפולים שאושרו עקב תלונות מבוטחים, הופכים לנוהל קבוע, המופיע במחשב הקופה, וזמין לכל הרופאים במכבי.
שירותי בריאות כללית

38. 
ה"כללית" מפרסמת מידע לציבור בעיתונות ובתקשורת האלקטרונית. נציגי פניות הציבור נמצאים בכל מחוז של הקופה. ה"כללית" מטפלת בעשרות אלפי פניות בשנה, ורק חלקן בעניין תרופות. 

קופת חולים מאוחדת 

39.
קופת חולים מאוחדת תקפיד להעביר עותק מכל הנחיית אגף רפואה לידי ראש מינהל הרפואה במשרד הבריאות. ניתנו הנחיות מתאימות בנושא.

שירותי בריאות כללית

40.
בבקרה המופעלת על רופאי ה"כללית" בעניין רישום תרופות, ההדגשים במשוב שהרופא מקבל, מתייחסים למדיניות רפואית והתנהגות רפואית נכונה -GOOD MEDICAL PRACTICE . ביקורת על בסיס עלות תרופה בלבד, אינה מקובלת ב"כללית". 

קופת חולים לאומית 

40.
התייחסות קופת חולים לאומית הינה מההיבט הרפואי, ולא מההיבט של רישום תרופות יקרות. 

קופת חולים לאומית אינה מעבירה העתק לתיק האישי של הרופא.

שירותי בריאות כללית

43.44.
בהנחיות שמועברות לרופאי ה"כללית", בכל הנוגע לטיפול התרופתי, מצוין עתה במפורש, שאין להעביר מטופל הנמצא במצב "מאוזן" על תרופה מסוימת, לתרופה אחרת מקבילה.

קופת חולים לאומית 

43.
סמנכ"ל רפואה של קופת חולים לאומית, יפרסם רשימת תרופות עם חלון טיפולי צר.

44.
קופת חולים לאומית תפרסם הנחיות בדבר הדרכים להחלפת תרופה אתית, בתרופה גנרית.

מכבי שירותי בריאות
44.45.
במכבי נחתמים הסכמי רכש לתקופות של שנתיים, כך שהחלפה גנרית של תרופות נעשית בתדירות זו, או אף נמוכה מזו.
שירותי בריאות כללית

45. 
מדיניות ה"כללית" היא לא לשנות תרופות כרוניות הניתנות למטופלים הנמצאים במצב של איזון המחלה. לעתים, עקב אי-סדירות בהספקת התרופה מיצרן מסוים, קיים צורך לעבור למקור אספקה אחר. לצורך זה, כעיקרון, ה"כללית" רוכשת תרופות כרוניות משני ספקים במקביל, ככל הניתן.

מכבי שירותי בריאות
46.
בעקבות הביקורת, מכבי שירותי בריאות תתמוך בכל הצעה, שתביא לשיפור השירות למטופלים, תוך שמירה על עקרונות השוויון.

47.
בעקבות הביקורת, מכבי שירותי בריאות תשקול קביעת נוהל לרישום תרופות לפי טופס 29ג'.

שירותי בריאות כללית

47. 
לדעת ה"כללית", יש למלא טופס כללי תקופתי (שנתי), בגין תרופות הכלולות בסל, ושאינן רשומות בארץ. 

בטופס למקרה פרטני, ניתן לפעול בהתאם להנחיות הקיימות.  

52. 
ה"כללית" תשתתף בדיונים בסוגית סל תרופות מחייב, עם משרד הבריאות וכל הגורמים הרלוונטיים האחרים. 

מכבי שירותי בריאות
52.
בעקבות הביקורת, תדון מכבי בתיאום בין סל התרופות המחייב את קופות החולים, לבין מדיניות הטיפול התרופתי של בתי החולים.

53.
טיפולים שאושרו בקופה ואינם חריגים, כולל טיפולים שאושרו עקב תלונות מבוטחים, הופכים לנוהל קבוע, המופיע במחשב הקופה, וזמין לכל הרופאים במכבי.
שירותי בריאות כללית

53.
במקרים בהם ה"כללית" קיבלה את עמדת נציבת הקבילות בעניינו של חולה מסוים, לא ניתן, לדעת שירותי בריאות כללית, להשליך ממקרה הפרטני לכלל אוכלוסיית המטופלים. קביעה כזאת מהווה הרחבת סל התרופות, ועוקפת את הנקבע בוועדת הטכנולוגיות, הפועלת לפי חוק ביטוח בריאות ממלכתי, התשנ"ד-1994. 

קופת חולים מאוחדת 

55.
כל הרופאים בקופת חולים מאוחדת, מקושרים למאגר מידע מרכזי אחד בכל עת. בזמן רישום מירשם, מתבצעת בדיקת תרופות סותרות מול כל המירשמים שהוצאו בקופה, ומול כל התרופות, גם ללא מירשם, שהחולה רכש בארבעים וחמישה הימים האחרונים. הבדיקה הינה אוטומטית, מחייבת, ונעשית אצל כל רופאי הקופה.

שירותי בריאות כללית

55. 
ב"כללית", מירשמים שהופקו באמצעות המיחשוב הרפואי, נבדקים אוטומטית על-ידי תוכנת "אינטראקציות בין תרופות". התוכנה מתריעה בפני הרופא הרושם על אינטראקציות.

פעולת הפקת המירשם על ידי הרופא, מסמלת את הסכמתו של הרופא לניפוק התרופה. 

בבתי-המרקחת מופעלת תוכנת "אינטראקציות" נוספת וזהה, כאשר הלקוח מציג לרוקח מירשמים משני רופאים שונים או יותר, והבדיקה נעשית מול תרופות שנופקו בחודש האחרון.

56.
ל"כללית" יש עתה שתי מערכות ממוחשבות העוסקות בבדיקת אינטראקציות בין תרופות: האחת בודקת את רישום התרופה מול תרופות כרוניות שהמטופל מקבל, והשנייה בודקת את האינטראקציות בין התרופות המונפקות בבתי המרקחת של ה"כללית".  

57. 
סדרי ניפוק התרופות אינם אחידים. סדרי הניפוק מותאמים למבנה האירגוני של הקופה ולאופן מתן השירות למטופל. 

ל"כללית" הסדרים המאפשרים ניפוק תרופות ברחבי המדינה. 

59. 
ה"כללית" פועלת בהתאם להגדרה של "כרוני", כפי שמופיעה בהנחיות משרד הבריאות.

מכבי שירותי בריאות
59.
מכבי פועלת על פי הגדרת החוק, ומעניקה את ההטבות לזכאים.
שירותי בריאות כללית

60. 
ב"כללית", התקרה להוצאות בגין "תרופות כרוניות" מקוונת – ON LINE .

קופת חולים מאוחדת 

60.
מערכת המכירה בכל בתי המרקחת, ונקודות החלוקה של הקופה, ממוחשבות עתה.

בסקירה שנערכה בשנת 2005, נמצא כי שיעור תקלות התקשורת המצטבר לשנה, הינו פחות מ-1%.

מכבי שירותי בריאות
60.61.
מערכת הגבייה הממוחשבת במכבי שירותי בריאות, תומכת בכל נקודות החלוקה, ואינה מחייבת איסוף קבלות ממי שאינו מעוניין בהסדר זה.
קופת חולים מאוחדת 

61.
חישוב גביית התקרות הינו אוטומטי לחלוטין. רק חולים המבקשים לרכוש תרופות, בבתי מרקחת שאינם מקושרים למחשב הקופה,  נדרשים להציג קבלות.

שירותי בריאות כללית

61.
בשירותי בריאות כללית, הלקוח אינו משלם מעל לתקרה שנקבעה. ב"כללית" אין צורך בהחזרים.

מכבי שירותי בריאות
62.
גביית עלות התרופות מחברי מכבי נעשית בשיטה האחוזית, וכוללת מינימום השתתפות לתרופה, כפי שאושר לקופה על ידי הכנסת.

היבטים בטיפול בקשיש הסיעודי

א.
ריכוז ממצאי הביקורת

1.
קופת חולים מאוחדת לא פיתחה תכנית אב לטיפול כוללני בקשישים. הקופה אמנם החלה בפעולות לטיפול כוללני בקשישים, אך בהיקף מצומצם.

5.
מכיוון שהחוק לא קבע סל שירותים לטיפול שיקומי אמבולטורי, כל קופה קבעה לעצמה את היקף טיפולי הפיזיותרפיה והריפוי בעיסוק שחולה זכאי לקבל בבית לאחר השיקום באשפוז מוסדי. יש שוני מהותי בין הקופות בעניין זה. על המשרד, בשיתוף הקופות, לשקול לקבוע במסגרת הקריטריונים לטיפול רפואי בבית, סל שירותים לטיפול שיקומי, כדי להבטיח רמה בסיסית אחידה של השירותים שעל הקופות לספק.

9.
כל אימת שהקשישים נזקקים לטיפול או לעזרה של הרשויות, הם ניצבים מול קשת רחבה של גופים ובהם, משרד הבריאות, משרד הרווחה, המוסד לביטוח לאומי וקופות החולים, ולא תמיד הם יודעים למי לפנות. יש שהם מתרוצצים בין המשרדים והארגונים בחיפושם אחר הכתובת המתאימה, התהליך ארוך ומתיש. לא אחת קורה שמשפחה נדרשת להעביר קשיש ממסגרת אחת לאחרת, והדבר כרוך בעמל רב. מכאן הצורך להקל על המשפחה במידת האפשר.
11.
בשנת 2000 אימצו שרי הבריאות והרווחה את המלצות הוועדה הבין-משרדית, שהם מינו, בראשותו של מנכ"ל המוסד לביטוח לאומי דאז, "לבחינת רה-ארגון של השירותים הסיעודיים והרפואיים לקשישים", שנועדו להקל על המשפחות במעבר בין הגורמים שעוסקים באשפוז הסיעודי. הועלה, שהמלצות אלה, ובהן שימוש בטפסים אחידים ושיתוף פעולה ארגוני בין השירותים המקומיים בכל עיר או מחוז, מולאו רק בחלקן.

15.
השיקום נועד לשחזר את היכולת הפיזית, המנטלית והחברתית המרבית של החולה. חשיבותו גדולה מאוד, הן מבחינת איכות החיים של הקשיש והן מבחינת התועלת הכלכלית. רוב הקשישים שעברו אירוע מוחי או ניתוח אורתופדי (לדוגמה, בצוואר הירך או באגן) זקוקים לטיפול שיקומי כדי לשפר את תפקודם. לא כל החולים שאפשר לשקמם נשלחים לשיקום מתאים, ולעתים רק בעקבות דרישה של האגף לגריאטריה במשרד הבריאות או הלשכות קשיש מועבר לטיפול שיקומי. 

ב. 
מצב תיקון הליקויים

קופת חולים מאוחדת
1.
הקופה תגבש ותפיץ במהלך שנת העבודה 2006, תוכנית אב לטיפול כוללני בקשיש בקהילה.

9.
קופת חולים מאוחדת, מפעילה בכל אזור צוותי רפואה לטיפול בחולים המרותקים למיטה בביתם. הרוב המכריע של חולים אלו הינם קשישים.

בנוסף, בקופה קיימת מערכת אשפוז לחולים סיעודיים וסיעודיים מורכבים, בבתי האבות אותם היא מפעילה.

שירותי בריאות כללית

5.9.11. במסגרת תוכניות העבודה משנת 2005, החלה ה"כללית" בפעילות יזומה  בתוכנית התערבות באוכלוסייה הקשישה בסיכון, שכוללת את המרכיבים הבאים: איתור הקשיש בסיכון, הכשרת הצוותים הרפואיים בקהילה - רופאים ואחיות, בנושאים הקשורים לטיפול באוכלוסייה הגריאטרית במרפאות ובבית, קביעת תוכנית טיפולית אישית, ופיתוח  מדדי איכות בטיפול בקשיש, שיכולים להיות כלי לעידוד המצוינות בתחום זה.   

מכבי שירותי בריאות
15.
בעיית הפנית קשישים שעברו אירוע מוחי או ניתוח אורתופדי, לטיפול שיקומי מתאים, אינה קיימת ב"מכבי".

מינויים במגן דוד אדום

דוח ביקורת פברואר 2006

הגופים המבוקרים: אגודת מגן דוד אדום בישראל; משרד הבריאות

א.
ריכוז ממצאי הביקורת
1.
נשיא מד"א היוצא סיים את כהונתו בינואר 2003, אך עד מועד פרסום הדוח, פברואר 2006, לא מונה נשיא במקומו.

2.
לדעת מבקר המדינה, העובדה שוועדת האיתור ראיינה מועמד אחד בלבד – ד"ר נעם יפרח, מעלה חשש כי פעילותה נועד להכשיר את מועמדתו של השר לתפקיד נשיא מד"א.

3.
הניסיון לכרוך את מינוי נשיא מד"א במועד פיזור המועצה הנבחרת ובבחירת המועצה החדשה אינו מתיישב עם הוראות החוק והתקנון, אשר לפיהם המועצה מכהנת ארבע שנים ואילו הנשיא מכהן שלוש שנים. 

4.
מבקר המדינה רואה בחומרה רבה את העובדה, כי שר הבריאות לא עשה את המוטל עליו על פי החוק, והתעלם מן המצוקה אשר אליה נקלעה מד"א, כתוצאה מהצורך לתפקד שלוש שנים ללא נשיא.

5.
החלטת שר הבריאות להעביר את מועמדותו של מר יוחנן גור לתפקיד נשיא מד"א לאישור הוועדה לבדיקת מינויים התקבלה טרם קבלת המלצותיה של ועדת האיתור ולמעשה רוקנה את פעילותה מתוכן. 

6.
מעורבותה של לשכת שר הבריאות, בעסקה שמטרתה סלילת הדרך לבחירתו של המועמד מטעם שר הבריאות לתפקיד יו"ר הוועד הפועל של מד"א, לאחר פרישת המועמד מטעם שר הבריאות לתפקיד נשיא מד"א מתפקידו כיו"ר הוועד הפועל, משמעותה רמיסת הנורמות הציבוריות ברגל גסה. לדעת מבקר המדינה, שר הבריאות אינו יכול להתנער מאחריותו לנעשה בלשכתו. 

7.
בעוד ראש לשכת שר הבריאות העביר לתנועה לאיכות השלטון תשובה שבה נאמר כי "שר הבריאות אינו ממנה את יו"ר הוועד הפועל, ומעורבות המדינה בקביעת מינוי זה באה לידי ביטוי בעמדת נציגי הממשלה השונים במועצה ואך ורק בכך", הוא פועל לחילופי גברי בצמרת מד"א.

8.
הליך בחירת יו"ר הוועד הפועל של מד"א התקיים בניגוד להמלצות מבקר המדינה, ואף שמשרד הבריאות ידע שהמועצה עומדת לבחור יו"ר ועד פועל חדש למד"א, הוא לא פעל או הנחה את נציגיו בהתאם, בניגוד לתשובתו משנת 2002 למבקר המדינה בעניין זה.

9.
ד"ר יפרח מועסק במשרד הבריאות ומקבל את משכורתו ממנו. מוצע למד"א ולמשרד הבריאות לבחון אם קיים ניגוד עניינים בין עבודתו במשרד הבריאות ובין מילוי תפקידו כיו"ר הוועד הפועל של מד"א.

10.
לדעת מבקר המדינה היה על שר הבריאות להנחות את נציגיו במועצת מד"א לפעול בהתאם לעמדת משרד הבריאות שהובעה, בין השאר, במכתב שהעביר ראש לשכת שר הבריאות, לתנועה לאיכות השלטון, שכאשר ייערכו הבחירות לכהונת יו"ר מד"א, "יצביעו נציגי הממשלה ונציגי שר הבריאות בתוכם לפי מצפונם".

11.
לדעת מבקר המדינה, לקראת הבחירות הקרובות במוסדות מד"א על מועצת מד"א להקים לאלתר ועדה לאיתור מועמדים לתפקיד יו"ר הוועד הפועל; הוועדה צריכה להיות מוקמת ולפעול בהתאם לכללי המינהל התקין.

12.
לדעת מבקר המדינה, ראוי כי המועמד לתפקיד יו"ר הוועד הפועל יובא לאישורה של הוועדה לבדיקת מינויים. 

13.
מבקר המדינה רואה בחומרה את התעלמות מד"א מדוח מבקר המדינה משנת 2002: מד"א לא תיקנה את התקנון, היא לא כללה בו את הגדרת דרישות המשרה ואת ההליכים לבחירת מנכ"ל. 

14.
הוועד הפועל של מד"א התעלם מהחלטות קודמות שלו, הקובעות בין השאר שיקוים מכרז פתוח לתפקיד מנכ"ל מד"א, וקבע כי המנכ"ל ייבחר במכרז פנימי. כמו כן, בניגוד להחלטות קודמות נגרע מקומו של נציג מנציבות שירות המדינה בוועדה לבחינת המועמדים. 
15.
הוועד הפועל של מד"א קבע בדרישות תפקיד המנכ"ל כישורים נמוכים מאלו הקבועים בחוק  החברות הממשלתיות ואפשר להמיר תואר אקדמאי בשמונה שנות ניסיון בתפקיד ניהולי. כמו כן, בעוד שבמכרז הקודם נדרשה "ידיעת השפות עברית ואנגלית על בורין", קבע הוועד הפועל שיש לדרוש רק "ידיעת שפה זרה, ידע באנגלית יתרון".

16.
הביקורת העלתה, כי עובד מד"א שנבחר כמנכ"ל היה משתתף פעיל בדיון אשר בו נתקבלו החלטות הנוגעות להגדרת דרישות המשרה ולהליך הבחירה של המנכ"ל. מר אלי בין הצביע בעד קיום מכרז פנימי והשתתף בקביעת הרכב ועדת המכרזים אשר לפני חבריה התייצב ימים ספורים לאחר מכן. מר בין לא הצהיר כמתחייב מתקנון מד"א על היותו בניגוד עניינים. הוא היה מודע לכך שבדרך פעולתו הוא מעורב בהתוויית הדרך למינויו שלו כמנכ"ל.

17.
מבקר המדינה סבור, כי בשל תפקידיה המיוחדים והבלעדיים של אגודת מד"א, דרוש לה מנהל שיש לו כישורים, שיאפשרו לו לבצע את המוטל עליו ואת המצופה ממנו, על פי החוק.

18.
מבקר המדינה סבור, כי יש להביא את מועמדותו של המנהל הבא של אגודת מד"א, לאישור הוועדה לבדיקת מינויים. 

19.
טובת הציבור וטובת מד"א, מחייבות קיום מכרז פומבי לבחירת מנכ"ל לאגודה, כפי שהיה נהוג בעבר. מכרז פומבי יאפשר לבחור את המועמד בעל הכישורים המתאימים ביותר לתפקיד.

20.
בתחילת ינואר 2006 פנה שר הבריאות למ"מ נשיא מד"א וביקש את מסמכי מועמדותו של מר בין לשם הבאתה לאישור הוועדה לבדיקת מינויים, ואולם עד פברואר 2006 לא הועברו מסמכי מר אלי בין לוועדה, ומועמדותו לא הובאה לאישורה. 

ב. 
מצב תיקון הליקויים

משרד הבריאות
2.
ועדת האיתור פנתה לגורמים מובילים במערכת הבריאות, והופנו אליה שלושה מועמדים. אחד מהם לא עמד בדרישות הסף של התפקיד, השני משך את מועמדותו, והשלישי רואיין. הוועדה סברה שהוא עונה על דרישות הסף, ושמו הועבר על ידי שר הבריאות, לוועדת רביבי. ועדת רביבי קבעה שהמועמד אינו רשאי לשמש בתפקיד.

9.
מאחר והרופא המתמחה סיים את חובות התמחותו, לא בחן משרד הבריאות בשנית את סוגיית ניגוד העניינים. הרופא המתמחה התבקש לוותר על אחד מתפקידיו. 

לפני חודש נובמבר 2006 לא יוכל משרד הבריאות להביא לסיום העסקתו, עקב הוראות ההסכם הקיבוצי עם הרופאים.

הרופאה המחוזית במחוז תל אביב, אישרה כי מתחילת עבודתה כרופאה מחוזית, היא לא הטילה עליו, וככל הידוע לה הוא לא ביצע, במסגרת עבודתו בלשכת הבריאות המחוזית תל אביב, מטלות הקשורות לעבודה מול מד"א.
מגן דוד אדום

9.
משרד הבריאות הודיע ביום 11.5.2006 למגן דוד אדום, כי במהלך ביצוע תפקידו של יו"ר הוועד הפועל בלשכת הבריאות המחוזית, הוא לא עסק בכל פעילות שיש בה משום ניגוד עניינים עם תפקידו במד"א.

11.
ביום 28.5.2006 קיבלה מועצת מד"א החלטה, לפיה ישונה תקנון מד"א באופן כזה, שלקראת מינויו של יו"ר ועד פועל, תוקם ועדת מיון. ועדת המיון תפרסם בפומבי הודעה על המשרה, ועל כך שמועמדים שרואים עצמם מתאימים, רשאים להגיש מועמדותם. כן תהיה הוועדה רשאית לפנות ביוזמתה למועמדים פוטנציאליים, ולהזמינם להציג מועמדות. בסיום עבודתה תעלה ועדת המיון לבחירת המועצה, את כל המועמדים העומדים בתנאי הסף לתפקיד, והמועצה תבחר מביניהם. עוד הוחלט כי היה ומספר המועמדים יעלה על חמישה, תיבחר המועצה את ממלא התפקיד בשני סבבים. 

נוסח זה מוסכם היה על היועצים המשפטיים של משרד המשפטים והבריאות, שהיו מעורבים בגיבוש תיקוני התקנון, קיבל את אישורו של שר הבריאות ביום 15.6.2006, וייכנס לתוקף לאחר פרסומו ברשומות. הוא יחול על הליך הבחירה של יו"ר הוועד הפועל הבא של האגודה. 

משרד הבריאות

11.
השינוי בתקנון פורסם ברשומות מספר 6491 ביום 21 ביוני 2006. 

במסגרת שינויי התקנון, נקבעו בין השאר כשירויות לכל חברי הוועד הפועל, חיוב בדיקת ועדת מינויים של מד"א, הדומה במהותה לוועדת המינויים הממשלתית, וכי ההוראות הנוגעות למינוי הוועד הפועל, יחולו החל מהוועידה ה-19 של מגן דוד אדום, המתוכננת לשנת 2009,  על מנת שתתאפשר הצבעה נטולת פנייות של חברי מועצת מד"א, המכהנים עתה.

הליך שינוי התקנון נעשה בתיאום בין משרדי הבריאות, המשפטים והחוץ, נציגי  הצלב האדום ונציגי מגן דוד אדום.

12.
שינויי התקנון לקחו בחשבון את הן את הוראות חוק החברות הממשלתיות הן את דו"ח מבקר המדינה והן את הצורך בקיום מכרז, כפי שניתן לראות בתקנון שפורסם ברשומות. 

לדעת משרד הבריאות, בניסוח מוסכם של התקנון יש כדי לענות על כל הדרישות למינוי יו"ר הוועד הפועל. 

על מנת להביא ליישום השינויים בתקנון, הסכים משרד הבריאות לסעיף הדוחה את יישום השינויים לוועידה ה-19 של מגן דוד אדום.

משרד המשפטים
12.
במסגרת תיקון תקנון מד"א, שהושלם בחודש מאי 2006 בליווי משרד המשפטים, לצורך הצטרפות מד"א לצלב האדום העולמי, תוקנו גם הסעיפים הנוגעים למינוי המנכ"ל ויו"ר הוועד הפועל.


במסגרת התיקון הותאמו תנאי הכשירות לתפקידים אלה, לתנאי הכשירות הקבועים בחוק החברות הממשלתיות. כמו כן, הוכפפו המינויים הללו לבדיקת ועדה לבדיקת מינויים, במתכונת דומה לוועדה לבדיקת מינויים הפועלת לפי חוק החברות הממשלתיות. 
תחילת התיקון תהיה ביום התכנסות הוועידה הארצית ה-19 של מד"א, או ביום כ"ג בטבת התשס"ח (1 ינואר 2008), לפי המאוחר.

מגן דוד אדום

12.
עמדתה של אגודת מגן דוד אדום, על כל מוסדותיה ויועציה המשפטיים, היא כי מינוים לתפקידים בכירים במד"א אינם טעונים אישור של הוועדה לבדיקת מינויים. זאת, בהיותה תאגיד סטטוטורי עצמאי, שאינו כפוף לחוק החברות הממשלתיות, ואשר יש חשיבות לשמירה על מעמדו העצמאי. 

עצמאות מד"א נובעת מצמצום המעורבות הממשלתית, במינויים לתפקידים בארגון.    

המגמה לחזק את עצמאותה של האגודה, נובעת גם מדרישות מפורשות שהציב הצלב האדום הבינלאומי, כתנאי להמשך הליכי הקבלה לארגון.

הפתרון שהתגבש על דעת משרד המשפטים, היה הקמת ועדה, שבראשה ניתן יהיה להעמיד את מי שמכהן בראשות הוועדה לבדיקת מינויים ממשלתיים. על מנת שבזמן ההצבעה במועצת מד"א לא ייקחו המצביעים בחשבון שיקולים אישיים הנודעים אליהם, הסכים משרד המשפטים לכך, שהוועדה תחל בפעולתה לאחר כינוסה של המועצה הבאה. 

לאחר משא ומתן שהתקיים בין מד"א לבין משרד הבריאות ומשרד המשפטים, סוכם כי תוקם "ועדת מגן דוד אדום לבדיקת מינויים". מטרתה של הועדה תהיה בדיקת כשירותם והתאמתם של מועמדים לתפקיד חברי הוועד הפועל, שאינם נציגי הממשלה או שריה, יו"ר הוועד הפועל, והמנכ"ל. 
בוועדה יכהנו שלושה: ראש הוועדה – שופט בדימוס או מי שכשיר לכהן כשופט מחוזי, שייקבע על ידי היועץ המשפטי לממשלה, איש ציבור, שימונה על ידי יו"ר הוועדה, ונציג המועצה. תיקון זה לתקנון ייכנס לתוקפו בזמן כהונתה של המועצה הבאה של האגודה, בשנת 2009, ואז תחל בדיקת המינויים לתפקידים שצוינו לעיל.

ועדה זו תבדוק את תנאי כשירותו של יו"ר הוועד הפועל שייבחר לאחר התכנסותה של המועצה הבאה.

שינוי תקנון זה אושר על ידי שר הבריאות ביום 15.6.2006.

13.
כישורי מנכ"ל מד"א הוגדרו ביום  8.6.2006, בסעיפים 30א1, 30א2, 30א3 בתיקון לתקנון, שאושר על ידי שר הבריאות.

14.
מועצת מד"א החליטה בישיבתה מיום 8.6.2006, לתקן את סעיף 28 בתקנון מד"א, באופן בו ועדת המכרזים המוקמת לצורך מינויו של מנכ"ל, תקיים מכרז פומבי ופתוח לאיתור מועמד מתאים.

ההחלטה לקיים מכרז פנימי לוותה בחוות דעת משפטית חיצונית, שעמדה על ההסכם הקיבוצי של מד"א, ועל הפרקטיקה הנוהגת במשרדי הממשלה, לפיה על פי התקשי"ר חובה לקיים מכרז פנימי, שרק אם הוא כושל, יש לפנות לעריכת מכרז חיצוני, ועל הנסיבות שהצדיקו באותה עת בחירה באמצעות מכרז פנימי.

15.
לדעת מגן דוד אדום, היות ומד"א אינו כפוף לחוק החברות הממשלתיות, אין הוא כפוף גם לכשירויות הנקובות בחוק זה. לדעת מגן דוד אדום,  גם לפי חוק החברות הממשלתיות ניתן להמיר היעדר תואר אקדמי בניסיון מעשי. הכשירויות שנקבעו למינו מנכ"ל, כללו גם מספר דרישות שאינן מופיעות בחוק החברות הממשלתיות.

16.
מר אלי בין סרב להתמודד לתפקיד המנכ"ל. רק לאחר שפנו אליו מספר גורמים באגודה, החליט להגיש את מועמדותו. 

17.
בישיבתה מיום 8.6.2006, קיבלה מועצת מד"א שינוי לתקנון מד"א, המגדיר את הכשירויות הנדרשות ממועמדים לתפקיד מנכ"ל האגודה ויו"ר הועד הפועל, בסעיפים 30א1, 30א2, 30א3 בתיקון לתקנון, שאושר על ידי שר הבריאות, כלהלן:

"30א. תנאי הכשירות של חברי הוועד הפועל:

(א) 
חבר הוועד הפועל מקרב חברי המועצה, שנבחר בוועידה הארצית ומתוכם, כשיר לכהן בוועד הפועל אם הוא בן עשרים וחמש ומעלה ומתנדב באגודה במשך תקופה בת חמש שנים לפחות.

(ב) 
חבר הוועד הפועל שהוא נציג העובדים, כשיר לכהן בוועד הפועל אם הוא בן עשרים וחמש ומעלה ועובד באגודה במשך תקופה בת חמש שנים לפחות.

(ג) 
חבר הוועד הפועל מקרב נציגי הציבור במועצה, כשיר לכהן בוועד הפועל אם הוא בן עשרים וחמש ומעלה ומתקיים בו אחד מאלה:

(1)
הוא בעל תואר אקדמי באחד מהמקצועות שלהלן: רפואה, כלכלה, מינהל עסקים, מינהל מערכות בריאות, משפטים, ראיית חשבון, מינהל ציבורי, לימודי עבודה, או שהוא השלים לימודי השכלה גבוהה אחרת, הכל בתחום עיסוקיה העיקריים של האגודה;

(2)
הוא בעל ניסיון של חמש שנים לפחות באחד מאלה, או שהוא בעל ניסיון מצטבר של חמש שנים לפחות בשניים או יותר מאלה:

(א)
בתפקיד בכיר בתחום הניהול העסקי של תאגיד בעל היקף עסקים משמעותי;

(ב)
בכהונה ציבורית בכירה או בתפקיד בכיר בשירות הציבורי בנושאים רפואיים או הקשורים ברפואה, כלכליים, מסחריים, ניהוליים, מינהליים, או משפטיים;

(ג)
בתפקיד בכיר בתחום עיסוקיה העיקריים של האגודה; לעניין זה יראו כתפקיד בכיר, בין היתר, את התפקידים המפורטים להלן באגודה, אם בידי ממלאם הופקדה אחריות על נושאים מהותיים או על משאבים בהיקף משמעותי:

(1)  נשיא וממלא מקומו;

(2)  יושב ראש הוועד הפועל;
(3)  המנהל הכללי וסגנו;
(4)  מנהל אגף ובעל תפקיד המושווה למנהל אגף;
(5)  מנהל אזור וסגן מנהל אזור.

30ב.
תנאי הכשירות של יושב ראש הוועד הפועל ושל המנהל הכללי של האגודה:

כשיר להתמנות ליושב ראש הוועד הפועל או למנהל הכללי של האגודה מי שמתקיים בו האמור בסעיף 30א (ג), ובלבד שמתקיימים בו התנאי שבפסקה (1) וכן התנאי שבפסקה (2) שבאותו סעיף; אולם במקרים חריגים ניתן לבחור מי שלא מתקיים בו התנאי האמור בפסקה (1) האמורה, אם הוא בעל ניסיון מצטבר של 10 שנים לפחות בתפקיד או בכהונה כאמור בפסקה (2), שמתוכן שש שנים לפחות  – בגופים בעלי היקף פעילות שאינו נופל מזה של האגודה.

30ג. 
הוראות נוספות בדבר כשירות לחברות בוועד הפועל:

בנוסף לאמור בסעיפים 30א ו-30ב, לא יכהן כחבר הוועד הפועל, יושב ראש הוועד הפועל או המנהל הכללי של האגודה, לפי העניין –
(1)  
מי שהורשע בעבירה שיש עימה קלון;

(2)  
מי שפסול לכהן כדירקטור בחברה לפי חוק החברות, התשנ"ט-1999, או על פי כל דין אחר;
(3)  
מי שיש לו קשר אישי - משפחתי להנהלת האגודה; לעניין זה, "קשר אישי - משפחתי להנהלה" - של האגודה מתקיים, בין היתר, באדם שהוא בן משפחה של חבר הוועד הפועל, מנהל כללי או עובד בכיר אחר באגודה; לעניין זה, "בן משפחה" – בן זוג, אח, הורה, צאצא, צאצא בן הזוג או בן זוגו של כל אחד מאלה;
(4)  מי שיש לו זיקה אישית, עסקית או פוליטית לשר משרי הממשלה, זולת אם מצאה הוועדה לפי סעיף 30ד כי יש לו כישורים מיוחדים, או שמתקיימים לגביו שיקולים של כשירות מיוחדת אחרת בנוסף לתנאי הכשירות הנדרשים לפי תקנון זה לאותה כהונה; ובלבד שלא יראו בחברות במפלגה כשלעצמה זיקה אישית או פוליטית; לעניין סעיף זה, פעילות בתחומי פעילותה של האגודה תובא בחשבון לעניין כישורים מיוחדים, ולגבי נבחרי הוועידה, תיחשב פעילות כאמור ככישורים מיוחדים;
(5)  
מי שעיסוקיו האחרים יוצרים חשש ממשי לניגוד עניינים עם תפקידו באגודה;
(6)  
מי שפסול מלכהן בתפקידים אלה לפי הדין או הפסיקה."

מועצת מד"א בדעה כי הכישורים שנקבעו יאפשרו למנכ"ל ולשאר בעלי התפקידים הבכירים, למלא את המוטל עליהם ואת המצופה מהם על פי החוק, תוך היכרות עם האתגרים והמשימות בהם עליהם לעמוד.

כישורים אלה, גובשו במהלך מוסכם עם היועצים המשפטיים של משרדי המשפטים והבריאות.

18.
עמדתה של מד"א בענין אישור מועמדותו של מנהל אגודת מד"א, על ידי הוועדה לבדיקת מינויים, זהה לעמדתה לגבי אישור מועמדותו של יו"ר אגודת מד"א, על ידי הוועדה לבדיקת מינויים, כאמור בתגובה 12 לעיל.

הוועדה תבצע את תפקידה לגבי המנכ"ל של מד"א, שייבחר לאחר הקמתה. 

מהלך זה נעשה בהסכמה עם היועצים המשפטיים של משרד המשפטים ושל משרד הבריאות.

19.
עמדתה של מד"א היא, כי לתפקידים בכירים בארגון, יש לערוך מכרז פנימי בשלב הראשון, ורק בשלב השני. אם לא נמצא מועמד מתאים, יערך מכרז חיצוני למשרה.

ההסכם הקיבוצי בין מד"א, ההסתדרות ומשרד האוצר, מחייב מכרז פנימי לתפקידים מדרגה 26 בדירוג האחיד ומעלה. דרגה 26 היא הדרגה שמעליה,לפי ההסכם הקיבוצי בין מד"א להסתדרות מ-1970, מחייבת לקיים מכרז פנימי, ואחריו מכרז  חיצוני. 
למרות עמדה זו, החליטה מועצת מד"א בישיבתה מיום 8.6.2006, לתקן את סעיף 28 בתקנון מד"א, באופן בו ועדת המכרזים המוקמת לצורך מינויו של מנכ"ל, תקיים מכרז פומבי ופתוח לאיתור מועמד מתאים, תוך אפשרות לקבוע, בין השאר, עדיפות לבעל ניסיון רלבנטי כעובד או כמתנדב, בגופים העוסקים ברפואת חירום, לרבות בארגון להצלת חיים. נוסח סעיף 28 המעודכן בתקנון עתה, הינו:

"פרק ה': מנכ"ל האגודה
28.
(א)
מנכ"ל מד"א ימונה בידי הוועד הפועל; הוועד הפועל יקבע גם את דרישות המשרה ותנאי השכר, ובלבד ששכרו ותנאי עבודתו של המנכ"ל לא יחרגו משכר מקביל של מנכ"לים בתאגידים ציבוריים או בחברות ממשלתיות, ויוצמד לסולם המתאים (מנהלי מוסדות רפואיים, דירוג מתאים של מנהלים בחברות ממשלתיות, וכיוצא באלה).

(ב)
המנכ"ל ימונה על פי המלצת ועדת מכרזים שתוקם לצורך כך בידי הוועד הפועל, ותקיים מכרז פומבי ופתוח לאיתור מועמד מתאים, תוך אפשרות לקבוע, בין השאר, עדיפות לבעל ניסיון רלוונטי כעובד או כמתנדב בגופים העוסקים ברפואת חירום, לרבות בארגון להצלת חיים.

(ג)
המנכ"ל יעמוד בראש מערכת עובדי האגודה ומתנדביה בעת הפעלתם, והוא וכלל עובדי האגודה וממלאי התפקידים בה יהיו כפופים להחלטות הועד הפועל ונתונים לפיקוחו."
שר הבריאות אישר גם את התיקון בתקנון ביום 16.6.2006.

20.
ראה עמדתה של אגודת מגן דוד אדום, בתגובה מספר 12 לעיל.
המשרד להגנת הסביבה
הפיקוח על איסוף ופינוי של פסולת למיחזור

המבוקר הראשי: המשרד להגנת הסביבה

א. ריכוז ממצאי הביקורת
7. 
עוד בשנת 2000 הכין המשרד נוסח לתקנות שמירת הניקיון (היטל על הטמנת פסולת מוצקה), התש"ס-2000, שעל פיהן יוטל היטל על כל טון פסולת שתסולק למטמנה בהתאם לסוג הפסולת וסוג האתר. עד מועד סיום הביקורת בסוף 2002 לא הותקנו התקנות האמורות, ולכן המדינה ממשיכה לשאת מתקציבה בעלויות החיצוניות של סילוק הפסולת העירונית. 


על משרד האוצר והמשרד לאיכות הסביבה, לזרז את הליכי החקיקה של התקנות, כדי שיהיה אפשר להטיל את היטל ההטמנה ולתת תמריץ ניכר לזירוז השגת יעדי המיחזור.

ב. 
מצב תיקון הליקויים

המשרד להגנת הסביבה

7.
בכדי לעודד את המיחזור ולצמצם את ההטמנה של פסולת, נוקטות מדינות רבות בעולם בדרך של הטלת היטל על כל טון פסולת מוטמנת. גובהו של ההיטל נקבע בהתאם להערכות כלכליות וסביבתיות, ואמור לשקף על פי רוב את העלויות החיצוניות של שיטת ההטמנה.

במסגרת הצעת חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2006), התשס"ו-2006, נכלל תיקון לחוק שמירת הניקיון, התשמ"ד-1984, לצורך הטלת היטל הטמנה.


ביום 30.5.2006 החליטה ועדת הפנים ואיכות הסביבה של הכנסת, אשר דנה בסעיפי הצעת חוק ההסדרים שעניינם היטל ההטמנה, לפצל את הסעיפים מחוק ההסדרים, ולדון בהם בנפרד במהלך מושב הכנסת הקרוב.

לדעת המשרד לאיכות הסביבה, בהעדר היטל הטמנה, ההישגים בתחום המיחזור (אחוז מיחזור של 23% בשנת 2005), עלולים להיפגע עקב הפסקת פעילות המיון והמיחזור במפעלי המיחזור, שהוקמו ושודרגו בשנים האחרונות. תוך מספר שנים צפוי כי נפחי ההטמנה הקיימים ימוצו, ופסולת המדינה תשונע לאתר אחד או שניים בדרום הארץ.  
היבטים סביבתיים של הפעילות התעשייתית ברמת חובב

הגופים המבוקרים: המשרד להגנת הסביבה; המועצה המקומית התעשייתית רמת חובב; משרד הבריאות; משרד הפנים; משרד התעשייה, המסחר והתעסוקה

א. 
ריכוז ממצאי הביקורת
6. 
עד מועד סיום הביקורת, סוף שנת 2003, למרות השקעת משאבים רבים לא הובטח שהמפעלים יעמדו בקריטריונים הנדרשים לטיפול הולם בשפכים, והמשרד, המועצה והמפעלים עדיין לא גיבשו חלופה מתאימה, מוסכמת וישימה לפתרון כולל לבעיית השפכים באזור התעשייה ברמת חובב.

7. 
טרם נקבעו תקנים מדידים ואכיפים לחלק ניכר מהחומרים המזהמים הנפלטים מפתחי ארובות המפעלים בתחום המועצה. 

ב. 
מצב תיקון הליקויים

המשרד להגנת הסביבה

6.
במאי 2004, פרסם המשרד תוכנית פעולה להפחתת מפגעי זיהום אוויר ומים ברמת חובב, העוסקת במניעת מפגעים, בטיפול מתקדם בשפכים ברמת המפעל הבודד, במניעת פליטת מזהמים לאוויר מהמפעלים, מארובות ומפליטות לא מוקדיות, בטיפול בשפכים לרמה גבוהה, הזרמתם לבריכות אידוי מקומיות חדשות ויחידניות לכל מפעל, בשיקום בריכות האידוי, בשיקום אתר הפסולת הרעילה ובהגברת הפיקוח, הניטור והאכיפה.


אבני הדרך ולוח הזמנים של תוכנית הפעולה, הוכנסו ביום 16.5.2004 לרישיונות העסק של מפעלי רמת חובב.


ביום 28.11.2004 התקבלה החלטת ממשלה מספר 2801 - הפחתת מפגעי זיהום אוויר ומים הנובעים מאזור התעשייה רמת חובב, כלהלן:


"מחליטים: בהמשך להחלטת הממשלה מספר 1897 מיום 20.5.2004 (דו"ח מבקר המדינה מספר 54ב'), לאמץ את תכנית המשרד  להגנת הסביבה להפחתת מפגעי זיהום אוויר ומים הנובעים מאיזור התעשייה רמת חובב.


שרי  הגנת הסביבה, הפנים והתעשיה המסחר והתעסוקה יפעלו, על פי הסמכויות הנתונות להם מכוח חוק, במגמה להבטיח כי התכנית להפחתת מפגעי זיהום אוויר ומים הנובעים מאיזור התעשייה רמת חובב תבוצע בהתאם למתוכנן, בהתחשב בהשפעות הסביבתיות והבריאותיות של זיהומים אלה.


להלן עיקרי התכנית:

1. 
טיפול בשפכי המפעלים:

א. 
עד ליום 30.6.2006 יופסקו הזרמות השפכים הלא מטופלים למתקן הטיפול הביולוגי המשותף וכל מפעל יטפל בשפכים, עד לרמת האיכויות שנקבעו על ידי המשרד  להגנת הסביבה (כפי שנקבעו בתנאים נוספים לרשיון עסק מיום 16.5.2004).

ב. 
עד ליום 31.12.2007 יופסקו הזרמות הקולחים לבריכות האידוי הקיימות וכל מפעל יטפל בקולחים, עד לרמת האיכויות וריכוזי התמלחות שנקבעו על ידי המשרד  להגנת הסביבה (כפי שנקבעו בתנאים נוספים לרשיון עסק מיום 16.5.2004).

2. 
שיקום בריכות האידוי הקיימות:

א. 
מיום 1.1.2005 תחל המועצה התעשייתית רמת חובב בפעולות לייבוש ולשיקום מתחם בריכות האידוי המשתרעים על שטח של כ1,500- דונם במגמה להשלים פעולות הייבוש והשיקום לא יאוחר מסוף שנת .2012
ב. 
המועצה התעשייתית רמת חובב תגיש תכנית מפורטת ולוחות זמנים לייבוש ולשיקום מתחם בריכות האידוי לאישור המשרד  להגנת הסביבה 

3. 
טיפול בזיהום אוויר:

המשרד  להגנת הסביבה יגבש ויפעיל תכנית למניעת פליטות חריגות של חומרים מסוכנים לאוויר מאיזור התעשייה רמת חובב.

4. 
הוראות מעבר:

א. 
המועצה התעשייתית רמת חובב תפעיל את מתקן הטיפול הביולוגי עד ליום 30.6.2006, תוך מניעת מפגעים ובכלל זה קירוי מוקדי זיהום האוויר וטיפול בהם, הכל בהתאם לתנאים שנקבעו ברשיון העסק.

ב. 
המועצה התעשייתית רמת חובב תמשיך לקלוט את שפכי המפעלים בבריכות האידוי המשותפות, עד 31.12.2007, במקביל ובהמשך תפעל לשיקומן כאמור בסעיף 2 להחלטה זו.

5. 
ניטור ובקרה:

המשרד  להגנת הסביבה יגיש תכנית להפעלת מערך ניטור, החל מיום 1.1.2005 למפגעי איכות האוויר ברדיוס של עד 10 ק"מ ובארובות המפעלים, וידווח לציבור על תוצאות הניטור באופן שוטף ובכפוף להוראות כל דין.

6. 
האצת שיקום אתר הפסולת הרעילה:

המשרד  להגנת הסביבה ישלים את שיקום אתר הפסולת הרעילה עד סוף שנת 2010, בהתאם לתכנית ובתיאום תקציבי עם משרד האוצר, כאשר בשלב הראשון אשר יסתיים עד ליום 31.12.2007 יטופלו כל תאי השטח באתר הפסולת הרעילה העלולים לגרום למפגעי זיהום אוויר.

7. 
סיוע למימון התכנית:

א. 
המפעלים יהיו זכאים להגיש את תכניות ההשקעה לביצוע מערכי הטיפול בשפכים למדען הראשי ולמרכז ההשקעות ויקבלו עדיפות בטיפול.

ב. 
יוקצה בתקציב המשרד  להגנת הסביבה הסכום הנדרש לצורך ליווי פעולות פיקוח ובקרה ליישום התכנית, בתיאום עם משרד האוצר. 

8. 
צוות היגוי ליישום התכנית:

א. 
להטיל על צוות בראשות מנכ"ל משרד ראש הממשלה לשמש צוות היגוי ליישום התכנית. בצוות ישתתפו מנכ"לית המשרד  להגנת הסביבה, מנכ"ל משרד התעשייה, המסחר והתעסוקה, נציגי משרד הבריאות, משרד האוצר, משרד הביטחון, משרד הפנים ונציבות המים. יו"ר המועצה התעשייתית רמת חובב ונציג התאחדות התעשיינים יזומנו כמשקיפים קבועים.

ב. 
צוות היגוי יבחן באופן רציף את מימוש התכנית, בסיוע צוות מקצועי בינמשרדי בראשות נציג המשרד  להגנת הסביבה ובהשתתפות יועצים חיצוניים מומחים ובלתי תלויים.

ג. 
צוות ההיגוי יבחן האצת הפעולות לצמצום המפגעים במגמה לאפשר ביצוע תכניות פיתוח באזור, לרבות הקמת בסיס הדרכה מרכזי של צה"ל בצומת הנגב.

ד. 
צוות ההיגוי ידווח בדבר יישום התכנית, אחת לשלושה חודשים, לראש הממשלה ולשרי  הגנת הסביבה, הפנים, התעשייה, המסחר והתעסוקה, הבריאות והביטחון.

ה. 
מנכ"ל משרד ראש הממשלה ומנכ"ל משרד הביטחון יבחנו בחודש יולי 2005 את ההתקדמות ביישום התכנית, במגמה להחליט על מיקומו בנגב של בסיס ההדרכה המרכזי של צה"ל.

ו. 
בתיאום עם הגורמים המוסמכים בחוק, רשאי צוות ההיגוי להגיש לממשלה, באמצעות שר התעשייה, המסחר והתעסוקה, השר  להגנת הסביבה או שר הפנים המלצות בדבר יישום התכנית.

ז. 
אין בעבודת הצוות כדי לפגוע בסמכות הנתונה בחוק לנציגי משרדי הממשלה."


החלטה 2801 מאמצת את תוכנית המשרד  להגנת הסביבה להפחתת מפגעי זיהום אוויר ומים הנובעים מאזור התעשייה רמת חובב. בהתאם להחלטה, יפעלו שרי הממשלה להבטיח, כי תוכנית הפעולה תבוצע בהתאם למתוכנן, בהתחשב בהשפעות הסביבתיות והבריאותיות של זיהומים אלה. 


להלן עיקרי תוכנית הפעולה, לרבות אבני דרך ולוחות זמנים לקידום הפתרונות כפי שנקבעו ברשיונות העסק ובהחלטת הממשלה:


א. 
שפכים 

(1) 
הקצאת שטחים לבריכות אידוי מפעליות – על פי תוכנית הממשלה יופסק סילוק הקולחין התעשייתיים בבריכות האידוי הציבוריות במתכונת הנוכחית. בהתאם לכך נדרשה המועצה להגדיר ולהמליץ על השטחים בתחומה לצורך הקמת בריכות אידוי מפעליות. סה"כ שטח כולל לאידוי קולחין תעשייתיים (כולל פוטנציאל של 50% לגידול המפעלים בגין תהליכים חדשים) כ- 3,000 דונם. 


הוועדה המקומית לתכנון ובניין בישיבתה מיום 29.1.2006 החליטה, כי לא תתנגד לשינוי ייעודי קרקע במתחמים 1 ו-2 לבריכות אידוי והכל בהתאם לצרכי המפעלים וביוזמתם ובכפוף להכנת תב"ע ותכנון סטטוטורי מפורט. במידה ויידרשו שטחים נוספים להקמת בריכות ידון הנושא שנית במועצה התעשייתית רמת חובב.

 (2) שפכי המפעלים – הקמה והפעלת מתקני טיפול מפעליים, הפסקת הזרמת השפכים המפעליים למתקן מרכזי, הקמת בריכות אידוי מפעליות והפסקת הזרמת הקולחים לבריכות האידוי הקיימות. אבני הדרך על פי תוכנית הפעולה, נמצאים בשלב זה בהליך גישור בין המפעלים והתעשייה, האמור להסתיים בחודש יולי 2006.

(3) טיפול בשפכי המפעלים - כל מפעלי רמת חובב נמצאים בשלבי הקמה של מתקנים יחידניים (ביולוגיים) לטיפול בשפכים. עד סוף שנת 2006 כל המפעלים יפסיקו להזרים את שפכיהם לטב"מ. במקביל מתקיימים דיונים לגבי איכויות השפכים הנדרשות להזרמה לפתרון הקצה. 
 (4) בריכות האידוי – אידוי, פינוי, כיסוי ושיקום הבריכות הקיימות עד תחילת שנת 2012.

ב. 
אתר הפסולת הרעילה

האתר לטיפול בפסולת מסוכנת, הינו האתר היחיד בישראל לטיפול בפסולת מסוכנת.


בסוף שנת 2005, הוקצבו 230 מיליון ₪ בהרשאה להתחייב למשך 10 שנים, לטובת החברה לשירותי איכות הסביבה ברמת חובב. החוזה הועבר לאישור ועדת הפטור בחשב הכללי באוצר.

ג. חברת יעוץ הולנדית מייעצת למשרד בענין יישום תוכנית הפעולה, ממשיכה בהכנת המשימות הנדרשות, ותגיש דו"ח סופי עד סוף חודש יולי 2006.

ד. 
הליך גישור: מתקיים הליך גישור בין מפעלי רמת חובב, המשרד  להגנת הסביבה, המועצה התעשייתית רמת חובב ועמותת "נגב בר קיימא". ביום 3.3.2005 הוגשה לבית המשפט המחוזי בבאר שבע על ידי המפעלים, המשרד  להגנת הסביבה, המועצה והעמותה, בקשה בהסכמה לפנייה להליך גישור, במטרה לפתור בדרך של הסכמה והידברות, את המחלוקות שהתגלעו בין הצדדים ביחס לתנאים הנוספים ברישיון העסק. במסגרת הליך הגישור ינסו הצדדים להגיע  להסכמה, בסיוע מגשר מוסכם, ביחס לפתרון הקצה הראוי לשפכי רמת חובב. בבקשה זו התחייבו המפעלים, כי כל אחד מהם יקים ויפעיל מתקן לטיפול ביולוגי יחידני, לא יאוחר מהמועד הקבוע בתנאים הנוספים.

בחודש מאי 2005 הסכים נשיא אוניברסיטת בן גוריון  לשמש כמגשר בין הצדדים הנוגעים בעתירה המנהלית – המשרד  להגנת הסביבה, התאחדות התעשיינים ומפעלי רמת חובב.

בהליך הגישור משתתפים גם נציגי משרדי ממשלה נוספים (ראש הממשלה, ביטחון, בריאות, ותעשייה המסחר והתעסוקה), צה"ל, ארגונים ירוקים וארגוני ציבור מהנגב.


הדרג המקצועי, הכולל את נציגי המשרד  להגנת הסביבה ומפעלי רמת חובב, בוחן את הסוגיות המקצועיות הנוגעות לפתרון הקצה לשפכים - בריכות אידוי ברמת חובב. המלצות הצוות יועברו לאישור מליאת הגישור עד לסוף חודש יולי 2006.
ה. 
יישום תקני הדירקטיבה האירופאית - INTEGRATED POLLUTION
: IPPC  – PREVENTION AND CONTROL 

המשרד להגנת הסביבה בשיתוף התאחדות התעשיינים ומפעלי רמת חובב, פועל ליישום תקני ה-IPPC במפעלי התעשייה ברמת חובב. בשלב ראשון יפעלו המפעלים ליישום התקנים בתהליך הטיפול בשפכים.

7.
בהתאם להחלטת הממשלה, הוכנה תוכנית רב שנתית משותפת למשרד ולמועצה התעשייתית רמת חובב, לניטור המזהמים הנפלטים לאוויר. התוכנית הינה רב שנתית, ובאמצעותה ניתן יהיה לאתר בעיות סביבתיות, להסיק מסקנות ולקבוע צעדים להקטנת הפליטות לאוויר. 

התוכנית תאפשר לאתר בעיות סביבתיות, להסיק מסקנות, לקבוע צעדים להקטנת הפליטות, ולבחון את השינויים שיחולו באיכות האוויר בעקבות פעילות המשרד, המועצה והמפעלים. עלות הפרויקט כשלושה מיליון ₪ מתקציב המשרד  להגנת הסביבה, וכשבעה מיליון ₪ מתקציב המועצה המקומית רמת חובב. 


התוכנית כוללת דיגומי אוויר בשלושה מעגלים סביב רמת חובב : מעגל פנימי (בארובות ובגדרות המפעלים), מעגל ביניים (לאורך גבולות אזור התעשייה), ומעגל חיצוני (בישובים המקיפים את רמת חובב).


כיום מתבצעים ניטור, פיקוח ואכיפה על ידי המשרד והמועצה: בדיקות רציפות וידניות בארובות המפעלים, בדיקות בגדרות המפעלים, בדיקות בגבולות המועצה ובדיקות בריכוזי אוכלוסייה.


מופעלות 5 ניידות ניטור מחוץ לרמת חובב – בבאר שבע, שתי ניידות בפזורה הבדואית, ירוחם ובצומת הנגב.
פיתוח בר קיימא

דו"ח 56ב
א.
ריכוז ממצאי הביקורת
4.
על פי החלטת הממשלה ממאי 2003, התבקשו המשרדים לאתר את הרשויות הסטטוטוריות והחברות הממשלתיות הקשורות לכל משרד שפעילותן חיונית להכנת התכנית האסטרטגית של אותו משרד. בפועל, רק משרד האוצר ומשרד התעשייה, המסחר והתעסוקה הציגו בוועדת המנכ"לים את אופני שילוב החברות הממשלתיות והרשויות הסטטוטוריות הרלוונטיות שבתחום אחריותם כחלק מהתכנית האסטרטגית שלהם.

9.
עד מועד סיום הביקורת, ספטמבר 2005, כמעט שנתיים לאחר המועד שקבעה הממשלה בהחלטתה מספר 246 ממאי 2003 – תוכנית אסטרטגית לפיתוח בר קיימא, כי עד סוף אותה שנה יכינו משרדי הממשלה ותאגידי הסמך שלהם תכניות אסטרטגיות ליישום של פיתוח בר קיימא, לא הגיש שום גורם ממשלתי - משרד, רשות סטטוטורית או חברה ממשלתית - תכנית פעולה, אשר על פי החלטת הממשלה אמורה לכלול דרכים ליישום, מקורות מימון, יעדים בני מדידה ותאריכי יעד להשגתם. ההתקדמות האיטית של משרדי הממשלה בגיבוש תכניות אסטרטגיות ותכניות פעולה מעידה כי במאמצים הניכרים של המשרד להגנת הסביבה לקדם את הנושא לא סגי. יש מקום לשקול מעורבות גדולה יותר של משרד ראש הממשלה או של משרד האוצר במימון הייעוץ המקצועי וההכשרות להפנמת הנושא בכל משרדי הממשלה ובחברות הממשלתיות והתאגידים הנוגעים בדבר.

10.
רק המשרד להגנת הסביבה קיים שקיפות רבה, שיתף את הציבור בפעילויותיו והציג לציבור את התכניות החלקיות או השלמות של משרדי הממשלה (באתר האינטרנט שלו). עוד שישה משרדים שיתפו את הציבור באופן חלקי בכך שקיימו דיונים על תכניותיהם עם ארגון יציג של הציבור, "דרכים לקיימות - קואליציית ארגונים סביבתיים וחברתיים לקידום מדיניות מקיימת בישראל". שאר המשרדים לא שיתפו את הציבור כלל.

ב. 
מצב תיקון הליקויים
משרד התיירות

4.
הרשויות הסטטוטוריות והחברות הממשלתיות הקשורות למשרד התיירות, הינן: החברה הממשלתית לתיירות, וחברות לפיתוח ערי ואזורי תיירות: עכו, ים המלח, חוף אילת ומזרח ירושלים.

הכנסת - נציבות הדורות הבאים
9.
פיתוח בר קיימא איננו חל על נושא הסביבה בלבד, אלא מכיל גם את מרחב הכלכלה והחברה. על כן הכפפת החלטות הממשלה לחוות דעת של השר להגנת הסביבה בלבד, איננה מספקת.

 
נציבות הדורות הבאים קיימת מזה ארבע שנים, צברה מידע רב בנושאי פיתוח בר קיימא, ויש לה את היכולת לחוות דעתה ולייעץ לחברי הממשלה בנושא זה.
לנציבות הדורות הבאים סמכויות ייחודיות בחוק, הן באשר להתערבות בהליכי החקיקה, והן סמכויות על פי חוק מבקר המדינה.

כמוגדר בחוק, נציבות הדורות הבאים הינה גוף ממסדי נייטרלי, והנציב מנוע מלהיות פעיל בחיים הפוליטיים וחבר מפלגה.

על כן, על אף היות הנציבות ממוקמת בכנסת, אין במתן האפשרות להגיש חוות דעת בנושאי ההלימה לקיימות למשרדי הממשלה, משום פגיעה בנושא הפרדת הרשויות.

לדעת נציבות הדורות הבאים, הפרדת הרשויות איננה בבחינת חומה, וכל מקרה נשקל על פי נסיבותיו.

לדעת נציבות הדורות הבאים, תהיה זו הוצאה מיותרת להקים גוף נוסף ומקביל, שיטפל בנושאי הקיימות והפיתוח בר קיימא, לאחר שנציבות הדורות הבאים השקיעה ומשקיעה זמן רב ומשאבים רבים, ורכשה לעצמה את המומחיות לחוות דעתה בנושאים אלה, במהלך ארבע שנות קיומה. 
משרד הביטחון 
9.
משרד הביטחון העביר והציג דיווחים בנושא פיתוח בר קיימא, למשרד להגנת הסביבה: שלב א' של התוכנית האסטרטגית הועבר ביום 25.9.2003; מיפוי תחומי פעילויות בהתאם ליחידות המשרד, ודיווח על ההתקדמות, הועברו ביום 4.8.2004; דו"ח פיתוח בר קיימא לשנת 2005, ובו דוגמאות להתקדמות משרדית ביישום החלטות הממשלה, הועבר ביום 20.4.2005.
להלן התוכנית האסטרטגית לפיתוח בר קיימא במערכת הביטחון: 

"1. מיפוי תחומים רלוונטים

א. שימור משאבים על ידי הפיכה פסולות לחומר גלם או משאב בר שימוש:

מחזור ושימוש חוזר של פסולות שונות: נייר וקרטון; פסולת עץ; פסולת גזם; גרוטאות ברזל; פסולת מתכות אל ברזליות שונות; פסולת צמיגים וגומי; פסולת טקסטיל; פסולת שמנים מינרלים; פסולת שמנים אורגנים מצברי עופרת משומשים; פסולת ציוד מיחשוב ואלקטרוניקה; טונרים משומשים; פיקסרים משומשים; כימיקלים פסולים (פגי תוקף ומשומשים); פסולת זכוכית.
ב. 
מניעת זיהום קרקע ומי תהום:

- 
מניעת זיהום קרקע ומי תהום מדלקים ושמנים (סדנאות, מוסכים, קווי דלק, דת"קים, תחנות דלק, מרכזי דלק, וכו').

- 
מניעת זיהום קרקע ומי תהום מתמלחות (ממכבסות, ממרכזי אנרגיה, וכו').

- 
מניעת זיהום קרקע ומי תהום משפכים תעשייתיים ושפכים רגילים.

- 
מניעת זיהום קרקע מאשפה ופסולת.

ג. מניעת זיהום אוויר:

משריפת דלק בתחבורה, אבק מדרכי עפר, מתהליכי ייצור תעשיתיים, ומצריכת חשמל (זיהום עקיף).

אמצעים : שימור אנרגיה, חיסכון בדלק, וכו'.

2. 
איתור פעילויות התומכות בעקרונות פיתוח בר קיימא:

- 
מעבר להדברה ביולוגית במקום הדברה כימית.

- 
בניית מתקנים למניעת זיהום, במקומות שעדיין אין כאלה.

- 
קידום פתרונות הנדסיים, במשותף עם המגזר האזרחי, למיחזור פסולות שכיום כמעט ואין אפשרות למחזרם (צמיגים, פסולת גזם, פסולת בניין, ועוד).

- 
קידום בנייה ירוקה ומשמרת אנרגיה.

- 
חיסכון בדלק.

- 
מפרידי שמן מתקדמים, מתקני קדם לשפכים תעשייתיים, מאצרות, מערכות לגילוי דליפות דלק, וכו'.

- 
המשך החזקת שטחי אש ומקרקעין צבאי, והחזרתם למינהל מקרקעי ישראל רק לשימושים התומכים בעקרונות פיתוח בר קיימא.

- 
חיסכון במים ברחיצה ובהשקייה - הגברת שימוש במים מושבים בתעשייה ובגינון, במקומות שאין סכנה להמלחת קרקע.

3. 
איתור פעילויות הנוגדות לעקרונות פיתוח בר קיימא:

- 
פינוי מחנות צה"ל ושינוי הייעוד בקרקעות המפונות, לשימושים העלולים לגרום לזיהום סביבתי.

- 
בניית מתקנים על החופים.

- 
פעילויות בתחום שמורות טבע, או פעילויות שעלולות לפגוע בערכי טבע.

4. 
איתור נושאים הנוגעים ליותר ממשרד אחד:

פיתוח פתרונות או מתקני חלוץ למיחזור פסולות שכיום אין להן פתרון או שהפתרון הקיים לא מושלם: צמיגים, פסולת אסבסט, פסולת גזם, איגום מי שטפונות, מיחזור קולחים."

להלן מיפוי תחומים/פעילויות במשרד/ביחידות התומכים בפיתוח בר קיימא, ודיווח על ההתקדמות:

1) מיפוי תחומים/פעילויות במשרד /ביחידות התומכים בפיתוח בר קיימא
	 יחידה/אגף
	תחום הפעילות
	קידום על ידי כלים העומדים לרשותם

	אגף בינוי
	מחזור פסולת בניין
	מפרט מיוחד בחוזה הקבלני

	אגף בינוי
	מניעת זיהום קרקע ומי תהום
	1. מנגנון אישור סביבתי לכל פרוייקט

2. נספח איכות הסביבה לכל פרוייקט

	אגף בינוי
	מניעת זיהום סביבה מתמלחות
	
1. מנגנון אישור סביבתי

2. נספח איכות הסביבה

	אגף בינוי
	מניעת זיהום מפסולת בנין
	מפקחי אגף בינוי בעת פיקוח על עבודות

	אגף בינוי
	חיסכון במים
	מפרט מיוחד בחוזי הבינוי להוספת אבזרים חוסכי מים

	אגף בינוי
	חיסכון באנרגיה
	מפרט מיוחד בחוזי הבניה לשימוש במתקנים חוסכי חשמל

	אגף בינוי/מתכננים
	קידום בניה ירוקה
	בחירת מתכננים בהתאם לניסיונם בנושא

	אגף בינוי/חטיבת הנדסה ותכנון
	קידום בניה ירוקה
	שינוי בתקנים ואימוץ תקנים ירוקים

	אגף בינוי
	מניעת מפגעים בעת בינוי חדש
	- טופס אישור סביבתי לפרוייקט חדש

- נספח איכות הסביבה לחוזים

- מפקחי אגף בינוי

	אגף בינוי
	מניעת מפגעים בשלבי אחזקת המתקן
	- נספח איכות הסביבה לחוזים

- אחזקה

- מפקחי אגף בינוי

	אגף בינוי
	מעבר להדברה ביולוגית במקום הדברה כימית
	חוזי אחזקה של מתקני שפכים

	אגף משק ונכסים /חטיבת הרכשת שירותים
	מחזור שמן מאכל
	מכרז לאיסוף ומיחזוו

	אגף אמו"נ / חטיבת הרכשת שירותים
	פינוי פסולות רעילות
	מכרז לאיסוף וסילוק

	אגף אמו"נ / חטיבת הרכשת שירותים
	מניעת זיהום מאשפה ופסולת
	פיקוח על חוזי פינוי אשפה עם קבלנים

	אגף אמו"נ / חטיבת הרכשת שירותים
	חיסכון בנייר
	שימוש במדפסות דו צדדיות

מעבר לדואר אלקטרוני במקום דואר רגיל

	אגף אמו"נ / חטיבת הרכשת שירותים
	השתלבות במערכות סילוק שפכים אזורית
	התקשרויות עם גורמים אזרחיים

	אגף אמו"נ / חטיבת הרכשת שירותים
	השתלבות במערכות פינוי אשפה אזורית
	התקשרויות עם קבלני אשפה ו/או מועצות מקומיות אזוריות

	חטיבת המכירות / סיב"ט
	מכירת פסולות לשימוש חוזר ולמחזור
	מכרזים שנתיים, מכרזים רגילים, מסירה ללא תמורה

	חטיבת תחבורה
	חיסכון בדלק
	נהלי שימוש ברכב

	אג"ת

אמו"נ
	המשך שימור מקרקעין צבאי, שטחים ירוקים למניעת פיתוח נדלנ"י
	ועדה למתקנים ביטחוניים הכרזה על השטח כמקרקעין צבאי או שטחי אש

	אגף משאבי אנוש

אמו"נ
	חיסכון במשאבי משרד (חשמל, ציוד משרדי, מים וכו', על ידי עובדי המשרד)
	נהלים והוראות, הפצת מידע

והדרכה

	מנה"ר
	מיחזור טונרים, ראשי דיו וציוד אחר בר מחוור
	מכרזים המשלבים אפשרות

להחזרת האריזות

	מנה"ר
	מחזור שמנים משומשים
	מכרזים המאפשרים קבלת זיכוי על החזרת שמן שרוף

	מנה"ר
	חיסכון בדלק
	רכישת רכב וציוד חסכוני בדלק ומזהם פחות

	יחידת תובלה פנים ארצית / אמו"נ
	מניעת זיהום סביבה מתמלחות
	הובלת תמלחות במיכליות

למוצאים ימיים


2) 
מיפוי תחומיים/פעילויות במשרד וביחידות סמך הסותרים פיתוח בר קיימא
	יחידה/אגף
	תחום הפעילות
	קידום על ידי כלים העומדים לרשותם

	אגף אמו"נ /חטיבת נכסים ופינוי מחנות צה"ל
	פינוי שטחי אש פתוחים והפיכתם לנדל"ן
	הפעילות מותנת במגבלות תקציביות

	אגף בינוי
	בניית מתקנים על החופים
	- מנגנון אישורים סביבתיים בתכנון בינוי חדש; אכיפה; ולמ"ב

	אגף בינוי
	פעילויות בתחום שמורות טבע או העלולות לפגוע בערכי טבע
	מנגנון אישורים סביבתיים בתכנון

בינוי חדש

	צה"ל
	פעילויות בתחום שמורות טבע או העלולות לפגוע בערכי טבע
	מתן הנחיות מתאימות לאימונים ופעילות מבצעית


3) דיווח על התקדמות
	נושא
	התקדמות ב-2003
	התקדמות מתוכננת ב-2004

	מיחזור שמן מאכל
	הופעל מכרז לאיסוף ומיחזור שמן מאכל
	תחרות בין החיילות להגברת האיסוף



	מחזור טונרים וראשי דיו
	הוחל באיסוף ומיחזור
	שמירת המצב הקיים

	מניעת מפגעים סביבתיים בשלבי התכנון והבינוי החדש
	הופעל נוהל צרוף נספח איכות הסביבה בכל פרוייקט חדש
	הפעלת נוהל צרוף אישור סביבתי לכל פרוייקט חדש

	חיסכון בנייר 
	נרכשו מדפסות דו צדדיות
	ימשך רכש מדפסות דו צדדיות


להלן דו"ח פיתוח בר קיימא לשנת 2005:

"דוגמאות להתקדמות משרדית ביישום החלטות הממשלה, בהתנתקות:

1. 
הפעולה - מציאת פתרון למבני מגורים בפינוי ההתנחלויות בתהליך ההתנתקות (הריסה/שימור וטיפול בפסולת).

א. 
אופי הפעולה - יוזמה לפעילות חדשה.

ב. 
עקרונות לפיתוח בר-קיימא כפי שבאו לידי ביטוי בפעולה זו:

1) 
ניהול אינטגרטיבי - נבחנו חלופות שונות בשיתוף עם גורמים שונים (משרד הביטחון, צה"ל, המשרד להגנת הסביבה, הרשות הפלסטינאית וגורמים בינלאומיים אחרים), כגון אי הריסת המבנים, הריסה וגריסה, שינוע הפסולת לישראל, קבורת הפסולת, וכו'.

התקבלה החלופה בה ישראל הורסת את המבנים, והפלסטינאים ממחזרים את הפסולת. חומרים מסוכנים יפונו לטיפול בשטח ישראל.
2)
קבלת החלטות - משרד הביטחון הפנים ויישם שיקולים סביבתיים, חברתיים וכלכליים במערכת קבלת ההחלטות. הדבר בא לידי ביטוי בחוזים עם הקבלנים, אשר הקפידו למנוע פגיעה בסביבה.

3) 
המזהם משלם - מלכתחילה היה ברור שישראל כבעלת פסולת הבניין או כמייצרת הפסולת, תישא בעלויות הטיפול בפסולת, ללא תלות בחלופה שתיבחר.

4) 
המשתמש משלם - מנקודת המבט של המשתמש במבנים לפני הריסה (ישראל), ומנקודת מבט של המשתמשים בפסולת ההריסה (הפלסטינאים), יש לקיחת אחריות.

5) 
יעילות אקולוגית - כל הפסולת תמוחזר בדרכים שונות.

6) 
שינוי דפוסי ייצור וצריכה - כמויות הפסולת הגדולות הביאו לכך, שיתייחסו אליהן כאל חומר גלם, האמור להחליף חומרי גלם מקובלים, כגון אבן וחצץ ממקור טבעי.

7) 
הגינות סביבתית וחברתית - מלכתחילה הובאו בחשבון שיקולים אלה, במטרה שלא לגרום נזק לסביבה, ולא להשאיר לפלסטינאים פסולת או קרקע מזוהמת, שלא ניתן לעשות בה שימוש.

8) 
נשיאה באחריות ושקיפות – מערכת הביטחון שיתפה מלתחילה את כל הגורמים החיצוניים, בהתלבטויותיה לגבי בחירת החלופה המועדפת, ואף ביקשה לשתף את הפלסטינאים בפתרון.
9) 
קביעת ערד כלכלי למשאבי הסביבה - במהלך בחירת החלופות לטיפול בפסולת, נלקח בחשבון ערך הקרקע עבור הפלסטינאים, לשימוש חקלאי או מגורים, ונעשה מאמץ למנוע פגיעה בקרקע, ולמצוא שימוש כלכלי לפסולת הבניין.

10) מניעה והפחתת מפגעים במקור - על מנת למנוע מפגעים, נפסלו כבר בשלבים המוקדמים החלופות שכללו קבורת הפסולת, באתרים מקומיים או מרכזיים, כיוון שהדבר היה גורם לזיהום בלתי מבוקר של קרקע ומי תהום.

11) 
זהירות מקדימה - למרות שמקובל לחשוב שבהריסת מבני מגורים לא נוצרת פסולת רעילה, המדיניות היתה לאתר הימצאות פסולות רעילות או מסוכנות, והוחלט לרכז ולפנות, בשלב ראשון, את כל הפריטים היכולים להחשב כמסוכנים, כגון אזבסט צמנט, מיכלי גז בישול, מיכלי כלור, וכו'.

12) 
מעורבות הציבור - היות והנושא לא הוסתר מהציבור, הושמעו דעות של נציגי ציבור, חברי כנסת וכו' בתקשורת, באופן שהשפיע על ההחלטות הסופיות.

13) מיחזור - בהתנתקות נמצאו שימושים לפסולת הבניין בהתאם לאיכות הפסולת, דבר החוסך שימוש בחומרי גלם יקרים, ומגדיל בסיכומו של דבר, את סך מקורות חומרי הגלם ברשות הפלשתינאית.

14) 
התייחסות חוצה גבולות מדיניים ונהלים - בטיפול בהתנתקות היו מעורבים ישראל, הרשות הפלשתינאית, מצרים וגורמים בין לאומים אחרים, במטרה למנוע פגיעה בסביבה בישראל, בעזה או במצרים, ולגייס משאבים בינלאומיים משותפים לטיפול בנושא.

15) 
הפחתת פגיעות מסיכונים סביבתיים - אחת ממטרות הפעילות היתה הפחתת פגיעה בסביבה (קרקע ומי תהום), מסיכונים של חומרים מסוכנים.
ג. 
סטטוס על פי שלבים – יישום - הריסת המבנים בוצעה; מחזור פסולת הבניין נמצא בשלבי יישום.
2. 
הפעולה: הסמכה לתקן 14001 ISO בצה"ל*

*מבוסס על נתונים שהתקבלו מרמ"ד איכות הסיבה/אג"ת

משרד הבינוי והשיכון
9.
משרד הבינוי והשיכון פועל ליישום החלטת הממשלה 246 ממאי 2003. פיתוח בר קיימא נמצא על סדר היום המשרדי בשורה של היבטים, משרד הבינוי והשיכון שותף פעיל בישיבות ועדת המנכ"לים, ולוקח חלק בוועדות המשנה הנושאיות. 

כתיבת התכנית האסטרטגית לפיתוח בר קיימא במשרד הבינוי והשיכון, נמצאת לקראת סיום. התכנית תפורסם לעיון הציבור באתר האינטרנט של המשרד. 
התכנית האסטרטגית לפיתוח בר קיימא הינה תוצר של עבודה ממושכת, אשר מייצגת את מכלול החזון של אגפי המשרד לקידום מטרות ממשלתיות במסגרת פיתוח בר קיימא. 

התכנית מתייחסת לתפקוד הישיר של המשרד, ולקשר בין פעולות המשרד לחברות הממשלתיות לשיכון. התכנית מאתרת את המדיניות, המטרות, היעדים והפעולות ליישום, באמצעותן יכול המשרד לקדם התנהלות של פיתוח בר קיימא.

בתכנית משולבים עקרונות של כלכלה דינמית, שימוש מושכל במשאבי טבע, הגנה על מערכות אקולוגיות ומתן שוויון הזדמנויות לכל, בהתאם לסעיף 1 בהחלטת הממשלה, לדוגמה: נושאים של הבטחת איכות, איכות הסביבה, התחדשות עירונית, שיקום שכונות, שיכון ציבורי, וכד'.

הדו"ח מבוסס על ראשי פרקים, שהוגדרו במסגרת הוועדה לתיאום פנים-משרדי, בעניין הכנת התכנית האסטרטגית לפיתוח בר קיימא, והם: טיפול באוכלוסיה, תכנון, שיתוף הציבור, הנחיות תכנון, פרוגרמות לפיתוח, רישוי תקינה והבטחת איכות, שיווק, מחקר וניהול, והפצת מידע. 
כל פרק מתייחס למדיניות המשרד בעניין, ומציב מטרה כללית בהתאם. מתוך מהות המדיניות והמטרות נגזרים יעדים והגדרות אופרטיביות, כגון: א. יעדי פיתוח בר קיימא; ב. דרכי יישום היעדים; ג. טווחי זמנים להשגת היעדים; ד. מקורות מימון ליישום היעדים; ה. מדידת יישום היעדים.

במעמד סיום התכנית האסטרטגית, יהיה ביכולתו של משרד הבינוי והשיכון לתאם ולבצע משימות פיתוח בר קיימא, לפי אבני בוחן מוגדרות, מתוך ראייה כוללת ואבחנה אסטרטגית. התכנית עונה להחלטת הישיבה הראשונה של ועדת המנכ"לים - לזהות מדדים לפיתוח בר-קיימא. 
בתכנית האסטרטגית מוגדרות משימות בעלות השלכות ישירות על פיתוח בר קיימא, אשר רמת ביצוען ניתנת להערכה על פי המדדים שנקבעו במסגרתה. 
הליך השגת יעדי התכנית הוא דינמי, מתמשך ושואף לשיפור מתמיד בקידום הנושא, ולפיכך פעולות היישום גמישות, מתחדשות ומתעדכנות.
התכנית האסטרטגית שואפת לבסס מדיניות של פיתוח בר קיימא. לשם כך, האסטרטגיה מפרטת מטרות ומגדירה פעולות לביצוע, אשר במהותן הן חלק בלתי נפרד מהעשייה המשרדית, בכפוף ללוח הזמנים ולתקצוב השוטף של פעילויות המשרד. 

משרד החוץ
9.
בעקבות "פסגת יוהנסבורג" בשנת 2002, אימצה הממשלה תכנית אסטרטגית לפיתוח בר קיימא בישראל, במסגרתה הוטל על כל משרד ממשלתי להכין תכנית אסטרטגית לפיה יפעל עד לשנת 2020. להלן התייחסות משרד החוץ לנושא:


א. בשונה ממשרדי ממשלה אחרים, אופי פעילות משרד החוץ הינו ייחודי, שכן עיקר פעילותו הוא במישור יחסי החוץ, ולא כלפי פנים. לכן, אין במשרד יחידות המוגדרות "שפעילותן סותרת את נושא הפיתוח הבר קיימא בישראל", אלא יחידות שפעילותן מקדמת הנושא או לא רלבנטית לו. אופי פעילות המשרד מביא לכך, שרבות מפעילויותיו נעשות בתיאום ולעיתים בהסתמכות על משרדי ממשלה אחרים. המשרד מסייע לפעילות פיתוח בר קיימא יחד עם משרדי ממשלה אחרים בנושאי פיתוח בר קיימא, במסגרות בין לאומיות. הצלחת המשרד בקידום נושאי סביבה ופיתוח בר קיימא, תהיה בין השאר פונקציה של שיתוף הפעולה לה יזכה מצד משרדים אחרים. לאור זאת, בתכנית המשרד מוגדרות גם ציפיות מאותם משרדים.


ב. מיפוי תחומים רלבנטיים למשרד החוץ על  פי החלטת הממשלה:

1. 
אשרור אמנות בינלאומיות רב צדדיות בנושאי סביבה ופיתוח בר קיימא.

2. 
שילוב עקרונות של פיתוח בר קיימא באמנות בינלאומיות דו צדדיות.

3. 
הטמעת עקרונות של פיתוח בר קיימא בתכניות פיתוח אזוריות, ביחסים עם מדינות ערב, ובפרויקטים משותפים עם הרשות הפלסטינית.
4. 
הכללת נושאי פיתוח בר קיימא בסיוע החוץ של ישראל.

5. 
קידום ויצירת שותפויות בינלאומיות לחילופי ידע ואמצעים בנושאי פיתוח בר קיימא, וגיוס מימון באמצעות שותפויות בינלאומיות.

6. 
קידום שיתוף פעולה עם ארגוני האו"מ השונים, לשם השגת מימון לפרויקטים, שמטרתם ישום עקרונות של פיתוח בר קיימא.

7. 
קידום שיווק טכנולוגיה ישראלית בתחומי איכות הסביבה ופיתוח בר קיימא.


ג. מיפוי אגפים רלבנטיים:

1.
אגף משפט/מחלקת אמנות:

-
אשרור אמנות רב צדדיות בנושאי סביבה ופיתוח בר קיימא.

-
שילוב עקרונות של פיתוח בר קיימא באמנות בינלאומיות דו צדדיות.

2.
מחלקת תהליך השלום המולטילטרלי (רב צדדי ומים) באגף המזרח התיכון ותהליך השלום:

-
הטמעת עקרונות של פיתוח בר קיימא בתכניות פיתוח אזוריות, ביחסים עם מדינות ערב, ובפרויקטים משותפים עם הרשות הפלסטינית.

- 
קידום ויצירת שותפויות בינלאומיות לחילופי ידע ואמצעים בנושאי פיתוח בר קיימא, וגיוס מימון באמצעות שותפויות בינלאומיות.

3.
אגף או"מ וארגונים בינלאומיים (ארב"ל):

- 
קידום שיתוף פעולה עם ארגוני האו"מ השונים, לשם השגת מימון לפרויקטים שמטרתם ישום עקרונות של פיתוח בר קיימא.

-
קידום ויצירת שותפויות בינלאומיות לחילופי ידע ואמצעים בנושאי פיתוח בר קיימא, וגיוס מימון באמצעות שותפויות בינלאומיות.

4.
האגף לשיתוף פעולה בינלאומי - מש"ב:

-
הכללת נושאי פיתוח בר קיימא בסיוע החוץ של ישראל.

- 
קידום שיתוף פעולה עם ארגוני האו"מ השונים לשם השגת מימון לפרויקטים, שמטרתם ישום עקרונות של פיתוח בר קיימא.
-
קידום שיווק טכנולוגיה ישראלית בתחומי איכות הסביבה ופיתוח בר קיימא.

5.
אגף כלכלה

-
קידום שיווק טכנולוגיה ישראלית בתחומי איכות הסביבה ופיתוח בר קיימא.

ד. ביצוע מטלות על פי החלטת הממשלה בחלוקה לאגפים:

1
כללי:


היות וחשיבות נושא פיתוח בר קיימא בשיח הבינלאומי הולכת וגדלה, ביחוד לקראת ובעקבות פסגת יוהנסבורג, המשרד פועל להגברת המודעות לנושא בקרב עובדי המשרד. במדינות מסוימות, בעיקר במערב אירופה, הנושא עומד במרכז השיח הדיפלומטי, ונציגי ישראל במדינות אלו צפויים להידרש לו במגעיהם עם גורמים בממשל ובחברה האזרחית. בקורס לשליחי המשרד היוצאים לחו"ל, ניתנה הרצאה בנושא על ידי ראש אגף יחסים בינלאומיים במשרד להגנת הסביבה. חטיבת ההדרכה של המשרד תשלב הנושא במערך הקורסים השוטף של משרד החוץ, כולל בקורס צוערים. המשרד בקשר  עם המשרד להגנת הסביבה, ובמרכז השל - המכון הישראלי לחשיבה ומנהיגות סביבתית.


האגפים המרחביים במשרד החוץ, אשר החלטת הממשלה לא קבעה מטלות מוגדרות עבורם, נדרשים גם הם לנושא בפעילות השוטפת מול היבשות השונות. לדוגמא - המו"מ עם האיחוד האירופי, לגיבוש הסכם בין ישראל לאיחוד האירופי, במסגרת European Neighbourhood Policy (בשמו המקורי (Wider Europe.  אגפי אירופה וכלכלה מובילים את המו"מ מול האיחוד האירופי, בסיועם של אגפים רבים, ביניהם אגף או"מ וארגונים בינלאומיים, משפט ועוד. ההסכם, עליו מתנהל המו"מ, כולל פרק נפרד בנושא פיתוח בר קיימא, בו מוזכרים, בין היתר, חילופי מידע וקידום אסטרטגיות משותפות בנושא פיתוח בר קיימא, שיתוף פעולה עם מדינות שלישיות לבניית יכולות, וסיוע טכנולוגי בנושא למדינות מתפתחות.

2
משפט/אמנות:

- 
המחלקה עוקבת באופן שוטף ונציגיה משתתפים בועדות בינמשרדיות ובמפגשים במסגרת האמנות הסביבתיות (ברצלונה, שינויי אקלים, באזל, רמסר, מגוון ביולוגי, מדבור, CITES, פרוטוקול מונטריאול, ועוד – ראה להלן).

- 
המחלקה קידמה, בתיאום עם המשרד להגנת הסביבה, אשרור פרוטוקול קיוטו (שינוי אקלים), על ידי ממשלת ישראל, ב-12.2.2004.

-
המחלקה קידמה, בתיאום עם המשרד להגנת הסביבה, אשרור תיקון בייג'ינג לפרוטוקול מונטריאול על ידי ממשלת ישראל, ב-25.3.2004.

- 
המחלקה המליצה ופועלת עם המשרד להגנת הסביבה, להצטרפות ישראל ל-Global Biodiversity-Information Facility-GBIF.

- 
המחלקה בוחנת דרכים לאפשר אשרור פרוטוקול החירום מ-2002, לאמנת ברצלונה לשמירה על הים התיכון.

- 
המחלקה פועלת לשילוב אלמנטים של פיתוח בר קיימא, באמנות בינלאומיות רלבנטיות, הנמצאות בשלב המו"מ. נחתם ואושרר הסכם לשיתוף פעולה סביבתי עם הודו, שנכנס לתוקף ביולי 2004. מתקיים מו"מ לחתימה על הסכם לשיתוף פעולה בנושא מים ונחלים, עם אוסטרליה.

3.
מחלקת תהליך השלום המולטילטרלי (רב צדדי ומים): 

הפעילות במסגרת קבוצות העבודה למים ואיכות סביבה בתהליך השלום, וחלק ניכר מהפעילות הבילטרלית מול ירדן והרשות הפלסטינאית, מבוססים על עקרון הניהול המשולב, בגישה מערכתית המתחשבת בהשלכות הפעילות על כלל משאבי הסביבה, החברה והכלכלה.

פעילויות המתקיימות במסגרת הפעילות הרב צדדית:

- סדנת תמריצים כלכליים לטיפול בבעיות סביבתיות בשיתוף ירדן, הרשות הפלסטינאית, מרוקו וישראל, בחסות ומימון אמריקאים, במסגרת קבוצות עבודה לאיכות הסביבה של התהליך הרב צדדי. הסדנה מקדמת את רעיון "המזהם/המשתמש משלם" ומסיעת בהפנמה ויישום שיקולים סביבתיים, חברתיים וכלכליים, במנגנונים ובמערכות קבלת החלטות של הגורמים המוסדיים במשק.

- פרויקט CATCHER RAIN שהוא המשך לפרויקט WATERCARE שקודם בשנה שעברה, במסגרת קבוצות עבודה למים של התהליך הרב צדדי. הפרויקט מעודד מודעות בני נוער לחיסכון במים, על ידי בניית מתקני מחזור מים בבתי ספר בירדן, ברשות הפלסטינאית ובישראל. הפרויקט, במימון אמריקאי, עונה על עקרון "הציבור כשותף", ומעודד מעורבות ציבורית וגיוסה.
ATERNET -  -הינו פרויקט בהובלה נורבגית, במסגרת קבוצות עבודה למים של התהליך הרב צדדי. הפרויקט עוסק בהזנה ירדנית, פלסטינאית וישראלית משותפת, של מחקרים מדעיים ושימושיים בתחום המים. פרויקט זה רואה את הידע כמשאב, ומסייע להתייחסות חוצת גבולות לסוגיית המים.

- "הפרויקט המחומש" הינו פרויקט בהובלת הבנק העולמי ותורמות נוספות, במסגרת המלחמה האזורית במדבור. במסגרת קבוצות עבודה לאיכות הסביבה של התהליך הרב צדדי. הפרויקט עוסק בתופעה באופן אינטגרטיבי, כולל נושאים כלכליים-חברתיים. ישראל מנהלת במסגרתו מחקר בתחום הייעור.

MEDRC - - המרכז למחקרי התפלה של המזרח התיכון, נמצא בעומאן, ופועל במסגרת קבוצות עבודה למים של התהליך הרב צדדי. הפרויקט מעודד ויוזם מחקרים אזוריים בתחום ההתפלה, ובכך שם דגש על הידע כמשאב, ועל התיחסות חוצת גבולות לסוגיה זו. עידוד האזור לעבור להתפלה, מסייע גם להרחבת מקורות המים באזור, ועונה על עקרון השוויון הבין-דורי.

EXACT - - אשכול פרויקטי בנקי המידע האזוריים, במסגרת קבוצות עבודה למים של התהליך הרב צדדי. הפרויקט כולל פרויקטים רבים בהובלת ארה"ב, קנדה, צרפת, הולנד, והאיחוד האירופי. הפרויקטים עוסקים בהדרכה, הכשרה, ציוד, וכד', בישראל, ברשות הפלסטינאית ובירדן, בתחומים כמו ניטור מים, טיפול בזיהומים, טלמטריה, טיפול במי-קולחין ומים מליחים ובנקי מידע. ניתן דגש על בנקי מידע הידרולוגים. המטרה הינה לשפר את מצב משק המים באזור, על ידי שיפור מקורות ומערכות מים, הדרכות משותפות, שיתוף מידע מקצועי, וכד'. אשכול פרויקטים זה, המכיר בערך "שרותי הסביבה", נותן מענה לעקרונות פיתוח בר-קיימא רבים כגון: טיפול במקור, הזהירות המקדימה, הרחבת מקורות המשק.

מידע נוסף ניתן למצוא באתר שכתובתו: WWW.EXACT-ME.ORG
פעילויות המתקיימות במסגרת הבילטראלית: 

- פארק השלום הימי עקבה/אילת, כדוגמא למאמץ ישראלי-ירדני משותף ללימוד, שימור ועידוד האוצרות הימיים באזור, גם למען הדורות הבאים. לאחרונה נחתם הסכם בילטראלי, המעגן את המאמצים במחויבות ממשלתית.

-DEAD -RED - "מוביל השלום" – מים סוף לים המלח. המחלקה הרב צדדית מתאמת פעילותה עם המשרדים הנוגעים בדבר, ומשתתפת בוועדת ההיגוי ל"עתיד ים-המלח". המחלקה אחראית על המגעים עם ירדן בנושא סקר היתכנות של הבנק העולמי לפרויקט זה, תוך מודעות לרגישויות הסביבתיות של הפרויקט. 

4. אגף או"מ וארגונים בינלאומיים:

האגף, בתיאום עם מחלקות אחרות במשרד, מקשר בין ארגונים בינלאומיים ואיזוריים, העוסקים בנושאי פיתוח בר קיימא, לבין משרדי ממשלה, אקדמיה וארגונים לא ממשלתיים, ומעודדם לקחת חלק בפעילויות הבינלאומיות בנושא. 

על מנת לתת לישראל בולטות בשיח הבינלאומי, ולדרבן את הגורמים בארץ להשתלב בו, קידם משרד החוץ את בחירת ישראל כחברה במועצת המנהלים של תכנית האו"ם לסביבה -  UNEP, ובנציבות האו"מ לפיתוח בר קיימא - CSD. הנציבות מישמת את התוכנית העולמית לפיתוח בר קיימא. ישראל נבחרה לשנים 2006 ו-2007 כחברה בנציבות, ותוגברה בה פעילות ישראל: בחודש מאי 2006 השתתפה משלחת ישראלית בכינוס השנתי, במטה האו"מ בניו יורק. הוצגה תערוכה על התעשייה בישראל בתחום פיתוח בר קיימא, והוקרנה מצגת, שהתמקדה באנרגיה חלופית. אקדמאית ישראלית, פרופסור מאוניברסיטת בן גוריון, השתתפה ונאמה בפאנל המרכזי של CSD.

פעילויות שנעשו  בשנים 2003-2004:

- הצבת מומחה ישראלי בתחום המדבור בקוסטה-ריקה כנציג UNDP - סוכנות האו"מ לפיתוח - לדרום אמריקה. 
- 
שיתוף פעולה עם UNEP - סוכנות האו"מ לאיכות הסביבה - והמשרד להגנת הסביבה, לקידום פעילות בתחום איכות הסביבה בשטחים.

- 
שיגור מומחה למדבור לוועידת הצדדים לאמנת המדבור.

- 
שיגור מומחה מטעם המשרד להגנת הסביבה, למפגש של המועצה הכלכלית לאירופה, בנושא פיתוח בר קיימא.

- 
שיגור מומחית מטעם משרד החינוך, לכוח המשימה של המועצה הכלכלית לאירופה, בנושא חינוך לפיתוח בר קיימא.

- 
שיגור מומחה מטעם נציבות המים, למפגש ועדת האו"מ לפיתוח בר קיימא.

- 
שיגור מומחה בנושא מדבור לעצרת האו"מ.

- 
תערוכה בנושא מדבור והצגתה במפגש הצדדים לאמנת המדבור.

- 
מגעים שוטפים בנציגויות ישראל לאו"מ בג'נבה, בניירובי ובניו-יורק, לקידום פעילויות משותפות בנושא, בין ישראל לבין ארגוני האו"מ.

5.
האגף לשיתוף פעולה בינלאומי - מש"ב:


נושאי איכות סביבה ופיתוח בר קיימא, הינם מהנושאים המרכזיים עליהם שם האגף לשיתוף פעולה בינלאומי דגש, בקורסים ושליחויות מומחים ישראלים למדינות מתפתחות. 

להלן דוגמאות לקורסים המיישמים עקרונות פיתוח בר קיימא:


Ecological Considerations for Sustainable Agricultural Development Projects      

Desert Agro-biology

Conservation of Biodiversity in Desert Ecosystems

Trees for Arid Lands 


Agro-forestry  Development
Economic and Political Challenges if Nature Conservation.


בנוסף לקורסים קצרי המועד, מעניק האגף לשיתוף פעולה בינלאומי, בשיתוף עם מכון בלאושטיין לחקר המדבר, חסות ומלגות לסטודנטים ממדינות מתפתחות, הלומדים לתואר שני בלימודי מדבר, בבית הספר ללימודי מדבר בנגב. האגף משתתף גם במימונו של מומחה המדבור המוצב ב-UNDP בקוסטה ריקה.


פעילות נוספת בה היו מעורבים מש"ב, ארב"ל, המשרד להגנת הסביבה וארגון האו"ם לסביבה UNEP הייתה סדנת תחליפי מתיל ברומיד שהתקיימה בארץ לפני מספר שנים. סדנא נוספת עומדת להתקיים בשנת 2005. 


נושאי איכות הסביבה ופיתוח בר קיימא, עולים גם בפרויקטים של האגף לשיתוף פעולה בינלאומי במדינות שלישיות. דוגמאות לפרויקטים שנערכו בשיתוף פעולה עם USAID:
Biological Drainage and Forestry Program in Uzbekistan's Ferghana Valley
A program for economic and environmental rehabilitation of the Lake Kambash Region in Kazakhstan's Aral Sea Disaster Area. 
6. אגף כלכלה:

- 
האגף סייע למשרד להגנת הסביבה בקידום תערוכת איכות הסביבה, כולל הבאת ראשי מדינות, משלחות ועיתונאים.

- 
אגף כלכלה, המשרד להגנת הסביבה ומכון היצוא, ארגנו יום סיור בנושא איכות סביבה לדיפלומטים הזרים היושבים בישראל.

- 
האגף משתתף במו"מ במסגרת ארגון הסחר העולמי - WTO, בו עולים נושאי איכות סביבה ופיתוח בר קיימא.

- 
האגף משתתף ומוביל את הצוות הישראלי במו"מ לפסגת "חברת המידע", הכולל נושאי פיתוח בר קיימא.

ה. פעילויות משרד החוץ:

1. 
סיוע בקידום אשרור אמנות בין לאומיות, בנושאי סביבה ופיתוח בר קיימא, בתיאום עם המשרד להגנת הסביבה: אשרור תיקון לאמנת ברצלונה (1955; ראה להלן(. התיקון אושרר ביום 25.8.2005.
2.
ENP - EUROPEAN NEIGHBORHOOD POLICY; ישראל והאיחוד האירופי אימצו תוכנית פעולה, אשר מטרתה להרחיב את התמיכה והשותפות הכלכלית, החברתית והמדינית, למדינות שסובבות את האיחוד האירופי. התוכנית נוגעת במספר רב של נושאים, כולל נושא פיתוח בר קיימא באופן ישיר, ונושאים נוספים קרובים, כגון אנרגיה וסביבה.
3. 
סיוע וליווי נציגים מקצועיים המיצגים את מדינת ישראל, במפגשי אומנות סביבתית, ובפורומים נוספים בעלי משמעות לקידום פיתוח בר קיימא.

4. 
משרד החוץ יחד עם המשרד להגנת הסביבה, הביאו לגיבוש מיזכר הבנה עם איטליה, בתחום שינוי האקלים – CDM - CLEAN DEVELOPMENT MECHANISM, לפיתוח ויישום של פרויקטים במסגרת מנגנון של פרוטוקול קיוטו. מזכר ההבנה נחתם ב-8.2.2005.

5. 
התקדמות בייצוג ישראל במועצת האו"ם לפיתוח בר קיימא: לאחר פעילות דיפלומטית נמרצת נכלל נציג ישראל במועצת CSD כנציג WEOG – קבוצת מדינות המערב באו"מ, בנוסף לכניסת נציג ישראל למועצת המנהלים של - UNEP UNITED NATIONS ENVIRONMENTAL PROGRAM. עד אז ישראל לא נכללה בקבוצה אזורית בפורומים אלה.

פיתוח בר קיימא במסגרות איזוריות:
1. 
קיום סדנאות ירדניות-ישראליות-פלסטינאיות בנושאים סביבתיים. הסדנאות התקיימו באוסטרליה במימון ארה"ב, בהשתתפות נציגים ירדנים, פלסטינאים וישראלים, בנושא יישום בוצות בחקלאות.

2. UNITED NATIONS ENVIRONMENTAL PROGRAM  ; במסגרת UNEP נערכו מפגש וסדנא בין נציגים ישראלים ופלסטינאים, בהלסינקי בפינלנד. בפברואר 2005 התקיים מפגש אשר מטרתו היתה יישום דוח איכות הסביבה, אשר הוכן בסוכנות איכות הסביבה של האו"מ.
3. 
חידוש פעילות ועדת אילת-עקבה לפיתוח אזורי; תת הוועדה לבריאות ואיכות הסביבה, מתוכננת להיפגש עם חידוש הפעילות. המשרד להגנת הסביבה מקיים פעילות שוטפת עם  הירדנים, למרות העדר מסגרת פורמאלית. במסגרת זו מתקיימות ועדות היגוי משותפות של אנשי מקצוע ומדענים ישראלים וירדנים, אשר מיישמים את הסכם שיתוף הפעולה בנוגע לניטור משותף של מפרץ אילת. מדי שנה מתקיים תרגיל משותף למניעת זיהום הים.
4. 
הטמעת עקרונות של פיתוח בר קיימא בתוכניות פיתוח איזוריות, ביחסים עם מדינות ערב, ובפרויקטים משותפים עם הרשות הפלסטינאית.


שיווק טכנולוגיה ישראלית בתחומי פיתוח בר-קיימא:


קידום שיווק טכנולוגיות בתחומי איכות הסביבה ופיתוח בר קיימא, בין השאר בחיסכון במים, הפחתת שימוש בכימיקלים, אנרגיה מתחדשת והפחתת הפגיעה בשכבת האוזון. 


בכינוס האחרון של  האומות המאוחדות, מדינת ישראל הכינה אירוע, אשר כלל הרצאה וסמינר בנושא ניהול מים.

שיתוף פעולה בין לאומי:
1.
האגף לשיתוף פעולה בין לאומי – מש"ב, פועל לצמצום הפערים בין מדינות מפותחות ומדינות מתפתחות.  רוב הפעולות של מש"ב מתמקדת בהעצמת היכולות הכלכליות, הארגוניות, המדיניות והחברתיות של המדינות המתפתחות. שיתוף פעולה זה מתבסס על שליחת יועצים מומחים למדינות המתפתחות, עריכת קורסים, הכשרות מקצועיות ושותפות בפרויקטים לסיוע ועזרה. 


פעילות מש"ב תורמת לפיתוח סביבתי, כלכלי וחברתי בקרב המדינות השותפות, וכך מקדמת פיתוח בר קיימא בין לאומי. 


בהיות ישראל מדינה השוכנת על גבול המדבר,פיתחה יכולת רלוונטיות לעולם המתפתח, בעיקר בנושאים הנוגעים לנושא המידבור. במכון בלאושטיין בנגב מתנהלת תוכנית מיוחדת לתואר שני בלימודי המדבר, המקרינה על היבטים נוספים.
2. 
הפצת ידע על שיקולים המשפיעים על שימור פעולות אקולוגיות וביולוגיות במערכות מדבריות, פיתוח  פרוייקטים חקלאיים ברי קיימא, טיפול במי קולחין ובחומרי הדברה באמצעות טכנולוגיות מתקדמות, חיפוש פתרונות חלופיים, תכנון פרויקטים סביבתיים, ותכנון כפרי וחקלאי בתנאים משתנים.
3. 
הפצת ידע על שימור הסביבה באמצעות גידולים מתאימים - יעור ושימוש בזנים תואמי תנאי מדבור.

4. 
נושאי מים והשקיה - שימוש בשיטות השקיה שונות - השקיה בטפטוף, השקיה בלחץ, שילוב תואם ביחסי השקיה ,דישון, ושימוש במודלים הידרומטאורולוגיים.

5.
 נושאים חברתיים - פיתוח בר קיימא מהווה מרכיב חשוב בנושאים חברתיים, בעיקר  בעידוד נושאים המחוללים פיתוח מקורות הכנסה באיזורים כפריים, ובמיוחד לנשים, דוגמת מלאכות ותעשיות זעירות, תיירות כפרית ועבודה קהילתית.
פעולות הדרכה וקורסים:

להלן דוגמאות לקורסים, המטפלים גם בנושאי איכות הסביבה, חברה ופיתוח בר קיימא:


GROUND WATER – EXPLORATION, WATER RESOURCES AND 

AGRICULTURAL AND ENVIRONMENTAL PRACTICES AND PROCESSES IN AND WATER SOIL


TOURISM MICRO ENTERPRISES AS INCOME GENERATORS FOR WOMEN 

NEW CONCEPT IN INTEGRATED PEST MANAGEMENT


TREATMENT AND REUSE OF WATER RESIDUALS.

 
במסגרת עריכת הקורסים הניידים במדינות המתפתחות עצמן, מטופל גם נושא איכות הסביבה, בעיקר בקורסים בנושאי השקיה ומים, בהדברה והגנת הצומח, בתיירות כפרית ובאקולוגיה. 


בפרויקטים של מש'ב במדינות מתפתחות, משולבים נושאי איכות הסביבה והפיתוח בר קיימא:


בסין נערך קורס בנושא מזהמי קרקע, וסדנא בנושא השימוש בלווינים לזיהוי מזהמים.

באוזבקיסטאן - שימוש בנטיעת עצי-יער כאמצעי לניקוז ביולוגי בעמק פרגאנה, על מנת לספק לאוכלוסיה משלוח יד – יעור, כדי לנקז אדמות מוצפות; כלומר, שילוב שימוש מסחרי לשיפור הסביבה ואיכות החיים.

בקזחסטאן - במסגרת שיקום ימת אורל מהמלחה, מתבצע פרויקט בר קיימא לחידוש הדגה וענף הדייג, הקמת חממות לגידול ירקות, והקמת משתלות ליעור ועצירת סחף החולות.

ו. אמנות  סביבתיות עליהן חתומה מדינת ישראל:


בשנת 1972 התכנסה בשטוקהולם ועידת האו"ם בנושא סביבת האדם - human environment, אשר בסיומה גובשה הצהרת שטוקהולם, שקבעה עקרונות לשימור והגנה על סביבת האדם. בשנים שלאחר מכן חלה האצה בפעילות בינ"ל, שמטרתה שימור והגנה על הסביבה. במסגרתה נחתמו עשרות אמנות ופרוטוקולים בנושאי איכות הסביבה. בשנת 1992 התקיימה בריו בברזיל ועידת האו"ם לסביבה ופיתוח, ובה נקבעה אג'נדה 21, המגדירה את סדר היום העולמי בנושאי סביבה ופיתוח.


הנחת היסוד היא שבעיות איכות סביבה אינן מקומיות, ולרובן השלכות ברמה הגלובלית, כגון פגיעה בשכבת האוזון, שינוי אקלים או זיהום הים. כדי לטפל בבעיות גלובליות, לנהל בצורה יעילה את משאבי הטבע, ולהביא לפתרונות ממשיים, על כל המדינות לפעול בשיתוף פעולה. אמנות סביבתיות הן הכלי שבאמצעותו הקהילה הבינ"ל פועלת לטיפול בבעיות משותפות, לטובת הכלל.


האמנות הסביבתיות מתחלקות למספר נושאים מרכזיים:
1. אמנות בנושא אויר ואקלים.

2. אמנות בנושא חומרים מסוכנים.

3. אמנות בנושא זיהום ים ושמירה על הסביבה החופית.

4. אמנות טבע ומורשת.

האמנות המרכזיות בהן חברה ישראל:

1. 
אמנת וינה בדבר הגנת שכבת האוזןן - נחתמה בשנת 1985 ונכנסה לתוקף ב-1988. כ-180 מדינות חתומות על האמנה. ישראל אשררה האמנה ב-1992. מזכירות האמנה יושבת בניירובי בקניה.

2.
פרוטוקול מונטריאול בדבר חומרים המדללים את שכבת האוזון - הפרוטוקול, אשר נחתם בשנת 1987 בעקבות אמנת וינה ונכנס לתוקף ב-1989, הגדיר לוח זמנים להפחתה או להפסקת השימוש בחומרים הפוגעים באוזון. ישראל חברה בפרוטוקול ובכל התיקונים שבו. ישראל היא אחת מיצרניות המתיל ברומיד העיקריות בעולם. היות ומדובר בחומר הפוגע בשכבת האוזון, עליו היה לצאת משימוש במדינות מפותחות עד שנת 2005, ובמדינות מתפתחות עד 2015. בדצמבר 2002 התקיימה סדנה בינ"ל בישראל בנושא תחליפי ברומיד עבוד מדינות מתפתחות.
3.
אמנת שינוי אקלים - נחתמה בשנת 1992. ישראל אשררה האמנה ב-1996. חברות בה כ-185 מדינות. מטרת האמנה להפחית את הפגיעה האנושית במערכת האקלים הגלובלית, כתוצאה מפליטות גוי חממה. מזכירות האמנה יושבת בבון בגרמניה.

4.
פרוטוקול קיוטו - אומץ כנספח לאמנה ב-1997, ומתייחס לשישה גזי חממה עיקריים. מחייב את המדינות המפותחות, שהן צד לאמנה, לשאת בהפחתות גדולות של הפליטות. יישום מלא נדרש עד שנת 2012. בשנת 2005 החל מו"מ לגבי תקופת מחויבות שנייה, לאחר שנת  2012, אשר בה צפוי שיוטלו מחויבויות גם על מדינות מתפתחות. הפרוטוקול אושרר על ידי 120 מדינות, אך ייכנס לתוקף רק כאשר יאושרר על ידי מדינות מפותחות, האחראיות על 55% מסך הפליטות של פחמן דו חמצני בקרב כלל המדינות המפותחות בשנת 1990. עד כה אשררו מדינות האחראיות על 44% מסך הפליטות של פחמן דו חמצני בלבד. ישראל אשררה הפרוטוקול בשנת 2004. ארה"ב מתנערת מפרוטוקול קיוטו, ולא מתכוונת להצטרף אליו, היות ולפי הפרוטוקול לא מוטלת כל חובה על המדינות המפותחות.

5.
אמנת באזל לפיקוח על תנועות בין גבוליות של פסולות מסוכנות וסילוקן - נחתמה בשנת 1989 ונכנסה לתוקף ב-1992. עד כה אשררו האמנה כ-150 מדינות. ישראל אשררה האמנה ב-1994. מזכירות האמנה יושבת בג'נבה שבשוויץ. האמנה עוסקת בחומרים מסוכנים הידועים כבעלי השפעה שלילית ומסוכנת על איכות המים והאדמה, ובמרכזה עומד הפיקוח על המעבר של חומרים אלה ממדינה אחת אל מדינה אחרת. לאמנה מספר נספחים, אשר לא כולם אושררו על ידי ישראל. נספח מרכזי הוא נספח 7, הכולל רשימת מדינות להן מותר לייבא פסולת מסוכנת - מדינות OECD וליכטנשטיין. ישראל ביקשה להצטרף לרשימה, שכן קיימות בה טכנולוגיות מתקדמות לטיפול בפסולות מסוכנות, אך משיקולים פוליטיים הוחלט לסגור הרשימה, ולא לכלול בה את ישראל. הדבר עלול לפגוע בתעשיית המחזור של ישראל.

6.
אמנת רוטרדם PIC בדבר תהליך הודעת הסכמה מראש לסחר בינ"ל של חומרים כימיים מסוכנים וחומרי הדברה - נחתמה בשנת 1998 ונכנסה לתוקף בשנת 2004. עד כה אשררו אותה 50 מדינות. ישראל חתמה בשנת 1999, אולם עדיין לא אשררה. מטרת האמנה הסדרת העברת המידע בין מדינות, בכל הקשור לסחר בינ"ל ובשימוש בחומרי הדברה וחומרים מסוכנים. ועידת הצדדים לאמנה (COP) הראשונה נערכה בספטמבר 2004, והועלה בה נושא מיקום מזכירות האמנה.
7.
אמנת שטוקהולם בדבר מזהמים אורגניים שרידים POP's - עד כה חתמו על האמנה למעלה מ-150 מדינות, אולם היא לא נכנסה לתוקף, שכן עדיין לא אושררה על ידי 50 מדינות. ישראל חתמה על האמנה בשנת 2001, וטרם אשררה אותה. מטרת האמנה להגן על בריאות האדם והסביבה מפני מזהמים אורגניים לא פריקים, על ידי איסור או הגבלת הייצור והשימוש של חומרים מסוג מסוים. מזכירות האמנה הזמנית יושבת בג'נבה.

8.
אמנת ברצלונה לשמירה על הסביבה הימית וחופי הים התיכון - "גלגול מודרני" משנת 1995 של אמנת ברצלונה להגנה על הים התיכון מפני זיהום, אותה אישררה ישראל בשנת 1978. ישראל לא אשררה הנוסח מ-1995. האמנה מהווה את המסגרת המשפטית לביצוע תכנית הפעולה האופרטיבית ליום התיכון (MAP) שאומצה בשנת 1975, ושעיקרה הגנה על סביבת אגן הים התיכון. האמנה נועדה לשמש כאמצעי שיאפשר מעקב ופיקוח שוטפים על מצב הים התיכון, זיהוי בעיות סביבתיות קיימות, ומקורן. לאמנה שישה פרוטוקולים, חלקם עדיין לא בתוקף, שעדיין לא אושררו על ידי ישראל. מזכירות האמנה יושבת באתונה ביוון. 

9.
אמנה בדבר מגוון ביולוגי CBD - נחתמה בוועידת פסגת כדור הארץ ב-1992, ונכנסה לתוקף ב-1993. אושררה על ידי למעלה מ-185 מדינות. ישראל אשררה האמנה ב-1995. מטרת האמנה שימור המגוון הביולוגי (בעלי חיים fauna וצמחים flora), המוגדר כשונות שבין אורגניזמים חיים מכל מקור יבשתי, ימי או אחר, וכן המורכבויות האקולוגיות שלהם. מזכירות האמנה יושבת במונטריאול בקנדה. 

10.
האמנה בדבר מקווי מים בעלי חשיבות בינלאומית כבית גידול לעופות מים (RAMSAR) - נחתמה בשנת 1971 ונכנסה לתוקף ב-1975. עד כה אשררו אותה כ-130 מדינות. ישראל חתמה בשנת 1993 ואשררה ב-1997. האמנה דנה בחשיבות של מקווי מים כמערכות אקולוגיות, מהחיוניות ביותר על פני כדור הארץ, ובצורך בשימורם. כוונת האמנה ליצור מערכת לשיתוף פעולה בינלאומי לשימור מקווי מים. כיום כלולים בה למעלה מאלף מקווי מים. מזכירות האמנה יושבת בגלנד בשוויץ. בישראל קיימות שתי שמורות המאושרות על ידי האמנה: שמורת החולה ושמורת עין אפק.

11.
אמנת בון בדבר שימורם של מינים נודדים CMS - נחתמה בשנת 1972 ונכנסה לתוקף ב-1983. למעלה מ-80 מדינות אשררו האמנה. ישראל אשררה האמנה ב-1983. האמנה עוסקת בשימור חיות בר ובתי הגידול שלהן, ברמה העולמית. מטרת האמנה להביא לשיתוף פעולה בינלאומי במחקר, בחתימה על הסכמים בינלאומיים ובהגנה על מינים נודדים של חיות בר, המצויים בסכנת הכחדה. לאמנה כ-10 הסכמים נלווים בנושאים שונים. מזכירות האמנה יושבת בבון בגרמניה. ישראל חברה בהסכם הנוגע לעופות אירו-אסיאנים.
12.
אמנה בדבר סחר בינלאומי במינים של חיות בר וצמחיית בר הנתונים בסכנה – CITES - האמנה נחתמה בשנת 1973 ונכנסה לתוקף ב-1975. למעלה מ-160 מדינות אשררו אותה. ישראל אשררה האמנה ב-1979. מטרת האמנה - מניעת סחר בזנים המצויים ברשימת החיות והצמחים שבסכנת הכחדה, ופיקוח וניטור על זנים המתקרבים לסכנת הכחדה. מזכירות האמנה יושבת בג'נבה בשוויץ.

13.
האמנה ללוחמה בתופעת המדבור CCD - נחתמה בשנת 1994 ונכנסה לתוקף ב-1996. למעלה מ-180 מדינות אשררו האמנה. ישראל אשררה אותה ב-1996. מטרת האמנה מלחמה בתופעת המדבור והבצורת במדינות הצפויות לסבול מתופעות אלו, וכן לשתף פעולה ברמה הבינלאומית, בהתאם לתכנית הפעולה 21 Agenda לפיתוח בר קיימא של האזורים הללו, ברמה המקומית. מוכירות האמנה יושבת בבון.

משרד החינוך

9.
החלטת הממשלה מחודש מאי 2003 קובעת, כי על המשרד להטמיע עקרונות פיתוח בר קיימא וקידום החינוך הסביבתי, בתוכניות הלימוד במדעי הטבע, במדעי החברה ובפעילויות מוסדות חינוך.

הטמעת נושא מורכב וחדשני זה במערכת החינוך, ארוכה: המעבר מהשלב של יידוע מוסדות חינוך, לימוד העקרונות והטמעתם בתוכניות הלימודים ובפעילות חינוכית בבתי הספר ובגנים, הוא הליך מתמשך, האמור להשתלב בפעולות מערכתיות נוספות שמערכת החינוך מקדמת.

המשרד נערך לקיים את החלטת ממשלה בדרכים הבאות:

א. 
פרסום חוזר מנכ"ל ייעודי לנושא בינואר 2004, והפצתו במערכת החינוך. החוזר כולל עקרונות, דרכי פעולה, ותוכניות לימודים.
ב. 
החלטה על קיום שבוע איכות הסביבה במערכת החינוך, המתקיים משנת 2003, בשבוע שלפני יציאת מוסדות החינוך לחופשת הפסח. השבוע הוא שיאו של מהלך לימודי מתמשך, בן מספר חודשים, המתבצע בזיקה לתחום הקיימות ואיכות הסביבה.
ג. 
האגף לתכנון ופיתוח תוכניות לימודים, פעל למיפוי דגשים עיקריים של עקרונות הקיימות במקצועות הלימוד (תוכניות וחומרים).

ד. 
בהקמה באגף לתכנון ופיתוח תוכניות לימודים, אתר אינטרנט, המוקדש לנושא החינוך לקיימות.

האתר ייתן מידע בסיסי, הכוונה ורקע נוסף לגבי התפיסה הרעיונית של הקיימות, קווים מנחים לתכנון תכניות בנושא, ומעגלים שונים של העשייה הבית ספרית. 

באתר יהיו הפניות למקורות שונים, מקישור לתכניות לימודים רלוונטיות באתר האגף, דרך דוגמאות מוחשיות ומודלים להפעלה, וקישורים חיצוניים.

באתר יתפרסמו עדכונים שונים בתחום, שישמשו כבסיס לפעילויות לימודיות וחינוכיות, ויהווה במה לחילופי דעות, ניסיון ועצות, בין העוסקים והמתנסים בנושא.

ה. 
יישום תוכנית לימודים חדשה במדעי הסביבה מכיתה י' ואילך - מיושמת כבר משנת הלימודים תשס"ו.
ו. 
כ-4,500 תלמידים ניגשים לבחינות בגרות במדעי הסביבה בכל שנה.
ז. 
המערכת מעודדת בתי ספר ליישם את העקרונות של איכות סביבה ופיתוח בר קיימא, באמצעות הפעלת תוכניות בית ספריות לחיסכון בנייר, במים וחשמל, באיסוף ובמחזור נייר, בקבוקים ופחיות למחזור, וסוללות להטמנה בטוחה.
ח.
משנת 2003 ניתן תו הסמכה לבית ספר ירוק, לבתי ספר המקבלים על עצמם את עקרונות החינוך לקיימות. בתי הספר עוברים שיפוט של צוות בין משרדי של משרד החינוך והמשרד להגנת הסביבה, על פי הקריטריונים שפורסמו בחוזר המנכ"ל. 

בשנת הלימודים תשס"ו הוסמכו 30 בתי ספר, בנוסף ל-20 בתי ספר שקיבלו בשנה זו פרסי עידוד, על קיום תוכניות ייחודיות במוסד בנושא של פיתוח בר קיימא.
ט. 
כ-240 גני ילדים משתתפים בפיילוט, המקדם שילוב עקרונות לפיתוח בר קיימא בתוכניות הלימוד בגן.
משרד המשפטים

9.
בהחלטת הממשלה מספר 246 מיום 14.5.2003, הוטל על משרד המשפטים לסייע בקידום חקיקה סביבתית, וכל חקיקה אחרת המיועדת לקדם פיתוח בר-קיימא, כולל בדיקת השפעות על איכות הסביבה, ומשמעויות לגבי פיתוח בר-קיימא, בחוקים הנוגעים בדבר, ולפעול להטמעת שיקולים של הגנה על הסביבה וקידום פיתוח בר-קיימא, בחקיקה בתחומים ספציפיים.

מחלקת ייעוץ וחקיקה במשרד המשפטים, עוסקת הן בייעוץ ומתן חוות דעת למשרדי הממשלה השונים, והן בחקיקה. נושא החקיקה כולל ליווי, הנחיה וסיוע בהכנתן של הצעות חקיקה. המחלקה מלווה את הליכי החקיקה של הצעות החוק הממשלתיות והצעות החוק של חברי הכנסת ושל ועדות הכנסת, ומנחה את משרדי הממשלה לגבי הכנת החקיקה בנושאים אשר בתחום אחריותם. המחלקה יוזמת חקיקה בנושאים אשר באחריות משרד המשפטים. המחלקה מלווה נושאים אלה גם לפני ואחרי הליך החקיקה.

לגבי חקיקה סביבתית, מחלקת ייעוץ וחקיקה מלווה ומסייעת באופן שוטף ופעיל, ליוזמות חקיקה של המשרד להגנת הסביבה. להלן דוגמאות לשתי הצעות מרכזיות:

א. 
קידום הצעת חוק הקרינה הבלתי מייננת, תשס"ה-2005. ההצעה אושרה בידי ועדת השרים לחקיקה, ופורסמה ביום 22.6.2005. עתה נמצאת בשלבי דיון בכנסת, בהכנה לקריאה שנייה ושלישית. 
ב.
הושלם תיקון החוק למניעת זיהום הים ממקורות יבשתיים. תיקון החוק נכנס לתוקף ב-22 ביוני 2005. החוק הרחיב את סמכויות האכיפה של המשרד להגנת הסביבה ביחס לזיהום הים ממקורות יבשתיים, החמיר את הענישה בגין עבירות על החוק, העניק סמכות לבתי משפט לחייב את המזהם - בנוסף לכל קנס אחר - בקנס שישקף שיעור טובת ההנאה או הרווח שהמזהם השיג, בזה שלא קיים את הוראות החוק,  וקבע סמכות לקבוע היטל למניעת זיהום ים, שיוטל על בעלי היתרים. כל אלה, במטרה להרחיב את הביטוי שנותן החוק לעקרון "המזהם משלם".
ג. 
השלמת התיקון לפקודת המשטרה (מספר 19) התשס"ה-2005, העוסק בהערכות לאירועים המוניים מסוגים שונים, ובמסגרתו נכלל גם תיקון עקיף לחוק החומרים המסוכנים, ביחס לאירוע חומרים מסוכנים.

המשרד טיפל בעשרות הצעות חוק פרטיות בתחום איכות הסביבה. לגבי חלקן נערכו דיונים בוועדות הכנסת, לקראת חקיקתן לחוק. למשל: הטיפול בהצעת חוק למיחזור שאריות צמיגים, הנדונה בוועדת הפנים ואיכות הסביבה של הכנסת, והצעות חוק שונות הנוגעות לתיקון חוק הפיקדון על מיכלי משקה.

המשרד נטל חלק פעיל בגיבוש תיקון לחוק חופש המידע, בעניין מידע סביבתי. חוק חופש המידע (תיקון מספר 3) התשס"ה-2005, פורסם ביום 8.8.2005. החוק קובע חובה של רשות ציבורית להעמיד לעיון הציבור מידע על איכות הסביבה שיש ברשותה, באתר האינטרנט של הרשות הציבורית, אם קיים אתר כזה, ובדרכים נוספות שיקבע השר להגנת הסביבה. סוגי המידע על איכות הסביבה, שיועמד לעיון הציבור, ודרכי העמדתו לעיון, ייקבעו בתקנות. תקנות אלה צריכות להיות מובאות לאישור הכנסת בתוך שישה חודשים מפרסום תיקון החוק. 
מחלקת ייעוץ וחקיקה מלווה ויוזמת הצעות חוק בתחומים נוספים, הנוגעים המשליכים על פיתוח בר-קיימא – במובניו הסביבתיים, החברתיים והכלכליים. מעורבותה של המחלקה בתחומים אלה, נעשית מן ההיבט המשפטי, על יסוד עקרונות הכלולים במסגרת העקרונות העומדים ביסוד אסטרטגיה לפיתוח בר-קיימא. לדוגמה: ההתחשבות בשאלות של צדק בין-דורי, שימוש מושכל במשאבים, תכנון מושכל, שקילת מכלול השיקולים הרלוונטיים על ידי מקבלי ההחלטות, קידום שוויון ונגישות של קבוצות שונות, ועוד.
להלן דוגמאות לחקיקה כזו בתחומים שונים, החל מהתחום הכלכלי וכלה בתחום הרווחה:

א. הרפורמה בשוק ההון - הרפורמה בשוק ההון, שתביא להגברת התחרות וצמצום ניגודי העניינים בשוק ההון, יצאה לדרך בתיקון חקיקה מקיף, שהתקבל בכנסת ביום 25.7.2005. המחלקה לקחה חלק פעיל בניסוח הצעות החוק, שבאו ליישם את המלצות הצוות הבינמשרדי לענין רפורמה בשוק ההון, בראשות מנכ"ל משרד האוצר. חקיקה זו נועדה להגביר את יעילותו של שוק ההון ולקידומה של הכלכלה, ולהגביר את רווחתו של הצרכן, הפועל מול נותני השירותים בשוק ההון (בנקים, חברות ביטוח, קופות גמל, קרנות נאמנות), ולהביא לשיפור השירות הניתן ללקוח, לרבות בתחום הייעוץ הפיננסי והפנסיוני. 
ב.
משרד המשפטים הכין ופרסם את הצעת חוק החברות (תיקון - חברה לתועלת הציבור), התשס"ה-2005. החוק נועד להסדיר את פעולתה של חברה הפועלת למטרות ציבוריות, ללא כוונת רווח, ואת הפיקוח על פעילותה, במטרה למנוע ניצול לרעה של צורת התאגדות זו. החוק המוצע נועד להסדיר את פעילותן התקינה של חברות לתועלת הציבור, בין השאר מתוך מגמה לתרום לביטחון של התורמים לחברות כאלה, כי כספם ישמש בעיקרו למטרות שלשמן נתרם.
ג.
הקמת רשות להגנת הצרכן ולסחר הוגן - מחלקת ייעוץ וחקיקה מלווה הליך לתיקון חוק הגנת הצרכן, התשמ"א-1981, שמטרתו להפוך את יחידת הממונה על הכנת הצרכן במשרד התמ"ת, לרשות עצמאית להגנת הצרכן ולסחר הוגן, ובהמשך אף לחזק את סמכויות הרשות, על מנת לשפר את אכיפת חוקי הגנת הצרכן.
ד. 
תיקון חוק שוויון זכויות לאנשים עם מוגבלות, התשנ"ח-1998, שהמשרד ליווה וקידם אותו במשך מספר שנים. תיקון מספר 2 לחוק האמור התקבל בכנסת ביום 22.3.2005, ועוסק באיסור הפליה והבטחת נגישות. בחוק עוגן עקרון היסוד, לפיו אדם עם מוגבלות, זכאי לנגישות למקום ציבורי ולשירות ציבורי, ונקבע איסור להפלות אדם עם מוגבלות, ולפגוע בזכותו לנגישות כאמור. החוק מחייב הנגשת מבנים, תשתית וסביבה קיימים וחדשים, וכן הנגשת השירות הניתן לציבור, באופן שאנשים בעלי מוגבלות פיסית, חושית, נפשית, שכלית, קוגניטיבית והתפתחותית, יוכלו להיכנס, לנוע, לגשת ולהנות באופן מלא, מכל מקום ציבורי ומהשירות הניתן בו.
ה. 
הצעת חוק הליכי חקירה והעדה (התאמה לאנשים עם מוגבלות שכלית או נפשית), התשס"ד-2004; המשרד מקדם את הצעת החוק, שמטרתה להפוך את ההליך הפלילי לנגיש יותר לאנשים עם מוגבלויות, וכן לתת כלים מתאימים לניהול חקירה שלהם, כגון: העמדת חוקרים מיוחדים שיוכשרו לנושא, הקלטת החקירה כדי לאפשר לבית המשפט להתרשם ממנה, וליווי האדם בעל המוגבלות, בחקירה ובמשפט. 
מחלקת ייעוץ וחקיקה בוחנת חקיקה ונותנת חוות דעת בתחום התכנון והבנייה, לבקשת משרדי ממשלה ורשויות אחרות, כגון רשויות מקומיות. התחום נוגע באופן הדוק לפיתוח בר קיימא. 

להלן דוגמאות לנושאים מרכזיים בתחום התכנון והבנייה, שבטיפול מחלקת ייעוץ וחקיקה:

 א.
כלובי הדגים במפרץ אילת - היועץ המשפטי לממשלה עמד על יישום החלטת המועצה הארצית לתכנון ולבנייה, להוצאת כלובי הדגים ממימי מפרץ אילת; עם קבלת החלטת הממשלה בעניין, פועל המשרד להפנמת ההחלטה בהליכים המשפטיים המתנהלים נגד חברות הדגים.
ב. 
תמ"א/36/א/1 - תכנית מתאר ארצית לתקשורת למתקני שידור קטנים וזעירים, ותמ"א/36/ב - תכנית מתאר ארצית 36 - שינוי ב - תקשורת כללית - היועץ המשפטי לממשלה חיווה דעתו בנושא, ותמך באישור התמ"א שהתקבלה במועצה הארצית, תוך שהוא מציין את חשיבות השיפוי, שמווסת באופן נכון יותר את השיקולים להצבת אנטנות סלולריות, והבטחה כי פגיעה ככל שתהיה בעתיד, לא תיוותר ללא מענה הולם.
ג. 
הנחיה חדשה של היועץ המשפטי לממשלה, בעניין נוהל קבלת החלטה בעניין הקמת יישובים חדשים - מספר 1.1800 - המחייבת בדיקת ממשלה רצינית ומקיפה, לרבות בהיבטים המשפטיים.
בפרקליטות המדינה הוקמה מחלקה לאכיפת דיני מקרקעין; בהחלטת ממשלה מדצמבר 2004, הוחלט להקים מספר גופים שיטפלו בהיבטים שונים של אכיפת דיני המקרקעין, בתחומים של תכנון ובנייה ופלישה למקרקעי ציבור. בעקבות החלטה זו הוקמה בפרקליטות המדינה מחלקה ייעודית חדשה לאכיפת דיני מקרקעין , שעיקר תפקידה יהיה גיבוש מדיניות אכיפה, והנחייה מקצועית של מערך התביעה הקיים ברשויות המקומיות ובוועדות המחוזיות, בתחומים האמורים. ברקע הקמת היחידה, עומדות המטרות של הגברת האכיפה וההרתעה בתחומים האמורים, והסרת מפגעים שהוקמו בניגוד לחוק ולתכניות קיימות.
מחלקת ייעוץ וחקיקה תרמה להכנת הבסיס המשפטי להקמת חברה ממשלתית מנהלת לפארק איילון, עבור הצוות הבינמשרדי העוסק בהקמת הפארק, לפי החלטת הממשלה בעניין זה, ולפי העקרונות שהותוו בתמ"מ/3/5 - תכנית מתאר מחוזית מחוז תל-אביב - שינוי מספר 3 -  פארק איילון.

בתחום ההסכמים הבין-לאומיים - היחידה להסכמים בינלאומיים, השייכת למחלקת הייעוץ והחקיקה, מסייעת בהטמעת שיקולים של פיתוח בר קיימא, בגיבוש עמדות מדינת ישראל לקראת משא ומתן בינלאומי, לרבות בנושאים של איכות הסביבה, כאשר מדובר במשא ומתן לכריתתם של הסכמים בילטרליים, כגון: הסכם בין ישראל והודו בדבר שיתוף פעולה בתחום ההגנה על הסביבה, הסכם הבנות בין המשרד להגנת הסביבה האיטלקי והישראלי, בנושא שיתוף פעולה בנושא שינוי אקלים ופיתוח, ישום של פרויקטים למנגנון לפיתוח נקי (CDM) של פרוטוקול קיוטו, הן כאשר מדובר באמנות אזוריות, כגון אמנת ברצלונה להגנה על הים התיכון, והן כאשר המדובר באמנות גלובליות, כגון: פרוטוקול מונטריאול העוסק בהגנה על שכבת האוזון, והאמנה בדבר מגוון ביולוגי. 
המחלקה להסכמים בינלאומיים מסייעת גם בהטמעתן של מחויבויותיה הבינלאומיות של מדינת ישראל, בנושאי פיתוח בר קיימא, בעת גיבוש חקיקה חדשה, כגון חוק שמירת הסביבה החופית, התשס"ד-2004.
משרד הרווחה

9.
משרד הרווחה מחויב בפעולותיו לפיתוח חברתי מקיים. המשרד פועל לתת מענה לצרכי אוכלוסיות במצוקה, חיזוק אוכלוסיות מוחלשות, ויצירת הזדמנויות פיתוח כלכלי וחברתי. פעילות זאת, מקדמת יציבות חברתית ומצמצמת פערים כלכלים-חברתיים, בעלי חשיבות לפיתוח בר-קיימא בישראל. 

מסמך המדיניות של משרד הרווחה לשנים 2006-2010, מפרט את הערכים הנמצאים בבסיס עבודת משרד הרווחה, את אוכלוסיות-היעד להן הוא מחויב, ואת כיווני הפעולה המרכזיים לשנים הללו.

ניתן לעיין במסמך ולהגיב עליו, באתר השער של משרד הרווחה: www.molsa.gov.il,  או ישירות בדף:
 http://www.molsa.gov.il/documents/pdf/MediniutMisrad.pdf

משרד הרווחה מתיחס לנושאים להלן:
א. 
מתן קדימות גבוהה לסוגית העוני וקידום האוכלוסיות החלשות בהיבטי רווחה ושילוב בשוק העבודה.

ב. 
קידום מודעות חברתית בהליכי ייצור של מוצרים ושירותים - לרבות באמצעות "תו תקן חברתי", ועידוד גופים עסקיים לעמידה בתנאיו של תקן זה.

ג. 
קידום מעורבות הקהילה המקומית בפיתוח בר-קיימא.  
להלן פירוט הפעולות לקידום נושאים אלו בשנת 2005:  
העוני וקידום האוכלוסיות החלשות: הכנת מסמך מדיניות בשיתוף נציב הדורות הבאים והמרכז למחקר ומידע בכנסת. המסמך יתמקד בצדדים החברתיים והכלכליים של העוני בקרב ילדים, מן ההיבטים הבאים: א. סקירה קצרה של השינויים בממדי העוני בקרב ילדים בישראל, ושינויים במדיניות הממשלה כלפיהם. ב. תיאור קצר של התופעה כיום, כולל נתונים סוציו-דמוגרפיים, וסקירת המדיניות הקיימת ומגבלותיה. ג. אומדנים דמוגרפים עתידיים.

במוקד העבודה: השלכות ארוכות טווח של הגדילה בתנאי העוני על חיי הילדים כבוגרים בבית ובקהילה – לפי 3 קבוצות גיל [0-5;  6-12; 13-18], תוך התמקדות בתחום התזונה והשלכותיה, ההישגים הלימודיים והאקדמיים, השתלבות במעגל העבודה, תחום הפנאי, ועוד.

תוכנית "מיזם תעסוקה": במוקד התוכנית נמצא הפיתוח הכלכלי-קהילתי ברמת הרשויות המקומיות. מיזם זה הנו משותף למשרד התעשייה, המסחר והתעסוקה, לארגון הג'וינט ולשירות לעבודה קהילתית במשרד הרווחה. התוכנית שואפת להחזיר לשוק העבודה אנשים שנפלטו ממקומות עבודתם. התוכנית מתבססת על מעורבות הקהילה, שימוש ברשתות חברתיות ונכסי קהילה אחרים, עם דגש על הסרת חסמים, למשל תחבורה וכבישים, המעכבים פיתוח כלכלי-מקומי  בר קיימא. התוכנית מתמקדת בחמש אוכלוסיות-יעד: א. אנשים עם מוגבלויות; ב. ערבים; נשים חד הוריות; ד. נוער וצעירים; ה. חרדים.

פיתוח קהילתי כלכלי – השירות לעבודה קהילתית מקדם תוכניות לפיתוח כלכלי מקומי, המבוססים על משאבי הקהילה.
תו תקן חברתי: נושא תו התקן החברתי עבר למשרד התעשייה, המסחר והתעסוקה, עם העברת חטיבת העבודה ממשרד הרווחה. משרד הרווחה רואה עצמו מחוייב לפיתוח "תקן חברתי" בקרב העמותות וארגוני המגזר העסקי, המספקים שירותים למשרד. הכוונה היא להבטיח, שספקי השירות מעסיקים את עובדיהם בתנאי עבודה הוגנים, נאותים ועל-פי חוקי העבודה הקיימים בישראל ובעולם המערבי – ללא ניצול. במקביל, המשרד יפקח על איכויות השירותים הניתנים. ספק שיעמוד בשני התנאים הללו יזכה בתו התקן. תהליך זה יהיה חלק אינטגראלי מפעילויות המשרד. התו ינתן אחת לשנה, לאחר שהמשרד יוודא שהספקים ממשיכים לעמוד בתנאים.

מעורבות הקהילה המקומית: הטמעת מעורבות הציבור והקהילה בתהליכי תכנון ובנייה: השירות לעבודה קהילתית מוביל את קידום "מסמך עקרונות חברתיים קהילתיים בתהליכי תכנון ובנייה". המסמך ייושם ברמה הארצית, המחוזית והמקומית. המסמך יקדם את מעורבות הציבור בכל שלבי התכנון הפיזי, ויקדם תוכניות המדגישות את ההיבטים החברתיים-קהילתיים, שהם הבסיס של פיתוח בר קיימא חברתי. השירות פועל עם כל השותפים להטמעת התפיסה והמסמך בכל הרמות. לשם כך הופעלו שני קורסים ליועצים לשיתוף הציבור.

המשרד מקדם יחד עם משרד הפנים, הכשרה  למהנדסי ערים בנושא זה. במגזר הכפרי, השירות לעבודה קהילתית מוביל משנת 1998 תפיסות אלה, בנושאים של הרחבות ישובים כפריים והקמת ישובים חדשים. במשך השנים פורסמו שני אוגדנים, הכוללים כלים להתמודדות עם הסוגיות השונות בהרחבות ישובים. נערכו עשרות ימי עיון והשתלמויות בנושא, יחד עם המפעמים במשרד הפנים, משרד החקלאות והתנועות המיישבות. משנת 2004 מקודמת פעילות דומה בהקמת ישובים חדשים.

תוכנית-אב חברתית-קהילתית: קידום תהליכי תכנון אסטרטגי ברשויות המקומיות, עם דגש על הכללת העקרונות של פיתוח בר-קיימא. התוכנית כוללת שיתוף הציבור בכל שלבי בניית תוכנית האם, מבחירת הנושאים שייכנסו לתוכנית, עד הובלת פורומים וניסוח התוכנית הסופית. בשנת 2000 הופעלה התוכנית לראשונה במעלה אדומים. לאחר מכן הופעלו תוכניות דומות במועצה איזורית יואב ובמועצה איזורית בני שמעון. כיום התוכנית מופעלת במבשרת ציון, עם המשרד להגנת הסביבה, כדי להפעיל את התוכנית בהיבטים של קהילה בריאה ופיתוח בר קיימא, במקומות נוספים, בשותפות עם אוכלוסיות, שבדרך כלל לא שותפות.
משרד התחבורה

9.
בהתאם להחלטת הממשלה מספר 246 מחודש מאי 2003, להכנת תוכנית אסטרטגית לפיתוח בר קיימא, נבחרו  שני יועצים המתמחים בתחום פיתוח בר קיימא של התחבורה , תוך שימת דגש על ההיבטים הבאים: א. פיתוח תחבורה עירונית; ב. הקטנת זיהום האוויר - דלקים נקיים; ג. נגישות ושיוויוניות; ד. עידוד תחבורה לא ממונעת.
התכנית תתמקד בהכנת המלצות לפעולה בטווח מיידי ובטווח בינוני וארוך.
הוחל בהליכים של התקשרות עם היועצים.
צפי לסיום העבודה - אפריל שנת 2007.

משרד התיירות

9.
משרד התיירות ערך בדיקה ומיפוי ראשוניים של עבודת המשרד, על פי עקרונות פיתוח בר קיימא שערך המשרד להגנת הסביבה. 

בהתאם לבחינה זו פעל המשרד בתחומים בהם ניתן היה להטמיע את עקרונות "הקיימות" מיד.

עבודה זו הוצגה בפני ועדת מנכ"לים בתחילת שנת 2004, והוגשה במסגרת הדיווח לממשלה.

בהתאם לבחינה זו פעל המשרד בתחומים בהם ניתן היה להטמיע את עקרונות "הקיימות" מיד.

התחומים בהם פעל המשרד בנושא ה"קיימות", באו לביטוי בתכנית האסטרטגית לתיירות בת-קיימא 2005, שהוגשה לממשלה, כלהלן:

במהלך שנת 2005 הוכנה טיוטת תכנית הנוגעת לכל אגפי המשרד, והמיועדת ליישום בטווח השנים הקרובות. גובשו המלצות קונקרטיות לכל יחידה, והללו מועברות לראשי האגפים לקבלת משוב, לשם אישור ואימוץ התכנית על ידי הנהלת המשרד.

ההמלצות חלות על תחום הפיתוח עצמו. לדוגמה: אמצעים לעידוד בניית מיזמים תיירותיים העומדים בקריטריונים של קיימות, הפנמת שיקולי קיימות במנגנוני תמרוץ ותמיכה למיניהם, התייחסות לאוכלוסיות בעלות צרכים מיוחדים, ועוד, ההמלצות חלות גם על תחום השיווק, למשל, תגבור החשיפה השיווקית של מיזמים תיירותיים ברי-קיימא, תחום ההכשרה המקצועית - הכללת נושא הקיימות במסלולי הכשרה ובהשתלמויות, ועוד, וחלות כל שאר תחומי הפעילות במשרד.

משימות המשרד על פי החלטת הממשלה:

א. 
תכנון ופיתוח תיירותי רגיש לסביבה:

הכנת תכניות אב לפיתוח תיירות: המשרד יזם והשתתף במימון תכניות-אב אזוריות ומקומיות לפיתוח תיירות, כגון: תכנית-אב לתיירות ביבנאל, תכנית-אב לתיירות בגליל התחתון.

תכניות אלה מיישמות עקרונות בסיסיים של תיירות בת-קיימא, כמו פיתוח צמוד-דופן והכוונה לאזורים בלתי-רגישים, פיתוח הפריפריה, השתלבות בסביבה הנופית וכיו"ב.

ב. 
החייאה וחידוש של אזורים תיירותיים:

מרכזי ערים: טבריה – פעולות שיקום במע"ר, הסדרת מסלולי סיור משולטים, ועוד.

צפת – הסדרת מערכת הכבישים התיירותיים בעיר.

יפו – הסדרת מתחם השעון ושוק הפשפשים, כמדרחוב תיור ושוטטות.

ירושלים – פעולות במע"ר ובעיר המזרחית, בדגש על אגן העיר העתיקה.

עכו – טיפול באולמות האבירים ובחומות העיר, קידום הכשרת כלא עכו למוזיאון, וגמר תשתיות אזרחיות ברחבי העיר.

נתניה – תכנון שדרוג חזותי של הרחוב הראשי, בין הכניסה לעיר לאזור התיירות וחוף הים המרכזי.

קרית שמונה – שיפור נופי של השדרה המרכזית החוצה את העיר.

מושבות ראשונים – תכנון רעיוני וראשוני לפיתוח אלמנטים שונים ברחובות הראשונים בבנימינה, גדרה, ראש פינה, ומזכרת בתיה.

נחלים: נחל חרוד – שותפות בפיתוח אלמנטים לקליטת קהל, כמו גשרי מעבר, שבילים מוסדרים, רחבות שהות סביב גופי מים, וכו'.

ג. 
שימור המורשת התרבותית והחברתית:

אתרי ראשית ההתיישבות: פיתוח ושימור באתרים שונים, לרבות גשר הישנה, רמת ישי, בית נעמי שמר בכנרת, ומוזיאון הקואופרציה במרחביה.

הוחל בתכנית שימור לאזור גרעין המושבה ההיסטורית בראשון לציון.

תכנית-אב לפיתוח תיירות במגזר הבדואי: הוכנה תכנית לאיתור פרויקטים תיירותיים לפיתוח במגזר הבדואי, תוך התבססות על שיתוף פעולה עם תושבים מקומיים. מתוכנן "פיילוט" לתכנון מפורט ביישוב הבדואי דרג'את.

אתרי מורשת מגזריים: בוצעו פעולות תכנון, פיתוח ו/או הסדרה במערת אליהו בחיפה, קבר הרמב"ם בטבריה, בית הכנסת הרמח"ל בעכו, פקיעין, קבר יתרו וקבר נבי אליה בגולן ועין איוב בצפון הכינרת (דרוזים), דרג'את וואדי חמאם למרגלות הארבל (בדואים).

שבילי תנ"ך: תכנון ומימון ביצוע של מסלולים נבחרים בהתאם לסיפורי התנ"ך המוכרים – שמשון ביהודה ושאול בגלבוע. הסדרת שבילים, פינות מנוחה, ריהוט והצללה, נגישות לנכים, חניות ושילוט פסוקי התנ"ך.

ד. 
תכנון ופיתוח מקומות תעסוקה חדשים והזדמנויות עסקית, תוך מעורבות תושבי המקום, והתחשבות ברצונותיהם ובסביבה:

המלצות להרשאה לתכנון פרויקטים יזמיים: המשרד מקיים ועדה משותפת עם מינהל מקרקעי ישראל, במסגרתה נבחנות בקשות להרשאה לתכנון ולהקצאת קרקע, להקמת פרויקטים תיירותיים, ובהתחשב בהיבטים סביבתיים. ב-2005 אושרו 23 מיזמים של אכסון ואטרקציות תיירותיות, רובם בדרום.

חממות תיירות: נמשך הסיוע לתיירנים קיימים וחדשים בייעוץ, ליווי וחונכות במסגרת שיתוף פעולה בין המשרד למשרדים אחרים ולמט"י אזוריים. מדי שנה מטופלים כ-270 מיזמים במסגרת כ-6000 שעות ייעוץ.

סיוע להקמת יחידות אירוח כפרי: נמשך מתן מענקי השתתפות בהקמת "צימרים" בגליל ובנגב. בשל העדר תקציב חדש, חולקו רק מענקים שניתנו להם התחייבויות בשנים קודמות.

כפרי תיירות: נמשכה השתתפות המשרד בפרויקטים של שיפור חזותי ושדרוג תשתיות תיירותיות, ביישובי פריפריה בעלי פוטנציאל תיירותי, שנבחרו על פי קריטריונים ובהסכמת התושבים. בשנת 2004 הסתיים הביצוע במושב צוריאל, מושב מנות, קיבוץ כפר גלעדי וקיבוץ כפר סאלד.

נמצא בשלבי ביצוע מושב ספסופה, ולקראת תחילת עבודה: מלכיה, מעיין ברוך ועין אל-אסד.

בשלבים שונים של תכנון פרוגרמטי ומפורט, נמצאים היישובים שניר, להבות הבשן, נווה אטי"ב, אפיק, חד נס, רמות , קשת, ונוב.

ה. 
חינוך התושבים והתיירנים למודעות לחשיבותו של פיתוח בר-קיימא המתבטא בשימור הסביבה, המסורת ומשאבי הטבע גם עבור הדורות הבאים:

קורס תיירות אקולוגית לתיירנים ברמת הגולן: נערך בשיתוף המשרד.

קורס תיירנים במצפה רמון:שולבו הרצאות אורח בנושא תיירות בת-קיימא.

הכשרת מורי דרך: שילוב נושא נגישות אתרי תיירות לנכים, והדרכת קבוצות של בעלי מוגבלויות במסגרת הרצאות במסלול ההכשרה.

יום עיון לעובדי משרד התיירות התקיים בנושא תיירות בת-קיימא.

קורס לתיירנים במועצה האזורית מגילות בנושא תיירות בת-קיימא: בשלבי תכנון וקידום.

המשרד התקשר עם יועצת להכנת תוכנית אסטרטגית כוללת לכלל המשרד. היועצת בחנה את כלל אגפי המשרד והחברות הממשלתיות הקשורות למשרד, בעיקר החברה הממשלתית לתיירות, והציעה תוכנית עבודה בנושא פיתוח בר קיימא, לכל אגף ואגף.

התוכנית הסתיימה ברבע הראשון של שנת 2006, אומצה עקרונית על ידי המנכ"ל, ותוצג בפני ועדת המנכ"לים.

הבחינה של עבודת המשרד, על פי עקרונות פיתוח בר קיימא, העלתה כי הנושא רלוונטי בעיקר לשלושה אגפים במשרד, האגפים העוסקים בנושאים של תכנון ופיתוח, ופחות רלוונטיים לאגפים האחרים במשרד.

האסטרטגיה לפיתוח בר-קיימא מתיחסת לנקודות להלן:

הציבור הרלוונטי לתחומי העיסוק במשרד: עמותות תיירות אזוריות וארגוני תיירנים אחרים, התאחדות המלונות בישראל, התאחדות סוכני הנסיעות, חברות כלכליות של רשויות מקומיות, אדריכלי ומתכנני תיירות, מהנדסי ערים ומועצות.

א.
מיפוי תחומים/פעילויות במשרד וביחידות התומכות בפיתוח בר קיימא.


יחידה/אגף: תכנון ופיתוח.


תחום הפעילות: א. ליווי ועריכה של תכניות אב ומתאר לפיתוח תיירותי ב. הצגת עמדת המשרד כלפי תכניות תיירותיות במסגרת מוסדות התכנון.


קידום על ידי כלים העומדים לרשות משרד התיירות: א. מדיניות תכנון ופיתוח על פי עקרונות קיימות, המנוסחים בתמ"א 12 – תכנית מתאר ארצית לתיירות ונופש; ב. קידום תכניות על פי עקרונות קיימות; ג. תקנים פיזיים לתכנון מלונות; ד. תקני חניה למלונות במרכזי ערים; ה. פיתוח תשתיתי על פי עקרונות קיימות; 


יחידה/אגף: תיירות כפרית.


תחום הפעילות: א. ליווי ותמיכה כספית בעסקים קטנים בפריפריה; ב. התוויית מדיניות תמיכה ביוזמות תיירות כפרית.

קידום על ידי כלים העומדים לרשות משרד התיירות: א. סיוע להקמת מתקני תיירות בתוך היישוב ובצמוד אליו; ב. עידוד שימוש חוזר במבנים קיימים; ג. בחינת כושר נשיאה של תשתיות; ד. קידום השיויון התוך-דורי על ידי עידוד הפריפריה.


יחידה/אגף: חמ"ת - החברה ממשלתית לתיירות, וחברות פיתוח.


תחום הפעילות: פיתוח תשתיות תיירותיות בישובים ובאזורים תיירותיים.


קידום על ידי כלים העומדים לרשות משרד התיירות: א. פיתוח תשתיתי על פי עקרונות קיימות; ב. מתן עדיפות לפריפריה.

ב.
מיפוי תחומים/פעילויות במשרד וביחידות סמך הסותרים פיתוח בר-קיימא.


יחידה/אגף: תכנון ופיתוח.


תחום הפעילות: מיקום מיזמי ומתחמי תיירות – לעתים בלב השטח הפתוח או בלא התחשבות בתחבורה ציבורית בערים.


הפסקה/צמצום הפעילות: א. היצמדות ככל האפשר לקו הכחול של יישובים קיימים; ב. דרישה להשתלבות בנוף.

נדרש: עידוד לבנייה וניהול "ירוקים" של מיזמים.

יחידה/אגף: תיירות כפרית.

תחום הפעילות: א. עידוד זחילת בינוי לשטח הפתוח; ב. מיקום אטרקציות בלב השטח הפתוח; ג. יצירת עומס בינוי – עשר יחידות אכסון לנחלה במושב.

הפסקה/צמצום הפעילות: א. נדרש: עקרונות למיקום מיזמים; ב. נדרש: תקנים "ירוקים" לבנייה וניהול; ג. קידום מושכל וזהיר של ענף התיירות החקלאית.

יחידה/אגף: כלכלה ותקציב.

תחום הפעילות: א. העדר הכוונת פיתוח לאזורים לא רגישים; ב. העדר תמריץ להקמה ולהפעלה של מיזמים לפי עקרונות קיימות; ג. העדר עקרונות קיימות למתן המלצה להרשאה לתכנון ולהקצאת קרקע.
הפסקה/צמצום הפעילות: א. נדרש: התאמת מפת אזורי העדיפות לעקרונות קיימות; ב. נדרש: קביעת קריטריונים של קיימות כתנאי למענק מפעל מאושר ולהמלצה להרשאה לתכנון ולהקצאת קרקע.

ג.
התקדמות בביצוע משימות המשרד המוזכרות בהחלטת הממשלה.


המשימה: תכנון ופיתוח תיירותי רגיש לסביבה.

פעילות: נמשכת מדיניות הפיתוח לפי עקרונות תמ"א 12.

המשימה: בחינה וקביעה של כושר הנשיאה למוקדי ואזורי תיירות.

פעילות: בפיתוח יישובים כפריים נקבע שמעבר לדרגת פיתוח של 30% מפוטנציאל הפיתוח ביישוב, מתחייבת בדיקת כושר הנשיאה של היישוב.

המשימה: החייאה וחידוש של איזורים תיירותיים.

פעילות: המשרד משתתף בליווי ו/או מימון פרוייקטים לחידוש מרכזי הערים טבריה וצפת.


המשימה: קביעה ואימוץ של עקרונות לבנייה וניהול "ירוקים" של פרוייקטים תיירותיים.


פעילות: מתוכננת שותפות בהנגשת מוקדי ביקור בנחל תנינים ונחל חרוד.

המשימה: שימור המורשת התרבותית והחברתית.

פעילות: המשרד משתתף במימון פיתוח בעכו, יפו, ירושלים, ועוד.
המשימה: תכנון ופיתוח מקומות תעסוקה חדשים והזדמנות עסקית תוך מעורבות תושבי המקום והתחשבות ברצונותיהם ובסביבה.
פעילות: סיוע לפיתוח התיירות הכפרית תורם לפיתוח כלכלי בפריפריה ועונה על צרכי התושבים. הגבלות בנייה (בתוך ובצמוד לגבולות השטח הבנוי) ממזערות את הפגיעה בסביבה.
המשימה: חינוך התושבים והתיירנים למודעות לחשיבותו של פיתוח בר-קיימא: א. הכנת תוכנית חינוכית לבתי הספר; ב. ניסוח אמנה לתיירות סביבתית.

פעילות: יום עיון בנושא תיירות אקולוגית בגולן.

ד. 
התקדמות בביצוע משימות המשרד שאינן כלולות בהחלטת הממשלה.


פעילות: בוצעה התקשרות עם חברת ייעוץ, שתבחן את המצב הקיים בפעילות המשרד, ותמליץ המלצות לשיפור בהתאם להחלטת הממשלה ולרוחה.

משרד התשתיות הלאומיות
9.
בתחילת שנת 2006 השלים המשרד תוכנית מקיפה לקידום פיתוח בר קיימא, המבוססת על העקרונות שנקבעו במשרד להגנת הסביבה. התוכנית תיכלל במסמך מרכזי של המשרד להגנת הסביבה. 

לבקשת משרד החוץ, הוכן דו"ח נרחב על פעילות המשרד בתחום פיתוח בר קיימא, בשפה האנגלית.

בהכנה מסמך לקידום פיתוח בר קיימא בתחום האנרגיה לתחבורה. המסמך יכול להוות חלק מתוכנית לאומית לטובת פיתוח בר קיימא – לצמצום מפגעים סביבתיים, הפחתת פליטת גזי חממה, הקטנת תלות בנפט מיובא, ועוד.

רשות שדות התעופה

9.
בחוברת "מדיניות מרחבית נושאית – כיוונים לפיתוח בר קיימא" שהוכנה בשנת 1996 על ידי צוות איכות סביבה של התוכנית "ישראל 2020 נאמר בפרק "קווים למדיניות תחבורה בת קיימא", כדלקמן:

"מערך מוסדי לתכנון מדיניות תחבורה בת קיימא וליישומה אינו יכול להיות מוגבל במסגרת ממשלתית יחידה, כגון משרד התחבורה, אלא חייב להביא לקשר ולהיזון מובנה בין האינטרסים והשיקולים השונים. לכן חשוב שהוא יכלול גם גורם איכות סביבה, כלכלה, רווחה ונציגי רשויות מקומיות...., גיבוש מדיניות תחבורה בת קיימא איננה תכנית חד פעמית אלא מחייבת הליך ארוך של אפיון מרכיבי המדיניות, הקשרים ביניהם והמערך המוסדי אשר יכוון את המדיניות ומרכיביה, יעדכן אותה ויבחן אותה..."

משמעות הדברים היא כי יישום עקרונות "הקיימות" בסקטור כלשהו, מחייב שיתופי פעולה רבים ובין תחומיים, ממוסדים בתהליכים מובנים לטווח ארוך. נושא הבקרה חייב להוות חלק בלתי נפרד מתהליכים מערכתיים אלה.

ברשות שדות התעופה אין עדיין תוכנית אסטרטגית מובנית, אך חלק ממרכיבי תכנית כזו, וכלים למימושה, כבר קיימים ומיושמים חלקית ברשות שדות התעופה.

רשות שדות התעופה הציבה שני יעדים אסטרטגיים:

א. שמירה על איכות הסביבה;
ב. יצירת שיתופי פעולה עם הקהילה.
בתחום השמירה על איכות הסביבה, רשות שדות התעופה מיישמת עקרונות קיימים, בהיבטים הבאים:

א. 
תפעול נתב"ג על פי ההוראות הסביבתיות המוגדרות בתכנית המתאר הארצית לנמל התעופה בן גוריון - תמ"א 2/4, על פיה קבעה המועצה הארצית לתכנון ולבנייה בשנת 1997, כי היא רואה "בתמ"א 2/4, מענה תכנוני הולם לדרישות התעופה האזרחית הבינלאומית של ישראל כמדינה מודרנית, השומרת על רמת בטיחות גבוהה, והמאזנת בין צרכי נמל התעופה לבין ההשפעות הפוטנציאליות על הסביבה".

ב.
מאז נדונה ואושרה התמ"א, בודקת רשות שדות התעופה, בשיתוף עם משרד התחבורה, המשרד להגנת הסביבה ומנגנוני בקרה ציבוריים שהוקמו מכוח התמ"א, את מידת התאמתם של האיזונים המיטביים, בין צרכי התעופה לבין שמירה על איכות הסביבה. כך למשל, רשות שדות התעופה פועלת לקידום "התכנית לשיפור אקלים רעש המטוסים במרחב נתב"ג", הכוללת גם מנגנון בקרה, פיקוח ואכיפה של סיפי רעש מופחתים, בתחנות ניטור רעש המטוסים.

ג.
על פי החלטת מנכ"ל רשות שדות התעופה, נערכת הרשות לאימוץ "מערכת אכיפה פנימית" בתחום איכות הסביבה, תכנון פיסי ורישוי עסקים. המדובר בכלי ניהולי להסדרת פעילותו של הארגון, בהתאם למערכת החקיקתית הקיימת והרלבנטית לפעילותו, ממנה נגזרים נהלי עבודה קבועים וברורים.

ד.
רשות שדות התעופה אימצה, בפיתוח תשתית תעופתית מודרנית בנתב"ג, תקנים גבוהים ומחמירים בכל הקשור בטיהור שפכים, כדוגמת מרכז טיהור שפכים מתקדם, לטיפול בשפכים ביתיים, בשיטת הביו ריאקטור ממברני, שרמת הטיהור שלה מאפשרת שימוש בלתי מוגבל בקולחים.

ה.
הותקנה מערכת לגילוי דליפות בצנרת הולכת הדלק במתחם טרמינל 3, ומרכז האנרגיה יחובר לקו הגז הטבעי, כדי לאפשר הפעלתו באמצעות גז טבעי במקום מזוט.

ו.
הפעלת מערכות ניטור רעש מטוסים ומערכת ניטור אוויר, המחוברות באופן מקוון לתחנות עבודה במשרד להגנת הסביבה.


מערכת ניטור רעש המטוסים נבדקה בעבר על ידי משרד המשפטים ורשות התעופה האזרחית, ונקבע כי מדובר באמצעי טכנולוגי אמין להפקת ראיות משפטיות קבילות, לכשיקבע מנגנון לאכיפת סיפי רעש. לפיכך, בעזרת מערכת הניטור ניתן יהיה לקדם את אחד מעקרונות הקיימוּת, לפיו אפשר להשתמש בכלים כלכליים, כדוגמת קנסות, להשגת יעדים סביבתיים חברתיים, על ידי העברת משאבים מתחום התעופה, עתיר ההון, לתחום הרווחה החברתית החסר.


החלטות בדבר המשך הפעלת מערכות הניטור ופריסתן הועברו לוועדה ציבורית בלתי תלויה.

ז.
שלבי התכנון, ההקמה וההפעלה של טרמינל 3, ממסדים תהליך של התחשבות מראש בהיבט הסביבתי, המבטיח את המשך ניהולו ותפעולו על פי עקרונות הקיימוּת. כך למשל הוכנו והוטמעו בנתב"ג נהלי תפעול, שתכליתם מניעת מפגעים סביבתיים ושמירה על בטיחות וגהות העובד.

שירות התעסוקה

9.
לשירות התעסוקה אין נגיעה לנושא תוכניות אסטרטגיות לפיתוח בר-קיימא, שענינן משק האנרגיה, משק המים, ואיכות האוויר.

חברת נמלי ישראל – פיתוח ונכסים

9.
חברת נמלי ישראל – פיתוח ונכסים בע"מ (להלן: חנ"י), פועלת לצמצום מפגעים לסביבה, העלולים להיגרם כתוצאה מהתפעול השוטף בנמלי הים, חיפה, אשדוד ואילת, וכתוצאה מהקמת מסופים חדשים בנמלים. 
תוכניות הפיתוח העתידיות של חנ"י כוללות פרקים המתייחסים לפיתוח בר קיימא, וכוללות תסקירי השפעה על הסביבה.

להלן דוגמאות לפעילות חנ"י בנמלים, הקשורות בפיתוח בר קיימא:
א. 
ניקוי קרקעית נמל חיפה מחומרים מזהמים שהגיעו עם נחל הקישון ונסחפו לתוך הנמל. החומרים המזהמים מובלים לאתר פסולת מאושר, בים התיכון, לפי הנחיית המשרד להגנת הסביבה. הפעולות מתבצעות במימון חנ"י.
ב.

פינוי חלק מבריכות הבוצה בנמל חיפה. הבוצה רעילה בחלקה, הוצאה מקרקעית נחל הקישון על ידי רשות ניקוז קישון במסגרת עבודות תחזוקה, ואוחסנה למשך כ-15 שנה בתחום הנמל. חנ"י פינתה את הבוצה באמצעות רכבת לאתר פסולת מאושר בנגב.
ג.

פארק הקישון שבתחום נמל חיפה, ופארק לכיש שבתחום נמל אשדוד - פתוחים לציבור, ללא תשלום, לרווחת התושבים. במסגרת תוכניות הפיתוח של נמל חיפה, חנ"י מעורבת בתכנון, שיביא להשבת מיני חי וצומח לנחל הקישון.
ד.

הרציף החדש במסוף "קישון מזרח" בנמל חיפה, נבנה עם "שיפוע אחורי", המצמצם את זיהום הים. שיפוע הרציף אינו לכיוון הים, אלא בכיוון מנוגד, לתוך בורות סינון ושיקוע.
ה.

רציף 21 החדש ב"נמל איתן" שבנמל אשדוד, המיועד לפריקה וטעינה של מטען כללי וצובר, נבנה עם "שיפוע אחורי" מסוג זה, וכבר פעיל.
ו.

הקמת מסוף "כרמל א'" בנמל חיפה, כוללת הקמת רציף בעל "שיפוע אחורי" למטעני צובר יבש. המסוף מרוחק מריכוזי אוכלוסיה בעיר, והשימוש בו יצמצם את היקף מכולות החומרים המסוכנים, המשונעות היום במסוף המכולות הקיים.
ז.

בנמל אשדוד מעורבת חנ"י בתכנון מעגן דייג, בשיתוף החברה הכלכלית לאשדוד ומשרד התיירות. אחת ממטרות הפרויקט היא להעביר את פעילות הדייגים מהנמל, למעגן הדייג, ולפתח מעגן ייחודי, המושתת על תכנון בר קיימא ולרווחת הציבור.
ח.

בנמל אילת פועלות במסוף הפוספטים מערכות סינון להפחתת זיהום האוויר.

משרד הביטחון 
10.
השמירה על עקרונות איכות הסביבה בהתנתקות, לא הוסתרה מהציבור: הושמעו דעות של נציגי ציבור, חברי כנסת וכו', בתקשורת, באופן שהשפיע על ההחלטות הסופיות.

משרד החינוך

10.
המשרד מקיים תחרויות פרסים וכנסים שנתיים בנושא, בשיתוף גורמי חוץ: המשרד להגנת הסביבה וארגונים העוסקים בתחום. 
המשרד מדווח באופן קבוע, על פי הנדרש, על כל פעולותיו, לצוות המנכ"לים במשרד להגנת הסביבה ולוועדת החינוך של הכנסת, ושולח דוחות כמבוקש, להגשתם לממשלה.
רשות שדות התעופה

10.
רשות שדות התעופה פועלת ליצירת שיתופי פעולה לרווחת הקהילה, כאחד מאבני היסוד של עקרונות הקיימוּת:

א.
שיתוף הפעולה מעוגן בהחלטת מועצת הרשות ובהחלטות מנכ"ל. פעילויות עתירות תקציב (כדוגמת המיזם למיגון אקוסטי של מוסדות חינוך), מיושמות מכוח "נוהל כללי לסיוע ליישובי הסביבה", על פי מבחנים (קריטריונים) שקופים ושוויוניים.
ב.
רשות שדות התעופה מפעילה יוזמה חינוכית לטיפוח מודעות ומעורבות סביבתית, שבמרכזה הדילמה בין פיתוח טכנולוגי, כדוגמת פיתוח תשתיות תעופה, לבין שמירה על איכות הסביבה.
היוזמה מופעלת זו השנה השישית, בשותפות אסטרטגית עם משרד החינוך, המשרד להגנת הסביבה והרשויות המקומיות בסובב נתב"ג ואילת.


כיום משתתפים ביוזמה זו כ–10,000, תלמידים מבתי ספר וגני ילדים מגילאים ומגזרים שונים, לרבות המגזר החרדי בכפר חב"ד, והמגזר הערבי בלוד.


יוזמה זו מזכה השנה בפרסים חמישה מתוך 18 בתי ספר, שהשתתפו "בתחרות פיתוח בר קיימא", שהתקיימה בשבוע איכות הסביבה, מטעם המשרד להגנת הסביבה ומשרד החינוך.

ג.
רשות שדות התעופה הרחיבה את פעילותה בתחום החינוכי, גם לחינוך הבלתי פורמאלי, כדוגמת הפעילות במועדונית שכונת עזרא בדרום תל אביב, הפעילות בתחום החינוך המיוחד, כדוגמת פעילות רשות שדות התעופה בבית ספר "הרצפלד" בחולון, וסבסוד ילדים מעוטי יכולת, בקייטנות ישוביות "ירוקות", בשיתוף אסטרטגי עם 

ד.
פעילות רשות שדות התעופה בקהילה מלווה בבקרה ציבורית ובשקיפות, המהווים אבן יסוד בעקרונות הקיימים:

המיגון האקוסטי של מוסדות חינוך מלווה בוועדה ציבורית בראשות שר התחבורה לשעבר, ובהשתתפות מנכ"לי המשרד להגנת להגנת הסביבה, משרד התחבורה ורשות שדות התעופה.


המיגון האקוסטי של יחידות דיור, מבוקר על ידי ועדה ציבורית, בהשתתפות ראשי רשויות ונציגי משרדי ממשלה, מכוח הוראות התמ"א. הפעילויות החינוכיות מלוות על ידי פורום מקצועי, בראשות המפקחת על המדעים במחוז מרכז של משרד החינוך.


הפעילות הקהילתית מלווה על ידי "הפורום להדברות ולשיתוף פעולה בין רשות שדות התעופה לקהילה", ביושבות ראש משותפת למנכ"ל רשות שדות התעופה וראש עיריית חולון.

ה.
רשות שדות התעופה, מדווחת באופן שוטף על פעילותה לציבור, באמצעות דו"חות תקופתיים, כדוגמת הדו"ח החודשי על ממצאי מערכת ניטור הרעש וזיהום אויר, דו"ח פעילות שנתי, פרסום מידע עדכני בביטאון "מרחב אויר" המופץ בשיטת הדיוור הישיר לכ-50,000 בתי אב הנמצאים בתחום רעש המטוסים, ובאתר אינטרנט אינטראקטיבי.
משרד החינוך
המינהל לחינוך התיישבותי
הגופים המבוקרים: משרד החינוך; משרד האוצר; משרד הרווחה

א. ריכוז ממצאי הביקורת

9. 
"סל לאור" אינו כולל משרות טיפוליות אלא רק משרות הדרכה ותחזוקה. 

10. 
כאשר תקציב הפנימיות אינו מכסה את הוצאות השכר האמיתיות שלהן, משלם להן המינהל תמיכה לכיסוי חלק מהתקציב החסר. לצורך חישוב התמיכה מכיר המינהל במספר משרות ובהרכב משרות שונים מאלה שסל לאור מכיר בהם. משרד מבקר המדינה העיר למינהל על השימוש שהוא עושה במנגנון התמיכות שלו לצורכי השלמת התקציב ועל כך שהדבר אינו מתיישב עם חוק יסודות התקציב, התשמ"ה-1985, ועם הוראות תקנון כספים ומשק.

11. 
"סל לאור" מייצג שיטת תקצוב אחידה לכל הפנימיות. אין הוא מביא בחשבון את השונות בצורכי הפנימיות בתחומים של תחזוקה וטיפול בחניכים ואת השונות ביכולותיהן לממן גירעונות הנוצרים בשל פערים בין תקציב המבוסס על סל לאור לבין ההוצאות בפועל. 

12. 
על המשרד, בשיתוף עם משרד האוצר, לבחון שיטת תקצוב שתתייחס לכל רכיבי ההוצאות המוכרות למימון הוצאות פנימייה ותאפשר קביעת תקצוב דיפרנציאלי של סלי הוצאות. זאת כמתחייב מהשונות הקיימת באוכלוסייה המתוקצבת בתחום הצרכים החברתיים-כלכליים והפיזיים של החניכים ושל הפנימיות שהם מאכלסים וביכולות הפיננסיות של הפנימיות.

13. 
אגף התקציבים מסר למשרד מבקר המדינה כי "יש לראות ב'סל לאור' מנגנון עדכון מחירים נורמטיבי, ולאו דווקא תמחור 'אחד לאחד' לפי חלוקת העלויות בפועל של כל פנימייה ופנימייה". לדעת משרד מבקר המדינה, תשובת אגף התקציבים אינה מתמודדת עם נושא התאמת הסל הנורמטיבי לרמה ולהרכב עדכניים של מבנה הוצאות הפנימיות ועם הצורך לקבוע תקצוב דיפרנציאלי של סלי הוצאות. על אגף התקציבים לתת את דעתו לסוגיות אלה ולהתמודד עמן.

20. 
"חוקת העבודה לעובדים במוסדות חינוך חקלאיים ופנימייתיים" (להלן - חוקת העבודה), היא מסמך המסדיר תנאי עבודה ושכר של עובדים במוסדות חינוך חקלאיים ופנימייתיים. המינהל שכר את שירותיו של רואה חשבון חיצוני אשר בהסתמך על חוקת העבודה ניתח את מבנה השכר של מנהלי כפרי נוער בשנת 2002. לדעת משרד מבקר המדינה, קביעת רואה החשבון אינה בהכרח אמת המידה המתאימה ביותר, אולם היא אמת המידה היחידה שהייתה למינהל, והיא נקבעה בעבורו על פי הזמנתו מגורם מקצועי. המינהל לא עשה שימוש במידע שהיה בידיו, על מנת למנוע את החריגות בשכר שעליהן הצביע רואה החשבון, למשל, על ידי קיצוץ בתמיכה. למינהל לא היה מידע על אילו מוסדות נתמכים חלה חוקת העבודה ועל אילו מוסדות או עובדים שלהם היא אינה חלה.

26. 
במסמך הקריטריונים שהכין האגף לשירות לאומי, כבסיס להקצאת כוח העזר לפנימיות, נכתב באופן כללי, כי ההקצאה מתחשבת במאפיינים שונים של פנימייה, ובהם מספר תלמידיה, מספר התלמידים העולים וארץ מוצאם. במסמך לא צוין מהו משקלו היחסי של כל אחד מן המאפיינים בקבלת החלטה על הקצאת המשאבים.

28. 
האגף לא קבע מועד שנתי אחרון שבו על הפנימיות להגיש בקשות לקבלת כוח העזר. האגף גם לא קבע טופס אחיד לבקשה כזו. בהעדר מתכונת רשמית אחידה להגשת בקשות היה ההליך מבוסס על פניות אל מנהל האגף שיזמו מנהלי הפנימיות.

30. 
היו פנימיות שלא הוקצה להן כלל כוח עזר; לעומת זאת, היו פנימיות שהוקצו להן יותר משבעה תקנים בשנה. כך, למשל, פנימייה שמנתה כ-600 חניכים, יותר ממחציתם עולים חדשים, לא קיבלה בשנת 2003 אפילו תקן יחיד של כוח עזר. לעומת זאת, לפנימייה שמנתה כ-200 חניכים, הקצה האגף 15 תקנים כאלה. מתכונת העבודה שהייתה קיימת באגף בשנים שנבדקו, 2003-2004, מעוררת חשש, כי לעתים חלוקת התקנים נעשתה משיקולים לא ענייניים.

ב. 
מצב תיקון הליקויים

משרד החינוך

9-13. 
בעקבות הביקורת, ביצע המינהל לחינוך התיישבותי בדיקה מקיפה של "סל לאור".


גורם מקצועי מטעם המינהל, בחן את צרכי המערכת ואת הפרופיל הכללי והסוציו-אקונומי של החניכים, והגיש הצעה העונה על צרכי הפנימיות, שעיקרה תשלום "דמי אחזקה" דיפרנציאליים, המבוססת על פרמטרים אובייקטיביים לקביעת השונות בין החניכים. 

לפי ההצעה, תיקבענה 4-5 דרגות דיפרנציאליות לתשלום דמי אחזקה, בהתאם לעוצמת הבעיות המאפיינות את החניכים, והשוני בין הפרופילים שלהם.

קביעת הדיפרנציאציה בין החניכים, תתבסס על נתונים הקיימים במינהל לחינוך התיישבותי, ועל נתונים שיעודכנו בקרוב, ובכללם: סוג האוכלוסייה עליה נמנה  החניך: ישראלים, אתיופים, עולים חדשים, הרקע המשפחתי של החניך, כגון: הורים פרודים או גרושים, חניכים יתומים,משפחות חד הוריות, מספר אחים ואחיות במשפחה, השכלה, תעסוקה ובריאות של ההורים, גובה תשלומי ההורים כשכר הלימוד, הרמה הלימודית והקוגניטיבית של החניך לפי מבחני הכניסה לפנימייה, ומצבו הרגשי וההתנהגותי של החניך וקשייו בבית הספר.


מאחר ומדובר בשינוי מהותי, לו נדרשת תוספת תקציב של כ-200 מיליון ₪, מציע המינהל לחינוך התיישבותי לבצע עדכון מדורג של סל לאור, אשר יוחל בשלב הראשון על כפרי הנוער בלבד.


כדי להתחיל ביישום הצעת המינהל, נדרשים משאבים נוספים לתקנה 20280851 – "השתתפות בבתי ספר מודרכים", המותנים באישור אגף התקציבים במשרד האוצר.

20.
במסגרת הביקורות שמבצע המינהל במוסדות הנקלעים למשבר, נבדקים מרכיבי השכר והתאמתם לחוקת העבודה. המינהל נמנע מלסייע למוסדות אשר לא התאימו את רמת השכר לנדרש בחוקת העבודה, או שלא הציגו תוכנית פעולה לביצוע ההתאמה הנ"ל. 


חוקת העבודה הינה המסמך המשפטי היחיד המחייב את המוסד, ולכן היא אמת המידה. 


המינהל הקים ועדה בשיתוף האוצר, לבחינת שכר המנהלים בכפרי הנוער. מתקיים מו"מ בין הוועדה לבין תא כפרי הנוער בהסתדרות, לקביעת רמת השכר החדשה.

26.
האגף הבכיר לשירות לאומי ומורות חיילות, בשיתוף המינהל לחינוך התיישבותי, הכין מסמך קריטריונים חדש להקצאת כוח עזר - מורות חיילות ומתנדבים/ות שירות לאומי, לפנימיות.


מסמך הקריטריונים החדש נעשה בשקיפות מלאה ובהקפדה על שיוויוניות ותיעוד מלא של התהליך.


מסמך הקריטריונים החדש משמש בסיס להקצאת כוח העזר לפנימיות השונות. 


תהליך קביעת הזכאות להקצאה נקבע עתה על פי שני משתנים עיקריים: מצב סוציו-אקונומי ומספר תלמידים.

28.
מנהלי הפנימיות מודעים לקיומו של מסמך הקריטריונים החדש, ומעורבים בתהליך הקצאת כוח העזר לפנימיות. 


מאז שהוחל ביישום המדיניות החדשה, רמת שביעות הרצון של המנהלים בפנימיות עלתה באופן משמעותי ביותר.

30.
בעבר היה קושי רב בדרך פעילותו של האגף הבכיר לשירות לאומי ומורות חיילות, בשיבוץ מורות חיילות ובנות שירות לאומי בפנימיות המינהל לחינוך התיישבותי. האגף לשירות לאומי נטה לעבוד ישירות מול הפנימיות, ללא קשר עם אנשי המינהל. 


מאז כניסתו לתפקיד של מנהל חדש לאגף לשירות לאומי, נקבע נוהל עבודה משותף בין האגף והמינהל לחינוך התיישבותי. 


כיום ישנו שיתוף פעולה מלא בין פעילות האגף לבין המינהל בתחום ההכשרה, המיון, ההשמה והליווי, של כוחות העזר, המופנים לפנימיות שבפיקוח המינהל.


המינהל מינה לנושא זה "ראש מסלול" – מפקח פנימיות בכיר, הפועל מול האגף.

מרכזים לפיתוח סגלי הוראה

דו"ח 56ב
הגוף המבוקר: משרד החינוך

א.
ריכוז ממצאי הביקורת
1.
בתשובתו מנובמבר 2005 למשרד מבקר המדינה הסביר ראש מינהל ההשתלמויות שבשלב הראשוני של הקמת המרכזים לא ניתן היה לקבוע תקן כולל. לדבריו, רק לאחר תקופת הבשלה של כשנה וחצי נקבעו תקנים, על פי קריטריונים כמו גודל המרכז. הביקורת העלתה שהקריטריונים שציין ראש המינהל בתשובתו היו למעשה אלה של המרכזים הפדגוגיים (מרפ"דים) שנקבעו בשנת 1994. הקמת מרכזי פסג"ה באה לשנות את שיטת המרפ"דים ומרכזי המורים, ולכן הקריטריונים הישנים לא התאימו למרכזים החדשים. עוד לפני הקמת המרכזים היה בידי המשרד אומדן של מספר העו"ה שהם אמורים לשרת, ועל בסיסו היה מינהל ההשתלמויות יכול לקבוע למרכזים החדשים תקנים ראשוניים, ולעדכנם לאחר תקופת הבשלה. הביקורת העלתה שהמינהל לא תקנן את מרכזי פסג"ה גם כשלוש שנים לאחר שהחלו לפעול . 

2.
על פי הסכמים בין המשרד לרשויות המקומיות הקצתה כל רשות מקומית מבנה למרכז הפדגוגי (מרפ"ד) שבתחומה  ומימנה לו שירותי תחזוקה, ניקיון ומזכירות. עם הקמתם של מרכזי פיתוח סגלי הוראה (פסג"ה) לא הותאמו ההסכמים שבין המשרד לרשויות המקומיות למציאות החדשה, אף שפעילותם שונה במהות מזו של המרפ"דים. על המשרד היה להכין הסכמים חדשים בהתאם לצרכים הלוגיסטיים ולהוצאות ההפעלה של המרכזים. עד דצמבר 2005 לא הוגשה טיוטה של חוזה חדש ללשכה המשפטית של המשרד לקבלת הערותיה, ואף לא היה בידיה מידע אם במינהל ההשתלמויות אכן הוכן חוזה חדש. 

3.
המשרד לא פעל להקצות למרכזי פיתוח סגלי הוראה (פסג"ה), שבתחומי רשויות מקומיות חלשות מבחינה כלכלית, תקציב גדול יותר מאשר למרכזים שבתחומי רשויות חזקות כלכלית, כדי שהפער הכלכלי ביניהם לא יגדל.
4.
בתחומים נוספים הקשורים להפעלת המרכזים, כמו קשרי העבודה וחלוקת האחריות בין המשרד ובין הרשויות המקומיות, לא קבע המשרד נהלים ולא שיתף את הרשויות בתהליכים שקדמו להקמת מרכזי הפסג"ה.

5.
על המשרד לעגן בהסכמים עם הרשויות המקומיות את קשרי הצדדים ומחויבותם בכל הנוגע להפעלת מרכזי פסג"ה ואת אופן החלוקה של הוצאות ההפעלה במרכזי פסג"ה שבהם משתתפים עו"ה מכמה רשויות. בהסכמים אלה ייקבע, בין היתר, שיעור השתתפותה של כל רשות מקומית בתקצוב מרכז הפסג"ה שבתחומה בהתאם למבחנים קבועים מראש וגלויים, הנוגעים גם לפערים הכלכליים בין רשויות מקומיות. על המשרד לבחון מהי חלוקת התקציב הראויה כדי שתבטיח שהפער בין מרכזי פסג"ה בתחומי רשויות מקומיות חלשות מהבחינה הכלכלית לבין מרכזים בתחומי רשויות חזקות מהבחינה הכלכלית לא יגדל.
6.
בשנת 2005 החליט המשרד לאחד שני אגפים - אגף ההשתלמויות ואגף פסג"ה - ולפרסם מכרז לתפקיד מנהל לאגף המאוחד. המצב שבו שני אגפים במשרד מטפלים במרכזי הפסג"ה ולהם מנגנונים נפרדים של מינהל, תקציב ופיקוח נמשך כבר יותר משלוש שנים. על המשרד להשלים בהקדם את התהליך של איחוד האגפים ולפרסם מכרז לתפקיד ראש האגף המאוחד.
7.
המרכזים לא ניצלו את מלוא השעות שהמשרד הקציב לפעילותם. בשנת הלימודים התשס"ד נוצלו רק כ-90,000 שעות (כ-76%), ובשנת הלימודים התשס"ה - כ-102,000 שעות (כ-75%). מינהל ההשתלמויות לא חקר את הסיבות לאי-ניצול השעות בשנת התשס"ד, ובשנת התשס"ה אף הגדיל את מספר השעות שהוקצו לחלק מהמרכזים, דבר שהגביר את אי הניצול של התקציב בחלק מהמרכזים. במקרים מסוימים עמד שיעור הניצול של שעות ההשתלמות המתוקצבות על 60%-74%, ואף ירד לעיתים ל-46%.

8.
למינהל לחינוך התיישבותי יש תקציב להשתלמויות בתוך תקציבו העצמאי: בשנת 2004 - 480,000 ש"ח ובשנת 2005 - 466,000 ש"ח. נוסף על תקציבו העצמאי הקציב לו אגף השתלמויות 800 שעות להשתלמויות במרכזי פסג"ה בשנת 2004 ו-170 שעות בחודשים ינואר-אוגוסט 2005. יוצא אפוא, שהמשרד לא השיג את המטרה שקבע לעצמו - איגום כל משאביו המיועדים להשתלמויות. 

9.
חוזר המנכ"ל ובו הנחיות בעניין מרכזי פסג"ה, קובע שבצוותי ההיגוי במחוזות יהיו גם נציגי האקדמיה. הביקורת העלתה, שנציג האקדמיה אינו משתתף אף לא באחד מצוותי ההיגוי במחוזות. 

10.
חוזר המנכ"ל קובע שאיכות הפיתוח המקצועי של עו"ה תהיה ברמה אקדמית. היעדרם של אנשי האקדמיה מצוותי ההיגוי במחוזות פוגע בהשגת יעד חשוב של מרכזי הפסג"ה.
11.
צוות ההיגוי של המטה, נועד ללוות את המרכזים ולסייע להם. הביקורת העלתה, שצוות ההיגוי של המטה מתכנס רק לאישור תכניות עבודה ולא לדיון במדיניות כוללת.
12.
שישה מרכזי פסג"ה העסיקו מומחים שאינם כלולים במאגר המומחים שלא על פי הוראות המשרד. במצב זה, המשרד אינו מובטח כי הם עומדים בתנאי הסף שנקבעו כדי להבטיח את איכות פיתוח סגלי ההוראה. בהעסקת מומחים שלא מהמאגר יש גם משום העדפתם על פני המומחים שמוינו על ידי המשרד ונמצאו ראויים. אף שמקרים אלה אינם רבים, מן הראוי שמינהל ההשתלמויות ייתן דעתו להתמודדות עם תופעה זו.

13.
במשרד לא היה מידע על היקף העסקתם של המומחים והיועצים במרכזים ועל מידת ניצול התקציב שנועד למטרה זו. רק על פי בקשת משרד מבקר המדינה ריכז המשרד את הנתונים האלה. בהיעדר מידע שוטף על נושאים אלה, לא הייתה בידי המשרד אפשרות לעקוב בזמן אמת אחריהם. 

14.
התקנה התקציבית שממנה משלמים ליועצים ולמומחים כלולה בתקציב אגף ההשתלמויות, ואולם אגף פסג"ה הוא שמבצע את התשלומים. נמצא ששכר העבודה של המומחים והיועצים עוכב חודשים רבים עקב סרבול בעבודת המשרד. למינהל לא ידוע מה גודל הפיגור בתשלומי השכר, ולפיכך הוא אינו מסוגל לפעול לצמצומו. יתרה מזו, הפיגור בתשלום החריף את הקושי הקיים בלאו הכי לגייס מומחים ויועצים. 

15.
ביולי 2005 היו רשומים במאגר כ-2,400 מרצים, מהם 490 בעלי תואר ראשון בלבד ו-30 מורים מוסמכים ללא תואר אקדמי (בסך הכול כ-22%). בחודשים ינואר-יולי 2005 הועסקו מרצים ללא תואר אקדמי או בעלי תואר ראשון בלבד ב-12,742 מהשעות (17%).  העסקה של מרצים שאינם עומדים בדרישות הסף האקדמיות שנקבעו בחוזר המנכ"ל עלולה להביא לכך שלא תושג המטרה של הוראה ברמה אקדמית במרכזי פסג"ה.

16.
בדיקת מספר ההשתלמויות ומספר המשתלמים בכמה מרכזי פסג"ה במרכז הארץ ובפריפריה, העלתה שבשנת הלימודים התשס"ד התקיימו ב-21 מרכזים 822 השתלמויות, וב-372 מהן (45%) היה מספר המשתתפים קטן מ-20. בשנת התשס"ה התקיימו ב-23 מרכזים 1,294 השתלמויות, וב-584 מהן (45%) היה מספר המשתלמים קטן מ-20 שקבע המשרד. קיום השתלמויות שמספר המשתתפים בהן קטן מ-20 נעשה לא רק במרכזים באזורי הפריפריה, שבהם מספר העו"ה קטן יחסית, אלא גם במרכזים באזורים שבמרכז הארץ, שבהם מספר המורים רב (כ-4,000). בשנת התשס"ה התקיימו בשבעה מרכזי פסג"ה במרכז הארץ 690 השתלמויות, וב-45% מהם (311 השתלמויות) היה מספר המשתתפים קטן מ-20. על מינהל ההשתלמויות להקפיד לבצע את הנחיות המשרד, ולא לקיים השתלמויות, ודאי לא במרכז הארץ, לפחות מ-20 משתתפים.
17.
באזור המרכז קיימים מוסדות נוספים - אוניברסיטאות ומכללות - שמקיימים השתלמויות לעו"ה, וחלקן אף ממומן בידי המשרד. על המשרד לאחד השתלמויות בנושאים דומים המתקיימות באותו אזור.
18.
עיקר ההשתתפות במרכזי הפסג"ה היא של עו"ה המלמדים את שכבות הגיל הקדם-יסודית והיסודית, ואילו השתתפות מורי שכבת הגיל העל-יסודית נמוכה יותר. לפי ההנחות  הפדגוגיות שבחוזר המנכ"ל, הפיתוח המקצועי של עו"ה ייעשה בראייה של הרצף החינוכי לכל שכבות הגיל. המינהל לא בדק מדוע המרכזים, אטרקטיביים פחות למורי שכבת הגיל העל-יסודית, ואילו דרכים יש לנקוט כדי להגביר את השתתפותם של מורים אלה בפעילות המרכזים כך שיישמר הרצף החינוכי לכל שכבות הגיל.
19.
הפעלת מרכז פסג"ה כרוכה בהוצאות רבות. קיום מספר קטן של השתלמויות ובהן משתתפים מעטים גורם לכך שהעלות למשתלם גבוהה מאוד. על מינהל ההשתלמויות לבדוק את כדאיות הפעלתם של מרכזים קטנים ולדון בשאלות האם יש צידוק להפעלת כל מרכז בנפרד והאם יש לאחד מרכזים קטנים.
20.
עם הקמת המרכזים הוקם באגף פסג"ה צוות בקרה ולמידה (צוות בו"ל) שנועד לבדוק את יישום הוראות חוזר המנכ"ל במרכזי הפסג"ה. צוות בו"ל קבע תקנים לפעילות מרכזי פסג"ה, ועל פיהם הוא בוחן את פעילותם. בשנת התשס"ג מצא צוות בו"ל פערים בין תפיסת מרכזי פסג"ה על פי חוזר המנכ"ל לבין יישומה. 

21.
רוב הממצאים שהעלה צוות בקרה ולמידה (צוות בו"ל), בשנת התשס"ג, הועלו גם בשנת התשס"ה.  ממצאי צוות בו"ל שנגעו לנושאים שבאחריות מטה המשרד לא טופלו.
22.
חוזר המנכ"ל קובע שיו"ר צוות ההיגוי של המטה - ראש מינהל ההשתלמויות - ידווח למנכ"ל המשרד על הפעולות במרכזים. נמצא שבמשרד אין נתונים על דיווחים סדירים למנכ"לית על הנעשה במרכזי פסג"ה ובכך נמנעה ממנה האפשרות לשפר את פעולתם. 

23.
המשרד לא פיתח שיטת מדידה להערכת השפעתן של ההשתלמויות במרכזים לפיתוח סגלי הוראה (פסג"ה) על הנעשה בבתי הספר ועל שיפור מערך הלימוד בכיתה ולפיכך גם אין לו נתונים על כך.
24.
צוות בו"ל בדק בעיקר את פעילות המרכזים עצמם ולא את תוצאותיה, ולא בחן אם ההשתלמויות במרכזים השיגו את המטרות שלשמן הוקמו המרכזים. עקב כך שצוות בו"ל "נעצר" בשערי בתי הספר ואינו בודק את הנעשה בכיתות הלימוד, אין בידי מינהל ההשתלמויות נתונים על האפקטיביות של ההשתלמויות. ההישגים העיקריים של מרכזי פסג"ה צריכים לבוא לידי ביטוי בכיתה, והתלמידים אמורים להיות הנשכרים העיקריים מפעילויות המרכזים. על המשרד לפתח בהקדם כלים למדידת התרומה של ההשתלמויות לשיפור מערך ההוראה בבית הספר. 

ב. 
מצב תיקון הליקויים

משרד החינוך

1.
משנת 2005 פעל המשרד לתקנן את מרכזי הפסג"ה בהתאם לקריטריונים.

התקנון יכנס לתוקף בשנת הלימודים תשס"ז, ועל פיו תעשה הקצאת שעות התקן למרכז.

2.4.5.
טיוטת הסכם מחודש עם הרשויות המקומיות, המעגן את קשרי הצדדים והמחויבות להפעלת מרכזי הפסג"ה, נמצאת בהליך התגבשות.  העיכוב בהכנת ההסכם נבע מהעדר מקורות מימון לסיוע לרשויות.

המשרד יפעל לעגן את ההסכם עד לסוף שנת 2006.

3.
המשרד פועל לסייע, באופן חלקי, לרשויות, בתקציב מינהלי בשנת התקציב 2006. לשם כך הועמד תקציב ייעודי.

6.
הטיפול באיחוד האגפים נמצא בתהליך מתקדם: פורסם מכרז פנימי לניהול אחוד של שני האגפים.

7.
אגף השתלמות והדרכה לעובדי הוראה (עו"ה), יפעל לפיתוח מערכת  דו"חות ממוחשבת עד לסוף שנת 2006, במטרה לאפשר קבלת מידע עדכני בכל עת על ניצול תקציב, ברמת כל מרכז פסג"ה ויחידה מזמינה. במערכת זו, יתקיים מעקב שוטף אחר ניצול התקציב, אשר יאפשר הסבת תקציבים לא מנוצלים, לתחומים אחרים, על פי הצורך.

8.
המינהל לחינוך התיישבותי הינו יחידת סמך, אשר לו מעמד שונה משאר יחידות המשרד ומחוזותיו. לפיכך האיגום התקציבי הקיים ביחס לכלל יחידות המשרד, אינו מתאים לתקציבי ההשתלמות של המינהל לחינוך התיישבותי. 

האיגום המתאים והקיים בפועל ביחס למינהל לחינוך התיישבותי, הינו איגום ברמת הפעלת התוכניות הפדגוגיות.

9.10.
החל משנת הלימודים תשס"ו, יש בכל מרכז פסג"ה נציג אקדמיה, או נציג בעל השכלה אקדמית ברמת ד"ר, לקידום איכות הפיתוח המקצועי של עו"ה.

במהלך חודש אפריל 2006, במסגרת דיוני מעקב ביצוע והערכות המחוזות לשנת 2007, יודגש נושא זה בפני המחוזות, כחלק מההערכות של צוותי ההיגוי המחוזיים.

11.
צוות היגוי המטה יתכנס מעתה לדיון במדיניות כוללת, אחת לשנה, במסגרת ההערכות לפתיחת שנת לימודים. דיוני הצוות יתועדו גם בכתב.

12.
בשנת הלימודים תשס"ו צומצם לחמישה מספר המרכזים, אשר לא העסיקו יועצים או מומחים. קיים קושי לאתר מומחים, המעוניינים לעבוד בתעריפי נש"מ ובאזורי הפריפריה.

על מנת להתמודד עם המחסור במומחים, הרחיב המשרד בראשית שנת 2006 את מאגר המומחים, ונוספו כ-30 מומחים, כך שבשנת תשס"ז תתאפשר הפעלת מומחים ויועצים בכל המרכזים.

מומחים ויועצים המועסקים על ידי הרשויות המקומיות, אינם מחויבים ברישום במאגר המומחים של המשרד, אולם עליהם להיות מאושרים על ידי הפיקוח של המשרד. החל משנת תשס"ו, כל המומחים והיועצים המועסקים על ידי הרשויות המקומיות, מאושרים על ידי הפיקוח.

13.
המשרד פועל לבניית מערכת ממוחשבת עד לסוף שנת 2006, אשר תנהל את המסגרת והביצוע השוטף של התשלומים למומחים ויועצים.

14.
מערכת התשלומים הממוחשבת שבהכנה, תאפשר קיצור משך זמן תשלום החשבונות, ותאפשר בקרה שוטפת על ניצול התקציב והתשלומים.

15.
בתחילת שנת הלימודים תשס"ז, יפרסם המשרד הנחיות מתוקנות בחוזר המנכ"ל, המגדירות את דרישות הסף להזמנת מרצים להשתלמויות מתוקצבות, המבוצעות על ידי מרכזי פסג"ה ויחידות המשרד.

16.
בתחילת שנת הלימודים תשס"ז, יפרסם המשרד הנחיות, על פיהן תפעלנה השתלמויות מתוקצבות, המבוצעות על ידי מרכזי פסג"ה ויחידות המשרד. השתלמויות אלו יאושרו בתנאי שיהיו 20 משתתפים לפחות. בהנחיות יפורטו קריטריונים לחריגה מההנחיה, כגון תחומים דיסציפלינאריים מוגדרים באזורי פריפריה, ותחומים המחייבים עבודה לא שגרתית. בקשות מנומקות לחריגות שאינן כלולות בקריטריונים, תהינה חייבות לקבל אישור מראש, מהאגף להשתלמות והדרכה לעו"ה.

17.
השתלמויות עו"ה המתקיימות באוניברסיטאות ומכללות, והממומנות על ידי המשרד, מופעלות מעתה באמצעות המרכזים לפיתוח סגלי הוראה.

18.
הנתונים המעודכנים מצביעים על מגמת עלייה במספר המשתתפים מקרב מורי החטיבה העליונה.

על מנת להגדיל את היקף המורים המשתלמים מהחטיבה העליונה, יבצע אגף מרכזי פסג"ה לקראת שנת הלימודים תשס"ז, את הפעולות הבאות: א. חיזוק הקשר בין מרכזי הפסג"ה ובין מנהלי בתי הספר העל יסודיים באזורם; ב. שילוב מרצים מתאימים בהשתלמויות למורים בחינוך העל יסודי.

19.
בסוף שנת 2005, לקראת שנת הלימודים תשס"ז, נקבעו קריטריונים לקביעת גודל מרכז ותקצוב שעות התקן.

הקריטריונים התייחסו להיקף עובדי ההוראה באזור, נגישות לעו"ה, ופריפריה.

במהלך שנת הלימודים תשס"ז, יבחן אגף מרכזי פסג"ה, את המרכזים הקטנים, מעמדם ונחיצותם.

20.
צוות בקרה ולמידה פועל באופן שוטף וקבוע לבדיקת ובחינת הפעילות במרכזי הפסג"ה. על בסיס הבדיקות, מועברים משובים ומתקיימים דיונים ברמות: הפסג"ה, המחוז ואגף מרכזי פסג"ה. ההליך מקדם את המערכת, ומבטיח את יישום הוראות חוזר המנכ"ל במרכזים הפדגוגיים, על פי התקנים שנקבעו.

21.22.
 במסגרת ההערכות לשנת הלימודים תשס"ז, יחדש צוות היגוי המטה את פעילותו. הצוות יתכנס פעמיים בשנה. 

ממצאי צוות בו"ל יוצגו בפני צוות ההיגוי, ועל בסיס הממצאים יופק מידי שנה דו"ח, לידיעת הנהלת המשרד.

23.
אגף מרכזי פסג"ה פיתח, בשיתוף הפיקוח במחוזות, שאלוני משוב להשתלמויות המתקיימות במסגרת המרכזים, במטרה לבחון את השפעת ההשתלמויות על העשייה בכיתה, ומכאן, בעקיפין, על הישגי התלמידים. מהלך זה יועמק במהלך שנת הלימודים תשס"ז.

24.
המרכזים לפיתוח סגלי הוראה, הוקמו במטרה לאפשר פיתוח מקצועי של עובדי ההוראה, על מנת לקדם את איכות ההוראה במערכת החינוך. 

למשרד מספר כלים, דרכם מתבצעת בקרה ומשוב על הפעילות במרכזים והצורך להתאים לצרכים: צוות בו"ל, שאלוני משוב, מבדקים שוטפים ומבדקים אקראיים. כלים אלו מאפשרים בחינה שוטפת של הפעילות, קידום איכות ההוראה, והרלוונטיות של ההשתלמויות למעשה החינוכי בבית הספר ובכיתה.

מינהל הספורט

א.
ריכוז ממצאי הביקורת
6.
המועצה להסדר הימורים בספורט ומינהל הספורט משתמשים במבחנים שונים כדי לקבוע את שיעור התמיכה שתינתן לכל אחד מגופי הספורט. במבחנים שקבע המינהל צוין שלקראת כל שנת תקציב יגישו ההתאחדויות ואיגודי הספורט תכנית עבודה לאישור המינהל. המינהל מתנה את תמיכתו באישור התכנית שהוגשה ובבדיקת ביצועה. אין במבחני המועצה תנאי דומה ואין לה דרך לדעת מה מתוכנן להיעשות בכספי התמיכה. 

7.
בנובמבר 2003 הגיש ראש מינהל הספורט למנכ"לית המשרד הצעה לרפורמה במועצה להסדר הימורים בספורט. ההצעה של ראש המינהל לא נדונה בהנהלת המשרד. מן הראוי היה שהמשרד יבחן את ההצעה ויחליט אם לאמצה או לדחותה. 

12.
במארס 2005 הטילה הממשלה (החלטה 3416) על שרת החינוך להקים מועצה ציבורית לקידום ספורט הנשים בישראל. עד סוף אוקטובר 2005 מונתה רק יו"ר למועצה האמורה, וטרם הסתיים הליך הקמת המועצה. השלבים ליישום התכנית עדיין לא נדונו בהנהלת המשרד, והמועצה להסדר הימורים בספורט לא העבירה למשרד את התמיכה שנקבעה. ספורט הנשים, שנדחק כל השנים לשוליים, לא קיבל גם בשנת 2005 תמריצים לקידומו, על אף כל ההחלטות שהתקבלו בעבר.

ב. 
מצב תיקון הליקויים
המועצה להסדר הימורים בספורט

6.
המועצה להסדר ההימורים בספורט הינה תאגיד על פי דין הפועל על פי החוק להסדר ההימורים בספורט תשכ"ז-1967, להלן "החוק". למועצה מליאה אשר ממונה על ידי השר הממונה ועל ידי שר האוצר.

על פי החוק להסדר ההימורים בספורט, התשכ"ז-1967, הסכום שנותר אצל המועצה לאחר ניכוי התשלומים לזוכים והוצאותיה משמש לקידומם ופיתוחם של תרבות הגוף, החינוך הגופני והספורט בישראל.

אמות המידה לתמיכה בגופי הספורט נקבעו על ידי ועדה ציבורית, ולא במליאת המועצה, כאמור בסעיף 9(ב2) לחוק להסדר ההימורים בספורט, התשכ"ז-1967, כלהלן: 

"9. השימוש ביתרת ההכנסות

(ב1) מיתרת ההכנסות המיועדות לחלוקה, לפי סעיף קטן (א), תקצה המועצה מדי שנה – 

(1) סכום שתקבע לחלוקה כתמיכה בתשתיות יסוד בספורט ובמטרות נוספות כאמור בסעיף קטן (א);

(2) סכום שתקבע לחלוקה להתאחדויות ספורט ולאיגודי ספורט, בהתאם לאמות מידה שייקבעו לעניין זה;

(3) סכום שתקבע לחלוקה לאגודות ספורט ולמועדוני ספורט, כמשמעותם בחוק הספורט, בהתאם לאמות מידה שייקבעו לענין זה; הסכומים על פי פסקה זו יועברו ישירות לאגודות ולמועדונים, ואולם רשאי גוף כאמור לבקש כי ההעברה תיעשה לגביו בדרך אחרת;

(4) 10% מהסכום, שנקבע לפי פסקה (3), ובנוסף לו, כתמיכה בספורט נשים ובספורט באזורי עדיפות לאומית, בהתאם לאמות מידה שייקבעו לענין זה; הסכומים על פי פסקה זו יועברו ישירות לאגודות הספורט ולמועדוני הספורט, ואולם רשאי גוף כאמור לבקש כי העברה תיעשה לגביו באמצעות ארגון ספורט;

(5) 15% מהסכום שנקבע לפי פסקה (3) לחלוקה לאגודות ספורט ולמועדוני ספורט המסונפים לארגוני ספורט, יועברו לארגוני הספורט שאליהם מסונפים האגודות והמועדונים, למימון הוצאות הארגונים.

(ב2) שר החינוך, התרבות והספורט, בהתייעצות עם המועצה (להסדר ההימורים בספורט), ימנה ועדה ציבורית שתקבע, באישור השר והמועצה, אמות מידה לחלוקת הסכומים ... בשים לב לשיקולים חברתיים, לרבות תמיכה בספורט נשים, בספורט עממי ובפעולות ספורט באזורי עדיפות לאומית, וכן בשים לב להישגיות בספורט; הוועדה הציבורית, באישור השר והמועצה, רשאית, אחת לשנה, סמוך למועד הגשת הצעת התקציב, לשנות את אמות המידה; אמות המידה יפורסמו ברשומות."
הוועדה אשר הוקמה, להלן "הוועדה הציבורית", קבעה אמות מידה לחלוקת התקציב. אמות המידה פורסמו ברשומות, לראשונה בילקוט הפרסומים 4933, כ"ח בחשון התשס"א (עמוד 350 ואילך). גרסה מעודכנת ומתוקנת של אמות המידה, פורסמה ברשומות בילקוט הפרסומים 5477, ה' בטבת התשס"ו, (עמוד 1094 ואילך).

הוועדה הציבורית ממונה בהתאם לחוק, על ידי שר החינוך התרבות והספורט, וחברי המועצה אינם שותפים בה.

הוועדה הציבורית אשר קבעה למועצה את אמות המידה לחלוקת הכספים, לא העמידה את הדרישות להצגת תכנית עבודה ובדיקת ביצועה, כתנאי להעברת הקצבות המועצה לגופי הספורט. מכאן, אם גוף כלשהו עומד באמות המידה,  הוא זכאי להקצבותיו. 

המועצה מעבדת את הנתונים אשר מועברים על ידי האיגודים למינהל הספורט, על מנת לקבוע את הניקוד המתחייב ממנו, בהתאם לאמות המידה שנקבעו למועצה על ידי הוועדה הציבורית. נתונים אשר אינם מצויים במינהל הספורט, והמועצה נדרשת להם לצורך קביעת אמות המידה שלה, מתקבלים, על פי דרישתה, מהאיגודים באופן עצמאי .

למועצה אין כוח אדם או כלים לקיום הבדיקות כאמור, והיא מסתפקת באלה אשר נערכות על ידי מינהל הספורט וגופים אחרים, כגון רשם העמותות לעניין אישור על ניהול תקין, וכד'. 

המועצה עורכת בדיקות אקראיות, לפי שיקול דעתה, בהתאם לתכנית עבודה שהיא קובעת לביקורת הפנימית, ולביקורת חיצונית נוספת, של משרד רואי חשבון, לבדיקת אמיתות הדיווחים הנמסרים לה. 

7.
בכל הנוגע לרפורמה במועצה להסדר ההימורים בספורט, המועצה לא קיבלה הצעת רפורמה במועצה, כאמור, ולא הייתה צריכה להתייחס להצעה, ככל שקיימת.
12.
המועצה קיבלה החלטה על יציאה לפרויקט קידום ספורט הנשים, ולהקצות לכך 80 מיליון ש"ח, בפריסה במשך מספר שנים. המועצה כבר החלה להקצות כספים לנושא זה, אולם העניין טרם יצא אל הפועל, שלא מחמת מעשי המועצה, כי את הכספים המיועדים לחלק במסגרת הפרויקט, יש לחלק על פי אמות מידה שיפורסמו ברשומות.
המועצה, יחד עם הוועדה הציבורית הקובעת את אמות המידה ועם משרד החינוך, פעלה לתיקון אמות המידה, באופן שיאפשר חלוקת תמיכות במסגרת הפרויקט (ילקוט הפרסומים מספר 5477, תשס"ו, עמוד 1094).
על פי דרישת משרד המשפטים, התיקון האמור מחייב, קודם חלוקת הכספים, פרסום אמות מידה פרטניות לפרויקט; אמות מידה שיוכנו על ידי המועצה הציבורית לקידום ספורט הנשים בישראל.
מכיוון שהמועצה הציבורית לקידום ספורט הנשים בישראל טרם הוקמה,  טרם נקבעו אמות מידה פרטניות כאמור.
המועצה אינה אחראית ואינה מוסמכת להקים את המועצה הציבורית לקידום ספורט הנשים בישראל. פנייה של משרד החינוך למועצה, למינוי נציגים מטעם המועצה, למועצה הציבורית לקידום ספורט הנשים - נענתה מיד: מונו שני נציגים: יו"ר המועצה להסדר ההימורים בספורט, ויועצת למנכ"לית משרד החינוך. מעבר לכך, המועצה היא חסרת סמכות בעניין.

מבחינת המועצה, הכספים המיועדים לפרויקט זמינים, מיד לאחר שהמשרד יקים את המועצה הציבורית לקידום ספורט הנשים, וזו תקבע אמות מידה פרטניות לחלוקת התמיכות בספורט הנשים.
תמריצים לעובדי הוראה

א.
ריכוז ממצאי הביקורת

1.
אף על פי שהחלטת הממשלה משנת 1997, בדבר מתן תמריצים לעובדי הוראה, ציינה שהמשרד רשאי לתת את התמריצים רק בחלק מאזורי העדיפות הלאומית, בהתאם לכללים וסדרי עדיפויות שיקבע בתיאום עם משרד האוצר, המשרד לא פעל כך. המעקב העלה שגם בשנים התש"ס-התשס"ה המשיך המשרד לתת תמריצים בשיעור אחיד לעובדי הוראה (עו"ה) אשר מתגוררים ומלמדים בכל אזורי העדיפות הלאומית ולא הקצה את התמריצים בהתאם למצב היישובים ולצורכיהם, שכן היישובים השוכנים באזורי עדיפות לאומית נבדלים זה מזה מבחינת מאפייניהם החברתיים-כלכליים.

2.
גם בשנים התש"ס-התשס"ה לא השתנה המצב בנושא מתן תמריצים לעו"ה ביישובים שמצבם הכלכלי-חברתי נמוך ושאינם שוכנים באזורי עדיפות לאומית. המשרד גם לא פעל למצוא דרכים חלופיות לטיפול ביישובים שזקוקים לתגבור כוח ההוראה ובכלל זה לא נקט יוזמה לשינוי החלטת הממשלה בנושא, באופן שיאפשר לתת תמריצים גם ביישובים נזקקים שאינם באזורי עדיפות לאומית. 

3.
בחודש יוני 2001 החליט המשרד שמחקר בדבר ההשפעה של החוזים האישיים על משיכת עו"ה טובים ליישובים ייעשה בנפרד מהמחקר על התמריצים. עד סוף נובמבר 2005 לא בחר המשרד מומחים להכנת המחקר בנושא. 

4.
ביצוע המחקר בדבר ההשפעה של החוזים האישיים על משיכת עו"ה טובים ליישובים  כרוך בבעיות עקב האיכות הירודה של הנתונים שבידי המשרד. לגף תמריצים לא היה מאגר מסודר של נתונים על עו"ה שקיבלו תמריצים, ובידי מינהל תקשוב ומערכות מידע שבמשרד נמצא מאגר מוגבל של נתונים.
5.
איכות הנתונים שנאספו במחקר ירודה, מאחר וכמה מהקבצים שמסר המשרד, שעל יסודם הם אמורים לבנות את מסד הנתונים למחקר, אינם אמינים דיים וקשה לפענח אותם.
6.
רק במרס 2005 החל המשרד להעביר לחוקרים חלק מהנתונים הדרושים לבניית מסד הנתונים. בנובמבר 2005 עדיין לא גובש מסד הנתונים, ובלשכת המדען אין יודעים בוודאות מתי תסתיים עבודת המחקר ומתי יימסרו ההמלצות למשרד. עוד נמצא שהמשרד לא דרש מהחוקרים לוח זמנים חדש לסיום עבודת המחקר, אף על פי שבהסכם המחקר נקבע שעליו לעשות זאת. 

7.
יש לראות בחומרה את העובדה שבידי המשרד אין נתונים מרוכזים, זמינים ואמינים על עו"ה שהעסיק ושילם את שכרם. עוד יש לראות בחומרה, שחמש שנים לאחר פרסום ממצאי מבקר המדינה, וכארבע שנים לאחר שהמשרד בחר בצוות חוקרים לביצוע המחקר, אין בידיו אפילו הערכות ראשוניות על מידת ההצלחה של התמריצים.

ב. 
מצב תיקון הליקויים

משרד החינוך

1.
נקודות המוצא של כל החלטות הממשלה הנוגעות לאזורי עדיפות לאומית, היו:

א. 
הנהגת מדיניות לפיזור אוכלוסין ולעידוד מגורים בריחוק ממרכזי האוכלוסיה: "נקודת המוצא לקביעת אזורי עדיפות לאומית במדינת ישראל, היא מדיניות הממשלה לפיזור אוכלוסין, לשינוי סדרי העדיפות הלאומית, ולקליטת העלייה באזורים האלה"

(החלטת ממשלה מספר 721 מיום 24.1.1993).

ב. 
הנהגת מדיניות אחידה וכוללת שתחייב את כל משרדי הממשלה: "הממשלה תנקוט בעניין זה מדיניות אחידה וכוללת על ידי כל משרדי הממשלה, אשר יפעלו להתאמת החקיקה הרלבנטית, הנהלים והחלטות הממשלה, הנוגעים לאזורי ולערי פיתוח, בהתאם להחלטה זו".

(החלטת ממשלה מספר 721 מיום 24.1.1993).

משרד החינוך ראה בשני עקרונות הנ"ל, הנחות עבודה בסיסיות, לפיכך לא פעל לשינוי הסיווג ו/או מפת התמריצים. ביסוס לכך נמצא בסיכום דיון שהתקיים במשרד ראש הממשלה ביום 18.10.1999, של ועדת המשנה לעניין ההטבות, שבו נאמר: 

"מטרת אזורי העדיפות, היא לא פתרון של בעיות של מצוקה כלכלית או חברתית, אלא עידוד פיזור אוכלוסין, חיזוק הפריפריה וקליטת העלייה, בהתאם למדיניות הממשלה, מתוך כוונה ליצור אחידות בנושא בין משרדי הממשלה השונים.

לאור האמור, אין אזורי העדיפות מפלים בין עני ועשיר. ייתכנו מקומות המצויים במקום גבוה בדירוג הלמ"ס, אך מספר התושבים הנמוך במרחב ו/או היות האזור פריפרי מצדיקה מתן הטבות לצורך קידום ההתיישבות באזור".

2.
בעקבות הביקורת, הוקם במשרד צוות חשיבה לעניין העדיפות הלאומית, אשר יתייחס גם לנושא התמריצים למורים.

3.
הקול הקורא להגשת הצעות מחקר בנושא חוזים אישיים, לא הניב הצעות ראויות. משום כך, המליצה ועדת ההיגוי שליוותה את המחקר, ללמוד את לקחי מחקר התמריצים בטרם יצא קול קורא חדש לביצוע מחקר החוזים האישיים. לאחר קבלת הנוסח הסופי של דוח מחקר התמריצים, ולימוד מסקנותיו והמלצותיו, תוציא לשכת המדען הראשי, בשיתוף גף תמריצים, קול קורא להגשת הצעות לביצוע מחקר בנושא חוזים אישיים. 


4.
לאור דרישת גף לדיור ותמריצים למורים, להקים מאגר ממוחשב מלא, אמין וזמין של עובדי הוראה המקבלים תמריצים, הוחלט במינהל תקשוב לאפיין ולפתח מערכת תמריצים חדשה, המשולבת במערכת "משכית". משכית הינה מערכת משולבת המטפלת במכלול נושאים: א. הקצאת תקן לבתי הספר; ב. ביצוע שיבוץ עובדי ההוראה בבתי הספר על-פי התקן; ג. ניהול נתוני עובדי ההוראה: דרגה, ותק, גמולי השתלמות, וכו'; ד. טיפול בנתוני ההעסקה של עובדי ההוראה: מערכת שעות, היעדרויות, מלוי מקום, תפקידים, וכו'; ה. חישוב השכר של עובדי ההוראה, הפקה ופרסום תלושי השכר. פיתוח המערכת מתוכנן להסתיים בסוף שנת 2007.

5.
על אף מגבלות הנתונים, נבדקו במחקר, באופן כמותי, מאפיינים רלבנטיים - השכלה, גיל, ותק וכיו"ב, של עובדי הוראה המקבלים תמריצים בישובי עדיפות לאומית א', בהשוואה למאפייניהם של עובדי הוראה בישובים שנבחרו להשוואה. מבחינת שתי קבוצות הישובים עולה, כי עובדי ההוראה בישובי עדיפות לאומית א', מהווים אוכלוסיה יציבה, יחסית לאוכלוסיה המקבילה בישובי ההשוואה, והשכלתם אינה נופלת מזו של עמיתיהם בישובי ההשוואה. היות שלא נערך ניסוי מבוקר, אין אפשרות ליחס תופעות חיוביות אלה, באופן בלעדי, למתן התמריצים הישירים והעקיפים. מכאן מסיקים החוקרים, כי התמריצים מילאו וממלאים, כנראה, תפקיד בהשגת היעדים שלשמם הונהגו. 
בנוסף לחקר הכמותי, במחקר האיכותי, בו רואינו עובדי הוראה ובעלי תפקידים בישובי עדיפות לאומית א', יופקו לקחים לגבי מדיניות התמריצים.

6.
על פי לוח הזמנים בחוזה שנחתם עם האוניברסיטה העברית, אמור המחקר בנושא תמריצים, להסתיים עד סוף חודש מאי 2006. 

בחודש אפריל 2006 מסר צוות החוקרים את טיוטת הדוח המסכם, עליה העירו חברי ועדת ההיגוי שליוותה את המחקר, ונציגי לשכת המדען הראשי. ההערות רוכזו במסמך שנמסר לחוקרים ב-15.5.2006. נקבע כי החוקרים ימסרו למשרד את הנוסח הסופי של הדו"ח, שלושה שבועות מיום מסירת מסמך ההערות. 


7.
תוצאות המחקר בדבר ההשפעה של החוזים האישיים על משיכת עו"ה טובים ליישובים, עשויות לתרום להפקת לקחים מהפעלת התמריצים עד כה. לאור זאת, ילקחו הממצאים, המסקנות וההמלצות בחשבון, בעת עדכון המדיניות לתימרוץ עובדי הוראה. בעקבות פסיקת בג"ץ אודות מעמדה של העדיפות הלאומית, נערך משרד החינוך לקביעת מדיניות חדשה להקצאה דיפרנציאלית של משאבים, ביניהם התמריצים לעובדי הוראה.

משרד החקלאות ופיתוח הכפר

מינויים פוליטיים ומינויים בלתי תקינים  במשרד החקלאות ופיתוח הכפר ובתאגידים הקשורים אליו

א.
ריכוז ממצאי הביקורת
מינויים פוליטיים ברשות לפיקוח חקלאי

4. 
הבדיקה העלתה, כי 11 מ-24 העובדים העונתיים שנקלטו ברשות היו חברי מרכז מפלגת הליכוד (אחד מהם הופנה לעבודה בידי הממונה על המועצה לענף הלול, שגם הוא חבר המרכז). עובד נוסף הוא פעיל בליכוד (היה מועמד לחברות במרכז אך לא נבחר) וארבעה עובדים הם בנים של חברי המרכז. יוצא אפוא, כי 16 מ-24 העובדים שנקלטו היו בעלי זיקה פוליטית לשר. מאחר שלא התקיים הליך תחרותי, חזקה שמונו בשל זיקתם הפוליטית. העובדים שנקלטו לא נשלחו לבחינות בנציבות לצורך בדיקת התאמתם לתפקיד.

מינוי מנכ"ל במועצת הצמחים

22.
 ב-3.6.2004, יומיים לאחר החלטת הוועדה לבדיקת מינויים, התכנסה המינהלה המאוחדת לישיבה שנייה, ובה אישרה נספח לפרוטוקול הישיבה, וקבעה כי הוא חלק בלתי נפרד מפרוטוקול הישיבה הראשונה שהתקיימה ב-18.3.04. בנספח נכתב כי "עד לסיום הליכי מינוי מנכ"ל ימשיך לכהן מיכאל אילון כיו"ר ההקמה של מועצת הצמחים בסמכויות מנכ"ל. מיכאל אילון יהיה עובד המועצה בתפקיד משנה למנכ"ל". על נספח זה חתם השר כיו"ר המינהלה המאוחדת. הפעולה שנקטה המינהלה נועדה על פניה לתת בדיעבד תוקף לפעולות שהספיק מר אילון לעשות בעת שפעל כמנכ"ל ללא אישור כדין. פעולה כזאת אינה עולה בקנה אחד עם כללי המינהל התקין. לדעת משרד מבקר המדינה, היה על המינהלה המאוחדת לפנות ולקבל את עמדתה של הוועדה לבדיקת מינויים כבר בשלב המוקדם שבו החלה להתגבש העמדה להפקיד סמכויות של מנכ"ל בידי מר אילון. לו עשתה זאת, היה נחסך הצורך להתמודד עם החלטה שלילית של הוועדה לבדיקת מינויים, כאשר זו באה לאחר שמר אילון מתפקד כמנכ"ל חודשים מספר.

מינוי עובדים במועצת הצמחים

25.
 ב-11.7.2004 מינה מנכ"ל מועצת הצמחים, לתפקיד מנהל בפועל של אגף גידולי שדה ובתי צמיחה עד לקיום מכרז, חבר במפלגת הליכוד ועומד בראש אחד מסניפי המפלגה. שיבוץ אדם במשרה עד המכרז יוצר "עובדות בשטח" ומעניק לו יתרון לעומת מועמדים אחרים.

27. 
מנכ"ל מועצת הצמחים מינה אדם לתפקיד מנכ"ל חברת מפעלים לייצוא הדרים בנמלים בע"מ, וב-20.6.04 חתמה החברה על הסכם עבודה עמו. המנכ"ל שמונה הוא חבר מרכז ליכוד. משרה של מנכ"ל חברה היא משרה מקצועית שיש לבחון את כישורי המועמד לה, ובגוף ציבורי ראוי לבחון כמה מועמדים. לא נמצא כי ועדה כלשהי בחנה את כישוריו של המועמד לתפקיד מנכ"ל החברה, או כי נבחנו כמה מועמדים לתפקיד.

30. 
בתחילת ינואר 2004 אוחדו המועצות הצמחיות ועובדיהן הפכו עובדים של מועצת הצמחים. עוזרת מנכ"ל מועצת הירקות, שהועסקה לפי חוזה זמני עד 31.12.03, מונתה לעוזרת מנכ"ל מועצת הצמחים בלי שהמינהלה המאוחדת אישרה תקן לעוזרת מנכ"ל ובלי שהמשרה הוגדרה משרת אמון.

מינויים בלתי תקינים במועצה לענף הלול

45.
 המינהלה הזמנית של המועצה הסמיכה ב-20.6.03 את הממונה לשכור עובדים, ולהעסיקם לפי חוזה העסקה אישי עד 31.12.03. תפקיד "עוזר מנכ"ל", לא היה קיים במועצה, ולכן היה צריך להביא את מינויה של עוזרת המנכ"ל לאישור המינהלה הזמנית, כמו גם את הארכת העסקתה לפרק זמן בלתי מוגבל. כמו כן תמוה הדבר שחוזה העסקתה לא היה על דעתו של הממונה. זאת ועוד, מכסת הק"מ  שנקבעה לעוזרת מנכ"ל מועצת הירקות היתה 10,000 ק"מ לשנה, ולכן לא ברור מדוע לעוזרת מנכ"ל במועצת הלול נקבעה מכסה כפולה מזו.

התקשרות מועצת הצמחים עם יועץ משפטי

60. 
משרד מבקר המדינה ביקש לברר את אופן הבחירה של היועץ המשפטי.  מועצת הצמחים מסרה לו מסמך ללא תאריך, שכותרתו "סיכום ישיבה בעניין מועמדים ליועץ משפטי למועצה". לפי המסמך, בישיבה השתתפו מר מ' אילון ועוזרת המנכ"ל. במסמך נכתב, כי "בעקבות איחוד המועצות והפסקת עבודתם של היועצים המשפטיים, החליטו חברי המינהלה הזמנית כי מיכאל אילון יבחן מועמדים לתפקיד יועץ משפטי למועצת הצמחים. במועד שבו אישרה המינהלה המאוחדת את ההתקשרות עם יועץ משפטי א' היה מר אילון, יועץ השר, ולא היה לו כל תפקיד רשמי במועצת הצמחים. לכן לא ברור כיצד ומתי הטילה עליו המינהלה הזמנית לבחור יועץ משפטי קודם אותה ישיבה. מר איילון ועוזרת המנכ"ל שהחליטו על ההתקשרות עם יועץ משפטי א', ממילא אינם תחליף לוועדת מכרזים, שאמורה לאשר כל התקשרות, גם אם היא פטורה מחובת מכרז פומבי.

ב. 
מצב תיקון הליקויים
משרד החקלאות ופיתוח הכפר

מינויים פוליטיים ברשות לפיקוח חקלאי

4. 
הופסקה עבודת כל הפקחים שנקבע לגביהם כי מונו באופן לא תקין. יצויין כי שלושה מבין העובדים הללו נקלטו מחדש בעבודה, לאחר שהתמודדו במכרז לקליטת עובדי תגבור.

מינוי מנכ"ל במועצת הצמחים

22.
לאור המלצות ועדת הבחירה, החליטה המינהלה הזמנית למנות מיום 17.11.2005 מנכ"ל זמני למועצה. המנכ"ל הממונה קיבל את אישור הוועדה לבדיקת מינויים, כמתחייב.

מינוי עובדים במועצת הצמחים

25. 
ביום 31.3.2006 הופסקה עבודתו של מנהל האגף לגידולי שדה.

27. 
מנכ"ל החברה ליצוא מוצרי פרי הדר ממשיך בעבודתו, לאחר שביום  14.5.2006, נבחר במכרז,  וביום 27.5.2006 נחתם עימו הסכם חדש. 

30. 
ביום 5.2.2006 הופסקה עבודתה של עוזרת מנכ"ל מועצת הצמחים במשרת אמון.

מינויים בלתי תקינים במועצה לענף הלול

45. 
הופסקה העסקתה של עוזרת המנכ"ל.

התקשרות מועצת הצמחים עם יועץ משפטי

60. 
בעקבות החלטת מנכ"ל המועצה על העסקת עובד תקן בתפקיד היועץ המשפטי של המועצה, נבחרה לתפקיד עובדת באמצעות מכרז, שהחלה לעבוד ביום 23.3.2006. 

משרד המשפטים

הכונס הרשמי

דו"ח 50ב

הגוף המבוקר: הנהלת בתי המשפט

א. ריכוז ממצאי הביקורת
8.
נמצא, שלא קוימו הוראות התקנות המחייבות את מזכירי בתי המשפט המחוזיים לשלוח לכונס הרשמי רשימות מפורטות של כל המינויים למפרקים או נאמנים, ולהעמידן לעיון הציבור במזכירויות בתי המשפט. 
ב. מצב תיקון הליקויים
הנהלת בתי המשפט

8.
כמתחייב מתקנות החברות (כללים בדבר מינוי כונסי נכסים ומפרקים ושכרם), התשמ"א–1981, בין התאריכים 1.1.2006 – 30.06.2006, מונו 202 כונסי נכסים ומפרקים בבתי המשפט המחוזיים.


רשימת כונסי הנכסים והמפרקים, תלויה לעיון הציבור על גבי לוחות המודעות במזכירויות בתי המשפט. 


החל מ-1 לינואר 2001, נכלל במאגר המינויים הממוחשב וברשימת כונסי הנכסים והמפרקים, גם שמו של השופט הממנה.

הפיקוח על הטיפול בחסויים

דו"ח 54ב

הגופים המבוקרים: משרד המשפטים; הנהלת בתי המשפט; משרד האוצר; משרד הבריאות; משרד הרווחה; המוסד לביטוח לאומי

א. ריכוז ממצאי הביקורת
44. 
המוסד לביטוח לאומי ממנה לזכאים לגמלה, שאינם מסוגלים לגבותה מחמת מוגבלותם, אדם או תאגיד שיקבל עבורם את גמלתם (להלן - מקבל גמלה). הועלה, כי המוסד לביטוח לאומי לא קבע הליכים להעברת מידע על מינוי מקבלי גמלה, למשרד הרווחה, כדי שיהא ניתן לבחון את מצבו של הזכאי, ושמא הוא נזקק למינוי של אפוטרופוס. עוד הועלה, כי המוסד לביטוח לאומי לא קיים פיקוח נאות על פעולותיהם של מקבלי הגמלה; המוסד לביטוח לאומי התיר למקבלי הגמלה לנכות כספים מסכום הגמלה, בלי שניתנה למוסד סמכות לכך בחוק הביטוח הלאומי.

ב. מצב תיקון הליקויים
המוסד לביטוח לאומי

44. 
המוסד מכין סקר מדגמי הכולל כ–5000 איש, שמונה להם מקבל גמלה או אפוטרופוס.


בהתאם לתוצאות הסקר, תערך במוסד בקרה שנתית, באמצעות מעריכים חיצוניים. 

משרד הפנים

הוועדות המחוזיות לתכנון ולבנייה

הגופים המבוקרים: משרד הפנים; המשרד לאיכות הסביבה; משרד הבינוי והשיכון; מינהל מקרקעי ישראל 
א. ריכוז ממצאי הביקורת
1.
על פי חוק התכנון והבנייה הוועדה המחוזית אחראית להכנת תכנית המתאר המחוזית. בפועל עסק בהכנתן בעיקר מינהל התכנון. 

2.
מינהל התכנון והוועדות המחוזיות לא קבעו קריטריונים למקרים ולנסיבות שבהם עניינים מחוזיים ועניינים מקומיים ייקבעו בתכניות לא סטטוטוריות. בפועל המחוזות נבדלים זה מזה באופן התכנון של אותו תחום פעילות, למשל תכנון ניקוז הנחלים, וההבדלים לא נבעו מבדיקה של אופן התכנון המיטבי הראוי לכל תחום. 

4.
המבנה הארגוני של לשכות התכנון, למעט במחוז המרכז, אינו מותאם לביצוע תכנון יוזם: תפקידיהם של עובדי לשכת התכנון אינם מותאמים לעיסוק זה; למעט התפקיד של הממונה על תכנון ופרוגרמות, הכולל גם פעולות יוזמות, לתפקידים של עובדי לשכת התכנון אופי תגובתי מובהק. 

7.
במחוזות שנבדקו, התיאום בין לשכות התכנון ובין יחידות הפיקוח, בכל הנוגע למתן מענה לצרכים תכנוניים שמאתרות יחידות הפיקוח, היה מועט, ולשכות התכנון לא פעלו להסדיר בתכניות תחומים שיחידות הפיקוח התריעו על ליקויים שנמצאו בהם. 

8.
מינהל התכנון לא פעל לעדכון תקנות התכנון ופקודת בניין ערים כדי שייקבעו בהן האופן שיש לסמן בתכנית את שימושי הקרקע ואת השיטות לחישוב נתונים על התכנית ולהצגתם. בשל כך קבעו המתכננים בעצמם את אופן החישוב של הנתונים ואופן הצגתם. הדבר אפשר להם להציג אזור מגורים בעל צפיפות מסוימת כאזור בעל צפיפות נמוכה יותר, למשל, באמצעות הצגת צפיפות הבנייה במטר רבוע בנוי לדונם במקום ביחידות דיור לדונם. 

9.
מינהל התכנון לא פעל כי המחוזות ידרשו מהמתכננים להגיש תכנית בהתאם למבנה אחיד לתכניות מתאר מקומיות ולתכניות מפורטות (מבא"ת), אלא שב והוציא מהדורות מעודכנות שלו, וגם הן לא יושמו. עד מועד סיום הביקורת, אוגוסט 2005, טרם חויב השימוש במבא"ת. 

12.
מערכת המידע הממוחשבת מאפשרת לקלוט תכנית ולהזין נתונים על מיקומה הגיאוגרפי ועל התכניות האחרות החלות על אותו שטח. כך אפשר לבדוק ולוודא שאין סתירה בין התכנית המתקבלת ובין תכניות אחרות - מאושרות או מוצעות. הועלה כי טרם הוזנו למערכת תכניות מתאר מקומיות ותכניות מפורטות, וכי תשריטי התכניות אינם מוזנים תמיד למערכת המידע הממוחשבת. הדבר פוגע ביכולת לבדוק את התכניות. 

15.
מינהל התכנון מצא, שהוועדות המחוזיות הפקידו תכניות אף שלא מולאו התנאים שנקבעו להפקדתן. למשל, לא בוצעו בדיקות או לא הומצאו חוות דעת שהוועדות המחוזיות דרשו בתור תנאי להפקדה, או מסמכים שנדרשו בתכניות מתאר ארציות או בחוק התכנון והבנייה.

17.
לא תמיד בדק מינהל התכנון בשלב עיון השר אם התכניות שהפקידו הוועדות המחוזית עומדות בדרישות תדריך התכנון. במקרים שבהם מינהל התכנון העלה חשש שהתכניות אינן עומדות בתדריך התכנון, הוא לא דרש להכניס בהן שינויים מתאימים.

18.
הוועדות המחוזיות מעבירות את התכניות לעיונו של מינהל התכנון לאחר שהופקדו בפועל, ולא מיד לאחר ההחלטה על ההפקדה. החוק אמנם אינו מתנה את ההפקדה בביצוע שלב עיון השר, אולם במקרים רבים העברת התכנית לעיון השר מיד לאחר ההחלטה על הפקדתה מאפשרת ליישם את הערותיו בתכנית המופקדת. יתר על כן, ביצוע הליך עיון השר רק לאחר הפקדת התכנית עלול להזיק למגיש התכנית במקרים שבהם נדרשת הפקדה מחדש לעיון הציבור.

19.
במחוזות שנבדקו לא התנהל מעקב סדיר אחר תכניות שנקבעו תנאים להפקדתן. אף שמערכת המעקב והבקרה הממוחשבת קיימת כבר יותר מחמש שנים, טרם נוסף לה מנגנון שיתריע בפני המשתמשים בה על חלוף פרק הזמן למילוי תנאי ההפקדה.

20.
פרק הזמן הממוצע שעבר מתחילת הבדיקה התכנונית המוקדמת של התכנית ועד לפרסום האישור ברשומות היה 23.9 חודשים - פרק זמן ארוך ב-80% מפרק הזמן המרבי הנקוב בחוק התכנון והבנייה. ב-40% מהתכניות שאושרו עלה פרק הזמן הזה על שנתיים, וב-11% מהתכניות הוא עלה על שלוש שנים.

21.
למעט חוזרי המנכ"ל שהגדירו את תנאי הסף, לא קבע המשרד נוהלי עבודה ללשכות התכנון בנושאים שנבדקו. רוב תהליכי עבודתן של לשכות התכנון לא הוסדרו בנהלי עבודה. בשל כך נוצרה אי בהירות בדבר סדרי רישום התכניות, סדרי התיאום בין לשכת התכנון ובין גופים חיצוניים, קריטריונים לקביעת מידת המוכנות של תוכניות לדיון בוועדה המחוזית וסדרי מעקב.

22.
נוכח העובדה שהליקויים מאפיינים את כל המחוזות, מן הראוי שמינהל התכנון יפתח מנגנון של למידה ארגונית הדדית בין המחוזות, כדי לעודד תהליך של התייעלות ושל שיפור הטיפול בתכניות.

23.
מינהל התכנון לא בחן את המשמעויות ואת ההשלכות של הפרטת התפקידים של בודקי תכניות ושל מתכננים המנהלים הכנת תכניות מתאר מקומיות על מערכת התכנון, על הטיפול בתכניות, ועל פעולות אחרות שלשכות התכנון עוסקות בהן. 

26.
במערכת המעקב והבקרה רשומות 192 תכניות שהטיפול בהן הסתיים והן אושרו לאחר שטופלו בוועדה לשמירה על קרקע חקלאית ושטחים פתוחים (להלן - ולקחש"פ); אולם ההחלטות בעניינן בוולקחש"פ ומועד קבלת ההחלטות לא הוזנו למערכת המעקב והבקרה. 

ב. 
מצב תיקון הליקויים

משרד הפנים

1.
חלוקת האחריות והיוזמה בין מינהל התכנון ולשכות התכנון המחוזיות, תיבחן במסגרת בחינה הארגונית המתוכננת לשנת 2007.

מהלך זה ילווה על ידי יועץ ארגוני, שנבחר במסגרת בקשה לקבלת הצעות. עבודתו מותנית בתקצוב מתאים.

בהסכם עם היועץ יקבעו תכנית העבודה ותאריכי יעד. ההסכם לקראת חתימה.

2. 
תמ"א/35, תוכנית מתאר ארצית משולבת לבנייה, לפיתוח ולשימור, קיבלה תוקף ב–27 לדצמבר 2005.

התוכנית, על שינוייה, תסדיר את הפעילות התכנונית.

תמא/34/ב/3 - תכנית מתאר ארצית לנושא ניקוז ונחלים, נמצאת בהכנה. הוועדות המחוזיות לתכנון ולבנייה הגישו הערותיהן לתכנית. דו"ח החוקר הבוחן הערות אלה, יוגש לוועדה לנושאים תכנוניים עקרוניים (ולנת"ע), בחודש יולי 2006.

4.
היועץ הארגוני, שיבחן את המבנה הארגוני של לשכות התכנון, ואת חלוקת האחריות והיוזמה בין מינהל התכנון ולשכות התכנון המחוזיות, יקבע את הנושאים שלשכות התכנון יבצעו תכנון יוזם.

7.  
היחידה הארצית לפיקוח על הבנייה, פועלת לתיאום  עם לשכות התכנון המחוזיות: 

בישיבת ממוני הפיקוח במחוזות ,שנערכה ב-23 בפברואר 2006, הנחה מנהל היחידה לקבוע  פגישות תיאום עם מנהלי לשכות התכנון, לליבון הנושאים המשותפים.  מאז יש תיאום בין הפיקוח לתכנון המחוזי.

כן ניתנה הנחיה לממוני הפיקוח, לקבוע בכל שבועיים פגישה עם מנהל לשכת התכנון המחוזית.

8.
החובה להגיש תכניות על פי נוהל מבנה אחיד לתכניות (מבא"ת), נכנסה לתוקף ב-2.4.2006.

נוהל זה החליף את התקנות הישנות בנושא.

9.
חוזר מנכ"ל משרד הפנים מספר 8/2005, מדצמבר 2005, מחייב הגשת תכניות על פי נוהל מבא"ת.

12. אגף המחשוב במשרד הפנים, פועל להסבת תכניות מפורטות ממינהל מקרקעי ישראל, לשימוש משרד הפנים. בכך יגדל מאגר התכניות המפורטות במערכת המעקב והבקרה במשרד הפנים.

 
עד כה נסרקו על ידי מינהל מקרקעי ישראל כל התכניות המפורטות במחוזות דרום, תל אביב וצפון. תכניות אלה ונתוניהן, מועברות באמצעות תוכנת הסבה מתאימה, למאגר התכניות המפורטות במערכת המעקב והבקרה במשרד הפנים. הסבת תכניות אלה תסתיים עד סוף שנת 2006.

לשכות התכנון המחוזיות מונחות לבצע, באופן שוטף, קליטה מלאה של התכניות, בהתאם לנוהל מבא"ת.

15. לאור הגידול שחל לאחרונה במספר התכניות שמטרתן פינוי בינוי והתחדשות עירונית, אשר מציעות תוספת ניכרת של יחידות דיור בבנייה רוויה ובצפיפות גבוהה, פרסם מנהל מינהל התכנון ב-19.9.2005, הנחיה למתכנני המחוזות, הקובעת, בין השאר, כי "בעת העברת תכנית להתחדשות עירונית על פי סעיף 109 יש לפעול כדלקמן: "... לצרף נספח פרוגרמטי המפרט את הבדיקות והפתרונות המוצעים לשטחי ציבור. לכשיפורסם רשמית תדריך הקצאת קרקע לצרכי ציבור, מטעם משרד הבינוי והשיכון, ידרשו המחוזות להגיש המסמך בהתאם לתדריך". 

תדריך הקצאות קרקע לצרכי ציבור פורסם, ומסייע לבדיקות אלה.

17. 
האגף לתכניות מתאר מקומיות ומפורטות במינהל התכנון, הונחה להגביר את הבקרה בעניין הימצאותם של שטחי ציבור מספיקים, בעת בדיקת תכניות לפי סעיף 109 לחוק התכנון והבנייה – אישור תוכניות.

18. 
לדעת מינהל התכנון, ולאחר בבחינה מחודשת של הנושא, נמצא שההליך המתבצע במינהל, הוא ההליך הנאות.

19. 
במערכת המעקב והבקרה, שתותאם לקליטת תכניות על פי נוהל מבא"ת, יתווסף מנגנון, שיתריע בפני המשתמשים על חלוף פרקי הזמן השונים הקבועים בחוק, לטיפול בתכניות בשלבים שונים שלהן; בין היתר, גם לפרק הזמן הקבוע בחוק, למילוי תנאי ההפקדה, ויעוגנו שאילתות מתאימות במערכת.

20.
בבחינה הארגונית המתוכננת במינהל התכנון לשנת 2007, יבדקו הדרכים המתאימות לקיצור ההליכים, מתחילת הבדיקה התכנונית המוקדמת של התכנית ועד לפרסום האישור ברשומות, במגמה להקפדה על פרקי הזמן הנקובים בחוק התכנון והבנייה.

21.
בבחינה הארגונית המתוכננת במינהל התכנון לשנת 2007, תיערך בחינה של נהלי ותהליכי העבודה.
22.
בבחינה הארגונית המתוכננת במינהל התכנון לשנת 2007, יפותח מנגנון של למידה ארגונית הדדית בין המחוזות, כדי לעודד התייעלות ושיפור הטיפול בתכניות.

23.
בבחינה הארגונית המתוכננת במינהל התכנון לשנת 2007, יבחנו המשמעויות של הפרטת תפקידי בודקי תכניות ומתכננים, במינהל התכנון ובמחוזות.

26. 
מאז אוגוסט 2003, כל התכניות המטופלות בוועדה לשמירה על קרקע חקלאית ושטחים פתוחים,  כולל ההחלטות ותאריכי סיום טיפול, מוזנים למערכת המעקב והבקרה.

הסכם להספקת שירותי מידע ממאגרי מרשם האוכלוסין

דו"ח מיוחד - פברואר 2006

הגופים המבוקרים: משרד הפנים; משרד האוצר – החשב הכללי

א. 
ריכוז ממצאי הביקורת

1. 
משרד הפנים, בניגוד להסכם עם חברת HP, לא דרש ולא קבל דיווחים חודשיים מלאים על שירותי המידע שנמכרו ללקוחות החיצוניים ועל התשלומים שנגבו מהם. משנת 2001 לא אסף המשרד נתונים על ההכנסות החודשיות של הספק, אף לא על ההכנסות השנתיות, ממכירת שירותי מידע ללקוחות החיצוניים. רק באפריל 2005, בעקבות בקשת משרד מבקר המדינה, המציא משרד הפנים נתונים שאישר הספק על סך ההכנסות מלקוחות חיצוניים.

2. 
הלקוחות חויבו במשך שבע שנות ההסכם (תקופת ההסכם) במחירי המחירון הממשלתי משנת 1997 (צמודים למדד נובמבר 1995); ועדה משותפת למשרד הפנים ומשרד האוצר (הוועדה המשותפת) שהיתה אמורה לבדוק את מחירי הספק לא התכנסה בתקופת ההסכם; לא נעשתה בדיקה כוללת של עלויות ותמחור; ובמשך כל תקופת ההסכם לא הופעל מקדם ההתייעלות על מחירי הלקוחות החיצוניים ולא הוחלט על הפחתת מחירים. יצוין גם כי אף שנקבע שתוקף המחירון יפוג בסוף 1998, תוקפו לא הוארך באופן רשמי, והלקוחות החיצוניים חויבו במשך כשש שנים על פי מחירון שפג תוקפו. במשך השנים ניתנו שירותי מידע שלא נכללו במכרז ולפיכך מחיריהם לא נקבעו בו. מאחר שהוועדה לא פעלה, היא ממילא לא אישרה את מחיריהם של שירותים אלה. מחירם של שירותים אלה אינו נקוב במחירון, ולפיכך אינו מוצג בגלוי ללקוחות. על המחירים של שירותים אלה ידעו הלקוחות מתוך משא ומתן שניהלו עם הספק. בשנים 1998-2004 שילמו הלקוחות החיצוניים עבור שירותים שלא נכללו במחירון סכום ניכר - כ-45 מיליון ש"ח (במחירים שוטפים) - שהיה כשליש מכלל תשלומי הלקוחות, מזה כ-34 מיליון ש"ח בעבור שירות אחד: מישק יישום ליישום. 

3. 
לפי ההסכם העיקרי, היה על הספק למסור למשרד הפנים בכל חודש דיווחים מלאים על השירותים שסיפק ללקוחות ועל התשלומים שגבה מהם. נתונים אלה היו אמורים לשמש את משרד הפנים ונציגי משרד האוצר לצורך בדיקת העלויות והתמחור. משרד הפנים לא עמד על קיומו של תנאי זה, והיו בידיו דיווחים מן הספק לשנים 1998-2000 בלבד. קיומו של מידע זה היה חיוני בקבלת החלטות על המשכת ההסכם וליבון מחלוקות שהתגלעו בין הצדדים.

4. 
המנגנון שנקבע בהסכם עם הספק  לבחינת המחירים ולפיקוח עליהם לא יושם: הוועדה המשותפת לא התכנסה, בדיקת תמחור ועלויות לא נעשתה, והמחירים לא הופחתו. משנת 2001 גם לא נאספו נתונים מצטברים על הכנסות הספק ממכירת שירותים כפי שנקבע בהסכם. 

5. 
הספק נתן הנחות לחלק מהלקוחות, היה ראוי שמשרד הפנים יבחן אם ניתן למכור את שירותי המידע לכלל לקוחותיו במחירים נמוכים מאלה שנקבעו. גם מסיבה זו נודעה חשיבות ליישום המנגנונים שנקבעו לפיקוח על המחירים.

6. 
במשך כל תקופת ההסכם לא יושם מקדם ההתייעלות על המחירים ללקוחות החיצוניים. ראוי לציין שעל התשלומים הקבועים של משרד הפנים לספק כן יושם מקדם ההתייעלות, והם פחתו ב-3% בכל שנה. המשרד אמנם פנה לספק בענין זה אבל רק כדי לקבל חלק מהתשלומים שגבה מהם הספק.
7.  
הספק דחה מכל וכל את דרישת משרד הפנים להחיל את ההתייעלות על המחירים ללקוחות החיצוניים. טענתו פורטה בחוות דעת משפטית שהזמין מעורך דין ואשר נמסרה למשרד הפנים בינואר 2001. משרד הפנים לא המציא חוות דעת משפטית בסוגיות השנויות במחלוקת שהוכנה עבורו נוכח טענותיו של הספק, אף שנדרשה לו חוות דעת כזאת כדי לגבש את עמדתו בעניין טענות אלה. ובכך לא ייצג  משרד הפנים כראוי וכנדרש את האינטרס של המדינה. מהליקויים בפעולתו של משרד הפנים בנוגע ליישום מקדם ההתייעלות מצטרפים ליתר הליקויים בפעולתם של משרדי הפנים והאוצר בכל הנוגע לפיקוח על המחירים, ליקויים אשר פגעו בלקוחות החיצוניים. 

8. 
בדיקה בכמה משרדי ממשלה שרוכשים שירותי מידע ממערכת "אביב" העלתה שעקב המחירים הגבוהים של הנתונים, חלק מאותם משרדים רוכשים נתונים מעטים מהדרוש להם או מעדכנים את הנתונים בתדירות נמוכה מהנדרש.
9. 
כתוצאה מהפחתת השימוש בנתונים נפגע אחד מאמצעי הבקרה הבסיסיים ביותר, ונפגמת מהימנות הנתונים שעליהם מבוססות פעולות של מנגנוני הממשלה. ביקוש מועט יותר לנתונים אמנם מקטין את ההוצאה על שירותי המידע, אך הנזק הכלכלי הנגרם מתת-צריכה של שירותי מידע עלול להיות גדול מההוצאה הנחסכת. נזק מסוג זה יכול לבוא לידי ביטוי בצמצום הפעולות שעושים משרדי הממשלה לאיתור פעולות פגומות כגון תשלומים בסכומים לא נכונים המבוססים על נתונים שגויים או לא מעודכנים.
10. 
המנגנון שנקבע במכרז לפיקוח על המחירים ולבחינתם לא יושם בתקופת ההסכם העיקרי ואף מקדם ההתייעלות לא יושם על המחירים. לפני הארכת ההתקשרות לא נבדק אם ההארכה מוצדקת מבחינת המחירים ללקוחות החיצוניים, ונתונים על כך לא הוצגו בתהליך קבלת ההחלטות על ההארכה. מכאן שהמשרד העניק לספק בהסכם החדש בלעדיות באספקת שירותי המידע בלי שמחירי השירותים נבחנו בהליך תחרותי או באמצעות המנגנון שנקבע בהסכם העיקרי או בכל דרך נאותה אחרת. 

11. בהסכם החדש שנכרת עם הספק, לא נקבעו מראש, לא המחיר של שירותי מישק יישום ליישום ולא דרך קביעתם של מחירי יתר השירותים שלא נקבעו במכרז ואינם מפורטים במחירון הממשלתי.  המחירון הממשלתי לא עודכן, והמשרד לא הוסיף לו את התעריף של שירותי מישק יישום ליישום ותעריפים של שירותים אחרים שנוספו. 

12. 
משרד הפנים קיבל מהספק שירותים ונכסים ושדרוג מחשבים בלא רישום של הוצאה במערכת הכספית של המשרד, דבר  הנוגד את הליכי הדיווח והרישום המקובלים וכללי מינהל תקין ופוגע באפשרות לקיים תכנון ובקרה תקציביים. על המשרד היה לרשום הוצאה תקציבית מותנית בהכנסה לצורך רכישת השירותים והנכסים האמורים מן הספק. דרוש  שמשרד האוצר ובייחוד החשכ"ל, המופקד על הדיווחים בדבר ביצוע התקציב, יבחנו את הליקויים שהעלתה הביקורת בענין זה וינקטו הצעדים המתאימים.

13. 
משרד הפנים אישר בנובמבר 2002, את המשך ההתקשרות עם הספק, ללא קיום מכרז חדש וזאת בהסתמך על אופציה  שהייתה קיימת בחוזה המקורי שעמד לפוג. הארכת התקשרות מכוח אופציה תיעשה לאחר בחינת תנאי ההסכם שנכרת בעקבות מכרז ולאחר קבלת החלטה שראוי וכדאי למשרד להמשיך בהתקשרות באותם תנאים, ואין טעם לפרסם מכרז חדש. אם ההתקשרות המבוקשת כוללת שינוי בתנאים או תנאים שלא צוינו בהסכם שנכרת בעקבות מכרז או אם היא כוללת עניינים חדשים שלגביהם לא ניתנה למציעים במכרז הזדמנות להגיש את הצעותיהם, אין לפטור אותה ממכרז מתוקף מימוש אופציה אלא יש לראות בה התקשרות חדשה שיש לבצעה בדרך של מכרז. נוכח השינויים שנעשו בתנאי ההסכם העיקרי היה על משרד הפנים לקבל ייעוץ משפטי בשאלה האם הוא רשאי בנסיבות אלה להאריך את ההתקשרות עם הספק ללא מכרז מתוקף האופציה שנקבעה בהסכם העיקרי. לעניין זה יפה אמירתו של בית המשפט העליון, כי "אין לעשות פלסתר את החובה לערוך מכרז, במקרים שבהם הדין וטובת הציבור מחייבים זאת. כן מקובל עלינו, כי אין לשנות באופן מהותי תנאיו של מכרז, מקום שבו יש בכך משום עקיפה של חובת המכרז".
14. 
ההתקשרות שהובאה לאישור ועדת המכרזים של המשרד כללה, נוסף על ההסכם העיקרי, התקשרויות המשך שאישר החשכ"ל בתקופת ההסכם העיקרי. הוועדה לא הבחינה בין חלקי ההתקשרות שהיו בבחינת מימוש אופציה להארכת ההתקשרות על פי ההסכם העיקרי, ולגביהם היא מוסמכת להחליט לבדה, ובין אותם חלקים שהם בבחינת התקשרות המשך, ואשר על הוועדה לסווגם כהתקשרות המשך בפטור ממכרז ולקבל את אישור החשכ"ל לפטור. מנכ"ל המשרד וחשבו חתמו על ההסכם, שחלק ממנו מהווה התקשרות המשך בלא לבקש את אישור החשכ"ל.

15. 
ועדת המכרזים אישרה, בין יתר התחייבויות המשרד לפי תוספת 10 להסכם, התחייבות של כ-200,000$, למימון רכישת רישיונות לבסיס נתונים חדש עבור מערכת "אביב". ההתקשרות להקמת בסיס נתונים שונה מזה שהוחלט עליו במכרז היא התקשרות בנושא חדש, המחייבת הליך מסודר לפי חוק חובת המכרזים ותקנותיו, וגם מטעם זה נפל פגם בהסכם החדש שנחתם עם הספק. אף  שנקבע שחלקו של משרד הפנים במימון רכישת הרישיונות יהיה זהה לחלקו של הספק - 50% מעלותם - הרי שלפי הסכום שאישרה ועדת המכרזים היה חלקו של המשרד גדול מזה של הספק.

16.  
פרוטוקול הדיון של ועדת המכרזים של משרד הפנים, שהיה אמור להיות אסמכתה להחלטת הוועדה ועבור החותמים על ההסכם החדש, נושא תאריך ממארס 2003, אף שההסכם החדש נחתם בפברואר. מהלך זה מנוגד לכללי המינהל התקין. 

17. 
הוועדה המרכזית לענייני ענ"א ומשרד הפנים לא הקפידו לקיים את הוראות חוק חובת המכרזים ותקנותיו בטיפול באישור התקשרות ללא מכרז. אף שמבחינה סטטוטורית אין לוועדה המרכזית לענייני ענ"א סמכות לאשר התקשרות בפטור מכרז, פעלו משרד הפנים והוועדה כאילו היא מוסמכת לעשות זאת.

18. 
לאור סדרה של כשלים לפני הארכת החוזה הישן וביניהם אי בדיקת היבטים כלכליים להמשך ההתקשרות, הפקת לקחים על תקופת ההתקשרות הראשונה ועוד, היה  על הוועדה המרכזית לענ"א שליד החשכ"ל, לפעול לפרסום מכרז חדש,כנדרש על פי תקנה 42 לתקנות חובת המכרזים.

19. 
במשך 12 השנים שחלפו מאז המכרז לא הוקם במשרד הפנים צוות מקצועי שמומחיותו וכישוריו יאפשרו לו להתמודד עם האתגרים הטכנולוגיים והמקצועיים שהועמדו לפני המשרד בכל הנוגע למערכת "אביב". הפעילות במשרד הפנים והמידע הרב בנוגע לניהול מערכת "אביב" ולהתקשרות עם הספק רוכזו בידי מנהל מערך המחשוב במינהל ובידי עובד נוסף הכפוף לו. המשרד לא קבע כללים בתחומים חשובים בנוגע להתקשרות עם הספק ולהספקת שירותי מידע ללקוחות ולא הפעיל מנגנונים שנקבעו בהסכם. מצב זה אינו תואם מינהל תקין וסדרי בידוק ובקרה ראויים. 

20. 
לצורך פרויקט "אביב" נעזר משרד הפנים בשירותיו של יועץ חיצוני (יועץ א') וזה נתן למשרד את שירותיו באמצעות חברה בע"מ. יועץ א' היה מעורב גם בפרויקטים אחרים במשרד הפנים במשך 11 שנים. עד דצמבר 2003 הסתכמה עלות שירותי חברת הייעוץ למשרד במיליוני שקלים. ההתקשרות עם היועץ באמצעות חברת הייעוץ הוארכה במשך השנים כמה פעמים בידי המשרד ובידי החשכ"ל. ביוני 2003 הגיש משרד הפנים לוועדת הפטור ממכרז במשרד האוצר ולוועדה המרכזית לענייני ענ"א בקשה לאשר את המשך ההתקשרות עם חברת הייעוץ לפרק הזמן אפריל 2003 - דצמבר 2004 בהיקף של 750,000 ש"ח (כולל מע"מ).

21.
ועדת המכרזים של המשרד אישרה בדצמבר 2003 להתקשר בשנת 2004 עם שני יועצים חדשים. מהמסמכים עולה שהמשרד פנה לעשר חברות כוח אדם להספקת שירותים בתחום המחשוב (שאושרו במכרז "עלות פלוס" של החשכ"ל) והגדיר את כישורי העובדים המבוקשים. התקבלו תשובות משתיים מהן. אחת ההצעות הציעה את יועץ א'. ועדת המכרזים של המשרד אישרה אותה, וכך אישרה למעשה לחזור ולהעסיק את יועץ א' אלא שהפעם באמצעות חברת כוח אדם. התקשרות ממושכת - ישירה או עקיפה - עם נותן שירותים מסוים גורמת לתלות של המשרד בידע שנצבר אצלו ומנציחה את קשריו עם אנשי הקשר עמו במשרד. דבר זה אינו עולה בקנה אחד עם הצורך להעסיק מגוון של נותני שירותים, שעליו הוחלט באוגוסט 2003 בוועדה המרכזית לענייני ענ"א ובדצמבר 2003 בוועדת המכרזים של המשרד. גם לצורכי בקרה, כגון מניעת קידומם של אינטרסים זרים, ראוי שלא לקיים התקשרות עם נותן שירותים אחד במשך תקופה ארוכה. מן הראוי שהמשרד ישקול להפסיק את ההתקשרות עם יועץ א'.

ב. 
מצב תיקון הליקויים
משרד הפנים 

4. 
מנכ"ל משרד הפנים  והחשב הכללי במשרד האוצר, מינו ב-3.4.2006 ועדה לבדיקת מחירי המחירון. הוועדה הינה המנגנון שהוגדר כבר במכרז לצורך פיקוח על המחירים והשירותים הניתנים על ידי הספק, אך לא תפקדה כנדרש בתקופת הביקורת. הוועדה החלה לפעול מחדש, מתכנסת באופן שוטף, ואמורה לתת מענה לכל הסוגיות הפתוחות. 

6.7.10.11. בתוספת מספר 10 להסכם עם הספק, הושגה הנחה על מחירי השירותים ללקוחות, שהינם משרדי ממשלה, בהיקף של 15%.

הוועדה שמונתה על ידי מנכ"ל משרד הפנים והחשב הכללי, פועלת גם לעדכון המחירון, כולל "ממשק יישום ליישום" (API), וגם על ידי ניתוח המידע המפורט על הכנסות הספק בשנים האחרונות, בחתכים שונים. 

הוספת שירותים נוספים למחירון תתבצע על פי העקרונות שהוגדרו במכרז, עקרונות שמומשו במחירון הנוכחי, ועקרונות מעודכנים שיסוכמו על ידי הוועדה.

18. 
לאחר תום תקופת האופציה הקיימת בחוזה המקורי, יערוך משרד הפנים מכרז חדש. המשרד נערך להכנת מסמכי המכרז, בתיאום עם משרד האוצר.

19.
המשרד יקים צוות מקצועי, שמומחיותו וכישוריו יאפשרו לו להתמודד עם האתגרים הטכנולוגיים הכרוכים במחשוב מינהל האוכלוסין. כצעד ראשון, הוקמה "ועדת היגוי לממשל זמין במינהל האוכלוסין". בראש הוועדה עומד מנהל מינהל האוכלוסין, וחברים בה: מנהל פרויקט "תהילה", מנהל האגף לשירותי מידע של משרד הפנים, ועובדים מקצועיים נוספים. ועדה זו תפקח ותקבל החלטות, בשיתוף בעלי תפקידים, וחשיפתם לעבודת המחשוב.

20.
מינהל האוכלוסין יגדיר עבודתו של היועץ החיצוני בפרויקטים מוגדרים. עבודתו של היועץ הנוכחי תלך ותפחת. 

בהתקשרות ובמכרז הבא של מערכת "אביב", יועסק יועץ אחר.
משרד הרווחה
הטיפול באלימות בין בני זוג

דו"ח 54ב
החלטת ממשלה בק/59 מ-31.3.2004

ג.
הוועדה הבינמשרדית בראשות המנהל הכללי במשרד הרווחה, הפועלת בהתאם להחלטת הממשלה מספר 1820(תמ42/) מיום 16.5.2002, תפעל להשלמת הדרוש לבניית מסד נתונים ממוחשב, המשותף למשרדים הנוגעים בדבר, שיעמוד לרשות הגופים המטפלים באלימות בין בני זוג, עד ליום 1.10.2004. מסד הנתונים יוקם בכפוף להנחיות רשם מאגרי מידע שבמשרד המשפטים. לצורך השלמת הטיפול בנושא, הצוות הבינמשרדי יבוא בדברים עם כל משרדי הממשלה הנוגעים בדבר, לרבות צה"ל, שב"כ, שירות בתי הסוהר ומשרד הפנים.

ביצוע ההחלטה

משרד הבריאות 

ג.
נציגת המחלקה למידע ומיחשוב, מונתה כנציגת משרד הבריאות בצוות הבינמשרדי. 

רכישת שירותים חברתיים
דו"ח 55ב
הגופים המבוקרים: משרד הרווחה; משרד האוצר; משרד הבינוי והשיכון; משרד הבריאות; נציבות שירות המדינה; המוסד לביטוח לאומי
א. ריכוז ממצאי הביקורת
פיקוח על נותני השירותים
2. 
הנהלת האגף לטיפול באדם המפגר לא גיבשה תכנית ביקורת מובנית שתשמש כלי לפיקוח על תפקודם של המעונות הפנימייתיים ולהערכתם. על מעונות פנימייה מתקיים אמנם פיקוח שוטף, ומרבית המפקחים גם ממלאים דוח על הביקור במעון, אולם הבדיקה אינה נעשית במתכונת מובנית, ואין טופס דיווח אחיד. לפיקוח על מסגרות הדיור בקהילה הוכנה אמנם תכנית מובנית, אולם בפועל המפקחים אינם ממלאים אחריה, והנהלת האגף אינה דורשת זאת מהם.

3. 
משרד מבקר המדינה בדק עשרות חוזים לניהול מעונות ומסגרות דיור בקהילה שנחתמו עם מפעילי מעונות. מהבדיקה עולה, שהחוזים לא כללו את הנספחים המצורפים לחוזה בין משרד הרווחה למפעילי המסגרות. דבר זה עלול להקשות על אכיפת החוזים על אותם מפעילי המסגרות ועל הפיקוח עליהם. 

8.  
ראוי שמשרדי ממשלה ידרשו גם מנותני השירותים, שידווחו על פעילותם הכספית באופן שישקף כל תחום ותחום לחוד וכל סניף וסניף בנפרד, על מנת ליצור שקיפות שתוכל לאפשר למשרד הממשלתי לבדוק את ההתנהלות הכספית של אותם הגופים בהתאם לתחומי הפעולה ולפעילות בסניפים שבעבורם הוא מעביר כספים. הדבר יכול גם לשמש את המשרד לבדיקת סבירות התעריפים שהוא משלם לנותן השירותים.
9.  
על משרד הרווחה ומשרדי הממשלה האחרים לקבוע דרך פעולה אחידה למימון תחזוקת המבנים ולהסדיר את חובות המפעלים בנוגע לכך בחוזי ההתקשרות עמם.

פיקוח רפואי באגף לטיפול באדם המפגר
15. 
האגף לטיפול באדם המפגר אינו מקיים את הוראות החוק והתקנות הנוגעות לפיקוח על הטיפול הרפואי הניתן במעונות: הוא אינו דורש אישור לאספקת השירותים הרפואיים כנדרש בתקנות הפיקוח על מעונות (אחזקת חוסים במעונות ללוקים בשכלם), התשכ"ה-1965 מטעם מוסד רפואי מוכר; והוא כלל אינו מפעיל פיקוח רפואי על מסגרות דיור בקהילה ועל מעונות היום, כמתחייב מהתקנות. הנוהל הדן בוועדות לבדיקת נסיבות פטירת חוסה, אינו קובע את הנסיבות שבהן יש להקים ועדת בדיקה, מועד כינונה, הרכבה ומספר חבריה.

רישוי מעונות
16. 
המעונות לזקנים המנוהלים בידי משרד השיכון בשיתוף משרד הרווחה באמצעות חברות אכלוס ממשלתיות, ממשלתיות-עירוניות ועמותות פעלו בלא רישיון ובלי שקיבלו פטור מרישיון. חוות דעת של משרד המשפטים קבעה, שאין להחיל את החוק על מעונות אלה, משום שהם מספקים שירותי דיור בלבד. אולם בדיקת משרד מבקר המדינה העלתה, כי לפי חוזי השכירות הסטנדרטיים שבין החברות המפעילות ובין המשרד, החברות מספקות מלבד שירותי דיור גם שירותים נוספים. לפיכך ראוי כי משרד המשפטים יבחן מחדש את חוות הדעת לאור תשתית עובדתית בדוקה.

17. 
במועד סיום הביקורת לא היה רישיון בר תוקף ל-16 מ-49 מעונות פנימייתיים לא-ממשלתיים שתפוסתם 13 חוסים ויותר. למחציתם פג תוקף הרישיון ב-31.12.03, ולמחציתם - עד ה-31.12.02, ולמעון אחד מהם - עוד ב-31.12.97. יש לראות בחומרה הפעלת מעון לחוסים חסרי ישע ללא רישיון. יש לנקוט לאלתר צעדים המתבקשים על פי החוק והתקנות, כדי להבטיח את שלומם ובריאותם של אלפי החוסים הסובלים מפיגור שכלי במעונות ובדיור בקהילה שמפעיל משרד הרווחה. 
השתתפות הורים וחוסים בהוצאות החזקה במסגרות טיפוליות
18. 
נותני שירותי רווחה לנזקקים דרשו מהורי חוסים סכומי כסף נוספים על דמי ההשתתפות שגבתה מהם הרשות המקומית.

19. 
מנהלי יחידות במשרד הרווחה לא בדקו תלונות על נותני שירותים שגבו כספים נוספים ישירות מההורים. המשרד לא בדק  האם כספים אלה נגבו עבור שירותים הכלולים בתעריף ששימש בסיס לחוזה ההתקשרות בין המשרד לביו נותן השירותים. מסיבה זו אין למשרד מידע אם נותני השירותים גובים כפל תשלום, הן מהמדינה והן מההורים ומהחוסים הבגירים, בעבור אותם השירותים.

ההתקשרויות עם נותני שירותים
23. 
בחינת אופן ההתקשרות לרכישת שירותים חברתיים העלתה, שמשרדי הרווחה והבריאות לא עשו שימוש במדדי הערכה לצורך הערכת הספק; משרד הרווחה לא כלל בחוזים לניהול מסגרות יעדים מדידים שהספקים נדרשים לעמוד בהם וגם לא כלל בחוזי ההתקשרות מנגנון המתמרץ את הספק לביצוע מיטבי של חובותיו על פי החוזה. 

24. 
ההתקשרות עם ספק אחד בלבד גרמה לכך שבמשך חודשים ארוכים לא ניתנו למעשה שירותי התמיכה בתקשורת לצרכנים הזכאים להם. ראוי, כי במכרזים המיועדים להספקת שירותים חיוניים לאוכלוסיות נזקקות, ישקול המשרד לקבוע יותר מזוכה אחד על מנת להבטיח את רציפות השירות המסופק אם מופסקת ההתקשרות עם זוכה במכרז. בין השאר, יש לשקול את השפעת המהלך על מחיר השירות, הן לטווח הקצר הן לטווח הארוך.

25. 
משרד הרווחה קשור עם גופים רבים המנהלים מסגרות מסוג "בית לחיים" כמו מעונות ומסגרות דיור בקהילה למפגרים, בחוזים שהסתיימה התקופה הקבועה בהם (לרבות תקופת ההארכה): נמצאו 24 חוזים לניהול מעונות למפגרים שנחתמו באמצע שנות התשעים לתקופה של שנתיים, ובהם סעיף של אופציה להארכה לתקופה של שנה נוספת, אלא אם הודיע צד אחד למשנהו בכתב על רצונו שלא לחדש את ההסכם, וזאת חצי שנה לפני תום מועד ההסכם. ואולם מאז לא הוארך תוקף החוזים. גם בחסות הנוער התנהלו 32 מ-43 ההוסטלים הלא-ממשלתיים במועד עריכת הביקורת בלא חוזה בתוקף עם המשרד.

היערכות משרדי הממשלה לרכישת שירותים חברתיים ממקורות חוץ
27. 
משרדי הרווחה, בריאות ושיכון העבירו פעולות לעמותות, אך לא בדקו את היתרונות והחסרונות של ההעברה; משרדים אלה לא ריכזו את המידע המצטבר מהתקשרותם עם עמותות ולא ניהלו תהליך של הפקת לקחים שיאפשר להם לבחון את מדיניותם. יוצא, אפוא, שהם לא נהגו לפי אמות המידה שבהנחיות היועץ המשפטי בכל הקשור לקשריהם עם העמותות שמהן רכשו שירותים.

30. 
משרד השיכון לא נתן את דעתו על הכשרת עובדיו לניהול חוזים להפעלת מעונות לזקנים ולפיקוח על אותם החוזים.

ב. מצב תיקון הליקויים

משרד הבינוי והשיכון

8. 
במסגרת הדיור המוגן אותו מפעיל המשרד, קיימת בקרה כספית: כל חברה מנהלת, המפעילה דיור מוגן, פתחה חשבון בנק נפרד להפקדת כספים לאחזקת המבנים.


משרדי ראיית חשבון מלווים וסוקרים את כל ההוצאות וההכנסות שיש לחברה המנהלת את הדיור המוגן, ומפיקים דוחות דו שנתיים. 


הדוחות מוצגים לוועדת המכרזים לניהול והפעלה של בתי גיל הזהב, מהם למדים, בין היתר, על סבירות התעריפים. במסגרת בדיקת הדוחות אף הופחתו דמי הניהול המשולמים לחברות, ובכך שמר המשרד על המסגרת התקציבית של ניהול הדיור המוגן.

9. 
המשרד קבע, כי במסגרת חוזי ההתקשרות עם נותני השירותים, הוא דרש מהם לפתוח חשבון נפרד לקרן אחזקה למימון תחזוקת המבנים. ההקצאה כיום עומדת על 70 ₪ ליחידת דיור לחודש.


החברות מנהלות הבתים התקשרו עם חברות ביטוח וחברות תחזוקה, על מנת להבטיח תקינות המבנה ומערכותיו.

16. 
המידע הרלוונטי לרישוי ההוסטלים הועבר למשרד המשפטים, לאחר סיור משותף בבית דיור גיל הזהב אשר באחריות משרד הבינוי והשיכון, ובמספר דירות שבאחריות משרד הקליטה, בשכונת פסגת זאב בירושלים. בחוות דעת של הממונה לייעוץ וחקיקה במשרד המשפטים, הובעה בסעיף 4.1(ג) עמדת משרד הבינוי והשיכון, כדלהלן: "בעוד שבחלק מבתי גיל הזהב ישנה אופציה להשתתפות בפעילות חברתית, פעילות זו פתוחה בדרך כלל לאנשים קשישים שאינם מתגוררים בבית הדיור". מכאן שנושא "השירותים הנוספים" היה ידוע למשרד המשפטים בעת מתן חוות הדעת.


"השירותים הנוספים" הם שירותי רווחה בלבד, כגון: טיולים, חוגים, ועוד, שירותים הניתנים גם לקשישים בקהילה.

27. 
אישור השתתפותן של עמותות במכרזי ניהול, התאפשרה רק לאחר בדיקת ניהולה של עמותה לשירותי טיפול ברווחה בבית, במוסדות ובקהילה. העמותה זכתה לראשונה במכרז ניהול בשנת 1998,  וסיפקה שירותי רווחה וכוח אדם מעבר לדרישות החוזה.


לאור הניסיון החיובי עם העמותה, הוחלט לפתוח המכרזים גם לעמותות נוספות. נמצא כי גם בפרויקטים אחרים עם גופים ומשרדים נוספים אשר קיבלו את שירותיהן, ניהלו העמותות את בתי הדיור המוגן בסטנדרט ניהולי גבוה.


בקרת הביצוע של העמותות נעשית על ידי מהנדסי המחוזות, מפקחי משרד הרווחה והממונים המחוזיים לאיכלוס.

30. 
הפיקוח הפיזי נעשה על ידי מהנדסי המשרד. הפיקוח החברתי–רווחתי, נעשה על ידי מפקחי משרד הרווחה.

משרד הרווחה

2. 
"האגף לטיפול באדם המפגר" ו"השירות למעונות פנימייה", החליטו לאמץ את שיטת "הרף" (שיטה ממוחשבת של פיקוח על מעונות), ולשלבה במפרט הפיקוח על המעונות הציבוריים והממשלתיים. יישום "שיטת הרף" – סוף אוקטובר 2006.


האגף בנה שאלון פיקוח, וגיבש מערכת מחשוב תומכת. השאלון הופעל כפיילוט, בשבעה מעונות ממשלתיים וציבוריים. האגף יפיק לקחים. 


קיים קושי ביישום השאלון במעונות הפרטיים, עקב חוסר בכוח אדם במטה השירות, ועקב דרישה לתקציב נוסף מצד המעונות הפרטיים. המשרד יפעל להשגת תקנים וכוח אדם להפעלת הנושא.


לו"ז להפעלה שוטפת במעונות הממשלתיים והציבוריים  - ראשית שנת 2007.


משנת 2006 מפקח אגף השיקום, באמצעות מפקחים שהינם עובדים סוציאליים בהכשרתם, הבודקים בין היתר את איכות השירות, הטיפול, האוכל ועוד, בהתאם לתוכנית עבודה שנתית, לפי שיטת "הרף", בכל המסגרות החוץ ביתיות (פנימיות) לנכים ומוגבלים.


ישנן שלוש מסגרות, אשר בשל נסיבות מיוחדות הקשורות לאופי הנכות, מורכבותה וחומרתה (עיוורון + נכות פיזית + פיגור שכלי; חירשות, אינטליגנציה גבולית + הפרעות התנהגות), האגף חוזר ובודק את כלי הפיקוח, על מנת שיהיו כלים תקפים לאוכלוסיה זו.


פרט לשלוש מסגרות אלה, האגף מפעיל את שיטת "הרף" באופן מלא, שוטף וקבוע.

3. 
לכל החוזים צורפו נספחים, שנחתמו על ידי המפעילים בחוזה המקורי.


על פי החוק, הוסטלים בקהילה, בהם למעלה מ-13 חוסים, מחויבים ברשיון. האגף לטיפול באדם המפגר, פועל לבדיקת וסידור הרשיונות. האגף ישלים את הערותיו לטיוטת התקנות עד לסוף ספטמבר 2006.


לדעת האגף, ההסכמים הישנים למסגרות "בית-לחיים", עדיין בתוקף, למרות שעברו שנים מאז נחתמו. האגף יפעל לשינוי או חידוש ההסכמים הישנים. 


האגף יוסיף לחוזים נספחים בנושא מילוי חוקי עבודה.


צפי לסיום - עד סוף שנת 2006 החוזים יועברו לחתימת מסגרות "בית לחיים".

15. 
הפיקוח הרפואי כולל עתה הדרכה ובקרה לגבי ישום המדיניות, הנחיות ונהלים.


צוות המטה והפיקוח כולל רופא ראשי ואח במשרה מלאה, ויועצים בהיקפי משרה חלקיים בנושאי פסיכיאטריה, שיניים, ופארה-רפואי.


כל בעלי התפקיד כותבים עתה דו"חות על ביקוריהם במעונות. ביקורי פיקוח חוזר לתיקון ליקויים, נעשים לפי מידת חומרת הליקויים. האגף מוודא תשובת המעון לגבי תיקון הליקויים.


במהלך חודש אוגוסט 2006 יתפרסם עדכון לנוהל ועדות בדיקה – פטירות, ובו ישולבו הערות הביקורת.

16.17. חידוש הרשיון למעונות מחייב הזמנה של מכבי אש ומשרד הבריאות, המעירים את הערותיהם, לתיקון ולעריכת בדיקה משלימה.


במסגרת תהליך החידוש, יש מעונות המשלימים את דרישות מכבי אש ומשרד הבריאות, לאחר שפג תוקף מעונות הרשיון. כיום יש חמישה מעונות כאלה.


חמישה מעונות פועלים עתה ללא רשיון תקף, בעיקר עקב הערות מכבי אש או מעבר המעון למקום אחר.


במהלך חודש אוגוסט 2006 תיערך פגישה בין האגף והלשכה המשפטית, בה יוחלט על דרך הפעולה לגבי כל אחד מהמעונות ללא רשיון תקף.


הרופא הראשי במעון מקבל מינוי של השר כמוסד רפואי מוכר. תהליך ההכרה שולב בחידוש הרשיון של המעונות, כולל המעונות הממשלתיים. כיום יש אישור לכל המעונות, למעט שני מעונות, שהתהליך לגביהם יושלם במהלך החודשים אוגוסט-ספטמבר 2006.

18.19. עבודת הוועדה לנושא תשלומי הורים הסתיימה; דו"ח הוועדה הוגש ב-19.1.2006. בעקבותיה עלה הצורך בתגבור המטפלים במעונות לאנשים עם אוטיזם, כפועל יוצא מיישום אפשרי של הפסקת תשלומי הורים.


מנכ"ל המשרד מינה ביום 25.4.2006 ועדה נוספת לבחינת נושא זה, אשר תשלים את עבודתה לקראת ספטמבר 2006.

23. 
סוגיית השימוש במדדי הערכה להערכת מפעילי שירותי שיקום והכללת מנגנון מתמרץ, טרם טופלה. אגף השיקום יתאם עניין זה עם המחלקה המשפטית, אגף תקצוב וחשבות המשרד.


האגף יפעל להקים ועדה בין-אגפית במינוי מנכ"ל, שכן מדובר בנושא מורכב, בעל השלכות על כלל השירותים והאגפים במשרד.

24. 
אגף השיקום מפעיל עתה פיקוח ובקרה הדוקים על הגוף הזוכה, וידרוש גם הפעלת בקרה חשבונאית.

25.
המשרד החל בעיצוב השיטה למכרוז מסגרות מסוג "בית-לחיים", בשיתוף האגף החשב הכללי באוצר, תוך ראיית הצורך להבטיח טיפול המשכי הולם לאוכלוסיות הנזקקות – מפגרים, נכים ואוטיסטים.


מכרוז תעריפים נדון עתה בין אגף החשב הכללי באוצר, והמשרד.


לצורך הפעלת מכרוז תעריפים יש צורך בקביעת תקנים מדידים במונחי תפוקות, הכשרת מפקחים לבקרות איכות, בניית חוזים ומכרזים במונחי סנקציות אפקטיביות ותגמולים אפקטיביים, ומערכות משותפות לניהול ידע.


עם החשב הכללי נבחנת האפשרות להפעלת מודל ניסויי באמצעות אלו"ט - אגודה לאומית לילדים אוטיסטים,  במסגרות לאוכלוסיה האוטיסטית.

משרד התיירות

הגנת מלונות באזור ים המלח מפני הצפה

א. ריכוז ממצאי הביקורת
8.
הטיפול הלקוי בפתרון הבעיה נמשך כבר עשרות שנים, סכנת ההצפה הולכת ומתגברת, והממשלה נאלצה להשקיע 160 מיליון ש"ח בפתרונות זמניים, אשר ניתן היה להימנע מחלק ניכר מהם, על ידי השקעת הכספים בפתרון הקבע. מדובר במחדל מתמשך שהגיע העת לשים לו קץ. 

ב. מצב תיקון הליקויים
משרד התיירות

8.  
בהחלטת ממשלה 2424 מ-12.8.2004, נקבע: "להטיל  על  שר התיירות לבצע את הפעילות  הנדרשת למתן  פתרון קבע להגנות החופים בים המלח, בתיאום עם המשרדים הנוגעים בדבר."
ממאי 2005 מקדם משרד התיירות את הנושא, באמצעות החברה הממשלתית לתיירות (החמ"ת), אשר לה ניסיון בביצוע פרויקטים תשתיתיים-תיירותיים בהיקפי תקציב גדולים. החמ"ת נעזרת בחברת יעוץ וניהול חיצונית, המתמחה בבדיקות כלכליות, בהוצאת מכרזים ובקידום פרויקטים. החברה פועלת בין היתר בקידום החלטת הממשלה ובבחינת החלופות לשלב הקבע.
גובשה כבר תכנית פעולה לקידום בדיקות היתכנות, ורוכזה כל הפעילות מול כל הגורמים הממשלתיים ובעלי העניין, המעורבים בנושא.
בינואר 2006 החלה לפעול ועדת היגוי מקצועית, הכוללת את כל הגופים המעורבים ובעלי הידע המתאים לבחינת ההיתכנות: יועץ הנדסי למשרד התיירות, מפעלי ים המלח, מועצה האזורית תמר, יועצים מקצועיים נוספים, נציגי ציבור, ובהם נציג הטכניון המתמחה בביסוס קרקע, ונציג מהמכון הגיאולוגי. 

בסמיכות לוועדת ההיגוי פועל צוות הנדסי, הכולל את היועץ ההנדסי של משרד התיירות, נציג מפעלי ים המלח ומהנדס המועצה האזורית תמר. הצוות ההנדסי ערך תכנית עבודה ולוחות זמנים, לתכנון ובדיקת היתכנות להקמת פתרון הלגונה. 

בפברואר 2006 פורסמה פנייה בינלאומית לקבלת מידע, בנושא קציר מלח. לאחר קבלת הנתונים מהחברות, יוחלט על המשך הפעילות וההערכות בבחינת החלופה.
בהכנה פנייה לקבלת מידע לחברות הנדסיות, לביצוע העבודה. 
משרד התעשייה, המסחר והתעסוקה

הפיקוח על המחירים

הגוף המבוקר: משרד התעשייה, המסחר והתעסוקה

א. 
ריכוז ממצאי הביקורת

1.  
רצוי שמשרד התמ"ת ישקול את האפשרות ליזום תיקון לחוק פיקוח על מחירי מצרכים ושירותים התשנ"ו-1996 שיאפשר לא רק להעלות מחירים אלא גם להפחית מחירי מוצרים שחל עליהם פיקוח לפי פרק ו' בחוק. על המשרד לבדוק מחדש את כל המוצרים והשירותים שמחיריהם בפיקוח ולבחון אם עדיין מתקיימים בהם התנאים הקבועים בחוק להחלת פיקוח על מחירים.

2. 
המשרד אינו מפרסם בעיתונים היתרים להעלות מחירים של מוצרים שבפיקוח. אי-הפרסום בעיקר לגבי מחירים של מוצרי צריכה ושל חלק מהתשומות לתעשייה, מונע מציבור הצרכנים והיצרנים מידע חיוני הדרוש לו בעת רכישת המוצרים.

4.  
פעמיים החליטה השרה דליה איציק שמחירי המקרוני והספגטי לא יועלו, ואילו מחירי האטריות והפתיתים יועלו בשיעור גבוה מהנדרש. הדבר אינו עולה בקנה אחד עם הוראות החוק ואמות המידה לבחינת הצורך בעדכון מחירים, וגם יוצר סבסוד צולב בין מחירי הפתיתים והאטריות ובין מחירי המקרוני והספגטי.

ב. מצב תיקון הליקויים

משרד התעשייה, המסחר והתעסוקה

1. 
החקיקה בנושא זה הינה בסמכות משרד האוצר. המשרד פעל לשינוי החקיקה, בהתאם להמלצת הביקורת.


המשרד הביא את הנושא בפני ועדת המחירים, אשר קיבלה את ההמלצה.


הלשכה המשפטית במשרד העבירה טיוטת הצעת חוק בנושא, ללשכה המשפטית של משרד האוצר.


המשרד השלים סיבוב נוסף של בחינה של המוצרים שיש להוציא מהפיקוח. מבין כל המוצרים שבוקרו, רק שפופרות חמרן ופלסטיק נשארו בפיקוח. השארת המוצר בפיקוח נקבעה לאחר בדיקה מחודשת של הנושא.


פוליאתילן יוסר בקרוב מפיקוח. לגבי שאר המוצרים הפיקוח בוטל, והספק לא חייב לבקש אישור העלאת מחירים, אלא להודיע על ההעלאה.

2. 
המשרד מפרסם בעיתונות, במודעות ובהודעות הדובר, את כל העלאות המחירים של מוצרי צריכה.


מחוסר תקציב, המשרד לא מפרסם העלאות המחירים של תשומות לתעשייה, בהן אין עניין לציבור.


המשרד ממשיך לקדם את תיקון חוק הפיקוח על מחירים, כך שהפרסום על  העלאות מחירים, יחול רק על מוצרי צריכה.

4. 
לגבי האיטריות והפתיתים, הפיקוח בוטל ביולי 2004. החברות היצרניות קובעות מחיר לפי שיקול דעתן.

פעולות להגנת הצרכן

הגופים המבוקרים:  משרד התעשייה, המסחר והתעסוקה; משרד המשפטים

א. 
ריכוז ממצאי הביקורת
3. 
בכל שנה בית המשפט מטפל במאות תביעות בענייני צרכנות שבהן נציג המשרד הוא התובע. אולם באתר האינטרנט של המשרד מובאים 15 פסקי דין בלבד. לתפוצת החלטות בית הדין, לחוזים אחידים חשיבות רבה שכן הן עשויות להשפיע על כלל הענף שחוזה בעניינו נדון בבית הדין. אולם באתר האינטרנט אין מידע בתחום זה. 

7. 
ביוני 2001 החליטה הממשלה על הקמת רשות לאכיפת סחר הוגן. כן יזמה הצעה לתיקון החוק על פיה תוקם "רשות לסחר הוגן" שתהיה יחידת סמך של המשרד, שפורסמה במסגרת הצעת חוק ההסדרים לשנת 2002. אולם היא לא אושרה מאחר שהמשרד שינה את עמדתו בנושא. המשרד אינו מייחס את החשיבות הראויה לנושא הגנת הצרכן, ואינו פועל כראוי למיצוי סמכויותיו.

ב. מצב תיקון הליקויים

משרד התעשייה, המסחר והתעסוקה

3. 
פסקי דין של בתי המשפט מתפרסמים באינטרנט, אולם לפי הוראות היועץ המשפטי של המשרד, חל איסור על פרסום השמות.
7. 
מתגבשת רשות לסחר הוגן ולהגנת הצרכן. כל פעילויות  הגנת הצרכן יועברו לתחום פעילות הרשות.
אכיפת חוקי עבודה

הגופים המבוקרים: משרד התעשייה, המסחר והתעסוקה; משרד האוצר - נציבות שירות המדינה

א. 
ריכוז ממצאי הביקורת
1. 
האכיפה של חוקי העבודה, אופיינה בחוסר תיאום בין האגף לאכיפת חוקי עבודה, אגף הפיקוח על חוקי עבודה, והיחידה לכוח אדם בשעת חירום, ובכפילות משאבים ואמצעים. למרות המלצות של גורמים שונים לפעול להאחדתם, או ליצור מנגנון תיאום ביניהם, דבר לא נעשה.

2. 
יעדי האכיפה ותכניות העבודה השנתיות נקבעו בידי האגף לאכיפת חוקי עבודה, ללא שיתוף הלשכה המשפטית בשיקולים משפטיים ובשיקולים ניהוליים מערכתיים, ללא התבססות על ניתוח מידע על נתוני המשק בכל הנוגע להפרות החוק, וללא מיקוד האכיפה במגזרים ואזורים גיאוגרפיים בהם קיימת סבירות גבוהה להפרת החוק.

5.  
בכל הנוגע למעסיקי עובדים ישראלים, לא בחנה מנהלת האגף הקצאת משאבים אופטימלית בין משימות האגף: מצד אחד גידול באי ציות לחוק שכר מינימום התשמ"ז-1987, ומצד שני ירידה בעבירות על חוק שוויון ההזדמנויות בעבודה, התשמ"ח-1988.

6. 
רמת המועילות של מערך האכיפה הייתה נמוכה: קיים פער הטעון שיפור בין ביצועי מערך האכיפה לבין מצב הפרת החוק במשק.

8.  
על משרד התמ"ת לפעול להבניית מערך האכיפה של חוקי העבודה בדרך שתבטיח מיצוי האכיפה וניצול מיטבי של המשאבים הקיימים, לשמירת חוקי העבודה על המעסיקים, ובכלל זה ניהול הולם של מערכת שליטה ובקרה על תהליכי העבודה. 

ב. מצב תיקון הליקויים

משרד התעשייה, המסחר והתעסוקה

1. 
ביולי 2004 הוקם מינהל ההסדרה והאכיפה, המאגד תחתיו את זרועות האכיפה והרישוי של חוקי עבודה, שהיו קיימות עד אז במשרד בנפרד.


המינהל טרם הוסדר תקציבית ותקנית.


עם הקמת המינהל, הוסבו מפקחי אגף האכיפה למפקחים רב תכליתיים, והוכשרו 17 מפקחים לאכיפת כל חוקי העבודה. 


מינהל ההסדרה והאכיפה, פעל לבניית ערוצים לשיתוף פעולה עם ארגונים פנים וחוץ ממשלתיים רלוונטיים, במטרה למנף את אכיפת החוקים.


המינהל פועל לפרסום תוצאות האכיפה.

2.
הניסיון שנצבר מאז הקמת מינהל האכיפה מלמד כי אחת מההפרות המרכזיות של זכויות עובדים היא אי תשלום גמול עבור עבודה בשעות נוספות. לאור היקף ההפרות וביטול תקנות שעות עבודה בשמירה, שהתקבל בכנסת לאחרונה, הוחלט להרחיב  את האכיפה הפלילית של חוק שעות עבודה ומנוחה, גם על סעיפים  16, 17 לחוק, הדנים בתשלום גמול שעות נוספות. 


אכיפת חוק שוויון הזדמנויות בעבודה והחוק למניעת הטרדה מינית, משולבים בכל ביקורי הפיקוח הרוחביים ובמענה לתלונות.

5. 
פעילות אגף האכיפה שבמינהל האכיפה, מתבצעת בשלושה מישורים: א. טיפול בתלונות ציבור, עובדים וארגונים, המגיעות למשרד; ב. אכיפה יזומה, במהלכה מתבצעים ביקורי פיקוח במקומות עבודה, אשר קיימת לגביהם סבירות לביצוע עבירה; ג. הסברה – מינהל האכיפה פועל להגברת המודעות לחוקי עבודה בקרב המעסיקים והעובדים, ובכך לעודד בציבור אכיפה עצמית.

חוק שכר מינימום משמש כ"במה" המרכזית לאכיפה. כל ביקור פיקוח כולל בתוכו בדיקת שכר מינימום ושוויון ההזדמנויות בעבודה.

6. 
במסגרת האכיפה היזומה בה נוקט האגף, מתבצעת עבודת הכנה מקדימה, המרשתת את המעסיקים, אשר לגביהם קיימת סבירות לביצוע עבירות על חוקי העבודה השונים. 


המפקחים מונחים מראש אודות האתרים עליהם לקיים פיקוח. 


עבודת המפקחים בשטח מפוקחת באופן רציף על-ידי מנהלי האזורים.

8. 
קיים נוהל עבודה, שנכתב בשיתוף המחלקה המשפטית. 


רועננו ההנחיות בכל הנוגע להליכי חקירה.

הכשרה מקצועית

הגוף המבוקר: משרד התעשייה, המסחר והתעסוקה - האגף להכשרה ולפיתוח כוח אדם

א. 
ריכוז ממצאי הביקורת
1.  
אין ניתנת עדיפות ממשית למוסדות ההכשרה הטובים ביותר, והדבר משפיע על איכות ההדרכה שמקבלים החניכים.

2.  
בשנים 2001-2003 לא התבססו תכניות ההכשרה השנתיות של האגף להכשרה ולפיתוח כוח אדם, המיועדות למבוגרים בלתי מועסקים, על בחינה שיטתית של טיב הקורסים שכבר התקיימו ותועלתם בכל הנוגע להשמת בוגריהם בעבודה. עדיין קשרי גומלין אלה וסקרי הרשות לתכנון כוח אדם אינם חלק מובנה בתהליך קבלת ההחלטות ותכנון פעולות ההכשרה באגף.

3.
המפקחים המקצועיים לא עמדו במכסת הביקורים השנתית המזערית במוסדות ההכשרה, שהייתה מוטלת עליהם לפי נוהלי האגף. לא נעשה במחלקת הפיקוח של האגף תכנון תקופתי שיטתי של ביקורי המפקחים במוסדות ההכשרה, וכל מפקח קבע לעצמו את שגרת הביקורים היזומים. לא היו בידי הנהלת האגף כלים ראויים שאפשרו לדעת אם נעשים ביקורים בכלל המוסדות בתדירות הראויה ויעילה. אירע שקורסים התקיימו בלא שום ביקור של המפקח המקצועי. לפי חישובי משרד מבקר המדינה, בשנת 2002 היה על כל מפקח מקצועי לקיים, בממוצע, לפחות 546 ביקורי פיקוח במוסדות הכשרה. אולם על פי נתונים שנמצאו במסמכי האגף היה ההספק הממוצע לכל היותר 208 ביקורים בשנה.

4. 
לא הובהר כיצד נבדקות ומוערכות תכניות הלימוד שמציעים המוסדות, בהיעדר מפקחים מקצועיים באגף לחלק בלתי מבוטל מן המקצועות הייחודיים הנלמדים בקורסים להסבה מקצועית של אקדמאים בלתי מועסקים.

5.  
בשנים 1999-2003 התקבלו ארבע החלטות ממשלה על סגירתם של לפחות שניים מהמרכזים או העברתם להפעלה בידי גופים חוץ-ממשלתיים, אולם ההחלטות לא בוצעו. 

6.
ראוי לשקול שינוי בדפוסי פעולתו של האגף: חיזוק מעמדו כגוף מטה, המופקד על קביעת סדרי עדיפויות ועל הכנת תכניות עבודה רב-שנתיות ושנתיות, והאמור לקיים בקרה מתמדת על יישום התכניות, על מידת השגתם של יעדיהן, ובעיקר על טיב שירותי ההדרכה שהאגף מספק, וראוי לשקול את האפשרות לרכוש שירותי פיקוח טכני-מקצועי חיצוניים. 

ב. מצב תיקון הליקויים

משרד התעשייה, המסחר והתעסוקה

1. 
מאמצע שנת 2003, נבחרים מוסדות ההכשרה בהליך הלוקח בחשבון, בעיקר, את איכות ההדרכה והתשומות הפדגוגיות.


במכרזים לבחירת ספקי הכשרה, נקבע עתה מספר מירבי של תלמידים בקורס.

2.
אויש תקן של ראש ענף (מידע ומעקב בוגרים), לפיקוח על הקורסים להכשרת המבוגרים. 


סקרי הרשות לתכנון וכוח אדם, מהווים חלק אינטגראלי מתהליך קבלת ההחלטות ותכנון הפעולות. 

3. 
משנת 2004 נקלטו שלושה מפקחים בחשמל, בתחבורה ובבנייה. האגף ממשיך לפעול למילוי החוסר בכוח אדם, בתיאום עם נציבות שירות המדינה ומשרד האוצר.


בהקמה, מחשוב מערכת הפיקוח, שתאפשר תכנון תקופתי שיטתי של ביקורי המפקחים במוסדות ההכשרה. הסתיים שלב האפיון של מחשוב האגף להכשרה ולפיתוח כוח אדם. המערכת עתה בשלב הפיתוח.


המערכת מתוכננת להפעלה משנת 2008.


עם סיום מחשוב מערכת הפיקוח בשנת 2008, יהיה בידי הנהלת האגף לדעת אם אכן נעשו ביקורי פיקוח במוסדות, בתדירות הראויה והיעילה, ובמניעת מצב בו יתקיימו קורסים ללא כל ביקור פיקוח.


עד לסיום המחשוב, עורך האגף מעקב ובקרה מדגמיים, בכל חודש, בהתאם לפריסת הקורסים ודוחות הפיקוח.


האגף נערך, בתיאום עם נציבות שירות המדינה, להוספת מפקחים למקצועות ייחודיים, ותגבור מפקחים במקצועות בהם היקף הפעולה גדול, באמצעות העסקת מפקחים על פי חוזה, לפרקי זמן מוגדרים, עם אפשרות לשינויים בהתאם להיקפי הפעילות והחידושים הטכנולוגיים. 


הפעלת המערכת הממוחשבת והיכולת לגמישות בהעסקת מפקחים נוספים, תאפשר ביצוע יותר ביקורי פיקוח לכל מפקח ביותר מוסדות.

4. 
עד שיהיה בידי האגף להפעיל פיקוח מקצועי על ידי מפקחים מקצועיים מומחים, בכל מקצועות ההכשרה, נעשה הפיקוח על פי הקריטריונים הבאים, בכל הפעולות בהם אין מפקחים מקצועיים:


נבדקים נושאי הלימוד מול צרכי התעשייה בתחום הנלמד.


נבדק האם משולבות תוכנות וכלים עדכניים בתכנית הלימודים.


נבדקת חלוקת השעות בכל הכשרה, והשיקולים של הגוף המבצע לחלוקה שנעשתה.


נערכת השוואה של תכניות לימודים למקצוע זה, עם תכניות שנכתבו למוסדות אחרים בארץ.


צוות ההוראה נבדק בהיבט של כישוריו הפורמליים וניסיונו המקצועי.


תכנית הלימודים נבדקת מול בחינות הסמכה חיצונית, כאשר קיימות בחינות כאלו. 


נערך פיקוח על ההכשרה, כדי לוודא את ביצוע תכנית הלימודים.


כן אויש תקן של ראש ענף (מידע ומעקב בוגרים), בתחום הכשרת מבוגרים.

5.
המרכז הממשלתי "קריית המלאכה" נסגר.


החלטות הממשלה על תפעול מוסדות ההכשרה הקיימים, נמצאת בדיון בהנהלת המשרד.

6.
האגף נעזר ביועצים חיצוניים. נקבעו סדרי עדיפויות לפעילויות האגף. נערכות תכניות עבודה, רב שנתיות ושנתיות. נערכת בקרה מתמדת על יישום תכניות ההכשרה. בקרת השגת יעדיהן מתבצעת משנת העבודה 2004.


רכישת שירותי פיקוח טכני-מקצועי ממקורות חיצוניים, נעצרה על ידי נציבות שירות המדינה, עד להבהרות בצורת ההעסקה.

שירות הפיקוח על העבודה - הטיפול בתאונות עבודה

דו"ח 54ב
הגופים המבוקרים: משרד התעשייה, המסחר והתעסוקה; המוסד לביטוח לאומי

א. 
ריכוז ממצאי הביקורת
1.  
אין מנגנון לשיתוף פעולה שוטף בין האגף לפיקוח על העבודה והמוסד לביטוח לאומי, ואין התאמה בין המערכות הממוחשבות שלהם.

4.  
לא יושמו ההמלצות העיקריות שבדוח הצוות הבין משרדי ליעול הטיפול החקירתי והמשטרתי בתאונות עבודה הנוגעות לאגף, ובהן: להקים יחידת חוקרים מיוחדת לחקירת תאונות עבודה, ולקבוע נוהלי חקירה שישפרו את שיתוף הפעולה בין האגף לשירות הפיקוח על העבודה, פרקליטות המדינה, ומשטרת ישראל.

6. 
בדוח שנתי 52ב של מבקר המדינה הודגש, כי פעילותו של אגף הפיקוח להשגת היעד של צמצום מספר תאונות העבודה היתה דלה: הוא לא נקט די פעולות מנע בעקבות ביקורי הפיקוח במקומות העבודה ולא הקפיד על מילוי ההוראות שנועדו להסרת כשלי בטיחות בהם; הוא חקר תאונות מועטות בלבד ולא פעל די למיצוי הדין עם מפירי חוק שגרמו להתרחשותן. המעקב העלה, כי עדיין אין באגף איסוף שיטתי של מידע על אתרי בנייה.

ב. מצב תיקון הליקויים

משרד התעשייה, המסחר והתעסוקה

1. 
קיים מנגנון לשיתוף פעולה שוטף, בין אגף הפיקוח על העבודה והמוסד לביטוח לאומי, למרות שעדיין אין התאמה בין המערכות.

האגף מייעץ למוסד לביטוח לאומי בעדכון פרמטרים המאפיינים את התאונות המדווחות, ומעביר לידי המוסד, על פי בקשתו, מידע על תאונות עבודה שאירעו.


האגף מקבל מידי המוסד לביטוח לאומי ניתוחים סטטיסטיים נדרשים של נפגעי עבודה ושל תאונות עבודה, על פי צרכים המתעוררים מעת לעת.

4.
האגף לפיקוח על העבודה פועל ליישום המלצות הצוות הבינמשרדי שהוגש לפרקליטות המדינה, בעניין הקמת יחידת חוקרים מיוחדת לחקירות תאונות עבודה, אשר תתמקצע בתחום זה, תגבש נהלי עבודה מעודכנים, ותשמש גורם מרכזי בתחום חקירות פליליות בנושאי בטיחות ובריאות בעבודה.  


מספר החקירות הצטמצם, אולם קיימת הקפדה גדולה יותר על איכות החקירה, ועל השלמת כל הנדרש, להכנת כתב אישום בעקבותיה.

6. 
תהליכים פליליים הננקטים בגין עבירות בטיחות, יקודמו אף הם עם הקמת יחידת חוקרים מקצועית.


האגף, בשיתוף עם המחלקה המשפטית במשרד, מרענן הנחיות עבודה בנושאים של הגשת כתבי אישום. 


פעילות האכיפה המינהלית נושאת פירות מידיים יותר, מאכיפה פלילית.


מידע שיטתי על אתרי בנייה, מגיע אל האגף מכוח הוראות תקנות הבטיחות בעבודה (עבודות בנייה), המחייבות כל מבצע בנייה, להודיע על תחילת העבודה באתר.


מידע על כל אתרי הבנייה הכפופים לפיקוח האגף, קיים במערכת הממוחשבת של האגף, בה מצוי גם מידע על פעולות המפקחים, ומידע על בדיקות הנערכות על ידי גורמים אחרים.


האגף פועל לאכיפת התקנות בעניין הודעה על בנייה.

עידוד עסקים קטנים

הגוף המבוקר: משרד התעשייה, המסחר והתעסוקה

א. ריכוז ממצאי הביקורת

1.
מאז 1993 עוסקים שלושה גורמים ממשלתיים במשרד התעשייה, המסחר והתעסוקה בעידוד העסקים הקטנים - תכנית החונכות העסקית, הרשות לעסקים קטנים והקרן לעסקים קטנים. מתן סיוע באמצעות שלושה גורמים ממשלתיים ולא באופן מרוכז בידי גורם אחד יוצר אי-אחידות, כפילות ואדמיניסטרציה מיותרת, כך שהעסק הקטן עלול שלא לקבל במועד את מלוא הסיוע שהוא יכול לקבל וכן יש ניצול לא יעיל של המשאבים.
ב. מצב תיקון הליקויים

משרד התעשייה, המסחר והתעסוקה

1. 
הקרן לעסקים קטנים פועלת כיום במתכונת חדשה. היקף פעילותה מצומצם בשל מיעוט בקשות.


עד כה מומשה הלוואה אחת בלבד בקרן החדשה. 


עתה נערכת בדיקה כלכלית של בודק מקצועי מטעם המשרד, לבדיקת עמידת המפעל המבקש בתנאי הקרן, ולסקירת מצבו של המפעל בעקבות מתן ההלוואה.


שני מפעלים נוספים שעלו לדיון בוועדת הקרן, נמצאים בהליך שמטרתו להביאם לדיון נוסף, לשם קבלת החלטה בעניינם: מפעל אחד נדרש להצמדת חונך מטעם המשרד, ולהגשת תכנית עסקית מפורטת יותר מזו שהוגשה על ידו בעבר. מפעל שני נמצא בבירור נוסף של עובדות הקשורות לפעילותו, בטרם יעלה לדיון נוסף. צפי לקבלת ההחלטות – ברבעון השלישי של 2006.

משרד התשתיות הלאומיות

רציפות אספקת החשמל

הגופים המבוקרים: משרד התשתיות הלאומיות; הרשות לשירותים ציבוריים – חשמל

א. ריכוז ממצאי הביקורת

5. 
בשנת 2002 קבעה הרשות לשירותים ציבוריים – חשמל (רשות החשמל), כי בסיסי התעריפים שנכנסו לתוקף ביולי 2002 "נועדו להשגת רמת אמינות כוללת לצרכן מתח נמוך" ברמה ממוצעת של 100 דקות אי-אספקה בשנה לצרכן. החלטת הרשות לא התבססה על בדיקה של ההשקעה הנדרשת להשגת היעד לעומת התועלת למשק ממנה. בסוף אותה שנה הגישה חברת החשמל לרשות החשמל תכנית טכנית-כלכלית שבה הוצגה ירידה צפויה של כ-40 דקות אי-אספקה, ברשת מתח גבוה בעקבות פרויקט פרויקט להקמת מערכת לשליטה ולבקרה ברשת - D.M.S, שתושג בהדרגה עד שנת 2009, ובאותה שנה יגיע מספר דקות אי-האספקה במערכת החשמל ל-141.

7. 
הואיל ולמספר דקות אי-האספקה הרצוי השפעה על תכנון מקטעי אספקת החשמל לצרכנים ועל תעריפי החשמל, ראוי שמשרד התשתיות ורשות החשמל ישתפו פעולה ביניהם בקביעת היעד למשק, כולל הכנת תכנית מחייבת להשגתו ודרכי פיקוח על ביצועה. נוסף על כך, מן הראוי שרשות החשמל תקבע תעריפים שונים לצרכנים, באופן שישקף בין היתר את רמת הרציפות שהם מקבלים.

11. 
על חברת החשמל לרכז גם נתונים על הפסקות מתוכננות ברשת המתח הנמוך, ומן הראוי, שרשות החשמל תדרוש אותם מהחברה לצורך מעקב ובקרה והסקת מסקנות בהתאם לצורך.

ב. מצב תיקון הליקויים
משרד התשתיות הלאומיות
5. 
לא נעשתה בדיקת עלות תועלת של הדרישה להגיע ליעד של 100 דקות של אי אספקה לצרכן. בדיקה מעין זו לא נדרשה. השגת היעד גולמה בבסיס התעריפים, שנקבע בלא שתהא הגדרת עלות פרטנית או תוספת תשלום בגינו, אלא כשירות לו זכאים הצרכנים, שמשולם בבסיס התעריפים.

7. 
יש ליצור הבחנה ברורה בין הצורך לקביעת היעדים במסגרת תוכנית הפיתוח לטווח ארוך לבין פעילות הפיקוח השוטפת והגדרת מדיניות התעריפים שתעשה על ידי הרשות. יתר על כן, ביצוע תוכנית אופרטיבית, צריך שיעשה על ידי נותן השירות ובאחריותו תוך אישור ובקרה של הרשות כגוף המפקח.

11. החברה מדווחת לרשות על נתונים אלה, בעקבות דרישת הרשות.
מניעת המלחה וזיהום של האקוויפרים

הגופים המבוקרים: משרד התשתיות הלאומיות; נציבות המים; המשרד להגנת הסביבה; משרד המשפטים

א.
ריכוז ממצאי הביקורת

3.
נציב המים הוא הממונה על ניהול משק המים ועל מניעת הזיהום של מקורות המים. על פי סמכויותיו בחוק המים, התשי"ט-1959, הוא רשאי להוציא צווים ולעשות פעולות למניעת נזק למקור מים. אם לא נתמלאו הוראות הצו בתוך זמן סביר, הנציב רשאי לעשות את כל הפעולות הנדרשות ולחייב בהוצאות את מי שגרם לזיהום. בשנת 2004 לא ניצלה נציבות המים את התקציב שניתן לה למניעת נזק למקור מים, למרות שממסמכיה עולה שהיה מקרה בו ראוי היה כי תשתמש למטרה זו. מוקדי זיהום של מי תהום במרכז הארץ טרם טופלו והם נבדקים כבר כמה שנים, אף על פי שהזיהומים בחלק מהם התגלו עוד בתחילת שנות השמונים והתשעים. 

4.
ממסמכים שצורפו לתשובת הנציב עולה כי חמש משרות בשירות ההידרולוגי, ובהן תפקידים הקשורים לאקוויפר החוף ולאקוויפר ההר, אינן מאוישות, ויאוישו לאחר שיסתיים מכרז בעניינן. הנציב הוסיף בתשובתו כי משרת "מרכז בכיר הידרומטריה" בוטלה ו"העדר אדם בתפקיד מפתח זה גורמת לפגיעה קשה בנושא איכות נתוני המים העיליים".

5.
משרד מבקר המדינה העיר לנציבות המים כי פיגור בעבודות תחזוקה שוטפות בציוד של השירות ההידרולוגי ובתחנות ההידרומטריות פוגע ביכולת הפיקוח והבקרה של נציבות המים ובאפשרות לקבל נתונים מהימנים על מצב האקוויפרים. כמו כן, מידע לא אמין על מצב האקוויפרים עלול לגרור אחריו החלטות לא מבוססות, העלולות לפגוע פגיעה נוספת באיכות של מי התהום באקוויפרים.

6.
הנציב הסביר בתשובתו, שעד שנת 2000 נוצלו מקורות המים הטבעיים ניצול לא מאוזן באמצעות שאיבות יתר. עוד הסביר ש"המשבר בשנים 1998-2002, בו היתה סכנה שבמצבים מסוימים לא יהיו מים לצרכים בסיסיים... הביא לפריצת כל הקווים שאיבות יתר והמלחות... ביודעין הלכנו לשאיבת יתר באקוויפר החוף, שהוא פחות רגיש לתנודות ואין לו קווים אדומים, וזאת כדי להציל את הכינרת ואקוויפר ההר ששם תוצאות היו יכולות להיות יותר הרסניות... משנת 2000 על פי החלטת ממשלה המדיניות השתנתה והוחלט שתפעול מקורות המים יהיה בראיה ארוכת טווח כך שמקורות המים ישמשו גם לדורות הבאים".

8.
בשנים 2005-1999 היתה מדידה חלקית של התקדמות הפן הביני - מקום המגע בין מי ים מלוחים למי תהום מתוקים - שנעה בין 4% ל-64% בלבד. הנציב הסביר בתשובתו כי "בשנים 2001-2000 לא בוצעו מדידות פרופילים עקב חוסר כוח אדם ורכב", ו"בשנים 2004-2002 לא היה מכשיר לביצוע פרופילים מוליכות חשמלית". עוד הסביר הנציב בתשובתו כי "כיום מבצעים מדידות (פרופילים מוליכות חשמלית) בכל קידוחי הניטור הקיימים... לאחר ביצוע פעילות שיקום". עם זאת ציין הנציב כי מעקב אחר מפלסים ומליחות בוצע על ידי השירות ההידרולוגי באופן רציף ללא הפסקות".

9.
ממסמכי נציבות המים מדצמבר 2000, עולה כי לפחות עד שנת 2000 לא היו לנציבות המים כלים מתאימים לנטר את הגבול המערבי של אקוויפר ירקון-תנינים, כדי לעקוב, בין היתר, אחר תזוזה אפשרית של המים המלוחים מזרחה. ממסמכי הנציבות ממאי 2005 עולה כי טרם הושלם מערך הניטור בחלקו המערבי של אקוויפר ירקון-תנינים, וכי יש להרחיב את המערך הזה.

11.
עוד בסוף שנות השמונים ותחילת שנות התשעים סגר משרד הבריאות כמה בארות ברמת השרון עקב ריכוזים גדולים של כרום, עופרת וחנקה שהתגלו בבדיקות שנעשו בהן. בשנת 2003 החל סקר שהזמינה נציבות המים לאיתור מוקדי הזיהום באזור הרצליה ורמת השרון. הסקר הוזמן בעקבות זיהום נרחב של מי התהום באקוויפר שבאזור רמת השרון. בעקבות ממצאי הביניים של סקר זה היה צורך להחליף את מערכת הספקת המים לרמת השרון. עד מועד סיום הביקורת באוגוסט 2005, טרם הושלמו הפעולות של שיקום מי התהום, שנועדו לעצור את התפשטות הזיהום. הנציב הסביר בתשובתו כי יהיה אפשר להתחיל בפעולות השיקום רק לאחר שהסקר יושלם, כלומר באמצע שנת 2006.

12.
בתשובתו של הנציב צויין שסביב אתרי פסולת כבר הוקמו קידוחים לניטור מי תהום, שנועדו לאתר זיהום, וסביב 15 אתרים נוספים, שהוגדרו בעלי פוטנציאל זיהום גדול, יוקם מערך ניטור לאחר שיתקבל מימון לכך בסוף שנת 2005. רק לאחר שיאותר הזיהום יהיה אפשר לעשות את פעולות השיקום.

13.
במועד סיום הביקורת באוגוסט 2005, טרם הושלם הטיפול בזיהום מי התהום שאתרי הפסולת גורמים, והנזקים למי התהום נמשכים.

16.
רמת המליחות של שפכים משפיעה ישירות על רמת המליחות של מי התהום. מדוח שהכין אגף שפכי תעשייה וקרקעות במשרד להגנת הסביבה בשנת 2004 עולה כי משנת 2002 ואילך עלתה המליחות בשפכים רבים בישראל, וכי ב-15 מפעלים שהמשרד להגנת הסביבה פיקח עליהם בשנת 2004, מחצית מכמות התמלחת, הנאמדת ב-318 טון, "מוזרמת לביוב בניגוד לחוק". מדוח זה עולה כי כ-45% מתוך 20 מפעלים לציפוי מתכות שהמשרד להגנת הסביבה מפקח עליהם, חורגים מהוראות תקנות המים (מניעת זיהום מים) (מתכות ומזהמים אחרים), התשס"א-2000. עוד עולה מהדוח כי ריכוז הנחושת בשפכי מכון לטיהור שופכין (להלן – מט"ש) ב' גדל בשנת 2004, וכן גדלו ריכוזי מתכות כבדות כגון אבץ, אלומיניום, מנגן וניקל בשפכי מט"ש ג' בשנים 2000-2004.

17.
נמצא כי גם לאחר שפורסם הדוח של מבקר המדינה – שנקבע בו כי "על המשרד להגנת הסביבה, משרד התשתיות ומשרד המשפטים לפעול במשותף כדי להשלים את התקנות... הדבר דרוש כדי להבטיח שבידי הגופים השלטוניים יהיה מכשיר יעיל לאכיפה של אי-זיהום מי התהום מצנרת הדלק וממתקני האחסון של דלקים" – נמשכה הסחבת והתקנות לא הותקנו, בעיקר בגלל המחלוקת בין נציבות המים ובין המשרד להגנת הסביבה בעניין הסמכויות הנוגעות לטיפול בזיהום של מקורות מים וקרקע.

18.    מתשובתו של מנכ"ל משרד התשתיות הלאומיות למשרד מבקר המדינה בדצמבר 2005 עולה כי באותו חודש אישרה ועדת הכלכלה של הכנסת את נוסח התקנות למניעת זיהום מים (קווי דלק), התשס"ו – 2005. המנכ"ל הסביר בתשובתו כי "התקנות מחייבות מתקינים ומפעילי צנרת דלק לסמן מיקום הקווים על גבי מפה, למניעת הפגיעה בהם... על גורמים אלה לבצע בדיקת תקינות הצנרת ע"י בודק מוסמך, הן לפני הפעלת קו דלק והן אחת לחמש שנים. התקנות הועברו לחתימתו של השר להגנת הסביבה".

19.
הנציב הסביר בתשובתו ש"הצעת תקנות המים (מניעת זיהום מים) חוות מכלים" – נמצאת עדיין בשלבי עיבוד וניסוח במסגרת ועדת התקינה של המשרד להגנת הסביבה מול חברות הדלק. מנכ"לית המשרד להגנת הסביבה הסבירה בתשובתו כי ההכנה של תקנות חוות מכלים חודשה, וטיוטה תוגש לאישור משרד המשפטים לאחר שיאושרו תקנות קווי דלק. מנכ"ל משרד התשתיות הלאומיות מסר בתשובתו כי "לאור ההסכמה שהושגה בין משרד התשתיות הלאומיות לבין המשרד להגנת הסביבה במסגרת התקנות על קווי דלק, אין מניעה להתקנתן של תקנות נוספות – בנושא דליפת דלק מחוות מכלים".

20.
מבקר המדינה הצביע על הנזקים הנגרמים לאקוויפרים משאיבת היתר כמה וכמה פעמים ב-15 השנים האחרונות, אך הממשלה, נציבות המים והמשרד להגנת הסביבה לא עשו די  לעצור את הידרדרות מצב האקוויפרים ולשקמם, אף שהם אחד ממשאבי הטבע החיוניים ביותר למדינת ישראל. מן הראוי שהממשלה תורה לממונים על הטיפול במניעת זיהום והמלחה של אקוויפרים ליישב את המחלוקות ביניהם ולעשות את כל הנדרש כדי לשקם את האקוויפרים וכדי להפסיק את הפגיעה בהם.

ב. מצב תיקון הליקויים

נציבות המים
3.
באירוע זיהום מים בשנת 2004, נציבות המים עמדה על ביצוע צו לתיקון מעוות, ואף אישרה התקשרות בסכום של 1,033,000 ש"ח לצורך העבודות. בפועל, המזהם ביצע את הנדרש בצו, לפני שההתקשרות יצאה לפועל, ולכן ההתקשרות בוטלה.

במהלך שנת 2005 קרה מקרה דומה: 24 שעות לפני שנציבות המים החלה בביצוע צו תיקון מעוות, המזהם, שידע שהצו עומד בפני ביצוע, ביצע את הצו והפסיק את הזיהום.

עצם ידיעת המזהם, שבאפשרות נציבות המים לבצע הצו, מביאה לביצוע הצו והשגת המטרה – גם אם בפועל התקציב לא נוצל.

4.
משרה אחת מתוך החמש כבר אוישה. ארבע המשרות הנותרות נמצאות בהליכי מכרז.

5.
נציבות המים עוקבת באופן שוטף אחר מצב מקורות המים, כולל איכויות המים, היצע המים, מגמות המפלסים, ריכוזי הכלוריד, וריכוזי החנקה, המדווחים מדי שנה בדוחות השירות ההידרולוגי, עבור כל אחד מאגני מי התהום.

6.
כדי לענות על הפער בין היצע המים לביקוש למים, החליטה הממשלה לייצר מקורות מים חדשים, שישמשו גם להחזרת האוגר לרמה שתאפשר לספק מים באמינות מוחלטת, לשתייה ולתעשייה, ובאמינות גבוהה לחקלאות ולטבע.

השאיפה היא שבכל מקורות המים יהיה אוגר, שיאפשר לספק מים באמינות ברצף בשנים שחונות.


מצב מקורות המים נבחן באופן שוטף, והתוצאה היא הקמת מתקנים נוספים ותפעול האקוויפרים.


לכל אקוויפר יש נפח תפעולי. קביעת המפלס ותפעולו של אותו מקור מים, נעשה תוך שיקולים כוללים של מצב כל מאגרי המים. היות ומצב מקורות המים משתנה מבחינה הידרולוגית כל שנה, המערכת הארצית, המתפעלת את מקורות המים עם שלושה מקורות מים עיקריים באופן סימולטני, מאפשרת ניוד בין מקורות המים, ואפשרות לנצל באופן יעיל את המים. למשל, ניתן לרוקן מפלס במאגר מסוים, ולהעלות את המפלס באחר, כך שסך כל השאיבה מכל האקוויפרים מאוזן.

8.
נציבות המים עורכת את הפעולות הבאות:

א.
ביצוע פרופילים מוליכות חשמלית.


ב.
מדידות מפלס.


ג.
שיקום בקידוחי ניטור הפן הביני (החל מסוף שנת 2002).


ד.
מעקב אחר המליחות בקידוחי הפקה קרובים לים.


ה.
מדידות גיאופיסיות (TDEM).

השימוש בשיטות גיאופיסיות במסגרת המחקר ההידרולוגי הפך למקובל בעשור האחרון. יתרונן הבולט של השיטות הגיאופיסיות הוא היכולת לזהות תופעות תת-קרקעיות, ללא צורך בחדירה פיסית אל תת-הקרקע, על כל המשתמע מכך מבחינת השקעות כספיות. השיטות הגיאופיסיות המקובלות הינן סייסמיקה, גיאוחשמל, ראדאר, ותהודה מגנטית גרעינית.  
שיטה מקובלת לזיהוי גופי מים מלוחים בסדימנטים היא בגיאוחשמל, למשל שיטת ה-TDEM, שהינה השיטה האלקטרומגנטית בתחום הזמן. שיטה זו יושמה בעבר בישראל בהצלחה במספר עבודות: באזור אקויפר החוף, לזיהוי הפן הביני בין מי התהום המתוקים, למי הים התיכון המלוחים, באקויפר הרדוד שלחוף ים המלח, לזיהוי הפן הביני, בין מי המעיינות המתוקים לבין תמלחת הבקע, וכן בקרקעית אגם הכינרת, לזיהוי הפן הביני, בין מי התהום המתוקים, לבין התמלחת שתחתם. במקומות אחרים בעולם דווח על ישומן של שיטות אלו לתיאור נדידת מלחים בתת-הקרקע. 


בשנים שבהן לא נמדדו פרופילים בוצעו סקרי TDEM.


בסוף שנת 2002 התחיל פרויקט "שיקום קידוחים תצפית פן ביני". עד היום בוצע שיקום בכ-150 קידוחים.


משנת 1999 ועד שנת 2003 נקדחו 18 אתרים של קידוחי ניטור הפן הביני (מעל 60 קידוחים).


תוכניות ניטור הפן הביני: התקנת ציוד וביצוע מעקב רציף בשלושה אתרים, במסגרת פרויקט טלמטריה.


כיום מודדים פרופילים מוליכות חשמלית, בכל קידוחי הניטור הקיימים, כ-140 קידוחים, לאחר ביצוע פעילות שיקום.


בהתאם לתוצאות, מעדכנים ומכינים תוכנית ניטור הפן הביני באופן שיגרתי. 

קידוחים ימדדו בתדירות שונה: חלק מהקידוחים פעמיים בשנה, חלק פעם בשנה, חלק על בסיס רב שנתי.


הפעלת מכשיר דורשת צוות של שני עובדים קבועים. בפועל יש עובד אחד, בליווי של מתנדב או עזרה של עובדי השירות ההידרולוגי. כתוצאה מכך, המדידות דורשות זמן כפול.

ניטור הפן הביני - מקום המגע בין מי ים מלוחים למי תהום מתוקים, אינו מטרה בפני עצמה: צריך להגיע למפלסים נכונים למניעת חדירת הפן הביני. הפן הביני בחלק מהאקוויפרים נמצא בתחום,  וצריכים לשמר אותו.


באקוויפר החוף הפן הביני מתקדם מספר מטרים מידי שנה, למעט באזור השפד"ן, שם נוצרו מפלסים גדולים, ולכן הפן הביני נסוג חזרה לכיוון הים. 

ישנם אזורים באקוויפר החוף, שפני המים המלוחים נכנסו ל-1-1.5 ק"מ מקו החוף.

השאיפה היום היא להעלות את מפלסי המים באקוויפר החוף, ולאפשר הפסקת כניסת פן ביני.

במפלסי המים בשנים האחרונות, יש עלייה באקוויפר החוף.

באקוויפר שבגוש דן היו מקומות, שבהם שאיבות יתר המליחו את הקידוחים. לכן משנות ה-50 הפסיקו שאיבות בגוש דן. יתר המקומות באקוויפר החוף, במצב סביר מבחינת כניסת הפן הביני. כאשר המפלסים יעלו לרמה הרצויה, תהיה נסיגה של הפן הביני חזרה לכיוון הים.


קיימת גם בעיה חמורה של כניסת גופי מים עתיקים מלוחים, מהצד המזרחי של אקוויפר החוף, ששם המפלסים גבוהים. זרימת המים המלוחים גברה, משום שמפלס המים באקוויפר החוף ירד. הנקז המזרחי שחלקו כבר קיים, אמור לתפוס את המים המלוחים מהמזרח, להתפיל אותם ולהעבירם לשימוש.


הנקז המזרחי, בתוספת פעולות שקשורות לניקוי מזהמים בבאר טוביה, בחצור וברמת השרון, ושיקום אקוויפר החוף, מאפשרים להביא את אקוויפר החוף למצב טוב יותר מבחינת איכות ומפלסים.

9.
השלמת מערך הניטור בחלקו המערבי של אקוויפר ירקון-תנינים, נמצאת בעיצומה. כחלק מתוכנית העבודה לשנת 2006, יושלם הניטור בחלקו הדרום מערבי של האקוויפר.

12.
בשנת 2005 אושרו תכניות ניטור מי תהום ל-10 אתרים נוספים, שחלקם כבר בשלבי ביצוע. 

20.
שיקום אקוויפר מחייב השקעות של המדינה. הזיהומים בהם ניתן לטפל באמצעות העיקרון של ה"מזהם משלם" (צווים לתיקון מעוות), הינם נקודתיים ומוגבלים בהיקפם. בעיית זיהום אקוויפר החוף, התפתחה עקב אילוצי ביקוש מים גדול לחקלאות, ובהעדר תקנות מחמירות למניעת זיהומים מפני שטח. לפיכך נוצרה בעיה רחבת ממדים בה יש לטפל באופן מערכתי. תכניות לטיפול מערכתי באקוויפר הוגשו על ידי נציבות המים לתקצוב האוצר, וממתינות לאישור.

ננקטות פעולות ביניים שונות לשיקום האקוויפרים מגורמי זיהום. לדוגמא: טיוב בארות, הנקז המזרחי, מיפוי אזורים רגישים להשקיה, וטיפול במוקדי זיהום תעשייתי.


בבחינה רב שנתית, אוגר המים באקוויפרים אינו קטן. התופעה של שאיבת יתר מהאקוויפרים הופסקה משנת 2003. השאיפה היום היא לאזן את ההפקה, ולשמר אוגר לויסות רב שנתי. מתקני ההתפלה יסייעו למימוש יעד זה.


נציבות המים ממירה מים שפירים לחקלאות, במי קולחים מטופלים.

נמשך קיצוץ מים לחקלאות, כדי להעלות ולשקם את האוגר במקורות המים, וכדי לא להגיע לשאיבת יתר.

נציבות המים פועלת לצמצום ביקושים למים, ובהסברה לחיסכון במים.

המשרד להגנת הסביבה

11.  
נציבות המים הבהירה למשרד, כי סקר הקרקע לא יעשה בהתאם להנחיות המקצועיות של המשרד להגנת הסביבה. לכן צפוי כי סקר נציבות המים, האמור להסתיים באמצע שנת 2006, יתן מענה מקצועי, חלקי וראשוני, שלא יאפשר שיקום מלא של הקרקעות המזוהמות באזור רמת השרון.

13.
בהתאם להחלטת הממשלה, המשרד פעל לסגירת אתרי הפסולת הבלתי מוסדרים. האחרון נסגר בשנת 2003. תקציבי שיקום מוגבלים ביותר הוקצו למשרד הפנים, ועד היום שוקמו אתרים בודדים מתקציב זה. המשרד להגנת הסביבה הקצה מתקציבו בשנת 2005 סכום לשיקום מספר אתרים, בהם הבעיות הסביבתיות היו חמורות.

שיקום כלל האתרים הוא פרויקט לשנים רבות. עלות שיקום אתר, נעה בין 20,000 דולר ל-100,000 דולר לדונם. סך עלות שיקום אתרי פסולת במדינת ישראל יכולה להגיע למאות מיליוני דולר. לשם קידום השיקום, המשרד מכין מפרט למכרז להכנת תוכנית אב לאומית לשיקום אתרי פסולת, שיועבר לאישור המינהלת לשיקום אתרי פסולת. הצפי הוא כי המפרט יועבר לאישור המינהלת עוד בשנת 2006. היציאה למכרז תלוית באישור תקציבי מיוחד שטרם נקבע.

16.
כמות התמלחות התעשייתיות שפונו, עלתה מ-576 אלף מ"ק בשנת 1999, לכ-730 אלף מ"ק בשנת 2004. 

הוטמעו שינויים טכנולוגיים בתעשייה, שהביאו להפסקת השימוש בתמלחות במפעלים רבים.

17-18.
 השר להגנת הסביבה חתם על תקנות למניעת זיהום מים (קווי דלק), התשס"ו-2005. התקנות הועברו למשרד המשפטים ופורסמו בתאריך 22.3.2006.

19.
המשרד שלח את הצעת התקנות למשרד המשפטים, לאישור נוסח בינואר 2006.

המשרד ביקש גם מנציבות המים להביא את הצעת התקנות לדיון במועצת המים. טרם נקבע מועד לדיון.

משרד המשפטים
20.
מחלקת יעוץ וחקיקה במשרד המשפטים, ממשיכה בפעולות לברור מחלוקת הסמכויות, בין נציבות המים למשרד להגנת הסביבה, בתחום הטיפול בזיהומי מים. בחינה כוללת של הנושא, תעשה לאחר השלמות חוות הדעת מטעם המשרדים הנוגעים בדבר. משרד המשפטים מבקש לקיים ישיבת ברור בנושא, ישיבה אשר תזרז קבלתן של חוות הדעת להן המשרד ממתין.

הקמת מתקנים להתפלת מי ים

הגופים המבוקרים: נציבות המים; משרד האוצר; המשרד להגנת הסביבה; משרד הבריאות; משרד המשפטים; משרד התשתיות הלאומיות; מקורות חברת מים בע"מ

א.
ריכוז ממצאי הביקורת

1.
מבין שבעת המתקנים שהוחלט להקים, רק המתקן באשקלון, שהספקו השנתי 100 מלמ"ק, מספק מים מותפלים מסוף שנת 2005. מתקן בפלמחים, שהספקו השנתי 30 מלמ"ק, מצוי בשלבי הקמה וצפוי לספק מים רק מסוף שנת 2006.

3.
השינויים הרבים שחלו בהחלטות הממשלה והמשרדים הנוגעים בדבר בעניין המכרז להקמת מתקן ההתפלה בחדרה, שפורסם לראשונה בינואר 2002, מעידים על תכנון לקוי ולא מגובש. בעקבות השינויים האלה פרסמה ועדת המכרזים בדצמבר 2004 מכרז חדש, ועד מועד סיום הביקורת טרם נבחר זוכה.

4.
אגף החשכ"ל ואגף התקציבים במשרד האוצר התנו את הקמת מתקן חברת מקורות באשדוד בכך שתבוצע בידי החברה-בת שלה, מקורות ייזום ופיתוח בע"מ. מאחר שחברה זו טרם הופעלה, לא בוצעה החלטת הממשלה, ומתקן ההתפלה של חברת מקורות באשדוד לא הוקם.

5.
ניסיונות ההתקשרות עם שלוש חברות פרטיות להקמת מתקני התפלה קטנים לא הצליחו. חלק מחוסר היכולת נובע מהיערכות לקויה של משרד התשתיות הלאומיות, משרד האוצר ונציבות המים להקמת מתקני ההתפלה.

10.
משרד מבקר המדינה מעיר כי היה ראוי להסדיר נושאים חשובים בנוגע לאיכות המים, כולל דרישות משרד הבריאות לעניין ניטור מי הים, במסמכי המכרז, והיה ראוי לקבוע מראש את הגורם שיישא בעלויות הבדיקות האלה במקום להמתין עד לרגע האחרון לפני אספת המים.

15.
לדעת מבשר מבקר המדינה, מן הראוי שהמשרדים הממונים על הקמת מתקני תשתיות לאומיות יפיקו לקחים מהכישלונות שבהקמת המתקנים להתפלת מי ים ויתורו אחר שיטות מתאימות יותר למימוש החלטות הממשלה להקמתן בלוח זמנים הנדרש כדי לתת מענה לצרכים החיוניים של המשק.

ב. 
מצב תיקון הליקויים

נציבות המים

1.
מתקן ההתפלה באשקלון מספק מים מותפלים באופן רציף בתפוקה מלאה ובאיכות הנדרשת. מתקן ההתפלה בפלמחים (30 מיליון מ"ק מים מותפלים בשנה) נמצא בשלבי הקמה מתקדמים ומתוכנן להתחיל פעילויות הרצה באוקטובר 2006. אספקת מים מותפלים באופן מסחרי מתוכננת לאפריל 2007.

3.
המכרז להקמת מתקן התפלה בחדרה (100 מליון מ"ק מים מותפלים בשנה) נמצא בשלב בדיקת ההצעות המסחריות. בחירת הזוכה צפויה בסוף שנת 2006. ההקמה מתוכננת להתחיל בשנת 2007, ואספקת מים מותפלים צפויה בתחילת שנת 2010.

4.
חברת מקורות הקימה בחודש יולי 2006 את חברת "מקורות ייזום ופיתוח", ועומדת להתחיל בפעילות תכנונית להקמת מתקן ההתפלה באשדוד. האתר המוצע כיום הינו בשטח מפעל סולבר באשדוד, ולא בתחום תחנת הכוח של חברת החשמל באשדוד.

5.
יש מגעים מתקדמים של המדינה עם חברה פרטית, בהקשר להקמת מתקן ההתפלה בשמרת (30 מיליון מ"ק מים מותפלים לשנה). החברה אמורה להגיש בקרוב לוח זמנים מפורט לביצוע חבילת המימון והקמת הפרויקט. ההקמה צפויה להתחיל בשנת 2007, ואספקת מים מותפלים בסוף שנת 2009.

10.
נקבעו מדדי איכות למים מותפלים, שייושמו במתקני ההתפלה.

15.
נציבות המים הכינה תחזית להיקף ההתפלה הנדרש לשנים 2010-2020. מסמך זה הובא לידיעת משרדי התשתיות והאוצר ביולי 2006.

הדיונים נערכים במסגרת ועדת המכרזים להתפלה, שבה מיוצגים כל המשרדים הרלוונטיים, ובה מופקים הלקחים להתפלה.

נציבות המים
תכנית אב לפיתוח משק המים בישראל והשבת קולחים

החלטת ממשלה בק/6 – 27.4.2003

השבת קולחין וקביעת תקני איכות של מי-קולחין 

1. הוועדה הבינמשרדית, אשר הוקמה על פי סעיף ה(6) בהחלטה מספר 2117(כל/46) מיום 3.8.2000), בראשות נציג המשרד להגנת הסביבה, תציג בפני ועדת השרים לענייני ביקורת המדינה, את המלצותיה בענין קביעת תקני איכות מי-הקולחין, וזאת לפני הבאת ההמלצות לדיון ולאישור ועדת השרים לענייני חברה וכלכלה.
2. משרדי הבריאות והגנת הסביבה יגישו לוועדת השרים לענייני ביקורת המדינה, הצעותיהם בעניין הפעולות שיינקטו לאכיפת התקנים שייקבעו והפיקוח על איכות המים.

ביצוע ההחלטה

המשרד להגנת הסביבה

1. התקבלו שתי החלטות ממשלה בעניין זה:


 א. החלטה מספר חמ/5 של ועדת השרים להגנת הסביבה ולחומרים מסוכנים מיום 17.04.2005, אשר צורפה לפרוטוקול החלטות הממשלה, וקבלה תוקף של החלטת ממשלה ביום 5.05.2005, ומספרה הוא 3589(חמ/5). בהחלטה זו אימצה הממשלה את תקני איכות הקולחים, כפי שהמליצה ועדת ענבר.

 ב. החלטה מספר 4106 מיום 9.8.2005 - "השקעות בתשתית לשדרוג מי קולחים", קבעה את חלוקת הנטל לשדרוג הקולחים על פי התקנים החדשים. ההחלטה קובעת את מחיר הקולחים למשתמש. 
2. בהתאם לסעיף 3 בהחלטת הממשלה 3589(חמ/5), המשרד להגנת הסביבה ומשרד הבריאות סיימו להכין, בהתייעצות עם הוועדה הבינמשרדית, שהוקמה על פי החלטת ועדת השרים לענייני כלכלה (החלטה כל/46 מיום 18.7.2000), שתפקידה היה לקבוע תקן איכות חדש לקולחים (ועדת ענבר), הצעת נוסח תקנות מכוח פקודת בריאות העם וחוק המים, ליישום התקן, כפי שנקבע על ידי הוועדה הבינמשרדית. הצעת התקנות הועברה במאי 2006 לאישור משרד המשפטים.

בהתאם לסעיף 5 בהחלטת הממשלה 3589(חמ/5), הוקם צוות שתפקידו יישום ההחלטה, בראשות נציבות המים והמשרד להגנת הסביבה, ובהשתתפות משרד האוצר, המינהל לפיתוח תשתיות ביוב במשרד הפנים, משרד החקלאות ופיתוח הכפר ומשרד הבריאות. תפקידי הצוות יהיו, בין השאר, לקבוע קריטריונים למתן הקלות ודרישות להחמרות, כולל שלילת מלחים.

נציבות המים מכינה תקנות לתשלום בעבור הקולחים.

הוכנה רשימת מכוני טיהור שפכים על סדרי עדיפות. בימים אלה נשלחים תנאים מיוחדים לרשיון עסק לכל מכוני טיהור השפכים בארץ, המכוונים אותם לזמן תחילת השדרוג ומשך השידרוג המצופה. 

ריכוז ממצאי הביקורת
הגופים המבוקרים: נציבות המים; משרד החקלאות ופיתוח הכפר; משרד התשתיות הלאומיות

22.
כמויות השבת הקולחים בשנים 1995-2001 גדלו מ-250 מלמ"ק בשנת 1995 ל-266.5 מלמ"ק בשנת 2001, 16.5 מלמ"ק בלבד בשבע שנים. נתונים אלה מצביעים על אי-הצלחת משרדי הממשלה המופקדים על הנושא, המשרד לתשתיות לאומיות, נציבות המים, ומשרד החקלאות ופיתוח הכפר, לעודד את הגדלת השימוש במקור מים חלופי זה אגב המרתו במים שפירים לשימושים עירוניים. עניין זה ראוי לציון בשל הקיצוץ החד במכסות המים השפירים לחקלאים משנת 2001 ואילך, והקצבת כ-800 מיליון ש"ח (לעשר שנים) לפרויקטים אלה מכספי קרן האיזון שבוטלה בראשית שנת 1999. סביר להניח, כי בקביעת תעריפים למים שפירים ולמי קולחים לשימוש חקלאי על פי עלויותיהם יש כדי להגדיל את הביקוש לקולחים ולשיפור איכותם ולהקטין את שיעור הקולחים הבלתי מנוצלים. 

מצב תיקון הליקויים
נציבות המים

22. 
עד לסוף שנת 2005, התחייבה נציבות המים על סיוע בסכום כולל של כ-900 מלש"ח, למימון 50 פרויקטים, אשר יחזירו למערכת כ-120 מלמ"ק מים שפירים.

איגוד הכדורסל בישראל

הגופים המבוקרים: איגוד הכדורסל בישראל; משרד החינוך; משרד המשפטים - רשם העמותות

א.
ריכוז ממצאי הביקורת

6.
כל הוועדות הציבוריות שהתייחסו לייפויי הכוח ההמוניים הניתנים לנציגי המרכזים לצורך הצבעה באסיפה הכללית באיגודי הספורט, שללו את התופעה ותמכו בבחירה ישירה של מוסדות האיגודים, דהיינו, באמצעות נציגי הקבוצות. היה סביר לצפות שבעקבות הביקורת הציבורית יפעלו משרד החינוך ורשם העמותות לשינוי המצב, אולם פרט להגבלת השימוש בייפויי כוח בהתאחדות לכדורגל, לא חל שינוי בתופעה שהוועדות הציבוריות התריעו עליה.

7.
על הנוגעים בדבר - משרד החינוך, האיגוד ורשם העמותות - לתת את הדעת על תופעת ההצבעה באמצעות ייפויי כוח באיגודי ספורט, לבחון את המלצותיהן של הוועדות הציבוריות שבדקו את הבעיה, ולפעול עם משרד המשפטים כדי למצוא לה פתרון.

8.
חשוב שלאיגודי הספורט ימונו נציגי ציבור, מאחר שהם אינם תלויים באגודות ובמרכזי הספורט והם יכולים לייצג את אינטרס הציבור באיגודים ולקדם את מטרות האיגודים. הוועדות הציבוריות שבדקו את מצב הספורט בישראל המליצו למנות נציגי ציבור להנהלות מוסדות הספורט.

11.
בנובמבר 2004 חתמו שני מרכזי הספורט הגדולים, הפועל ומכבי, על הסכם עקרונות לניהול האיגוד. בדצמבר 2004 החליטה האסיפה הכללית לשנות את תקנון האיגוד בהתאם להסכם דלעיל. על אף שבדצמבר 2004 הקציבה האסיפה הכללית לוועדת התקנון 30 יום ממועד התכנסות האסיפה כדי להגיש הצעה לתיקון תקנון האיגוד, עד ספטמבר 2005 טרם סיימה הוועדה את עבודתה.  על האיגוד לנקוט את הצעדים הדרושים להשלמת עבודתה של ועדת התקנון.

ב. 
מצב תיקון הליקויים

משרד החינוך

6.7. 
הצבעה באמצעות יפוי כוח או באמצעות נציגים, הינה זכות מוכרת ומותרת על פי דין: חוק העמותות, תש"ם-1980, סעיף 21 – הצבעה, וסעיף 24 - אסיפת נציגים.

בעקבות דו"ח ועדת סטרשנוב שדן במצב ענף הכדורגל, קיים משרד החינוך ישיבות עם ההתאחדות לכדורגל, על מנת לבטל את ההצבעה באמצעות יפויי הכוח. ההתאחדות לכדורגל הודיעה כי היא תיישם את רוב המלצות דו"ח ועדת סטרשנוב, וכי תבטל את הנוהג של הצבעה באמצעות יפויי כוח.  אולם, ההתאחדות לכדורגל הגיעה לסיכום עם רשם העמותות, כי הם לא יבטלו כליל את ההצבעות באמצעות יפוי כוח, אלא יגבילו את היקף היצוג באמצעות יפויי כוח.

8.
בחודש יוני 2004 התקיים דיון בוועדת החינוך של הכנסת בהצעת חוק פרטית של ח"כ מתן וילנאי: הצעת חוק הספורט (תיקון - נציגי ציבור בהנהלת איגוד והתאחדות).
ועדת החינוך של הכנסת ביקשה ממשרד החינוך וממשרד המשפטים לפתח ולהרחיב את הצעת החוק. המשרדים ניסחו הצעת חוק מפורטת בנושא.
 
מטרת התיקון לחוק הינה להבטיח ייצוג האינטרס הציבורי בהנהלות איגודים והתאחדויות ספורט, בכך שנציגי ציבור יכהנו כחברי הנהלה באיגודים והתאחדויות. נקבע כי יכהנו לפחות שני נציגי ציבור, שלפחות אחת מהם תהיה אשה, ובאיגודים והתאחדויות גדולים יכהנו לפחות שלושה נציגי ציבור.
בתיקון נקבע הליך בחירתם של נציגי הציבור, באמצעות ועדה ציבורית חיצונית, שתתמנה בהתאם להוראות החוק. הוועדה הציבורית תמנה שלושה חברים, בראשות שופט בדימוס של בית המשפט העליון או של בית המשפט המחוזי.
נציגי הציבור יהיו כשירים לשמש כדירקטורים, כנדרש מדירקטורים בחברות ממשלתיות, או מן המתמנים לכהונה בתאגידים המוקמים בחוק, לא יהיו בניגוד עניינים, ולא יהיו עוסקים פעילים בענף הספורט.
נקבעה הוראה המגבילה לשתיים את מספר תקופות הכהונה הרצופות של נציג הציבור. נקבעו נסיבות סיום כהונתו והליכים למינוי נציג ציבור שכהונתו פקעה.

הוועדה הציבורית תתמנה, תכהן ותפעל בדומה לוועדה הציבורית שהוקמה מכוח חוק המניות הבנקאיות שבהסדר (הוראת שעה), התשנ"ד-1993.
עוד נקבע כי התאחדות ואיגוד יעשו ככל הניתן, כדי להבטיח שלפחות אחד מנציגי הציבור יהיה נוכח בכל אחת מישיבות ההנהלה.

ועדת החינוך בכנסת דנה בנוסח הממשלתי, אך לאור התנגדות חברי הכנסת בוועדת החינוך, נדחה הדיון בהצעת החוק. 
מאחר שח"כ מתן וילנאי מונה כשר בזמנו, והוא היה המציע היחיד של הצעת החוק, לא ניתן היה לקדם את הדיון, והצעת החוק נתבטלה.


ביום 2.3.2006 הועבר תזכיר הצעת חוק הספורט (נציגי ציבור בהנהלת איגוד והתאחדות), על מנת לקבל אישור השר להפצת תזכיר הצעת החוק. 
כל עוד לא ישונה החוק בנושא זה, משרד החינוך לא יוכל להתנות העברת כספי תמיכה להתאחדויות ואיגודי הספורט, בשילוב נציגי ציבור שייבחרו בהנהלותיהם בתהליך האמור בהצעת החוק.

משרד המשפטים
6.
לדעת משרד המשפטים, היוזמה ליישום המלצות הוועדות שמונו בעבר על ידי המשרדים שהיו ממונים על מינהל הספורט, צריכה לבוא ממינהל הספורט, ומשרד המשפטים יסייע ככל שנדרש.

11.
איגוד הכדורסל העביר לאישור רשם העמותות את השינויים בתקנון, שהתקבלו בתאריך 14.12.2004.

רשם העמותות העביר לאיגוד הכדורסל את הערותיו לשינויים, ודרש לשנות את הסעיפים בתקנון האיגוד, הנוגעים לשימוש ביפויי כוח.

טרם התקבלה התייחסות האיגוד.

פעילות עובדי מדינה ונושאי משרה בשירות המדינה במוסדות איגוד הכדורסל בישראל

הגופים המבוקרים:  איגוד הכדורסל בישראל; משרד האוצר - רשות המסים, נציבות שירות המדינה; משרד החינוך; משרד המשפטים; הנהלת בתי המשפט 

א.
ריכוז ממצאי הביקורת

6.
בעקבות חוות הדעת בנושא של הלשכה המשפטית במשרד מיולי 2005 וההנחיות שפרסם היועץ המשפטי לממשלה, על משרד החינוך להבהיר בהקדם לכל עובדיו ובכללם לנציגיו באיגודי הספורט ובגופי תרבות את הכללים בעניין קבלת הזמנות, כרטיסים ומינויים לאירועים שונים. נוסף על כך רצוי לתת לכללים אלה ביטוי בנהלים.

11.
על הגורמים המופקדים על יישום חוק היסוד: השפיטה, תשמ"ד-1984, על כללי האתיקה השיפוטית, התשנ"ג-1993, ועל פעילותו של מינהל בתי המשפט, להוציא הנחיית רענון לכל הנוגעים בדבר לגבי הגורמים המוסמכים לתת לשופטים היתרים לעסוק בעיסוק נוסף, לרבות הבהרת הקושי שעליו הצביע מנהל בתי המשפט. 

16.
ההחלטה אם יש לנקוט צעדים כלפי שלושת השופטים היא עניין לשר המשפטים ולנשיא בית המשפט העליון. כיוון שמינהל בתי המשפט הביא את ממצאי הביקורת לידיעת נציבת תלונות הציבור על שופטים, הפועלת על פי חוק נציב תלונות הציבור על שופטים, התשס"ב-2002. יש מקום, לדעת משרד מבקר המדינה, כי הנציבה תמשיך ותטפל בעניין זה. 

20.
ההודעה של מנהל רשות המסים באמצעות בא כוחו מ-12.9.01 למשרד המשפטים שלפיה אין איגוד הכדורסל עוסק בענייני רכש ופעילותו באיגוד מוגבלת לתחום המקצועי בלבד; הצהרתו מ-20.9.01 לפני נש"מ כי תפקידיו באיגוד מתמצים בתפקיד יו"ר הוועדה המקצועית בלבד והוא לא יהיה מעורב בשום נושא כספי באיגוד; החלטות נש"מ בהצהרה לאשר את חברותו של מנהל רשות המסים בוועדה המקצועית בלבד, והמסקנה של הגורם המטפל במשרד המשפטים כי מנהל רשות המסים "הינו חבר ההנהלה המקצועית בלבד, אינו עוסק בכספים, ולאיגוד אין פעילות כלכלית" כפי שבאה לידי ביטוי כאמור במכתבו מ-13.9.01 ליועץ המשפטי לממשלה - כל אלה לא קיבלו כל ביטוי בהסדר הראשון אף שהיו הבסיס העיקרי להחלטות שקיבלו נש"מ, משרד המשפטים והיועצת המשפטית לאגף המכס והמע"מ בעניין הסדרת מניעת ניגוד העניינים לגבי פעילותו של מנהל רשות המסים באיגוד הכדורסל.

26.
בהסדר ניתנה הדעת רק לפעילותו של מנהל רשות המסים בוועדה המקצועית של האיגוד וגם זאת באופן חלקי בלבד, ונקבע בעניין איגוד הכדורסל, כי במסגרת תפקידו כמנהל אגף המכס והמע"מ הוא יימנע רק מעיסוק בעניינים הקשורים לסיווג קבוצות ספורט כמלכ"רים. ההודעה של מנהל רשות המסים באמצעות בא כוחו והצהרתו ומידע נוסף שהיה בידי נש"מ ומשרד המשפטים על פעילותו באיגוד, לא קיבלו כל ביטוי בהסדר הראשון אף שהיו הבסיס העיקרי להחלטות שקיבלו הגורמים המעורבים בהכנת ההסדר בדבר הגבלת פעילותו של מנהל רשות המסים באיגוד הכדורסל.
45.
בקבלת תעודת האיגוד, המינוי והכרטיסים הנוספים בשווי כה רב על ידי מנהל רשות המסים, יש משום טעם לפגם מבחינה ציבורית, זאת נוכח תפקידו הרגיש והחשוב. מן הראוי היה שנש"מ ומשרד המשפטים יבחנו את ההיבטים השונים של הנושא ויסיקו מסקנות בעניין זה.

50.
בהצהרה שנתן מנהל רשות המסים לסגן היועץ המשפטי לנש"מ, הוא קיבל עליו מגבלה רחבה יותר מהמגבלה "להימנע כליל מכל פעילות המערבת היבטים כלכליים ו/או מסחריים אשר אינם נוגעים ישירות להתנהלותו השוטפת של האיגוד", שכן התחייב להימנע מלעסוק "בכל נושא כספי באיגוד הכדורסל, וכי תחום עיסוקו יהיה בצד המקצועי בלבד (יו"ר הוועדה המקצועית העוסקת במינוי המאמנים של נבחרות ישראל, קביעת שיטות משחק, החלטות לגבי העסקת שחקנים זרים וכיו"ב)", ובין היתר לאור הצהרה זו אישרה נש"מ את חברותו בוועדה המקצועית של האיגוד בלבד. מממצאי הביקורת עולה כי לא עמד בהתחייבות זו.

53.
הליקויים שהועלו בנושא מצביעים על כשל מהותי בטיפול הגורמים הממשלתיים - נש"מ, משרד המשפטים ויחידת היועץ המשפטי לאגף המכס והמע"מ ואחר כך היועץ המשפטי לרשות המסים - בגיבוש ההסדרים למניעת "ניגוד עניינים" של מנהל רשות המסים ובבחינת בקשותיו להיתר עבודה פרטית. לדעת משרד מבקר המדינה, על גופים אלה להפיק בהקדם, כל אחד בתחומו וכולם יחד, לקחים מהליקויים שהועלו בביקורת. מן הראוי שמשרד המשפטים ונש"מ יבחנו ביסודיות את תהליכי גיבוש ההסדרים למניעת ניגוד עניינים ויקבעו נהלים שימנעו את הישנות הליקויים.
ב. 
מצב תיקון הליקויים

משרד החינוך

6.
בעקבות הערות מבקר המדינה הנחתה הלשכה המשפטית את מינהל הספורט להימנע מקבלת כרטיסים לאירועי הספורט, עד שהנושא יוסדר עם משרד המשפטים. 

בעקבות הנחיית היועץ המשפטי לממשלה מיום 21.11.2005 בנושא, הועברה למינהל הספורט חוות דעת מטעם הלשכה המשפטית בנוגע לקבלת הזמנות וכרטיסים למופעים ואירועים. כיום מינהל הספורט פועל על פי ההנחיה החדשה.

הכללים בעניין קבלת הזמנות, כרטיסים ומינויים לאירועים שונים, הופצו בחוזר מיוחד לכל העובדים במשרד. בנוסף, ההנחיות יופצו לציבור העובדים, גם בחוזר הסמנכ"ל הבכיר למינהל ולמשאבי אנוש במשרד החינוך.

משרד המשפטים

11.
מיד עם כניסת שרת המשפטים לתפקידה, הוציאה השרה למנהל בתי המשפט, הנחיות כתובות, הנוגעות למתן היתרי עיסוק נוסף לשופטים.

הנחיות השרה הועברו לידיעת השופטים באמצעות מנהל בתי המשפט, אשר הוציא הנחיות כתובות, בנוסף להנחיות שהיו קיימות בתקופת נשיא בית המשפט העליון שמגר.

בנוסף, ועוד לפני הביקורת, כל האישורים שנתנו על ידי שרת המשפטים, נקצבו בזמן.

בנסיבות האמורות, המלצות מבקר המדינה בנושא שבנדון, בוצעו עוד טרם פרסום טיוטת דו"ח מבקר המדינה.

משרד המשפטים - נציבות תלונות הציבור על שופטים

16.
נציבת תלונות הציבור על שופטים הגישה ביום 22 למארס 2006 לשופט אהרון ברק, נשיא בית המשפט העליון, את החלטתה בנושא פעילות שופטים בבתי דין של אגודות ספורט.

בהמלצות האישיות קבעה נציבת תלונות הציבור על שופטים, כי על-פי סעיף 11 לחוק יסוד: השפיטה, שנושאו ייחוד הכהונה, חובה על שופט המבקש לעסוק בעיסוק נוסף או בתפקיד ציבורי, לקבל הסכמה לכך מנשיא בית המשפט העליון ומשר המשפטים גם יחד. הוראה זו היא מנדטורית. אין ספק כי 'עיסוק נוסף' רחב דיו כדי לכלול חברות בבתי דין של אגודות ספורט, המחייבת הסכמה כאמור. 

עמדת הנציבה היא כי היה על שני שופטים לקבל הסכמה כאמור, מלכתחילה, לפעילותם בבתי הדין של אגודות הספורט, ולא להסתפק בהסתמכות על הסדרת העניין על-ידי אחרים. אשר לשופט השלישי, שקיבל הסכמה כדין לשמש כחבר בועדת המשמעת, ראוי היה שיגיש בקשה לקבל הסכמה, או לחדש את ההסכמה שניתנה, עובר לתחילת כהונתו בבתי הדין העליונים של אגודות הספורט. הסיבות שבעטיין נמנעו השופטים מלקבל או לחדש הסכמה כאמור, משליכות על הצעדים בהם יש לנקוט, אך לא על הקביעה כי מדובר במחדל.

מפאת אי-בהירות בהנחיות השונות שהוצאו לאורך השנים, ומאחר וזכות הכניסה למשחקים חינם לא ניתנה לשופטים בגלל מעמדם ככאלה, אלא בגלל תפקידם בבתי הדין של אגודות הספורט, כשגם אחרים בעלי אותו תפקיד קיבלו אותה זכות, אין לראות בכך פגם מוסרי. 

על אף האמור, עמדת הנציבה היא, כי מפאת החשש שהדברים עלולים להתפרש שלא כהלכה על-ידי הציבור, ועלולה להיווצר מראית עין של התנהלות בלתי-תקינה, במיוחד לאור הנורמות הגבוהות ששופט נדרש לעמוד בהן, ראוי ששופטים לא יקבלו טובות הנאה כאלה, אלא אם כן נקבע אחרת באשר לעיסוק הנוסף לגביו ניתנה הסכמה.

שלושת השופטים פעלו בתום לב, מתוך הנחה כי מדובר בפעילות ציבורית חשובה, תוך אמונה כי עניינם מוסדר, ותוך הסתמכות על העובדה ששופטים נוספים כיהנו באותם בתי דין, כשפעילותם ידועה במשך שנים, ואיש לא ביקש להפסיקה. הוא הדין בזכות הכניסה למשחקים חינם, בה ראו הם חלק אינטגרלי מתפקידם בבתי הדין, ללא קשר למעמדם כשופטים. 

בין השופטים נמצאו הבדלים מסוימים לעניין אופן התנהלותם לאורך השנים. כך לעניין ההבדל בין הימנעות מבקשת הסכמה מלכתחילה, לבין הימנעות מהגשתה מחדש, עם שינוי הגופים ובתי הדין בהם כיהן השופט; כך לעניין ההבדל בשימוש, הלכה למעשה, בזכות הכניסה למשחקים, חינם; כך גם לעניין ההבדל במועדי התפטרות השופטים מהגופים בהם כיהנו. ההבדלים האמורים אינם מהותיים עד כדי הצדקת המלצה שונה לגבי כל אחד מהשופטים. 
אשר על כן ולאור כל האמור, הנציבה ממליצה כי כל אחד מהשופטים יינזף על-ידי נשיא בית המשפט העליון, בדרך שימצא לנכון. 

בהמלצות המערכתיות קבעה נציבת תלונות הציבור על שופטים, כי המלצות אלה מועלות על רקע הבחינה הנורמטיבית והעובדתית שנעשתה בנציבות, ועל בסיס הנחיות שונות שהוצאו לאורך השנים. יש בהן כדי לאזכר ולהתייחס גם לכללים שכבר קיימים, אותם יש לשלב בהן. ואלה הם:

א. 
כל ההוראות והנהלים הקיימים, לעניין בקשת הסכמה מנשיא בית המשפט העליון ושר המשפטים, עובר לקבלת היתר לעיסוק נוסף או לתפקיד ציבורי, לפי סעיף 11 לחוק יסוד: השפיטה, יגובשו לכלל נוהל אחד, מסודר ואחיד.  
ב. 
ייקבעו הנהלים הבאים לעניין אופן הגשת הבקשה והליך הטיפול בה: 
(1)
הבקשה תוגש בכתב, למנהל בתי המשפט, שיעבירנה לנשיא ולשר ויטפל בקבלת הסכמתם (בהתאם להנחיה 50.020 של בית המשפט העליון).

(2)
הבקשה תכיל פרטים אישיים של השופט ותפקידו במערכת השיפוטית; מהות העיסוק הנוסף אותו הוא מבקש למלא; מהות וטיב הגוף הרלוונטי לעניין העיסוק הנוסף; צֶפִי לעניין משך הזמן שיוקדש לעיסוק זה; עיסוקים נוספים בהם עוסק השופט; פרטים לעניין טובות הנאה הצפויות להילוות לעיסוק הנוסף. 
(3) המנהל יצרף לבקשה פרטים לעניין מצבת התיקים של השופט הממתינים לפסק דין, לגבי תיקים שהדיונים ביניהם מתמשכים, ומידע לעניין תלונות שהוגשו על אותו שופט לנציבות תלונות הציבור על שופטים ונמצאו מוצדקות, עם העתק לשופט. 
ג. 
המנהל יחליט איזה מהבקשות ראוי להפנות לקבלת עמדת ועדת האתיקה לשופטים, קודם שתועבר לנשיא ולשר. קבלת העמדה אינה באה במקום ההסכמה הנדרשת בחוק היסוד.
ד. 
ראוי שייקבעו קריטריונים לעניין מתן הסכמה לפי סעיף 11 לחוק יסוד: השפיטה, ובמיוחד לעניין פעילות בבתי דין של אגודות הספורט.
ה. 
ראוי לשקול הגדרת מהותו של "עיסוק נוסף", וליצור הבחנה בין עיסוקים נוספים לסוגיהם. כך מתבקשת הבחנה בין עיסוק שהוא על-פי טיבו חד-פעמי או קצר-מועד, לבין עיסוק נוסף המתפרס על-פני תקופה ממושכת; בין פעילות שיש לראות בה תחביב, לבין פעילות הנכללת בגדר "עיסוק נוסף" וכדו' (הצעת חוק 1348 (14.6.78) 242).

ו. 
ראוי לקבוע נהלים לעניין הצורך בחידוש הסכמה שניתנה ותדירות החידוש, במועדים מסוימים או בנסיבות משתנות. 
ז. 
עיסוקים נוספים ותפקידים ציבוריים של שופט שלא קיבלו הסכמה כדין, יופסקו.
ח. 
כל ההנחיות הקיימות לעניין קבלת טובות הנאה במסגרת עיסוקים נוספים, תגובשנה לכלל מסכת אחת, מסודרת ואחידה. 
ט. 
ראוי לשקול עריכת הבחנה בין טובת הנאה אסורה, הניתנת לשופט בשל מעמדו כשופט, לבין טובת הנאה לגיטימית, המוענקת לשופט במסגרת עיסוק נוסף כדין. 
ההמלצות הנ"ל הן טנטטיביות. הרשימה אינה ממצה, והכל נתון לשיקול דעתם של הנשיא והשר.

נציבות שירות המדינה

20.
איתור ניגוד עניינים, נעשה בדרך של השוואה, בין מערכת התפקידים המוטלים על עובד הציבור בתפקידו הציבורי, לבין מערכת ענייניו הפרטיים, ובכלל זה ענייניו האישיים, או כהונות ציבוריות אחרות, בהן הוא נושא.

לשם כך מילא מנהל רשות המסים, ביום 30.8.2001, ועוד טרם מינויו כמנהל המכס והמע"מ, שאלון ככל מועמד אחר למשרה בכירה בשירות המדינה. מנקודת מוצא זו מתחילה המלאכה של איתור, ובהמשך ניטרול, מצבים אפשריים של ניגוד עניינים, אשר מפורטים בהסדר הסופי, שאמור להיחתם על-ידי כל עובד בכיר, עם כניסתו לתפקידו.
כמפורט בשאלון של מנהל רשות המסים, וכעולה באופן טבעי מתוכן ההסדר למניעת ניגוד עניינים שנחתם על-ידו ביום 20.9.2001, עיקר העניינים שחייבו הסדרה בהקשר זה, נגעו לעיסוקיו המסחריים הרבים, בהם פעל לאורך שנים רבות כאזרח פרטי, לפני מינויו כמנהל מע"מ.

כבר בשאלון שמולא על-ידו כאמור לעיל, ציין מנהל רשות המסים, במענה לשאלה לעניין "חברות נוכחית בדירקטוריונים ובהנהלות של חברות, רשויות וגופים ציבוריים אחרים" (סעיף 9, בעמוד 6 לשאלון), כי הינו חבר איגוד הכדורסל החל משנת 1994, ונושא בתפקיד יו"ר ועדה מקצועית. עוד הוסיף מנהל רשות המסים, בהערה מסומנת בכוכבית, כי האיגוד הינו "עמותה ציבורית, אני מכהן בהתנדבות כחבר ההנהלה".

בעקבות בקשתו של מנהל רשות המסים, להתיר לו לתרום לפעילות ציבורית זו, אפילו במסגרת מצומצמת ככל שתיקבע, לאור חשיבותה בעיניו כתחביב חייו ועניין מלא סיפוק עבורו, ולאחר קבלת הבהרות ממנו בנוגע לתוכן תפקידה של הוועדה המקצועית ודרישות תפקיד יו"ר הוועדה, פנה סגן היועץ המשפטי בנש"מ למשרד המשפטים, בפקס מיום 20.9.2001, עם תיאור מלא של עיסוקיו של מנהל רשות המסים באיגוד, כפי שנמסר מפיו.

כמצוין בפקס הנ"ל, התבקש מנהל רשות המסים לעשות הפרדה מוחלטת, בין פעילותו מטעם הוועדה המקצועית ("מינוי המאמנים של הנבחרות, קביעת שיטות משחק, החלטות לגבי העסקת שחקנים של איגוד הכדורסל"), לבין יתר פעולותיו של איגוד הכדורסל, בעיקר בנושאים כספיים. הפרדה זו תחול, לפי הצעתו של מנהל רשות המסים, וכפי שנרשם בפקס הנ"ל, אף לגבי ישיבות ההנהלה של האיגוד.

עקב קבלת הבהרות אלה, ובהתאם להצעתו של מנהל רשות המסים, בדבר הגבלת פעילותו בהנהלת האיגוד לנושא המקצועי בלבד, קיבלה המשנה ליועץ המשפטי לממשלה,  את המלצת נש"מ, ואישרה את המשך חברותו של מנהל רשות המסים בהנהלת איגוד הכדורסל, כפי שנקבע בסעיף 8 להסדר. 

אישור זה לעסוק בכהונה ציבורית באיגוד הכדורסל, קיבל ביטוי נוסף ומפורט יותר, כמתחייב לגבי כל עיסוק נוסף של כל עובד מדינה, הגם שמדובר בפעילות שלא תמורת שכר, בהיתרים השנתיים שניתנו למנהל רשות המסים מטעם נציבות שירות המדינה.

26.
עמדת נציבות שירות המדינה הינה, כי מנהל רשות המסים מילא את חלקו באופן מלא ומדויק, כמתחייב וכמתבקש על-פי הדין והוראות נש"מ, הן באשר לעיסוקיו המסחריים, והן באשר לכהונתו הציבורית באיגוד לכדורסל.

לדעת נציבות שירות המדינה, ברוב המקרים מוטל גם תפקיד פעיל וחיוני על היועץ המשפטי של המשרד בו יועסק העובד, לאתר ולפרט את נקודת הממשק, בין עיסוקיו הפרטיים של המועמד לכהונה במשרה בכירה, לבין פעילותיו וסמכויותיו של המשרד הממשלתי בו יכהן. במקרה דנן, ברור כי לכל אדם, עסק או עמותה ציבורית, נגיעה לרשויות המס בין אם מדובר בשלטונות מע"מ או בנציבות מס הכנסה.

על כן, ובהתאם להנחייתה של המשנה ליועץ המשפטי לממשלה, ננקטה גישה מחמירה ביותר בכל הקשור להסדרו של מנהל רשות המסים, והוטל עליו למכור ו/או להעביר מבעלותו כל את נכסיו העסקיים, מיד עם תחילת כהונתו, הכל כמפורט בהסדר ובנלווים לו.
לעניין המשך חברותו באיגוד הכדוסל, ועל אף הכלל הקובע כי אין לאפשר כהונות ציבוריות נוספות למנכ"לים ומקביליהם בשירות המדינה, הסיקה נש"מ כי בקשתו המצומצמת של מנהל רשות המסים, נופלת במסגרת היוצאים מן הכלל, המפורטים בפסקאות התקשי"ר 17.193 (החובה להימנע מניגוד עניינים), ו-17.194 (כהונה נוספת – מגבלות), בפרק סייגים ותחולת הוראות התקשי''ר. כלומר, חברותו באיגוד הכדורסל אושרה, מאחר שמדובר בפעילות ציבורית והתנדבותית, שאין בה חשש כלשהו, אף למראית עין, של ניגוד עניינים. זאת בהתאם להתחייבותו, מחד, שלא לטפל במסגרת כהונתו בשירות בענייניו הכספיים של איגוד הכדורסל (סעיף 3ה' להסדר), ולאור התחייבותו, ומאידך, לצמצם את פעילותו באיגוד לנושאים המקצועיים בלבד.
נציבות שירות המדינה אינה רואים כל פסול בהסדר שנחתם בסופו של דבר, ודעתה היא שההיתרים השנתיים שניתנו מטעם מינהל הסגל הבכיר בנש"מ, אינם אלא מעין גושפנקא ביורוקרטית, לצורך התיעוד בתיקו האישי, ואין בהם כדי לערער או לבטל מסקנתה זו.
 
אישור של נציב שירות המדינה כנדרש על-פי פסקה 17.193 לתקשי"ר, מתויק בתיקו האישי של מנהל רשות המסים, ונשלח למשרד המשפטים. 

אין בפירוט תוכן העבודה הפרטית, כפי שנרשם בבקשותיו של מנהל רשות המסים להיתרים לעיסוק נוסף, כדי לסתור או להוסיף על הפירוט שנמסר מפיו בעת מילוי השאלון, בטרם אישור מועמדותו, וכפי שהובהר בשיחתו בעל-פה עם סגן היועץ המשפטי בנש"מ. מכאן, נתקבל דיווח מלא אודות פעילותו של מנהל רשות המסים במסגרת איגוד הכדורסל.

45.
בעקבות הביקורת, פרסמה נציבות שירות המדינה, ביום 9.3.2006, הודעה מספר סו/16 - קבלת הזמנות וכרטיסים למופעים ואירועים, המתיחסת לפרק 42.7 - פרסים, מתנות וטובות הנאה.

במבוא להודעה נאמר כי "היועץ המשפטי לממשלה פרסם הנחיה בעניין קבלת הזמנות וכרטיסים שגלומה בהם טובת הנאה למופעים ואירועים. ההנחיה עוסקת בשאלה באלו נסיבות מותר לעובד ציבור, לקבל הזמנות או כרטיסים, שגלומה בהם טובת הנאה, למופעים או לאירועים של ספורט, תרבות, אומנות וכיו"ב, אליהם הוא מוזמן באשר הוא עובד ציבור."

בפרק 42.7 נאמר בין השאר:

42.70 - הגדרות ופרשנות
42.701 "טובת הנאה"...(ב)  הזמנות, כרטיסי מנוי או כרטיסים לאירועים או למתקנים שהכניסה אליהם היא בתשלום (כגון: מתקני ספורט ובילוי, חדרי כושר, מוזיאונים, מסעדות, בתי מלון, הצגות, קונצרטים וכיו"ב);
42.71 – כללי
42.711 עובד מקבל משכורת ותשלומים אחרים המגיעים לו מאוצר המדינה בלבד, ואין הוא רשאי לקבל בעד עבודתו או בקשר עמה טובת הנאה מאדם, אלא אם הדבר מותר לפי הוראות פרק משנה זה.
על כהונת עובד המדינה כדירקטור או כיו"ר דירקטוריון מטעם המדינה בחברה ממשלתית, חלות המגבלות שבסעיף הבא:

42.478
עובד המדינה המכהן כדירקטור מטעם המדינה בחברה ממשלתית, עושה זאת בתוקף תפקידו כעובד המדינה...העובד כאמור...אינו רשאי לקבל כל טובות הנאה אחרות מן החברה בין כסף ובין בשווה כסף, למעט מתנה סמלית כהגדרתה בפיסקה 42.731 - קבלת מתנות אישיות, ופיסקה  42.733 - עובד ציבור שתפקידו הרשמי מחייב אותו להיות נוכח פיזית במקום האירוע או המופע לשם מילוי תפקידו. לעניין זה אין זה משנה אם העובד מכהן כדירקטור או כיו"ר דירקטוריון.
50.
לדעת נציבות שירות המדינה, לא היה על נש"מ, משרד המשפטים, והיועץ המשפטי לרשות המיסים, לבדוק באופן מעמיק את קיום התחייבויות של מנהל רשות המסים, בנוגע למילוי תפקידו באיגוד הכדורסל: א. אין לנש"מ כל סמכות חוקית ולא יכולת מעשית לבצע בדיקה עצמאית של גופים פרטיים; ב. אף לו הייתה לנש"מ סמכות חוקית שכזו, הדבר אינו ריאלי בעליל – הרי זו הכבדה בלתי סבירה על רשויות הציבור, שיידרשו לעקוב ולחקור אחרי מאות מוסדות/חברות/עמותות ויחידים, שבגינם נעשים הסדרים למניעת ניגוד עניינים.

במסגרת ההסדר שנערך עימו, נטל על עצמו מנהל רשות המסים התחייבויות שונות, שהאמין שיוכל לקיימן. אם יש צורך בבדיקות ומעקבים נוספים, הרי אלה מוטלים  בראש ובראשונה על העובד, כאשר נקודת המוצא של נש"מ היא, שהעובדות שהוצגו על ידו שיקפו את המציאות לאשורה.

גישת נש"מ מאז ומתמיד בעניין סוגיה זו, והיא גם גישתה של המשנה לשעבר של היועץ המשפטי לממשלה, כפי שבאה לידי ביטוי בתגובות שנמסרו בעקבות טיוטות דו"ח הביקורת משנת 1999, בעניינו של מנהל מינהל מקרקעי ישראל דאז, הינה כי נש"מ והיועץ המשפטי לממשלה, רשאים לסמוך על יושרם האישי ונאמנותם לתפקיד ולציבור של כלל העובדים בשירות, לא כל שכן עובדים הבכירים, וזאת כל עוד אין ראיות בעלות משקל, המצביעות על קיום חשש מבוסס להפרת התחייבותיו של אותו עובד, באשר למניעת ניגוד עניינים.

במקרה דנן, לא רק שלא הובאו בפני נש"מ והיועץ המשפטי לממשלה, ראיות לכאורה כאמור, אלא שאף לא נמצא בממצאי הביקורת כדי להצדיק פתיחת הליכי חקירה כלשהם. 

53.
עריכת הסדר למניעת "ניגוד עניינים" בעבודתו הציבורית של עובד הציבור, באה בעיקר להגן על שני אינטרסים:

האינטרס של הציבור:  קיומו של שירות ציבורי סדיר, אחראי ובעל ציבוריות נאותה, מחייב אמון הציבור בכך, שהחלטות עובדי הציבור הן ענייניות, ונעשות ביושר, בהגינות ובניקיון כפיים.

האינטרס של העובד:  עובד ציבור שבידיו הופקדה סמכות, חייב להפעיל את סמכותו, תוך שהוא מעמיד לנגד עיניו את מכלול השיקולים הרלבנטיים להפעלת אותה סמכות, ושיקולים אלה בלבד.

מכאן, החובה על-פי הדין הכללי, החלה על כל עובד, להימנע ממצב אפשרי של ניגוד עניינים, ולשם כך, ולצורך פירוט הנקודות האפשרויות, שבהן עלול להתקיים חשש להימצאות במצב כזה, נערכים הסדרים למניעת ניגוד עניינים, בהם נרשמו גם התחייבויות העובד, שמטרתן לנטרל חששות אלה.

עם קבלת ההתחייבויות שבהסדר וקיומן על ידי העובד, לא יהיה מקום לטעון כלפיו, כי נפל פסול בפעולותיו, באשר אלה לא נעשו אלא משיקולים ענייניים בלבד.   
עמדת נציבות שירות המדינה היא, כי מכלול הפעולות שננקטו ביחס להכנתו ויישומו של ההסדר למניעת ניגוד עניינים של מנהל רשות המסים,  עולים בקנה אחד עם הוראות הדין, הכללים המחייבים והנוהג הקיים.
איתור ניגוד עניינים נעשה בדרך של השוואה, בין מערכת התפקידים המוטלים על עובד הציבור בתפקידו הציבורי, לבין מערכת ענייניו הפרטיים, ובכלל זה ענייניו האישיים או כהונות ציבוריות אחרות, בהן הוא נושא.

ביום ג' בסיוון התשס"ו (30.5.2006) פירסמה נציבות שירות המדינה הודעה מספר סו/22 - נוהל עריכת הסדרים למניעת ניגוד עניינים.

ההוראה מרעננת את הכללים למניעת ניגוד עניינים:
1. 
על עובד ציבור חל איסור להימצא במצב של חשש לניגוד עניינים, בין עבודתו הציבורית ועניינים עליהם הוא מופקד בתפקידו הציבורי, לבין עניין אחר שלו או תפקיד אחר שהוא ממלא. מטרתו של הכלל האוסר להימצא במצב של ניגוד עניינים הינה למנוע את הרע בטרם יארע, ולכן אין צורך להוכיח קיומו של ניגוד עניינים בפועל, אלא די בכך שקיים חשש אובייקטיבי לניגוד עניינים (בג"צ 531/79 סיעת "הליכוד" בעיריית פתח תקוה נגד מועצת עיריית פתח תקוה, פ"ד לד (2) 566 (להלן – פסק דין סיעת הליכוד). 
2. 
האיסור החל על עובד ציבור להימצא במצב של חשש לניגוד עניינים מבוסס על מספר מקורות, ובהם כללי הצדק הטבעי, האוסרים על עובד הציבור להימצא במצב בו קיימת אפשרות למשוא פנים או דעה משוחדת, וכן קיום יחסי אמון בין עובד הציבור לבין הציבור, מהם נובע כי עובד הציבור חב כלפי הציבור חובות מסוימים. מקורות נוספים עליהם מבוסס הכלל, הם כללי המינהל התקין וחובת ההגינות ותום הלב. 
3.
טעמו של האיסור להימצא במצב של חשש לניגוד עניינים הוא כפול: הטעם הראשון הוא פרגמטי. עובד הציבור שבידו הופקדה סמכות, חייב להפעיל את סמכותו תוך שהוא מעמיד לנגד עיניו את מכלול השיקולים הרלוונטיים להפעלתה של אותה סמכות, ושיקולים אלה בלבד. הטעם השני הוא טעם ערכי. קיומו של שירות ציבורי סדיר, אחראי ובעל עמדה ציבורית נאותה, מחייב את אמון הציבור בכך, שהחלטות עובדי הציבור הן ענייניות ונעשות ביושר ובהגינות.
4. 
לאחרונה התפרסמה הנחיית היועץ המשפטי לממשלה מספר 1.555 (ראו להלן), שגובשה בתיאום עם נציבות שירות המדינה, בנושא עריכת הסדרים למניעת ניגוד עניינים בשירות המדינה.
5.
בעקבות הנחיית היועץ המשפטי לממשלה, גובש נוהל עריכת הסדרים למניעת ניגוד עניינים בשירות המדינה. מטרת נוהל זה הינה לקבוע את ההליך הפרוצדורלי שבאמצעותו יובטח, כי טרם איושן של משרות מסוימות, וטרם העסקתם של יועצים חיצוניים במשרדי הממשלה וביחידות הסמך, תיבחן סוגיית ניגוד העניינים לגבי המועמד לתפקיד, ויינקטו צעדי מנע, לפי הצורך, שימנעו מצבים בהם עלול להתעורר חשש לניגוד עניינים. הוראות נוהל זה עוגנו בפרק משנה 13.6 לתקשי"ר - עריכת הסדרים למניעת ניגוד עניינים.

6.
בהתאם לנוהל שנקבע, בדיקת שאלת ניגוד העניינים תיעשה כדרך שבשגרה, כתנאי למינוי ולהעסקה של יועצים חיצוניים ושל עובדים במשרות מסוימות, כמפורט בהוראות התחולה של הנוהל. הסדר זה יחליף את ההסדר הקיים היום בתקשי"ר, לפיו יש לערוך בדיקה כאמור כתנאי להעסקת כל עובד בשירות המדינה. הנוהל המוצע אינו משנה מן ההוראה שבתקשי"ר, לפיה יש לבחון את שאלת ניגוד העניינים, גם כתנאי להעסקת כל יועץ חיצוני למשרדי הממשלה.
7.
כמפורט בהוראות התחולה של הנוהל, על המנכ"ל או האחראי בכל משרד, ביחד עם היועץ המשפטי למשרד, לקבוע רשימת משרות נוספות, שלאור היקף האחריות והסמכויות של הנושא בהן, לרבות סמכויות אכיפה ופיקוח הנתונות בידו, או השווי הכספי של העניינים עליהם הוא מופקד, מן הראוי להחיל עליהן נוהל זה. רשימת המשרות הנוספות כאמור, תיקבע בתוך 60 ימים מיום פרסום נוהל זה, ותעודכן מעת לעת ככל שיימצא לנכון.
8.
בחינת שאלת ניגוד העניינים וגיבוש פתרונה, ייעשו בהתאם להנחיה מספר 1.555 של היועץ המשפטי לממשלה, אשר כוללת שאלון לאיתור חשש לניגוד עניינים, אותו נדרש המועמד למלא בטופס מדף 06/2202 – שאלון לאיתור חשש לניגוד ענינים.
9.
יש להקפיד, כי כל מועמד לתפקיד, לא יחל לעבוד בשירות המדינה או למלא את תפקידו החדש (לגבי עובד המתמנה מתוך השירות), בטרם מילא את השאלון במלואו, ובטרם נבחנה שאלת ניגוד העניינים, בהתאם להוראות נוהל זה. 
10.
הנוהל יחול לגבי כל מועמד למשרה מן המשרות עליהן חל נוהל זה, כמפורט בהוראות התחולה של הנוהל. אין באמור כדי לגרוע מהחובה הכללית להימנע מניגוד עניינים, ומן הצורך לבדוק את שאלת ניגוד העניינים, ובמידת הצורך, לערוך הסדר מתאים למניעת ניגוד עניינים, לכל עובד או מועמד לעבוד בשירות המדינה, שהתעורר בעניינו חשש לניגוד עניינים.
פרק משנה 13.6 לתקשי"ר דן בנושאים הבאים: כללי, תחולה, מועד בדיקת שאלת ניגוד העניינים, מילוי שאלון לאיתור חשש לניגוד עניינים, בחינת שאלת ניגוד העניינים ופתרונה, והחובה לעדכן את היועץ המשפטי, כל אימת שעלול להיווצר חשש לניגוד עניינים במהלך מילוי המשרה.

משרד המשפטים

53.
המשנה ליועץ המשפטי לממשלה (יעוץ), פעל לעריכת הסדרים למניעת ניגוד עניינים בשירות המדינה, בשני מישורים: 

א.
פרסום הנחייה מספר 1.1555 להנחיות היועץ המשפטי לממשלה, המפרטת את השלבים בעריכת הסדר למניעת ניגוד עניינים לעובדי ציבור, ומציעה פתרונות אפשריים למצבים מסתברים של ניגוד העניינים.

ב.
גיבוש נוהל המבנה את עריכת הסדרים למניעת ניגוד עניינים. הנוהל גובש בשיתוף נציבות שירות המדינה, אשר שוקדת על עיגונו בתקשי"ר. 

כדי לסייע בחשיפת הנושאים בהם עלול להיות חשש לניגוד עניינים, צורף      להנחית היועץ המשפטי לממשלה ולנוהל, שאלון לדוגמא, אותו מתבקש המועמד למלא, עובר למינויו לתפקיד. 
הנחיה מספר 1.1555 של היועץ המשפטי לממשלה – "עריכת הסדרים למניעת ניגוד עניינים בשירות המדינה", דנה במצב שבו עובד ציבור עלול להימצא במצב של חשש לניגוד עניינים בעבודתו הציבורית, כאשר עניין עליו הוא מופקד בתפקידו הציבורי, עלול להתנגש עם עניין אחר שלו, או עם תפקיד אחר שהוא ממלא.

בהנחיה מספר 1.1555, נאמר בין השאר, כי האיסור החל על עובד ציבור להימצא במצב של חשש לניגוד עניינים, מבוסס על מספר מקורות, ובהם כללי הצדק הטבעי, האוסרים על עובד הציבור להימצא במצב בו קיימת אפשרות למשוא פנים או דעה משוחדת, וכן קיום יחסי אמון בין עובד הציבור לבין הציבור, מהם נובע כי עובד הציבור חב כלפי הציבור חובות מסוימים. מקורות נוספים עליהם מבוסס הכלל הם כללי המינהל התקין וחובת ההגינות ותום הלב.

תחולת הכלל אינה מוגבלת לניגוד עניינים בין אינטרס שלטוני לאינטרס אישי אלא משתרעת גם על מצב שבו עובד הציבור מופקד על שני אינטרסים שלטוניים.

הסדר למניעת ניגוד עניינים הינו מסמך בו חושף המועמד להיות עובד הציבור (להלן - המועמד), את ענייניו האחרים או תפקידיו האחרים, שעלולים לגרום לו להיות במצב של חשש לניגוד עניינים, במילוי תפקידו הציבורי, ומתחייב לקבל על עצמו מגבלות מסוימות, בעבודתו הציבורית או בתחום האישי, שימנעו את ניגוד העניינים האמור. 
הסדר למניעת ניגוד עניינים, נערך על ידי היועץ המשפטי של המשרד הממשלתי או היחידה הממשלתית הנוגעים בדבר, בשיתוף עם המועמד. במידת הצורך, יערב היועץ המשפטי בעריכת ההסדר את נציבות שירות המדינה ואת היועץ המשפטי לממשלה או מי שהוא הסמיך לכך. 
מן הראוי שמינוי המועמד לתפקיד, חתימת חוזה העסקה עימו או כניסתו לתפקיד בפועל, ייעשו רק לאחר שהיועץ המשפטי של הגוף הנוגע בדבר בדק את שאלת ניגוד העניינים ולאחר, שהמועמד חתם על הסדר מתאים למניעת ניגוד עניינים, ככל שהוא נדרש לכך. 
יש לבדוק את שאלת ניגוד העניינים, ובמידת הצורך לערוך הסדר מתאים למניעת ניגוד עניינים, גם למי שהוא כבר עובד ציבור שהתעורר בעניינו חשש לניגוד עניינים. 

הנחיה 1.1555 דנה במפורט בנושאים הבאים:

מהו הסדר למניעת ניגוד עניינים; 

יישום הכלל בדבר מניעת ניגוד עניינים; 

עריכת הסדרים למניעת ניגוד עניינים: 
איתור ניגוד העניינים ובחינת מהותו;

איתור ניגוד עניינים; 
מהותו של ניגוד העניינים;

פתרונות אפשריים למצב של ניגוד עניינים: 

פתרונות במערכת הציבורית: 
פסילת בעל התפקיד מלכהן בתפקידו; 

העברת תחום סמכות ואחריות לבעל תפקיד אחר;
הימנעות מהשתתפות בקבלת החלטות או בביצוען;
חובת גילוי;
פתרונות במערכת האישית:  

הגבלת העיסוק בעניין האישי או בתפקיד האחר;
החזקה ב"נאמנות עיוורת";
גילוי מידע אודות רכוש ואינטרסים.

המוסד לביטוח לאומי

תשלום קצבאות זקנה ושאירים

דו"ח 55ב

החלטת ממשלה בק/85 – 13.4.2005

מערכות מידע ובקרה

1. נוהל מימשקים של מערכות מידע

א.
הוועדה הבינמשרדית המיוחדת לאיתור ולמניעת תשלומים חריגים או כפל תשלומים, המתבצעים באמצעות משרדי הממשלה והמוסד לביטוח לאומי, שמונתה ביום 13.3.2005 על-ידי החשב הכללי (להלן - הוועדה), תכין נוהל למימשקים בין מערכות המידע של המוסד לביטוח לאומי, משרד הפנים (מינהל האוכלוסין), משרד הביטחון, צה"ל ומשרד הרווחה (להלן המשרדים).

ב. 
הנוהל יבטיח שהמוסד לביטוח לאומי, והמשרדים שנציגיהם חברים בוועדה, יקבלו מידע חיוני לקביעת זכאות לקיצבאות, לשיעורן ולאימות הצהרות התובעים.

ג. 
הנוהל גם יבטיח שהמשרדים יוודאו שבסיסי הנתונים המשמשים אותם, יהיו זהים.

ד. 
נוהל המימשקים יוכן בהתאמה להוראות חוק הגנת הפרטיות - מאגרי מידע.

ה. 
 נציגי המשרדים הנזכרים בסעיף א' לעיל, יצורפו לוועדה.

2. איתור זכאים

א. 
המוסד לביטוח לאומי יגיש לוועדת השרים תוכנית למימוש זכויות לקיצבאות שארים של אלמנות ויתומים, וכן דמי מחייה ותוספת קיצבת ילדים כשארים, המבוססת על תיאום עם קרנות הפנסיה הגדולות, מינהל הגמלאות במשרד האוצר ומעסיקים גדולים, וכן על מידע ממוחשב אודות התלמידים, שיעביר לו משרד החינוך התרבות והספורט.

ב. 
המוסד לביטוח לאומי יכין תוכנית ביניים לאיתור זכאים לקיצבאות זיקנה, שלא מימשו את זכאותם.
3. בקרה

א. 
המוסד לביטוח לאומי ידווח על התקדמות העבודה וההחלטות של שלושת הצוותים שלהלן, אשר מנכ"ל המוסד לביטוח לאומי הודיע על הקמתם.

להלן פירוט צוותי העבודה לשיפור הבקרה במוסד לביטוח לאומי, ותיאור פעולתם:

1. הצוות לשיפור הבקרה הכספית, בראשות חשב המוסד, שיגבש מערכות בקרה ממוחשבות ושיטות ל"בקרת עומק", אשר יסיים את עבודתו עד .31.12.2005
2. צוות הבקרה לשיפור תהליכים באגפי הגמלאות, בראשות הסמנכ"ל לגמלאות, שיגבש שיטות בקרה ממוחשבות, ושיטות ל"בקרת עומק".

3. צוות בקרת תקינות, המשותף למינהל הגמלאות ולמינהל הכספים של המוסד, שיסיים את עבודתו עד .30.4.2005
ב. 
המוסד לביטוח לאומי ידווח על התקדמות תכנון בקרת הכנסות אוטומטית, שאמור להסתיים לא יאוחר מ.31.3.2006-

ג. 
המוסד ידווח על חיבור מערכת התשלומים והחובות של תשלומי קיצבאות זיקנה ושארים, למערכת הכספים הכללית של המוסד. לפי דיווח מנכ"ל המוסד, תחובר המערכת במהלך מאי 2005, והיא תנוהל על-פי כללים חשבונאיים ודו"חות כספיים נכונים.

4. שימוש באמצעים ביומטריים

א. 
המוסד לביטוח לאומי ידווח עד 31.7.2005, על תוצאות הניסוי להפעלת טכנולוגיה ביומטרית לזיהוי על-פי טביעת אצבע, שמנכ"ל המוסד לביטוח לאומי הודיע על הפעלתו בסניף רמלה, בשיתוף העובדים, למשך שלושה חודשים, עד סוף יוני 2005. הדיווח יכלול את מסקנות המוסד בנוגע לשימוש בטכנולוגיה זאת, לבדיקת ביצוע תשלומי גמלאות כדין.

ביצוע ההחלטה

המוסד לביטוח לאומי 

2.א. 
החל מספטמבר 2005, מבוצעים תשלומי מענקי פטירה אוטומטיים, במקרים בהם  שולמה למנוח קצבת זקנה.

מיוני 2006, מבוצעים  תשלומים אוטומטיים של קצבאות שאירים, במקרים בהם שולמה למנוח קצבת זקנה.

2.ב. 
אותרו כ-900 מבוטחים בגיל הזכאות לקצבת זקנה, שאינם מקבלים קצבה. מבוטחים אלה  התבקשו להגיש תביעות. 

תבוצע הפגשה בין רשימת המבוטחים הזו למגישי התביעות, על מנת לבדוק כמה מתוכם הגישו תביעות בעקבות הייזום, וכמה לא השיבו למכתב.
המוסד יערוך ביקורי בית לצורך הגשת תביעות, אצל מבוטחים בני 80 ומעלה, אשר טרם הגישו תביעות.

3.א.
שני משרדי רו"ח מנתחים את תהליכי העבודה ותהליכי הבקרה בענפי גמלאות, אבטלה ודמי לידה. הוכן מסמך מדיניות בקרה במוסד, והוכנו מסמכי ניתוח תהליכי העבודה בגמלאות.

במסגרת ניתוח התהליכים הועלו כל הנושאים והרכיבים בהם נדרש יישום תהליכי בקרה משופרים.
עד סוף שנת 2006, יוכן ע"י רו"ח, על בסיס המסמכים  הנ"ל, תהליך ביקורת בענפים אלו, אשר יכלול הגדרת שינויי מיחשוב במערכות הגמלה, ותהליך בקרת תקינות משופר. תהליך זה, כולל הדרכה והטמעה, מתוכנן להסתיים עד תום 2006.

על בסיס גמלאות אלו, יבנה במהלך 2007 תהליך בקרה עדכני לכלל הגמלאות המשולמות במוסד.

3.ג.
תשלום קצבת שאירים כפולה: במאי 2006 קושרה מערכת זקנה ושאירים  למערכת כפל גמלה, לצורך מניעת תשלומי כפל בזקנה. מערכת שאירים תקושר במהלך אוגוסט 2006.

הצלבות מידע עם גופים חיצוניים: הצלבת המידע  עם משרד הפנים – מינהל האוכלוסין,  מתבצעת באופן שוטף.

הצלבה עם משרד הביטחון: התקבל קובץ ממשרד הביטחון; מתבצעת הצלבה  עם קובץ  נכי צה"ל מקבלי גמלאות במוסד.

משפחות חיילים שכולים: הוחל בהגדרת  הדרישות למבנה הקובץ.

נכי רדיפות הנאצים: ממשרד האוצר התקבל קובץ של מקבלי תגמול כנכי רדיפות הנאצים; הוחל בפיענוח הקובץ.

המוסד פנה למשרד הבריאות ומשרד הרווחה, לקבלת קבצים לבדיקת זכאות מאושפזים במוסדות סיעודיים; למשרד הבריאות ומשרד הרווחה הועבר טופס בקשה לקבלת מידע מגוף ציבורי. עם קבלת האישורים, יוגדר מבנה הקבצים הנדרשים.

4.א. 
המוסד יפרסם מכרז לביצוע זיהוי ביומטרי, למבוטחים המופיעים בפני הוועדות הרפואיות של המוסד. הפרסום מתעכב עד לאישור תקציב המוסד.
תשלומים לנפגעי פעולות איבה

הגופים המבוקרים: המוסד לביטוח לאומי; משרד הביטחון

א. ריכוז ממצאי הביקורת
1. 
בבדיקת תיקיהם של 50 נפגעים שעלו במדגם תגמול טיפול רפואי (תט"ר) נמצא, כי ל-12 (כ-24%) מהם שילם המוסד תט"ר על סמך תעודה רפואית שהגישו לו, אך לא נמצא אישור של רופא המוסד שבדק ואישר את האמור בתעודות אלה. 

2. 
פקידי התביעות משלמים תט"ר לפני שרופא המוסד אישר את תקופת אי-הכושר לעבוד ולא רק עבור התקופה שאישר. כדי להימנע מאפשרות שיאושרו תקופות אי-כושר נוספות על סמך אותה תעודה רפואית, ראוי שרופא המוסד יציין בכתב ובחותמת על גבי התעודה הרפואית את משך תקופת אי-הכושר ואת מועדי התחלתה וסיומה.

3. 
עקב קביעה לא נכונה של השכר הקובע לתט"ר או של סכום מס ההכנסה שיש להפחית ממנו לנפגעים שהם שכירים, שולם ל-12 (כ-31%) מהנפגעים במדגם תט"ר קטן או גדול מהמגיע להם: לתשעה מהם שולם תט"ר קטן  ב-224 עד 14,430 ש"ח מהמגיע להם ולשלושה שולם תט"ר גדול ב-195 עד 5,390 ש"ח מהמגיע להם.

4. 
בחישוב השכר הקובע לתט"ר של ארבעה (כ-10%) מ-39 הנפגעים במדגם לא הופחת סכום מס ההכנסה או הופחת סכום קטן מן הדרוש. כתוצאה מכך שולם לנפגעים תט"ר בסכום גדול ב-888 עד 14,675 ש"ח מהמגיע להם.

5. 
המוסד לא הקפיד שישולם לנפגעים מאושפזים תט"ר לפי התעריף שנקבע בתקנות, ועליו לאתר את כל הנפגעים שבמועד אשפוזם הוא שילם להם תשלומי חסר של תט"ר ולשלם להם את ההפרשים הנדרשים.
6. 
המוסד לא נקט אמצעי בקרה כדי לוודא שחישוב התגמולים למי שדרגת נכותם נקבעה למפרע ייעשה כהלכה ובכך להימנע מתשלומי חסר או מתשלומי יתר.
7. 
המוסד לא שמר על שוויון בין נפגעים בעלי נתונים דומים ולא קבע אמות מידה ברורות ואחידות לטיפול בנפגעים שנקבעה להם דרגת נכות קודם שתמה זכאותם לתט"ר.

8. 
טיפול המוסד בנפגעים לא נעשה על פי כללים אחידים. על המוסד, בתיאום עם משרד הביטחון, לקבוע בנוהל מפורט את דרך החישוב של השכר הקובע, ובכלל זה את הכללים לניכוי מס ההכנסה מהשכר ולפריסת שכר נוסף. על המוסד לשפר את הפיקוח והבקרה על הטיפול בתביעות לתט"ר ולהימנע תשלומי יתר למי שאינם זכאים לכך. על המוסד לקבוע הוראות בעניין ניכוי דמי ביטוח בריאות מהתט"ר.

9. 
המוסד לא הקפיד שדרגת הנכות של נכים הזכאים למענק חד-פעמי בגין פעולות איבה תחושב על פי כללים אחידים. עד לתיקון תקנות התגמולים לנפגעי איבה, מן הראוי שפגימה פיקטיבית שנועדה לתקן את חישוב דרגת הנכות תירשם במחשב בשם מיוחד כדי שיהיה אפשר להבחין בינה לבין פגימה אמיתית.

10. 
מאגר הנתונים של פגימות הנכים לא איפשר למוסד לאתר נכים על פי סוג פגימתם ולבדוק את ההחלטות שהתקבלו בעניינם. הדבר חיוני למיצוי זכאותם של הנכים לתוספות ולהטבות שונות. רישום הפגימות בשם פיקטיבי שלא על פי תקנות הנכים עלול להקשות על המוסד לבדוק אם הוא משלם לכל הנכים את התוספות וההטבות המגיעות להם. רישום כזה פוגע בבקרה ועלול לפתוח פתח לרישומים ולתשלומים שלא כדין. תיקון טעויות והחלטות שגויות של ועדות רפואיות צריך להיעשות בדרכים שנקבעו לכך בחוק.

11. 
על פי הוראות משרד הביטחון, נכים בעלי דרגת נכות של 50%-100% שהגיעו לגיל זקנה (60 שנה באשה ו-65 בגבר) או התאלמנו לפני שהגיעו לגיל זקנה זכאים לתוספת לעזרת הזולת בסכום כפול מהסכום שנקבע בתקנות לאותה דרגת נכות (להלן - תוספת מוגדלת). אף שתאריך הלידה של כל נכה רשום במאגר הנתונים של נפגעי איבה, התוספת המוגדלת אינה משולמת לכל הזכאים או משולמת באיחור רב. למקצת הנכים שקיבלו את התוספת באיחור שילם המוסד הפרשים קטנים מהמגיע להם.

12. 
המוסד אינו מעדכן את מאגר הנתונים של נפגעי איבה בשינויים במצבם המשפחתי של הנכים על פי מידע שוטף שהוא מקבל ממשרד הפנים. כתוצאה מכך המוסד אינו משלם את התוספת לנכה עם ילד לכל הנכים הזכאים לה. אף שתאריך הלידה של ילדי הנכים רשום במאגר הנתונים של נפגעי איבה, לא תמיד מפסיק המוסד במועד את תשלום התוספת לנכה עם ילד.

13. 
עדכון התוספת לעזרת הזולת בהתאם לדרגת הנכות, לגיל הזכאים, למצבם המשפחתי או לגיל ילדיהם אינו נעשה באופן אוטומטי גם כאשר המידע הרלוונטי רשום במאגר הנתונים של נפגעי איבה, ויש שמידע מעודכן הנוגע לשינויים במצבם המשפחתי של הנכים המתקבל במוסד ממשרד הפנים, אינו נרשם במאגר הנתונים של נפגעי איבה. עקב כך, ובהיעדר בקרת איכות ובקרות ממוחשבות על תקינות הנתונים בנושא זה, מקצת הזכאים מקבלים מהמוסד תוספת לעזרת הזולת גדולה או קטנה מהמגיע להם או מקבלים את התוספת באיחור, ויש אף לאחר הפטירה.

14. 
המוסד לא בדק אם רמת דמי הניידות שקבע לנכים הנמצאים בטיפולו נכונה ומתאימה לדרגת נכותם ולפגימותיהם, גם כדי להבטיח שרמת דמי הניידות תעודכן כאשר חל שינוי במצבו של הנכה, כגון אשפוז במוסד, או כאשר חל שינוי בדרגת הנכות של הנכה או בפגימות המיוחסות לו. המוסד לא קבע, בתיאום עם משרד הביטחון, נהלים בעניין מועד תחילת הזכאות לדמי ניידות ובעניין הזכאות של נכים שנקבעה להם פגימה מתואמת ושל נכים שטרם מלאו להם 18 שנה.

15. 
אף שתאריך הלידה של כל הנכים רשום במאגר הנתונים של נפגעי איבה, המוסד אינו מאתר את כל הנכים הזכאים לתוספת בשל גיל, ולמקצתם אין הוא משלם את התוספת או משלמה באיחור, ובהיעדר בקרות מתאימות יש שהתוספת משולמת גם למי שאינם זכאים לקבלה.

16. 
המוסד לא הקפיד שתוספות והטבות חדשות המפורטות בהוראות מעודכנות של משרד הביטחון ישולמו לכל הנכים, ומידע המתקבל במוסד שיש בו כדי להשפיע על זכאותם של נכים לתשלומים שונים ירשם במאגר הנתונים של נפגעי איבה.

19. 
בהוראות משרד הביטחון ובהוראות המוסד לא נקבעו כללים מפורטים לחישוב השכר הקובע לפיצוי עובד שכיר ושל עובד עצמאי: לא צוין בהן מה הבסיס לחישוב השכר של עובד שכיר, אילו רכיבי שכר יש לכלול בו, ומה הן הדרכים לחישוב "הטבות שנמנעו מבן המשפחה בשל היעדרות מעבודה". כתוצאה מכך חישבו עובדי אגף השיקום את סכום אבדן ההכנסה כל אחד על פי הבנתו.

20. 
המוסד לא הקפיד שכל פקידי השיקום יחשבו את הפיצוי על אבדן הכנסה על פי הוראות משרד הביטחון. לחישוב הפיצוי על אבדן זכויות שכר, כגון דמי מחלה, דרוש מידע מפורט שאינו רשום בתלושי השכר והוא כרוך בחישובי מס הכנסה ודמי ביטוח. המוסד לא קבוע בתיאום עם משרד הביטחון נהלים בעניין זה, ובהם פירוט דרכי החישוב. לא נקבעו כללים ברורים לחישוב הפיצוי על אבדן ההכנסה לעובדים עצמאיים, הנוגעים בין היתר לעדכון ההכנסה, להפרשי שומה ולניכויי החובה.

ב. מצב תיקון הליקויים

המוסד לביטוח לאומי 

1.2.
בעקבות הביקורת, מיושם נוהל, המחייב קבלת אישור רופא המוסד, חתימתו ורישום מועדי אי הכושר, על כל תעודה המהווה עילה לתגמול רפואי.

3.4.
חישוב השכר הקובע מבוצע עתה על ידי פקידי תחום הכספים. נקבעו גם כללים לחישוב מס הכנסה. המערכות הממוחשבות הותאמו לשינויים.

5. 
אותרו המקרים של נפגעים מאושפזים, ששיעור ההפחתה מתגמול טיפול רפואי המגיע להם, היה גבוה. המקרים תוקנו ושולמו ההפרשים.

6. 
העובדים  העוסקים בתשלום תגמולי נכות לנפגעי איבה, הודרכו כיצד לפעול לגבי נכים שנקבעה להם נכות רטרואקטיבית, עבור תקופה שהנפגע קיבל תגמול טיפול רפואי.

7.8.
נכתבו נהלים אחידים לפקידי התביעות, באשר לדרך חישוב השכר הקובע, והכללים לניכוי מס הכנסה מהשכר. מנוכים גם דמי ביטוח בריאות למבוטחים ששולם להם תגמול טיפול רפואי לחודש מלא. כן הונחו פקידי התביעות כיצד לשלם תגמול טיפול רפואי למי שהוכר כנכה.

9.10.
הוועדות הרפואיות קובעות נכות על פי סעיפי ליקוי, בנכות זמנית ובנכות צמיתה. בכך נמנעת הזנת סעיפי ליקוי פיקטיביים, למעט המקרים בהם ישנם יותר מ-7 סעיפי ליקוי. בדיקה מול משרד הביטחון העלתה, כי משרד הביטחון אינו יכול לתת פתרון טכנולוגי לבעיה. סעיף הליקוי שנקבע נכתב גם מילולית בהערות.

סעיף החוק בעניין עיגול דרגת הנכות בוטל, והותאם לקיים במשרד הביטחון. אין יותר צורך להשתמש בקוד פיקטיבי לעיגול דרגת הנכות.

11-13.
נקבעה שיטת הזנה חדשה של רישום ההטבה לעזרת הזולת במערכת הממוכנת, אשר מאפשרת תשלום אוטומטי ושינויים עתידיים אוטומטיים ברמת הזכאות. נבדקו ותוקנו כל המקרים הקיימים במערכת, בכפוף לשינויים בתקנה המגדירה את הזכאות לעזרת הזולת. 

פורסמו הוראות לכל הפקידים העוסקים בתשלום ההטבה, המבהירות את כללי הזכאות ואופן התשלום לזכאים.

12.
שיטת ההזנה החדשה על פיה נוהג האגף כיום, מאפשרת קידוד התוספת במערכת באופן שניתן להזין בה שינויים עתידיים (כגון תוספת עם הגיע רעייתו של נפגע בעל נכות מיוחדת לגיל 40). כמו כן, מאפשרת שיטת ההזנה החדשה קידוד התוספת לנפגעים בעלי מצב משפחתי מיוחד, באופן שעם תום התנאים היוצרים את הזכאות המיוחדת (כגון לנפגע גרוש/אלמן/רווק ולו ילדים קטינים עד גיל 15, או למשל לנפגעת שנולד לה ילד) תחזור המערכת לשלם התוספת הבסיסית באופן אוטומטי (על פי אחוזי נכות).

אגף נפגעי פעולות איבה מנפיק אחת למספר חודשים, דו"חות לקבלת מידע על שינויים במצב הנפגעים, המזכים בהגדלת התוספת, כגון דו"ח לידות של נשים נכות.

המערכת הממוחשבת של משרד הביטחון, איננה ערוכה לעדכונים אוטומטיים של ההטבה לנכה עם ילד, עם השינוי בתנאים היוצרים זכאויות  שאינן אוטומטיות כיום.

סדרי העדיפות לשדרוגים ותיקונים במחשוב, נקבעים על ידי משרד הביטחון.

14.
בעקבות הביקורת, נקבעו נהלים לתשלום דמי ניידות לנכים שטרם מלאו להם 18 שנה. רמת הניידות המשולמת, נקבעת על פי סוג הפגימה וסוג הרכב הנרכש.

15.
פקיד התביעות מבצע עתה את עדכון התגמול, בהתאם לתוספת הגיל.

16. 
הוראות אגף השיקום של משרד הביטחון הוטמעו באגף. עובדי האגף מונחים לטפל בתשלום ההטבות על פי הוראות משרד הביטחון.

19.20.
בעקבות הביקורת, מיושם נוהל, בהתאמה למשרד הביטחון, בדבר אופן חישוב ותשלום אובדן הכנסה לבן משפחה של נפגע פעולת איבה מאושפז. בהתאם לנוהל, פקיד השיקום מחליט על הזכאות לתשלום אובדן הכנסה ומשך תקופת הזכאות, ופקיד הכספים מבצע החישובים המתאימים, וקובע הסכום שיש לשלם לתובע.

תשלום גמלאות למוגבלים בניידות

דו"ח 56ב
הגופים המבוקרים: המוסד לביטוח לאומי; משרד האוצר - רשות המסים; משרד הבריאות;  משרד התחבורה

א. 
ריכוז ממצאי הביקורת

1. 
רשימת סעיפי הליקוי החלקיים שקבעו הוועדות הרפואיות במהלך השנים אינה מעוגנת בהסכם ואינה מוכרת לציבור. הדבר גורם חוסר ודאות אצל המוגבלים בניידות בדבר זכאותם להטבות מכוח הסכם הניידות ובדבר שיעור ההטבות. העובדה שסעיפי הליקוי החלקיים לא הוגדרו באופן מוסכם ברשימת הליקויים, ושכל ועדה רפואית מחליטה על כך על דעת עצמה, עלולה לפגוע באחידות ובשוויוניות של ההחלטות המתקבלות. כמו כן, קיים קושי לקיים עליהן בקרת תקינות כפי שהיא מופעלת לגבי ליקויים המעוגנים בהסכם הניידות. 

3. 
בשל חילוקי דעות בעניין המידע שרשאי המוסד לקבל ממשרד התחבורה והתשלום שעליו לשלם עבורו, אין המוסד מקבל ממשרד התחבורה, בין היתר, נתונים על כלי רכב שאבדו או נגנבו או נהרסו בתאונות, וכן נתונים מרוכזים על תוקפם של רישיונות נהיגה ורישיונות רכב. כתוצאה מכך, אין המוסד יכול לאמת את המידע שמוסרים לו המוגבלים בניידות, ואינו יכול לאתר מוגבלים בניידות שרישיונות הנהיגה ורישיונות הרכב שלהם אינם בתוקף, אם הם לא הודיעו לו על כך. 

4. 
כדי למנוע מתן הלוואות ותשלום קצבאות ניידות למי שאינם זכאים, מן הראוי שהמוסד, בתיאום עם משרד האוצר - האחראי למימון ההסכם, ומשרד התחבורה יגיעו לאלתר להסדר בכל הנוגע להעברת הנתונים הדרושים ממשרד התחבורה. ואם יידרש הדבר, יחדשו את פנייתם ליועץ המשפטי לממשלה שיכריע במחלוקת המשפטית. 

9. 
כדי שכל המוגבלים בניידות יקבלו את הקצבה המגיעה להם בגין רמת האיבזור של רכבם, מחובתו של המוסד לשפר את הבקרות הממוחשבות ואת בקרות האיכות על ההחלטות שהוא מקבל בעניין זה. 

ב.מצב תיקון הליקויים

המוסד לביטוח לאומי
1. 
נושא תיקון סעיף 7/א ברשימת הליקויים הרפואיים, נדון במינהלת המוסד ביום 21.5.2006. 

הנושא יועבר להמשך טיפול במועצת המוסד לביטוח לאומי, לדיון בוועדת התקנות של מועצת המוסד.

3.4.
בעקבות הביקורת, הסיר משרד הרישוי את התנגדותו העקרונית להעברת הנתונים למוסד.

המוסד לביטוח לאומי העביר למשרד התחבורה טופס מסירת מידע.

העברת הנתונים למוסד לביטוח לאומי, תידון בוועדה למסירת מידע במשרד התחבורה, עם המלצה לאשר העברת המידע.

9. 
בשל עומס המשימות במינהל תקשוב ומערכות מידע, הנושא יטופל בשנת העבודה 2007.

חברת החשמל לישראל
זיהום אוויר מתחנות הכוח הפחמיות

הגופים המבוקרים: חברת החשמל לישראל בע"מ; המשרד להגנת הסביבה; משרד הבריאות; משרד המשפטים; משרד התשתיות הלאומיות; הלשכה המרכזית לסטטיסטיקה; רשות החברות הממשלתיות; החברה הלאומית לאספקת פחם בע"מ; איגוד ערים חדרה

א. ריכוז ממצאי הביקורת

1. 
החוק למניעת מפגעים, התשכ"א-1961, מסמיך את השר להגנת הסביבה להתקין תקנות בעניין מניעת זיהום אוויר. המשרד להגנת הסביבה עוסק זה יותר מעשר שנים בהכנת תקנות פליטה, ובהן תקנים לפליטת מזהמים ודרישות נוספות הנוגעות להפעלת יחידות ייצור החשמל. עד סוף שנת 2004 לא הותקנו התקנות. 

2. 
לפי החלטה משנת 1996 של המועצה הארצית לתכנון ולבנייה ואישור הממשלה, עד שנת 2005 אמור היה לקום בתחנת הכוח מ"ד ב' באתר "אורות רבין" מתקן להפחתת הפליטה של גפרית דו-חמצנית (להלן - סולקן). ההשקעה בהקמת סולקן הוערכה בכמאה מיליון דולר. משנת 1996 ועד שנת 2001 לא בחנו משרד התשתיות והמשרד להגנת הסביבה את החלופה של הסקת תחנות הכוח הפחמיות בפחם בעל שיעור גפרית נמוך ככל האפשר. החל בשנת 2001 בחנו המשרדים האמורים את חלופת הסולקן מול הסקת תחנות הכוח בפחם בעל שיעור גפרית נמוך ככל האפשר, אולם הם לא כללו בחישוביהם את כלל העלויות והתועלות בכל אחת מהחלופות האמורות, בראייה כלל משקית.

3. 
הסקרים הבריאותיים שהסתיימו עד שנת 2003 לא סיפקו די מידע מהימן על השפעת מזהמי האוויר הנפלטים מתחנות הכוח הפחמיות על בריאות התושבים באזוריהן, ולפיכך הם לא יכלו לשמש בסיס לקבלת החלטות הנוגעות להפחתת פליטות מזהמים מהתחנות.

ב. מצב תיקון הליקויים

המשרד להגנת הסביבה 

1. 
נוסח תקנות למניעת מפגעים (מניעת זיהום אוויר מייצור חשמל), התשס"ו-2006, הועבר להערות למשרד המשפטים בתאריך 10.04.2006.

2.
המועצה הארצית לתכנון ולבנייה, בישיבתה בתאריך 7.06.2005, החליטה בנושא תמ''א 10/א/1/10 - תכנית מתאר ארצית חלקית לתחנות כוח ורשת החשמל - אתר השרון, לדחות את התקנת הסולקנים בתחנת הכוח  מ''ד ב' בחדרה, לינואר 2010, בניגוד לעמדת המשרד להגנת הסביבה, להקים סולקנים לא יאוחר משנת 2008.

המשרד התנגד למתן הארכה, בשל המחקרים שהצביעו על חשש לנזקים בריאותיים באזור, כתוצאה מפעילות תחנת הכוח בחדרה.


בפברואר 2006, פורסם מחקר של משרד הבריאות, אוניברסיטת חיפה והאוניברסיטה העברית, המצביע על עליה בתחלואה כתוצאה מזיהום אוויר, ומאשש את המסקנות הראשוניות של מחקר קודם. תוצאות המחקרים מעידים על השפעה שלילית של זיהום האוויר, הנפלט מתחנת הכוח, אף אם אינו עולה על התקן הסביבתי, והשפעה שלילית על תפקוד ריאות ומערכת הנשימה אצל ילדים הגרים באזור.

3.
לשם בחינת אי ההתאמה בין נתוני פליטת מזהמים של חברת החשמל ושל הלשכה המרכזית לסטטיסטיקה, נערכו פגישות בהשתתפות המשרד, הלשכה המרכזית לסטטיסטיקה וחברת החשמל. 


הלשכה המרכזית לסטטיסטיקה קיבלה נתונים מעודכנים והבהרות הנדרשות מחברת החשמל ומחברת הפחם. תוקנו הנתונים הסטטיסטיים של פליטת חלקיקים ודו תחמוצת הגופרית.


נתונים סטטיסטיים של פליטת תחמוצות החנקן, נמצאים בבדיקה לקביעת מקדמי הפליטה.      
חברת נתיבי תחבורה עירוניים להסעת המונים

ביצוע פרויקט הסעת המונים במטרופולין תל אביב

הגופים המבוקרים: חברת נת"ע - נתיבי תחבורה עירוניים להסעת המונים בע"מ; משרד האוצר - רשות החברות הממשלתיות; משרד הפנים; משרד התחבורה והבטיחות בדרכים;  עיריית תל אביב

א.
ריכוז ממצאי הביקורת

5.  
נוכח העובדה כי הליך ההתארגנות להקמת מערך הסעת המונים והפעלתו אורך בדרך כלל מספר שנים ומצריך בין השאר, תכנון ותיאום בין גופים שונים, הפקעת קרקעות, הקמת תשתית והתארגנות מיוחדת, היה על נת"ע לקבוע הסדרי התקשרות לטווח ארוך להגדלת סכומי ההתקשרות ולהארכת תוקפה במידת הצורך. 

7.
ועדת הרכישות של נת"ע אישרה באפריל 2000 להמשיך את ההתקשרות עם החברות השותפות במיזם באותם התנאים שנקבעו בחוזה עד להשלמת כל מטלותיהן. החוזה הוארך ללא הגבלת זמן. התנהגות זו תמוהה מאחר שבהסכמים שעשתה נת"ע עם חברות אחרות, היא נהגה לכלול אופציה להארכת החוזים. נמצא כי למרות הגידול הרב בהיקף ההתקשרות ובתנאיה, לא עיגנה נת"ע בכתב את השינויים ואת הארכת ההתקשרות עם החברות השותפות במיזם. נוכח השינויים הרבים שחלו בהיקף העבודה ובשל התשלומים הרבים ששילמה נת"ע לחברות השותפות במיזם במהלך השנים, היה עליה להקפיד על עיגון ההסכמים וההתחייבות שלה בכתב, כנדרש על פי כללי מינהל תקין.

10.
מן הראוי שחברת נת"ע תבדוק תקופתית את עלות השכר ותגדיר בעת ההתקשרות מנגנון עדכון שכר.

11.
החברות השותפות במיזם נבחרו לבצע פעילויות כאילו היו "אגף ההנדסה" של נת"ע. נת"ע העסיקה באמצעותן עובדים בתחומים שאינם הנדסיים. באפריל 2004 טענו דירקטורים בנת"ע כי יש להבחין בין עבודות שדורשות ידע ייחודי לבין עבודות שאינן ייחודיות ואפשר לעשותן גם באמצעות אחרים. התברר כי במועד סיום הביקורת, המשיכה נת"ע להעסיק עובדים בתחומים לא הנדסיים באמצעות החברות. 
12.
ועדת ההתקשרויות של נת"ע אישרה בדצמבר 2000 (עדכון התעריפים נקבע בדיעבד ליולי 2000) לשלם לחברות השותפות במיזם תוספת בשיעור 30% לכיסוי "תקורה ורווח קבלני" בגין מהנדסים ובעלי תפקידים חדשים שיתקבלו לעבודה; בעבור מזכירות נקבעה תוספת בשיעור 20%. על פי חשבונות שהוגשו לנת"ע, התוספת כוללת את ההוצאות לגיוס כוח אדם, לניהול שכר, להנהלת חשבונות ולמימון. בנת"ע אין מסמכים המבהירים איך נקבע שיעור התוספת. לא נמצא כי החברה בדקה את סבירות רכיבי התוספת וּוידאה שאינם כלולים בסעיפי ההוצאות שהיא משלמת בהתאם לסעיפים אחרים בחוזה. 

13.
נוכח השינויים שחלו באופי ובהיקף של המטלות שמסגרת המיזם המשותף מאז תחילת ההתקשרות ב-1998, ראוי כי נת"ע תבחן מחדש את המשימות הללו ותבחן אפשרות לביצוע חלק מהן באמצעות אחרים. 
14.
על חברת נת"ע לקבוע את העלות של העסקת עובד. אם היא רוצה לבדוק את המתאם בין העסקתו ובין העלות שהיא משלמת לחברות השותפות במיזם, היא יכולה לדרוש את קבלת המידע הפרטני מהחברות. 

16.
על משרד התחבורה, האחראי, בין השאר, לפעילות נת"ע לפעול לשמירת הידע שנרכש במהלך השנים בפרויקטים של הקמת רכבת קלה כדי שאפשר יהיה להיעזר בו גם לפרויקטים אחרים ובאמצעות חברות וגופים תכנוניים שונים.

20.
על חברת נת"ע להפיק לקחים ולבחון מחדש את מודל ניהול הפרויקט ואת תנאי ההתקשרות עם החברות המספקות את שירותי התכנון והניהול שלו, ולהבטיח את האינטרסים שלה, כדי לשמר את מסד הנתונים והידע שנצברו.

ב. מצב תיקון הליקויים
חברת נת"ע - נתיבי תחבורה עירוניים

5.
הסכם חדש בין נת"ע לבין החברה המנהלת, נמצא בשלבי ניסוח סופיים. 

הסכם זה יעגן מחדש את אופי מטלות חברת הניהול, יקבעו הסדרי התקשרות לטווח ארוך, הסדרי הגדלת סכומי ההתקשרות, והארכת תוקף ההתקשרות.

טיוטת ההסכם מונחת על שולחן דירקטוריון חברת נת"ע. ועדת הביקורת של הדירקטוריון דנה בטיוטת ההסכם, ומבקר הפנים של החברה מסר לדירקטוריון את הערותיו.

7.
בהסכם החדש בין נת"ע לבין החברה המנהלת, יקבעו השינויים ותנאי הארכת ההתקשרות עם החברות השותפות במיזם.

10.
בהסכם החדש בין נת"ע לבין החברה המנהלת, יוגדרו התעריפים ועדכונם, ומנגנון עדכון שכר.

11.
בהסכם החדש בין נת"ע לבין החברה המנהלת, תוגדר העסקת עובדים במקצועות תומכים ונלווים לתחום ההנדסה, ותהיה אבחנה בין עבודות שדורשות ידע ייחודי, לבין עבודות שאינן ייחודיות. 

12.
בהסכם החדש בין נת"ע לבין החברה המנהלת, מבנה התעריף שונה בהסכם החדש, ואינו מבוסס עוד על העיקרון של תשלום תקורה ורווח קבלני. התעריף החדש נשען על מפתח תעריפים מקובל במשק. כך תשופר השליטה והבקרה על ההוצאות.

13.
בהסכם החדש בין נת"ע לבין החברה המנהלת, עודכנה תכולת העבודה.

14.
בהסכם החדש בין נת"ע לבין החברה המנהלת, עודכנה שיטת התשלום להעסקת עובד.

משרד התחבורה והבטיחות בדרכים
16.
במינהל תחבורה ציבורית בנתיבי איילון, מוקם "מרכז מידע ארצי", אשר ירכז את כל הנתונים התחבורתיים הנאספים ומיוצרים בין גורמי התחבורה השונים.
בתוך מאגר זה ישמרו גם המודלים והנתונים הנאספים בחברת נת"ע על הרכבת הקלה, לצורך הקמת מערכת הסעת ההמונים.

ידע נרכש בתחומים בהם עוסקת חברת נת"ע, נערך ומתפרסם במתכונות שונות, כגון: א. הנחיות לתכנון מעברי חציה עתירי ביקוש; ב. מערכותBRT  - BUS RAPID TRANSIT - מערכות לתחבורת אוטובוסים מהירה, בתפיסה שלפיה ניתן לייצר רמת שירות גבוהה לנוסע, באמצעות שדרוג כלי הרכב, התחנות, המינסעה, העדפת רמזורים (תיעדוף), ומתן מידע בזמן אמת בתחנות.

עם השלמת ההליך המכרזי של הקו האדום, יפעל משרד התחבורה לעריכה, פרסום ושמירה של מירב הידע שנאגר, עבור פרויקטים עתידיים. 

חברת נת"ע - נתיבי תחבורה עירוניים

20.
חברת נת"ע מבצעת רה-ארגון, אשר יבטיח:
א. 
את היכולת להתמודד עם האתגרים שמעוררת כניסת זכיין שייבחר לביצוע העבודות בקו האדום;  
ב. 
את שמירת הידע שייצבר בתהליך בידי חברת נת"ע. 
מוסדות להשכלה גבוהה

השקעות פיננסיות באוניברסיטאות

תל-אביב, בר-אילן ובן-גוריון בנגב

דו"ח 56ב
הגופים המבוקרים: אוניברסיטת בן-גוריון; אוניברסיטת בר-אילן; אוניברסיטת תל-אביב; משרד המשפטים - רשם העמותות וההקדשות; המועצה להשכלה גבוהה - הוועדה לתכנון ולתקצוב

א.
ריכוז ממצאי הביקורת

5.
תקנון האוניברסיטה באוניברסיטת בר-אילן (אב"א), "לבחירת ועדות הועד המנהל ונוהל פעילותן" כולל סעיף הקובע שכל ועדה תקיים מעקב ובקרה בעניין ביצוע החלטותיה באמצעות המתאם שלה, ובתחילת כל ישיבה הוא ימסור לה דוח בעניין זה. עוד נקבע באותו סעיף כי מבקר האוניברסיטה יבדוק במסגרת עבודתו אם הבקרה האמורה אכן נעשית בכל הוועדות. נמצא כי הסעיף האמור לא הוחל על ועדת ההשקעות. יש להביא לידיעת חברי הוועדה מידע מפורט על ביצוע החלטות שהתקבלו בישיבתה הקודמת. כן רצוי שהאוניברסיטה תחיל את הסעיף האמור בתקנון גם על ועדת ההשקעות.

6.
בתקנון החדש של ועדת ההשקעות באב"א נקבעו תפקידי הוועדה האקטיבית ובכללם "הנחיית בעלי התפקידים שעוסקים בהשקעות, ביישום מדיניות ההשקעות שנקבעה ופיקוח עליהם"; וכן "קביעת אמות מידה לבחינת יישום מדיניות ההשקעה שנקבעה". הוועדה האקטיבית לא קבעה אמות מידה לבחינת יישום מדיניות ההשקעה ולפיקוח על מבצעי ההשקעות.

7.
מאחר שאפשר גם בשוגג לסטות ממדיניות ההשקעות שקבעה ועדת ההשקעות באב"א, ראוי שהאוניברסיטה תקבע אמות מידה לבחינת יישום מדיניותה. 

9.
בוועדת ההשקעות של אוניברסיטת בן-גוריון (אב"ג), חברים נשיא האוניברסיטה, מנכ"ל האוניברסיטה וארבעה נציגי ציבור. נמצא, כי הוועדה לא דיווחה לוועד המנהל, לא דרך קבע ולא אחת לארבעה חודשים על מדיניות ההשקעות ועל אופן ביצוען. מאחר שלפי תקנון ועדת ההשקעות יש לדווח לוועד המנהל גם על מדיניות ההשקעות הפיננסיות ואופן ביצועה, אין להסתפק במסירת נתונים על תשואת התיק והרכבו.

10.
לצורכי בידוק ובקרה ולמען שלמות הרישומים, רצוי שהפרוטוקולים של ועדות ההשקעות באב"א, באב"ג ובאוניברסיטת תל-אביב (את"א), הנותנות הוראות למבצעי ההשקעה בפועל, ירשמו שלא בידי מי שמבצע את החלטות הוועדה ומדווח לה. נמצא שהפרוטוקולים של ועדות ההשקעות נרשמו בידי עובדי האוניברסיטאות שמבצעים את ההשקעות בפועל וגם מדווחים עליהן לוועדה. 
13.
באב"ג, באב"א ובאת"א, הגורם המבצע את החלטות ועדת ההשקעות הוא שרשם את הפרוטוקולים של ישיבות הוועדה. באוניברסיטת תל-אביב יו"ר הוועדה לא חתם על פרוטוקולים; בפרוטוקולים לא נרשמו מהלכי הדיונים, אילו חלופות הוצגו בפני הוועדה והנימוקים להחלטותיה ולכן אין לדעת כיצד הן התקבלו. מהפרוטוקולים אין לדעת אם הוועדה בדקה אם יושמו החלטותיה.

15.
באוניברסיטת בר-אילן נמצאו תשע פעולות השקעה, שבוצעו ללא תיעוד על התייעצויות שקדמו להן עם אחד מחברי הוועדה, שנבחר על ידה כמי שרשאי לאשר פעולות אלה.
18.
לפי התקנון "לבחירת ועדות הועד המנהל ונוהל פעילותן" באוניברסיטת בר-אילן, כל ועדה תיבחר לתקופה של שנתיים. משרד מבקר המדינה בדק את תדירות השתתפותם של חברי ועדת ההשקעות בישיבות שקיימה במהלך התקופה נובמבר 2002-אוקטובר 2004. באותה תקופה התכנסה הוועדה שש פעמים. שני חברי ועדה לא נכחו בשום ישיבה. חבר אחר נכח בישיבה אחת בלבד. החברים שנעדרו מישיבותיה הוחלפו רק בתום תקופת הכהונה של הוועדה. על אב"א לשקול קביעת כללים שיאפשרו החלפת חברי ועדה המרבים להיעדר מישיבותיה אף במהלך תקופת כהונתם בוועדה.

19.
על פי תקנון ועדת ההשקעות באוניברסיטת בן-גוריון, הנשיא והמנכ"ל של אב"ג חברים בוועדת ההשקעות בתוקף תפקידם. בין ינואר 2004 לדצמבר 2004 התקיימו תשע ישיבות של הוועדה. נשיא האוניברסיטה השתתף בישיבה אחת בלבד. נוכח העובדה שהנשיא ממעט להשתתף בישיבות הוועדה, על האוניברסיטה לשקול לשנות את תקנון הוועדה ולקבוע בו שהנשיא יוכל להסמיך נציג מטעמו שישתתף בישיבות. 

20.
לקראת דיוני הוועדה באוניברסיטת בר-אילן, מכין מנהל מחלקת קרנות והשקעות את דוח ההשקעות המפרט את הרכב תיק ההשקעות, והדוח מוגש לחברי הוועדה על ידי המשנה למנכ"ל לענייני כספים (להלן - המשנה למנכ"ל). שניהם עוסקים בפועל בביצוע השקעות והוועדה אמורה לפקח עליהם.

21.
לנוכח הסכומים הגבוהים שבהם מדובר באב"א, ומכיוון שפעולות ההשקעה מבוצעות בידי שני אנשים בלבד, ראוי שגורם מטעם הוועדה, שאינו מעורב בניהול השוטף של ההשקעות יבדוק את הדוח ויגיש אותו לעיון חברי הוועדה. 

22.
כדי שהדיונים בוועדת ההשקעות באב"א יהיו יעילים ראוי למסור את המסמכים הרלוונטיים לעיון חבריה ימים מספר לפני מועד התכנסותה. הביקורת העלתה, כי באב"א נמסרו דוחות ההשקעות לידי חברי הוועדה ביום שבו התקיימו הישיבות ולא נותר להם זמן מספיק לעיין בו ולהתכונן כראוי.

23.
העובדה שמדובר באנשים אמינים בוועדת ההשקעות באב"א אינה פוטרת את האוניברסיטה מלפעול לקיום בקרות, שנועדו למנוע פעולות השקעה המנוגדות להנחיות הוועדה. רצוי שחברי הוועדה יקבלו לעיון דוח תנועות כספיות מהבנקים ובו מפורטות פעולות ההשקעה שנעשו בין ישיבה לישיבה. 

24.
לקראת דיוני הוועדה באוניברסיטת בן-גוריון הכין אגף הכספים של האוניברסיטה לחברי הוועדה דוח המפרט את הפעילות המהותית שנעשתה בין ישיבה לישיבה בתיק המניות שמנהלת האוניברסיטה. דוח הפעולות המהותיות המוגש לחברי הוועדה נערך בידי מנהל ההשקעות ואינו נבדק בידי גורם אחר. בשל הצורך להעמיק את הבקרה ולהקפיד על הפרדת תפקידים., מן הראוי כי גורם מטעם הוועדה, שאינו מעורב בניהול השוטף של ההשקעות, יבדוק את הדוח ויגיש אותו לעיון חברי הוועדה. 

25.
ועדת ההשקעות של אב"ג החליטה בספטמבר 2004 להגדיל באחוז אחד את רכיב המניות בתיק ההשקעות של האוניברסיטה ולרכוש מניות בסך 12 מיליון ש"ח, במטרה לנהלן באופן עצמאי. כן החליטה הוועדה להקים פורום מצומצם ולמנות לו את יו"ר הוועדה, חבר ועדה מסוים ומנהל ההשקעות, לצורך "בקרה על תיק המניות אשר יתכנס בכל ועדת השקעות (חצי שעה לפני הוועדה)". הביקורת העלתה שהפורום לא התכנס במתכונת שקבעה הוועדה והשתתפו בו יו"ר הוועדה ומנהל ההשקעות בלבד. לא נמצא שתועדו ישיבות הפורום, הבדיקות שנעשו במסגרתו וההחלטות שקיבל. היה ראוי ליידע את הוועדה על אי ביצוע החלטתה. זאת ועוד, הקטנת מספר חברי הפורום לשניים, בכללם מנהל ההשקעות שהוועדה אמורה לפקח עליו, פוגעת ביכולת הפורום להשיג את מטרתו - בקרה על תיק המניות. 

29.
באוניברסיטאות בן-גוריון ובר-אילן אין נוהל הקובע כיצד יש לנהל את ההשקעות.

30.
בשל הסכומים הגדולים של השקעות האוניברסיטאות, על אוניברסיטאות בן-גוריון, בר-אילן ותל-אביב, לקבוע נוהל לביצוע השקעות. הנוהל צריך לקבוע בין היתר: אילו בעלי תפקידים יעסקו בביצוע השקעות; כיצד הם יבחרו, ואילו כישורים נדרשים מהם; הגדרות ברורות של בעלי התפקידים המעורבים בהשקעות, ותחומי הסמכות והאחריות של כל אחד מהם; אופן בחירת מנהלי תיקים והתיעוד הדרוש לתהליך בחירתם; כללים למניעת ניגוד עניינים וסדרי בקרה.

32.
נוהל מורשי חתימה של אוניברסיטת בר-אילן קובע שהעברות בנקאיות והוראות אחרות לבנקים חובה שייחתמו בידי שניים ממורשי החתימה הנקובים בנוהל. הוראות לביצוע פעולות השקעה שונות, כגון קניית ניירות ערך וטיפול בפיקדונות נעשו בניגוד לנוהל האוניברסיטה המחייב חתימה של שניים מבעלי התפקידים באוניברסיטה שהוסמכו בנוהל לביצוע פעולות אלה. מפעם לפעם נהגו מבצעי ההשקעות ליישם את הנוהל בדיעבד, לאחר ביצוע הפעולה. ביצוע פעולות באב"א ובאת"א בניגוד להוראות נוהל מורשי חתימה אינו עולה בקנה אחד עם כללי מינהל תקין ופוגע בבקרה הפנימית.

33.
מנהל מחלקת ההשקעות באב"א מבצע פעולות השקעה ונותן הוראות לבנקים אף על פי שאינו מורשה חתימה ואף אין לו ייפוי כוח לביצוע פעולות כאלה.

34.
בכמה החלטות של ועדת ההשקעות של אב"א שהתקבלו בתקופה אפריל 2001-נובמבר 2003 נקבע כי השקעה באפיק המניות תיעשה אך ורק לאחר התייעצות של המשנה למנכ"ל האוניברסיטה עם חבר ועדה מסוים. הביקורת העלתה כי בחודשים יוני-דצמבר 2004, נעשו תשע פעולות קנייה ומכירה של ניירות ערך באפיק זה בסכום מצטבר של 860,000 ש"ח, בלא שקדמה לכך התייעצות עם אותו חבר ועדה.
35.
הביקורת העלתה כי בחודשים אפריל-אוגוסט 2004 נעשו באב"א השקעות בשלושה פיקדונות מותנים בסכום של כ-4 מיליון דולר, אולם לא נמצאו מסמכים המעידים שקוימו התייעצויות ושהתקבל אישור מראש. העובדה שנעשו פעולות בלא התייעצות מראש כפי שקבעה הוועדה מצביעה על הצורך בהגברת הבקרה על יישום החלטות הוועדה. אם אמנם התקיימו התייעצויות, יש להקפיד לתעדן. העובדה שחברי הוועדה ראו בדיעבד את הדוח על הפיקדונות, אינה מייתרת את הצורך בקבלת אישור מראש לביצוע הפעולות. זאת ועוד, שינוי בנוהל מורשי החתימה צריך להתאים את הבקרות לשיטות החדשות של ביצוע ההשקעות; שינוי כזה יכול להיות, למשל, חתימה אלקטרונית, באמצעות מחשב, של מורשי חתימה על הוראה לביצוע פעולת השקעה. כמו כן יש לצמצם, ככל האפשר, את הפעמים שבהם תינתן הוראה לפעולת השקעה על ידי עובד אוניברסיטה אחד בלבד, ורצוי שעובד נוסף של האוניברסיטה, שהוא מורשה חתימה, יאשר את הפעולה סמוך ככל האפשר למועד ביצועה. 
36.
בספטמבר 2004 התכוון המשנה למנכ"ל אב"א לקנות לעצמו מניות של חברה גדולה שמניותיה נסחרות בבורסה, ובטעות מסר בטלפון לבנק את מספר המשתמש של אב"א, והמניות נקנו לאוניברסיטה.

. 
37.
בלי להטיל דופי ביושרו של המשנה למנכ"ל, דוגמה זו ממחישה את הסכנות הטמונות בטעויות העלולות לקרות משום שלעובד אחד יש אפשרות לפעול בעצמו ולתת הוראות השקעה בשם האוניברסיטה בלא בקרה כלשהי. יצוין שגם לאחר שהמקרה דווח למבקר האוניברסיטה ולאחד מחברי הוועדה לא ננקטו צעדים במטרה למנוע את הישנותו. על האוניברסיטה לבחון את נוהלי הבקרה שלה ולעדכנם כדי למנוע הישנות מקרה מסוג זה. על האוניברסיטה לשקול להנחות את עובדי אגף הכספים לנהל את חשבונותיהם האישיים בסניף שלא מתנהלים בו חשבונותיה.

38.
ועדת הכספים של הוועד המנהל באב"ג החליטה בישיבתה ביוני 2004 כי "בלא לגרוע מההוראות הכלליות באשר לסמכויות החתימה, כל אחד מן המנויים מטה, לבדו, רשאי - בהוראה אלקטרונית, טלפונית, או בהוראה בפקסימיליה - לבצע פעילות בניירות ערך בתוך חשבונות האוניברסיטה".  רצוי שהוראה לביצוע פעולות השקעה בידי עובד יחיד של האוניברסיטה תינתן רק במקרים מעטים הדורשים החלטה מהירה, ורצוי שעובד נוסף יאשר את הפעולה סמוך ככל האפשר למועד ביצועה. 

41.
אוניברסיטת בר-אילן התקשרה עם שני מנהלי תיקים חיצוניים. קודם להתקשרות עם מנהלי התיקים לא פנתה אב"א לקבל הצעות אחדות ולהציגן לפני הוועדה כדי שתבחר את הטובה שבהן. העובדה שמנהל התיקים של אב"א השיג תשואה גבוהה ממדד השוק בארצות הברית אינה הוכחה שבוצעה הבחירה הטובה ביותר. יתכן, שקיים מנהל תיקים אחר שגם הוא השיג תשואה גבוהה יותר ממדד שוק נתון. אין להשוות בין מנהלי תיקים רק על בסיס דמי הניהול שהם מציעים, ואולם, ניתן היה להשוות בין כמה מנהלי תיקים על ציר הזמן, לבחון את הכדאיות של הצעותיהם ולבחור את ההצעה הטובה ביותר במונחי תשואה נטו וסיכון, כפוף למדיניות ההשקעות של האוניברסיטה.

44.
מתן בונוס והעברתו לעובד מסוים בחברה המנהלת תיק השקעות בשביל אוניברסיטת בן-גוריון היא החלטה חריגה והיה ראוי שוועדת ההשקעות תדון בכך ותשותף בהחלטה. 

47.
משנת 1996 ועד מועד סיום הביקורת לא שלח רשם ההקדשות בקשה חוזרת לאת"א לרישום הקרנות. על הרשם לפעול לאלתר לרישום כל הקרנות הצמיתות והמיועדות של את"א.

48.
אב"א לא רשמה את כל הקרנות הצמיתות והמיועדות שהיא מנהלת אצל הרשם: מבין כ-950 קרנות צמיתות ומיועדות שניהלה בספטמבר 2004 היא דיווחה לרשם ורשמה כהקדשות ציבוריים רק 39 קרנות.

49.
עוד בדצמבר 2001 כתב רשם ההקדשות ליועץ המשפטי של אב"ג מכתב ובו התריע כי "...מרבית הקרנות (למעט מספר מצומצם), עדיין אינן רשומות בפנקס ההקדשות הציבוריים המתנהל במשרדנו כנדרש בחוק". כן ציין כי אי מילוי הוראות החוק הנוגעות לרישום של ההקדשות בפנקס ההקדשות הציבוריים הוא עבירה הגוררת עונשין כמפורט בחוק. למרות התרעת הרשם, לא רשמה אב"ג כהקדשות את מרבית הקרנות הצמיתות והמיועדות. באוגוסט 2005, היו רשומות כהקדשות ציבוריים רק 35 קרנות מבין כ-770 שניהלה אב"ג.

50.
משרד מבקר המדינה רואה בחומרה את התעלמותן של האוניברסיטאות אב"א, את"א ואב"ג, מחובתן לרשום כהקדש את הקרנות הצמיתות והמיועדות. על האוניברסיטאות לרשום בהקדם את כל אותן הקרנות הצמיתות והמיועדות אצל רשם ההקדשות, ולדווח לו כנדרש בחוק הנאמנות על ניהולן ועל השימוש בכספיהן. על רשם ההקדשות לנקוט את הפעולות הנדרשות בכדי להביא לרישום הקרנות הצמיתות והמיועדות של האוניברסיטאות כהקדשות.

51.
אף אחת האוניברסיטאות אב"א, את"א ואב"ג, לא קיימה את דרישות התקנות ולא פתחה חשבון בנק נפרד לכספי כל הקדש, ואף לא יחדה חשבון נפרד לניהול כספי ההקדשות. את"א השקיעה את כספי ההקדשות בפיקדונות הניתנים לזיהוי אולם לא בחשבון נפרד. אב"א ואב"ג לא השקיעו את כספי ההקדשות הציבוריים בנפרד מהשקעות שאינן של הקדש ציבורי. כדי שהאוניברסיטאות יעמדו בדרישות תקנות ההקדשות ותקנות הנאמנות, ובכל הנוגע להתחייבותן לתורמים, עליהן לנהל את כספי ההקדשות בחשבון נפרד.

53.
על פי תקנות הנאמנות, הנאמן יכול לנהל את כספי ההקדשות באחת משתי הדרכים האלה: 1. להשקיע את הכספים בעצמו, בעזרת מנהל תיקים או יועץ השקעות. 2. למנות ועדת השקעות והיא תשקיע את הכספים על פי שיקול דעתה. ועדות ההשקעה של האוניברסיטאות שנבדקו מנהלות גם את כספי ההקדשות, ולכן חלות עליהן מגבלות מסוימות שנקבעו בתקנות.  הועלה כי את"א, אב"א ואב"ג לא בדקו אם חברי ועדות השקעות שמינו עומדים בתנאי התקנות. על האוניברסיטאות אב"א, את"א ואב"ג, למנות את חברי ועדת השקעות לאחר שנבדק ונמצא שהם עומדים בדרישות תקנות הנאמנות. אם למועמדים יש רקע ציבורי מוכח, יכולות האוניברסיטאות להסתפק בהצהרת המועמד על היעדר עבר פלילי.

54.
תקנות הנאמנות, שתחולתן מיוני 2004, קובעות כי "העתקי הפרוטוקולים [של ועדת השקעות]... יצורפו לדין וחשבון [השנתי] המוגש לרשם ההקדשות"; שנאמן של הקדש מגיש לרשם יצורף גם על פעולותיה. הביקורת העלתה כי את"א, אב"א ואב"ג לא הגישו לרשם פרוטוקולים של ועדת השקעות ודוחות כאמור. 
55.
רשם ההקדשות לא בדק אם האוניברסיטאות מלאו את חובותיהן על פי התקנות ואף לא דרש מהן דיווחים - דוח שנתי  ודוח ועדת השקעות.

61.
נמצאו ארבעה מקרים שבהם לא עמדה אוניברסיטת בן-גוריון בהתחייבויותיה לתורמים בנוגע להקצבות המקבילות. בפועל המשיכה אב"ג לקבל מוות"ת את ההקצבות המקבילות אולם לא זקפה אותן לקרנות. בהפסקת מתן ההקצבות המקבילות כאמור, יש לכאורה משום הפרת התחייבות שלה לתורמים. 

62.
אב"א לא עמדה בהתחייבותה לנציג של תורם לגבי מתן ההקצבה המקבילה לקרן שהוקמה בתרומתו. ההקצבה המקבילה המגיעה מוות"ת בגין קרן זו לא הועברה לקרן. העברת הכספים לאוניברסיטה נועדה לאפשר להגדיל את הקרן באמצעות ההקצבות המקבילות, כפי שעולה מכוונת נציג התורם. הפרשנות שנתנה האוניברסיטה ולפיה היא אינה חייבת להוסיף את ההקצבות המקבילות לפירות הקרן אינה סבירה ואינה מתיישבת עם מטרת התורם כפי שהוסכם עם האוניברסיטה. על האוניברסיטה לעמוד בכל ההתחייבויות כלפי התורם ובכלל זה הקצאת כספי ההקצבה המקבילה לקרן.

63.
מבקר אב"א קבע ששיטת הקצאת פירות המבוססת על הערכות ותחזיות אינה מדויקת ואינה מאפשרת לחשב כראוי את שיעור הקצאת הפירות לקרנות הצמיתות. הוא המליץ שהמוסדות המנהלים של האוניברסיטה ישקלו את היתרונות והחסרונות של השיטה לעומת שיטה שבה הקצאת הפירות מבוססת על הכנסות בפועל בשנה החולפת ויקבלו החלטה מחייבת בנושא. המוסדות המנהלים של אב"א לא דנו ולא שקלו את היתרונות והחסרונות של שיטת הקצאת הפירות לעומת שיטות אחרות. 
65.
מבדיקה אקראית של 20 תיקי קרנות צמיתות באוניברסיטת בר-אילן, שמפירותיהן ניכתה אב"א תקורה, עולה כי בשש קרנות נוכו תקורות מהפרות שהוקצו להן בלא שאב"א הודיעה על כך לתורמים; בשלושה מהתיקים לא נמצא הסכם בין התורם לאוניברסיטה ובהסכמים עם התורמים של השלוש האחרות לא נאמר דבר בעניין התקורה. 
66.
מן הראוי שהאוניברסיטאות אב"א, את"א ואב"ג, יעגנו בנוהל את החובה להודיע לתורמים על ניכוי התקורה. משרד מבקר המדינה אינו חולק על הצורך לנכות הוצאות תקורה בשיעור מסוים מפירות הקרן, אולם האוניברסיטאות הן מוסדות ציבוריים ועל כן היה ראוי שינהגו כלפי התורמים בשקיפות בכל הנוגע לפרטי ניכוי תקורה ושיעורה, ויידעו אותם על כך בעת חתימת ההסכם עמם או במכתב שישלחו להם. 

69.
אוניברסיטת בר-אילן לא ניכתה בדרך כלל תקורה מפירות קרנות שייעודן מתן מלגות, פרסים והלוואות. מקרנות אחרות היא ניכתה תקורה בשיעור 25% מהפירות המוקצים לקרנות. הביקורת העלתה כי ב-22 קרנות שיעודן מתן מלגות, פרסים והלוואות ניכתה האוניברסיטה תקורה בשיעורים הנעים מ-3% עד 25% מהפירות שהוקצו להן. לא נמצא הסבר מדוע נוכתה תקורה מקרנות אלה, שלא כנהוג באוניברסיטה לגבי קרנות מסוג זה. אין באב"א נוהל תקורה שיעגן את הנוהג האמור. על אב"א לקבוע בנוהל באילו נסיבות יש לנכות תקורה ובאילו לא, את שיעור התקורה שיש לנכות ומי רשאי לשנותו. 

70.
מנכ"לית ות"ת/מל"ג כתבה למשרד מבקר המדינה בנובמבר 2005 כי ות"ת גורסת כי מאחר שחוק המועצה להשכלה גבוהה, התשי"ח-1958, קובע כי המוסדות להשכלה גבוהה הם תאגידים עצמאיים הנהנים מחופש אקדמי ומינהלי במסגרת תקציבם, וחופש זה כולל כל פעולה מדעית, חינוכית או משקית, מל"ג וות"ת רואות חשיבות רבה בשמירת החופש האמור ונמנעות מלהתערב בניהול המוסדות להשכלה גבוהה, לרבות בקביעת כללים לניהול השקעותיהם. מאחר שכישלון בניהול ההשקעות עלול לגרום לחריגה מהתקציב ולמשבר פיננסי, ונוכח חשיבות השמירה על איתנותן הפיננסית של האוניברסיטאות, מן הראוי שות"ת תשקול לקבוע כללים מנחים לניהול ההשקעות ותכין אותם בתיאום עם האוניברסיטאות. כללים אלה יכולים לכלול הנחיות בכל הקשור לוועדת השקעות, תפקידיה, אופן פעילותה, תדירות התכנסותה והוראות כלליות בעניין אפיקי ההשקעה. בין היתר, ראוי שוות"ת תנחה את הנהלות האוניברסיטאות לגבש תוכנית לניהול סיכונים הנוגעת לפעילות האוניברסיטאות בתחום מדיניות ההשקעות וניהול תיק הנכסים שלהן.

ב. 
מצב תיקון הליקויים

אוניברסיטת בר-אילן
5.
מתאם הוועדה מגיש לכל ישיבה, דוח על מצב ההשקעות העדכני, הכולל את יישום החלטות  הוועדה. חברי הוועדה מקבלים את כל המידע אשר הם מבקשים לגבי יישום החלטותיהם.

בעבר מצב ההשקעות העדכני לא נרשם בפרוטוקול. בעקבות הביקורת, תקפיד האוניברסיטה לרשום זאת מכאן ואילך.

6.
ועדת ההשקעות תשקול שינוי התקנון כך, שתפקיד ועדת ההשקעות האקטיבית יהיה "הנחיות בעלי התפקידים שעוסקים בהשקעות, ביישום מדיניות ההשקעות". 

לדעת אוניברסיטת בר-אילן, חברי ועדת ההשקעות אינם אמורים להיות מבקרים ומפקחים על עבודת הפקידים, במקום המבקר הפנימי ו/או רואי החשבון.

7.
ועדת ההשקעות מקבלת עתה דו"ח מלא על ביצוע ההשקעות, כפי שהיא קבעה.

אוניברסיטת בן-גוריון

9.
תקנון ועדת ההשקעות עודכן. בתקנון המעודכן, שאושר על ידי הועד המנהל ב-28.2.2006, נקבע כי  "ועדת השקעות תדווח לוועד המנהל על-פי דרישה, ולפחות אחת לשנה, על מדיניות והרכב ההשקעות הפיננסיות של האוניברסיטה ועל אופן ביצוען".

אוניברסיטת בן-גוריון מיישמת את הנחיות התקנון המעודכן.

אוניברסיטת בר-אילן
10.
לדעת אוניברסיטת בר-אילן, אין חשיבות מי כותב את פרוטוקול הישיבות, מאחר והפרוטוקול נחתם ומאושר על ידי יו"ר הוועדה סמוך מאוד למועד הישיבה, ומופץ לחברי הוועדה. אם למי מהחברים יש הערה על תוכן הפרוטוקול, הוא מעיר על כך, והפרוטוקול מתוקן.

אמנם רצוי שהפרוטוקולים יירשמו שלא בידי מי שמבצע את ההחלטות, אבל בפועל חברי הוועדה מבינים במה מדובר, וממילא יו"ר הוועדה חותם על הפרוטוקולים.

לדעת אוניברסיטת בר-אילן, אין לשנות מהנוהג כיום ולאורך שנים רבות. הפרוטוקולים משקפים את עיקרי הדיון והמסקנות. 

מתאם הוועדה החל לדווח בישיבות האחרונות, על ביצוע ההחלטות מהישיבות הקודמות.


אוניברסיטת בן-גוריון

13.
האוניברסיטה אימצה את הערת הביקורת, והחל מישיבת ועדת ההשקעות שהתקיימה ב-29.12.2005, הפרוטוקולים נרשמים על ידי עובדת שאינה עוסקת בניהול ההשקעות בפועל.
אוניברסיטת בר-אילן
13.
הפרוטוקול נחתם ומאושר על ידי יו"ר הוועדה סמוך מאוד למועד הישיבה, ומופץ לחברי הוועדה. אם למי מהחברים יש הערה על תוכן הפרוטוקול, הוא מעיר על כך, והפרוטוקול מתוקן.

15.
כל הפעולות באפיק המניות, נעשו בהתייעצות עם חברי ועדת ההשקעות, אלא שהאוניברסיטה לא הקפידה על רישום ההתייעצות. בעקבות הביקורת, קיימת עתה יתר הקפדה על רישום כל התייעצות.

18.
חברים שירבו להיעדר מהישיבות, יוחלפו באחרים.

אוניברסיטת בן-גוריון

19.
לדעת אוניברסיטת בן-גוריון, אין מקום לשינוי התקנון. נשיאת האוניברסיטה, שנכנסה לתפקידה כנשיאה בפועל ב-01 בפברואר 2006, משתתפת דרך קבע בישיבות הוועדה. 

אוניברסיטת בר-אילן
20.21. כיום, רק ראש מדור השקעות מסוגל לערוך את הדו"ח לחברי ועדת ההשקעות. בעתיד, עם החלפת המערכת הכספית, אפשר יהיה לערוך ולבקר את הדו"ח גם על ידי גורמים אחרים.

כדי לבקר את הדו"ח, יש לקבל כל פעם אישור מכל הבנקים על הכספים המופקדים אצלם, פעולה שהיא בלתי אפשרית במשך השנה. 

ביקורת יסודית של דו"ח ההשקעות, נעשית אחת לשנה לצורך המאזן, על ידי רואי החשבון של האוניברסיטה.

22.
חברי ועדת ההשקעות מקבלים דוחות על ההשקעות, זמן סביר לפני הישיבה.

23.
לדעת אוניברסיטת בר-אילן, ההמלצה, שחברי הוועדה יקבלו דוח תנועות כספיות מהבנקים, ובו מפורטות פעולות ההשקעה, אינה ישימה עתה: אי אפשר להציג בפני חברי ועדת ההשקעות "תנועות כספיות מהבנקים הנוגעים להשקעות", כיוון שהתנועות הכספיות בבנקים, עדיין כוללות את כל התנועות הכספיות של האוניברסיטה, ללא כל הפרדה.

אוניברסיטת בן-גוריון

24.25.
 בישיבת ועדת ההשקעות, דווח לוועדה על אי התכנסות הפורום המצומצם. הוחלט להקדיש דיון מיוחד של הוועדה לאופן הדיווח  והבקרה על התיק ההשקעות בניהול עצמי. הדיון אמור להתקיים בישיבה הבאה.

29.30. בהכנה נוהל לניהול ההשקעות. הנוהל המוצע כולל, בין היתר, את הנושאים שפורטו בביקורת. ההצעה תובא לאישור ועדת ההשקעות, באחת מישיבותיה הקרובות.

אוניברסיטת בר-אילן
29.30.
 במסגרת הכנת נוהלי האוניברסיטה תכין האוניברסיטה, נוהל להשקעות. 

כיום קיים נוהל בקרה, בכך ששני מומחים משוק ההון, כל אחד בתחום אחר, צריכים לאשר כל השקעה ו/או שינויים, במסגרות שנקבעו על ידי מליאת הוועדה.

32.33. נוהל מורשה חתימה יעודכן, על מנת להתאימו לחידושים הטכנולוגיים של המאה ה-21, וכן לצורך מתן הוראות לבנקים.

34.
כל הפעולות באפיק המניות, נעשו בהתייעצות עם חברי ועדת ההשקעות, אלא שהאוניברסיטה לא הקפידה על רישום ההתייעצות. בעקבות הביקורת, קיימת עתה יתר הקפדה על רישום כל התייעצות.

35.
כל פעולות ההשקעה, נעשו בתיאום עם חבר הוועדה שמונה לכך, אלא שהאוניברסיטה לא הקפידה על רישום ההתייעצות. בעקבות הביקורת, קיימת עתה יתר הקפדה על רישום כל התייעצות. 

האוניברסיטה תפעל לביצוע ההשקעות בדרך היעילה ביותר, ואם יש צורך, ההשקעה תבוצע על ידי עובד אחד, באמצעים אלקטרוניים ובמספר הפעמים שיידרש. 

כל נהלי האוניברסיטה יעודכנו, כדי לאפשר יעילות מרבית בהשקעות.

36.37. מדובר בטעות, הן של העובד והן של הבנק. קרו גם טעויות בכיוון ההפוך, בו זוכה חשבון האוניברסיטה, בכספים שהיו מיועדים לעובדי מחלקת הכספים. לדעת אוניברסיטת בר-אילן, אין שום אפשרות למנוע טעויות בשוגג.

אוניברסיטת בן-גוריון

38.
ביצוע פעולות אלקטרוניות,טלפוניות או פקסימיליות בתוך חשבונות האוניברסיטה, הינו כלי הכרחי לניהול תיק השקעות. 

ההרשאה שניתנה לבעלי התפקידים, זהה לזו שקיימת לכל מנהלי התיקים החיצוניים. 

לדעת אוניברסיטת בן-גוריון, פעילות בנירות ערך צריכה להיעשות באמצעים זמינים ויעילים, וההרשאה שניתנה מאפשרת זאת.

נוהל "פיקוח ובקרה על הפעילות המתבצעת במסגרת ניהול ההשקעות", אושר על ידי ועדת הכספים של האוניברסיטה, והחל מה-01.10.2005 מיושם הלכה למעשה, נועד לבקר את הפעילות, ולבצע התאמה בין ההוראות שניתנו - והפעולות שבוצעו בפועל. 

אוניברסיטת בר-אילן
41.
ועדת ההשקעות של האוניברסיטה, בודקת את תוצאות ניהול התיק על ידי מנהלי התיקים, ומסיקה מסקנות.

לדעת אוניברסיטת בר-אילן, המלצת הביקורת אינה ישימה לאוניברסיטה.

אוניברסיטת בן-גוריון

44.
לדעת אוניברסיטת בן-גוריון, עמלות ניהול התיקים המשולמות על ידי האוניברסיטה, נמוכות, ובעיקר בתיק המניות. החברה מנהלת עבור האוניברסיטה תיק השקעות מנייתי. תמורת ניהול התיק גובה החברה עמלה, שלדעת האוניברסיטה נמוכה מאוד מהמקובל - בשיעור 0.25% לשנה משווי התיק. 

בשנת 2003 החברה השיגה לאוניברסיטה רווח של כ-16 מיליון ₪, תשואה גבוהה של  66%,  שהייתה גבוהה ממדד ההשוואה  (ה-BENCHMARK). 

כהערכה להשגת התשואה העודפת במיוחד, הוחלט בעצה אחת עם יו"ר ועדת ההשקעות, על הענקת המענק. ועדת ההשקעות קיבלה על כך דיווח. המענק הועבר לחברת ההשקעות ולא לעובד מסוים.

משרד המשפטים

47.
המשרד תומך בדעת אוניברסיטת תל אביב, כי קרנות צמיתות ומיועדות אינן בהכרח הקדשות, ועל כן אין אוניברסיטת תל אביב חייבת לרשום אותן אצל רשם ההקדשות. 

אוניברסיטת בר-אילן
48-50. רישום תרומות לקרנות צמיתות כהקדש ציבורי, נמצא בבדיקה אצל היועצים המשפטיים של אוניברסיטת בר-אילן.

לדעת אוניברסיטת בר-אילן, רישום כהקדש כל תרומה לקרן צמיתה, מנוגד לרצון התורמים, כיוון שעם רישום התרומה כהקדש, יחולו עליה דרכי ההשקעה שנקבעו בתבנית הנאמנות (דרכי השקעת כספי הקדש ציבורי) תשס"ד–2004, אשר לפיהן הכספים צריכים להיות מושקעים בישראל, באג"ח של המדינה ובפיקדונות בנקאיים.

לדעת אוניברסיטת בר-אילן, צורת השקעה זו אינה מקובלת על התורמים מחו"ל, ואם האוניברסיטה תפעל בדרך זו, עלולים התורמים לראות בזה העלמת מידע על מחויבות השקעת כספיהם בדרך שנקבעה בתקנות. התורמים מצפים מהאוניברסיטה בישראל כי תשקיע את כספי תרומתם כפי שאוניברסיטאות משקיעות בארה"ב, ולא כבישראל.

אוניברסיטת בן-גוריון

49.
לדעת אוניברסיטת בן-גוריון, לא כל "קרן צמיתה" היא בבחינת "הקדש ציבורי", כמשמעו בחוק הנאמנות. על סמך חוות דעת משפטית שקיבלה האוניברסיטה, אין מקום להנחה כי כל "קרן צמיתה" היא בהכרח "הקדש ציבורי".

לדעת האוניברסיטה, ב"קרנות צמיתות" ניתן להחזיק כספים ממקורות "עצמיים", ואלה אינם הופכים ל"הקדש ציבורי", רק מעצם החזקתם ב"קרן צמיתה".

גם לגבי כספים שמקורם בתרומות אין, לדעת האוניברסיטה,  מקום להנחה, כי כל אימת שכספים שמקורם בתרומה, המוחזקים ב"קרן צמיתה", מדובר ב"הקדש ציבורי". לדעת האוניברסיטה, קובעת המטרה שלשמה הכסף נתרם ונתקבל: כספי תרומות יכולים להינתן כמתנה גמורה, כמתנה על תנאי, כמתנה מלווה בתנאי, בנאמנות שלא ל"מטרה ציבורית", או, בין יתר האפשרויות, גם כ"הקדש ציבורי". מה שקובע היא כוונת התורם, ואם עוגנה התרומה בהסכם, כוונתם של התורם ושל המקבל - בכל מקרה לגופו.

כפי שמבאר ש. כרם בספרו "נאמנות", הוצאת פרלשטיין-גינוסר, מהדורה 4, "השאלה, אם במקרה מסוים בפנינו מתנה מותנית או נאמנות, מן הראוי שתוכרע בכל מקרה על-פי נסיבותיו ובהתחשב בתוכן החוזה שבמסגרתו הועברה הבעלות בנכס". (שם, עמ' 211)

ככל שמדובר באוניברסיטה, ההנחה המוקדמת יכולה להיות כי כספי התרומה ניתנו כמתנה דווקא, לעצם המטרה שלשמה האוניברסיטה הוקמה ופועלת, ולקידום ומימוש מטרותיה-שלה, משום שמטרות אלה רצויות לתורם, וזאת - להבדיל מהגשמת "מטרות ציבוריות". אוניברסיטה היא תאגיד, שמטרותיו אמנם עשויות להראות דומות ל"מטרות ציבוריות", ואף לקדם בעקיפין "מטרות ציבוריות" שונות. אין בכך כדי להפוך תרומה-מתנה שניתנה לאוניברסיטה, לקידום מטרתה העצמית, ל"הקדש ציבורי".

רעיון זה הובע על ידי ש. כרם בספרו הנ"ל, וכלשונו – "... להגשמת מטרות לטובת הציבור משתמשים בתאגיד. הנכסים שברשותו הגיעו לידיו משום שמטרותיו, שלהגשמתן התאגיד פועל לפי תקנונו, הן מטרות הרצויות לתורמי הנכסים; כלומר: הנותן נכס לתאגיד כזה מתכוון, כי התאגיד יפעל להגשמת מטרותיו המוצהרות.

הנכס אמור להיבלע בין נכסיו האחרים של התאגיד ולשמש את התאגיד במילוי מטרותיו. על ידי העברת הנכס אל התאגיד בנסיבות אלה לא נוצרה נאמנות....מבחינה טכנית-משפטית אין תאגיד כזה נאמן כמשמעו בחוק הנאמנות, אולם תפקודו דומה לתפקוד נאמן." (שם, עמוד 774) 

ובמקום נוסף: "...העברת נכס אל גוף ציבורי, על מנת  שישמש בו זמנית לקידום מטרותיו ולמימוש מטרה שקבע המעביר, אינה יוצרת נאמנות טיפוסית. בנאמנות הטיפוסית ממלא הנאמן תפקיד של נותן שירות לזולתו: הוא פועל בנכס למטרה שקבע היוצר, ואין לו עניין להחזיק בנכס אלא לצורך מילוי תפקידו. לעומת זאת בהעברת נכס לבעלות גוף ציבורי, עם תנאים בדבר השימוש בנכס, שני הצדדים מסכימים שהנכס ישמש מטרות שמקבל הנכס, כמו גם מעביר הנכס, רוצים לממש.... השאלה היא, אימתי ההעברה עם תנאים נלווים משמעה יצירת נאמנות ואימתי היא מתנה".

לדעת האוניברסיטה, יש לפתור השאלה לפי המבחן, מה היה עיקר רצונו של המעביר: "האם ראה במקבל מכשיר מתאים כדי למלא את משאלתו, או אם ראה בגוף המקבל יעד להעברת הנכס..." (שם, עמוד  214 ואילך).

תרומה "טיפוסית" שמקבלת אוניברסיטה, הינה תרומה לקידום מחקר, או לפיתוח תחום אקדמי, או ללימוד דיסציפלינה ספציפית, או לחלוקת מלגות לתלמידים, כשברוב המקרים מטרתו הנוספת – ואולי אף הראשית - של התורם, היא הנצחת שמו או הנצחת זכר יקיריו בדרך זו.

לדעת האוניברסיטה, המטרה אינה קידום חינוך, מדע או השכלה באופן כללי, כי-אם פיתוח וקידום מטרותיה של האוניברסיטה; המטרה אינה קידום מטרות ציבוריות כלליות באמצעות האוניברסיטה, אלא קידום האוניברסיטה עצמה, בעוד האוניברסיטה אינה "אמצעי", כי-אם היעד. אפילו כשכספי התרומה מיועדים למלגות – הכוונה אינה להטיב עם הנהנה – התלמיד, או עם ציבור בלתי מוגדר של נהנים-תלמידים, אלא לאפשר לאוניברסיטה למשוך אליה במלגות, את הטובים והמבטיחים ביותר; ה"הנאה" של מקבל המלגה אך טפלה למטרה העיקרית, וטובת ההנאה שצומחת למקבל אינה אלא אמצעי להשגת המטרה האמיתית, בין אם היא קידום עניינה של האוניברסיטה, בין אם היא הנצחת שם התורם, ובין אם שתיהן.

לדעת האוניברסיטה,  כאשר מטרת התורם – או אחת ממטרותיו - היא הנצחת שמו או שם יקיריו, מדובר במתנה (המלווה בתנאי), ולא בנאמנות. כך, בה"פ (חי') 30033/96 אורה בן ציון נ' ההסתדרות הכללית של העובדים ואח', תק'(מח') 99(3), 6986, קבע בית המשפט המחוזי, כי – "לא כל תרומה אותה נותן אדם למטרה מסוימת, הופכת את התורם למקדיש ואת התרומה ל"הקדש". 

התורם נשאר תורם, להבדיל ממקדיש. התרומה נשארת להיחשב תרומה, ואינה הופכת להיות "הקדש". הכוונה – המטרה, הנה הנצחה, אך זו ולא למעלה מזו" (שם, 6989).

בע"א 8704/99 אורה בן ציון נ' ההסתדרות הכללית של העובדים, פ"ד נ"ח(1), 120, אימץ בית המשפט העליון את קביעותיו של בית המשפט המחוזי ודחה את הערעור שהוגש עליו.

גם במקרים בהם כספי התרומה ניתנו לאוניברסיטה "בנאמנות", הנחת היסוד הינה לדעת האוניברסיטה, כי בתרומה לאוניברסיטה דווקא לא התכוון התורם לקדם "מטרות ציבוריות" בעלמא, כי אם לקדם מטרותיה האינהרנטיות של האוניברסיטה, לשמן היא הוקמה ופועלת.

לדעת האוניברסיטה, מסוגיית סיווגן של הקרנות הצמיתות שהועלתה בביקורת, וההשלכות הנובעות מסיווגן, אין להסיק כי כל קרן צמיתה המנוהלת על ידי האוניברסיטה היא "הקדש ציבורי".

משרד המשפטים
50.
משרד המשפטים פועל לצורך חיזוק יכולתו של רשם ההקדשות, לפעול נגד הקדשות שאינם נרשמים, או שאינם מקיימים את חובתם לפי החוק.

בלשכת הרשם ממתינות בקשות לרישום הקדשות על קרנות של האוניברסיטה העברית. חלקן נמצאות בהליכי רישום, ובחלקן קיים קושי עקב היעדר מסמכי יסוד, שכן מדובר בתרומות מיועדות, שנמסרו ללא כתב הקדש. רשם ההקדשות יגבש מדיניות באשר לקרנות מסוג זה.

באשר לקרנות שקיימת מחלוקת באשר להיותם הקדשות, רשם ההקדשות יגבש מדיניות באשר לקרנות מסוג זה, בין היתר לאור השאלה המשפטית, האם אכן מדובר בהקדשות. 

באשר לקרנות שאין מחלוקת מול האוניברסיטאות לעניין היותם הקדשות, ככל שקיימות קרנות כאמור, יפנה המשרד לאוניברסיטאות,  בבקשה להסדיר את רישומם.

אוניברסיטת בר-אילן
51.
לדעת אוניברסיטת בר-אילן, התקנות אינן מתאימות עתה לגופים גדולים, אשר יש להם הקדשות רבים. ההוראות בתקנות בנוגע לצורת ההשקעה אינן מתאימות לתורמים מחו"ל. 

לדעת האוניברסיטה, יש להתאים את התקנות לגופים כמו האוניברסיטאות, עם בעיותיהן המיוחדות, כדי לכלול את הקרנות הצמיתות באוניברסיטאות, תחת פיקוח רשם ההקדשות.

אוניברסיטת בן-גוריון

51.
 כספי הנאמנות אינם מוחזקים בחשבון בנק נפרד, ואינם מושקעים בנפרד מכספיה האחרים של האוניברסיטה, אולם מערכת הניהול החשבונאי של האוניברסיטה, מאפשרת בכל רגע נתון, להבחין בין כספי הנאמנות, ובין כספיה האחרים.

ניהולם של כספי הנאמנות בחשבונות נפרדים, שסכומם - גם במצטבר - זניח לעומת מכלול הכספים של האוניברסיטה, והשקעתם בנפרד, היה פוגע בתשואות של כספי הנאמנות, והיה כרוך בהוצאות ניהול מיותרות.

אוניברסיטת בר-אילן
53.
האוניברסיטה תבקש הצהרה מחברי ועדת ההשקעות, כי אין להם עבר פלילי.

54.
לדעת אוניברסיטת בר-אילן, אין צורך להעביר לרשם ההקדשות פרוטוקולים של השקעות, מאחר והפרוטוקולים מתייחסים לכל השקעות האוניברסיטה.

משרד המשפטים

55.
משרד המשפטים פועל לחיזוק יכולתו של רשם ההקדשות, לפעול נגד הקדשות שאינם נרשמים, או שאינם מקיימים את חובתם לפי חוק, להגיש דו"חות תקופתיים לרשם. הצעת חוק החברות (תיקון – חברה לתועלת הציבור), שבה מוצע לתקן את חוק הנאמנות, כך שלרשם תורחב  סמכות החקירה, מונחת על שולחן ועדת החוקה, חוק ומשפט של הכנסת, לקראת דיונים לצורך הכנה לקריאה שנייה ושלישית.

אוניברסיטת בן-גוריון

61.
בהסכם עם התורמים, האוניברסיטה לקחה על עצמה לעשות מאמץ להקצות הקצבה מקבילה לקרנות מיועדות, שמקורן בקרנות הצמיתות, נשוא תרומתם של התורמים. אולם, משות"ת כללה את ההקצבה המקבילה במסגרת התקציב הרגיל, האוניברסיטה נאלצה לכלול את ההקצבה באותה מסגרת, כדי שלא להיכנס לגירעון תקציבי. 

אוניברסיטת בר-אילן
62.
לדעת אוניברסיטת בר-אילן, האוניברסיטה חייבת להקפיד על קיום כל המפורט בהסכם עם התורם.

63.
המוסדות המנהלים של בר-אילן, החליטו כי בעתיד, המלצת הביקורת, למעבר לשיטה שבה הקצאת הפירות מבוססת על הכנסות בפועל בשנה החולפת, תוטמע בשיטה חדשה של הקצאת פירות.

65.66. בכל דו"ח המוגש לתורם, על ביצוע פעילות מפירות הקרן שהוא תרם, מצוינת התקורה, אם נוכתה. לדעת אוניברסיטת בר-אילן, אין חובה להודיע לתורמים על ניכוי תקורה. התקורה היא הוצאה, ככל הוצאה אחרת של האוניברסיטה.

אוניברסיטת בן-גוריון

66.
התקורה נגבית בגין ניהול הפעילות, ואמורה לשקף את העלות שנגרמת למוסד, בגין המשאבים המושקעים בפעילויות המתנהלות מחוץ לתקציב הרגיל.

קיימת שקיפות מלאה כלפי התורמים לגבי גביית התקורה. תרומות רבות מתקבלות מבלי שנחתמים הסכמים עם התורמים. במרבית ההסכמים שנחתמים אין כלל התייחסות לעניין התקורה. אולם, במקרים בהם מבקש התורם, שלא תיווסף תקורה על הפעילות, או ששיעורה יהיה נמוך מזה שנקבע בנוהל, הרי כשהאוניברסיטה החליטה לקבל את התרומה – האוניברסיטה נוהגת על פי דרישת התורם.
אוניברסיטת בר-אילן
69.
האוניברסיטה תגבש נוהל לגבי ניכוי תקורה, אולם עלולים להיות חריגים לגובה התקורה שתיקבע בנוהל.

המועצה להשכלה גבוהה

70.
המועצה להשכלה גבוהה תעלה לדיון מקצועי ומעמיק, במסגרת הצוות לתיקון ליקויים של המועצה להשכלה גבוהה, את נושא השקעות פיננסיות באוניברסיטאות, כדי להגיש למליאת הות"ת, המלצות לאופן תיקון הליקויים שעלו בדו"ח, והחלטות מעשיות באשר לדרכי הפעולה לתיקון הליקויים.

לאחר דיונים אלו תוכל מל"ג להגיש למליאת הות"ת המלצות לאופן תיקון הליקויים.

הגופים המבוקרים: האוניברסיטה העברית; אוניברסיטת חיפה; משרד ראש הממשלה; משרד האוצר; משרד החינוך; משרד המשפטים - רשם העמותות וההקדשות; המועצה להשכלה גבוהה - הוועדה לתכנון ולתקצוב

א. ריכוז ממצאי הביקורת

1.
מרבית הסיוע לסטודנטים מתקציב המדינה ניתן באמצעות הוועדה לתכנון ולתקצוב (ות"ת). ות"ת לא פירטה בתקציב שאישרה למוסדות להשכלה גבוהה מה הסכום שנועד לסיוע לסטודנטים. לכן לא ברור באיזו מידה הסכום שמקצה ות"ת למוסדות להשכלה גבוהה תורם לסיוע לסטודנטים.

3.
כדי לוודא שכל הקרנות שזוכות בהטבת מס יירשמו במרכז הקרנות מן הראוי שהגופים הממשלתיים הנוגעים בדבר ייזמו תיקון חקיקה שיסמיך את רשות המסים להתנות את מתן אישורה לפטור ממס לפי סעיף 46 בפקודת מס הכנסה [נוסח חדש], לכל קרן מלגות, בהמצאת אישור מרשם הקרנות על רישום הקרן אצלו. בלא קשר לאמור לעיל על רשם הקרנות לפנות לעתים תכופות לרשות המסים ולבקש ממנה את רשימת הקרנות שזכו בהטבת מס ולפעול לרישומן.

4.
ראוי שקרן שממומנת מכספי המדינה תשתמש בסמכותה בתוקף סעיף 4א לחוק מרשם המלגות, ותדרוש מכל מבקש מלגה מידע על כספי סיוע אחרים שהוא מקבל או עתיד לקבל, ותתחשב במידע זה בעת קבלת ההחלטה על מתן מלגה.

5.
על רשם הקרנות לפעול כדי לאתר קרנות שאינן רשומות אצלו, כגון באמצעות סריקת האתרים הרלוונטיים ברשת האינטרנט ופנייה למוסדות חינוך, כהגדרתם בחוק מרשם המלגות, ולדרוש מהקרנות החייבות ברישום שיירשמו אצלו. על הרשם גם לדאוג לעדכן באופן שוטף את מאגר הנתונים הממוחשב שהוא מנהל.
6.
לפי חוק מרשם המלגות, מרכז הקרנות חייב לפרסם מדריך מלגות עדכני. על רשם הקרנות לנקוט את כל האמצעים העומדים לרשותו כדי שהמידע שהוא מפרסם יהיה מלא, עדכני ואמין.

8.
נוכח אי מימוש הזכאות להלוואות, והעובדה שנותרו יתרות בתקציב הסיוע, על ועדת הסיוע, שחבריה הם נציגי מל"ג-ות"ת, נציג משרד האוצר ונציג משרד החינוך, לבחון מחדש את מדיניותה בנושא, כדי לחלק במידה מיטבית את תקציב "קרן הסיוע לסטודנטים", הפועלת במסגרת ות"ת.

9.
כ-400 סטודנטים באוניברסיטה העברית ובאוניברסיטת חיפה קיבלו בשנים התשס"ד-התשס"ה מהאוניברסיטה ומקרן הסיוע גם יחד סיוע בסכום גדול מ-9,000 ש"ח, דהיינו בסכום גדול משכר הלימוד ובסך הכל היא העניקה לסטודנטים אלה סיוע בסכום כולל של כ-2 מיליון ש"ח. דבר זה התאפשר משום שבטופסי הבקשה שהגישו הסטודנטים הם לא ציינו שקיבלו ממקור אחר סיוע בשכר לימוד.
10.
האוניברסיטאות קובעות בכלליהן את הסכום המרבי של הסיוע שסטודנט יכול לקבל. כיוון שהאוניברסיטאות מקבלות מקרן הסיוע מידע על מקבלי הסיוע שנמנים עם תלמידיהן, ראוי שיביאו בחשבון מידע זה בבואן להחליט על מתן סיוע.

11.
ראוי שהקרן והאוניברסיטאות יתאמו ביניהן את מועדי ההחלטות על מתן הסיוע כדי למנוע סיוע ממי שאינו זכאי לכך על פי הכללים של כל אחת מהן. על כל אחד מהגופים האלה להחליט על מתן מענקים והלוואות בהתאם לכלליו, בהתחשב בסכום הכולל של הסיוע הכספי שקיבל הסטודנט, גם אם נועד למימון צורכי מחיה.

12.
בהיעדר מידע בקרן היא נתנה בשנת התשס"ד ל-21 סטודנטים מהאוניברסיטה העברית סיוע בסכום כולל של 63,000 ש"ח. נמצא שסטודנטים אלו הצהירו שאינם מקבלים ממקור אחר סיוע בסכום גדול מ-4,500 ש"ח למימון שכר הלימוד, אף על פי שקיבלו מהאוניברסיטה סיוע בסכום גבוה מהאמור למימון שכר הלימוד, ולכן לא היו זכאים לסיוע מהקרן.

14.
בינואר 2003 מינה משרד האוצר ועדת מכרזים בין-משרדית לעריכת מכרז למתן הלוואות ומענקים לסטודנטים הלומדים לתואר ראשון. נקבע שהיא תסיים את עבודתה עד פברואר 2005. בינואר 2006 עדיין דנה הוועדה בפרטי המכרז והוא טרם פורסם. נוכח הזמן הרב שעבר מאז נחקק חוק מירשם מילגות, התשל"ו-1976, ונוכח העובדה שהוועדה הייתה אמורה לסיים את עבודתה עד פברואר 2005, על משרד האוצר וות"ת לפעול לסיום התקנת התקנות ולפרסם את המכרז בהקדם כדי שיהיה אפשר ליישם את חוק ההלוואות.

15.
בשנים 1994-2005 דנו המוסדות המנהלים של האוניברסיטה מעט בעניין הסיוע הכספי לסטודנטים ונגעו רק בהיבטים מצומצמים של הנושא.

16.
תקציב האוניברסיטה לסיוע לסטודנטים המחולק באמצעות מדור סיוע הוכן בעיקרו על סמך הסכום שעומד לרשותה לשם כך ולא על סמך הערכה בדבר מספר הנזקקים לסיוע ומידע על צורכיהם.

17.
בכללים של ועדת הסיוע נקבע שבשנת הלימודים התשס"ד יהיה הסיוע המרבי ממקורות פנימיים וחיצוניים בסך 15,000 ש"ח. סטודנטים רבים קיבלו סיוע בסכומים גדולים מהסכום המרבי שקבעה ועדת הסיוע. באוניברסיטה מתנהל מאגר נתונים ממוחשב המכיל נתונים על כל מלגה שקיבל סטודנט מהאוניברסיטה. על האוניברסיטה לפקח ולקיים בקרה על כל סכומי הסיוע שהיא מחלקת לסטודנטים, ולמנוע חריגות מהסכום המרבי שקבעה ועדת הסיוע.

18.
הוראת הנהלה של האוניברסיטה, שעניינה תרומות ועיזבונות, קובעת כי "אגף כספים אחראי לרישום הקדשות ולדיווחים לרשם ההקדשות ולאגף לקשרי חוץ". בבדיקה אקראית של 45 תיקי קרנות למתן מלגות לסטודנטים באוניברסיטה נמצא שרק 18 רשומות אצל רשם ההקדשות.

19.
באמצע שנת 2005 ניהלה האוניברסיטה העברית 3,341 קרנות צמיתות, מהן 1,961 שנועדו למתן מלגות ופרסים לסטודנטים. כבר בשנת 1983 פנה הרשם לאוניברסיטה וציין כי עליה לרשום את הקרנות על פי חוק הנאמנות. בשנת 1997 קיים הרשם פגישה עם נציגי האוניברסיטה במטרה להסדיר את רישום קרנותיה, שהן בחזקת הקדש ציבורי.
22.
סעיף 2א בחוק מרשם המלגות קובע כי "קרן שחלק מתקציבה או כולו מקורו באוצר המדינה או בכספי רשות מקומית, וכן קרן הנהנית מהטבת מס בישראל, חייבות ברישום במרכז הקרנות". למעט קרן אחת לא רשמה האוניברסיטה במרכז הקרנות אף אחת מהקרנות שלה למלגות.

23.
על המוסדות המנהלים של האוניברסיטה לתת לנושא הסיוע הכספי לסטודנטים את תשומת הלב הראויה; עליהם לדרוש שיגישו להם נתונים מפורטים על הסיוע ועל הצרכים בתחום זה לצורך קבלת החלטות, ועליהם לעקוב באופן שוטף אחרי יישום החלטותיהם.

24.
באוניברסיטה פועלת ועדת מלגות. בכל שנה מגישה הוועדה להנהלת האוניברסיטה הצעה בדבר מדיניות חלוקת מלגות וההנהלה דנה בה. ההצעה המאושרת (מסמך הקריטריונים) משמשת מסמך מחייב בעניין מדיניות וכללי מתן סיוע לסטודנטים לתואר ראשון. נמצא כי למעט הדיון השנתי במסמך הקריטריונים ושני דיונים כלליים בספטמבר 2005 לא דנה הנהלת האוניברסיטה בנושא המלגות בכללותו.
39.
משרד החינוך, ות"ת והמוסדות להשכלה גבוהה קבעו את סכומי התקציבים השנתיים שיועדו לסיוע בלי שאספו נתונים, כגון: סכום ההוצאות של סטודנט באוניברסיטה, אומדן שנתי של מספר הסטודנטים הזקוקים לסיוע, סוגי סיוע והיקף הסיוע הנדרש. 

43.
על הגופים הנוגעים בדבר לקבוע מנגנונים מתאימים לחלוקה שוויונית של המלגות, באופן שלא יפגע יתר על המידה בפרטיות, בהתחשב בכך שמדובר בחלוקת כספי ציבור.

47.
יש מקום שכל אחד מהגופים המתוקצבים מתקציב המדינה, הגופים הציבוריים והגופים הדו-מהותיים, יקבעו בהתאם קריטריונים לזכאות לקבל מהם מלגות ויחלקו את המלגות אך ורק לפי קריטריונים אלה.

49.
נוכח האפשרויות הרבות שסטודנטים יתרמו לחברה, מן הראוי לשקול לקבוע שסיוע לסטודנטים מתקציבי הממשלה - הישירים והעקיפים - מותנה בתרומה לחברה. דבר זה יש לו גם ערך חינוכי - סטודנט בתחילת לימודיו לא יקבל ללא תמורה סיוע כספי. 
50.
כל קרן ציבורית המתנה את הסיוע הכספי שהיא מעניקה במתן שירותים לקהילה, צריכה לקבוע היקף מזערי של מעורבות חברתית המזכה בקבלת סיוע ממנה וכן להקפיד שלא יהיה אפשר לקבל סיוע ממקורות נוספים בגין אותה פעילות. כל זאת במטרה למנוע קבלת כפל מלגות בגין אותו היקף של פעילות חברתית.
ב. 
מצב תיקון הליקויים

המועצה להשכלה גבוהה

1.
המועצה להשכלה גבוהה תעלה לדיון מקצועי ומעמיק, במסגרת הצוות לתיקון ליקויים של המועצה להשכלה גבוהה, את נושא הסיוע הכספי לסטודנטים, כדי להגיש למליאת הות"ת, המלצות לאופן תיקון הליקויים שעלו בדו"ח, והחלטות מעשיות באשר לדרכי הפעולה לתיקון הליקויים.

לאחר דיונים אלו תוכל מל"ג להגיש למליאת הות"ת המלצות לאופן תיקון הליקויים.

צפי לסיום התהליך - לקראת סוף שנת 2006.

משרד החינוך

3.
בעקבות הביקורת, בהכנה במשרד פנייה לרשות המיסים, לקבלת מידע הנוגע לקרנות שזכו בהטבת מס, ולפעול לרישומן.

4.
לדעת משרד החינוך, מכיוון שמדובר במקורות סיוע שונים, שרק חלקם הקטן מקורו באופן ישיר בתקציב המדינה, אין למשרד אפשרות לבקר את הקצאת המלגות על ידי המוסדות והקרנות השונות.

5.
רשם הקרנות יזם קריאה להירשם אל מאות קרנות המופיעות במאגרי מידע שונים.

המידע העדכני מופיע באתר האינטרנט של המשרד, ובו פרטיהן של כ- 150 קרנות, שמסרו את הנתונים המבוקשים.

קרנות רבות שפרטיהן נמצאו במאגרי מידע שונים, לא הגיבו כלל לפניית המשרד, כך שאין לדעת האם הן אכן עדיין פעילות. ובמקרים אחרים הסתבר שהפרטים המתפרסמים אינם מדויקים, או שלפי החוק הקרן איננה חייבת ברישום.

בעקבות הביקורת, פרסם המשרד פנייה מחודשת לכל הקרנות שבמאגר, כדי לעדכן באופן שוטף את הנתונים עליהן באתר האינטרנט של המשרד, במידע שלם ואמין.

המשרד ממשיך באיסוף מידע על קרנות נוספות שאינן במאגר. בהכנה פנייה ל-300 קרנות נוספות, בקריאה להירשם במאגר ולמסור פרטים עדכניים.

משרד המשפטים

5.
משרד המשפטים פועל לחיזוק יכולתו של רשם ההקדשות, לפעול נגד הקדשות שאינם נרשמים, או שאינם מקיימים את חובתם לפי חוק - להגיש דו"חות תקופתיים לרשם. 

הצעת חוק החברות (תיקון – חברה לתועלת הציבור), שבה מוצע לתקן את חוק הנאמנות, כך שלרשם תוקנה סמכות חקירה "גמישה", מונחת על שולחן ועדת החוקה, חוק ומשפט של הכנסת, לקראת דיונים לצורך הכנה לקריאה שנייה ושלישית.

משרד החינוך

6.
משרד החינוך, כגוף ממשלתי, פועל להביא לידיעת הסטודנטים מידע בדוק, אמין ועדכני אודות אפשרויות הסיוע, ושהסיוע יחולק באופן הוגן ושוויוני.

8.
משרד החינוך משמש כזרוע לביצוע של החלטות קרן הסיוע לסטודנטים. משרד החינוך איננו מעורב בקביעת התקציב השנתי העומד לרשות הקרן.

האוניברסיטה העברית
9.
מדובר במלגה של 9,000 ₪, כאשר שכר הלימוד ודמי האבטחה עמדו בגובה התמיכה.

10.
האוניברסיטה העברית מתייחסת למידע על קבלת סיוע ממקורות נוספים, ובהתאם מקצה לתלמידים מלגות מקרנותיה הפנימיות.

11.
האוניברסיטה תיענה בחיוב לכל פנייה של הקרן לסיוע של משרד החינוך, על מנת לתאם את נושא הסיוע ומועדיו.

לשם תיקון הליקוי, האוניברסיטה דורשת מכל סטודנט להצהיר על מקורות נוספים, אך הסטודנט עושה זאת באופן וולנטרי.

12.
במידה ומגיש בקשה למלגה באוניברסיטה העברית, מדווח דיווח כוזב, תנקוט כנגדו האוניברסיטה באמצעים משמעתיים. 

משרד האוצר
14.
דיוני הוועדה הסתיימו: ישיבתה האחרונה של הוועדה נערכה באוגוסט 2005.

החוק הסמיך את שר האוצר, בהסכמת שר החינוך, להתקין תקנות ליישום החוק, ואין להטיל על ות"ת את החובה  לפעול לסיום התקנת התקנות. 

התקנות הוגשו למשרד המשפטים בתיאום עם משרד החינוך, ואושרו על ידי משרד המשפטים ב-21 בדצמבר 2005. 

המחלקה המשפטית של משרד החינוך ביקשה את תגובת ות"ת לתקנות; תגובת ות"ת טרם נמסרה.

עד עתה לא העבירה המחלקה המשפטית של משרד החינוך, את תגובתה הסופית לנוסח התקנות המוצעות.

האוניברסיטה העברית
15.
בעקבות הביקורת, הוכנה הוראת הנהלה חדשה בנושא מלגות.

ההוראה אושרה על ידי פורום ההנהלה באוגוסט 2005. 

16.
בהתחשב בכך שהשתתפות הממשלה בתקציב האוניברסיטה קוצצה משנת 2003 ביותר מ-20%, האוניברסיטה לא הקטינה את התקציב המופנה לסיוע לסטודנטים.

האוניברסיטה מוגבלת במקורותיה, והיה עליה לקבוע סדרי עדיפויות. נושא הסיוע לסטודנטים זכה לעדיפות גבוהה, ולא נפגע כלל, בשונה מתחומי פעילות אחרים של האוניברסיטה.

17.
מלגות שניתנו מעבר לתקרת הגג שנקבעה, נבעו מדרישת תורמים ספציפיים וייחודיים, או מקרנות המעניקות מלגות תחרותיות, שחילקו מלגות בסכומים גבוהים יותר. 

האוניברסיטה מפקחת אחר מתן מלגות חריגות. הסכום 15,000 ₪ נקבע כסיוע מרבי לתלמידי בוגר בלבד ולא לתלמידי התארים המתקדמים.

18.19.

מדובר בכ-3000 קרנות צמיתות, שחלקן הוקמו לפני עשרות שנים. 

לא כל הקרנות הצמיתות צריכות להירשם כהקדשות על פי חוק, שכן חלקן הן קרנות וולונטריות שהאוניברסיטה הקימה, ולא באו ממקורות חיצוניים.

בסוף שנת 2005 התקיימה פגישה בין נציגי האוניברסיטה - הלשכה המשפטית ואגף הכספים, לבין רשם ההקדשות החדש. נקבע מנגנון ותהליך לזירוז רישום הקרנות אצל רשם ההקדשות. הוקם צוות פעולה באוניברסיטה העברית, ומאז הוגשו על ידי האוניברסיטה לרישום כ–200 הקדשים חדשים. 

הרישום הוא תהליך מורכב, באיתור התיקים ומסמכי הייסוד, תרגום הצוואות לעברית, אישורן על ידי נוטריון חיצוני, ובדיקת המסמכים. לפיכך, תהליך הרישום של כל הקרנות יהיה ממושך.

אי רישום הקרנות אצל רשם ההקדשות אינו פוגע בהשגת מטרת ההקדש ומילוי רצון התורם, שכן האוניברסיטה מנהלת את הקרנות ומחלקת את פירותיהן, על פי רצון התורם, גם כאשר הרישום של הקרן הוא פנימי בתוך האוניברסיטה. 

22.
עוד בשנת 1979, רשמה האוניברסיטה את עצמה כקרן מלגות, על פי החוק. 

בראשית שנת 2006 נשלח עדכון בדבר רישום זה לרשם הקרנות במשרד החינוך, הכולל גם את ההיקפים הכספיים של המלגות שחולקו על ידי האוניברסיטה בשנת הלימודים תשס"ה.

23.39.

המוסדות המינהליים של האוניברסיטה העברית, מקבלים מדי שנה, דו"ח מקיף על צרכי הסטודנטים בסיוע, ועל חלוקת המלגות לתלמידי הבוגר והמוסמך. 

נתונים אלה שימשו בסיס לאי הקטנת תקציב הסיוע, למרות הקיצוץ התקציבי שהושת על האוניברסיטה על ידי הממשלה.

24.
האוניברסיטה לא תמנע את לימודיו של סטודנט שהתקבל לאוניברסיטה בשל קשיים כלכליים. למטרה זו מקציבה הנהלת האוניברסיטה משאבים כספיים רבים מאד ונדיבים במיוחד בהתאם לצרכים השונים בכל תואר.

מלגות הסיוע ניתנות על פי שילוב של מדדים, המבטאים מצב כלכלי והישגים לימודיים.

הלוואות מסובסדות על  ידי האוניברסיטה ניתנות לכל הסטודנטים, בכל התארים. 

לסטודנטים במצב כלכלי קשה במיוחד, ניתנת תמיכה ממקורות נוספים.

43.
חלוקת המלגות מתבצעת על סמך קריטריונים שנקבעו על ידי האוניברסיטה, ולצורך כך נדרשים הסטודנטים לגילוי פרטים כלכליים.

פרטים אלה נשמרים על ידי האוניברסיטה, ומשמשים רק לצורך קביעת הזכאות למלגה. המלגות מחולקות לזכאים באופן שיוויוני, בכפוף לתנאים ספציפיים שמציב  כל תורם.

47.
האוניברסיטה העברית מקפידה לפרט את הקריטריונים לקבלת מלגות הסיוע ומלגות ההצטיינות, בפרסומיה הכתובים - מדריך לנרשם, שנתון, וחוברת הסברים לסדרי הרשמה, באתר האינטרנט ובהודעות כתובות בדואר למתקבלים.

49.
באוניברסיטה קיימות מסגרות, בהן הסטודנטים תורמים את זמנם למען החברה, ובתמורה זוכים למלגה, בדומה למלגות פר"ח, מלגות למעורבות חברתית, מלגות מרכז ברירה בייעוץ משפטי, ומרבית הפעילות של הרשות לפיתוח קשרי אוניברסיטה-קהילה.

עם זאת, ישנן תרומות שעל פי החלטת התורם, לא מחייבות כל תרומה לחברה.

50.
האוניברסיטה העברית מקפידה על כך, שסטודנט לא יקבל ממנה כפל מלגה, בגין אותה פעילות חברתית.

חברת דואר ישראל

ניהול נכסי מקרקעין

דו"ח 53א

הגוף המבוקר:  חברת דואר ישראל

א. ריכוז ממצאי הביקורת

1.
רוב נכסי המקרקעין שבידי הרשות שייכים למדינה. בחלק מהנכסים שהעבירה המדינה לרשות הוקנו לרשות זכויות חכירה לדורות ובחלקם הוקנו לה זכויות שכירות. נמצא כי זכויות החכירה בנכסים לא הוסדרו בהסכמי חכירה בין הרשות למינהל מקרקעי ישראל, וכי זכויות הרשות ברובם הגדול של הנכסים גם לא נרשמו על שמה בלשכת רישום המקרקעין. עקב כך לא ברור אילו זכויות יש לרשות בנכסים שבידיה. כמו כן לא ברור, אם הרשות מוסמכת להעביר לאחרים את זכויותיה בנכסים, ואם היא מוסמכת ליזום הליכים לשינוי ייעוד של נכסים, שינויים ותוספות בנייה בנכסים ועוד..
6.
בפגישות ובהתכתבויות בין הרשות לממ"י ולמשרד האוצר, והתגבשה תמימות דעים שיש צורך כי ייחתם ביניהם 'הסכם גג' שבו ייקבעו העקרונות בדבר זכויותיה של הרשות בנכסים שהועברו לה על פי הסכם העברת הנכסים, ולפי עקרונות אלה ייקבעו פרטי התנאים בהסכמי החכירה שייחתמו לאחר מכן בין הרשות לממ"י לגבי כל אחד מהנכסים. עקרונות אלה היו צריכים להיקבע עם חתימת הסכם העברת הנכסים. אולם בפועל באפריל 2002, מועד סיום הביקורת, עדיין לא נחתם הסכם הגג. 

8.
במסגרת ההסכם להעברת נכסים לרשות הועברו לרשות, בין היתר, מגרשים שעל פי 'הסכמי תכנון' או 'הסכמי הרשאה' שנחתמו בזמנו בין המשרד לממ"י, הוקצו למשרד לשם הקמת מתקני דואר, ובעיקר בתי דואר. בהסכמים האמורים נקבעו המועדים להקמת המתקנים. התברר, כי על פי רוב לא הקימה הרשות את המתקנים במועדים שננקבו בהסכמים וגם לא פנתה לממ"י לבקש את הארכת המועדים שנקבעו. הרשות גם לא נענתה תמיד לפניות ממ"י לפעול לפי ההסכמים ולהקים את המתקנים על המגרשים, וגם לא עקבה כראוי אחר מצב זכויותיה במגרשים כדי לוודא שהן לא נפגעו במהלך השנים. עקב כך יש שנפגעו זכויותיה במגרשים ונגרמו לה נזקים. 

ב. מצב תיקון הליקויים

חברת דואר ישראל

1.
לאור המעבר לחברת הדואר, הנחיות העבודה לרכישת/שכירת/השכרת נכסים והטיפול בהם, יוסבו לנהלי החברה, במהלך שנת 2006.

6.
הסכם העברת הנכסים נחתם על ידי משרד האוצר, מינהל מקרקעי ישראל, וחברת הדואר, בדצמבר 2005.

להסכם צורף בנספח י"ב "חוזה חכירה סטנדרטי", אשר ישמש את נכסי חברת דואר ישראל.

הסכם העברת הנכסים ביטל את התשלום השנתי, אותו שילמה הרשות למדינה. תמורת הנכסים המועברים אליה, תקצה חברת הדואר למדינה אג"ח בהיקף של 260,282,000 מיליון ₪, בריבית שנתית של 6.5%, לפרעון ב-10 תשלומים שנתיים שווים, כמפורט בהסכם הנכסים.

במסגרת הסכם הנכסים הוסדרו המחלוקות, שהיו בקשר לזכויות החברה במקרקעין. 
כחלק מהתמורה עבור הנכסים, הוחזרו מספר נכסים למדינה.

8.
להלן מעמד הנכסים הבאים:

מגרש בשפרעם: אינו כלול בנכסים המועברים לחברה.

על מנת לפתור את בעית הדואר במקום, חברת הדואר פנתה לראש עירית שפרעם, וביקשה שימליץ בפני מינהל מקרקעי ישראל, על הקצאת מגרש ללא מכרז להקמת בית דואר. העירייה המליצה בפני ממ"י על הקצאת שתי חלקות ללא מכרז, להקמת בית דואר.

מגרש בנצרת עילית: המגרש בנצרת עילית לא נכלל ברשימת הנכסים המועברים לחברה.

מגרש בבית שאן: המגרש בבית שאן כלול בנכסים המועברים לחברה, ומופיע בנספח להסכם הנכסים: נכסי מקרקעין שהרשות רכשה זכויות בהם, לאחר מועד חתימת ההסכם בין משרד האוצר לרשות, במארס 1987, להעברת הנכסים שעמדו לרשותו של משרד התקשורת – לרשות הדואר.

בנין בזכרון יעקב: הפקעת הבניין בוטלה.

מבנה בתל אביב: במסגרת הסכם הנכסים החדש, הוחזר הנכס למדינה. חברת הדואר תקבל נכס חלופי שיבנה במתחם הקריה.

מגרש באשדוד ומגרש בראמה: נכסים אלה מופיעים בנספח י"א להסכם העברת הנכסים משנת 1987, הדן בנכסי המקרקעין שהועברו בעבר לרשות, במעמד של חכירה, או במעמד של שכירות מתחדשת, או שכירות מוגנת, אך אינם עוברים לחברת הדואר.

הטיפול בהסרת לוחות אזבסט בצה"ל ובמשרד הביטחון 

הגופים המבוקרים: משרד הביטחון; המשרד להגנת הסביבה; צבא ההגנה לישראל

א.
ממצאי הביקורת

1. 
בשנת 1999 החל צה"ל לנקוט צעדים למניעת חשיפתם של חיילים השוהים במבנים המכילים אזבסט. המימוש בפועל של צעדים אלה החל רק בשנת 2002, כשצה"ל החל בפרויקט להסרת האזבסט שהתגלה בבסיסיו. עם זאת, עד פברואר 2006, מועד סיום הביקורת, הפרויקט טרם הסתיים. 

2. 
מערך היבשה של צה"ל טרם השלים את פרויקט הסרת האזבסט מבסיסיו. בהתאם לנתוני מרכז הבינוי של צה"ל, הנכונים לנובמבר 2005, בין השנים 2002-2005 הוסרו רק כ-76% מלוחות האזבסט הפריך שאותרו. 

3. 
המלצות ועדת חקירה, שמינה סגן הרמטכ"ל בשנת 2002 כדי לחקור את המחדל בהסרת האזבסט בצה"ל ושאומצו על ידיו, לא בוצעו במלואן. כמו כן, המשטרה הצבאית החוקרת (מצ"ח) לא השלימה את החקירה, שבה החלה בנושא זה, ולא מוצה הדין עם אותם בעלי התפקידים שנמצאו אחראים. 

4. 
מיפוי המחנות השייכים למפקדת הזרוע לבניין הכוח ביבשה נערך בסיוע מפקח אזבסט חיצוני לצה"ל. מפקח זה המליץ להסיר לוחות אזבסט שנמצאו בהם ריכוז גבוה של סיבי אזבסט (מעל ל-20%), גם אם מצבם הפיזי טוב ועל אף שהם אינם מהסוג הפריך. מצב זה שונה מההנחיות הקיימות בצה"ל ושעל פיהן פעלו במהלך כל הפרויקט, דהיינו, הסרת אזבסט מהסוג הפריך בלבד. מאחר שגורמי הבינוי בצה"ל והוועדה הטכנית לאבק מזיק שבמשרד להגנת הסביבה טרם הכריעו בסוגיה הנוגעת להסרתם של לוחות אזבסט קשיחים בעלי ריכוז גבוה של סיבי אזבסט, גם זו אחת הסיבות שבעטיה מתעכבות עבודות להסרתם של חלק מלוחות האזבסט במחנות צה"ל השייכים למז"י. 

5. 
חיל האוויר קבע סדר עדיפויות לטיפול בלוחות האזבסט, אך לא ניהל מעקב אחר התקדמות הטיפול. כתוצאה מכך, אין בידיו נתונים אודות הטיפול במפגעי האזבסט שבבסיסיו. 

6. 
בחיל האוויר ובחיל הים סברו, שאין צורך לנקוט את הפעילות הנחוצה לזיהוי ריכוז סיבי אזבסט במבנים שבבסיסיהם. זאת, בניגוד להנחיות הגורמים המקצועיים בצה"ל ובמשרד להגנת הסביבה. בעקבות הביקורת הודיע צה"ל, כי חיל האוויר וחיל הים החלו לנקוט את הפעילות הנחוצה האמורה. 

7. 
תוצאות בדיקות שבוצעו במבני מינהלת תכנית טנק שבמשרד הביטחון (מנת"ק) הצביעו על ריכוז גבוה של סיבי אזבסט פריך. למרות זאת, העברתם של העובדים במנת"ק למבנים אחרים התעכבה כעשרה חודשים, כשחלק מהעיכוב נבע מדיונים וממחלוקות פנים-משרדיים בנוגע לחלופות למעבר. גם לאחר שהתגלה מקרה זה, אגף מיבצעים לוגיסטיים ונכסים, האחראי לעניין הבטיחות והגהות במשרד, לא יזם כל פעולה במבנים אחרים שבמשרד המכילים קירות ותקרות אזבסט, כדי לוודא, שאין בהם מקרים נוספים של אזבסט פריך.
8.
על המשרד להגנת הסביבה, כמשרד אחראי על תחום המפגעים הסביבתיים, ללמוד לעומק את הנתונים ואת דרכי ההתנהלות של צה"ל בנושא המפגעים מאזבסט כעולה, בין היתר, מדו"ח בביקורת ולהפיק את הלקחים המתאימים ביחס למדיניות ולדרכי הטיפול שצריכים לנקוט משרדי הממשלה והרשויות המקומיות, שבמסגרתם שוהה אוכלוסייה שנדרשת לקבל שירותים מאותם מוסדות כדי למנוע סכנה לבריאות הציבור.

ב.
תגובות המבוקרים

משרד הביטחון

7.
מדו"ח הביקורת עולה כי הבדיקה הקובעת של לוחות אזבסט-צמנט היא בדיקת צובר, המודדת את אחוז האזבסט בלוח, ובהתאם לריכוזו – את שאלת פריכות הלוח.


עמדת המשרד, הנתמכת על ידי הנחיות המשרד להגנת הסביבה (כפי שמופיעה בהנחיות הוועדה הטכנית לאבק מזיק), הינה כי הבדיקה הרלוונטית של לוחות אזבסט-צמנט הינה בדיקת פריכות ידנית. אחוז האזבסט איננו רלוונטי לסוגיית הפריכות שכן תקינות הלוח היא השאלה המרכזית, וזו נקבעת בבדיקות פריכות (ולא בבדיקת צובר).


לוחות אזבסט-צמנט תקינים, אינם טעונים החלפה (וכך גם מצוין בפרסומי הוועדה הטכנית של המשרד להגנת הסביבה) וניתן להמשיך ולעשות בהם שימוש.


קביעת המעבדה בדבר הימצאות אזבסט פריך במבנה מנת"ק היתה שגויה, מאחר והיא לא התבססה על בדיקת פריכות, כמוגדר על ידי הוועדה הטכנית.


לוחות האזבסט-צמנט במשרד נבדקו ונמצאו תקינים, ועל כן לא היה סיכון לדעת המשרד בהשארת עובדי מנת"ק במבנה. ההחלטה לעניין העברת עובדי מנת"ק למבנה אחר, נבעה ממצבם הרעוע של מבני מנת"ק, ולא בשל המצאות לוחות אזבסט בהם.


אגף מבצעים, לוגיסטיקה ונכסים במשרד ביצע סקר מבנים, כולל מיפוי כל המבנים העשויים אזבסט שבאחריות המשרד. נמצאו 23 מבנים (שאינם עשויים מאזבסט פריך), מתוכם  7 יפונו עד ינואר 2007 (חלקם יהרסו וחלקם יועברו לגופים שמחוץ למשרד), ויתרתם תטופל במסגרת תכנית רב שנתית שתתפרס על פני 6 שנים (להריסה או הוצאת מרכיבי האזבסט שבהם). התכנית הרב-שנתית, לרבות המשמעויות התקציביות, טרם הוצגה למנכ"ל המשרד לאישורו.

המשרד להגנת הסביבה
4.
המשרד מבהיר, כי, לא ניתן לאמר שהעבודה להסרת חלק מלוחות האזבסט בצה"ל מתעכבת בשל העדר הכרעה מקצועית. לגבי לוחות פיקל, יש להסירם ללא דיחוי. לגבי לוחות קשיחים המכילים אזבסט בריכוז שמעל 10%, אין בשלב זה שינוי במדיניות הוועדה הטכנית לאבק מזיק (ועדה טכנית) שמונתה על ידי מנכ"לי המשרדים להגנת הסביבה והתעשייה, המסחר והתעסוקה. דהיינו, כל עוד הלוח הוא שלם ואינו מתפורר אין הכרח מיידי להסירו. זאת לאחר שהתקיימה בדיקה לגבי ההנחיות המקובלות בעולם כיום. יחד עם זאת המשרד מבהיר כי הוועדה ממשיכה לקיים בדיקות בנושא, וייתכן שבעתיד המדיניות תשתנה.

8.
להערכת המשרד להגנת הסביבה, מערכת הביטחון אינה מתמודדת עם בעיית האזבסט באופן כולל, אלא מתמודדת עם הצורך להסיר לוחות פיקל בהיקף רחב. המשרד מכיר היטב את הנתונים ואת דרכי ההתנהלות של צה"ל בנושא מפגעי האזבסט, ככל שצה"ל איפשר זאת. המשרד מציין כי נתונים כגון דו"ח ועדת החקירה שמינה סגן הרמטכ"ל בשנת 2002 ושמסקנותיה התייחסו גם לפעילות המשרד להגנת הסביבה – לא הועברו למשרד למרות פניית המשרד בנושא.


להערכת המשרד, על פי הנתונים, דגימות שבוצעו, והמידע הרב שברשותו, הנתונים על הפרויקט שמבוצע בצה"ל אינם יכולים לשמש דוגמא לצורך הפקת לקחים במסגרות אחרות, לא מבחינת היקף התופעה, סוג הלוחות, ריכוזיות הארגון ואף לא מבחינת אפשרויות ההתערבות והטיפול של המשרד במערכת הביטחון לעומת גופים אזרחיים.


המשרד מבהיר כי בדיקות צובר נועדו לוודא קיום סיבי אזבסט בחומר או במבנה. המידע הנוסף לגבי סוג המינרל וריכוזו בחומר הוא מידע כללי המבוקש לצורך איסוף מידע מקצועי. בכל מקרה, ההחלטה לגבי הטיפול הנדרש במבנה המכיל אזבסט נקבעת בהתאם למצבו הפיסי והתחזוקתי של המבנה, שלא מתקבל בבדיקת הצובר, אלא בבדיקה ויזואלית. כך למשל, גם מבנה אזבסט צמנט שמכיל רק 7% אזבסט יש להסיר אם הוא במצב מתפורר, גם ללא בדיקת צובר. לפיכך אופן הפעולה של חילות האוויר והים אינו מנוגד להנחיות המשרד להגנת הסביבה בהקשר זה.

צבא הגנה לישראל
1.
אגף לוגיסטיקה, רפואה ומרכזים (אלר"ם) מונה על ידי סגן הרמטכ"ל להוביל את עבודת המטה בתוך צה"ל. עד לרבעון הראשון של שנת 2007 תוצג תוכנית עבודה מפורטת להשלמת הסרת מפגעי האזבסט הפריך ממחנות צה"ל. אלר"ם יבצע מעקב ובקרה על יישום התוכנית, אחת לרבעון. התוכנית תיושם עד סוף שנת העבודה 2007.


סגן הרמטכ"ל סיכם, כי צה"ל עוסק בהסרת לוחות "פיקל" בלבד (המשרד להגנת הסביבה אינו מנחה על פירוק מבנים שעשויים אזבסט – צמנט), וכי במקומות בהם קיים ספק בנוגע לסוג האזבסט, ההחלטה תתבצע על ידי אנשי מקצוע, המוסמכים על ידי המשרד להגנת הסביבה.

3.
באשר למיצוי הדין עם בעלי התפקידים שנמצאו אחראים לאי-העמידה ביעדי הפרויקט, הסוגיה נבדקה על ידי הפרקליט הצבאי הראשי שהחליט, כי לאור ריבוי האחראים, ולאור העובדה שצה"ל הינו הגוף היחיד במדינה שפועל בנושא זה, הרי שחקירה פלילית אינה הכלי המתאים לטיפול בנושא, ולא מצא מקום להורות על הרחבת החקירה ועל נקיטת הליכים משפטיים כלשהם. לאור האמור הורה הפצ"ר לגנוז את תיק החקירה.

4.
בוצע מיפוי של העבודות הנדרשות לפירוק אזבסט פריך, בכלל יחידות צה"ל (חילות האוויר והים ביצעו מיפוי ליחידותיהם).


הושלמה כתיבת הוראת פיקוד עליון המסדירה את תחומי האחריות של הגופים בנושא איכות הסביבה, ובכלל זה מגדירה את האחריות הכוללת לנושא האזבסט. ההוראה נמצאת בתהליכי חתימה סופיים בלשכת מפ"ע. לאחר מכן תועבר לחתימת שר הביטחון ותכנס לתוקף. צפי לפרסום הפקודה – סוף שנת 2006.


מתקיימת עבודת מטה לגיבוש טיוטת פקודת מטכ"ל בנושא האזבסט. צפי לסיום - סוף חציון א' 2007. בנוסף, ההוראות וההנחיות להתמודדות ולטיפול במבני אזבסט רועננו והופצו למפקדים, באפריל 2006.


בעקבות ביצוע בדיקות צובר, התגלה סוג נוסף של לוח אזבסט בו אחוז סיבי האזבסט הוא אומנם גבוה, אך החומר המלכד הינו צמנט, ולכן הלוח קשיח. גם נושא זה הועבר להכרעתה של הוועדה הטכנית לאבק מזיק, במשרד להגנת הסביבה.


ב-31 בינואר 2006, התקיים סיור עבודה בהשתתפות יו"ר הוועדה לאבק מזיק ונציגי צה"ל. ממצאי הבדיקות הועברו למשרד להגנת הסביבה, לשם קביעת מדיניות לטיפול בלוחות שמכילים מעל ל-10% סיבי אזבסט.


על מנת לקדם את הטיפול בנושא, הוחלט, בפגישת עבודה שהתקיימה במאי 2006 בין נציגי צה"ל לנציגי המשרד להגנת הסביבה, לבצע ניסוי משותף אשר יבחן את אופן הסרת לוחות אלו. בפגישה הובהר כי עד לקבלת החלטה אחרת, הנחיות הוועדה הטכנית לטיפול במוצרי אזבסט צמנט תקפות, ללא תלות בריכוז האזבסט בחומר.


עוד סוכם, באותה פגישה, כי עד לגיבוש המדיניות, המשרד להגנת הסביבה ידון באופן פרטני בכל לוח בו נמצא ריכוז סיבי אזבסט מעל ל-20%.


לגבי חוסר אחידות בנושא בדיקות צובר –  עקב שונות שהתגלתה בתוצאות של בדיקות צובר שנשלחו למעבדות שונות, יזם צה"ל בדיקה של הנושא. אותה דגימה הועברה למספר מעבדות בארץ ובחו"ל, ותוצאות הבדיקה אכן בטאו שונות רבה.


ממצאי הבדיקה הובאו להכרעת יו"ר הוועדה הטכנית לאבק מזיק במשרד להגנת הסביבה. עד להכרעת המשרד להגנת הסביבה לגבי שיטת הדיגום, הבדיקות תתבצענה רק במעבדות המוכרות על ידי המשרד להגנת הסביבה.

5-6.
חילות האוויר והים הינם שותפים מלאים לעבודת המטה. הם סיימו לבצע את המיפוי בקרב יחידותיהם, מנהלים מעקב אחר התקדמות הטיפול, ונשמעים להנחיות הגורמים המקצועיים בצה"ל.

חלק  ד

הוראות חוק

החלטות ממשלה 

פרסומי האגף

לתשומת לב הקוראים, במסמך זה בשלושת חלקיו יוצגו: 

א.
הוראות חוק מבקר המדינה וחוק הביקורת הפנימית; 

ב.
החלטות ממשלה;

ג.
פרסומי האגף מ-1986 ואילך.  


א. הוראות חוק

חוק מבקר המדינה, התשי"ח-1958 (נוסח משולב)

הערות ראש הממשלה והנחה על שולחן הכנסת
16(א) 
(1)
ראש הממשלה ימסור למבקר, בתוך עשרה שבועות מהיום שבו קיבל לידיו את הדין וחשבון, במלואו או חלק ממנו, את כל אלה: 

(א)
הערותיו לדין וחשבון, בעניינים שבהם ימצא לנכון; 

(ב)
תגובות הגופים המבוקרים לדין וחשבון, כפי הועברו אליו;

(ג) 
הערותיו המפורטות לדינים וחשבונות קודמים בעניינים שטרם העיר את הערותיו לגביהם; הערות לפי פסקת משנה זו יכללו, בין השאר, פרטים כאמור בסעיף 21ב(א) ו-(ב), וכן דיווח על החלטות שקיבלה הממשלה בעקבות הדינים והחשבונות, וביצוע החלטות אלה.

(2)
בתום התקופה כאמור בפסקה (1), יונחו הדין וחשבון וכן התגובות וההערות על שולחן הכנסת.

דיווח על תיקון הליקויים

21ב. 

(א)
ראש הגוף המבוקר כאמור בסעיף 21א(א) ידווח למבקר על ההחלטות שהתקבלו לפי סעיף 21א(ג) ו-(ד), בסמוך לאחר קבלתן. ואם הגוף מבוקר לפי סעיף 9(1) או (2) - ידווח ראש הגוף המבוקר כאמור גם לראש הממשלה; ראש הגוף המבוקר ידווח, בין השאר, על הדרכים לתיקון הליקויים והמועד לתיקונם, וכן על הליקויים שהוחלט לדחות את תיקונם והנימוקים לכך.

(ב) 
ראש הממשלה ידווח למבקר, בתוך שמונה חודשים ממועד המצאת דין וחשבון לידיו, שנקבע בו כי נמצאו ליקויים בפעולתו של גוף המבוקר לפי סעיף 9(1) או(2), על תוצאות טיפולו בליקויים אלה.

(ג)
המבקר רשאי, בכל עת, לדרוש דיווחים נוספים, על אלה המנויים בסעיף זה.

חוק הביקורת הפנימית, התשנ"ב-1992

3. (א) התאמה
לא ימונה ולא יכהן אדם כמבקר פנימי בגוף ציבורי אלא אם כן נתקיימו בו כל אלה:

(1) 
הוא יחיד; 

(2) 
הוא תושב ישראל;

(3) 
לא הורשע בעבירה שיש עמה קלון;

(4) 
הוא בעל תואר אקדמי מאת מוסד להשכלה גבוהה בישראל או מוסד להשכלה גבוהה בחוץ לארץ שהכיר בו לעניין זה מוסד להשכלה גבוהה בישראל, או שהוא עורך דין או רואה חשבון; 

(5) 
הוא רכש נסיון במשך שנתיים בעבודת ביקורת, או השתתף בהשתלמות מקצועית שאישרה ועדה לעניני השתלמויות בהרכב נציג לשכת המבקרים הפנימיים והוא היושב ראש, המפקח הכללי במשרד הכלכלה והתכנון ונציג מוסד להשכלה גבוהה המקיים לימודי ביקורת פנימית, שקבע השר אחרי התייעצות עם כל המוסדות המקיימים לימודים כאמור.

ב.  החלטות ממשלה
(ההחלטות יובאו בסדר כרונולוגי עולה)

סדרי הטיפול הממשלתי בממצאי ביקורת המדינה

ב. 
משרדי הממשלה ידווחו לשר האוצר אחת לשלושה חודשים על פעולותיהם בעקבות הדין וחשבון.

ג.
 אגף הפיקוח הכללי באוצר יחוזק ויגביר את המעקב אחר תיקון הליקויים במשרדי הממשלה.

ו. 
שר האוצר ידווח לממשלה על הפעולות שננקטו בעקבות דין וחשבון מבקר המדינה.

(החלטה מספר 696 מיום כ"ג באייר תשל"ה - 4 במאי 1975)

סדרי הטיפול הממשלתי בממצאי ביקורת המדינה

א)
להקים ועדת שרים קבועה לענייני מינהל וביקורת המדינה, בהרכב:


שר האוצר - יושב ראש; שר הביטחון; שר הפנים; שר המשפטים; שר העבודה והרווחה.

 (1)
הוועדה תעקוב אחר הליקויים הקשורים ביותר ממשרד אחד או בעלי משמעות כללית למינהל הממשלתי, ותחליט על הצעדים שהגורמים המוסמכים ינקטו לשם תיקון הליקויים הכלליים או האופייניים וכן על הצעדים שעל המשרדים לנקוט כלפי האחראים להתהוותם של ליקויים חמורים ומניעת הישנותם.

 (2)
הוועדה תקבע כללים בדבר תכנון יסודי מוקדם של פרוייקטים ומיצוי מלוא המידע הדרוש לפני קבלת החלטות.

 (3)
הוועדה תורה על בדיקה מקפת של כפילויות במשרדי הממשלה ותקבע מיהו המשרד שיעסוק באותו נושא.

ב)
הממשלה תדון אחת לשנה בדין וחשבון ועדת השרים על פעולותיה לתיקון הליקויים ושיפור המינהל ותקבל החלטות המתחייבות מכך. 

ג)
המנהל הכללי של כל משרד יהיה אחראי על תיקון הליקויים במשרדו כפי שבאו לידי ביטוי בממצאי ביקורת המדינה ובממצאי הביקורת הפנימית.


שר ידווח, אחת לשלושה חודשים, לוועדת השרים על כל אשר נעשה במשרדו בתחום תיקון הליקויים בנושאים שבהם דנה ועדת השרים, או על הנימוקים לאי-ביצועם, וכן על הגברת המשמעת ושיפור התפקוד במשרדו.

ד)
(1)
המנהל הכללי של כל משרד יוציא הנחיות לכל דרגי העבודה על הסמכויות, החובות והאחריות המוטלים על כל מחלקה ומחלקה וכן יוציא הנחיות להבטחת התיאום בין המחלקות השונות של משרדו.


(2)
כאשר נדרש תיאום בין משרדים שונים, ייעשה הדבר על ידי המנהלים הכלליים של המשרדים הקשורים באותו נושא.


(3)
המנהל הכללי של כל משרד יהא אחראי על ביצוע המכרזים ותקינותם.
ה)
יחידות הביקורת הפנימית במשרדים יחוזקו. המבקר הפנימי יהיה כפוף למנהל הכללי ותפקידו יהיה להנחות, לבצע, לפקח ולתאם את פעולות הביקורת המבוצעות במשרד.


בכל משרד תוקם יחידת ביקורת בתוך מסגרת שיא כוח האדם המאושר. אנשי הביקורת יהיו בעלי השכלה בתחום החשבונאות, הביקורת, המשפט או המינהל הציבורי.


למבקר הפנימי יינתן מעמד הולם בהתחשב באמור לעיל ובמערך המינהלי של המשרד.

ו)
בכל משרד יקים המנהל הכללי ועדה למעקב ותיקון ליקויים. תפקידי הוועדה יהיו מעקב אחר ביקורת מבקר המדינה והמבקר הפנימי, הבטחת תיקון הליקויים ויישום ההמלצות הקשורות בכך.


בוועדה ישתתפו היועץ המשפטי למשרד, המבקר הפנימי והחשב.

ז) 
אגף הפיקוח הכללי באוצר ירכז את הטיפול בממצאי מבקר המדינה כחוק, יעקוב אחר תיקון הליקויים ויכין לוועדת השרים את החומר הדרוש לדיוניה ולהחלטותיה.


האגף ינחה ויתאם את פעולות מבקרי הפנים במשרדים השונים.

ח)
כדי להבטיח את מורא הביקורת תיושמנה ביתר תוקף הוראות המשמעת בדבר האחריות האישית המוטלת על כל עובד מינהל המתרשל או שאינו מקיים בעבודתו הוראת חוק, תקנות, צווים או נורמות מינהליות מחייבות, ויינקטו אמצעים משמעתיים על פי הוראות חוק שירות המדינה (משמעת).
ט)
ההחלטות דלעיל יובאו על ידי נציב שירות המדינה לידיעת כל עובדי המדינה.

י)
ועדת השרים תבדוק את הנהלים של רכישתם ומכירתם של שירותים וטובין על ידי הממשלה, עד אשר יחקק חוק מכרזים ממשלתיים, וכן תדון בהקמת מינהל רכישות שיהיה ממונה על תקנים, כמויות, מחירים וצרכי רכישה כדי להבטיח מחיר מינימלי, ייעול וצמצום. 

(החלטה מספר 92 מיום ט' בחשון תשמ"א - 19 באוקטובר 1980)

המעקב אחר תיקון הליקויים

ג. 
להטיל על אגף הפיקוח הכללי במשרד הכלכלה והתכנון להעמיק ולהגביר את המעקב אחר תיקון הליקויים, ולהכין לוועדת השרים לענייני תיאום ומינהל את החומר הדרוש לדיוניה בכל הכרוך בתהליכי תיקון הליקויים המנויים בדין וחשבון.

(החלטה מספר 1740 מיום י"ג בתמוז התשמ"ו – 20 ביולי 1986)

המעקב אחר ביצוע החלטות הכנסת המתייחסות לממצאי ביקורת המדינה

א. 
כל שר ימסור דין וחשבון אחת לשלושה חודשים, לוועדת השרים לענייני תיאום ומינהל (להלן - ועדת השרים) על הפעולות אשר ננקטו במשרדו ובגופים המבוקרים האחרים לפי חוק מבקר המדינה (נוסח משולב), התשי"ח-1958, המצויים באחריות משרדו, בכל הנוגע לביצוע החלטות הכנסת המתייחסות לדין וחשבון מבקר המדינה.

ד. 
אגף הפיקוח הכללי במשרד הכלכלה והתכנון, יתאם את הטיפול בביצוע החלטות הכנסת הנוגעות ליותר ממשרד אחד, יעקוב אחר ביצוע החלטות הכנסת במשרדי הממשלה ובגופים המבוקרים האחרים וידווח על כך לוועדת השרים.

ה. 
אגף הפיקוח הכללי במשרד הכלכלה והתכנון יעביר לחברי הממשלה, למנהלים הכלליים במשרדי הממשלה וכן לחברי הוועדה לענייני ביקורת המדינה של הכנסת סקירה המפרטת את הליכי הטיפול בממצאי הביקורת המדינה על כל שלביהם.

(החלטה מספר תמ/11 מיום כ"ב תמוז התשמ"ו - 29 ביולי 1986)

שיפור השירות לציבור - ביקורות פתע לבחינת רמת השירות בממשלה

להטיל על המפקח הכללי במשרד הכלכלה והתכנון, ביחד עם נציב שירות המדינה, לדווח לוועדת השרים לתיאום ומינהל על ממצאי ביקורות הפתע לבחינת רמת השירות במשרדי הממשלה, ולמסור לוועדה דיווח אחת ל-6חודשים על ההתקדמות בתיקון הליקויים. 

(החלטה מספר תמ/2 מיום כ"ט בכסלו התשמ"ז - 31 בדצמבר 1986)

המעקב אחר תיקון ליקויים וסדרי העבודה לוועדת השרים לעניני תיאום ומינהל, ולוועדות המעקב המשרדיות
ג. 
להטיל על משרד הכלכלה והתכנון, באמצעות אגף הפיקוח הכללי, להעמיק ולהגביר את המעקב אחר תיקון הליקויים, את הטיפול בתיקון הליקויים הנוגעים ליותר מגוף מבוקר אחד ולהכין לוועדת השרים לתיאום ומינהל את החומר הדרוש לדיוניה בכל הכרוך בתהליכי תיקון הליקויים המנויים בדין וחשבון.

ד. 
להטיל על משרד הכלכלה והתכנון, באמצעות אגף הפיקוח הכללי, לדווח לוועדת השרים לתיאום ומינהל אחת לשלושה חודשים על פעולות הוועדות המשרדיות למעקב ותיקון ליקויים, שהוקמו בהתאם להחלטת הממשלה מספר 92 (1) מיום 19.10.1980.

(החלטה מספר 1153 מיום ז' בסיון התשמ"ח - 23 במאי 1988)

חיזוק מעמד אגף הפיקוח הכללי

(בעקבות דוח הוועדה הציבורית-מקצועית לבדיקה כוללת
של שירות המדינה וגופים נתמכים מתקציב המדינה - "ועדת קוברסקי")

הממשלה מאשרת עקרונית את דין וחשבון הוועדה הציבורית-מקצועית לבדיקה כוללת של שירות המדינה וגופים נתמכים מתקציב המדינה (דין וחשבון "ועדת קוברסקי"), שהוגש לראש הממשלה ולממלא מקום ראש הממשלה ושר האוצר, בכפוף לאמור להלן בהחלטה זו.

להלן המלצות ה"וועדה" שעניינן אגף הפיקוח הכללי ופעולותיו:

1.
"...להיעזר בפעולתו של מבקר המדינה, עם הביקורת הפנימית במשרדי הממשלה ובאגף הפיקוח הכללי, ככלי חשוב לשיפור המינהל הממשלתי; לשפר את תהליך יישום ממצאי מבקר המדינה ולבנות מחדש את הביקורת הפנימית במשרדי הממשלה; להטיל האחריות לכך על המנהל הכללי, עם השארת העצמאות המקצועית לביקורת הפנימית במשרד..." (חלק א' עמוד 11).

2.
"...לחזק מעמדו של המפקח הכללי; לציידו בכלים שיאפשרו לו קיום הנחיה מקצועית שיטתית ורצופה של המבקרים הפנימיים; לשתפו בבחירת מועמדים לתפקיד זה, ולאפשר לו מעורבות מיוחדת בתיקון ליקויים המחייבים חבירה ושילוב של יותר ממשרד אחד..." (חלק א' עמוד 135).

3.
פיקוח ובקרה על מתן השירות לציבור

"...ביצוע ביקורת פתע של אגף הפיקוח הכללי...בדרג של כלל השירות" (חלק ב' עמוד 69).

4.
"...ראוי לבחון את הרעיון, שאגף הפיקוח הכללי במשרד הכלכלה והתכנון ומבקרי הפנים במשרדים ישימו דגש דווקא על בקרה שיטתית ומעקב אחרי מילוי הוראות השיגרה כמסלול המונע היווצרותם של פגמים וליקויים בשירות המדינה, המתוארים שוב ושוב בדינים וחשבונות של מבקר המדינה..." (חלק ב' עמוד 87). 

 (החלטה מספר 1240 מיום י"ז בטבת התש"ן - 14 בינואר 1990)

יחסי גומלין בין ועדת השרים לענייני תיאום ומינהל
וועדת הכנסת לענייני ביקורת המדינה

סמכויותיה ותחומי פעולתה של ועדת השרים לענייני תיאום ומינהל

א.
ועדת השרים לענייני תיאום ומינהל תופעל במגמה מרכזית להביא לתיקון הליקויים שחשפה הביקורת, כדי לחייב בהחלטות ממשלה את ביצוע תיקון הליקויים;

ב.
יש לראות בפעולותיהן של ועדת השרים לענייני תיאום ומינהל וועדת ביקורת המדינה של הכנסת, פעולות מקבילות שאין ביניהן התנגשות;

ג.
אם במהלך הדיונים בוועדת השרים יחלוק מבוקר על ממצא או על המלצה של מבקר המדינה, ותהיה המגמה בוועדת השרים לאמץ עמדה הנוגדת לממצא או המלצה של המבקר - יפנה יושב ראש הוועדה למבקר המדינה לדיון, או לחלופין יובא הנושא לבירור בפני הוועדה לענייני ביקורת המדינה של הכנסת;

ד.
לאחר קבלת ההחלטות בממשלה בנושא מסויים, לא יחלוק נציג גוף מבוקר על ממצאי הביקורת ומסקנותיה, בדיון בוועדה לענייני ביקורת המדינה. 

(החלטה מספר 404 (תמ/12) מיום ח' בכסלו התשנ"ג - 3 בדצמבר 1992)

נוהל עבודה לוועדת השרים לעניני תיאום ומינהל - הטיפול בדו"ח השנתי 43 של מבקר המדינה
א.
שר הכלכלה והתכנון יודיע בישיבתה הקרובה של הממשלה כי בהתאם לסמכויותיו לפי חוק מבקר המדינה לעניין גיבוש הערותיו לדין וחשבון מבקר המדינה - יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה, על פי דין וחשבון 43 הנזכר למעלה.

ב.
ועדת השרים לענייני תיאום ומינהל קובעת, כי על מנת לפעול בהתאם להוראות סעיף 28 לחוק מבקר המדינה, התשי"ח - 1958 המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת כדלקמן, לדיון בממצאי הביקורת והמלצותיה:

(1)
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהן;

(2)
הדיונים ונוסח ההחלטות של ועדת השרים יהיו חסויים וישמרו במזכירות הממשלה עד לפרסום הדין וחשבון;

(3)
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת.

(4)
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה.

ג.
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988) משרדי הממשלה ימציאו לאגף הפיקוח הכללי במשרד הכלכלה והתכנון, בהתאם לבקשתו - כל מסמך, מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה, ולביצוע מעקב אחר תיקון הליקויים עליהם הצביע הדין וחשבון.

(החלטה מספר תמ/40 מיום ב' באדר התשנ"ג - 23 בפברואר 1993)
נוהל לטיפול במחלוקת בין מבוקר למבקר המדינה

ד.
ועדת השרים קובעת - לאחר שוועדת השרים שמעה את היועץ המשפטי לממשלה, את שר המשטרה ואת נציגי שירות הביטחון הכללי על-פי המקובל במשפט הישראלי ובעקבות "ועדת אגרנט" משנת 1962 בנושא מעמד היועץ המשפטי לממשלה - במקרה של מחלוקת משפטית בין רשויות המדינה, חוות דעתו של היועץ המשפטי לממשלה היא המחייבת, עד קבלת הכרעה בסוגיה זו על-ידי בית המשפט העליון. כלל זה יחול גם על מחלוקת בין היועץ המשפטי לממשלה לבין מבקר המדינה;

ה.
בהמשך לנזכר למעלה - היועץ המשפטי לממשלה יגיש לוועדת השרים לענייני תיאום ומינהל מסמך, ובו עיקרי עמדותיו בנושא זה. 

(החלטה מספר תמ/78 מיום ז' לאייר התשנ"ג - 28 באפריל 1993)

המעקב אחר תיקון הליקויים, וועדות המעקב המשרדיות

ראש הממשלה מסכם:

א. 
פעולת המעקב בנושא דינים וחשבונות של מבקר המדינה תימשך.

ב.
בהמשך להחלטת הממשלה מספר 92 מיום 19.10.1980 ידווחו חברי הממשלה לשר הכלכלה והתכנון על מינוי ועדות המעקב במשרדיהם ועל הרכבן. 

(החלטה מספר 1347 מיום י"ז בסיון התשנ"ג - 6 ביוני 1993)

נוהל עבודה לוועדת השרים לעניני תיאום ומינהל - הטיפול בדו"ח השנתי 44 של מבקר המדינה
א.
לרשום את הודעת שר הכלכלה והתכנון כי בהתאם לסמכויותיו לפי חוק מבקר המדינה לענין גיבוש הערותיו לדין וחשבון מבקר המדינה - יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה, על-פי הדין וחשבון השנתי מספר 44 של מבקר המדינה;

ב. 
על מנת לפעול בהתאם להוראות סעיף 28 לחוק מבקר המדינה, התשי"ח - 1958, המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת כדלקמן, לדיון בממצאי הביקורת והמלצותיה:
 (1)
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהם;

(2)
הדיונים ונוסח ההחלטות של ועדת השרים יהיו חסויים וישמרו במזכירות הממשלה עד לפרסום הדין וחשבון;

(3)
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת;

(4)
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה;

ג.
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), משרדי הממשלה ימציאו לאגף הפיקוח הכללי במשרד הכלכלה והתכנון, בהתאם לבקשתו - כל מסמך מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה ולביצוע מעקב אחר תיקון הליקויים עליהם הצביע הדין וחשבון;

ד.
(1)
להקים צוות מקצועי מטעם ועדת השרים, שיכלול את המנהל הכללי של משרד הכלכלה והתכנון, היועצת המשפטית של משרד הכלכלה והתכנון, המפקח הכללי במשרד הכלכלה והתכנון, הרפרנט המטפל בעניני כל משרד באגף הפיקוח הכללי ונציג מזכירות הממשלה, אשר יקיים ישיבות עם הגופים המבוקרים ויגיש לאישור ועדת השרים הצעות החלטה המתייחסות לתיקון הליקויים שאובחנו על-ידי מבקר המדינה;

 
(2)
יושב ראש ועדת השרים יחליט בענין הנושאים שיוטלו לטיפול על הצוות המקצועי כאמור. 

(החלטה מספר תמ/132 מיום ה' באדר התשנ"ד – 16 בפברואר 1994)

נוהל לטיפול במחלוקת בין מבוקר למבקר-המדינה

בהמשך להחלטה מספר תמ/78 סעיף ד' של ועדת השרים לענייני תיאום ומינהל מיום 28.4.1994 קובעת ועדת השרים:-

א.
נתגלעה מחלוקת בין גוף מבוקר ובין ביקורת המדינה בענין אשר לגביו קיימת חוות דעת של היועץ המשפטי של הגוף המבוקר, יבקש הגוף המבוקר את חוות דעתו של היועץ המשפטי לממשלה;

ב.
התקבלה חוות דעתו של היועץ המשפטי לממשלה יפעל הגוף המבוקר על פיה. 

(החלטה תמ/288 מיום כ"ט לניסן התשנ"ד – 10 באפריל 1994)

קבלת החלטות בוועדת השרים לעניני תיאום ומינהל - הטיפול הרצוף בממצאי הביקורת

מחליטים: 

שר הכלכלה והתכנון יגיש דו"חות משלימים לכנסת, לפי הצורך, ובהם החלטות נוספות של ועדת השרים לענייני תיאום ומינהל לגבי דו"ח מבקר המדינה. 

(החלטה מספר 3063(תמ/273) מיום כ"ד באייר התשנ"ד - 5 למאי 1994)

נוהל עבודה לוועדת השרים לעניני תיאום ומינהל - הטיפול בדו"ח השנתי 45 של מבקר המדינה
מחליטים: 

א. 
לרשום את הודעת שר הכלכלה והתכנון, כי בהתאם לסמכויותיו לפי חוק מבקר המדינה לעניין גיבוש הערותיו לדין וחשבון מבקר המדינה - הוא יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה על פי הדין וחשבון השנתי מספר 45 של מבקר המדינה.

ב. 
על מנת לפעול בהתאם להוראות סעיף 28 לחוק מבקר המדינה, התשי"ח - 1958, המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת לדיון בממצאי הביקורת והמלצותיה כדלקמן:

1. 
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהם.

2. 
הדיונים ונוסח ההחלטות של ועדת השרים יהיו חסויים ויישמרו במזכירות הממשלה עד לפרסום הדין וחשבון.

3. 
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת.


4. 
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה.

ג. 
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף הפיקוח הכללי במשרד הכלכלה והתכנון, בהתאם לבקשתו - כל מסמך, מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה ולביצוע מעקב אחר תיקון הליקויים עליהם הצביע הדין וחשבון.

(החלטה מספר 3005 מיום ג' באדר ב' התשנ"ה - 5 למארס 1995)

פיקוח, בקרה ואבטחת מידע

מחליטים: 

בדו"ח הנוכחי העלתה הביקורת שורה ארוכה של ממצאים, שעניינם אבטחת המידע במערכת הממשלתית. הגופים שבוקרו בהקשר זה היו: משרד האוצר, משרד הבריאות, רשות הדואר וצה"ל.
ועדת השרים קיבלה בנוסף להחלטות המתייחסות לתיקון הליקויים במשרדים השונים, גם החלטה מערכתית, שמספרה תמ/431 כדלקמן:

1. 
להקים צוות בהרכב נציגי: משרד הכלכלה והתכנון (מרכז), משרד האוצר, משרד ראש הממשלה, משרד המשפטים, משרד המשטרה והמכון לפריון העבודה והייצור.

2. 
על הצוות להביא בפני ועדת השרים בתוך חמישה חודשים:


א. 
תוכנית הערכות לאבטחת מידע במערכות הממשלתיות, ובמיוחד למידע רגיש שאינו מסווג.


ב. 
הצעה מתואמת להקמת "מועצה לאבטחת מידע בממשלה ומוסדותיה", אשר תנחה ותדריך את גורמי הממשלה.

(החלטה מספר תמ/431 מיום כ' בניסן התשנ"ה - 9 לאפריל 1995)

ביקורות לשיפור השירות במועצות הדתיות

מחליטים: 

א. 
להטיל על האגף לביקורת המדינה שבמשרד הכלכלה והתכנון (להלן: האגף) לקיים ביקורות פתע לבחינת רמת השירותים הניתנים על-ידי המועצות הדתיות לציבור, בכל המועצות הדתיות.

ב.
ממצאי הביקורות יועברו על-ידי האגף לידיעת ראשי המועצות הדתיות (יו"ר, מנכ"ל וכו'), למנכ"ל המשרד לענייני דתות ולמנכ"ל משרד הפנים.

ג. 
מנכ"ל המשרד לענייני דתות ידווח אחת לשלושה חודשים לאגף על הפעולות שננקטו לתיקון הליקויים אשר נתגלו על ידי הביקורת במועצות הדתיות.

ד. 
יושבי ראש המועצות הדתיות יהיו אחראים לתיקון הליקויים שנתגלו וידווחו על פעולותיהם למנכ"ל המשרד לענייני דתות ולאגף.

ה. 
השר לענייני דתות יסמיך את עובדי האגף לצורך ביצוע מטלותיהם במועצות הדתיות.

ו. 
המשרד לענייני דתות ישא בהוצאות הכרוכות בביצוע הפעילויות הנ"ל.

ז.
השר לענייני דתות יזמן דיון במשרדו בהשתתפות: שר הפנים, המנהל הכללי של המשרד לענייני דתות, מנהל האגף לביקורת המדינה במשרד הכלכלה והתכנון, מנהל האגף לביקורת ברשויות המקומיות במשרד הפנים, יו"ר חבר המועצות הדתיות, נציג אגף התקציבים ונשיא לשכת רואי החשבון - בנושא הביקורת והבקרות במועצות הדתיות. 

(החלטה מספר תמ/433 מיום ב' בסיון תשנ"ה - 30 למאי 1995)

האגף לביקורת המדינה וביקורת פנימית נקבע 
במשרד ראש הממשלה

מחליטים: 

לקבל את המלצות ועדת המנכ"לים, בראשות נציב שירות המדינה ובהשתתפות מנכ"ל משרד ראש הממשלה, מנכ"ל משרד האוצר ומנכ"ל משרד הכלכלה והתכנון, אשר מונתה להגיש המלצותיה בנדון בהחלטת הממשלה מספר 38 מישיבתה ביום ג' בכסלו התשנ"ה (26.11.1995), כפי שתוקנו, כלהלן:

א. 
יחידות המשרד:

1. 
האגף לביקורת המדינה ולביקורת פנים (הפיקוח הכללי) יועבר למשרד ראש הממשלה.

(החלטה מספר 444 מיום כ"ט בטבת התשנ"ו - 21 בינואר 1996)

ועדות משרדיות למעקב אחר תיקון ליקויים

מחליטים: 

בהמשך להחלטה מספר 92 של הממשלה מיום 19 לאוקטובר 1980, לפיה על המנהלים הכלליים במשרדי הממשלה להקים ועדה בכל משרד ממשלתי למעקב אחר תיקון הליקויים, עליהם הצביעו מבקר המדינה והמבקר הפנימי:- 

א. 
בראשות ועדות המעקב יעמדו המנהלים הכלליים של משרדי הממשלה והתאגידים על-פי חוק. 

ב.
דו"ח על פעילות ועדות המעקב יועבר לאגף לביקורת המדינה במשרד הכלכלה והתכנון פעמיים בכל שנה, בתחילת חודש אפריל ובתחילת חודש אוקטובר.

(החלטה מספר תמ/10 מיום י"ג באדר התשנ"ו - 4 למארס 1996)

ועדת שרים לעניני ביקורת המדינה

בהתאם לסעיף 39(א)(6) לחוק יסוד: הממשלה, מינה ראש הממשלה ועדת שרים לעניני ביקורת המדינה בהרכב הבא:

שר המשפטים - יושב-ראש; שר האוצר; השר לביטחון הפנים; שר החינוך, התרבות והספורט; שר המדע; שר הפנים; השר לקליטת העלייה; שרת התקשורת.

מוזמני קבע: נציב שירות המדינה; ראש האגף לביקורת המדינה; היועץ המשפטי לממשלה - לפי הצורך.

מחליטים, לקבוע כי ועדת השרים הנ"ל תעסוק בתחומים הבאים:

א. 
לדון בהמלצות דו"ח מבקר המדינה ובהצעות ליישומן בעקבות ההמלצות.

ב. 
לעקוב אחר תיקון הליקויים על-פי דו"חות מבקר המדינה.

ג. 
גיבוש הצעות ותכניות לחיסכון, לייעול ולשיפור השירות במגזר הציבורי בעקבות ממצאי ביקורת המדינה.

(החלטה מספר 804 מיום י"ח בכסלו התשנ"ז - 29 לנובמבר 1996)
סדרי דיון בוועדת השרים לעניני ביקורת המדינה
בדו"ח 47 של מבקר המדינה

מחליטים: 

א. 
לרשום את הודעת יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 47 של מבקר המדינה.

ב. 
על-מנת לפעול בהתאם להוראות סעיף 28 לחוק מבקר המדינה, התשי"ח-1958, המחייב שמירה על סודיות דין-וחשבון מבקר המדינה, עד להנחתו על שולחן הכנסת, הדיונים ייערכו על-פי הנוהל הבא:

1) 
לא יופץ כל חומר הקשור בדין-וחשבון מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים ויישמרו במזכירות הממשלה עד לפרסום הדין-וחשבון של מבקר המדינה.

3) 
עם הנחת דין-וחשבון מבקר המדינה על שולחן הכנסת, יופצו החלטותיה של ועדת השרים המתייחסות לממצאי הביקורת, כמקובל.

ג. 
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, בהתאם לבקשתו - כל מסמך, מידע הסברים והבהרות לגיבוש "הערות ראש הממשלה" לממצאי דין-וחשבון מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 1788 מיום ה' באדר ב' התשנ"ז - 14 למארס 1997)

ועדות היגוי למחשוב

מחליטים: 

א. 
המנהל הכללי בכל משרד ממשלתי יקים ועדת היגוי לכל פעולות המיחשוב, להלן "הוועדה". תפקידי הוועדה יהיו: הנחיית פעילות המיחשוב והתקשורת, גיבוש סידרי תכנון, בקרה ופיקוח על פיתוח ורכש מערכות מידע במשרד, גיבוש לוחות זמנים, גיבוש תקציבים, תפישות מיחשוביות לעבודת המשרד, סדרי קדימויות ואבטחת מידע.

ב. 
בראש "הוועדה" יעמוד המנהל הכללי של המשרד או הסמנכ"ל למינהל וחבריה יהיו: מנהל מערכות המידע במשרד, קצין הביטחון, היועץ המשפטי, חשב המשרד, המבקר הפנימי, קצין התקציבים, הממונה על אבטחת המידע במשרד ומנהל היחידה לאבטחת "מידע רגיש" במשרד ראש הממשלה.


הממונה על ה"רשומות" במשרד, ונציג החשב הכללי במשרד האוצר יוזמנו לישיבות "הוועדה" על-פי הצורך.

ג. 
יחידות המיחשוב המשרדיות יפעלו בהתאם לחוקים, התקנות והנהלים החלים על תחום זה.

ד. 
"הוועדה" תשמש כוועדת היגוי לאבטחת "המידע-הרגיש", שאינו ביטחוני, במשרד.

ה. 
תכנית העבודה של "הוועדה" תכלול, בין היתר:

1) 
קביעת מדיניות אבטחת המידע

2) 
סיווג ומיפוי "המידע-הרגיש"

3) 
אישור תוכנית אבטחת המידע של המשרד ותיקצובה

4) 
מעקב אחר יישום תוכנית האבטחה.

ו. 
החשב הכללי במשרד האוצר יעגן עקרונות החלטה זו בתכ"ם ובנוהל מפת"ח.

ז. 
האגף לביקורת המדינה יקיים מעקב ובקרה במשרדי הממשלה השונים בנושאים אלה.

(החלטה מספר בק/9 מיום י"א באדר ב' התשנ"ז - 20 למארס 1997)
המעקב אחר ביצוע החלטות כנסת המתייחסות 
לממצאי ביקורת המדינה

החל מן הדין וחשבון השנתי מספר 46 של מבקר המדינה, החליטה הכנסת לבקש מראש הממשלה לדווח לוועדת הכנסת לענייני ביקורת המדינה ולמבקר המדינה, על יישום החלטות הכנסת בנושאים עליהם החליטה הוועדה.

(ההחלטה התקבלה במליאת הכנסת ביום י' בתמוז התשנ"ז - 15 ליולי 1997)

ועדות משרדיות למעקב אחר תיקון ליקויים

מחליטים:

א. 
בהמשך להחלטות מספר 92 מיום אוקטובר 1980, ומספר תמ/10 מיום 21 למארס 1996, לפנות למנהלים הכלליים במשרדי הממשלה כדי לכנס באופן סדיר את ועדות המעקב אחר תיקון הליקויים שהעלו ביקורת המדינה והביקורת הפנימית ולקיים פעילות מעקב משמעותית באמצעותן.

ב. 
ועדת השרים, לאחר ששמעה דיווח על הטיפול בתיקון הליקויים במשרד התחבורה, קובעת כי מתכונת הפעילות של ועדות המעקב תורמת לייעול, לחיסכון, להשגת יעדים ול"טוהר-מידות" במשרדים.

ג. 
משרדי הממשלה ידווחו באופן שוטף לאגף לביקורת המדינהשבמשרד ראש הממשלה, על פעולות הוועדות וימציאו את סיכומי הדיונים וההחלטות שהתקבלו.

ד. 
האגף לביקורת המדינה ימשיך ויקיים ביקורת על פעילות הוועדות ויגיש את ממצאיו מידי שישה חודשים לוועדת השרים.

ה. 
ועדות המעקב המשרדיות ידונו גם בממצאים מוקדמים של מבקר המדינה במשרדיהן, טרם שהוגש דו"ח הביקורת. הוועדות תפעלנה לתיקון הליקויים שנתגלו ואשר לגביהם לא התעוררה מחלוקת עם המבוקרים.

(החלטה מספר בק/44 מיום כ"ג באב התשנ"ז - 26 לאוגוסט 1997)

ביקורות לבחינת רמת השירות לציבור

מחליטים:

א. 
להטיל על האגף לביקורת המדינה במשרד ראש הממשלה להגביר את פעילות הביקורת לבחינת רמת השירות הניתן לציבור.

ב. 
ממצאי הביקורת לבחינת השירות לציבור ישמשו בידי נציבות שירות המדינה, בין השאר, ככלי להערכת תפקודם של עובדי היחידות המבוקרות.

ג. 
האגף לביקורת המדינה ונציבות שירות המדינה ידווחו על פעולותיהם מדי שישה חודשים לועדת השרים.

(החלטה מספר בק/72 מיום ז' בטבת התשנ"ח - 5 לינואר 1998)

סדרי דיון בוועדת השרים לעניני ביקורת המדינה 
בדו"ח 48 של מבקר המדינה

מחליטים:

א. 
לרשום את הודעתו של שר המשפטים, יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 48 של מבקר המדינה.

ב. 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת, ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על פי בקשתו - כל מסמך, מידע הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 3354 מיום ג' באדר התשנ"ח - 1 למארס 1998)

הטיפול הממשלתי באבטחת מידע

מחליטים:

א. 
המנהלים הכלליים של משרדי הממשלה יוודאו קיום תוכנית עבודה שנתית ואמצעים לאבטחה ולביקורת על המידע במשרדיהם, ובהתאם להוראות פרק 66 בתקשי"ר.

ב. 
במשרדים ימונה עובד לתפקיד "אחראי על אבטחה וביקורת של המידע". היקף המשרה ייקבע על-ידי נציבות שירות המדינה.

ג. 
האחראי על אבטחה וביקורת של המידע, יטמיע במשרדו שיטות, כלים ונהלים לשמירת הזמינות, השלמות, המהימנות, השרידות והסודיות של המידע.

ד. 
האחראים על אבטחה וביקורת של המידע יוכשרו ויופעלו על-פי תוכנית שתגובש בין נציבות שירות המדינה והאגף לביקורת המדינה במשרד ראש הממשלה.

ה. 
דו"ח על הביצוע יועבר לאגף לביקורת המדינה בתוך שלושה חודשים.

(החלטה מספר בק/77 מיום י"ח באדר התשנ"ח - 16 למארס 1998)

ראה גם: הוראת תכ"מ - ספר מינהל כספי, מיום 24 לאוגוסט 1998, פרק 5: שונות, סעיף 4: פיתוח מערכות ממוחשבות, סעיף משנה 2: ועדת היגוי. ההוראה דנה במינוי הוועדה, בתפקידיה, סמכויותיה, והרכבה.

ועדות היגוי למיחשוב

מחליטים: 

המנהלים הכלליים של משרדי הממשלה יפעילו את ועדות ההיגוי למיחשוב, כמתבקש מהחלטה מספר 1886 (בק/9) מיום 9.4.1997.

האגף לביקורת המדינה ימשיך לעקוב אחר פעילות הוועדות וידווח לוועדת השרים מידי שישה חודשים על הביצוע.

(החלטה מספר בק/136 מיום כ"ג בחשוון התשנ"ט - 23 לנובמבר 1998)

שיפור השירות לציבור - ממצאי ביקורות פתע

מחליטים: 
א. 
נציב שירות המדינה ירענן ההוראות לגבי חובת המצאותו של מנהל, או ממלא מקום, ביחידות הנותנות שירות לציבור בכל שעות העבודה.

ב. 
משרדי הממשלה והגופים הציבוריים, אשר אובחנו בהם ליקויים בנגישות נכים למשרד, והמפורטים בדו"ח האגף לביקורת המדינה, יודיעו בתוך שלושה חודשים לאגף לביקורת המדינה על הפעולות שנקטו לתיקון הליקויים.

ג. 
נציב שירות המדינה יחזור ויזכיר למנכ"לים את חשיבות הביקורת לשיפור השירות לציבור וחובת שיתוף הפעולה עם הביקורת.

(החלטה מספר בק/137 מיום כ"ג בחשוון התשנ"ט - 23 לנובמבר 1998)

סדרי דיון בוועדת השרים לעניני ביקורת המדינה 
בדו"ח 49 של מבקר המדינה

מחליטים:

א. 
לרשום את הודעתו של שר המשפטים, יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 49 של מבקר המדינה.

ב. 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת, ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על פי בקשתו - כל מסמך, מידע הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 4843 מיום כ"א בשבט התשנ"ט - 7 לפברואר 1999)

פיקוח, בקרה ואבטחת מידע

מחליטים:

א. 
פרקליטות המדינה, ביחד עם היועץ המשפטי של מינהל מקרקעי ישראל והממונה על המשמעת בנציבות שירות המדינה, יבחנו את החששות שהעלתה ביקורת המדינה ועניינן פגיעה ב"טוהר המידות" והלקחים הארגוניים שיש להפיק.

ב. 
מנהל מינהל מקרקעי ישראל יישם את המסקנות וידווח לאגף לביקורת המדינה בתוך שישה חודשים על הביצוע.

ג. 
בהמשך להחלטה מספר 1886 (בק/9) מיום 4.9.1997, משרדי הממשלה יעבירו ללא דיחוי לאגף לביקורת המדינה דיווח על מועדי התכנסות ועדות ההיגוי למחשוב והחלטותיהן המפורטות.

ד. 
ה"מועצה לאבטחת מידע רגיש" תדון בליקויים האבטחתיים שעלו בדו"ח השנתי מספר 49 של מבקר המדינה ותגבש כלים ושיטות לאבטחת המידע ומערכות המידע במשרדי הממשלה ומוסדותיה.

ה. 
ה"יחידה לביקורת ואבטחת מידע רגיש" שבאגף לביקורת המדינה תקיים ביקורת אחר תיקון הליקויים וביצוע החלטות ה"מועצה לאבטחת מידע רגיש".

(החלטה מספר בק/179 מיום ו' בניסן התשנ"ט - 23 למארס 1999)

ועדת שרים לעניני תיאום, מינהל וביקורת המדינה

מחליטים:

א. 
הממשלה רושמת לפניה כי על פי סעיף 39(א)(6) לחוק יסוד: הממשלה, מינה ראש הממשלה ועדת שרים לעניני תיאום, מינהל וביקורת המדינה בהרכב כדלקמן:


השר חיים רמון - יושב-ראש; שר האוצר; השרה לקליטת העלייה; שר תיירות; שר התעשייה והמסחר; השר מיכאל מלכיאור.


מוזמנים קבועים: נציב שירות המדינה; מנכ"ל משרד ראש הממשלה.

ב. 
ועדת השרים תעסוק בתחומים הבאים:


תיאום בין משרדי הממשלה בעניני מינהל ושירות לציבור

דיון בממצאי הביקורת על פי דוחות מבקר המדינה, בהמלצותיו ובהצעות ליישומן;


מעקב אחר תיקון הליקויים על פי דוחות מבקר המדינה;


גיבוש המלצות להנהגת רפורמות ושינויים מבניים בשירות המדינה;


ריכוז ועיבוד הצעות לחיסכון, ייעול ושיפור השירות במגזר הציבורי;


גיבוש מדיניות בתחום האיכות והמצויינות במשק בכלל ובמגזר הציבורי בפרט; הערכות, תיאום ומעקב אחר הטיפול בנושא "באג 2000".

(החלטה מספר 84 של הממשלה מיום ג' באלול התשנ"ט - 15 לאוגוסט 1999)

סדרי הדיון בוועדת השרים לעניני תיאום, מינהל וביקורת המדינה בדו"ח 50א' של מבקר המדינה
מחליטים:

א. 
לרשום את הודעתו של השר חיים רמון, יושב ראש ועדת השרים לעניני תיאום, מינהל וביקורת המדינה, כי ועדת השרים תקיים במהלך התקופה הקרובה סדרה של דיונים בממצאי ביקורת המדינה עם משרדי הממשלה וגופים מבוקרים נוספים, על פי הדין-וחשבון השנתי מספר 50א' של מבקר המדינה.

ב. 
על מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית שבמשרד ראש הממשלה על פי בקשתו - כל מסמך מידע, הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים, עליהם הצביע הדין-וחשבון.

(החלטה מספר תמ/1 מיום כ"ז באלול התשנ"ט - 8 לספטמבר 1999)

הערכות לקראת באג 2000

מחליטים:

א. 
משרד הפנים - רשויות מקומיות
1. 
משרד הפנים יתמקד בקידום ההיערכות של הרשויות המקומיות הגדולות בישראל, בהן מתגוררת מרבית אוכלוסית המדינה (כ-50 רשויות מקומיות). כמו כן ימשיך בפעולותיו לקידום הנושא בכלל הרשויות המקומיות.


רשימת הרשויות כאמור תימסר למשרד ראש הממשלה.

2. 
משרד הפנים ומרכז השלטון המקומי, בסיוע האגף לביקורת המדינה במשרד ראש הממשלה, יקימו צוותים, אשר:

א. 
יפגשו ברשויות עם הגורמים המובילים את הנושא.

ב. 
יעמדו על מצב ההיערכות

ג. 
יקבעו במשותף הליך לסיום ההסבות הנדרשות.

ד. 
תרחישי כשל והיערכות לשעת חירום.

3. 
דיווח על ביצוע ההחלטה יועבר ללא דיחוי למנכ"ל משרד ראש הממשלה.

4. 
מומלץ להיעזר בחברות חיצוניות.

(החלטה מספר תמ/13 מיום ה' בתשרי התש"ס - 15 לספטמבר 1999)

מבנה מסמך "הערות ראש הממשלה" לדו"ח מבקר המדינה
וסדרי הדיון בוועדת השרים בדו"ח 50ב של מבקר המדינה

מחליטים:

א. 
מבנה "הערות ראש הממשלה"

לרשום הודעת יו"ר ועדת השרים לענייני תיאום, מינהל וביקורת המדינה, כי בהתאם להוראות חוק מבקר המדינה התשי"ח-1958 (נוסח משולב), סעיף 6(א), יכללו ההערות לשנת 2000:

1) 
דיווח על פעולות שבוצעו בהתייחס לדו"חות קודמים של מבקר המדינה.
2) 
דיווח טבלאי על החלטות שלא בוצעו עדיין והאחראים לביצוען.
3) 
התייחסות לנושאים מיוחדים מתוך דו"ח מספר 50ב של מבקר המדינה - כפי שיקבע יו"ר ועדת השרים.

4) 
הודעות הגופים המבוקרים לגבי תוכניותיהם ופעולותיהם, כולל לוח זמנים לתיקון הליקויים שנתגלו בדו"ח מספר 50ב של מבקר המדינה.

ב. 
סדרי דיון בוועדת השרים לענייני תיאום, מינהל וביקורת המדינה בדו"ח מספר 50ב של מבקר המדינה
1) 
לרשום את הודעתו של יו"ר ועדת השרים לענייני תיאום, מינהל וביקורת המדינה, כי ועדת השרים תקיים במהלך התקופה הקרובה, סדרה של דיונים עם משרדי הממשלה בממצאי ביקורת המדינה, על-פי הדין-וחשבון החצי שנתי מספר 50ב של מבקר המדינה.

2) 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

(א) 
לא יופץ כל חומר הקשור בדין-וחשבון של מבקר המדינה, לקראת דיוני ועדת השרים ולאחריהם.

(ב) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה, עד להנחת הדין-וחשבון של מבקר המדינה על שולחן הכנסת ופרסומו.

(ג) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם "הערות ראש הממשלה" לדו"ח הביקורת.

(ד) 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על-פי בקשתו - כל מסמך, מידע, הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה ולביצוע ביקורות מעקב אחר תיקון הליקויים, עליהם הצביע הדין-וחשבון.

(החלטה מספר תמ/37 מיום כ"ט באדר א' התש"ס - 6 למארס 2000)

התנהגות אתית של עובדי מדינה

מחליטים:

צוות בהרכב ראש האגף לביקורת המדינה במשרד ראש הממשלה - מרכז, ונציגי נציבות שירות המדינה ומשרד המשפטים יגבש תוכנית להגברת ההתנהגות האתית של עובדי המדינה.

התוכנית תכלול בין היתר: פעילות הדרכה, הפצה של כללים וגישות לטיפול בארועים.

(החלטה מספר תמ/38 מיום ו' באדר ב' התש"ס - 13 למארס 2000)

שיפור השירות לציבור - דיווח

מחליטים:

א. 
לרשום את הדיווח של האגף לביקורת המדינה במשרד ראש הממשלה, בענין הממצאים והליקויים שנתגלו בענין שיפור השירות לציבור  בתקופה מ-1.6.1999 עד 31.12.1999, במשרדי הממשלה השונים.

ב. 
להטיל על נציבות שירות המדינה והאגף לביקורת המדינה, לגבש מודל לבחינת רמת השירות הניתן לציבור אשר יכלול, מעבר להיבט התשתיתי במקום מתן השירות, גם את משך זמן ההמתנה והיבטים נוספים מנקודת מבט מקבל השירות.

ג. 
ועדת השרים תקיים דיון נוסף בנושא, בעוד כשלושה חודשים, בו ימסרו נציבות שירות המדינה והאגף לביקורת המדינה דיווח על ההתקדמות ביישום ההחלטה.

(החלטה מספר תמ/65 מיום כ"א בתמוז התש"ס - 24 ליולי 2000)

אבטחת מידע - הגנה על מערכי מיחשוב

מחליטים:

להקים צוות בהרכב: סגן ראש המועצה לביטחון לאומי - יו"ר, נציג שירות הביטחון הכללי, נציג יו"ר ועדת השרים, ראש האגף לביקורת המדינה במשרד ראש הממשלה וגורמי הביטחון האחרים. הצוות יגבש, תוך שלושה שבועות, מסמך מוסכם בעניין הקמת גוף מתאם מרכזי לעניין אבטחת מידע - הגנה על מערכי מיחשוב, בתיאום עם הוועדה הבינמשרדית המייעצת לענין הקמת רשויות על פי חוק, במסגרת שירות המדינה ו/או הקמת רשויות סטטוטוריות מחוץ לשירות המדינה.

ועדת השרים תקיים דיון נוסף בנושא עם הגשת המסמך, כאמור.

(החלטה מספר תמ/80 מיום כ"ח בחשוון התשס"א - 26 לנובמבר 2000)

ועדת שרים לתיאום, מינהל וביקורת המדינה

מחליטים:

על-פי סעיף 39(א)(6) לחוק יסוד: הממשלה, תפעל ועדת השרים לעניני תיאום, מינהל וביקורת המדינה, שהרכבה:

השרה ציפי לבני, השרה לשיתוף פעולה איזורי - יושבת-ראש; השר שלום שמחון; שר החקלאות ופיתוח הכפר - חבר; השר אליהו סויסה - חבר.

סמכויות הוועדה
ועדת השרים תעסוק בתחומים הבאים:

תיאום בין משרדי הממשלה בעניני מינהל ושירות לציבור;

דיון בממצאי הביקורת על-פי דו"חות מבקר המדינה, בהמלצותיו ובהצעות ליישומן;

מעקב אחר תיקון הליקויים על-פי דו"חות מבקר המדינה;

גיבוש המלצות להנהגת רפורמות ושינויים מבניים בשירות המדינה;

ריכוז ועיבוד הצעות לחיסכון, ייעול ושיפור השירות במגזר הציבורי;

גיבוש מדיניות בתחום האיכות והמצויינות במשק בכלל ובמגזר הציבורי בפרט.

(החלטה מספר 10 של הממשלה מיום י"ז באדר התשס"א - 12 למארס 2001)

תיאום הפיקוח והאכיפה - ישומים ממוחשבים

מחליטים:

א. 
לרשום את הודעת משרד האוצר - פרוייקט "תהיל"ה" (תשתית האינטרנט למשרדי הממשלה) כי לצורך הגברת הטיפול הממשלתי לאכיפת החוק, תוקם במסגרת "תהיל"ה" מערכת אינטרה-נט מאובטחת (להלן - "המערכת") לשימוש המשרדים.


המערכת תופעל לכל המאוחר עד ליום 1.11.2001. משרדי הממשלה יעבירו למנהל פרוייקט "תהיל"ה" את שמות האנשים שהוסמכו מטעמם להשתמש במערכת.

ב. 
להקים ועדת היגוי למערכת בהרכב נציגי המשרד לאיכות הסביבה, המשרד לביטחון הפנים, משרד הבריאות, משרד החקלאות ופיתוח הכפר, משרד המשפטים, משרד העבודה והרווחה, משרד הפנים, משרד התחבורה, משרד התעשייה והמסחר, משרד התשתיות הלאומיות, ומינהל מקרקעי ישראל. כן תיבחן אפשרות צרוף נציג של מרכז השלטון המקומי, בכפוף לחוות דעת משרד המשפטים.


מרכז ועדת ההיגוי יהיה ראש האגף לביקורת המדינה במשרד ראש הממשלה. תפקידי ועדת ההיגוי יהיו להציע ולקבוע יישומים ממשלתיים למערכת, במגמה לרכז את המידע המצוי במשרדי הממשלה השונים, תוך אפיון מערכת מידע שתסייע לאכיפת החוק על ידי משרדי הממשלה השונים.

ג. 
עלות הקמת המערכת ודרך תיקצובה יקבעו על ידי תהיל"ה, החשב הכללי במשרד האוצר, אגף הביטחון במשרד האוצר והמשתמשים.

(החלטה מספר תמ/14 מיום כ"ז בתמוז התשס"א - 18 ליולי 2001)

מערכת פיקוח לחוק איסור הונאה בכשרות, התשמ"ג-1983

מחליטים:

א. 
בהמשך להחלטות מספר 2175(תמ/63) מיום 10.8.2000, ומספר 3601(בק/79) מיום 2.4.1998, צוות בראשות מנכ"ל המשרד לעניני דתות, ובהשתתפות מנכ"ל הרבנות הראשית, מנכ"ל משרד הפנים, הממונה על התקציבים במשרד האוצר, היועץ המשפטי של המשרד לעניני דתות ונציג האגף לביקורת המדינה במשרד ראש הממשלה, יגיש תוך שלושה חודשים לוועדת השרים לעניני תיאום, מינהל וביקורת המדינה, הצעה מפורטת אשר תכלול תכנית להסדרת ומניעת מצבים של "ניגוד עניינים" בעבודתם של משגיחי הכשרות, וניתוק הזיקה בין המשגיח למושגח. כמו כן ימסר דיווח לוועדת השרים בענין מערכת הפיקוח, לצורך אכיפת חוק איסור הונאה בכשרות, התשמ"ג-1983.

ב. 
הערות מבקר המדינה, וממצאי הביקורת של האגף לביקורת המדינה והביקורת הפנימית במשרד ראש הממשלה, יובאו בחשבון במהלך הכנת ההצעה.

(החלטה מספר תמ/16 מיום כ"ז בתמוז התשס"א - 18 ליולי 2001)

ישומים ביומטריים בשירות המדינה

מחליטים:

א. 
צוות בהשתתפות נציגי המשרד לביטחון הפנים - משטרת ישראל, שב"כ, משרד האוצר, משרד המשפטים, משרד הפנים, משרד הביטחון, צה"ל וראש האגף לביקורת המדינה במשרד ראש הממשלה (מרכז הצוות), יבחן את הצורך והאפשרות, תוך התיחסות לאיזון הנדרש בין התכלית לעקרונות אחרים כגון הגנת הפרטיות, לשימוש ביישומים ביומטריים בשירות המדינה, למניעת הונאות ולשיפור האבטחה במשרדי הממשלה ותאגידים ממשלתיים.


הצוות יעבוד בתיאום עם צוות החשב הכללי במשרד האוצר, האחראי על מערכת פיתוח ותחזוקה למיחשוב הציבורי ולכרטיסים החכמים בממשלה.

ב. 
הצוות יבדוק את היישומים הביומטריים התקניים הקיימים, ויקבע כללים מנחים למשרדי הממשלה לאימוץ ישומים ביומטריים.

ג. 
הצוות יבחן כל יישום לגופו על ידי המשרד הנוגע בדבר ובהתחשב בצרכיו הייחודיים.
ד. 
אין בהחלטה זו כדי לעכב כל עבודה המתבצעת לקידום השימוש ביישומים ביומטריים במשרדי הממשלה, לרבות קבוצות העבודה הבינמשרדיות המקדמות את התכנית ליישום אפליקציות ביומטריות בנושא עובדים זרים, או ברשויות אכיפת החוק.

ה. 
הצוותים הבינמשרדיים העוסקים בקידום השימוש ביישומים ביומטריים במשרדי הממשלה, יעדכנו את הצוות הבינמשרדי, כאמור בסעיף א' לעיל, על ההתקדמות בעבודתם.
ו. 
הצוות הבינמשרדי לעניין השימוש ביישומים ביומטריים בשירות המדינה ידווח על מסקנותיו והמלצותיו מידי שישה חודשים לוועדת השרים לענייני תיאום, מינהל וביקורת המדינה.

(החלטה מספר תמ/66 מיום י"א בטבת התשס"ג - 16 לדצמבר 2002)

ועדת שרים לענייני ביקורת המדינה

מחליטים (פה אחד), למנות ועדת שרים לענייני ביקורת המדינה, שהרכבה וסמכויותיה כדלקמן:

הרכב ועדת השרים
השר עוזי לנדאו - יושב-ראש 

השרה לאיכות הסביבה 

שר הרווחה
שר התיירות.

סמכויות הוועדה
1) 
ועדת השרים תדון ותחליט לגבי הצעותיהם של השרים הנוגעים בדבר בענין תיקון הליקויים במשרדיהם, עליהם הצביע מבקר המדינה. ועדת השרים תקיים מעקב אחר יישום החלטותיה בעניינים אלה.

2) 
הגשת ההצעות לדיון בוועדה תיעשה על פי המתחייב בתקנון לעבודת הממשלה.

3) 
ועדת השרים תדון בהמלצות מבקר המדינה ובהצעות לתיקון הליקויים לאחר שדו"ח מבקר המדינה יונח על שולחן הכנסת.

(החלטה מספר 164 של הממשלה מיום כ"ו אדר ב' התשס"ג – 30 למארס 2003)

יישומים ביומטריים בשירות המדינה

מחליטים:

א. 
בהמשך להחלטה מספר 2858(תמ/66) מיום 2.1.2003, לרשום את דו"ח הביניים של הצוות הבינמשרדי לענין ישומים ביומטריים בשירות המדינה, כדלקמן:
1. 
בקרות ביומטריות בכניסות לישראל


יש מקום לשלב ישומים ביומטריים בתהליכי ביקורת הכניסה לישראל, במעברי הגבול: בים, ביבשה (כולל מעברים שטרם נפתחו) ובשדות התעופה. הצוות בוחן טכנולוגיות רלבנטיות לכל אחד מהמעברים.

2. 
א) 
מרכז מידע בנושאים ביומטריים - רפא"ל


רפא"ל תקים במסגרתה מרכז מידע לטכנולוגיות, ליישומים ולתוצאות הבדיקה שלהם. מידע זה יועמד לרשות נציגי הממשלה.


ב) 
מרכז בחינה למוצרים ביומטריים - רפא"ל


בהתאם לתקנים רלבנטים ממקורות חוץ, ישאף הצוות להכין תקנים ישראלים למוצרים ביומטריים. גורמי הממשלה יקיימו בדיקה, לגבי כל ישום שיש כוונה להשתמש בו, כדי לייעל את התהליך, למזער הוצאות, ולאפשר שיתוף מידע בין הגורמים. הכוונה להגיע לרשימת מוצרים מאושרים, אשר גופים ממשלתיים יוכלו להשתמש בהם בעתיד, מבלי להזדקק לבדיקות משלהם. 

3. 
אמצעים ביומטריים לזיהוי משתמשים במערכות ממוחשבות


נציג מלמ"ב במשרד הביטחון יכין בתוך חודש ימים נייר מטה שיפרט העקרונות לשימוש באמצעים ביומטריים, לבקרת כניסה למערכות ממוחשבות.

4. 
ישומים ביומטריים ב"תעודת הזהות החכמה"


יש לשלב ב"תעודת הזהות החכמה" המופקת בימים אלה, אמצעי זיהוי ביומטריים ולהקשיח את המעבד. ללא אמצעים ביומטריים, זיוף התעודה ושימוש בה לפעולות לא חוקיות, יהיו קלים. בנושא זה יש לדעת הצוות לקבל החלטת ממשלה.

5. 
מאגר תמונות ביומטריות בממשלה


משרד המשפטים (רשמת מאגרי מידע) יכין נוהל בינמשרדי, שעניינו שימוש בצילומים דיגיטליים, הנעשים על ידי גורמים ממשלתיים והעמדת מאגרי התמונות לשימוש המשרדים.


התמונות שיצולמו בעתיד, יהיו באיכות שתאפשר שימוש ביומטרי.

ב. 
הצוות הבינמשרדי לענין ישומים ביומטריים בשירות המדינה, יכין בתוך ששה חדשים הצעה מתואמת לגבי יישומים ביומטריים שיוטמעו בחלק מהמסמכים שבאחריות משרד הפנים במגמה להגביר את יכולת הזיהוי והאימות של נושאיהן.

ג. 
הממונה על התקציבים במשרד האוצר, ביחד עם מרכז הצוות הבינמשרדי (המפקח הכללי במשרד ראש הממשלה), יגבשו מסגרת תפעולית להפעלת מספר פרויקטים מובילים בממשלה (PILOT). הפרויקטים יהיו בתחומים הבאים:

1. 
פרויקטים בתחום שיפור בקרת הכניסה לישראל ובמעברי קו התפר, לרבות הכללת אנשים מנועי כניסה לישראל.

2. 
פרויקטים לזיהוי עובדים זרים לישראל.

3. 
פרויקטים למניעת הונאות ולהגברת אפשרויות הזיהוי של מקבלי תשלומים מהמדינה.

4. 
פרויקטים בתחום בקרות כניסה למערכות ממוחשבות.

ד. 
מרכז הצוות הבינמשרדי (המפקח הכללי במשרד ראש הממשלה), ימסור דיווח לועדת השרים בתוך שלושה חודשים. הדיווח יכלול פירוט תכניות העבודה בתחומים השונים, לרבות יעדים, תקציבים ומקורות המימון ולוחות זמנים לביצוע.

(החלטה מספר בק/12 מיום ט"ו בסיון תשס"ג - 15 ליוני 2003)

פרויקט "ממשל זמין" - בקרת הביצוע

מחליטים:

א. 
בהמשך להחלטה  מספר 1812 של הממשלה מיום 12.5.2002, החשב הכללי במשרד האוצר ידווח מדי ארבעה חודשים לוועדת השרים לענייני ביקורת המדינה על התקדמות פרויקט "ממשל זמין" על כל מרכיביו. בנוסף יעביר דיווחי ביניים בנושא מידי חודש לראש האגף לביקורת המדינה במשרד ראש הממשלה.

ב. 
לרשום את הודעת סגן החשב הכללי במשרד האוצר (הממונה על פרויקט ממשל זמין), כי תכנית האב והתכנית הרב-שנתית לקידום פרויקט "ממשל זמין" הושלמו. התכניות כוללות בנוסף להיבטי המחשוב, גם היבטים ארגוניים ותפעוליים וכן המסגרת התקציבית השנתית והרב-שנתית לנושא.


התכניות כאמור, יועברו לאגף לביקורת המדינה, ויובאו לדיון תוך חודש בועדת השרים.

ג. 
החשב הכללי, יחד עם הממונה על התקציבים במשרד האוצר, יגבשו תוך שלושה חודשים, את המסגרת התקציבית השנתית והרב-שנתית לקידום פרויקט "ממשל זמין". הסיכומים שיגובשו יובאו בפני ועדת השרים.

ד. 
הערות מבקר המדינה בדו"ח מספר 53ב' ילקחו בחשבון במהלך ביצוע ההחלטה.
ה.
האגף לביקורת המדינה יקיים מעקב אחר התקדמות בביצוע ההחלטה. ראש האגף לביקורת המדינה יתאם בין ועדת ההיגוי הבינמשרדית לנושא וסגן החשב הכללי במשרד האוצר הממונה על פרויקט "ממשל זמין" לשם הבאת החומר בפני ועדת השרים, כנדרש.


(החלטה מספר בק/13 מיום ט"ו בסיון תשס"ג - 15 ליוני 2003).

שימור רשומות אלקטרוניות

מחליטים:

א.
צוות בהרכב: מנהל האגף לביקורת המדינה במשרד ראש הממשלה (מרכז), גנז המדינה ונציג החשב הכללי במשרד האוצר, יגבש הנחיות מחייבות ברמה הטכנולוגית והאירגונית, כדי לאפשר שימורן של רשומות אלקטרוניות הנוצרות על-ידי רשויות המדינה, ולהבטיח גישה אליהן לאורך זמן.
ב. 
ההנחיות יוטמעו בפרויקטים רוחביים של מחשוב הממשלה, בכל משרדי הממשלה.
ג. 
הצוות יבחן את נושא היקף הרשומות האלקטרוניות, שהצטברו בידי משרדי הממשלה השונים במהלך השנים, ונמצאות בסכנת הכחדה בגלל חוסר טיפול נאות, ויגבש תכנית לפעולה מקיפה להצלת רשומות אלה.
ד. 
הצוות ידווח לוועדת השרים, בתוך שלושה חודשים, על ההתקדמות.
ה. 
הערות מבקר המדינה בדו"ח 54ב' יובאו בחשבון בעת ביצוע ההחלטה.
ו. 
דיווח יימסר לאגף לביקורת המדינה במשרד ראש הממשלה. 

(החלטה מספר בק/54 מיום ז' בניסן תשס"ד-29.3.2004).
ועדת שרים לעניני ביקורת המדינה

מחליטים:

בהמשך להחלטה מספר 164 של הממשלה  מיום 30.3.2003, לקבוע הרכב  חדש  לוועדת השרים לענייני ביקורת המדינה כדלקמן:

יושב-ראש - השר חיים רמון
שר התחבורה – מר מאיר שיטרית 
שר התיירות – מר אברהם הירשזון

השר מתן וילנאי – שר במשרד ראש הממשלה.

סמכויות הוועדה:

1.  
ועדת השרים תדון ותחליט לגבי הצעותיהם של השרים הנוגעים  בדבר  בענין תיקון הליקויים במשרדיהם, עליהם  הצביע  מבקר המדינה. ועדת  השרים  תקיים מעקב אחר יישום החלטותיה בעניינים אלה.

2.  הגשת  ההצעות לדיון בוועדה תיעשה על-פי המתחייב בתקנון לעבודת הממשלה.

3.  
ועדת  השרים תדון בהמלצות מבקר המדינה  ובהצעות לתיקון  הליקויים לאחר שדו"ח מבקר המדינה  יונח על שולחן הכנסת.

הערה:  ההרכב  החדש של ועדת השרים בא  במקום הרכב שנקבע  בהחלטת  הממשלה מספר 164 הנ"ל, לרבות  כל השינויים שחלו בהרכב הנ"ל, עד למועד קבלת החלטה זו.
(החלטה מספר 3158 של הממשלה מיום כ' בשבט תשס"ה-30.1.2005)

תעודת זהות ומסמכי מסע עם מזהים ביומטריים

מחליטים:

בהמשך להחלטות מספר 2858(תמ66/) מיום 2.1.2003 ומספר 444(תמ12/) מיום 3.7.2003:-
א. תעודת זהות

1) משרד הפנים יכין עד 30.9.2005, תזכיר חוק, שיכלול את שינויי החקיקה הנדרשים להכללת מזהים ביומטריים ב"תעודת הזהות החכמה".

הכנת תזכיר החוק כאמור, לא תעכב את תהליך הטיפול בהנפקת תעודת הזהות החכמה.

2) המזהים הביומטריים שיקבעו על-ידי משרד הפנים, יהיו על-פי תקני I.S.O ותקנים מחייבים אחרים.
ב. דרכון ומסמכי מסע אחרים

1) משרד הפנים יכין עד 30.9.2005, תזכיר חוק, שיכלול את שינויי החקיקה הנדרשים להכללת מזהים ביומטריים בדרכונים ובמסמכי מסע אחרים.

2) מזהים אלה יותאמו לדרישות הממשל של ארה"ב והאיחוד האירופי, ויהיו בהתאם להנחיות הטכניות של I.C.A.O ולפי תקני I.S.O וN.I.S.T-, בהתאם לענין.

3) לוח הזמנים להנפקת הדרכון הישראלי, ייקבע בהתחשב בלוחות הזמנים המקבילים, שיקבעו בענין על-ידי הממשל בארה"ב ובאיחוד האירופי.

4) משרד הפנים ומשטרת ישראל, יתאימו את מערכות המחשוב של ביקורת הגבולות, לבדיקת אימות הזהות באמצעות המזהים הביומטריים. 

5) משרד ראש הממשלה יהיה שותף לתהליך החקיקה, בכל הנוגע לנושא טביעות אצבע.

ג. הנתונים הביומטריים שיילקחו מאזרחי ישראל ותושביה בשלב הרישום למערכת, ישמרו במאגר מרכזי, ולא ייעשה בהם שימוש, אלא בהתאם להוראות שיקבעו בחוק.

ד. משרד הפנים, בשיתוף משטרת ישראל, יערכו ניסוי מבוקר להנפקת תעודות זהות ודרכונים, הכוללים מידע ביומטרי, במסגרת הניסוי שעורך החשב הכללי (פרויקט ממשל זמין) ובמימונו, בהנהלת בתי-המשפט או בפרויקט אחר, בהתאם לכללים שיקבעו על-ידי הצוות הבינמשרדי לענין ישומים ביומטריים.

ה. הצוות הבינמשרדי לענין ישומים ביומטריים, יעקוב אחר ביצוע החלטה זו, וידווח על-כך לוועדת השרים.
(החלטה מספר בק/82 של הממשלה מיום ה' באדר ב' התשס"ה-16.3.2005)

חוות דעת של היועץ המשפטי לממשלה 24.1.2002
חובת הדיווח של המבקרים הפנימיים לאגף לביקורת המדינה 

והביקורת הפנימית שבמשרד ראש הממשלה

באשר לתפקיד השני - קרי - וידוא עריכת ביקורת פנימית במשרדי הממשלה, עמדתי היא כי בשל העובדה שמשרדי הממשלה אינם גורמים נפרדים אלא חלק משירות המדינה, ולאור הקושי הקיים ממילא בביסוס ביקורת פנימית חזקה ואפקטיבית, ובשירות המדינה בפרט (בשל היעדר תמריצים כלכליים-תחרותיים המעודדים התיעלות) - יש צורך ותועלת בגוף מטה פנימי בשירות המדינה (שאינו משרד מבקר המדינה) אשר מוודא עמידה בהוראות חוק הביקורת הפנימית, תוך שיתוף פעולה עם המשרדים, מתוך כוונה לחזק את מעמד הביקורת הפנימית ולהביא להפנמה והבנה של חשיבותה והתועלת שניתן להפיק ממנה. יצויין כי קיומו ופעולותיו של האגף דוקא תורמים לחיזוק מעמד המבקרים הפנימיים במשרדי הממשלה, שכן כפי שמראים ממצאי מחקרים שנערכו בישראל ובמדינות אחרות, הנהלות המשרדים אינן נוטות להשקיע מאמצים בפיתוח וקידום הביקורת הפנימית. קיומו של גורם מרכזי המוודא את ביצוע הביקורת מאפשר למבקר הפנימי לעמוד איתן גם מול הנהלה שמנסה להחליש את מעמדו.

ואולם, ביצוע תפקיד זה אינו מחייב מעורבות במינויו של מבקר פנימי ספיציפי או בביצוע תפקידו. במסגרת תפקידו זה על האגף לוודא שאכן מונה מבקר פנימי ושמינויו עולה בקנה אחד עם הוראות החוק, וכן לוודא באופן כללי, שמתבצעת ביקורת פנימית במשרד. לצורך הוידוא העקרוני די בהעברת דו"ח הביקורת השנתי לידיעת מנהל האגף, והעברת תוכניות הביקורת לידיעתו. לעומת זאת, אין הצדקה לחייב בדיווח שוטף על ביצוע ביקורות למנהל האגף, ואין מקום לחובת תיאום מראש של תוכנית הביקורת מול מנהל האגף.

יצויין כי עמדה זו עולה בקנה אחד עם המלצות ועדת אדן - אשר קבעה בהמלצותיה לתיקון פרק 65 לתקשי"ר כי דו"חות ביקורת ספיציפים לא יוגשו למפקח הכללי - אלא יוגש לו רק דו"ח שנתי מסכם; עוד נקבע כי הוראות נוהל באשר לאופן קיום הביקורת במשרד יוכנו בתיאום עם המפקח הכללי, אך תכנית העבודה לכל שנה לא תיקבע בתיאום עמו. 
פרסום דוחות של הביקורת הפנימית
בעקבות פסיקת בית המשפט העליון

א. מבקר המדינה
מבקר המדינה במבוא לדו"ח 56א', קובע: "בצדה של המחויבות האישית יתקיימו, במקרים הראויים, פרסום שמם של המבוקרים ופרסום דוחות הביקורת. הפרסום חייב להיעשות, כמובן, בזהירות רבה, מפני החשש מפגיעה חסרת בסיס בשמו הטוב של המבוקר. הציבור זכאי לדעת מי משלוחיו חטא במעשה או במחדל, התרשל במילוי תפקידיו או אפילו עצם את עיניו מראיית המציאות ומבחינתה". 

ב. פסיקת בית המשפט העליון 
ב-20.5.2004 ניתן פסק דין של בית המשפט המחוזי, בעניין פרסום דוחות הביקורת הפנימית. בית המשפט המחוזי הורה למערערת - מדינת ישראל (משרד התחבורה), למסור לחברת החדשות הישראלית בע"מ- שני דוחות ביקורת פנימית. משרד התחבורה ערער, וב-2.1.2006 ניתן פסק דין של בית המשפט העליון, שקבע בין היתר:  "אין לקבל את גישתה הגורפת של המערערת, לפיה בכל הנוגע לדוחות של ביקורת פנים, החיסיון הוא הכלל." (עמוד 31).

ג. כללים לפרסום

בעקבות הפסיקה, ולאחר התיעצויות, הכין האגף הבכיר לביקורת המדינה והביקורת פנימית, את הכללים כדלקמן: 

1.  מעתה, כאשר תהיה פניה למשרד, לפי חוק חופש המידע, על המשרד לשקול גילוי מלא או חלקי של המידע המצוי בדוח הביקורת. על המשרד מוטל הנטל להראות כי מניעת העיון בכל מקרה ומקרה, היא מוצדקת. ככל שהאינטרס הציבורי במידע בולט יותר, כך נדרש המשרד להעמיד נימוק משכנע יותר לחיסיון המידע. במקום בו הדבר אפשרי, על המשרד לסמן כ"עיפרון כחול" את החלקים שלא ניתן לגלותם או לפרסמם. אמצעים חשובים בהקשר זה, הם תמצית והשמטת שמות.

2.    כלל נוסף, הינה ההוראה המופיעה בחוק חופש המידע, סעיף 9(א), הקובעת:

       א. רשות ציבורית לא תמסור מידע שהוא אחד מאלה: 

 1. 
מידע אשר בגילויו, יש חשש לפגיעה בביטחון המדינה, ביחסי החוץ שלה, בביטחון הציבור, או בביטחונו או בשלומו של אדם.

2. 
מידע בנושאים ששר הביטחון , מטעמים של שמירה על ביטחון המדינה, קבע אותם בצו, באישור הוועדה המשותפת.

3. 
מידע שגילויו מהווה פגיעה בפרטיות, כמשמעותה בחוק להגנה על הפרטיות, התשמ'א-1981...אלא אם כן הגילוי מותר על פי דין.

4. 
מידע אשר אין לגלותו על פי כל דין.
סעיף 17א' בחוק  מבקר המדינה, התשי"ח-1958 (נוסח משולב), קובע גם הוא כי אין לפרסם דוח ביקורת או חלקים ממנו, אם הדבר "דרוש לשם שמירה על ביטחון המדינה, או כדי למנוע פגיעה ביחסי חוץ, או קשרי מסחר בין לאומיים של המדינה".

3. חשיפת דוחות של הביקורת הפנימית, תיעשה על ידי הממונה על חופש המידע, רק בנוגע לדוח הביקורת הסופי, לאחר שהביקורת הפנימית נתנה זכות עיון וזכות טיעון, לגוף המבוקר ו/או ליחיד המבוקר, על פי העניין, בשלב ההכנה של טיוטת דוח הביקורת.
ג. פרסומי האגף הבכיר - ביקורת המדינה

וביקורת פנימית מ-1986 

א.
הערות ראש הממשלה לדוח מבקר המדינה
1.
"הערות שר הכלכלה והתכנון לדין וחשבון השנתי מספר 36 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ו, מאי 1986.

2.
"הערות שר הכלכלה והתכנון לדין וחשבון מספר 37 של מבקר המדינה", משרד הכלכלה והתכנון, אגף הפיקוח הכללי, ירושלים, סיון תשמ"ז, יוני 1987.

3.
"הערות שר הכלכלה והתכנון לדין וחשבון מספר 38 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ח, מאי 1988.

4.
"הערות שר הכלכלה והתכנון לדין וחשבון מספר 39 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ט, מאי 1989.

5.
"הערות שר הכלכלה והתכנון לדו"ח 40 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תש"ן, מאי 1990.

6.
"הערות שר הכלכלה והתכנון לדו"ח 41 של מבקר המדינה", משרד הכלכלה והתכנון, אגף הפיקוח הכללי, ירושלים, סיון תשנ"א, יוני 1991.

7.
"הערות שר הכלכלה והתכנון לדו"ח 42 של מבקר המדינה", (חלקים א' ו-ב') משרד הכלכלה והתכנון, אגף הפיקוח הכללי, ירושלים, אדר ב' תשנ"ב, מרס 1992.

8.
"הערות שר הכלכלה והתכנון לדו"ח 43 של מבקר המדינה", (חלקים א' ו-ב') משרד הכלכלה והתכנון, אגף הפיקוח הכללי, ירושלים, אייר תשנ"ג, מאי 1993.

9.
"הערות שר הכלכלה והתכנון לדין וחשבון מספר 44 של מבקר המדינה", משרד הכלכלה והתכנון, ירושלים, סיון תשנ"ד, מאי 1994.

10.
"הערות שר הכלכלה והתכנון לדין וחשבון השנתי מספר 45 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשנ"ה, מאי 1995.

11.
"הערות ראש הממשלה לדין וחשבון השנתי מספר 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ו, אפריל 1996.

12.
"הערות ראש הממשלה לדין וחשבון השנתי מספר 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תשנ"ז, מאי 1997.

13.
"הערות ראש הממשלה לדין וחשבון השנתי מספר 48 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ח, מאי 1998.

14.
"הערות ראש הממשלה לדין וחשבון השנתי מספר 49 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ט, אפריל 1999.

15.
"הערות ראש הממשלה לדין וחשבון השנתי מספר 50א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תש"ס, אוקטובר 1999.

16.
"הערות ראש הממשלה לדין וחשבון השנתי מספר 50ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תש"ס, מאי 2000. כולל "לקט מעקבים".

17.
"הערות ראש הממשלה לדין וחשבון השנתי מספר 51א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תש"ס אוקטובר 2000. כולל "לקט מעקבים".

18.
"הערות ראש הממשלה לדין וחשבון השנתי מספר 51ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"א, אפריל 2001, כולל "לקט מעקבים".

19.
"הערות ראש הממשלה לדין וחשבון השנתי מספר 52א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תשס"ב, ספטמבר 2001. כולל "לקט מעקבים".

20.
"הערות ראש הממשלה לדין וחשבון השנתי מספר 52ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"ב, אפריל 2002. כולל "לקט מעקבים".

21.
"הערות ראש הממשלה לדין וחשבון השנתי מספר 53א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, חשון תשס"ג אוקטובר 2001. כולל "לקט מעקבים".

22.
"הערות ראש הממשלה לדין וחשבון השנתי מספר 53ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תשס"ג, אפריל 2003. כולל "לקט מעקבים".
23.
"הערות ראש הממשלה לדין וחשבון השנתי מספר 54א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תשס"ד, ספטמבר 2003. כולל "לקט מעקבים".
24.
"הערות ראש הממשלה לדין וחשבון השנתי מספר 54ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"ד, מאי 2004. כולל "לקט מעקבים".

25.
"הערות ראש הממשלה לדין וחשבון השנתי מספר 55א של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תשס"ה, אוקטובר 2004. כולל "לקט מעקבים" ומעקב אחר ביצוע החלטות הכנסת.

26.
"הערות ראש הממשלה לדין וחשבון השנתי מספר 55ב של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תשס"ה, מאי 2005. כולל "לקט מעקבים" ומעקב אחר ביצוע החלטות הכנסת.

27.
"הערות ראש הממשלה לדין וחשבון השנתי מספר 56א של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אלול תשס"ה, ספטמבר 2005. כולל "לקט מעקבים".

28.
"הערות ראש הממשלה לדין וחשבון השנתי מספר 56ב של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"ו, מאי 2006. כולל "לקט מעקבים".

ב.
מעקבים אחר תיקון ליקויים

החל מדוח 50ב' (2000) נכלל המעקב ב"הערות ראש הממשלה" בפרק "לקט מעקבים".

1.
"דו"ח מעקב אחר תיקון ליקויים מדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, אדר א', תשמ"ו, פברואר 1986.

2.
"דו"ח מעקב 2 - 3 תיקון ליקויים, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, טבת, תשמ"ז, ינואר 1987.

3.
"דו"ח מעקב 4 תיקון ליקויים, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, תמוז, תשמ"ד, יולי 1987.

4.
"דו"ח מעקב 2 - 3 תיקון ליקויים, דו"ח 37 של מבקר המדינה", משרד הכלכלה והתכנון, אגף הפיקוח הכללי, ירושלים, אדר, תשמ"ח, פברואר 1988.

5.
"דו"ח מעקב 2 - 3 תיקון ליקויים, דו"ח 38 של מבקר המדינה", משרד הכלכלה והתכנון, אגף הפיקוח הכללי, ירושלים, אדר, תש"ן, מרץ 1990.

6.
"מעקב תיקון ליקויים דו"ח 39 של מבקר המדינה (2-3) דו"ח 38 של מבקר המדינה (4)", משרד הכלכלה והתכנון, אגף הפיקוח הכללי, ירושלים, אדר, תש"ן, מרץ 1990.

7.
"מעקב תיקון ליקויים דו"ח 40 של מבקר המדינה (2-3) דו"ח 39 של מבקר המדינה (4)", משרד הכלכלה והתכנון, אגף הפיקוח הכללי, ירושלים, שבט, תשנ"א, פברואר 1991.

8.
"מעקב אחר תיקון ליקויים דו"ח 41 של מבקר המדינה (2-3) דו"ח 40 של מבקר המדינה (4)", משרד הכלכלה והתכנון, אגף הפיקוח הכללי, ירושלים, אדר א', תשנ"ב, פברואר 1992.

9.
"ביקורת המדינה - מעקב אחר תיקון ליקויים וביקורת רמת השירות לציבור - 1992", משרד הכלכלה והתכנון, אגף פיקוח כללי, ירושלים, טבת תשנ"ג - ינואר 1993.

10.
"מעקב אחר ביצוע החלטות ועדת השרים לענייני תיאום ומנהל לדו"ח מספר 43 של מבקר המדינה", משרד הכלכלה והתכנון, אגף לפיקוח כללי, ירושלים, ניסן תשנ"ד, אפריל 1994.

11.
"מעקבים אחר ביצוע החלטות: א. החלטות הכנסת בעקבות דו"ח מספר 43 של מבקר המדינה, ב. החלטות הממשלה בעקבות דו"ח מספר 43 של מבקר המדינה, ג. החלטות הממשלה בעקבות דו"ח 44 של מבקר המדינה", משרד הכלכלה והתכנון, האגף לביקורת המדינה וביקורת פנימית, ירושלים, שבט תשנ"ו, פברואר 1996.

12.
"מעקבים אחר ביצוע החלטות, דוח שנתי 45 - 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, 45, 46 ירושלים, תשרי תשנ"ח, אוקטובר 1997.

13.
"מעקב ביצוע החלטות, תיקון ליקויים, דוח שנתי 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, 47 ירושלים, כסלו תשנ"ט, נובמבר 1998.
ג.
מעקב אחר ביצוע החלטות הכנסת

החל מדוח 53ב' (2003) נכלל המעקב ב"הערות ראש הממשלה" בפרק "לקט מעקבים".

1.
"דו"ח מעקב מספר 1 ביצוע החלטות הכנסת לדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, חשון תשמ"ז, נובמבר 1986.

2.
"דו"ח מעקב מספר 2 ביצוע החלטות הכנסת לדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, אלול תשמ"ז, ספטמבר 1987.

3.
"דו"ח מעקב מספר 1-2 ביצוע החלטות הכנסת, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ח, מאי 1988.

4.
"מעקב ביצוע החלטות הכנסת לדו"ח 38 של מבקר המדינה", משרד הכלכלה והתכנון, אגף הפיקוח הכללי, ירושלים, תמוז תש"ן, יולי 1990.

5.
"מעקב על ביצוע החלטות הכנסת לדו"ח 39 של מבקר המדינה", משרד הכלכלה והתכנון, אגף הפיקוח הכללי, ירושלים, חשון תשנ"ב, נובמבר 1991.

6.
"דו"ח מעקב על ביצוע החלטות הכנסת, דו"ח 42 של מבקר המדינה", משרד הכלכלה והתכנון, אגף הפיקוח הכללי, ירושלים, אדר תשנ"ד, פברואר 1994.

7.
"מעקבים אחר ביצוע החלטות: א. החלטות הכנסת בעקבות דו"ח מספר 43 של מבקר המדינה, ב. החלטות הממשלה בעקבות דו"ח מספר 43 של מבקר המדינה, ג. החלטות הממשלה בעקבות דו"ח 44 של מבקר המדינה", משרד הכלכלה והתכנון, האגף לביקורת המדינה וביקורת פנימית, ירושלים, שבט תשנ"ו, פברואר 1996.

8.
"מעקב אחר ביצוע החלטות הכנסת, דו"ח שנתי 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, שבט תשנ"ח, פברואר 1998.

9.
"מעקב אחר ביצוע החלטות הכנסת, דו"ח שנתי 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אדר תשנ"ט, פברואר 1999.
ד.
מהלכי ביקורת
1.
"בעקבות בג"צ 4914/94 יעקב טרנר נגד מבקרת המדינה וועדת הכנסת לביקורת המדינה", משרד הכלכלה והתכנון, אגף בכיר לביקורת המדינה וביקורת פנימית, ירושלים, נובמבר 1995.

2.
"היועץ המשפטי לממשלה וביקורת המדינה", משרד ראש הממשלה, אגף בכיר לביקורת המדינה וביקורת פנימית, ירושלים, יולי 1996.

3.
"ביטול הבטחה שלטונית" על פי ממצאי הדוח השנתי של מבקר המדינה ובעקבות בג"צ 5376/94 ד.ש. בימות ובדים בע"מ נגד מדינת ישראל ואחרים", משרד ראש הממשלה, אגף בכיר לביקורת המדינה וביקורת פנימית, ירושלים, אפריל 1996.
4.
"ההפרטה בראי ביקורת המדינה", מהדורה זמנית, עוזי ברלינסקי ופנינה סופר, משרד ראש הממשלה, אגף בכיר - ביקורת המדינה וביקורת פנימית, ירושלים, טבת תשס"ד, ינואר 2004.

5.
"ההפרטה בראי ביקורת המדינה", מהדורה שנייה מתוקנת, עוזי ברלינסקי ופנינה סופר, משרד ראש הממשלה, אגף בכיר - ביקורת המדינה וביקורת פנימית, ירושלים, ניסן תשס"ד, אפריל 2004.

6.
"חשיפת דוחות הביקורת הפנימית", בעקבות עת"מ 454/02, חברת החדשות הישראלית בע"מ נגד משרד התחבורה, ירושלים, סיון תשס"ד, יוני 2004.

7. 
"פרסום דו"ח של המבקר הפנימי", הודעת ערעור בבית המשפט העליון בשבתו כבית המשפט לערעורים מינהליים, משרד התחבורה נגד חברת החדשות הישראלית בע"מ, עע"מ 6013-א, ירושלים, אב תשס"ד, יולי 2004.

8.
"חשיפת דוחות של הביקורת הפנימית", פסיקת בבית המשפט העליון בשבתו כבית משפט לערעורים בעניינים מינהליים, עע"ם 6013/04, ירושלים, טבת תשס"ו, ינואר 2006.

ה.
ביקורת ואבטחה של מידע רגיש

1.
"נוהל לאבטחה של מידע רגיש ומערכות מידע חיוניות", "המועצה לאבטחת מידע-רגיש" בממשלה ומוסדותיה", אוגדן, משרד ראש הממשלה ["חסוי" - לשימוש פנימי בלבד במשרדי הממשלה ומוסדותיה], מהדורה מעודכנת, אוגוסט 1999.

2.
"מדריך לביקורת מערכות מידע בממשלה", משרד הכלכלה והתכנון, האגף לפיקוח כללי בשיתוף עם המכון לפריון העבודה והייצור, ירושלים, סיון תשנ"ה, יוני 1995. 

3.
"CERT - מרכז שירות לנפגעי 'התקפות ממוחשבות' ", ירושלים, אוגוסט 1998.
4.
"נוהל לאבטחה של מידע רגיש ומערכות מידע חיוניות", מהדורה מעודכנת, משרד ראש הממשלה, אגף בכיר לביקורת המדינה והביקורת הפנימית, ירושלים, אוגוסט 1999. 
5.
"ביקורת ובקרות במערכי מידע", מהדורה זמנית, ירושלים, אוקטובר 1999.

6.
"ההיערכות לקראת "באג 2000" דו"ח מעקב בעקבות דו"ח מיוחד של מבקר המדינה", משרד ראש הממשלה, אגף בכיר לביקורת המדינה והביקורת הפנימית, ירושלים, כסלו תש"ס, דצמבר 1999.

7.
"נהלי מסגרת - אבטחת 'מידע רגיש' ומערכות מידע", ירושלים, מאי 2000.

8.
"פיקוח ובקרה, מערכת ממוחשבת לשירות הממשלה", ירושלים, נובמבר 2001.

9.
"ביקורת ובקרות במערכי מידע", מהדורה שניה מעודכנת, ירושלים, נובמבר 2001.

10.
"ביקורת ובקרות במערכי מידע", מהדורה שלישית מעודכנת, ירושלים, דצמבר 2002.

11.
"ביומטריה לשירות הממשלה", מאסף מקורות, ירושלים, מארס 2003.
12. 
"נהלי מסגרת לאבטחת מידע", מהדורה שניה (להערות), ירושלים, ספטמבר 2003.
	13.
	"Minimum security standards for the handling and issuance of machine readable (and other) passports", (Recommended standard practices for the world's governments), G-8 and I.C.A.O.

ועדת ההיגוי – ביומטריה בשירות המדינה; עורך: עוזי ברלינסקי, ירושלים, נובמבר 2003.


	14.
	"American national standard for information systems – data format for the interchange of fingerprints"

משרד ראש הממשלה, אגף בכיר - ביקורת המדינה וביקורת פנימית, ועדת ההיגוי – ביומטריה בשירות המדינה; עורך: עוזי ברלינסקי, ירושלים, כסלו תשס"ד, דצמבר 2003.


	15.
	"משרד ההגנה של ארה"ב (DOD) – הליכים לבחירת ספקי ציוד ותוכנה ביומטריים"; ועדת ההיגוי – ביומטריה בשירות המדינה; עורך: עוזי ברלינסקי, ירושלים, כסלו תשס"ד, דצמבר 2003.



	16.
	"אמצעי זיהוי ביומטריים – תקני ארגון התעופה הבינלאומי ICAO, מאי 2003"; משרד ראש הממשלה, אגף בכיר - ביקורת המדינה וביקורת פנימית, ועדת ההיגוי – ביומטריה בשירות המדינה; עורך: עוזי ברלינסקי, ירושלים, טבת תשס"ד, ינואר 2004.



	17.
	"ביומטריה וההגנה על הפרטיות", הצוות הבינמשרדי – ישומים ביומטריים בממשלה; עורך: עוזי ברלינסקי, משרד ראש הממשלה, אגף בכיר - ביקורת המדינה וביקורת פנימית, ירושלים, סיון תשס"ד, יוני 2004.



	18.
	"ביקורת ובקרות במערכי מידע", מהדורה רביעית מעודכנת, ירושלים, פברואר 2005.


	19.
	"Fingerprint image quality", הצוות הבינמשרדי – ישומים ביומטריים בממשלה; ערכו עוזי ברלינסקי וגדעון פרבר, משרד ראש הממשלה, אגף בכיר - ביקורת המדינה וביקורת פנימית, ירושלים, שבט תשס"ה, ינואר 2005.



	20.
	"Personal identity verification (PIV) for federal employees and contractors" – טיוטא, הצוות הבינמשרדי – ישומים ביומטריים בממשלה; ערכו עוזי ברלינסקי וגדעון פרבר, משרד ראש הממשלה, אגף בכיר - ביקורת המדינה וביקורת פנימית, ירושלים, שבט תשס"ה, ינואר 2005.



	21.
	"Biometric data specification for personal identity verification" - הצוות הבינמשרדי – ישומים ביומטריים בממשלה; ערכו עוזי ברלינסקי וגדעון פרבר, משרד ראש הממשלה, אגף בכיר - ביקורת המדינה וביקורת פנימית, ירושלים, טבת תשס"ה, פברואר 2005.



	22.
	"ביומטריה: דברי חקיקה ויישומים בארה"ב, אנגליה, הולנד וגרמניה"; ערכו עוזי ברלינסקי וגדעון פרבר, משרד ראש הממשלה, אגף בכיר - ביקורת המדינה וביקורת פנימית, ירושלים, נובמבר 2005.


	23.
	"ביומטריה: הוראות חוק והסכמים בארה"ב, הקהיליה האירופית, אוסטרליה, קנדה ואנגליה"; ערכו עוזי ברלינסקי וגדעון פרבר, משרד ראש הממשלה, אגף בכיר - ביקורת המדינה וביקורת פנימית, ירושלים, פברואר 2006.


	24.
	"ישומים ביומטריים ממשלתיים במדינות שונות"; ערכו עוזי ברלינסקי וגדעון פרבר, משרד ראש הממשלה, אגף בכיר - ביקורת המדינה וביקורת פנימית, ירושלים, פברואר 2006.


ו.
אתיקה לשירות המדינה

1.
"ניגודי עניינים בעידן ה-OUTSOURCING בשירות הציבורי", עוזי ברלינסקי ופנינה סופר, משרד ראש הממשלה, אגף בכיר - ביקורת המדינה וביקורת פנימית, ירושלים, שבט תשנ"ח, פברואר 1998.

2.
"תמיכות בעמותות ובמוסדות ציבור על ידי הממשלה - ממצאי ביקורת ויישומים (טיוטה)" עוזי ברלינסקי ופנינה סופר, משרד ראש הממשלה, אגף בכיר לביקורת המדינה וביקורת פנימית, ירושלים, סיון תש"ס, יוני 2000.

3.
"אתיקה לשירות המדינה - קודים אתיים, מאמרים והנחיות", מהדורה זמנית, ירושלים, תמוז תשס"א, יולי 2001.

4.

